
Αθήνα, σήμερα στις 23 Ιουλίου 2026, ημέρα Πέμπτη και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-7-2026 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΞΖ΄ συνεδριάσεώς του, της Τετάρτης 22 Ιουλίου 2026 σε ό,τι αφορά την ψήφιση στο σύνολο του σχεδίου νόμου: «Κύρωση σύμβασης παραχώρησης του δικαιώματος διοίκησης, διαχείρισης, λειτουργίας, ανάπτυξης, επέκτασης, συντήρησης και εκμετάλλευσης του Διεθνούς Αερολιμένα Καλαμάτας «Καπετάν Βασ. Κωνσταντακόπουλος».)
Ειδική Συνεδρίαση της Ολομέλειας της Βουλής - Επετειακή Αναφορά στη μνήμη των θυμάτων της φονικής πυρκαγιάς στο Μάτι.
Κυρίες και κύριοι συνάδελφοι, στις 23 Ιουλίου 2018 καταγράφηκε στο Μάτι της Ανατολικής Αττικής μία από τις πιο οδυνηρές στη σύγχρονη Ιστορία της πατρίδας μας στιγμές. Εκατόν τέσσερις συνάνθρωποί μας βρήκαν φρικτό, μαρτυρικό θάνατο, εγκλωβισμένοι από τη φονική πυρκαγιά και αβοήθητοι. 
Σήμερα, οκτώ χρόνια μετά, στεκόμαστε με σεβασμό απέναντι στη μνήμη των θυμάτων, απέναντι στους συγγενείς τους και στους δεκάδες τραυματίες που εξακολουθούν να κουβαλούν στο σώμα και την ψυχή τους τα σημάδια αυτής της ανείπωτης τραγωδίας. 
Σήμερα, όμως, είναι και ημέρα περισυλλογής, ευθύνης και διαρκούς υπενθύμισης του χρέους που έχουμε απέναντι στους ανθρώπους που χάθηκαν στις οικογένειές τους, στους τραυματίες, στους ανθρώπους που είδαν τις ζωές τους να αλλάζουν μέσα σε λίγες δραματικές ώρες. 
Η πυρκαγιά εκείνου του Ιουλίου άφησε πίσω της μια βαθιά εθνική πληγή. Άνθρωποι κάθε ηλικίας, οικογένειες, παιδιά και ηλικιωμένοι έχασαν τη ζωή τους, αναζητώντας μία διέξοδο σωτηρίας. Οι εικόνες εκείνων των ημερών παραμένουν ανεξίτηλες στη συλλογική μας μνήμη και μας υπενθυμίζουν με τον πιο σκληρό τρόπο πόσο εύθραυστη μπορεί να αποδειχθεί η ανθρώπινη ζωή απέναντι στις δυνάμεις της φύσης, όταν αυτές συναντούν τις αδυναμίες, τις ελλείψεις, τις ολιγωρίες του κρατικού σχεδιασμού. 
Η μνήμη, όμως, αποκτά πραγματικό νόημα μόνο όταν συνοδεύεται από ευθύνη. Η Πολιτεία οφείλει να μαθαίνει από τις τραγωδίες, να αναγνωρίζει τα λάθη, να διορθώνει τις αδυναμίες της και να εργάζεται αδιάκοπα, ώστε να μη βιώσουμε ποτέ ξανά μια αντίστοιχη καταστροφή. Η προστασία της ανθρώπινης ζωής αποτελεί ύψιστη αποστολή κάθε δημοκρατικού πολιτισμένου κράτους και προϋποθέτει διαρκή επαγρύπνηση, σύγχρονες υποδομές, αποτελεσματικό συντονισμό, πρόληψη και ετοιμότητα.
Τα τελευταία επτά χρόνια έχουν γίνει σημαντικά βήματα για την ενίσχυση της πολιτικής προστασίας, της αναβάθμισης των επιχειρησιακών μέσων και δυνατοτήτων, την αξιοποίηση της τεχνολογίας, την ενίσχυση των εναέριων και επίγειων μέσων και τη βελτίωση των μηχανισμών πρόληψης και αντιμετώπισης φυσικών καταστροφών. Όλα αυτά, μαζί με τα μηνύματα του «112» σώζουν ζωές. Ας μην τα υποτιμάμε. Όλα αυτά αποτυπώνουν μια συνεχή προσπάθεια, η οποία όμως δεν επιτρέπει κανένα εφησυχασμό, καθώς η κλιματική κρίση δημιουργεί ολοένα και μεγαλύτερες προκλήσεις, απαιτώντας διαρκή προσαρμογή και ακόμη μεγαλύτερη ετοιμότητα. 
Παράλληλα, οφείλουμε να αναγνωρίσουμε το έργο όλων εκείνων που καθημερινά δίνουν τη μάχη για την προστασία της κοινωνίας, των πυροσβεστών, των στελεχών της Πολιτικής Προστασίας, των εθελοντών, των στελεχών των Ενόπλων Δυνάμεων και των Σωμάτων Ασφαλείας, των εργαζομένων στην τοπική αυτοδιοίκηση και όλων όσοι πολλές φορές με κίνδυνο τη ζωή τους βρίσκονται στην πρώτη γραμμή. 
Κυρίες και κύριοι συνάδελφοι, η ημέρα αυτή δεν προσφέρεται για διχασμό ούτε για μικροκομματικές αντιπαραθέσεις. Η μνήμη των θυμάτων απαιτεί ενότητα, σοβαρότητα και συνέπεια. Απαιτεί από όλους μας να υπηρετούμε το δημόσιο συμφέρον με αίσθημα ευθύνης, ώστε οι τραγωδίες του παρελθόντος να γίνονται πολύτιμα διδάγματα για το μέλλον μας. 
Εκφράζουμε την αμέριστη συμπαράστασή μας στους συγγενείς τους, οι οποίοι συνεχίζουν να κουβαλούν το βάρος μιας ανείπωτης τραγωδίας και ας ανανεώσουμε όλοι τη δέσμευσή μας ότι η προστασία της ανθρώπινης ζωής θα παραμένει πάντοτε υπεράνω κάθε άλλης προτεραιότητας. 
Αιωνία τους η μνήμη!
Τον λόγο έχει από την Κοινοβουλευτική Ομάδα της Νέας Δημοκρατίας η κ. Διονυσία-Θεοδώρα Αυγερινοπούλου, Βουλευτής Ηλείας.
ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, 23η Ιουλίου 2018, ημέρα εθνικής τραγωδίας, ημέρα κατά την οποία εκδηλώθηκε η φονικότερη πυρκαγιά στην Ιστορία της χώρας μας. Εκατόν τέσσερις συμπολίτες μας έχασαν τη ζωή τους, δεκάδες άλλοι τραυματίστηκαν, πολλοί με σοβαρά εγκαύματα και μόνιμες αναπηρίες, πολύτιμες δασικές εκτάσεις, κατοικίες και υποδομές παραδόθηκαν στις φλόγες, ενώ η καμένη έκταση ανήλθε σε περίπου 1.400 εκτάρια. Η 23η Ιουλίου 2018 είναι μία ημερομηνία που δεν θα ξεχάσουμε ποτέ, μία ημερομηνία που σημάδεψε όλη την ελληνική κοινωνία. Πολύ περισσότερο, όμως, σημάδεψε τις οικογένειες των θυμάτων, οι οποίες εξακολουθούν να θρηνούν ακόμα και σήμερα. 
Η ημέρα εκείνη ανέδειξε με τον πιο οδυνηρό τρόπο τις τότε αδυναμίες του κρατικού μηχανισμού ως προς την πρόληψη, τον συντονισμό και τη διαχείριση κρίσεων. Οι πολίτες έμειναν χωρίς έγκυρη ενημέρωση, χωρίς σαφείς οδηγίες, χωρίς οργανωμένο σχέδιο διαφυγής. Σήμερα, στεκόμαστε με σεβασμό απέναντι στη μνήμη των ανθρώπων που χάθηκαν. Όμως, χρέος της Πολιτείας είναι να μετατρέψει τη μνήμη σε ευθύνη, τη θλίψη σε δράση και τα διδάγματα της τραγωδίας σε συγκεκριμένα μέτρα προστασίας της ανθρώπινης ζωής. 
Η Βουλή των Ελλήνων παρακολούθησε θεσμικά την αποκατάσταση των πληγεισών περιοχών, εξέτασε ζητήματα αναδάσωσης, αντιδιαβρωτικών και αντιπλημμυρικών έργων, αποκατάστασης των οικοσυστημάτων και ενίσχυσης της ανθεκτικότητας των οικισμών. Ανέδειξε την ανάγκη για αποτελεσματικότερο συντονισμό των αρμόδιων φορέων, την ενίσχυση της πρόληψης και τη συστηματική αξιοποίηση της επιστημονικής γνώσης και των νέων τεχνολογιών. 
Ομοίως η Κυβέρνηση εργάστηκε τα τελευταία χρόνια εντατικά, ώστε η τραγωδία να αποτελέσει μια αφετηρία ουσιαστικών αλλαγών. Για την πολεοδομική ανασυγκρότηση της περιοχής θεσπίστηκε το Ειδικό Πολεοδομικό Σχέδιο για το Μάτι και τις γύρω περιοχές και δημιουργήθηκε το Πάρκο Μνήμης, ένας μεγάλος χώρος πρασίνου και δασικής αναψυχής στην Ανατολική Αττική και ένας διαρκής συμβολικός φόρος τιμής στα θύματα. Δόθηκε νέα ζωή και νέα πνοή σε έναν τόπο όπου η αιώνια μνήμη πλέον συναντά την ελπίδα για το μέλλον. 
Οφείλουμε, επίσης, να ευχαριστήσουμε την αδελφή Κυπριακή Δημοκρατία για τη σημαντική συνδρομή της στην κατασκευή παραλιακού περιπάτου μήκους 1,9 χιλιομέτρων στον Δήμο Μαραθώνα, καθώς και σε άλλα απαραίτητα έργα υποδομής.
Ιδιαίτερη μέριμνα ελήφθη και για τις οικογένειες των θυμάτων και τους σοβαρά εγκαυματίες. Το ελληνικό Δημόσιο παραιτήθηκε από την άσκηση ένδικων μέσων κατά πρωτόδικων αποφάσεων που επιδικάζουν αποζημιώσεις, ενώ αυτές θωρακίστηκαν ως αφορολόγητες, ανεκχώρητες και ακατάσχετες. Θεσπίστηκε ειδική αφορολόγητη σύνταξη για τους συγγενείς των θυμάτων και τους σοβαρά εγκαυματίες, προβλέφθηκε η καθολική και αυτοδίκαιη διαγραφή οφειλών και εξασφαλίστηκε πλήρης υγειονομική κάλυψη των εγκαυματιών, ενώ οργανώθηκε έτι περαιτέρω το σύστημα της κρατικής αρωγής της χώρας μας. 
Αυτά τα μέτρα, όμως, δεν αρκούν. Οι προκλήσεις της εποχής μας είναι σύνθετες. Η κλιματική κρίση δημιουργεί συνθήκες που ευνοούν πυρκαγιές μεγάλης έντασης και έκτασης, πλημμύρες και άλλα επικίνδυνα καιρικά φαινόμενα, τα οποία εμφανίζονται όλο και συχνότερα και με μεγαλύτερη σφοδρότητα. 
Για να μην ζήσουμε ένα άλλο Μάτι ποτέ ξανά, η πολιτική μας πλέον βασίζεται στο τρίπτυχο πρόληψη, έγκαιρη αντιμετώπιση και αποκατάσταση. Το 2021 με πρωτοβουλία του Πρωθυπουργού κ. Κυριάκου Μητσοτάκη δημιουργήθηκε το αυτοτελές Υπουργείο Κλιματικής Κρίσης και Πολιτικής Προστασίας, αναδιοργανώθηκε το Πυροσβεστικό Σώμα και επικαιροποιήθηκαν ο Εθνικός Χάρτης Εκτίμησης Κινδύνου Δασικών Πυρκαγιών και οι σχετικές πυροσβεστικές διατάξεις. 
Αυστηροποιήθηκε το ποινικό πλαίσιο για τον εμπρησμό. Όσοι ευθύνονται για την πρόκληση πυρκαγιών αντιμετωπίζουν πλέον βαρύτατες ποινικές συνέπειες. 
Η πλήρης λειτουργία του ευρωπαϊκού αριθμού έκτακτης ανάγκης «112» αποτέλεσε μία από τις πρώτες προτεραιότητες της Κυβέρνησης. 
Ενισχύσαμε ακόμα σημαντικά το ανθρώπινο δυναμικό του Πυροσβεστικού Σώματος και ιδρύσαμε τους δασοκομάντος. Μέσω του Προγράμματος «ΑΙΓΙΣ» υλοποιούνται σήμερα επενδύσεις που υπερβαίνουν τα 2 δισεκατομμύρια ευρώ. Έχουν ήδη παραληφθεί νέα αεροσκάφη, drones και εκατοντάδες νέα πυροσβεστικά οχήματα, ενώ αναβαθμίζεται το σύστημα διοίκησης και διαχείρισης συμβάντων ENGAGE. Ο εναέριος στόλος ενισχύεται με νέα ελικόπτερα Leonardo και Super Puma, ενώ η Ελλάδα συγκαταλέγεται στις πρώτες χώρες που θα παραλάβουν τα 9 αεροσκάφη Canadair DHC-515, ενώ αναβαθμίζονται τα υφιστάμενα CL-415. Το 90% έως 95% των δασικών πυρκαγιών αντιμετωπίζονται πλέον αποτελεσματικά εντός τις πρώτες ώρες από την εκδήλωσή τους. 

Μέσω του προγράμματος ANTINERO διατέθηκαν ποσά για καθαρισμούς δασών, συντήρηση δασικού οδικού δικτύου και δημιουργία αντιπυρικών ζωνών, ενώ προωθείται και ο θεσμός της υποχρεωτικότητας του καθαρισμού των οικοπέδων και αυξήθηκε σημαντικά η χρηματοδότηση των δήμων για δράσεις προληπτικής προστασίας.
 Κυρίες και κύριοι συνάδελφοι, σήμερα τιμούμε τη μνήμη εκείνων που χάθηκαν και ανανεώνουμε μία υπόσχεση απέναντί τους, ότι η Πολιτεία μας θα συνεχίσει να γίνεται αποτελεσματικότερη και καλύτερα προετοιμασμένη, ότι θα συνεχίσουμε να επενδύουμε στην πρόληψη, στην προστασία της ανθρώπινης ζωής και στην ανθεκτικότητα των οικοσυστημάτων και της πατρίδας μας. Το πραγματικό νόημα της μνήμης είναι η ευθύνη. Και το πραγματικό περιεχόμενο της ευθύνης εν προκειμένω είναι να μην επιτρέψουμε να βιώσει η Ελλάδα μία τραγωδία, όπως εκείνη της 23ης Ιουλίου του 2018 ποτέ ξανά. 
Αιωνία η μνήμη των θυμάτων!
Ευχαριστώ.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Τον λόγο έχει από την Κοινοβουλευτική Ομάδα του ΠΑΣΟΚ-Κινήματος Αλλαγής ο κ. Μανώλης Χριστοδουλάκης, Βουλευτής της Ανατολικής Αττικής. 
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, υπάρχουν στιγμές που η Βουλή των Ελλήνων καλείται να υπερβεί πολιτικές διαφορές και να σταθεί ενώπιον της Ιστορίας. Και καλείται να το κάνει με σιωπή, να το κάνει με σεβασμό και προφανώς να το κάνει με αυτογνωσία. Η σημερινή συνεδρίαση αυτονόητα είναι μία απ’ αυτές τις στιγμές. 
Οκτώ χρόνια μετά από την τραγωδία στο Μάτι, στον Νέο Βουτζά, στο Κόκκινο Λιμανάκι, στη Ραφήνα, δεν τιμάμε απλώς τη μνήμη εκατόν τεσσάρων συνανθρώπων μας που χάθηκαν τόσο άδικα. Θυμάμαι ανθρώπους με οικογένεια, ανθρώπους με όνειρα, ανθρώπους με σχέδια τα οποία δεν πρόλαβαν ποτέ να ολοκληρωθούν. Θυμάμαι τους ανθρώπους που επέζησαν και οι οποίοι μέχρι σήμερα κουβαλάνε το βάρος εκείνης της ημέρας. Θυμάμαι τις οικογένειες που έμειναν πίσω. Θυμάμαι μια ολόκληρη κοινωνία, η οποία χαράχθηκε εκείνη την ημέρα ανεξίτηλα. 
Γιατί δεν πρέπει να ξεχνάμε ότι για εκείνους τους ανθρώπους το Μάτι δεν είναι απλώς μια ανάμνηση, ήταν και είναι μια καθημερινότητα. Συνεχίζει να υπάρχει στις οικογένειες, συνεχίζει να υπάρχει στους ανθρώπους που έχασαν τους δικούς τους, συνεχίζει να υπάρχει στα παιδιά εκείνα τα οποία είδαν και έζησαν εικόνες που ποτέ δεν πρέπει κανένα παιδί να αντικρίσει στη ζωή του. Η Πολιτεία έχει χρέος να βρίσκεται δίπλα τους, όχι μόνο υλικά, αλλά και με την αποκατάσταση των υποδομών και πρωτίστως με την τήρηση με συνέπεια των δεσμεύσεών της, με έγκαιρες αποζημιώσεις, με την ολοκλήρωση του έργου ανασυγκρότησης, με τη σταθερή ψυχοκοινωνική υποστήριξη, με υπηρεσίες ψυχικής υγείας, με συνεχή μέριμνα για τους επιζώντες και τις οικογένειές τους. 
Ειδικά για όσους από εμάς προερχόμαστε και εκπροσωπούμε την Ανατολική Αττική, η μνήμη αυτή δεν μπορεί να είναι απλώς μια ιστορική αναφορά. Είναι μια πληγή που δεν έκλεισε ποτέ, ακριβώς γιατί πίσω από τους αριθμούς υπάρχουν ζωές που χάθηκαν, αλλά φυσικά υπάρχουνε και ζωές που άλλαξαν για πάντα. 
Η μνήμη, όμως, έχει αξία μόνο όταν μετατρέπεται σε ευθύνη. Το Μάτι, λοιπόν, δεν μας καλεί απλώς να θυμόμαστε, αλλά πρωτίστως μας καλεί να αλλάξουμε. Κι η ευθύνη αυτή δεν μπορεί να περιορίζεται σε επετειακές αναφορές. Οφείλει να μετατρέπεται σε μια διαρκή δέσμευση της Πολιτείας απέναντι στους πολίτες της. Γιατί οι φυσικές καταστροφές -και ειπώθηκε σωστά- δεν αντιμετωπίζονται μόνο τη στιγμή που εκδηλώνονται. Αντιμετωπίζονται πάρα πολύ νωρίτερα στον σχεδιασμό, στην πρόληψη, στη διαδικασία διαχείρισης του χώρου, στη διαχείριση και προστασία των δασών και του δασικού περιβάλλοντος, στην ανθεκτικότητα των υποδομών, προφανώς στην εκπαίδευση και προφανώς αντίστοιχα και στην ετοιμότητα του εκάστοτε κρατικού μηχανισμού. 
Η κλιματική κρίση, οι διαρκώς εντεινόμενες επιπτώσεις-εκφάνσεις στις συνέπειές της, καθιστούν αυτήν την υποχρέωση της Πολιτείας ακόμα πιο επιτακτική. Γιατί ναι, προφανώς και η κρίση αυτή είναι μία αδιαμφισβήτητη πραγματικότητα. Είναι σίγουρο, όμως, ότι δεν μπορεί να μετατρέπεται σε άλλοθι για την οποιαδήποτε αδράνεια της Πολιτείας. Όσο πιο ακραία γίνονται τα φυσικά φαινόμενα τόσο μεγαλύτερη οφείλει να γίνεται και η ευθύνη μας να προλαμβάνουμε, να σχεδιάζουμε, να εκπαιδεύουμε και τελικά να προστατεύουμε τους συμπολίτες μας. Αυτό σημαίνει πολύ απλά ότι η κλιματική κρίση δεν μειώνει την ευθύνη της Πολιτείας. Αντίθετα, αυξάνει την ευθύνη και τις δικές μας υποχρεώσεις. 
Η τραγωδία, όμως, στο Μάτι δεν αποκάλυψε μόνο επιχειρησιακές αδυναμίες. Ανέδειξε και θεσμικά κενά, ακόμα και στο πεδίο της δικαιοσύνης. Περιπτώσεις όπου ολόκληρες οικογένειες αφανίστηκαν, μικρά παιδιά έγιναν αόρατα στο οπτικό πεδίο του νομοθέτη και δεν υπήρχε ούτε ένα πρόσωπο που να μπορεί να εκπροσωπήσει τη μνήμη τους ενώπιον της δικαιοσύνης. 
Αυτές, λοιπόν, οι πληγές μας υπενθυμίζουν ακριβώς το δικό μας καθήκον, το καθήκον μιας Πολιτείας που οφείλει να διορθώνει όσα εκ των πραγμάτων αποδείχθηκαν ανεπαρκή. Και αυτό το καθήκον δεν είναι αφηρημένο. Αφορά πολύ συγκεκριμένες εκκρεμότητες και πολύ συγκεκριμένες υποχρεώσεις της Πολιτείας απέναντι στους πολίτες. 
Από τη δική μας πλευρά, προσπαθήσαμε όλο αυτό το διάστημα να εισφέρουμε μέσα από κοινοβουλευτικές πρωτοβουλίες με γόνιμο τρόπο στη διαδικασία των αυτονόητων αυτών αιτημάτων και διεκδικήσεων. Παράδειγμα, δεν μπορεί να υπάρχει περιθώριο για νέες αστοχίες στον πολεοδομικό σχεδιασμό και στην ολοκλήρωση της ανασυγκρότησης των πυρόπληκτων περιοχών και ειδικά της Ανατολικής Αττικής. Παράδειγμα, δεν μπορεί να παραμένουν αναξιοποίητοι πόροι και δωρεές ή μέρος αυτών που προορίζονται για την αποκατάσταση των συνεπειών μιας τέτοιας καταστροφής, όπως είναι η κυπριακή δωρεά. Πρόκειται για ζητήματα τα οποία έχουμε και εμείς αναδείξει επανειλημμένα στο πλαίσιο του κοινοβουλευτικού ελέγχου, όχι και αυτονόητα για λόγους κομματικής ή μικροπολιτικής αντιπαράθεσης, αλλά γιατί η μνήμη των θυμάτων αποκτά πραγματικό περιεχόμενο μόνο όταν συνδέεται με συνέπεια, μόνο όταν συνδέεται με λογοδοσία, μόνο όταν συνδέεται και συνοδεύεται από έμπρακτα αποτελέσματα. 
Ταυτόχρονα, η συζήτηση που ανοίγει και σήμερα εδώ στην Ολομέλεια για τη Συνταγματική Αναθεώρηση αποτελεί μια σημαντική ευκαιρία να ενισχύσουμε θεσμικά την υποχρέωση της Πολιτείας για πρόληψη, για πολιτική προστασία, για περιβαλλοντική θωράκιση, για την προσαρμογή στην κλιματική κρίση. Έχουμε χρέος να διαμορφώσουμε ένα πολύ πιο ισχυρό πλαίσιο λογοδοσίας, σχεδιασμού και συνέχεια του κράτους και της Πολιτείας, ανεξάρτητα από κυβερνητικές συναλλαγές ή συγκυριακές προτεραιότητες. Το χρωστάμε στους ανθρώπους που χάθηκαν, αλλά το χρωστάμε και στις επόμενες γενιές. Αυτός είναι ο μόνος τρόπος το «ποτέ ξανά» που λέμε όλοι, να αποκτήσει πραγματικό περιεχόμενο και αξία. 
Για εμάς, λοιπόν, το Μάτι δεν είναι τόπος μνήμης. Για εμάς το Μάτι είναι μια διαρκής υπενθύμιση του χρέους που έχουμε όλοι μας απέναντι στην αξία της ανθρώπινης ζωής. Και η δικαίωση αυτής της μνήμης δεν βρίσκεται στα λόγια που λέμε σήμερα εδώ, αλλά βρίσκεται πρωτίστως στις αποφάσεις που όλοι μαζί οφείλουμε να πάρουμε για το αύριο. 
Ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης):  Κι εμείς ευχαριστούμε τον κ. Χριστοδουλάκη. 
Τον λόγο έχει από την Κοινοβουλευτική Ομάδα του Κομμουνιστικού Κόμματος Ελλάδος ο κ. Γιάννης Γκιόκας, Βουλευτής Ανατολικής Αττικής. 
ΙΩΑΝΝΗΣ ΓΚΙΟΚΑΣ: Οκτώ χρόνια συμπληρώνονται σήμερα από τη φονική πυρκαγιά στο Μάτι, από την 23η Ιουλίου του 2018, όπου εκατόν τέσσερις συνάνθρωποί μας έχασαν τη ζωή τους, ενώ δεκάδες άλλοι τραυματίστηκαν και πολλοί ήταν αυτοί που έχασαν το βιός τους, μια καταστροφή που δεν σημάδεψε μόνο όσους την έζησαν από κοντά, όλους εμάς τους κατοίκους των Δήμων Μαραθώνα και Ραφήνας, σημάδεψε όλο τον ελληνικό λαό. 
Σήμερα δίνουμε τη μάχη μαζί με όλους εκείνους που οκτώ χρόνια μετά προσπαθούν να επουλώσουν τις πληγές τους, που προσπαθούν να βρουν τη δικαίωση, που αγωνίζονται για να σταθούν στα πόδια τους απέναντι σε ένα κράτος που όχι μόνο δεν τους στήριξε όπως θα έπρεπε, αλλά σε πολλές περιπτώσεις βρέθηκε και απέναντί τους. 
Η μεγάλη πυρκαγιά στο Μάτι και η καταστροφή που άφησε πίσω της δεν ήταν μια κακή παρένθεση, μια έλλειψη συντονισμού ή μια συγκυριακή δυσλειτουργία του κρατικού μηχανισμού, όπως έγινε προσπάθεια να παρουσιαστεί από την τότε κυβέρνηση. 

Ήταν ένα προδιαγεγραμμένο κρατικό έγκλημα. Άλλωστε τα ίδια τα γεγονότα το αποκαλύπτουν αυτό, αφού η τραγωδία στο Μάτι ήρθε λίγο μετά τη φονική πλημμύρα στη Μάνδρα Αττικής με τους είκοσι τέσσερις νεκρούς το 2016, ενώ μετά το Μάτι ακολούθησαν και άλλες αντίστοιχες καταστροφές και άλλα εγκλήματα, όπως η Θεσσαλία με την κακοκαιρία «Daniel», που στοίχισε τη ζωή σε δεκαεπτά ανθρώπους, τη μεγάλη πυρκαγιά που ξέσπασε πριν δύο χρόνια στον Βαρνάβα Αττικής και έφτασε μέχρι το Χαλάνδρι, μέσα στον οικιστικό ιστό, το έγκλημα των Τεμπών ή η εκατόμβη των θυμάτων στους χώρους δουλειάς, που μπορεί να μην είναι αποτέλεσμα φυσικών καταστροφών είναι όμως το αποτέλεσμα του ίδιου επιλεκτικά ανίκανου κράτους. 
Αν κάτι αποδεικνύουν όλα τα παραπάνω, είναι ότι υπάρχει μία πολιτική που ακολουθείται διαχρονικά από όλες τις κυβερνήσεις και που αποτελεί το έδαφος πάνω στο οποίο ο λαός μας οδηγείται από τη μία καταστροφή στην άλλη. Αυτή είναι η πολιτική που θεωρεί τα μέτρα προστασίας της ζωής και της ασφάλειας του λαού ως περιττό κόστος. Είναι η πολιτική που με βάση τις κατευθύνσεις της Ευρωπαϊκής Ένωσης προτιμά να μοιράζει αποζημιώσεις-ψίχουλα από το να παίρνει τα αναγκαία μέτρα προστασίας. Είναι η πολιτική που πάνω από όλα θυσιάζει τις λαϊκές ανάγκες ακόμη και την ίδια τη ζωή στον βωμό του κέρδους. 
Γι’ αυτό και μεταξύ άλλων κρίσιμες υπηρεσίες, όπως η Πυροσβεστική, τα δασαρχεία, οι υπηρεσίες Πολιτικής Προστασίας στις περιφέρειες και στους δήμους, παραμένουν εδώ και χρόνια υποστελεχωμένες, με απαρχαιωμένο εξοπλισμό και υποδομές. Γι’ αυτό και δεν μπορούν να ανταποκριθούν στις ανάγκες για τη λήψη επαρκών μέτρων πρόληψης και για μέγιστη ετοιμότητα στην αντιμετώπιση τέτοιων φαινομένων. Αυτοί είναι και οι λόγοι που η πυρκαγιά στο Μάτι, όπως και άλλες φυσικές καταστροφές, θα μπορούσαν να είχαν αντιμετωπιστεί πριν πάρουν τελικά ανεξέλεγκτες διαστάσεις. Αυτοί οι λόγοι παραμένουν και σήμερα όσο κι αν προσπαθείτε να παρουσιάσετε μια μαγική εικόνα για το κυβερνητικό έργο. 
Και φυσικά αναγκαίο περιτύλιγμα για το σερβίρισμα αυτής της πολιτικής είναι η προπαγάνδα της ατομικής ευθύνης που απογειώνεται για να κρυφτεί η κρατική ευθύνη. Κουνάτε, για παράδειγμα, το δάχτυλο για τον καθαρισμό των ιδιόκτητων οικοπέδων. Δεν λέτε κουβέντα όμως για τις δασικές εκτάσεις που το ίδιο το κράτος έχει την ευθύνη. Στέλνετε τα λαϊκά στρώματα ως πελάτες στις ιδιωτικές ασφαλιστικές εταιρείες και έτσι με έναν σμπάρο πετυχαίνετε δύο τρυγόνια, και οι ασφαλιστικοί όμιλοι αυγατίζουν τα κέρδη τους και το κράτος σας απαλλάσσεται ακόμη και από τις πιο πενιχρές αποζημιώσεις. Πριν τις καταστροφές διαφημίζετε ότι όλα είναι έτοιμα και μετά τις καταστροφές φταίει πάντα ο κακός καιρός, η κακιά η τύχη και η κλιματική αλλαγή. 
Αυτό το εχθρικό κράτος συνεχίζουν να βρίσκουν μπροστά τους οι συγγενείς των θυμάτων στο Μάτι, όσοι κατάφεραν να επιζήσουν. Απέναντι στις πρωτόδικες αποφάσεις για αποζημιώσεις στις οικογένειες θυμάτων είδαν αυτό το εχθρικό κράτος να προσφεύγει με εφέσεις και χρειαζόταν πολύ μεγάλος αγώνας για να σταματήσουν αυτές οι εφέσεις από δήμους, Περιφέρεια και το κεντρικό κράτος. 
Αυτό το κράτος βρίσκουν μπροστά τους όταν έχουν να αντιμετωπίσουν έναν πολεοδομικό σχεδιασμό για το Μάτι που δεν ανταποκρίνεται στις πραγματικές ανάγκες των κατοίκων της περιοχής. Αυτό το κράτος βρίσκουν μπροστά τους όσοι προσπαθούν όλα αυτά τα χρόνια να ξαναφτιάξουν τα σπίτια τους και, ενώ έχουν ενταχθεί στη διαδικασία αποζημίωσης και ανοικοδόμησης και έχουν προσκομίσει όλα τα δικαιολογητικά για τη λήψη της προβλεπόμενης επιδότησης, κινδυνεύουν να τη χάσουν, αφού η αρμόδια υπηρεσία της Πολεοδομίας έχει παγώσει την έκδοση οικοδομικών αδειών και τα αλλεπάλληλα αιτήματα των ανθρώπων παραμένουν αναπάντητα από τους διαφόρους ανευθυνοϋπεύθυνους. 
Αυτό το εχθρικό κράτος βρίσκουν μπροστά τους οι συγγενείς των θυμάτων όταν πρόσφατα με επίσημη καταγγελία του συλλόγου τους ζητάνε τη διερεύνηση για την ταφή αταυτοποίητων θυμάτων. Αίτημα που η κυβέρνηση πρέπει άμεσα να ικανοποιήσει και να δοθούν, επίσης, εξηγήσεις και απαντήσεις. Αυτό το κράτος βρίσκουν μπροστά τους όλοι κάτοικοι στην Ανατολική Αττική, ένα κράτος που δεν έχει εξασφαλίσει εν έτει 2026 να υπάρχει ένα δημόσιο νοσοκομείο στην Ανατολική Αττική σε συνδυασμό με τις τραγικά υποστελεχωμένες πρωτοβάθμιες υπηρεσίες υγείας. 
Το ΚΚΕ συνεχίζει να βρίσκεται δίπλα στους συγγενείς των θυμάτων, δίπλα σε όσους έχουν χάσει το βιός τους από φυσικές καταστροφές. Μα, πάνω από όλα είμαστε και θα συνεχίσουμε να είμαστε μπροστά στον αγώνα για μέτρα προστασίας και πρόληψης, για να μην θρηνήσει ο λαός μας άλλα θύματα, για να σταματήσει να χάνεται ο φυσικός πλούτος και να υποβαθμίζεται η ποιότητα ζωής. Αυτά μπορούν να γίνουν έξω από τη λογική των δημοσιονομικών αντοχών και των κοστολογημένων προγραμμάτων, που αντιμετωπίζουν πάντα ως κόστος μόνο τα δικαιώματα και τη ζωή του λαού, για να απαντηθεί επιτέλους το δίλημμα «τα κέρδη τους ή οι ζωές μας». Αυτή είναι και η μεγαλύτερη τιμή στη μνήμη των θυμάτων από την πυρκαγιά στο Μάτι. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει από την Κοινοβουλευτική Ομάδα της Ελληνικής Λύσης ο κ. Στυλιανός Φωτόπουλος, Βουλευτής Ανατολικής Αττικής. 
ΣΤΥΛΙΑΝΟΣ ΦΩΤΟΠΟΥΛΟΣ: Ευχαριστώ, κύριε Πρόεδρε.
Κυρίες και κύριοι Βουλευτές, σήμερα σε αυτήν την ειδική συνεδρίαση της Βουλής των Ελλήνων στεκόμαστε όλοι ενώπιον μιας από τις πιο μαύρες και πιο επώδυνες επετείους της σύγχρονης ελληνικής Ιστορίας. Οκτώ χρόνια συμπληρώνονται από την 23η Ιουλίου του 2018, οκτώ χρόνια από την ημέρα που η κόλαση επισκέφτηκε το Μάτι, τον Νέο Βουτζά, το Κόκκινο Λιμανάκι και τις γύρω περιοχές της Ανατολικής Αττικής. Οκτώ χρόνια από την ημέρα που εκατόν τέσσερις συνάνθρωποί μας έχασαν τη ζωή τους με τον πιο φρικτό τρόπο, ανάμεσά τους έντεκα παιδιά, το πιο μικρό μόλις έξι μηνών 
Ως Βουλευτής Ανατολικής Αττικής αισθάνομαι ιδιαίτερα το βάρος αυτής της μέρας. Μιλώ για την περιοχή μου. Μιλώ για τους συμπολίτες μου, για οικογένειες που ακόμα και σήμερα, οκτώ χρόνια μετά, κουβαλούν το τραύμα για ανθρώπους που έχασαν, παιδιά, γονείς, αδέλφια, συζύγους, μέσα σε λίγες ώρες. Μιλάω για μια τραγωδία που δεν ήταν απλώς μια φυσική καταστροφή, ήταν μια εθνική ήττα. Ήταν η κατάρρευση ενός κράτους μπροστά στα μάτια χιλιάδων ανθρώπων που ζητούσαν βοήθεια και δεν την έλαβαν εγκαίρως. 
Σε λιγότερο από δύο ώρες ολόκληρες γειτονιές είχαν γίνει στάχτη. Ο απολογισμός είναι γνωστός, αλλά οφείλουμε να τον επαναλαμβάνουμε μέχρι να χαραχτεί στη συλλογική μας συνείδηση. Εκατόν τέσσερις νεκροί, ενενήντα πέντε Έλληνες, δύο Πολωνοί, ένας Ιρλανδός, ένας Βέλγος και ένας Γεωργιανός, εκατόν εβδομήντα δύο τραυματίες εκ των οποίων πολλοί με σοβαρά τραύματα και σοβαρά εγκαύματα τα οποία τους σημαδεύουν για όλη τους τη ζωή. Πάνω από χίλια πεντακόσια κτίρια υπέστησαν ζημιές ή καταστράφηκαν ολοσχερώς, ενώ η καμένη έκταση στην περιοχή Μάτι-Νέος Βουτζάς ανήλθε σε περίπου 12.759 στρέμματα, εκ των οποίων σχεδόν τα μισά ήταν οικιστικά. 
Κυρίες και κύριοι Βουλευτές, αυτά τα νούμερα δεν είναι απλά στατιστικά. Είναι ανθρώπινες ζωές. Είναι παιδιά που δεν πρόλαβαν να μεγαλώσουν. Είναι οικογένειες που διαλύθηκαν. Είναι άνθρωποι που κάηκαν ζωντανοί μέσα στα αυτοκίνητά τους σε δρόμους που είχαν μετατραπεί σε παγίδες θανάτου. Είναι ηλικιωμένοι που δεν πρόλαβαν να φύγουν. Είναι νέοι άνθρωποι που είχαν πάει στο Μάτι εκείνη τη μέρα για λίγη ξεκούραση.
Εδώ αρχίζει το μεγάλο ερώτημα: Πώς είναι δυνατόν να συμβεί αυτό σε μια ευρωπαϊκή χώρα τον 21ο αιώνα; Και η απάντηση, φυσικά, δεν βρίσκεται μόνο στην εγκληματική αμέλεια ενός ανθρώπου που έκαιγε κλαδιά. Η απάντηση βρίσκεται στην κατάρρευση του κρατικού μηχανισμού. Το πόρισμα των εισαγγελέων δόθηκε στη δημοσιότητα τον Μάρτιο του 2019. Μιλά καθαρά για απόλυτη έλλειψη επικοινωνίας, χάος και κατάρρευση του συστήματος, για εγκληματικά λάθη και παραλείψεις από τις υπηρεσίες που είχαν την ευθύνη. 
Το πόρισμα της Ανεξάρτητης Αρχής ανέδειξε με επιστημονική αυστηρότητα τις βαθύτερες παθογένειες, ένα κατακερματισμένο σύστημα στο οποίο συμμετέχουν σαράντα πέντε διαφορετικοί φορείς χωρίς κεντρικό συντονισμό, υπερβολική έμφαση στην καταστολή σε βάρος της πρόληψης, απουσία εθνικού σχεδίου προστασίας. Δεν υπήρξε έγκαιρη προειδοποίηση. Δεν υπήρξε οργανωμένο σχέδιο εκκένωσης. Δεν υπήρξε συντονισμός Πυροσβεστικής, Αστυνομίας, Λιμενικού και Πολιτικής Προστασίας. Οι άνθρωποι έμειναν παγιδευμένοι σε στενούς δρόμους, σε αδιέξοδα, σε οικόπεδα χωρίς διέξοδο. Και ενώ οι φλόγες προχωρούσαν με ταχύτητα η κρατική μηχανή παρέλυσε. 
Η τότε Κυβέρνηση ανέλαβε την πολιτική ευθύνη. Ο τότε Υπουργός Προστασίας του Πολίτη παραιτήθηκε. Όμως, όπως πολύ καλά γνωρίζετε, η πολιτική ευθύνη δεν αρκεί όταν έχουν χαθεί εκατόν τέσσερις ζωές. Η δικαιοσύνη προχώρησε. Παρόλα αυτά πολλοί συγγενείς αισθάνονται ότι η δικαιοσύνη υπήρξε ατελής, ότι πολιτικές ευθύνες υψηλότερου επιπέδου δεν αποδόθηκαν πλήρως, ότι οι αποζημιώσεις καθυστέρησαν και ότι οι δικαστικές μάχες συνεχίζονται μέχρι σήμερα. 
Κυρίες και κύριοι Βουλευτές, η τραγωδία του Ματιού ξεπερνά τα κόμματα. Είναι όμως υποχρέωσή μας να πούμε την αλήθεια. Η άναρχη δόμηση δεν δημιουργήθηκε το 2018. Οι ελλείψεις στην Πολιτική Προστασία δεν εμφανίστηκαν ξαφνικά. Το πρόβλημα της πρόληψης του καθαρισμού των δασών, της ύπαρξης δασικών δρόμων, της ύπαρξης σχεδίων εκκένωσης για κάθε οικισμό υψηλού κινδύνου είναι διαχρονικό. Όσο παραμένουν άλυτα, όσο το κράτος συνεχίζει να λειτουργεί με κατακερματισμό και χωρίς πραγματική εθνική στρατηγική ο κίνδυνος επανάληψης παραμένει υπαρκτός. 
Ως Ελληνική Λύση έχουμε τονίσει επανειλημμένα ότι η προστασία της ζωής των πολιτών είναι η πρώτη υποχρέωση του κράτους. Δεν μπορούμε να μιλάμε για ανάπτυξη, για οικονομία, όταν δεν μπορούμε να προστατεύσουμε τους συμπολίτες μας από μια πυρκαγιά σε οικιστική περιοχή. Χρειάζεται εθνικό σχέδιο Πολιτικής Προστασίας με σαφείς αρμοδιότητες, με επαρκή στελέχωση και εξοπλισμό, με σύγχρονα συστήματα έγκαιρης προειδοποίησης και με υποχρεωτικά σχέδια εκκένωσης για κάθε περιοχή υψηλού κινδύνου. Χρειάζεται πραγματική δασοπροστασία και όχι μόνο καταστολή όταν η φωτιά έχει ήδη ξεφύγει. Χρειάζεται λογοδοσία σε όλα τα επίπεδα, διοικητικά, πολιτικά και δικαστικά. Οι οικογένειες των θυμάτων δεν ζητούν μόνο μνήμη. Ζητούν δικαιοσύνη και εγγύηση ότι κάτι τέτοιο δεν θα ξανασυμβεί. 
Κυρίες και κύριοι Βουλευτές, το Μάτι δεν είναι μόνο μια τοπική τραγωδία της Ανατολικής Αττικής. Είναι μια εθνική πληγή, είναι η απόδειξη ότι όταν το κράτος αποτυγχάνει στην πιο βασική του αποστολή, την προστασία της ανθρώπινης ζωής, τότε καμία πολιτική επιτυχία δεν μπορεί να καλύψει το κενό. Η Ελληνική Λύση θα συνεχίσει να διεκδικεί πλήρη διαφάνεια, πλήρη λογοδοσία και ουσιαστικές μεταρρυθμίσεις στην Πολιτική Προστασία. Θα συνεχίσουμε να είμαστε η φωνή των πολιτών της Ανατολικής Αττικής που δεν ξεχνούν. Θα συνεχίσουμε να θυμίζουμε ότι η πατρίδα αξίζει καλύτερα, ότι οι πολίτες της αξίζουν να ζουν με ασφάλεια. 
Ας μην επιτρέψουμε στη λήθη να καλύψει τα ονόματα αυτών των ανθρώπων. Ας μετατρέψουμε τη μαύρη επέτειο σε υπόσχεση, υπόσχεση ότι το κράτος θα σταθεί επιτέλους στο ύψος του, υπόσχεση ότι η ζωή των Ελλήνων πολιτών θα είναι η πρώτη προτεραιότητα, υπόσχεση ότι το Μάτι δεν θα ξεχαστεί ποτέ, αιωνία η μνήμη των θυμάτων.
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Από την Κοινοβουλευτική Ομάδα του ΣΥΡΙΖΑ-Προοδευτική Συμμαχία τον λόγο έχει ο κ. Νικόλαος Παππάς, Βουλευτής Β3΄ Νοτίου Τομέα Αθηνών. 
ΝΙΚΟΛΑΟΣ ΠΑΠΠΑΣ: Κυρίες και κύριοι Βουλευτές, σήμερα στεκόμαστε με σεβασμό απέναντι στη μνήμη των ανθρώπων που χάθηκαν, απέναντι στις οικογένειές τους, σε όσους και όσες κουβαλούν τα σημάδια της τραγωδίας. Ήταν μια εθνική τραγωδία που σημάδεψε βαθιά τη συλλογική μας μνήμη. 
Θεωρούμε ότι καμία κοινοβουλευτική συζήτηση, καμία δικαστική απόφαση, καμία πολιτική αντιπαράθεση όσο έντονη και αν είναι δεν μπορεί να γυρίσει τον χρόνο πίσω. Η σημερινή συνεδρίαση και αντίστοιχες συνεδριάσεις οφείλουν λοιπόν να υπηρετούν τη μνήμη, την αλήθεια και την ευθύνη, μακριά από κάθε μικροκομματική εκμετάλλευση, όπως δυστυχώς βιώσαμε εκείνη την περίοδο. 
Κυρίες και κύριοι Βουλευτές, η μνήμη είναι δεδομένη από όλες και όλους μας. Θα μου επιτρέψετε να μιλήσω για την αλήθεια. Και η αλήθεια είναι ότι το Μάτι αποτέλεσε μια οδυνηρή τομή. Ας αναρωτηθούμε όμως τι έγινε μετά. Μπορεί κάποιος ή κάποια να πει ότι οικοδομήθηκε τα τελευταία χρόνια μια πολιτεία, ένας μηχανισμός, που κάνει τον κάθε πολίτη να αισθάνεται ασφαλής; Αυτή θα ήταν η μεγαλύτερη δικαίωση της μνήμης των θυμάτων. Δυστυχώς, δεν μπορεί αυτό να ειπωθεί. Η διαχείριση μεγάλων κρίσεων που ακολούθησαν από τον «Ιανό» και τον «Daniel» ως τις μεγάλες πυρκαγιές αυτό δείχνει. 
Η κλιματική κρίση έχει αλλάξει τα δεδομένα. Τα ακραία φυσικά φαινόμενα είναι πλέον συχνότερα και εντονότερα και σταματούν να είναι ακραία ως προς τη συχνότητά τους. Δεν μπορούν να αντιμετωπίζονται με τις λογικές και τα εργαλεία του χθες. Ο ανασχεδιασμός είναι αναγκαίος. Υπάρχει επιστημονική γνώση. Υπάρχουν παρεμβάσεις ειδικών, οι οποίοι υποδεικνύουν τις αναγκαίες αλλαγές που έπρεπε να γίνουν, τις αλλαγές που έπρεπε να προχωρήσουν. Υπάρχουν και τα χρηματοδοτικά εργαλεία και αυτή είναι η ευθύνη η δική μας. 
Θα μου επιτρέψετε εδώ να θυμίσω ότι η Κυβέρνηση του ΣΥΡΙΖΑ προχώρησε στη συγκρότηση της επιτροπής Γκολντάμερ με συμμετοχή κορυφαίων Ελλήνων και ξένων επιστημόνων. Στόχος ήταν να υπάρξει μια ολοκληρωμένη στρατηγική για την πρόληψη, την ετοιμότητα και τη διαχείριση δασικών πυρκαγιών στη νέα εποχή της κλιματικής κρίσης. Το πόρισμα δεν περιορίστηκε στην αποτίμηση της τραγωδίας. Πρότεινε μια βαθιά αναδιοργάνωση της Πολιτικής Προστασίας, τον καλύτερο συντονισμό όλων των εμπλεκόμενων φορέων, την ενίσχυση της πρόληψης και της διαχείρισης του δασικού χώρου, τα σύγχρονα επιχειρησιακά πρωτόκολλα, τη συνεχή εκπαίδευση και αξιοποίηση της επιστημονικής γνώσης, την οικοδόμηση ενός κράτους που θα προλαμβάνει αντί να τρέχει πίσω από τα γεγονότα. 
Δυστυχώς, αυτές οι προτάσεις δεν αξιοποιήθηκαν. Δεν υπήρξε συνέπεια στον στόχο. Δεν υπήρξε πληρότητα στις πρωτοβουλίες, όπως απαιτούσαν και απαιτούν οι περιστάσεις. Τα δε εργαλεία χρηματοδότησης δεν αξιοποιήθηκαν όσο θα έπρεπε. Δράσεις εκατοντάδων εκατομμυρίων για την Πολιτική Προστασία που είχαν ενταχθεί στο Ταμείο Ανάκαμψης απεντάχθηκαν, άλλες καθυστέρησαν. Αυτή βεβαίως είναι μια συζήτηση που πρέπει να κάνουμε με τους αρμόδιους Υπουργούς, αλλά είναι και οι επιλογές που μας κρίνουν και για την αποφασιστικότητα και για τα λεγόμενά μας. 
Κυρίες και κύριοι Βουλευτές, ευθύνη μας, επίσης, είναι να μην υπάρχει καπηλεία της τραγωδίας. Να υπάρχει έλεγχος, επιχειρηματολογία ως προς τις ευθύνες, όχι όμως επιλογές που δεν προσφέρουν τίποτα άλλο πέρα από πρόσκαιρα πολιτικά οφέλη. Όλοι γνωρίζαμε για τα θέματα της περιοχής, για την πολεοδόμηση, όπως και για τη σφοδρότητα του φαινομένου. Ο ίδιος ο κ. Μητσοτάκης λίγους μήνες μετά είχε μιλήσει στον ΟΗΕ για ακραία καιρικά φαινόμενα απευθείας συνέπεια της κλιματικής αλλαγής. 
Κανένας βέβαια δεν μπορεί να πει ότι οι ευθύνες δεν πρέπει να αναζητούνται. Κανένας βεβαίως δεν μπορεί και να εμπλέκει και άλλες εξουσίες σε πολιτικές σκοπιμότητες. Υπάρχουν κυβερνήσεις που επιδιώκουν τη διαλεύκανση και άλλες που δεν την επιδιώκουν. Σε αυτήν τη συζήτηση επιλέγουμε να μην επιμείνουμε σήμερα, δεν είναι η ημέρα. Θα επιμείνουμε όμως στην ανάγκη να υπηρετήσουμε την αλήθεια και την ευθύνη, να αντιληφθούμε την ανάγκη αυτοκριτικής, θεσμικών αλλαγών και διαρκούς βελτίωσης του κράτους και να δράσουμε. 
Ευχόμαστε ειλικρινά να μην υπάρξει ποτέ ξανά η ανάγκη για μια τέτοιου τύπου συνεδρίαση. Ευχόμαστε ειλικρινά να μην έχουμε ποτέ ξανά μια τέτοια τραγωδία.
Σας ευχαριστώ.
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Από την Κοινοβουλευτική Ομάδα Δημοκρατικό Πατριωτικό Κίνημα-ΝΙΚΗ τον λόγο η κ. Ασπασία Κουρουπάκη, Βουλευτής Β1΄ Βορείου Τομέα Αθηνών. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κυρίες και κύριοι συνάδελφοι, στέκομαι σήμερα σε αυτό το Βήμα με βαθύτατη συγκίνηση, αλλά και με ένα βαρύ αίσθημα χρέους. Συμπληρώνονται φέτος οκτώ χρόνια από εκείνο το εφιαλτικό απόγευμα της 23ης Ιουλίου του 2018, οκτώ χρόνια μετά από την ημέρα που ο χρόνος πάγωσε για πάντα στο Μάτι, στον Νέο Βουτζά, στο Κόκκινο Λιμανάκι, οκτώ χρόνια από τότε που μια ανείπωτη εθνική τραγωδία άφησε μια βαθιά, ανεπούλωτη πληγή στο σώμα της πατρίδας μας και στην ψυχή κάθε Έλληνα και κάθε Ελληνίδας. 
Σήμερα, από το ύψιστο Βήμα της Δημοκρατίας, δεν κάνουμε απλώς μια τυπική πολιτική αναφορά και δεν βρισκόμαστε εδώ για να διεκπεραιώσουμε μία ακόμη κοινοβουλευτική υποχρέωση. Κλίνουμε ευλαβικά το γόνυ στη μνήμη των εκατόν τεσσάρων συνανθρώπων μας, των εκατόν τεσσάρων ψυχών που έχασαν τη ζωή τους με τον πιο σκληρό, τον πιο μαρτυρικό τρόπο εγκλωβισμένοι ανάμεσα στις φλόγες και στη θάλασσα. Ανάμεσά τους αθώα μικρά παιδιά, μανάδες, πατέρες παππούδες και γιαγιάδες, ολόκληρες οικογένειες που ξεκληρίστηκαν μέσα σε λίγες ώρες, επειδή το ελληνικό κράτος αποδείχθηκε εγκληματικά ανίκανο να προστατεύσει το πολυτιμότερο αγαθό που του εμπιστεύτηκαν οι πολίτες, την ίδια την ανθρώπινη ζωή.
Ως μάνα τεσσάρων παιδιών, ως άνθρωπος που έχει μάθει να κοιτάζει στα μάτια το μέλλον αυτού του τόπου, αλλά και ως Ελληνίδα Βουλευτής, αρνούμαι να ξεχάσω. Δεν μπορώ και δεν πρέπει να ξεχάσω εκείνες τις εικόνες της απόλυτης καταστροφής: Τον τρόμο στα μάτια των ανθρώπων που έψαχναν απεγνωσμένα μία διέξοδο μέσα στους μαύρους καπνούς. Τις κραυγές για βοήθεια, που έσβηναν αβοήθητες. Τους ανθρώπους που εγκλωβίστηκαν στα ίδια τους τα αυτοκίνητα ή στις απόκρημνες ακτές περιμένοντας την κρατική μηχανή, που δεν λειτούργησε ποτέ. 
Το Μάτι δεν ήταν απλώς μια αναπόφευκτη φυσική καταστροφή, όπως πολλοί προσπάθησαν να το παρουσιάσουν για να αποποιηθούν τις ευθύνες τους. Ήταν το οδυνηρό αποτέλεσμα μιας εγκληματικής αλυσίδας λαθών, ολιγωρίας, πλήρους έλλειψης συντονισμού και δυστυχώς αυτής της γνώριμης κρατικής αλαζονείας που αντιμετωπίζει την ασφάλεια του πολίτη ως πάρεργο. 
Και το ερώτημα που πλανάται οκτώ χρόνια μετά, βασανιστικό, αμείλικτο και επίκαιρο, είναι ένα: Ήρθε τελικά η δικαίωση; Αναπαύτηκαν οι ψυχές των νεκρών; Βρήκαν οι επιζώντες, οι συγγενείς που έμειναν πίσω να θρηνούν μέσα στα χαλάσματα, τη γαλήνη που προσφέρει η απόδοση της πραγματικής, της ανόθευτης δικαιοσύνης; 
Η απάντηση, κυρίες και κύριοι συνάδελφοι, δόθηκε στα δικαστήρια. Και δυστυχώς, ήταν μια απάντηση που πλήγωσε ξανά τους χαροκαμένους γονείς και συγγενείς. Αντί για πραγματική τιμωρία, είδαμε ποινές που εξαγοράζονται με μερικές χιλιάδες ευρώ. Είδαμε βαριές πολιτικές και υπηρεσιακές ευθύνες να βαφτίζονται απλά καθημερινά λάθη. Και όσο το κράτος κρύβεται πίσω από τέτοιες αποφάσεις, η εμπιστοσύνη του λαού στους θεσμούς γκρεμίζεται. Οι οικογένειες των θυμάτων παλεύουν ακόμα ολομόναχες, διεκδικώντας το πιο αυτονόητο δικαίωμα, να μάθουν ποιος έφταιξε πραγματικά που κάηκαν οι άνθρωποί τους.
Ακόμη πιο οδυνηρό είναι ότι μετά την τραγωδία, η τότε κυβέρνηση του Αλέξη Τσίπρα δεν τήρησε τις θεσμικές διαδικασίες που απαιτούσε το τραγικό αυτό γεγονός. Δεν συγκροτήθηκαν εξεταστικές και προανακριτικές διαδικασίες. Η κυβέρνηση δεν προχώρησε σε καμία ανεξάρτητη διερεύνηση, που θα έδινε απαντήσεις στις οικογένειες των θυμάτων. 
Και η κυβέρνηση του Αλέξη Τσίπρα, της τραγωδίας του Ματιού, έδωσε τη σκυτάλη στην κυβέρνηση του Κυριάκου Μητσοτάκη, της τραγωδίας των Τεμπών, με αποτέλεσμα την κορύφωση του ευτελισμού των θεσμικών διαδικασιών, αφού και στις δύο περιπτώσεις ήταν πρόδηλη η προσπάθεια της συγκάλυψης των ευθυνών.
Ως Νίκη πιστεύουμε ακράδαντα ότι η ανθρώπινη ζωή είναι δώρο Θεού. Η προστασία της αποτελεί την πρώτη, την υπέρτατη και τη θεμελιώδη υποχρέωση κάθε συντεταγμένης πολιτείας. Ένα κράτος που αποτυγχάνει να εγγυηθεί την ασφάλεια των πολιτών του μέσα στο ίδιο τους το σπίτι είναι ένα κράτος που έχει χάσει τον ηθικό του προσανατολισμό και την νομιμοποίησή του. 
Δεν αρκούν τα δάκρυα μετά τις τραγωδίες. Δεν αρκούν οι ετήσιες τυποποιημένες δηλώσεις συμπαράστασης και τα φαναράκια που αφήνουμε να χαθούν στο πέλαγος κάθε Ιούλιο. Χρειάζεται ριζική αλλαγή νοοτροπίας. Χρειάζεται ένα κράτος που θα λειτουργεί με αξιοκρατία, με σοβαρότητα, με σύγχρονα επιστημονικά μέτρα πρόληψης και όχι με επικοινωνιακά τεχνάσματα, με κατόπιν εορτής εκκενώσεις και με τη μόνιμη μετάθεση ευθυνών. 
Ας γίνει αυτή η μαύρη επέτειος των οκτώ χρόνων η αφορμή για ειλικρινή αυτοκριτική. Ας υποσχεθούμε στους εαυτούς μας, αλλά κυρίως στους επιζώντες που κουβαλούν τα εγκαύματα στο σώμα και στην ψυχή τους, ότι δεν θα επιτρέψουμε ποτέ ξανά να επαναληφθεί ένα τέτοιο έγκλημα σε ελληνικό έδαφος. Οι εκατόν τέσσερις ψυχές του Ματιού ζητούν δικαίωση. Και η δικαίωση αυτή θα έρθει μόνο όταν χτίσουμε την Ελλάδα της ευθύνης, της αλήθειας και του απόλυτου σεβασμού στον άνθρωπο, μια Ελλάδα που θα προστατεύει και δεν θα καίει τα παιδιά της. 
Σας ευχαριστώ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς σας ευχαριστούμε. 
Τον λόγο έχει από την Κοινοβουλευτική Ομάδα της Πλεύσης Ελευθερίας ο Βουλευτής Επικρατείας, ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Η πυρκαγιά στο Μάτι, που στοίχισε τη ζωή σε εκατόν είκοσι ανθρώπους, ήταν ένα ολοκαύτωμα σε καιρό ειρήνης. Οι άνθρωποι αυτοί βρήκαν φρικτό θάνατο εγκλωβισμένοι στις φωτιές σε μία τραγωδία που μέχρι σήμερα, οκτώ χρόνια μετά, δεν έχει και δεν πρόκειται να ξεχαστεί. Ήταν εκατόν τέσσερις ταυτοποιημένοι νεκροί, δεκαέξι αταυτοποίητες σοροί, εκατόν είκοσι ψυχές. Είναι οι άνθρωποι που εγκαταλείφθηκαν από τις αρχές, την Πολιτεία και την κυβέρνηση, που όφειλαν να μεριμνήσουν γι’ αυτούς. Ήταν παιδιά, γέροντες και νέοι άνθρωποι.
Η επικεφαλής της Πλεύσης Ελευθερίας, η Ζωή Κωνσταντοπούλου, βρέθηκε από την πρώτη στιγμή στο σημείο, από την επόμενη του φοβερού αυτού εγκλήματος, στο πλευρό της κοινότητας του Ματιού, του Νέου Βουτζά, της Ραφήνας. Μίλησε για τις εγκληματικές ευθύνες πολιτικών, κυβερνητικών, αυτοδιοικητικών και υπηρεσιακών παραγόντων. 
Στις 6 Αυγούστου του 2018, δηλαδή δύο εβδομάδες μετά, ήταν η πρώτη που μαζί με τον Διαμαντή Καραναστάση κατέθεσαν μήνυση για τα κακουργήματα στο έγκλημα στο Μάτι. Η μήνυση αυτή διαβιβάστηκε στη Βουλή, τη στιγμή που η Πλεύση Ελευθερίας ήταν εκτός Βουλής. Όμως, κανείς δεν έκανε πρόταση για συγκρότηση είτε εξεταστικής είτε προανακριτικής επιτροπής για τη διερεύνηση των ευθυνών στο έγκλημα. Ούτε και η σημερινή Κυβέρνηση, που έχει σήμερα την πλειοψηφία. 
Η Πλεύση Ελευθερίας από την πρώτη στιγμή μίλησε για έγκλημα της Πολιτείας, με ευθύνες που φτάνουν μέχρι την κορυφή της τότε κυβέρνησης Τσίπρα. Ήταν ένα έγκλημα το οποίο μπορούσε και έπρεπε να αποφευχθεί. 
Τον Ιούνιο του 2025, δηλαδή πριν από έναν χρόνο περίπου, η Πλεύση Ελευθερίας κατέθεσε πρόταση νόμου με την οποία ζητά να τροποποιηθεί ο Ποινικός Κώδικας για να αντιμετωπίσει το φαινόμενο των λεγόμενων «αόρατων παιδιών» στο Μάτι. Υπάρχουν οικογένειες, όπως η οικογένεια του Αριστείδη Χερουβείμ, οι οποίες εξαφανίστηκαν κυριολεκτικά στην πυρκαγιά στο Μάτι. Τα δύο δίδυμα κορίτσια, ανιψιές του, ηλικίας πέντε ετών, η Μαρίλια και η Εβελίνα, έχασαν τη ζωή τους μαζί με τη μητέρα τους και μαζί με τη μητέρα του και ανακάλυψε στη διάρκεια της δίκης ότι δεν δικαιούται να εκπροσωπήσει τις ανιψιές του, διότι δεν υπάρχει δεύτερου βαθμού συγγένεια. 
Η Πλεύση Ελευθερίας, με την πρόταση νόμου που κατέθεσε πέρυσι, ζητά πρώτον την τροποποίηση του άρθρου 63 του Κώδικα Ποινικής Δικονομίας και δεύτερον την αλλαγή του σχετικού δικονομικού πλαισίου προς υποστήριξη κατηγορίας στις δίκες όπου υπάρχουν θύματα που έχει αφαιρεθεί η ζωή τους. 
Ζητάμε με τον τρόπο αυτό να παρίστανται οι πλησιέστεροι συγγενείς και όσοι συνδέονται με δεσμούς αγάπης με τα θύματα, για να μην μείνει κανένα παιδί, κανένας άνθρωπος αόρατος ενώπιον της Δικαιοσύνης, στη μνήμη των πέντε παιδιών που δεν έχουν εκπροσώπηση στη δίκη. Δυστυχώς όμως, η Κυβέρνηση δεν ανταποκρίθηκε ούτε και σε αυτό το στοιχειώδες αίτημα. 
Η Πλεύση Ελευθερίας παραμένει στο πλευρό των ανθρώπων που έμειναν πίσω μετά το έγκλημα, των οικογενειών, των θυμάτων, των εγκαυματιών και της κοινότητας. 
Σήμερα, οκτώ χρόνια μετά, το έγκλημα αυτό δικάστηκε ως πλημμέλημα. Η Ζωή Κωνσταντοπούλου βρίσκεται αυτή τη στιγμή στο ετήσιο μνημόσυνο στο Κόκκινο Εκκλησάκι για τα θύματα του εγκλήματος του Ματιού. Οι οικογένειές τους είναι οικογένειες τις οποίες και εκείνοι και εμείς στην Πλεύση Ελευθερίας στηρίζουμε τα τελευταία οκτώ χρόνια μέχρι να βρουν πλήρη δικαίωση και να αποδοθούν οι πραγματικές ευθύνες για το έγκλημα αυτό εκεί που ανήκουν. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Από τους ανεξάρτητους Βουλευτές, τον λόγο έχει ο κ. Αθανάσιος Χαλκιάς, Βουλευτής Α΄ Αθηνών.
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, όπως ανέφεραν και νωρίτερα όλοι οι συνάδελφοι, συμπληρώνονται σήμερα οκτώ χρόνια από αυτήν την τραγική ημέρα, από αυτήν την εθνική τραγωδία, όπου είχαμε εκατόν τέσσερις νεκρούς και πάρα πολλούς εγκαυματίες. 
Ποιος μπορεί να ξεχάσει τη Βασιλική και τη Σοφία, δυο δίδυμα κορίτσια που κάηκαν στην αγκαλιά των παππούδων τους; Ποιος μπορεί να ξεχάσει τους Έλληνες και Αιγύπτιους ψαράδες που μάζευαν ανθρώπους μέσα από τη θάλασσα. Και αυτό τι δείχνει; Δείχνει μια πλήρη ανυπαρξία του κρατικού μηχανισμού να προστατέψει τους πολίτες του. 
Γιατί, κυρίες και κύριοι συνάδελφοι, είναι ευθύνη της πολιτικής ηγεσίας, του κράτους και των οργάνων του να προστατεύουν και να υπερασπίζονται τη ζωή του κάθε πολίτη. Εδώ, σε αυτήν την περίπτωση, αλλά και σε άλλες πολλές περιπτώσεις, έχει αποτύχει. Γιατί δεν ξεχνούμε ούτε τους νεκρούς από τη φωτιά της Ηλείας το 2007 και φυσικά δεν μπορούμε να ξεχάσουμε ούτε τους νεκρούς της Μάνδρας το 2018, όπως επίσης δεν μπορούμε να ξεχάσουμε το έγκλημα στα Τέμπη που κόστισε τη ζωή σε πενήντα επτά συνανθρώπους μας. 
Όλοι αυτοί οι νεκροί και τραυματίες είναι αποτέλεσμα της κρατικής αναλγησίας, αδιαφορίας και της καταστροφικής ηγεσίας. Και μιας που μιλάω για καταστροφική ηγεσία, αλγεινή εντύπωση μου προκαλεί η επιστροφή Τσίπρα, γιατί η ηγεσία έχει την ευθύνη, ο άνθρωπος αυτός να θέλει να ξαναγυρίσει στα πολιτικά δρώμενα της χώρας, έχοντας την ευθύνη, την πολιτική ευθύνη, γι’ αυτό που συνέβη στο Μάτι. 
Δεν θα ξεχάσω όταν έμπαινε μέσα στο κέντρο της Πυροσβεστικής και το μόνο που είχε στο μυαλό του ήταν πώς θα αντιμετωπίσει επικοινωνιακά αυτό που έχει συμβεί. Μπήκε μέσα και έκανε ότι δεν ήξερε ότι υπάρχουν νεκροί, ενώ ήξερε πολύ καλά τι συμβαίνει. Όπως επίσης, οι δηλώσεις του κ. Καμμένου λίγες μέρες μετά που αντί να ρίξει την ευθύνη στην κυβέρνησή του που ήταν μέλος, πήγε και έριξε την ευθύνη στους πολίτες. Αυτοί είναι.
Γι’ αυτό, κυρίες και κύριοι συνάδελφοι, όπως είπε ο Αριστοτέλης, ο οποίος τέλεσε το άριστο, η εξουσία πρέπει να ασκείται από όσους διαθέτουν την ηθική και διανοητική αρετή για το κοινό καλό και το καλύτερο μνημόσυνο γι’ αυτούς τους νεκρούς είναι ένα, να φροντίσουμε σαν συντεταγμένη Πολιτεία να μην ξανασυμβεί άλλη μια τέτοια τραγωδία. 
Θα κλείσω με την ανακοίνωση του Συλλόγου Συγγενών Θανόντων και Εγκαυματιών από το Μάτι. Οκτώ χρόνια μετά η μνήμη δεν είναι μόνο πράξη τιμής, αλλά και διαρκής υπενθύμιση της αξίας κάθε ζωής, που δεν μπορεί να υπονομεύεται και οι θεσμοί, η Πολιτεία και η κοινωνία δεν μπορούν να παραβλέπουν, γιατί το κληροδότημα των εκατόν εβδομήντα επτά θυμάτων, νεκρών και εγκαυματιών, δεν είναι μόνο η μνήμη μιας τραγωδίας, είναι η ευθύνη να υπερασπιζόμαστε την ανθρώπινη ζωή, την αλήθεια, τη λογοδοσία και την αλληλεγγύη, ώστε καμία κοινωνία να μη συνηθίσει την απώλεια και καμία τέτοια τραγωδία να μη βιωθεί ποτέ ξανά. 
Αιωνία τους η μνήμη!
Σας ευχαριστώ. 
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
Τον λόγο έχει εκ μέρους της Κυβέρνησης ο Υπουργός Περιβάλλοντος και Ενέργειας κ. Σταύρος Παπασταύρου. 
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Κύριε Πρόεδρε, κυρίες και κύριοι Βουλευτές, σήμερα η Βουλή των Ελλήνων τιμά τη μνήμη των εκατόν τεσσάρων ανθρώπων που έχασαν τη ζωή τους στο Μάτι, μια απώλεια που έχει χαραχτεί στην ατομική μνήμη του καθενός μας και στη συλλογική μνήμη για πάντα. Τιμά επίσης και τους ανθρώπους που επέζησαν και είδαν τη ζωή τους να καταρρέει και συνεχίζουν να ζουν με ανείπωτη απώλεια και πόνο. 
Το είπαν και οι προηγούμενοι ομιλητές. Το Μάτι ξεκάθαρα αποτελεί μια οδυνηρή στιγμή συλλογικής αυτογνωσίας. Είδαμε κατάματα στον καθρέφτη τις παθογένειες του κράτους, γνωρίσαμε όμως και το μεγαλείο της αλληλεγγύης και της αυτοθυσίας των απλών ανθρώπων. 
Απέναντι σε αυτήν την εθνική τραγωδία, η πρώτη μας υποχρέωση είναι ο σεβασμός και η ενότητα. Η μνήμη των θυμάτων ακυρώνει οποιαδήποτε σκέψη για μικροκομματική αντιπαράθεση. Απαιτεί όμως ειλικρινή, ωμή αυτοκριτική για να μη συμβεί ποτέ ξανά κάτι παρόμοιο στο μέλλον, αυτοκριτική που δυστυχώς παρέλειψε να κάνει ο κ. Παππάς, μέλος της κυβέρνησης Τσίπρα της εποχής εκείνης, και που μίλησε προκλητικά για όσα δεν έκαναν, αψηφώντας τις ευθύνες τους. 
Γιατί το Μάτι είναι μια τραγική απόδειξη της κρισιμότητας του κρατικού μηχανισμού και των συνεπειών της αποτυχίας του. Γιατί όταν το κράτος αποτυγχάνει να συντονιστεί, γιατί αυτό έγινε, να ενημερώσει, γιατί αυτό έγινε, και ουσιαστικά να προστατεύσει τους πολίτες του, τότε οι συνέπειες είναι δραματικές. Η απουσία έγκαιρης προειδοποίησης, οι τραγικές αστοχίες στον επιχειρησιακό συντονισμό και οι λανθασμένοι χειρισμοί κόστισαν ανθρώπινες ζωές. Ο απόλυτος αποσυντονισμός και η θλιβερή επικοινωνιακή διαχείριση που ακολούθησε άφησε ένα βαθύ τραύμα στη συλλογική μας συνείδηση. 
Ταυτόχρονα, όμως, στο Μάτι αναδείχθηκαν και αφανείς ήρωες: οι ανώνυμοι πυροσβέστες, οι λιμενικοί, ακόμα και οι ιδιώτες αλιείς που αψήφησαν τον κίνδυνο και έσωσαν συνανθρώπους μας. Τους αξίζει ένα μεγάλο ευχαριστώ για τη βοήθεια και το παράδειγμά τους για την ψυχική τους δύναμη και την υπεράνθρωπη αντοχή τους. Γιατί μέσα σε μια μαύρη σελίδα της Ιστορίας μας ήταν η φωτεινή εξαίρεση και η συλλογική ελπίδα. 
Οφείλουμε στους νεκρούς και τους ζωντανούς να διδαχτούμε από αυτήν την τραγωδία, να δεσμευτούμε πραγματικά ότι όλοι θα κάνουμε ό,τι περνά από το χέρι μας για να μην ξεχαστεί και κυρίως, για να μην την ξαναζήσουμε. Ακριβώς γι’ αυτό τα χρόνια που ακολούθησαν η Κυβέρνηση προχώρησε σε ουσιαστικές αλλαγές, σε πράξεις, σε έργα, όχι σε επιτροπές και πορίσματα. 
Η καθιέρωση του «112» ως ολοκληρωμένου συστήματος έγκαιρης προειδοποίησης, η αναβάθμιση της Πολιτικής Προστασίας σε αυτοτελές Υπουργείο, η ενίσχυση της Δασικής Υπηρεσίας και της Πυροσβεστικής που κάθε καλοκαίρι δίνουν τη μάχη με τις φωτιές, η αξιοποίηση της τεχνολογίας, ο καλύτερος συντονισμός όλων των εμπλεκόμενων φορέων με έμφαση στην πρόληψη αποτελούν ουσιαστικά πραγματικά βήματα προς μια πιο αποτελεσματική και σύγχρονη Πολιτική Προστασία. 
Στην ίδια κατεύθυνση κινείται και το ANTINERO, το μεγαλύτερο πρόγραμμα πρόληψης και αποκατάστασης δασών που έχει υλοποιηθεί ποτέ στη χώρα μας. Το ANTINERO άλλωστε αναγνωρίστηκε από την Ευρωπαϊκή Επιτροπή ως εμβληματικό παράδειγμα ενίσχυσης της ανθεκτικότητας απέναντι στην κλιματική αλλαγή, ετοιμότητας και προστασίας τοπικών κοινοτήτων και η θεσμοθέτηση του αναδόχου αποκατάστασης που έδωσε στην Κυπριακή Δημοκρατία τη δυνατότητα ανασυγκρότησης της περιοχής.

Παράλληλα, το Πάρκο Μνήμης στο Μάτι που αποτελεί τον μεγαλύτερο χώρο πρασίνου και δασικής αναψυχής στην ανατολική Αττική και υλοποιήθηκε από τη Γενική Γραμματεία Δασών και τη Διεύθυνση Αναδασώσεων του Υπουργείου Περιβάλλοντος και Ενέργειας. Η οργάνωση του χώρου μέσα από τα τοπικά πολεοδομικά σχέδια και τα ειδικά πολεοδομικά σχέδια, ο Κώδικας Χωροταξίας και Πολεοδομίας «Νικόλαος Ταγαράς». 
Είναι πολύ σημαντικό να γνωρίζουμε πού και με ποιους όρους μπορεί να αναπτυχθεί κάθε περιοχή, για να αποτρέψουμε στο μέλλον την άναρχη και καταστροφική δόμηση. Κανένα σύστημα από μόνο του δεν μπορεί να εξαλείψει τον κίνδυνο, συνδυασμένα όμως μπορούμε και πρέπει να σώσουμε ζωές και αυτό είναι το χρέος κάθε υπεύθυνης πολιτείας απέναντι στους πολίτες της. 
Σήμερα η κλιματική κρίση καθιστά τα ακραία φυσικά φαινόμενα συχνότερα και πιο έντονα. Αυτό σημαίνει ότι η πρόληψη, η ετοιμότητα και η ανθεκτικότητα είναι και πρέπει να συνεχίσουν να είναι εθνική προτεραιότητα. Η προστασία της ανθρώπινης ζωής είναι πάνω από οποιαδήποτε άλλη στόχευση. Ο καλύτερος φόρος τιμής στα θύματα δεν είναι μόνο να μην τα ξεχάσουμε ποτέ, αλλά είναι να μετατρέψουμε την επώδυνη μνήμη σε ευθύνη και τα διδάγματα της τραγωδίας σε πράξη, να οικοδομούμε διαρκώς ένα κράτος που βελτιώνεται και διορθώνεται, που επενδύει στην πρόληψη και προστατεύει αποτελεσματικά την ανθρώπινη ζωή, την ιδιοκτησία και το περιβάλλον. Το οφείλουμε στους ανθρώπους που χάθηκαν, σε αυτούς που έμειναν πίσω, στις επόμενες γενιές. 
Αιωνία τους η μνήμη!
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, στο σημείο αυτό θα τηρήσουμε ενός λεπτού σιγή στη μνήμη των θυμάτων της φονικής πυρκαγιάς στο Mάτι. 
(Στο σημείο αυτό τηρείται στην Αίθουσα ενός λεπτού σιγή)
Αιωνία τους η μνήμη!


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμαστε στην ειδική ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
ΑΠΟΦΑΣΕΙΣ ΒΟΥΛΗΣ
Συζήτηση και λήψη απόφασης επί της προτάσεως για αναθεώρηση διατάξεων του Συντάγματος, σύμφωνα με το άρθρο 110 του Συντάγματος και 119 του Κανονισμού της Βουλής.
Σύμφωνα με το άρθρο 119 παράγραφος 5 του Κανονισμού της Βουλής, οι προτάσεις αναθεώρησης συζητούνται με ανάλογη εφαρμογή των διατάξεων των άρθρων 95 έως 104 του Κανονισμού, δηλαδή με τη συνήθη διαδικασία νομοθετικού έργου και η συζήτηση αναφέρεται αποκλειστικώς στην ανάγκη αναθεώρησης και στις αναθεωρητέες διατάξεις. 
Αντικείμενο της σημερινής συζήτησης είναι η πρόταση αναθεώρησης διατάξεων του Συντάγματος, η οποία υποβλήθηκε από την Κοινοβουλευτική Ομάδα της Νέας Δημοκρατίας, όπως ειδικότερα καταγράφεται στην από 20 Ιουλίου 2026 Έκθεση της Επιτροπής Αναθεώρησης του Συντάγματος, η οποία έχει διανεμηθεί σε όλους τους συναδέλφους.
Ως προς την οργάνωση της συζήτησης, σύμφωνα με την από 16 Ιουλίου 2026 απόφαση της Διάσκεψης των Προέδρων, προτείνω να διατεθούν τρεις συνεδριάσεις ενιαία επί της αρχής και επί των αναθεωρήσεων διατάξεων.
Ειδικότερα, στην πρώτη συνεδρίαση θα τοποθετηθούν όλα τα μέλη της Επιτροπής Αναθεώρησης του Συντάγματος ως εξής: Αρχικά θα τοποθετηθούν οι εισηγητές και οι ειδικοί αγορητές με χρόνο ομιλίας τα είκοσι λεπτά. Οι υπόλοιποι Βουλευτές-μέλη της Επιτροπής Αναθεώρησης που επιθυμούν να μιλήσουν θα τοποθετηθούν στη συνέχεια με εναλλαγή και με χρόνο ομιλίας τα δέκα λεπτά. Από την έναρξη της ομιλίας του εισηγητή της Πλειοψηφίας έως και την ολοκλήρωση της ομιλίας του εισηγητή της Μειοψηφίας θα παραμείνει ανοικτό το ηλεκτρονικό σύστημα εγγραφής των ομιλητών, προκειμένου να εγγραφούν όσοι συνάδελφοι επιθυμούν, με χρόνο ομιλίας τα επτά λεπτά.
Μετά την ολοκλήρωση του κύκλου των αγορεύσεων των μελών της Επιτροπής Αναθεώρησης του Συντάγματος θα εισέλθουμε στον κύκλο των εγγεγραμμένων ομιλητών. 
Οι Κοινοβουλευτικοί Εκπρόσωποι και οι Πρόεδροι των Κοινοβουλευτικών Ομάδων που επιθυμούν να μιλήσουν θα έχουν τους προβλεπόμενους στο άρθρο 97 του Κανονισμού της Βουλής χρόνους. Ο χρόνος ομιλίας των Υπουργών που επίσης επιθυμούν να μιλήσουν, σύμφωνα με την απόφαση της Διάσκεψης των Προέδρων, περιορίζεται στα δέκα λεπτά.
Δικαίωμα δευτερολογίας θα έχουν μόνον οι εισηγητές και οι ειδικοί αγορητές για πέντε λεπτά στο τέλος της συζήτησης και πριν την ψηφοφορία. Όλοι οι προβλεπόμενοι χρόνοι ομιλίας είναι με τη γνωστή ανοχή του 25%. 
Η ψηφοφορία επί των αναθεωρητέων διατάξεων των άρθρων, όπως ορίζει το Σύνταγμα και ο Κανονισμός της Βουλής, θα διεξαχθεί κατά την τρίτη συνεδρίαση μετά την εξάντληση του καταλόγου των ομιλητών, συμπεριλαμβανομένων και των δευτερολογιών με ονομαστική ηλεκτρονική ψηφοφορία.
Συμφωνεί το σώμα επί της προτάσεως;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): To Σώμα συνεφώνησε.
Καλείται στο Βήμα ο εισηγητής της Νέας Δημοκρατίας κ. Ευριπίδης Στυλιανίδης για είκοσι λεπτά.
Παρακαλώ να ανοίξει το σύστημα ηλεκτρονικής εγγραφής των ομιλητών.
Ορίστε, κύριε Στυλιανίδη, έχετε τον λόγο.
ΕΥΡΙΠΙΔΗΣ ΣΤΥΛΙΑΝΙΔΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, καταθέτουμε σήμερα στην Ολομέλεια της προτείνουσας Βουλής την Έκθεση της Επιτροπής Αναθεώρησης του Συντάγματος, έχοντας ολοκληρώσει με επιτυχία το έργο που μας ανατέθηκε. 
Θα ήθελα καταρχήν να ευχαριστήσω τον Πρωθυπουργό Κυριάκο Μητσοτάκη για την εμπιστοσύνη του να αναθέσει στο πρόσωπό μου την ευθύνη της εισήγησης της Πλειοψηφίας, ευθύνη στην οποία προσπάθησα, παρά την δύσκολη συγκυρία, να ανταποκριθώ, επιδιώκοντας στην Επιτροπή έναν υψηλού επιπέδου πολιτικό και επιστημονικό διάλογο που καλλιεργεί κλίμα θεσμικής λογικής, πολιτικής συναίνεσης και εθνικής συνεννόησης. 
Θέλω επίσης να ευχαριστήσω όλους τους συναδέλφους για τη συμβολή τους, ιδιαιτέρως τους Βουλευτές της Νέας Δημοκρατίας που με τις επιστημονικά τεκμηριωμένες, νηφάλια διατυπωμένες και πολιτικά μετριοπαθείς τοποθετήσεις τους συνέβαλαν στην ενίσχυση του κλίματος που επεδίωξε η Πλειοψηφία. 
Τέλος, ευχαριστώ το Προεδρείο, τον Πρόεδρο Μάκη Βορίδη, τους συναδέλφους Ευαγγελία Λιακούλη από το ΠΑΣΟΚ και Θεόφιλο Ξανθόπουλο από τον ΣΥΡΙΖΑ για τον άψογο συντονισμό και φυσικά τους υπαλλήλους της Βουλής που συνέδραμαν.
Η αναθεωρητική διαδικασία που ξεκίνησε στην Επιτροπή μας είναι η κορυφαία κοινοβουλευτική διαδικασία που κανονικά δεν θα έπρεπε να αντιπαρατίθενται η Κυβέρνηση και η Αντιπολίτευση, αλλά να δοκιμάζεται η ωριμότητα όλου του πολιτικού συστήματος και η δυνατότητά του να διαλέγεται υπεύθυνα, νηφάλια, τεκμηριωμένα, με στόχο τη δημιουργία συναίνεσης και επίσης να δοκιμάζεται η δυνατότητα των πολιτικών κομμάτων και των Βουλευτών να παρουσιάζουν καινοτόμες προτάσεις για την Ελλάδα του μέλλοντος. 
Η διαδικασία αυτή δεν επήλθε ως αιφνιδιασμός της Πλειοψηφίας, όπως στρεβλά ισχυρίστηκαν κάποιοι εκπρόσωποι της Αντιπολίτευσης. Ο Πρωθυπουργός είχε δεσμευθεί πριν τις εκλογές του 2023, ενημερώνοντας εγκαίρως ότι κατά τη διάρκεια της Κοινοβουλευτικής Περιόδου θα ανοίξει το ζήτημα της Αναθεώρησης. Συνεπής στη δέσμευσή του, κατά τη Γ΄ Σύνοδο προκάλεσε και προσκάλεσε τις πολιτικές δυνάμεις, τους θεσμικούς φορείς, τους κοινωνικούς εταίρους, τους ειδικούς επιστήμονες να καταθέσουν τις προτάσεις τους ενόψει της μετάβασης σε μία νέα εποχή. Αυτό σημαίνει πρακτικά ότι όλοι είχαν ικανό χρόνο για να προετοιμάσουν τις προτάσεις τους. 
Η Νέα Δημοκρατία σεβάστηκε απόλυτα τον θεσμικό δημόσιο διάλογο πριν καταθέσει την πρότασή της. Εμείς, πριν διαμορφώσουμε τη βάση της συζήτησης που ξεκίνησε, συναντηθήκαμε με πολλούς θεσμικούς φορείς και δώσαμε ευκαιρία στους Βουλευτές μας να καταθέσουν τις δικές τους προτάσεις, οι οποίες διαμόρφωσαν συνθετικά την πρότασή μας ως βάση μιας συζήτησης που θα συνεχιστεί στην Αναθεωρητική Βουλή. 
Ο Πρόεδρός μας Κυριάκος Μητσοτάκης, σεβόμενος μια αναθεωρητική παράδοση που ξεκίνησε από το 1975, ξεκαθάρισε ότι οι Βουλευτές, που είναι οι κεντρικοί πρωταγωνιστές αυτής της κορυφαίας διαδικασίας, θα διαμορφώσουν κυρίαρχα, με πλήρη ελευθερία συνείδησης, τη συνθετική μας πρόταση. Αυτήν την αρχή τη σεβάστηκε εμπράκτως, όταν προχθές στην Κοινοβουλευτική Ομάδα ζήτησε να αποσυρθεί η διάταξη του άρθρου 81 για το ασυμβίβαστο Βουλευτή-Υπουργού, δείχνοντας απόλυτη ευαισθησία και σεβασμό στην εσωτερική μας διαβούλευση.
Αυτή ακριβώς η στάση αναδεικνύει την ποιοτική ανωτερότητα της Νέας Δημοκρατίας την πολιτική αυτοπεποίθησή της και τον σεβασμό της σε αυτή την κορυφαία διαδικασία. Καταθέτω στα Πρακτικά την πρόταση απόσυρσης.
(Στο σημείο αυτό ο Βουλευτής κ. Ευριπίδης Στυλιανίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Μπαίνοντας τώρα στην ουσία της τοποθέτησής μου και απαντώντας σε κάποιους επικριτές μας θα προσπαθήσω να επιχειρηματολογήσω γιατί σε αυτή τη συγκυρία καθίσταται εθνική αναγκαιότητα μια συνταγματική αναθεώρηση. Από το 1830, που χάρη στον Κυβερνήτη Ιωάννη Καποδίστρια αναγνωρίστηκε η Ελλάς ως ανεξάρτητο κράτος, μέχρι το 1974, δηλαδή μέσα σε 144 χρόνια πολιτειακού βίου, αλλάξαμε είκοσι έξι πολιτεύματα, εκατοντάδες κυβερνήσεις και βιώσαμε, εκτός από κάποιες ένδοξες σελίδες της ιστορίας μας, πολλούς πολέμους, κατοχές, δικτατορίες, εθνικούς διχασμούς, πτωχεύσεις, εθνικές καταστροφές, φτώχεια, προσφυγιά και θάνατο. 
Αντίθετα, από το 1975 ως σήμερα, εδώ και μισό αιώνα, η πατρίδα μας βιώνει τη σταθερότερη, την ποιοτικότερη και την αποτελεσματικότερη δημοκρατία την οποία αντί να θεωρούμε αυτονόητη οφείλουμε συνεχώς να αγωνιζόμαστε όχι μόνο για την υπεράσπιση της αλλά και για τη διαρκή της βελτίωση. 
Το Σύνταγμα του Κωνσταντίνου Καραμανλή του 1975 εδραίωσε τη δημοκρατία, εγγυήθηκε την προστασία των ανθρωπίνων δικαιωμάτων αποκατέστησε την εθνική συμφιλίωση, νίκησε τη φτώχεια, πέτυχε τη διάχυση της ανάπτυξης και της ευημερίας σε όλη τη χώρα, στερέωσε την κοινωνική δικαιοσύνη, τις ίσες ευκαιρίες και την κοινωνική κινητικότητα, συνέβαλε στην ειρήνη, τη σταθερότητα και την εθνική ασφάλεια και δρομολόγησε τον ευρωπαϊκό προσανατολισμό της Ελλάδας επαναφέροντάς την σε πρωταγωνιστικούς διεθνώς ρόλους. 
Το Σύνταγμα της Ελλάδος με τη σημερινή του μορφή είναι η κωδικοποιημένη, δημοκρατικά νομιμοποιημένη θεσμική έκφραση του αξιακού κώδικα που προσδιορίζει την εθνική μας ταυτότητα. Το Ελληνικό Σύνταγμα είναι αυστηρό και ανοιχτό. Αυστηρό διότι προστατεύει αξίες που αποτελούν τον σκληρό πυρήνα της εθνικής μας ταυτότητας αλλά και ανοιχτό διότι έχει την ευελιξία προσαρμογής στις επιστημονικές, τεχνολογικές και διεθνοπολιτικές εξελίξεις βάσει του άρθρου 28. Αντιστέκεται στο φαινόμενο του McDonaldization, δηλαδή της κλωνοποίησης των πολιτισμών και των οικονομικοπολιτικών μοντέλων. 
Την ίδια όμως στιγμή, παρακολουθεί τις εξελίξεις και προσαρμόζεται σε αυτές ώστε να μην οδηγηθούμε σε θραύση του θεσμικού πλαισίου. Η ανθεκτικότητα που δοκιμάστηκε με επιτυχία την περίοδο της οικονομικής και της υγειονομικής κρίσης με το δίκαιο της ανάγκης να απορροφά τους κραδασμούς, προστάτεψε τον σκληρό πυρήνα των ανθρώπινων δικαιωμάτων ώσπου να επανέλθουμε πλήρως στην κανονικότητα. 
Παρά την ανθεκτικότητα όμως του Συντάγματος του 1975, στα πενήντα και πλέον χρόνια που μεσολάβησαν έχουν συντελεστεί σημαντικές έως ραγδαίες αλλαγές στην επιστήμη, την τεχνολογία και τη διεθνή γεωπολιτική ισορροπία που δεν μας επιτρέπουν πλέον να μείνουμε αδρανείς. Αντίθετα, μας υποχρεώνουν να προσαρμόσουμε τον πολιτειακό χάρτη της πατρίδας μας διαμορφώνοντας διορατικά τις καλύτερες προϋποθέσεις τόσο για την Ελλάδα όσο και για τους Έλληνες πολίτες. 
Η αναθεωρητική συζήτηση στην Προτείνουσα Βουλή έχει ως αποκλειστικό στόχο να επισημάνει διατάξεις που πρέπει να συμπληρωθούν, να αναθεωρηθούν, να καταργηθούν ή και να θεσπιστούν για πρώτη φορά. Τώρα αποφασίζουμε τι πρέπει να αλλάξουμε αλλά όχι πώς θα το αλλάξουμε. Το περιεχόμενο είναι το διακύβευμα της Αναθεωρητικής Βουλής που θα προκύψει από τις εκλογές με διαφορετική σύνθεση δυνάμεων και απαιτεί συναινέσεις. Η επιτυχία επομένως του παρόντος εγχειρήματος είναι η Προτείνουσα Βουλή να καταφέρει να αρθεί πάνω από τις τρέχουσες μικροκομματικές αντιπαραθέσεις και να αποφασίσει έναν καταστατικό χάρτη της χώρας με το βλέμμα στραμμένο όχι στις επόμενες εκλογές αλλά στις επόμενες γενιές. 
Απαντώντας, λοιπόν, σε όλους αυτούς που ισχυρίζονται ότι το πολωμένο πολιτικό κλίμα αποτελεί εμπόδιο, θέλω να επιμείνω μαζί με τους συναδέλφους μου της Νέας Δημοκρατίας στην άποψη ότι προοδευτικός δεν είναι αυτός που υπονομεύει τις αλλαγές για λόγους μικροκομματικού συμφέροντος και συντηρητικός φυσικά δεν μπορεί να είναι όποιος αγωνίζεται επίμονα για θετικές αλλαγές κόντρα στις δυνάμεις της αδράνειας. Ας προσέξουν, λοιπόν, τον τρόπο με τον οποίο δολοφονούν τις λέξεις και το περιεχόμενό τους όταν επαναφέρουν μια λεξιλαγνεία που δίχασε και καθήλωσε τους Έλληνες στο παρελθόν. 
Κυρίες και κύριοι συνάδελφοι, έχουμε χρέος να μην προσχωρήσουμε σε έναν ιδιότυπο συνταγματικό λαϊκισμό τον οποίο φαίνεται ότι υιοθετεί η αντιπολίτευση. Η θεσμική λογική και η νηφάλια μετεξέλιξη της σύγχρονης ελληνικής Πολιτείας δεν πρέπει να αφήσουμε να διαμορφωθεί από δημοσκοπικές αναλύσεις και ακραίες προσεγγίσεις που μπορεί εφήμερα να ικανοποιούν ίσως το λαϊκό αίσθημα ή τη δημοσιογραφική επιδίωξη της τηλεθέασης, αλλά μεσομακροπρόθεσμα καταστρέφουν τη βασική αρχή της δημοκρατίας μας που δεν είναι άλλη από την αρχή των ελέγχων και των ισορροπιών. 
Ένα νέο δεδομένο στην αναθεωρητική διαδικασία που δεν μπορούμε πλέον να παραγνωρίσουμε είναι ότι μετά το 1980 που η Ελλάδα εντάχθηκε στην ευρωπαϊκή κοινοπολιτεία διαμορφώνεται δυναμικά ένα νέο διεθνές πλαίσιο, μια παράλληλη με την εθνική διεθνής έννομη τάξη εξίσου ισχυρή με το Σύνταγμα και απολύτως παρεμβατική στην εσωτερική έννομη τάξη. Αυτή πηγάζει από το πρωτογενές και παράγωγο ευρωπαϊκό δίκαιο και τη νομολογία του ΔΕΕ, από την Ευρωπαϊκή Σύμβαση Δικαιωμάτων του Ανθρώπου και τις αποφάσεις του Ευρωπαϊκού Δικαστηρίου, από διμερείς και πολυμερείς και διεθνείς συμβάσεις που κύρωσε ή θα κυρώσει η Ελλάδα η όποια, λοιπόν, αναθεωρητική πρωτοβουλία πρέπει να εναρμονίζει έξυπνα το Εθνικό Σύνταγμα με τη διεθνή έννομη τάξη χωρίς βέβαια να αλλοιώνει τον σκληρό του πυρήνα, τον αξιακό του πυρήνα, ώστε να αποφευχθεί η θραύση του εθνικού θεσμικού πλαισίου και να αποφευχθεί και η διεθνής απομόνωση της χώρας. 
Επιχειρώντας μεθοδολογικά μια κατηγοριοποίηση των προτάσεων που κατέθεσε η Νέα Δημοκρατία θα έλεγα ότι οι προτάσεις μας χωρίζονται σε τέσσερις βασικές ομάδες. Πρώτον, είναι ταυτοτικές διατάξεις που διαμορφώνουν το πολιτιστικό Σύνταγμα, οι κοινωνικές διατάξεις που διαμορφώνουν το κοινωνικό Σύνταγμα, οι θεσμικές διατάξεις που εκσυγχρονίζουν το θεσμικό Σύνταγμα και οι αναπτυξιακές διατάξεις που οριοθετούν το οικονομικό Σύνταγμα. 
 Οι ταυτοτικές διατάξεις διαμορφώνουν το πολιτιστικό Σύνταγμα της Ελλάδας προστατεύοντας τον σκληρό αξιακό πυρήνα της εθνικής μας ταυτότητας. Η συνταγματική προστασία της ελληνικής σημαίας ως εθνικού συμβόλου και η προστασία της ελληνικής γλώσσας στο άρθρο 16 ως βασικό στοιχείο του ελληνικού πολιτισμού και της ταυτότητάς μας, αλλά και ως ζωντανός σύνδεσμος με τον οικουμενικό ελληνισμό. Η εφαρμογή της τεχνητής νοημοσύνης με τρόπο που να συμβάλλει στην προστασία των ανθρωπίνων δικαιωμάτων σε ένα νέο άρθρο 5β. Το νέο αυτό άρθρο μπορεί να λειτουργήσει και ως άρθρο γέφυρα με τη διεθνή έννομη τάξη που αντιμετωπίζει υπερτοπικά το ζήτημα του AI. 
Οι κοινωνικές διατάξεις, από την άλλη, εδραιώνουν το κοινωνικό Σύνταγμα που η λειτουργία του θωρακίζει την κοινωνική δικαιοσύνη εγγυάται την ισότητα των ευκαιριών και ενισχύει την κοινωνική κινητικότητα. Η απελευθέρωση της ανώτατης εκπαίδευσης από το κρατικό μονοπώλιο και η θέσπιση του μη κρατικού πανεπιστημίου με την αναθεώρηση του 16 διευρύνει το πεδίο ελευθερίας επιλογών των νέων Ελλήνων, εγγυάται την ισότητα ευκαιριών για όσους δεν έχουν τη δυνατότητα να φοιτήσουν στο εξωτερικό και όσους δεν μπόρεσαν να σπουδάσουν λόγω οικονομικών και άλλων δυσκολιών στα νεανικά τους χρόνια και ενισχύει την κοινωνική κινητικότητα καθιστώντας διά βίου την εκπαίδευση σε ανώτατο επίπεδο. 
Στο άρθρο 21 προβλέπεται η διαγενεακή δικαιοσύνη και αλληλεγγύη ως βάση μιας ανθρωποκεντρικής κοινωνίας συνοχής και αναγκαία καθίσταται η μέριμνα για την προσιτή στέγη, πολιτική απαραίτητη για τη στήριξη της οικογένειας. 
Το 24 έχει στόχο την προστασία του φυσικού και κοινωνικού περιβάλλοντος, την αντιμετώπιση της κλιματικής αλλαγής, τη σωστή διαχείριση των υδάτινων πόρων, την αποκατάσταση δασών που καταστράφηκαν, την προστασία των ζώων, την προστασία του περιβαλλοντικού ισοζυγίου σε κάθε κρατική παρέμβαση, διότι το περιβάλλον ανήκει σε όλους και δεν συνδέεται μόνο με την επιβίωση αλλά και με την ποιότητα ζωής. 
Οι θεσμικές αλλαγές -τρίτη κατηγορία που προτείνουμε- επιδιώκουν να αποκαταστήσουν την αρχή ελέγχων και ισορροπιών της δημοκρατίας μας διορθώνοντας στρεβλώσεις του παρελθόντος και συμβάλλοντας στη μετάβαση σε ένα σύγχρονο ευρωπαϊκό θεσμικό περιβάλλον. 
Προτείνουμε στο άρθρο 29 του Συντάγματος επιφύλαξη νόμου για την εσωτερική δημοκρατία στα κόμματα που θα σημάνει στην πράξη καλύτερη δημοκρατία των κομμάτων. Η παρακολούθηση της εφαρμογής των δημοκρατικών αρχών μέσα στα κόμματα από το ΑΕΔ, κατά το άρθρο 100, θα μας επιτρέψει η δημοκρατική Πολιτεία να αντιμετωπίζει αποτελεσματικότερα αντιδημοκρατικές αποκλίσεις σαν αυτές που ζήσαμε με το φαινόμενο της Χρυσής Αυγής κρίνοντας διαρκώς τη συνδρομή των προϋποθέσεων συμμετοχής ενός κόμματος στις εκλογές. 
Επαναδιατύπωση των άρθρων 14 και 15 για τον Τύπο και την ηλεκτρονική ενημέρωση. 
Στο άρθρο 30 προτείνεται μία μόνο θητεία έξι ετών για τον Πρόεδρο της Δημοκρατίας. Καταργείται η επίκληση του σοβαρού εθνικού θέματος για τη διάλυση της Βουλής η οποία μπορεί στο εξής να διαλύεται με πρόταση της Κυβέρνησης και απόφαση της Βουλής για ανανέωση της λαϊκής εντολής κατά το άρθρο 41. 
Στο 44 τίθενται κανόνες καλής διενέργειας δημοψηφισμάτων. 
Στο 47 προτείνουμε την κατάργηση της παροχής αμνηστίας για πολιτικά εγκλήματα θεωρώντας ότι έχουμε αφήσει πίσω μας τις πικρές εποχές του εθνικού διχασμού και δεν πρέπει επ’ ουδενί να δώσουμε άλλοθι στην τρομοκρατία και σε κάθε μορφή βίας, απ’ όπου κι αν προέρχεται, να προσπαθεί καταχρηστικά να επικαλεστεί τέτοιες διατάξεις. 
Στο 51 η επιστολική ψήφος για τους εκλογείς του εσωτερικού θα ενισχύσει τη συμμετοχή των πολιτών, ενώ στο 54 ο εκλογικός νόμος προάγει την αναλογικότητα και την κυβερνησιμότητα της χώρας και μπορεί να προβλέπει στην επικράτεια ελάσσονες αλλά και μείζονες περιφέρειες. 
[bookmark: _Hlk235565933]Στα άρθρα 56 και 57 προτείνεται η κατάργηση λεπτομερειακού καταλόγου κωλυμάτων και ασυμβιβάστων, καθιέρωση γενικών αρχών και εξουσιοδότηση νόμου για εφαρμογή από τις μεθεπόμενες εκλογές, εκτός αν υπάρχει πλειοψηφία των 2/3. 
Στο άρθρο 60 εισηγούμαστε τη θεσμική θωράκιση του ρόλου του Βουλευτή και σε συνταγματικό επίπεδο, προκειμένου να ξανατονώσουμε το νομοθετικό, τον ελεγκτικό και το διαμεσολαβητικό του ρόλο. Καθίσταται  συνταγματική υποχρέωση των Υπουργών να απαντούν τεκμηριωμένα στον κοινοβουλευτικό έλεγχο των Βουλευτών, καθώς επίσης καθίσταται και υποχρεωτική η συστηματική επικοινωνία του Βουλευτή με την εκλογική του περιφέρεια και η διαφανής δημόσια μεταφορά των δίκαιων συλλογικών ή ατομικών ζητημάτων προς την εκτελεστική εξουσία δια του Κοινοβουλίου. 
Στο άρθρο 73 καθίσταται η συνταγματική υποχρέωση να τηρούνται οι βασικές αρχές καλής νομοθέτησης και καλής κυβερνητικής λειτουργίας, με τη θέσπιση από το Υπουργικό Συμβούλιο στο άρθρο 82 του Ενιαίου Σχεδίου Κυβερνητικής Πολιτικής της επόμενης διετίας, το οποίο και θα δημοσιοποιείται. 
Στο άρθρο 86, περί ευθύνης Υπουργών, οφείλουμε να ισορροπήσουμε από τη μία, ανάμεσα στη λογική της απόλυτης ατιμωρησίας των πολιτικών που γεννά αλαζονεία της εξουσίας σπρώχνοντας τους πολίτες στα άκρα και από την άλλη, στην απόλυτη τιμωρητικότητα που οδηγεί εύκολα, όπως δείχνει η ιστορία μας, στην ποινικοποίηση της πολιτικής ζωής, στη συκοφάντηση των αντιπάλων, στην έξαρση των πολιτικών παθών. 
Είναι σαφές ότι πρέπει να ενισχυθεί ο έλεγχος της δικαστικής εξουσίας. Αυτό, όμως, δεν σημαίνει ότι θα ακυρωθεί ο ρόλος του Κοινοβουλίου. Ο Υπουργός που παίρνει αποφάσεις και λύνει προβλήματα είναι συνήθως αυτός που εκτίθεται σε κινδύνους. Αυτός που δεν υπογράφει, όχι μόνο δεν κινδυνεύει, αλλά συνήθως είναι και πιο δημοφιλής. Το κόστος, όμως, των μη αποφάσεων στην Ελλάδα είναι τριπλάσιο από το κόστος των κακών αποφάσεων. Γι’ αυτό καταργείται το αμελλητί και η αρμοδιότητα της Βουλής για διενέργεια προκαταρκτικής εξέτασης. Η προκαταρκτική εξέταση διενεργείται από Εισαγγελέα Εφετών και η πρόταση άσκησης δίωξης από εισαγγελέα Αρείου Πάγου ή από μικτό όργανο. Η άσκηση δίωξης του Υπουργού θα γίνεται με απόφαση της Βουλής με την απόλυτη πλειοψηφία του όλου αριθμού των Βουλευτών. 
Στο άρθρο 89 θεσπίζεται η τριετία αφυπηρέτησης προκειμένου να αξιοποιηθεί η εμπειρία των δικαστικών, χωρίς, όμως, αυτό να επηρεάζει στο τέλος της καριέρας τους τη δικανική τους κρίση. 
Για την επιλογή ηγεσίας στη δικαιοσύνη, κατά το άρθρο 90, απαιτείται πιο ουσιαστική συμμετοχή των δικαστών. Όμως, καμία εξουσία δεν μπορεί να είναι απόλυτη και αυτεξούσια, διότι αυτό τινάζει στον αέρα την αρχή των ελέγχων και των ισορροπιών. Όπως η Κυβέρνηση λογοδοτεί στη Βουλή και η Βουλή λογοδοτεί στο λαό, έτσι θα πρέπει και η δικαιοσύνη να λογοδοτεί κάπου, χωρίς, όμως, αυτό να επηρεάζει τη δικανική της κρίση. 
Προτείνουμε, λοιπόν, η δικαστική εξουσία να λειτουργεί ανεξάρτητα, να αυτοαξιολογείται εσωτερικά και στα υψηλά μόνο κλιμάκια να αξιολογείται από την Επιτροπή Θεσμών της Βουλής, η οποία θα υποχρεούται να επιλέξει ηγεσία από δεσμευτική λίστα τριών δικαστών που θα προτείνει η Ολομέλεια του κάθε δικαστηρίου.
Προτείνουμε στο άρθρο 100 την αναδιοργάνωση της σύνθεσης του ΑΕΔ και προβλέπουμε αρμοδιότητα προληπτικού ελέγχου συνταγματικότητας για ψηφισμένο νόμο, κατά το άρθρο 77 παρ. 3, απόφαση που θα δεσμεύει και τα άλλα δικαστήρια. 
Επαναπροσδιορίζουμε το αποκεντρωτικό σύστημα του άρθρου 101, καθώς θεσμοθετούνται οι βασικές αρχές χρηστής διοίκησης και η Νέα Δημοκρατία προτείνει να προστεθεί και μια παράγραφος 5 που θα αναφέρεται ρητά στη μέριμνα της ελληνικής πολιτείας για τη στήριξη του πρωτογενούς τομέα και την ανάπτυξη της ελληνικής περιφέρειας, ώστε να εξασφαλίζεται ίση πρόσβαση σε δημόσια αγαθά σε όλη την επικράτεια. 
Στο άρθρο 101 Α, αλλάζει ο τρόπος επιλογής Προέδρων Ανεξαρτήτων Αρχών, ώστε να ενισχυθεί περισσότερο η ανεξαρτησία τους. 
Η συζήτηση στο άρθρο 102 για την Τοπική Αυτοδιοίκηση υιοθετεί την πρόταση της ΚΕΔΕ -κάθε αρμοδιότητα να συνοδεύεται και με τους αντίστοιχους πόρους- θεσπίζει τη φορολογική αποκέντρωση και οι προϋπολογισμοί των ΕΕΤΑΑ των δύο βαθμών καταρτίζονται μετά από δημόσια διαβούλευση και διασφαλίζουν τη δημοσιονομική ισορροπία. Η επανίδρυση του κράτους δεν διατάσσεται. Απαιτεί έξυπνα οργανογράμματα, σαφή καθηκοντολογία, διαρκή επιμόρφωση, σοβαρή και συνεχή αξιολόγηση, κίνητρα με κριτήρια την αποτελεσματικότητα και το ήθος. 
Το άρθρο 103 του Συντάγματος μπορεί να επαναπροσδιορίσει την έννοια της μονιμότητας των δημοσίων υπαλλήλων. Νόμος, όμως, ορίζει τις αρχές, τα κριτήρια και τη διαδικασία της αμφίδρομης αξιολόγησης των υπαλλήλων με επιβραβεύσεις και ποινές. 
Στην τέταρτη κατηγορία, οι αναπτυξιακές διατάξεις που προτείνονται σέβονται τον ουδέτερο χαρακτήρα του οικονομικού Συντάγματος, ωστόσο περιγράφουν και συμπληρώνουν την κοινωνική οικονομία της αγοράς ως κοινώς αποδεκτή βάση του πρωτογενούς ευρωπαϊκού δικαίου. 
Το σπάσιμο του κρατικού μονοπωλίου στα πανεπιστήμια, με την αναθεώρηση του άρθρου 16, ανήκει -μεταξύ άλλων- και στο οικονομικό Σύνταγμα, διότι στοχεύει να καταστήσει την Ελλάδα από νησίδα εκπαιδευτικού απομονωτισμού σε διεθνές εκπαιδευτικό κέντρο, επαναπατρίζοντας κάποιους από τους πενήντα τρεις χιλιάδες εξόριστους Έλληνες φοιτητές και αντίστοιχους ερευνητές και προσελκύοντας και ξένους, ώστε να δημιουργήσει μια νέα πηγή για το ΑΕΠ, νέες θέσεις εργασίας και φυσικά άμεσες ελληνικές και ξέρες επενδύσεις στον τομέα της παιδείας, εισάγοντας την ελληνική οικονομία στη διεθνή εκπαιδευτική αγορά των 30 δισεκατομμυρίων δολαρίων τον χρόνο από την οποία τόσα χρόνια ήταν απούσα.
Το άρθρο 17 προστατεύει την περιουσία, προβλέπει αποζημίωση για περιορισμό χρήσης χωρίς απαλλοτρίωση. Θεσμοθετεί τη δυναμική πολεοδομία με τη μεταφορά συντελεστή δόμησης και προωθεί την αξιοποίηση εγκαταλειμμένων κτιρίων για κοινωνικούς σκοπούς. 
Στο άρθρο 78 καταργείται κάθε αναδρομική εφαρμογή φορολογικής επιβάρυνσης και προβλέπονται κίνητρα για σταθερό φορολογικό καθεστώς σε στρατηγικές για την εθνική οικονομία επενδύσεις. 
Το οικονομικό Σύνταγμα της Ελλάδος σέβεται τον ελεύθερο ανταγωνισμό, εγγυάται την κοινωνική κινητικότητα και επιδιώκει την κοινωνική συνοχή και δικαιοσύνη. Στοχεύει στη δημοσιονομική ισορροπία -στο άρθρο 79- και στην οικολογική βιωσιμότητα που συνιστούν τους βασικούς πυλώνες της εθνικής οικονομίας και οικονομικής πολιτικής της χώρας. 
Αγαπητοί συνάδελφοι, στην Επιτροπή της Αναθεώρησης μάς δόθηκε μια μοναδική ευκαιρία, ως πολιτικό σύστημα, να συνεννοηθούμε με ωριμότητα όλοι μαζί για το κοινό μας μέλλον. Δυστυχώς, όμως, η Αντιπολίτευση δεν ανταποκρίθηκε. Απέναντι στη θεσμική προσέγγιση της πλειοψηφίας, επέμεινε σε μια μικροκομματική λογική άρνησης και διαχειριστικής αντιπαράθεσης, σαν αυτές που καθημερινά βιώνουμε στις διαρκείς επιτροπές της Βουλής για λόγους πολιτικών εντυπώσεων. Είναι εμφανές ότι δεν έχει συνειδητοποιήσει ότι οι πολίτες κουράστηκαν από τις θορυβώδεις, ανούσιες, καθημερινές μικροκομματικές αντιπαραθέσεις και ενοχλούνται όταν βλέπουν τους Κοινοβουλευτικούς τους Εκπροσώπους να μην μπορούν να συνεννοηθούν ούτε στα αυτονόητα. 
Παρότι δόθηκε ο χρόνος και η δυνατότητα στην Αντιπολίτευση να προσέλθει σε έναν γόνιμο διάλογο και να συμβάλλει σε πολιτικές συνθέσεις και εθνικές συνεννοήσεις, αυτή επέλεξε τον δρόμο της αδιέξοδης μικροκομματικής αντιπαράθεσης. Τις τοποθετήσεις της τις στήριξε, όχι στην ελπίδα και τον σχεδιασμό ενός εθνικού οράματος, αλλά στην παλαιοκομματική καχυποψία, στην προεκλογική φοβικότητα και την πολιτική άρνηση. 
Σε κάποιες περιπτώσεις συνάδελφοι της Αριστεράς δεν απάντησαν στις δικές μας προτάσεις, αλλά προτίμησαν να κατασκευάσουν και να μας χρεώσουν ως Κυβέρνηση θέσεις που δεν υπήρχαν, προκειμένου να επιχειρηματολογήσουν πειστικά εναντίον του ίδιου τους του εαυτού, δηλαδή, εναντίον της φαντασίας τους. Σε άλλες περιπτώσεις που εμείς προτείναμε συγκεκριμένες λύσεις, η αντιπρότασή τους ήταν να συστήσουμε μία επιτροπή -αυτό το βλέπετε, κυρίως, στις προτάσεις του ΠΑΣΟΚ- που με ανάγκασε κάποια στιγμή να αναφερθώ σε διάλογο του Βρετανικού Κοινοβουλίου όπου κάποιος συντηρητικός Βουλευτής απαντώντας στο ερώτημα εργατικού συναδέλφου του αν ξέρει τι είναι η καμήλα, απάντησε ένα άλογο που το σχεδίασε μία επιτροπή. Κορύφωση αυτής της παλιάς και αντιπαραγωγικής νοοτροπίας υπήρξε η άρνηση της Αξιωματικής Αντιπολίτευσης να ψηφίσει ακόμα και τις δικές της προτάσεις, όταν εμείς τους δώσαμε αυτήν τη δυνατότητα, υποστηρίζοντας τη νέα θέση τους για μη κερδοσκοπικά πανεπιστήμια. 
Κύριοι συνάδελφοι του ΠΑΣΟΚ, μην απορείτε για τη δημοσκοπική σας συρρίκνωση, διότι ακόμα και ο Αλέξης Τσίπρας σάς τρολάρει, προσχωρώντας γρηγορότερα από εσάς στη θέση για τα μη κρατικά πανεπιστήμια, με προχθεσινή του ανακοίνωση. Φαίνεται ότι, εν όψει εκλογών, είδε πίσω από τον λόφο τους χιλιάδες Έλληνες φοιτητές του εξωτερικού που έρχονται πίσω επιθυμώντας την διαμονή τους στην Ελλάδα…
ΠΑΝΑΓΙΩΤΗΣ ΔΟΥΔΩΝΗΣ: Για το άρθρο 16, τι λέει;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ!
ΕΥΡΙΠΙΔΗΣ ΣΤΥΛΙΑΝΙΔΗΣ: …ή ντόπιους που επιθυμούν να σπουδάσουν εδώ γιατί δεν θέλουν ή δεν μπορούν οικονομικά να φύγουν στο εξωτερικό. 
Αυτή η αντίληψη ανέδειξε, δυστυχώς, την αδυναμία της Αντιπολίτευσης να διαλέγεται και να μπορεί να συμφωνεί με τους αντιπάλους για ένα εθνικό και κοινωνικό καλό, εξαιτίας του φόβου απώλειας ψήφου. Η αντίληψη αυτή, όμως, που θεωρεί ότι καλός πολιτικός είναι όποιος κατηγορεί ή καταγγέλλει τον αντίπαλό του και όχι όποιος ιεραρχεί το εθνικό, κοινωνικό και λαϊκό συμφέρον πάνω από το μικροκομματικό συμφέρον, είναι παλιά, ξεπερασμένη και υπονομευτική για τη μεγάλη αλλαγή που επιδιώκεται στην πατρίδα μας. 
Η Νέα Δημοκρατία δεν θα παρακολουθήσει αυτήν την άρνηση και την ιδεοληψία των δήθεν προοδευτικών. Έχουμε διδαχθεί από την Ιστορία μας ότι τα τελειότερα συντάγματα στα χέρια ασυνείδητων ή αδιάφορων λειτουργών, απέτυχαν, ενώ ακόμα και ατελή Συντάγματα στα χέρια ευσυνείδητων λειτουργών, λειτούργησαν τέλεια. 
Γι’ αυτόν, ακριβώς, τον λόγο εμείς επιμένουμε και θα συνεχίσουμε στην προσπάθειά μας και στην Αναθεωρητική Βουλή, πιστεύοντας ακράδαντα ότι οι Ελληνίδες και οι Έλληνες στις εκλογές που θα μεσολαβήσουν θα επιβραβεύσουν τη θεσμική και εθνική λογική μας έναντι του συνταγματικού λαϊκισμού της Αντιπολίτευσης. 
Σήμερα έχουμε μια σπάνια ευκαιρία, αξιοποιώντας την εμπειρία απανωτών κρίσεων που αντιμετωπίσαμε με επιτυχία, να σχεδιάσουμε τον νέο πολιτειακό χάρτη της πατρίδας μας, υπερβαίνοντας διαφορές και πάθη και να επιβεβαιώσουμε για ακόμη μια φορά τον ελληνικό λαό, ότι η παράταξή μας από τότε που την ίδρυσε ο Κωνσταντίνος Καραμανλής ταυτίστηκε πάντα με τις κορυφαίες επιλογές για την πατρίδα, για το λαό και για το έθνος. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Στυλιανίδη. 
Τον λόγο έχει ο εισηγητής από το ΠΑΣΟΚ, ο κ. Παναγιώτης Δουδωνής.
ΠΑΝΑΓΙΩΤΗΣ ΔΟΥΔΩΝΗΣ: Ευχαριστώ, κύριε Πρόεδρε.
Κύριε Πρόεδρε, κυρίες και κύριοι συνάδελφοι, το Σύνταγμα δεν λέει ποιος κυβερνάει τη χώρα. Λέει, όμως, πώς κυβερνιέται η χώρα και πάνω απ’ όλα λέει ότι η χώρα κυβερνιέται με κανόνες. Ο συνταγματισμός, ως ιδεολογία και ως πολιτικό φαινόμενο, ταυτίστηκε με τον περιορισμό της αυθαιρεσίας της εξουσίας από γραπτά αυστηρά και κωδικοποιημένα Συντάγματα. Και πρέπει να αναλογιστούμε σήμερα ποια κληρονομιά ερχόμαστε να συνεχίσουμε, μέσω της διαδικασίας της Αναθεώρησης του Συντάγματος. 
Το λέω γιατί η διαδικασία αυτή δεν προσφέρεται για φτηνές εντυπώσεις ούτε για φτηνά επιχειρήματα. Προσφέρεται, όμως, για σοβαρές, ουσιαστικές προτάσεις. Και τέτοιες, κυρίες και κύριοι συνάδελφοι, ήταν οι προτάσεις που κατέθεσε στην οικεία Επιτροπή Αναθεώρησης του Συντάγματος το ΠΑΣΟΚ-Κίνημα Αλλαγής, κάνοντας κάτι το οποίο συνέβη για πρώτη φορά, πηγαίνοντας στο βάθος της διατύπωσης, διατυπώνοντας λέξη-λέξη τις διατάξεις, έτσι όπως εμείς θέλουμε να είναι στη δεύτερη, την Αναθεωρητική Βουλή, για να έχει αφενός μεν εικόνα το Κοινοβούλιο για το πού θέλουμε εμείς να πάει το Σύνταγμα και να αναθεωρηθεί στη δεύτερη, την Αναθεωρητική Βουλή, αλλά και για να διαμορφώσει και να σχηματίσει γνώμη και άποψη και ο ελληνικός λαός, εν όψει των εκλογών που κατά το Σύνταγμα μεσολαβούν, μεταξύ της Προτείνουσας και της Αναθεωρητικής Βουλής. 
Παρακολουθώντας την εισήγηση του Γενικού Εισηγητή της Πλειοψηφίας, νομίζω ότι ξεχάσατε, κύριε Στυλιανίδη, ότι υπάρχει Αναθεωρητική Βουλή. Νομίζω ότι έχετε την αίσθηση ότι θα αναθεωρήσουμε τώρα το Σύνταγμα. Όμως, το κεκτημένο της Μεταπολίτευσης, ξεκινώντας από την πρώτη Αναθεώρηση -που το Σύνταγμα αναθεωρήθηκε στην Ιστορία του ελληνικού κράτους, όπως εκείνο προέβλεπε, την Αναθεώρηση του 1986, η πρώτη Αναθεώρηση που έγινε κατά τη διαδικασία που προβλέπει το Σύνταγμα- είναι ακριβώς αυτό, ότι τηρούμε τη λογική των δυο Βουλών. 
Πού παρεμβαίνει η πρόταση του ΠΑΣΟΚ; Παρεμβαίνει στη λογική της υπερπλειοψηφίας, για να την εναρμονίσει με τη συνταγματική πρακτική και με όσα έχουμε δει στην τελευταία Αναθεώρηση του 2019, στην οποία η στάση της Κοινοβουλευτικής Πλειοψηφίας της Νέας Δημοκρατίας ήταν τέτοια, ώστε καθιστά αναγκαία την αναθεώρηση του άρθρου 110. 
Όλα αυτά κατέστησαν απολύτως σαφή στην Επιτροπή Αναθεώρησης του Συντάγματος, μια Επιτροπή που δεν είχε ούτε τον χώρο ούτε τον χρόνο να αναδείξει τα ζητήματα στο βάθος στο οποίο θα έπρεπε να τα έχει αναδείξει. Γιατί συνέβη αυτό; Διότι είχαμε μια πρόταση Αναθεώρησης του Συντάγματος από τον κ. Μητσοτάκη προεκλογική, στο τέλος της βουλευτικής περιόδου, μια πρόταση στην οποία η Επιτροπή συνεδρίασε έναν μήνα, μήνα θερινό και για να απαντήσω σε ό,τι ακούστηκε ότι δεν είμαστε σχολείο,  βεβαίως, δεν είμαστε σχολείο, δεν το λέω για μας -ξέρετε- τον μήνα θερινό, το λέω γι’ αυτούς για τους οποίους εργαζόμαστε και αυτοί είναι οι Έλληνες πολίτες. 
Και όταν το Σύνταγμα λέει θα μεσολαβούν εκλογές, μεταξύ της πρώτης και της δεύτερης Βουλής, το κάνει γιατί πρέπει να ενημερωθεί ο ελληνικός λαός για το τι έγινε στην Προτείνουσα, τι προτείνει κάθε κόμμα για την Αναθεωρητική και κατά τούτο να ψηφίσει. Αυτή είναι η ratio της διάταξης του άρθρου 110 και αυτή τη ratio αυτής της διάταξης -αυτού του άρθρου το οποίο εσείς δεν θέλετε να αναθεωρηθεί, γιατί δεν θα μπορείτε να υποστηρίξετε αυτό το κολπάκι, το οποίο στηρίζεται σε μια σκόπιμη παραποίηση της λογικής του Συντάγματος- δεν την υπηρετούσε η επιτροπή έτσι όπως συνεδρίαζε μέσα σε ένα μήνα, με τρεις συνεδριάσεις την εβδομάδα και δύο και τρία άρθρα τη μία μέρα μετά την άλλη. 
Γιατί συνέβη όλο αυτό; Διότι έπρεπε να φτάσουμε εδώ, σε αυτό το σημείο, στο τέλος του Ιουλίου, για να υπάρξει η συζήτηση στην ολομέλεια, ούτως ώστε οι δύο ψηφοφορίες να έχουν τελειώσει μέχρι τα τέλη Αυγούστου. Γιατί αυτή η πρεμούρα; Η απάντηση ήρθε από τα πλέον επίσημα χείλη και η απάντηση είναι ότι όλο αυτό, ο τρόπος με τον οποίο διαχειριστήκατε τη διαδικασία της Αναθεώρησης στην Προτείνουσα Βουλή -γιατί είναι κρίσιμο, ξέρετε- έγινε γιατί ο Πρωθυπουργός ήθελε να έχει άνεση χρόνου να δει τα στοιχεία και να αποφασίσει πότε θέλει αυτός να κάνει εκλογές. Και αυτό, ενώ εσείς στη δική σας πρόταση στην Προτείνουσα Βουλή, ζητάτε να αλλάξει εκείνη η διάταξη που μιλάει για την προκήρυξη εκλογών και διάλυση της Βουλής για κρίσιμο εθνικό θέμα. Δηλαδή, αυτό το οποίο θέλει να εξετάσει ο Πρωθυπουργός για να δει τι τον συμφέρει, εάν θα το χρησιμοποιήσει ως διάταξη, εσείς προτείνετε μετά να αναθεωρηθεί. Ε, αυτό νομίζω ότι είναι κάπως, τουλάχιστον, αν θέλετε, αντινομικό, μια παραδοξότητα, η οποία -βέβαια- επιλύεται, με βάση τη λογική που έχετε σε όλη την Αναθεώρηση και είναι μια λογική να πούμε ότι κάτι κάναμε, για να κρύψουμε τον τρόπο με τον οποίο καταστρατηγούμε το Σύνταγμα. Θα εξειδικεύσω όλα αυτά. 
Πριν απ’ όλα αυτά, όμως, να πω ότι πέρα από την από τις σημαντικές παρουσίες και ομιλίες των Βουλευτών στην Επιτροπή, υπάρχουν και κάποιοι αφανείς ήρωες. Και εάν για ένα λόγο δεν πέτυχε το σχέδιο η επιτροπή να συνεδριάσει κρυφίως για ένα μήνα γρήγορα-γρήγορα και χωρίς να γίνει και τίποτα και υπήρξε έκταση στις συνεδριάσεις αυτές της επιτροπής, οφείλουμε να ευχαριστήσουμε τους κοινοβουλευτικούς συντάκτες -οφείλουμε να τους ευχαριστήσουμε- για την μεγάλη προσπάθειά τους, όπως βέβαια και τις υπηρεσίες και τους υπαλλήλους της Βουλής. Και είναι πολύ σημαντικό, ότι είχαμε αυτή τη συνδρομή, για να μπορέσει να αποκτήσει έκταση, όπως απέκτησε έκταση και δημοσιότητα η Επιτροπή Αναθεώρησης του Συντάγματος. 
Κυρίες και κύριοι συνάδελφοι, μιλήσαμε και μίλησα ήδη για το ζήτημα της Αναθεώρησης του 2019. Αυτό μαζί με τον τρόπο με τον οποίο γίνεται η Αναθεώρηση με τον χρονισμό, με την ταχύτητα των βημάτων, με την εποχή, με το διάστημα που μεσολαβεί -το οποίο είναι ο μήνας Αύγουστος, που είναι το διάστημα που υποτίθεται ότι ο ελληνικός λαός θα ενημερωθεί για το τι κάναμε εμείς εδώ στη Βουλή- συνιστούν και συγκροτούν μια αναθεωρητική συγκυρία και η αναθεωρητική συγκυρία, σε σχέση με την Αναθεώρηση του 2019, είναι πολύ κακή -και πολύ κακό το προηγούμενο- αλλά μεταξύ της Αναθεώρησης του 2019 -στην οποία θα αναφερθώ και του σήμερα- υπάρχουν και σωρεία περιπτώσεων καταστρατηγήσεων ή και παραβιάσεων διατάξεων του Συντάγματος από την κοινοβουλευτική Πλειοψηφία.
Θα αναφέρω χαρακτηριστικά τη διαστροφή του νοήματος του άρθρου 86 το οποίο λέει ότι «ειδική κοινοβουλευτική επιτροπή για τη διενέργεια προκαταρκτικής εξέτασης … η πρόταση για τη σύστασή της απορρίπτεται ως προδήλως αβάσιμη» και το γεγονός ότι εσείς έχετε απορρίψεις ως προδήλως αβάσιμες τρεις προτάσεις της Ευρωπαϊκής Εισαγγελίας για Υπουργούς σας, με απώτερο σκοπό να τους καλύψετε. Είναι δυνατόν να είναι προδήλως αβάσιμη μια πρόταση ενός ευρωπαϊκού θεσμού; Και ξαναλέω αυτό που είπα και προχθές στον κ. Γεωργιάδη κατά την αντιπαράθεσή μας στην Ένσταση Αντισυνταγματικότητας. Είναι κατάντια, η Κοινοβουλευτική Ομάδα της παράταξης που ίδρυσε ο Κωνσταντίνος Καραμανλής να συνεδριάζει, με αποκλειστικό σκοπό να συκοφαντήσει ευρωπαϊκό θεσμό. Είναι μια παρακμή και είναι και μια έκφραση του γεγονότος ότι δεν υπάρχει πια ιδεολογία, νέα ιδεολογία με την οποία μπορούμε να διαφωνούμε, αλλά ιδεολογία. Υπάρχει μόνο η συγκυρία, η χρήση της, τα καλά και συμφέροντα! 
Στην ίδια πάντα λογική, είδαμε τι κάνατε με τις ανεξάρτητες αρχές. Να μιλήσω για τις προσωπικές επιθέσεις στους επικεφαλής των ανεξάρτητων αρχών; Να θυμίσω τι πέρασε ο κ. Ράμμος;

Να θυμίσω το γεγονός ότι έχετε κάνει κάθε αλχημεία που μπορεί να φανταστεί ανθρώπου νους σε σχέση με τις κοινοβουλευτικές πλειοψηφίες και υπερπλειοψηφίες. Θα εξηγηθώ. Χωρίς να υπάρχουν τα 3/5 για ΕΣΡ και ΑΔΑΕ, εφηύρατε 3/5 με τη μοναδική μέθοδο της στρογγυλοποίησης προς τα πάνω, για να έρθετε με το κόμμα του κ. Βελόπουλου, την Ελληνική Λύση, και να ορίσετε μέλη, χωρίς να υπάρχουν 3/5, με μια μοναδική, στα μαθηματικά χρονικά, πράξη. 
Από την άλλη, όταν υπήρχαν τα 3/5 στο πρόσωπο της κ. Σιγκούνα σε Διάσκεψη των Προέδρων πριν από έναν-δύο μήνες αποσύρατε την υποψηφιότητα με διαπιστωμένη την ύπαρξη των 3/5. Άρα, και εφηύρατε 3/5, εκεί που δεν υπήρχαν, και παραστήσατε ότι δεν υπάρχουν και που όντως υπήρχαν. 
Άρα, σκεφτείτε κι ας αναλογιστούμε όλοι και ο ελληνικός λαός όταν μια κυβέρνηση δεν μπορεί να διαχειριστεί και να σεβαστεί τις υπερπλειοψηφικές εγγυήσεις του Συντάγματος, με τι εχέγγυα παρουσιάζει πρόταση Συνταγματικής Αναθεώρησης; 
Υπάρχει, όπως είπα, και η εμπειρία του 2019. Τι έγινε εκεί; Η εναλλαγή των πλειοψηφιών οδήγησε σε υπερπλειοψηφίες στην πρώτη Βουλή, δηλαδή σε αυξημένες πλειοψηφίες στην πρώτη Βουλή, που καταχρηστικά εκμεταλλεύτηκε η Κοινοβουλευτική Πλειοψηφία της Νέας Δημοκρατίας για να κάνει μια κομματική αναθεώρηση του Συντάγματος, ιδίως σε σχέση με δύο πάρα πολύ σημαντικές διατάξεις, όπως είναι η εκλογή του Προέδρου της Δημοκρατίας και, βέβαια, οι πλειοψηφίες σε σχέση με τις Ανεξάρτητες Αρχές.  Αφού, όμως, μειώσατε την υπερπλειοψηφία από 4/5 σε 3/5, μετά κακομεταχειριστήκατε κι αυτά τα 3/5 που εσείς βάλατε στο Σύνταγμα. 
Όσον αφορά δε στον Πρόεδρο της Δημοκρατίας, στο άρθρο 32 παράγραφος 4, και την εκλογή του, εκεί ​​είναι απολύτως ενδεικτικό του τι συνέβη και του ποια είναι η φιλοσοφία σας για τη δεύτερη Βουλή. Πήρατε την υπερπλειοψηφία που θέλατε ως Αξιωματική Αντιπολίτευση στην πρώτη Βουλή, αφήνοντας τον ΣΥΡΙΖΑ να μιλάει για απευθείας εκλογή του Προέδρου από τον λαό, πονηρά βάλατε τις δικές σας ψήφους και τις συναριθμήσατε μαζί με μια πρόταση άλλης κατευθύνσεως, γνωρίζοντας ότι η κατεύθυνση δεν δεσμεύει την αναθεωρητική και μετά χρησιμοποιήσατε αυτήν την υπερπλειοψηφία για να οδηγηθούμε σε μια μονοκομματική αναθεώρηση της διάταξης του άρθρου 32 παράγραφος 4, με αποτέλεσμα στην Γ΄ Ελληνική Δημοκρατία ο Πρόεδρος της Δημοκρατίας, ο ύψιστος πολιτειακός θεσμός, ο  ρυθμιστής του πολιτεύματος να μπορεί να εκλεγεί μέχρι και με σχετική πλειοψηφία, με κάτω από εκατόν πενήντα έναν Βουλευτές. 
Αυτό, τότε, το δικαιολογήσατε μέσω μιας αποστροφής του λόγου του Πρωθυπουργού, στο κλείσιμο της διαδικασίας της Αναθεώρησης του Συντάγματος του 2019 στην Αναθεωρητική Βουλή, όταν και είπε κάτι που σας διάβασα και στο οποίο δεν έχω λάβει μια απάντηση. 
Το ξαναδιαβάζω, λοιπόν: «Αυτή είναι η πρόταση στην οποία εισηγούμαστε στη Βουλή…», λέει το 2019 ο κ. Μητσοτάκης «…και είναι αυτονόητο ότι η συνταγματική πρόβλεψη για τελική εκλογή του Προέδρου της Δημοκρατίας με απλή πλειοψηφία, δεν αναιρεί…», το επαναλαμβάνω, λέει ο κ. Μητσοτάκης «δεν αναιρεί…», δις, «…την πολιτική ευθύνη της εκάστοτε πλειοψηφίας να αναζητεί πρόσωπο το οποίο θα εξασφαλίζει τη μεγαλύτερη δυνατή συναίνεση. Άλλωστε, και αυτή η επιλογή θα είναι πάντα ανοιχτή στην κρίση των πολιτών». 
Προσέξτε, χρησιμοποιείται η έννοια της «πολιτικής ευθύνης». Εδώ δεν ήταν αντικειμενική, όπως μας λέγανε σε σκάνδαλα που έχουν ανακύψει, άρα χωρίς υπαιτιότητα, κατά τη δική τους ρητορική. Εδώ είναι «πολιτική ευθύνη», σκέτο, κατά τον κ. Μητσοτάκη, άρα και υποκειμενική πολιτική ευθύνη. 
Άρα, ο κ. Μητσοτάκης, με βάση τα όσα έχει πει στην Αναθεωρητική Βουλή του 2019 οφείλει να αναλάβει τις πολιτικές συνέπειες του ότι η Βουλή και η Ελληνική Δημοκρατία κατέληξαν με ένα Πρόεδρο της Δημοκρατίας εν ενεργεία Βουλευτή της Κοινοβουλευτικής Πλειοψηφίας και ο οποίος ψηφίστηκε μόνο με τις κομματικές ψήφους της Νέας Δημοκρατίας.
Αυτή την αντίφαση, αυτή την ασυνέπεια, αυτή την έλλειψη ανάληψης πολιτικής ευθύνης έναν μήνα και κάτι στην επιτροπή της Βουλής σε όλες τις συνεδριάσεις, αλλά και σε δύο συνεδριάσεις της Ολομέλειας της Βουλής, δεν έχω ακούσει έναν Βουλευτή, Υπουργό, Κοινοβουλευτικό Εκπρόσωπο, γενικό εισηγητή της Νέας Δημοκρατίας να επιχειρήσει έστω να τη δικαιολογήσει. Να μου πει ένα επιχείρημα που να δικαιολογεί τον κ. Μητσοτάκη όταν δεσμευόταν ότι υπάρχει πολιτική ευθύνη, αν δεν επιλεγεί Πρόεδρος της Δημοκρατίας ο οποίος θα έχει ευρύτερες δυνατές πλειοψηφίες.
Αυτό στην Αγγλία θα ήταν αυτό που λέμε «declare convention», διακηρυγμένη συνθήκη του πολιτεύματος, θα παρήγαγε κανονιστικότητα. Εδώ όμως δεν παράγει καν την ανάγκη μιας συγγνώμης.
Κυρίες και κύριοι συνάδελφοι, η Κυβέρνηση έχει παρουσιάσει μια σειρά προτάσεων. Ήδη αναφέρθηκα στο ζήτημα της διάλυσης της Βουλής. Επιτρέψτε μου να αναφερθώ και στο ζήτημα του ασυμβιβάστου, κατά το άρθρο 81 παράγραφος 2, το οποίο απεσύρθη. Μα, τι ιδέα ήταν αυτή; Τι περιφρόνηση του Κοινοβουλίου ήταν αυτή; Τι προσπάθεια ελέγχου της σύνθεσης του Κοινοβουλίου ήταν αυτή του 1/6 της σύνθεσης του Κοινοβουλίου, αν πάμε στα σημερινά νούμερα Υπουργών, αλλά και του 1/3 της κοινοβουλευτικής πλειοψηφίας;
Απεσύρθη γιατί αισθάνθηκε ντροπή ο κ. Μητσοτάκης; Όχι. Το άρθρο 81 παράγραφος 2, το ασυμβίβαστο του Βουλευτή και του Υπουργού, απεσύρθη γιατί θα διασυρόταν ο κ. Μητσοτάκης αν είχε τεθεί προς ψήφιση σ’ αυτήν τη Βουλή. Γι’ αυτό απεσύρθη. Οπότε ας μην τα ακούμε όλα τα άλλα. Τα ακούμε βερεσέ.
Έπειτα τα ζητήματα σε σχέση με τη μία εξαετή θητεία του Προέδρου της Δημοκρατίας. Τι είναι αυτό; Η συνταγματική πρακτική μέχρι τώρα μας έχει δείξει ότι αυτό που μας έβλαψε είναι η δεύτερη θητεία των Στεφανόπουλου, Παπούλια, καθώς και του ιδρυτή της Νέας Δημοκρατίας Κωνσταντίνου Καραμανλή; Αυτό είναι το συμπέρασμα το οποίο βγάζετε από τα τόσα χρόνια, τις τόσες δεκαετίες ομαλής συνταγματικής μας ιστορίας; Είναι μια πρόταση η οποία δεν συμβιβάζεται καν με την ιστορία της δικής σας παράταξης, αλλά δεν συμβιβάζεται και με την ιστορία της Γ΄ Ελληνικής Δημοκρατίας, με τα προηγούμενα και με τα καλά παραδείγματα, με την αποδοχή που υπάρχει από τον ελληνικό λαό στα πρόσωπα, ιδίως τα δύο πρώτα, τα οποία ανέφερα.
Αυτές οι δύο προτάσεις είναι και οι μόνες προτάσεις οι οποίες έχουν ακουστεί σε διάγγελμα, λεγόμενο διάγγελμα για την ακρίβεια, σε ανακοίνωση διά της χρήσης τηλεοπτικών μέσων του Πρωθυπουργού. Οι δύο προτάσεις για τη μία εξαετή θητεία του Προέδρου της Δημοκρατίας και για το ασυμβίβαστο Βουλευτή και Υπουργού είναι αυτά που έχει απευθύνει από το Μέγαρο Μαξίμου ως ιδέες του στον ελληνικό λαό ο κ. Μητσοτάκης. Η μια πρόταση απεσύρθη και η άλλη θα καταποντιστεί. Είναι σαφές. Είναι σαφές γιατί είναι έξω από τη λογική του πολιτεύματός μας.
Τι να πει κανείς και για το άρθρο 60. Θωράκιση του θεσμικού ρόλου του Βουλευτή κατά την άσκηση της νομοθετικής και της ελεγκτικής του αρμοδιότητας και κατά την επικοινωνία -προσέξτε- με την εκλογική του περιφέρεια. Πάτε να συνταγματοποιήσετε το ρουσφέτι; Δηλαδή, θα βάλετε μυαλό; Πανηγυρίζατε για το ότι ήταν μόνο τέσσερις για εσάς αυτοί στους οποίους ασκήθηκε ποινική δίωξη. Δύο άλλους τους καλύψατε και συνολικά, μαζί με τα κυβερνητικά στελέχη, ανάγετε σ’ έναν πολύ μεγάλο αριθμό. Πανηγυρίζατε λοιπόν γιατί για εσάς ήταν μόνο τέσσερις. Αυτό δεν έχει ξαναγίνει στην ιστορία του ελληνικού κράτους, να πανηγυρίζει κυβέρνηση για άσκηση ποινικής δίωξης σε τέσσερις μόνο Βουλευτές, μόνο κατά την εκτίμησή της τέσσερις. Ευτυχώς που δεν πάθαμε τίποτα.
Και τώρα έρχεστε να ζητήσετε να αλλάξει και το άρθρο 60 για να συνταγματοποιηθεί αυτό το οποίο κάνατε. Νομίζετε ότι θα πάψει η όποια ποινική του απαξία και η ποινική του διερεύνηση; Όχι, κυρίες και κύριοι συνάδελφοι, όχι. Να έχουμε και λίγο λογική. Να έχουμε και λίγο λογική.
Ή πάλι λέτε για το άρθρο 86 χίλια δυο πράγματα και δεν λέτε το πολύ βασικό, ότι εσείς, η κοινοβουλευτική σας πλειοψηφία, δεν άφησε τους Υπουργούς σας να εξεταστούν από τη δικαιοσύνη. Άρα, τι πρέπει να κάνουμε εκεί; Τι λέει η πρόταση του ΠΑΣΟΚ; Να το αποσυνδέσουμε από την κοινοβουλευτική πλειοψηφία. Τι λέει η δική σας πρόταση; Να κρατήσουμε την κοινοβουλευτική πλειοψηφία. Να κάνουμε μια διαδικασία με επίφαση αλλαγών, αλλά το πρόβλημα να παραμείνει το ίδιο. Και το πρόβλημα υπάρχει γιατί εσείς καταστρατηγήσατε τη διάταξη που λέει περί προδήλως αβάσιμου.
Άρα, καταστρατηγείτε μια διάταξη, την βγάζετε μετά άχρηστη και μετά πάτε τάχα να επιλύσετε τα πράγματα, θυμίζοντας αυτό που έγραψε ο Λαμπεντούζα πως: «Πρέπει να αλλάξουν όλα, για να μην αλλάξει τίποτα». Τέτοιου είδους Συνταγματική Αναθεώρηση αλά Λαμπεντούζα «Πρέπει να αλλάξουν όλα, για να μην αλλάξει τίποτα», δεν χρειάζεται ούτε η χώρα, ούτε ο ελληνικός λαός, κυρίες και κύριοι συνάδελφοι.
Γι’ αυτό πρέπει να αποσυνδεθεί σύμφωνα με την πρότασή μας, η ποινική δίωξη των Υπουργών από την κοινοβουλευτική Πλειοψηφία, να κόψουμε αυτόν τον ομφάλιο λόγο που εσείς αναδείξατε και καταδείξατε την προβληματική του σύνδεση με την άσκηση δικαιοσύνης και την εφαρμογή του κράτους δικαίου.
Όπως, επίσης, και για το ζήτημα των Ανεξαρτήτων Αρχών πονηρά καταργείτε τις υπερπλειοψηφίες, διατηρώντας το πρόβλημα αν δεν μπορούμε να καταλήξουμε σ’ ένα πρόσωπο ή μάλλον παρακάμπτοντας το, κάνοντας μία κομματική επιλογή με μια επίφαση τεχνοκρατίας. 
Εμείς τι λέμε; Να διατηρηθούν οι υπερπλειοψηφίες και να υπάρχει ένας μηχανισμός επίλυσης των αδιεξόδων μέσω μιας μικτής επιτροπής.
Το ακριβώς ίδιο, δηλαδή μια προβληματική σύνδεση, η οποία διατηρείται, είναι και αυτή με το άρθρο 90 για την ηγεσία της δικαιοσύνης. Εκεί πέρα ποιο είναι το πρόβλημα; Ότι ένα κόμμα διαλέγει τους επικεφαλής της δικαιοσύνης των ανωτάτων δικαστηρίων. Εσείς θεωρείτε ότι το πρόβλημα είναι ότι τους διαλέγει το Υπουργικό Συμβούλιο και λέτε να τους διαλέγει η κοινοβουλευτική πλειοψηφία. Μα, το πρόβλημά μας δεν είναι ποιο θα είναι το όργανο, το οποίο θα εκφράσει τη βούληση του εκάστοτε Πρωθυπουργού, αν θα είναι το Υπουργικό Συμβούλιο ή η κοινοβουλευτική πλειοψηφία. Το πρόβλημά μας είναι ότι πρέπει να αποσυνδεθεί η όλη διαδικασία από τη βούληση ενός κόμματος. Και εκεί ναι, θέλουμε ανθρώπους να έχουν λόγο στην επιλογή της ηγεσίας της δικαιοσύνης.
Πάμε τώρα, στο ζήτημα του άρθρου 16. Δεν ξέρω αν έχει γίνει κάποιο τυπογραφικό, κύριε Στυλιανίδη, αλλά σε μια πρότασή σας του Μαΐου, έβλεπα «μη κερδοσκοπικά», σε μια πρότασή σας του Ιουνίου έβλεπα «κερδοσκοπικά». Αν το είχε κάνει αυτό το ΠΑΣΟΚ, θα μας είχατε τρελάνει. Και τώρα κάνετε την πάπια, κύριε Στυλιανίδη. Ισχύει ο Μάιος ή ο Ιούνιος; 
ΕΥΡΙΠΙΔΗΣ ΣΤΥΛΙΑΝΙΔΗΣ: Και τα δύο.
ΠΑΝΑΓΙΩΤΗΣ ΔΟΥΔΩΝΗΣ: Και τα δύο. Ε, αυτό είναι τρομερό. Αυτό πια είναι η βάτος της Παλαιάς Διαθήκης. 
ΕΥΡΙΠΙΔΗΣ ΣΤΥΛΙΑΝΙΔΗΣ: Θα σας απαντήσει η «νέα» διαθήκη.
ΠΑΝΑΓΙΩΤΗΣ ΔΟΥΔΩΝΗΣ: Αυτό είναι η αποθέωση της αμφισημίας. Αμφισημικό συνταγματισμό, κύριε Στυλιανίδη, πρώτη φορά βλέπω. Αλλά εμάς κατηγορείτε για τη θέση μας τη σταθερή, την ουσιαστική, στο άρθρο 16.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Και το πρόσωπο που θαυμάζετε και αγαπάτε, τον κ. Τσίπρα, λέω καλέ, τον κ. Τσίπρα, τον φίλο σας, δεν μας λέτε τι λέει για το άρθρο 16. 
ΕΥΡΙΠΙΔΗΣ ΣΤΥΛΙΑΝΙΔΗΣ: Ρωτήστε τον.
ΠΑΝΑΓΙΩΤΗΣ ΔΟΥΔΩΝΗΣ: Τον αποθαυμάζετε, όμως, για τη θέση του σε ένα άλλο θέμα. Στο θέμα, όμως, που έχουμε εδώ δεν μας λέτε τι λέει για να δούμε αν υπάρχει μια συγκροτημένη συνολική άποψη για μη κερδοσκοπικά πανεπιστήμια ή κάποιοι μας κοροϊδεύουν, κάνοντας sur mesure διατύπωση πολιτικών απόψεων. Διότι περί αυτού πρόκειται, κύριε Στυλιανίδη. Οπότε προσέξτε ποιους θαυμάζετε, διότι τείνουμε να μοιάζουμε στα πρότυπά μας. Και όταν οι πολιτικοί αντίπαλοι μοιάζουν, σημαίνει ότι δεν υπάρχει πραγματική πολιτική αντιπαράθεση και κάποιοι κοροϊδεύουν τον ελληνικό λαό. Εμείς, όμως, δεν θέλουμε να κοροϊδεύουμε τον ελληνικό λαό και δεν μοιάζουμε. Είναι πολύ κρίσιμο αυτό. 
Τώρα, αφού θίξαμε κάποια ζητήματα σε σχέση με το οργανωτικό σκέλος, να πω ότι υπήρξε μια ολόκληρη συζήτηση σε σχέση με τη μονιμότητα, η οποία είναι εκτός θέματος, γιατί δεν θέλετε να εφαρμόσετε έναν νόμο και προσπαθείτε να τον συνταγματοποιήσετε για να διαιρέσετε την ελληνική κοινωνία και να κρατήσετε κομμάτι. 
Δεν άκουσα, όμως, και μισή κουβέντα για προτάσεις μας, όπως είναι η Αναθεώρηση του άρθρου 17 για να βάλουμε την προστασία των παραμεθόριων και ακριτικών περιοχών από κτήση εμπραγμάτων δικαιωμάτων από υπηκόους τρίτων χωρών. Δεν το άκουσα αυτό, ενώ ξέρετε ότι επιτρέπεται με βάση τη συνθήκη για τη λειτουργία της Ευρωπαϊκής Ένωσης. 
Δεν άκουσα τίποτα για τις γυναικοκτονίες. Δεν άκουσα τίποτα για το δικαίωμα στην άμβλωση. Δεν άκουσα τίποτα για την κρατική μέριμνα και την προστασία από την έμφυλη βία. Δεν άκουσα τίποτα. Δεν άκουσα τίποτα για όλα αυτά. Δεν άκουσα τίποτα για το κομμάτι των δικαιωμάτων.
Επιλύονται όλα διά της τεχνητής νοημοσύνης. Το ξέρετε αυτό; Θα τα επιλύσει όλα η τεχνητή νοημοσύνη και το άρθρο 5β, στο οποίο παρεμπιπτόντως έχουμε μια πολύ πιο πλήρη πρόταση, που περιλαμβάνει και την τεχνητή νοημοσύνη. Γιατί άκουσα τον Πρωθυπουργό να λέει ακόμα ένα ευφυολόγημα ότι λέει δεν αναφέρουμε την τεχνητή νοημοσύνη κανένα πολιτικό κόμμα, κανένας πολιτικός αρχηγός. Ανακάλυψε την τεχνητή νοημοσύνη, ίσως και την εφηύρε ο κ. Μητσοτάκης. 
Και, βέβαια, δεν άκουσα τίποτα για την πρότασή μας την ίδια αυτήν για την αναθεώρηση του άρθρου 110. Ξέρετε, στην αρχή λέγατε: «Αν θέλετε, θα φέρουμε και τις δικές σας τις προτάσεις προς ψήφιση» και μόλις καταλάβατε ότι αν το άρθρο 110 ετίθετο προς ψήφιση, θα έπαιρνε πλειοψηφία, γιατί οι δικοί σας οι Βουλευτές συμφωνούν με τη θέση του ΠΑΣΟΚ, τότε σταμάτησε το παραμύθι αυτό. 
Τι σημαίνει αυτό; Σημαίνει ότι θέλουμε οι πλειοψηφίες να είναι στην ουσία των διατάξεων. Σημαίνει ότι το Σύνταγμα θέλουμε να εκφράζει τη βούληση της μεγάλης πλειοψηφίας του ελληνικού λαού όχι στην αόριστη διάθεσή του να αναθεωρηθεί, αλλά στον τρόπο με τον οποίο διατυπώνεται, άρα και στην κατεύθυνση στην οποία δείχνει. Και αυτό είναι το πιο ουσιαστικό, η πιο σημαντική εμπειρία από το 2019, αλλά και από το 1974 και 1975 μέχρι σήμερα.
Αυτή, λοιπόν, είναι η πρότασή μας και αυτή καλούμε τον ελληνικό λαό να κρίνει. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Ιωάννης Γκιόκας, ειδικός αγορητής από το Κομμουνιστικό Κόμμα Ελλάδος.
Παρακαλώ να κλείσει το ηλεκτρονικό σύστημα εγγραφής. 
ΙΩΑΝΝΗΣ ΓΚΙΟΚΑΣ: Υπάρχει μια ουσιώδης και κρίσιμη διαφορά στην κριτική που κάνει το ΚΚΕ προς τη Νέα Δημοκρατία και τις προτάσεις της για τη Συνταγματική Αναθεώρηση και στην κριτική που κάνουν σχεδόν όλα τα υπόλοιπα κόμματα.
Εμείς ποτέ δεν είπαμε ότι η Συνταγματική Αναθεώρηση είναι ένας επικοινωνιακός αντιπερισπασμός της Κυβέρνησης, μια άνευ αντικειμένου πρωτοβουλία ή απλά μια προεκλογική πρωτοβουλία που η Κυβέρνηση δεν έχει την νομιμοποίηση να φέρει σε πέρας. Κατά τη γνώμη μας, αυτή η κριτική όχι μόνο υποτιμά τις πολύ σοβαρές και επικίνδυνες αλλαγές που προωθούνται με την αναθεώρηση, αλλά ουσιαστικά αποτυπώνει και τη συμφωνία των άλλων κομμάτων στις βασικές της κατευθύνσεις. Γι’ αυτό άλλωστε και οι διαφοροποιήσεις τους ήταν στα επιμέρους και όχι στον πυρήνα των προτάσεων της Νέας Δημοκρατίας. Όπως επίσης γι’ αυτό ένα βασικό στοιχείο της αντιπαράθεσής τους με την Κυβέρνηση ήταν το αν οι συναινέσεις θα επιτευχθούν στην τωρινή, την Προτείνουσα Βουλή ή την επόμενη, την Αναθεωρητική Βουλή, θεωρώντας φυσικά σε κάθε περίπτωση δεδομένη την ανάγκη αυτών των συναινέσεων. Αυτό είπε πριν από λίγο και ο κ. Δουδωνής.
Το ΚΚΕ ξεκαθαρίζει ότι δεν δίνει καμία συναίνεση στις προωθούμενες αλλαγές ούτε τώρα ούτε στην επόμενη Βουλή, γιατί θεωρούμε ότι πρόκειται για αντιδραστικές τομές, που επιδιώκουν να θωρακίσουν την κυρίαρχη πολιτική και την αντιλαϊκή σταθερότητα που για τον λαό σημαίνει μεγάλη αστάθεια και μεγάλη ανασφάλεια. 
Ποιο είναι το καινούργιο, το ποιοτικό στοιχείο αυτής της Συνταγματικής Αναθεώρησης; Ότι δεν διεξάγεται σε μια περίοδο σχετικά συνηθισμένη, αλλά σε μία περίοδο πρωτόγνωρων διεθνών και εσωτερικών εξελίξεων, οξύτατων ανταγωνισμών, ακόμη και εντός διεθνών συμμαχιών, που μέχρι σήμερα φάνταζαν συμπαγείς και ακλόνητες, όπως είναι το ΝΑΤΟ και η Ευρωπαϊκή Ένωση. 
Σε μία περίοδο που αυτοί οι ανταγωνισμοί πολλαπλασιάζουν τις πολεμικές συγκρούσεις με την ενεργή συμμετοχή και της χώρας μας, σε μια περίοδο που διαφαίνεται, από πολλούς μάλιστα προεξοφλείτε, το ξέσπασμα μιας νέας καπιταλιστικής οικονομικής κρίσης, σε μια περίοδο τελικά που οι λαοί καλούνται να επωμιστούν νέα βάρη, όπως αυτά των υπέρογκων εξοπλισμών, να συμβιβαστούν με την ιδέα ότι η ειρήνη κοστίζει ακριβά, να εθιστούν ακόμη και στην κουλτούρα των φερέτρων, όπως κυνικά έχει ομολογήσει ο Υπουργός Άμυνας, σε τέτοιες περιόδους είναι λογικό και επόμενο να δυναμώνει η δυσαρέσκεια, να δυναμώνει η αμφισβήτηση, να δυναμώνουν, όμως, και οι κλονισμοί στο αστικό πολιτικό σύστημα ως συνέπεια αυτών των εξελίξεων, αλλά και ως αποτέλεσμα της αδυναμίας των αστικών κομμάτων να χειραγωγούν τον λαό με τον τρόπο που το έκαναν παλιότερα.
Και η άρχουσα τάξη έχει το αισθητήριο για να καταλάβει ότι όποιοι κλονισμοί στο σύστημά της, ακόμη και η πιθανότητα μιας μεγαλύτερης αστάθειας δεν εξαρτώνται από μια λιγότερη ή περισσότερη επιτυχημένη διαχείριση, έχουν αντικειμενική βάση. 
Συνεπώς, τα μάτια της είναι στραμμένα στη δυναμική που εμπεριέχουν αυτές οι εξελίξεις, κυρίως στη δυναμική που η σημερινή δυσαρέσκεια και αμφισβήτηση μπορούν να αποκτήσουν με την ενίσχυση της ταξικής πάλης. Σε τέτοιες περιόδους, λοιπόν, ενισχύονται αντίστοιχα και οι προσπάθειες ανάσχεσης και ενσωμάτωσης αυτής της αμφισβήτησης, οι προσπάθειες θωράκισης της κυρίαρχης πολιτικής, της καπιταλιστικής κερδοφορίας, του σάπιου πολιτικού συστήματος και του εχθρικού για τον λαό κράτους. 
Σε αυτή τη φάση, λοιπόν, είμαστε τώρα. Αυτό άλλωστε επιχειρείται, πέρα από τη Συνταγματική Αναθεώρηση, και με τις διεργασίες αναμόρφωσης του πολιτικού σκηνικού. Με την προσπάθεια αναπαλαίωσης προσώπων και κομμάτων, με παλιά πρόσωπα που βγαίνουν από τη ναφθαλίνη ή και με νέα πρόσωπα που λανσάρουν παλιές και χρεοκοπημένες συνταγές. 
Και επειδή ακριβώς πρόκειται για μια διαδικασία αναπαλαίωσης, γι’ αυτόν τον λόγο και συνοδεύεται από ένα αποκρουστικό πολιτικό παζάρι που αντιμετωπίζει τον λαό ως θεατή και το οποίο διαπλέκεται με προσωπικούς τυχοδιωκτισμούς, με συναλλαγές και, πάνω από όλα, με τη διαθεσιμότητα όλων των εμπλεκομένων να υπηρετήσουν αυτή την περιβόητη σταθερότητα του συστήματος, όπως κι εάν την αποκαλεί και την ονομάζει ο καθένας. 
Η Κυβέρνηση, για παράδειγμα, την ονομάζει «υπευθυνότητα έναντι του λαϊκισμού». Άλλα κόμματα μιλάνε για «επιστροφή στην κανονικότητα». Ποια κανονικότητα, άραγε; Άλλοι μιλάνε για την «ευρωπαϊκή σύγκληση», για την «αποκατάσταση του κράτους δικαίου». Σε κάθε περίπτωση, όμως, η ουσία είναι η ίδια. Είναι η σταθερότητα η πολιτική, η οικονομική, η δημοσιονομική του συστήματος και αυτήν ακριβώς τη σταθερότητα προσπαθείτε να διασφαλίσετε μέσα και από τη Συνταγματική Αναθεώρηση. Πρόκειται για μία Συνταγματική Αναθεώρηση που τη στριμώξατε σε μια fast track διαδικασία μόλις σε ένα μήνα, προκειμένου να μην ενημερωθεί ο λαός για τις επικίνδυνες αλλαγές που προωθείτε. 
Πώς το επιδιώκετε αυτό; Πρώτον, με μία δέσμη μέτρων που έχουν ως στόχο τη θωράκιση της καπιταλιστικής κερδοφορίας, των αντιδραστικών αναδιαρθρώσεων, της δημοσιονομικής πειθαρχίας με βάση τις κατευθύνσεις της Ευρωπαϊκής Ένωσης. Αυτό επιδιώκετε κυρίως με τη συνταγματοποίηση του δημοσιονομικού «κόφτη» στο άρθρο 79. Και σταματήστε αυτή την καραμέλα ότι δήθεν είναι ένα αναγκαίο μέτρο, προκειμένου η χώρα να μην ξανακυλήσει στα υψηλά χρέη, στην κρίση και ούτω καθεξής. Είναι ένα αναγκαίο μέτρο για να μείνει με κάθε τρόπο σταθερή και απαρέγκλιτη η φοροληστεία των λαϊκών στρωμάτων, τα «ματωμένα» πλεονάσματα και η περικοπή κοινωνικών δαπανών. 
Και απόδειξη για τον ταξικό χαρακτήρα αυτού του μέτρου είναι ότι, την ίδια ώρα που κατοχυρώνετε τον «κόφτη» στο Σύνταγμα, την ίδια ώρα που δίνετε στους ΟΤΑ τη δυνατότητα να επιβάλουν πρόσθετους φόρους, δηλαδή πρόσθετα χαράτσια σε βάρος του λαού, την ίδια ακριβώς ώρα προσθέτετε νέα φορολογικά προνόμια για το μεγάλο κεφάλαιο, αφού δίπλα στο άρθρο 107 για τη φορολογική ασυλία των εφοπλιστών -που όλοι σας αρνηθήκατε να καταργηθεί και στην προηγούμενη Συνταγματική Αναθεώρηση και σε αυτή τη Συνταγματική Αναθεώρηση- τώρα εισάγετε και τη φορολογική ασυλία των στρατηγικών επενδυτών. 
Αυτό επιδιώκετε με την αναθεώρηση του άρθρου 16 και τη δυνατότητα ίδρυσης ιδιωτικών πανεπιστημίων, όχι μόνο για να διαμορφωθεί μία αγορά -όπως το ομολογείτε άλλωστε, για αγορά μιλήσατε, όχι για μόρφωση- και ένα εμπόριο σπουδών και πτυχίων, αλλά για να ενισχυθεί ακόμη περισσότερο και το πανεπιστήμιο ως ιδεολογικός μηχανισμός του κεφαλαίου, ακόμη και ως συνδετικός κρίκος για την πολεμική έρευνα και τα εξοπλιστικά προγράμματα. 
Δεύτερος άξονας της Συνταγματικής Αναθεώρησης είναι η προσπάθειά σας το σημερινό εχθρικό για τον λαό κράτος και το αστικό πολιτικό σύστημα να γίνουν όσο γίνεται πιο αποτελεσματικά και ανθεκτικά στην υλοποίηση της κυρίαρχης πολιτικής. 
Σε αυτή την κατεύθυνση κινούνται, για παράδειγμα, μια σειρά από προτάσεις, όπως είναι η πρόταση για την άρση της μονιμότητας των δημοσίων υπαλλήλων με όχημα την ψευδεπίγραφη αξιολόγηση και την αποδοτικότητα, αλλά με πραγματικό στόχο τη διαμόρφωση εργαζομένων εντελώς ευθυγραμμισμένων με τους εκάστοτε κρατικούς και κυβερνητικούς τους στόχους. Πρόκειται για μία διάταξη που δεν στρέφεται μόνο σε βάρος των εργασιακών δικαιωμάτων των δημοσίων υπαλλήλων, αλλά σε βάρος συνολικά του λαού, γιατί το πρόβλημα στο δημόσιο δεν είναι η μονιμότητα και η αναξιοκρατία, όπως λέτε. 
Το πρόβλημα είναι οι μεγάλες ελλείψεις και η υποστελέχωση, είναι οι περικοπές και οι χαμηλοί μισθοί, είναι οι ελαστικές εργασιακές σχέσεις που εδώ και χρόνια και με όλες τις κυβερνήσεις έχουν υπονομεύσει το δικαίωμα στη σταθερή και αξιοπρεπή εργασία. Είναι η εργασιακή ομηρία των συμβασιούχων που είναι και συνταγματικά κατοχυρωμένοι και γι’ αυτό το ΚΚΕ ζητά να αρθεί το συνταγματικό εμπόδιο για τη μονιμοποίηση αυτών των εργαζομένων. 
Τώρα, το πώς εννοεί η Κυβέρνηση την αξιοκρατία στο δημόσιο, φάνηκε ξεκάθαρα στο σκάνδαλο του ΟΠΕΚΕΠΕ με τα κυβερνητικά στελέχη τότε να αποκαλούν «κακά σπυριά» τους εργαζόμενους που προσπαθούσαν να κάνουν έντιμα τη δουλειά τους. 
Στην ίδια κατεύθυνση κινούνται και άλλες προτάσεις, όπως είναι για παράδειγμα η δια της πλαγιάς οδού μετατροπή του Ανώτατου Ειδικού Δικαστηρίου σε οιωνοί Συνταγματικό Δικαστήριο και η κατάργηση του διάχυτου συνταγματικού ελέγχου, με την οποία διαφωνεί όχι μόνο το ΚΚΕ, αλλά και το σύνολο σχεδόν των δικαστικών ενώσεων. 
Ανατίθεται στον Ανώτατο Ειδικό Δικαστήριο ο έλεγχος συνταγματικότητας των νόμων και μάλιστα προληπτικά, προκειμένου να δημιουργηθεί μιας συμπαγής νομολογία εφαρμογής της αντιλαϊκής πολιτικής, από την οποία κανένα δικαστήριο δεν θα μπορεί να παρεκκλίνει, για να αποκλειστούν και εκείνες οι περιπτώσεις των δικαστών που αξιοποιούσαν ό,τι περιθώρια υπήρχαν στο ασφυκτικό νομικό πλαίσιο, προκειμένου να στηρίξουν δίκαιες λαϊκές διεκδικήσεις. Κατοχυρώνεται συνταγματικά ο θεσμός των πιλοτικών δικών, όπως ήταν αυτές για τη διευκόλυνση των funds και των servicers ή τη νομιμοποίηση των μνημονιακών περικοπών στις συντάξεις και ούτω καθεξής. 
Θέλετε μια δικαιοσύνη-εργαλείο των καπιταλιστικών επενδύσεων, αυτό που ομολόγησε κυνικά ο κ. Σκυλακάκης στην Επιτροπή της Αναθεώρησης. Έχουμε φτάσει μάλιστα στο σημείο τα ανώτατα δικαστήρια να διοργανώνουν από κοινού ημερίδες με τον Σύνδεσμο Ελλήνων Βιομηχάνων. 
Και από την άλλη μεριά, θέλετε αυτό το δίκαιο της ανάγκης -το είπε και ο κ. Στυλιανίδης- που διαμορφώθηκε στα χρόνια της κρίσης και των μνημονίων, κατά παράβαση και της συνταγματικής νομιμότητας, αυτό πλέον να είναι κανονικό δίκαιο με τη βούλα του Συντάγματος και της αστικής δικαιοσύνης, γιατί ξέρετε πάρα πολύ καλά ότι οι κρίσεις δεν είναι κάτι που αφορά μόνο το παρελθόν. Αφορά το παρόν και το μέλλον. 
Από την άλλη, τη θωράκιση του αστικού πολιτικού συστήματος επιδιώκετε και με τις αλλαγές στο εκλογικό σύστημα μέσω των γνωστών καλπονοθευτικών συστημάτων, μέσω της δυνατότητας να σπάνε οι εκλογικές περιφέρειες ακόμη και σε μονοεδρικές, για να ενισχύονται τα βιαστικά διλήμματα και οι λογικές της χαμένης ψήφου ή μέσω της επιστολικής ψήφου και για τους κατοίκους του εσωτερικού, παραβιάζοντας την αρχή της ταυτόχρονης διενέργειας των εκλογών και διευκολύνοντας κάθε είδους πιέσεις που θα ασκούνται αντικειμενικά σε κάποιον που απλά θα στέλνει έναν φάκελο ή θα πατάει ένα κουμπί από το σπίτι του και τον χώρο εργασίας. 
Ξεχωρίζουμε στο κομμάτι αυτό την πολύ επικίνδυνη πρόταση για τον έλεγχο των κομμάτων στο όνομα, δήθεν, του δημοκρατικού τρόπου οργάνωσης και λειτουργίας τους. Πρόκειται για μία πρόταση που κανένα άλλο κόμμα δεν έχει θίξει πλην του ΚΚΕ. Το ΠΑΣΟΚ μάλιστα ψήφισε και «Παρών» στη συγκεκριμένη πρόταση. 
Σε τι αναφέρεστε, όταν τροποποιείτε ένα υπάρχον άρθρο στο Σύνταγμα, προσθέτοντας τον δημοκρατικό τρόπο οργάνωσης και λειτουργίας που θα πρέπει να έχουν τα κόμματα; Μήπως αναφέρεστε στα αρχηγικά και προσωποπαγή κόμματα που αναδεικνύουν ηγεσίες χωρίς καμία δημοκρατική διαδικασία ή με τις γνωστές διαδικασίες-καρικατούρα των φίλων και περαστικών; Μήπως αναφέρεστε στα κόμματα που, αντί για όργανα και οργανώσεις, έχουν ψηφιακούς ακολούθους, μέλη της μιας ημέρας και του δίευρου που συμμετέχουν στις εσωκομματικές τους διαδικασίες; 
Μήπως αναφέρεστε στα κόμματα που λειτουργούν με όρους εμπορικής εταιρείας, που συγχωνεύονται, απορροφώνται, τίθενται σε εκκαθάριση εν λειτουργία, όπως βλέπουμε με πολλά κόμματα να συμβαίνει αυτό το διάστημα; Μήπως αναφέρεστε στα κόμματα, των οποίων η κοινοβουλευτική σύνθεση απέχει άρδην από αυτήν που προέκυψε από τις εκλογές, όπως συμβαίνει δηλαδή με όλα τα κόμματα πλην του ΚΚΕ, με τις κοινοβουλευτικές έδρες να έχουν μπει σε μια αποκρουστική διαδικασία παζαριού και πλειστηριασμού; 
Αν αναφέρεστε σε αυτά και αν αυτά θέλετε να αντιμετωπίσετε, να κοιτάξετε τον εαυτό σας στον καθρέφτη και να μιλήσετε για τα δικά σας κόμματα. Είναι προφανές, όμως, ότι με τις προτάσεις αυτές δεν αναφέρεστε στα φαινόμενα σήψης, που είναι άλλωστε σύμφυτα με τη λειτουργία των δικών σας κομμάτων κατ’ εικόνα και καθ’ ομοίωση του συστήματος του οποίου υπηρετείτε. 
Πού στοχεύετε, λοιπόν; Και αυτό δεν είναι φαντασίωση, κύριε Στυλιανίδη. Θέλετε να φτιάξετε ένα συνταγματικό πλαίσιο έτοιμο για κάθε χρήση στο μέλλον, που στο όνομα της δημοκρατικής δήθεν λειτουργίας των κομμάτων, όπως εσείς θα την εννοείτε και θα την ορίζετε με τυπικό μάλιστα νόμο, θα τίθενται οι περιορισμοί στη δράση τους, ακόμη και στην εκλογική τους συμμετοχή, με προκάλυμμα την ανιστόρητη θεωρία περί άκρων που είναι η επίσημη ιδεολογία της Ευρωπαϊκής Ένωσης, την ποινικοποίηση του ριζοσπαστισμού, η οποία σε άλλες χώρες έχει οδηγήσει στον περιορισμό της δράσης, στην απαγόρευση, στις διώξεις σε βάρος κομμουνιστικών κομμάτων και όλων όσοι αμφισβητούν το σημερινό σύστημα. 
Εμείς το είπαμε και στην προηγούμενη συνεδρίαση και θα το πούμε για μια ακόμη φορά. Βγάλτε από το μυαλό σας -όσοι το έχουν εν πάση περιπτώσει- ότι θα αποσπάσετε δήλωση νομιμοφροσύνης από το ΚΚΕ με τέτοιου είδους νομοθετικές συνταγματικές διατάξεις. 
Τρίτος άξονας της Συνταγματικής Αναθεώρησης είναι η προσπάθειά σας να αποκατασταθεί το κύρος των θεσμών, της αστικής δικαιοσύνης, του περιβόητου κράτους δικαίου, που όλοι το έχετε εδώ σημαία, να αντιμετωπίσετε το υπαρκτό και δικαιολογημένο έλλειμμα εμπιστοσύνης, γιατί όλα αυτά τα χρόνια ο λαός μας ήρθε αντιμέτωπος με κρατικά εγκλήματα, όπως ήταν αυτό των Τεμπών, ήρθε αντιμέτωπος με σκάνδαλα, ήρθε αντιμέτωπος συνολικά με τη λειτουργία ενός κράτους που ενώ είναι ανίκανο να προστατεύσει τη ζωή, την ασφάλεια, την περιουσία, τα δικαιώματα του λαού, την ίδια ώρα είναι πολύ ικανό να προστατεύει τα κέρδη των λίγων και να συγκαλύπτει ακόμη και εγκλήματα που διαπράττονται ακριβώς σε αυτόν τον βωμό, στον βωμό των κερδών. 
Ακόμη, όμως, και στο κομμάτι αυτό, η όποια προσπάθειά σας προδίδει τελικά τις πραγματικές σας προθέσεις. Γιατί αυτό που θέλετε τελικά είναι απλά να βάλετε ένα φύλλο συκής. Γιατί το λέμε αυτό; Γιατί, ενώ αναγκαστήκατε από τις εξελίξεις και από τη λαϊκή κατακραυγή να θίξετε το ζήτημα του άρθρου 86 και τον τρόπο επιλογής της ηγεσίας των ανωτάτων δικαστηρίων, όταν όλοι σας -όλοι σας, Νέα Δημοκρατία, ΠΑΣΟΚ, ΣΥΡΙΖΑ- στην προηγούμενη Συνταγματική Αναθεώρηση αρνηθήκατε τις αυτονόητες προτάσεις του ΚΚΕ για την κατάργηση αυτών των διατάξεων, που αν είχαν γίνει αποδεκτές, ορισμένα από αυτά που γίνανε στην πορεία μπορεί και να είχαν αποφευχθεί, ακόμη και τώρα αφήνετε άθικτο τον πυρήνα αυτών των διατάξεων, δηλαδή τη δυνατότητα της εκάστοτε κυβέρνησης με άμεσο ή με έμμεσο τρόπο -όχι η κυβέρνηση, αλλά η κυβερνητική πλειοψηφία- να αμνηστεύει υπουργούς ή να παρεμβαίνει στην επιλογή των ανωτάτων δικαστικών. 
Βεβαίως, το πνεύμα που διαπνέει συνολικά τις προτάσεις της Νέας Δημοκρατίας για τη Συνταγματική Αναθεώρηση είναι ουσιαστικά η πολιτική που και τα άλλα κόμματα έχουν στηρίξει, είτε ως κυβέρνηση είτε ως αξιωματική αντιπολίτευση, παρά τις όποιες μεταξύ σας αντιπαραθέσεις που έχουν κυρίως προεκλογικό και όχι ουσιαστικό χαρακτήρα. 
Και επειδή η Συνταγματική Αναθεώρηση -η κάθε Συνταγματική Αναθεώρηση- υπερβαίνει την όποια επόμενη εκλογική αναμέτρηση, επειδή υπηρετεί πιο μακροπρόθεσμους και στρατηγικούς στόχους του συστήματος, γι’ αυτό και εδώ στο ζήτημα αυτό φαίνονται ακόμη περισσότερο και οι συγκλήσεις σας, είτε αυτές ομολογούνται ανοικτά είτε υπονοούνται μέσα από την αφωνία, την υπεκφυγή, τη διαφοροποίηση στα επιμέρους και όχι την ουσία. 
Χαρακτηριστικό παράδειγμα είναι το άρθρο 16. Το ΠΑΣΟΚ ψηφίζει «Παρών» στην αναθεώρηση του συγκεκριμένου άρθρου που στην ουσία είναι ένα μεγαλοπρεπές «Ναι» και κρύβεται πίσω από τη φράση για τα μη κερδοσκοπικά πανεπιστήμια, λες και το ζήτημα των ιδιωτικών πανεπιστημίων είναι ζήτημα μόνο ισολογισμών, αν τα συγκεκριμένα ιδρύματα θα έχουν ή δεν θα έχουν κέρδος. Το κόμμα Τσίπρα βγήκε και δήλωσε ότι διαφωνεί με την αναθεώρηση του άρθρου 16, αλλά δεν θα καταργήσει τον νόμο Πιερρακάκη που ψηφίστηκε κατά παράβαση του άρθρου 16. Οι κατά τα άλλα υπερασπιστές του κράτους δικαίου! Αυτά λένε οι υπερασπιστές του κράτους δικαίου. Τραγελαφικός τυχοδιωκτισμός ή τυχοδιωκτικός τραγέλαφος; Μπορείτε να επιλέξετε όποιο από τα δύο θέλετε.
Ή πάρτε για παράδειγμα τα ζητήματα της δημοσιονομικής πειθαρχίας που συνταγματοποιούνται μέσω του «κόφτη». Αυτήν την πολιτική δεν εφαρμόσατε τα χρόνια των μνημονίων διαδοχικά όλες οι κυβερνήσεις και συγκυβερνήσεις Νέας Δημοκρατίας, ΠΑΣΟΚ, ΣΥΡΙΖΑ και ούτω καθεξής; Γι’ αυτό και τα άλλα κόμματα βρεθήκατε σε δύσκολη θέση όταν σας έλεγε η Νέα Δημοκρατία: «Αφού συμφωνείτε, ψηφίστε τα και διαμορφώστε την πλειοψηφία των 180 Βουλευτών». 
Κυρίες και κύριοι Βουλευτές, εμείς από τη δική μας μεριά δεν φιλοδοξούμε να αποκαταστήσουμε το χαμένο κύρος προς τους θεσμούς ενός σάπιου και άδικου κράτους που είναι τέτοιο, όχι γιατί δεν βρέθηκε μέχρι σήμερα ένας έντιμος και ικανός διαχειριστής για να το εξανθρωπίσει, αλλά γιατί είναι ένα κράτος που φτιάχτηκε ακριβώς για να υπηρετεί την αδικία και την εκμετάλλευση, γιατί ενσαρκώνει τη δικτατορία του κεφαλαίου. 
Σε αντίθεση με εσάς, λοιπόν, εμείς στον κλονισμό της εμπιστοσύνης του λαού απέναντι σε αυτό που λέγεται θεσμοί, οικονομία, πολιτικό σύστημα, βλέπουμε δυνατότητες για να βγουν χρήσιμα συμπεράσματα, για να βαθύνει η αμφισβήτηση συνολικά σε αυτό το κράτος και σε αυτό το σύστημα που πρώτα απ’ όλα και πάνω απ’ όλα είναι οι σχέσεις παραγωγής, για να αντιληφθεί ο λαός ότι αυτό που ονομάζεται κράτος δικαίου και τα επιμέρους στοιχεία που το συγκροτούν -η δήθεν διάκριση των εξουσιών, η δήθεν ανεξαρτησία της δικαιοσύνης, η τυπική ισότητα απέναντι στον νόμο-, συγκροτούν σε τελική ανάλυση το κράτος της κυριαρχίας των λίγων σε βάρος των πολλών. 
Μπορεί άλλωστε να μιλήσει κανένας για πραγματική ισότητα απέναντι στον νόμο σε μια κοινωνία που είναι χωρισμένη σε τάξεις; Είναι ποτέ δυνατόν σε μια τέτοια κοινωνία να έχει τις ίδιες δυνατότητες ο εκμεταλλευτής με τον εκμεταλλευόμενο, ο εργάτης, ο βιοπαλαιστής, ο νέος άνθρωπος με τον μεγαλομέτοχο των ομίλων, με τον ιδιοκτήτη των μέσων παραγωγής, των μέσων ενημέρωσης, ακόμη και αν όλοι αυτοί εμφανίζονται στο Σύνταγμα κάτω από την ίδια ιδιότητα του πολίτη; Φυσικά και δεν γίνεται! 
Κι αυτό δεν είναι κάτι που το λέει το ΚΚΕ. Σε αρκετές περιπτώσεις το αναγνωρίζει ακόμη και το δικό σας Σύνταγμα. Δηλαδή ακόμη και αυτή η τυπική ισότητα υποχωρεί μέσα στις διατάξεις του Συντάγματος. Πάρτε ένα παράδειγμα. Το άρθρο 4 παρ. 5 ορίζει ότι οι Έλληνες πολίτες συνεισφέρουν χωρίς διακρίσεις στα δημόσια βάρη, στη φορολογία δηλαδή, ανάλογα με τις δυνάμεις τους. Την ίδια ώρα, όμως, υπάρχει και το άρθρο 107 που προβλέπει ειδική προστασία στη φορολογία πλοίων και την επιβολή εισφοράς για την ανάπτυξη της εμπορικής ναυτιλίας. Αυτός είναι ο λόγος που οι εφοπλιστές απολαμβάνουν 72 φοροαπαλλαγές και ο λαός πληρώνει 1 ευρώ φόρους σε κάθε λίτρο βενζίνης και καταβάλει το 95% των ετήσιων φορολογικών εσόδων, ενώ το μεγάλο κεφάλαιο μόλις το 5%. Αυτή είναι η τυπική ισότητα του Συντάγματος! 
Το συμπέρασμα; Κάθε τυπική αναγνώριση δικαιώματος και κάθε ελευθερία που διατυπώνεται ή διακηρύσσεται στο Σύνταγμα, υποχωρεί μπροστά στα πιο ιερά και απαραβίαστα δικαιώματα που αποτελούν τη βάση της καπιταλιστικής κοινωνίας, το δικαίωμα στην καπιταλιστική ιδιοκτησία και την εκμετάλλευση ανθρώπου από άνθρωπο. 
Αυτό φυσικά δεν σημαίνει ότι ως κόμμα παραιτούμαστε από την παραμικρή δυνατότητα που υπάρχει για την προστασία σήμερα και διεύρυνση των εργατικών λαϊκών δικαιωμάτων. Και αυτό είναι άλλωστε και το περιεχόμενο της ολοκληρωμένης πρότασης που κατέθεσε το ΚΚΕ, χωρίς φυσικά να έχουμε αυταπάτες ότι στο πλαίσιο της σημερινής εξουσίας μπορεί να υπάρχει φιλολαϊκό, δημοκρατικό ή προοδευτικό Σύνταγμα. 
Αυτό για παράδειγμα αναφέρει η πρόταση του ΚΚΕ για την προστασία των κοινωνικών, συνδικαλιστικών και πολιτικών δικαιωμάτων, για την κατοχύρωση, για παράδειγμα, χωρίς περιορισμούς των ελεύθερων συλλογικών συμβάσεων εργασίας στον δημόσιο και ιδιωτικό τομέα, για την πραγματική κατοχύρωση του δικαιώματος στην απεργία, για την απαγόρευση επιστράτευσης απεργών, για την πλήρη διασφάλιση του ενιαίου δημόσιου και δωρεάν χαρακτήρα της παιδείας με απαγόρευση λειτουργίας ιδιωτικών εκπαιδευτηρίων σε όλες τις βαθμίδες, για αποκλειστικό δημόσιο και δωρεάν σύστημα υγείας πρόνοιας με σύγχρονες υπηρεσίες, για την προστασία των γυναικών από κάθε μορφή ανισοτιμίας, με βάση τις ιδιαίτερες ανάγκες του γυναικείου οργανισμού και της μητρότητας, με επαρκείς, σύγχρονες, πλήρως στελεχωμένες δημόσιες, δωρεάν κοινωνικές δομές και υπηρεσίες. 
Σε αυτά αναφέρεται στην πρότασή μας η ενότητα για την απαγόρευση εκχώρησης κυριαρχικών δικαιωμάτων, για την απαγόρευση διέλευσης και στάθμευσης στη χώρα μας ξένων στρατιωτικών δυνάμεων, παραχώρησης βάσεων και άλλων διευκολύνσεων, για την κατάργηση της παρ. 2 του άρθρου 28 που επιτρέπει την παραχώρηση αρμοδιοτήτων του ελληνικού κράτους σε ξένα κέντρα και ιμπεριαλιστικούς οργανισμούς.
Αυτό αναφέρει η πρόταση του ΚΚΕ για τον πλήρη διαχωρισμό Κράτους και Εκκλησίας, έναν αναγκαίο εκσυγχρονισμό, για τον οποίο κανένας δεν μιλάει. Αυτό αναφέρει η πρόταση του ΚΚΕ, για την πλήρη κατάργηση του άρθρου 86, σε σχέση με την ποινική ευθύνη των Υπουργών ή με τον διορισμό της ηγεσίας των ανωτάτων δικαστηρίων είτε από την Κυβέρνηση είτε με έμμεσο τρόπο από την Κυβερνητική Πλειοψηφία.
Κυρίες και κύριοι Βουλευτές, το ΚΚΕ πιστεύει ακράδαντα ότι η ιστορία της ανθρώπινης κοινωνίας δεν τελειώνει στη σημερινή βαρβαρότητα, στο σημερινό κράτος, στο σημερινό Σύνταγμα. Γι’ αυτό και πρωτοστατεί στην οργάνωση της πάλης, προκειμένου λαός να γίνει πραγματικός πρωταγωνιστής των εξελίξεων, στον δρόμο της ανατροπής για μια άλλη κοινωνική οργάνωση, για νέους λαογέννητους θεσμούς που θα αντιστοιχούν στις νέες σοσιαλιστικές σχέσεις παραγωγής με την κοινωνική ιδιοκτησία, τον επιστημονικό κεντρικό σχεδιασμό, την υπεράσπιση των κοινωνικών δικαιωμάτων στην εργασία, την εκπαίδευση, την ενέργεια, την υγεία, το νερό και τη στέγαση και με τον πρωταγωνιστικό ρόλο των εργαζομένων στη λήψη, στην υλοποίηση και στον έλεγχο αυτών των αποφάσεων, τελικά, για ένα Σύνταγμα που στο πρώτο του άρθρο θα γράφει: Καταργείται η εκμετάλλευση ανθρώπου από άνθρωπο.

Τον λόγο έχει ο ειδικός αγορητής από την Ελληνική Λύση, ο κ. Κωνσταντίνος Χήτας. 
ΚΩΝΣΤΑΝΤΙΝΟΣ ΧΗΤΑΣ: Ευχαριστώ, κύριε Πρόεδρε. 
Κυρίες και κύριοι Βουλευτές, βρισκόμαστε σήμερα σε αυτή την Αίθουσα σε μια στιγμή ευθύνης απέναντι στην ιστορία. Δεν συνηθίζω να το κάνω, αλλά πραγματικά η εικόνα είναι απογοητευτική. Η στιγμή ευθύνης αποτυπώνεται με έναν Βουλευτή από το κυβερνών κόμμα. Πρόκειται για τις προτάσεις της δικής σας Αναθεώρησης, κύριε Στυλιανίδη. Είναι απογοητευτικό πραγματικά. Είναι απογοητευτική η εικόνα. Εμείς μιλάμε για τους Έλληνες πολίτες ούτως ή άλλως. Δεν μιλάμε για εσάς. Αυτά που έχουμε να πούμε, θα τα πούμε. Όμως, αυτή η εικόνα είναι πραγματικά στενάχωρη. Εσείς φέρνετε προτάσεις για τη Συνταγματική Αναθεώρηση και υπάρχει ένας Βουλευτής αυτή τη στιγμή στην Αίθουσα. Τι να πω πραγματικά; 
Όπως είπα και πριν, βρισκόμαστε σε μια στιγμή ευθύνης απέναντι στην ιστορία, απέναντι στο έθνος και κυρίως, απέναντι στις επόμενες γενιές. Όμως, θα είναι καλό να μην κρυβόμαστε πίσω το δάχτυλό μας. Κοιτάξτε, λοιπόν, εσείς της Νέας Δημοκρατίας τις προτάσεις που κατέθεσε η Κυβερνητική Πλειοψηφία και θα καταλάβετε ότι αυτό που εξελίσσεται σήμερα εδώ δεν είναι μια προσπάθεια για ένα καλύτερο μέλλον. Όχι, δεν είναι μια προσπάθεια τέτοια. 
Ακούμε, για παράδειγμα, τους στυλοβάτες του μεταπολιτευτικού πολιτικού συστήματος, αυτού που ονομάζεται Γ΄ Ελληνική Δημοκρατία να αυτοδιαφημίζονται με απύθμενο θράσος. Μας λέτε ότι αυτή είναι η καλύτερη δημοκρατία που γνώρισε η Ελλάδα. Αλήθεια;
ΘΕΟΦΙΛΟΣ ΞΑΝΘΟΠΟΥΛΟΣ: Βεβαίως, αλήθεια. 
ΚΩΝΣΤΑΝΤΙΝΟΣ ΧΗΤΑΣ: Αυτή η -δήθεν- καλύτερη δημοκρατία είναι που οδήγησε τη χώρα και τον λαό στην πιο ταπεινωτική οικονομική χρεοκοπία της σύγχρονης ιστορίας. Αυτό το πολιτικό σύστημα είναι που υποθήκευσε τη δημόσια περιουσία της Ελλάδας, τη γη των πατέρων μας, για ενενήντα εννέα ολόκληρα χρόνια στους ξένους δανειστές και στα funds. Αυτό το εκ του αποτελέσματος αποδεδειγμένα αποτυχημένο πολιτικό σύστημα, λοιπόν, της Γ΄ Ελληνικής Δημοκρατίας πρέπει να το αλλάξουμε. 
Ακούμε, δυστυχώς, συχνά ακόμη και περισπούδαστους, κρατικοδίαιτους συνταγματολόγους να μας λένε με μια θεωρητική αφέλεια που αγγίζει τα όρια της συνενοχής ότι δεν φταίει το Σύνταγμα, αλλά αυτοί που δεν το εφαρμόζουν. Ακούστε τι λένε οι συνταγματολόγοι. Και γιατί δεν το εφαρμόζετε; Θα σας πω εγώ. Διότι δυστυχώς, το ίδιο το Σύνταγμα επιτρέπει την κακοποίησή του, αφού δεν προβλέπει τα όργανα εκείνα που θα επιβάλλουν τις συνέπειες αυτής της καταπάτησης. 
Για την Ελληνική Λύση, το Σύνταγμα δεν είναι ένα λευκό χαρτί για εκθέσεις ιδεών. Είναι το συμβόλαιο της συγκρότησης του λαού σε σώμα. Πρέπει να προβλέπει επακριβώς, πώς θα εφαρμόζεται το ίδιο το Σύνταγμα, ποιους ελεγκτικούς μηχανισμούς διαθέτει, ποια αντίβαρα ορθώνει στην κυβερνητική αυθαιρεσία και ποιες παραδειγματικές κυρώσεις επιβάλλει σε όσους το παραβιάζουν. Ένα ζωντανό, λοιπόν, δυναμικό Σύνταγμα πρέπει να αναδεικνύει τους ικανούς και να ακυρώνει τους ανίκανους και τους καιροσκόπους. 
Κοιτάξτε πού βρίσκεται σήμερα η Ελλάδα και συγκρίνετε τους θεσμούς μας με αυτούς των ανεπτυγμένων ευρωπαϊκών κρατών. Ο 21ος αιώνας τρέχει και εσείς κρατάτε την Ελλάδα παγιδευμένη στο παρακμιακό σας παρελθόν. Αυτό το σύστημα τελείωσε. Πρέπει να αλλάξει ριζικά αν θέλουμε να επιβιώσουμε ως έθνος. Και η Ελληνική Λύση δεν έρχεται να προτείνει μπαλώματα. Έρχεται να προτείνει τη ρήξη. Έρχεται να δείξει τον δρόμο για το μέλλον, τον δρόμο για την Δ΄ Ελληνική Δημοκρατία. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Κυρίες και κύριοι, για να αλλάξει επιτέλους αυτό το παρακμιακό πολιτικό σύστημα, για να πάει η πατρίδα μας ψηλά, για να υπάρξει οικονομική ευημερία για τον λαό απαιτούνται βαθιές, ριζικές, δομικές επεμβάσεις στον τρόπο λήψης των αποφάσεων. Πρέπει να καθορίσουμε νέους κατευθυντήριους άξονες. Και η Ελληνική Λύση τους θέτει ξεκάθαρα. 
Πρώτον, χρειάζεται άμεση συμμετοχή των ίδιων των πολιτών στα κέντρα λήψης των αποφάσεων. Δεύτερον, απαιτείται πλήρης κατάργηση του υπερσυγκεντρωτικού πρωθυπουργοκεντρικού συστήματος εξουσίας. Τρίτον, χρειάζονται ισχυρά θεσμικά αντίβαρα και αλληλοέλεγχος μεταξύ των εξουσιών. Και τέταρτον, απαιτείται κατάργηση της σκανδαλώδους προστασίας των πολιτικών προσώπων. 
Ζούμε στην εποχή της απόλυτης επίθεσης των δυνάμεων της παγκοσμιοποίησης. Ας πούμε την αλήθεια στους Έλληνες πολίτες. Ποιος είναι ο στόχος της παγκοσμιοποίησης; Είναι η διάβρωση και, τελικά, η κατάργηση των κυρίαρχων εθνών κρατών. Είναι η μετατροπή του πλανήτη σε μια ενιαία παγκόσμια αγορά, χωρίς σύνορα, όπου θα διακινούνται ανεξέλεγκτα κεφάλαια, εμπορεύματα και φθηνή εργασία. Και για να το πετύχουν αυτό, τα διεθνή κέντρα και διεθνείς μη κυβερνητικές οργανώσεις εργαλειοποιούν και σπρώχνουν μεθοδευμένα μέσω δουλεμπόρων και λαθροδιακινητών εκατομμύρια εξαθλιωμένους μετανάστες στο εσωτερικό των κρατών, για να αλλοιώσουν την εθνική τους ταυτότητα και την κοινωνική τους συνοχή. 
Και πώς γιγαντώθηκε αυτό το τέρας της παγκοσμιοποίησης; Εδώ, ακριβώς, επεμβαίνει η Ελληνική Λύση. Ευάλωτες υπερσυγκεντρωτικές κυβερνήσεις σαν αυτή της Αθήνας είναι η χαρά των δυνάμεων της παγκοσμιοποίησης. Ελέγχοντας εύκολα, λοιπόν, μια χούφτα ανθρώπους στο Μέγαρο Μαξίμου, δυστυχώς, ο ελληνικός λαός μένει απροστάτευτος, έρμαιο στην πιο άγρια εκμετάλλευση των ξένων αγορών και της ξυπασμένης εγχώριας ολιγαρχίας. 
Η τελευταία Αναθεώρηση που κάναμε το 2019, μαζί με τον νόμο για το επιτελικό κράτος ήταν ένα έγκλημα κατά της κοινωνίας. Αντί να θωρακίσει τη χώρα, έκανε το σύστημα ακόμη πιο συγκεντρωτικό. Κάνατε τις επιθέσεις των διεθνών συμφερόντων ακόμη πιο εύκολες, σπρώχνοντας την ελληνική κοινωνία στο περιθώριο. Εμείς λέμε, φτάνει πια. 
Η Ελληνική Λύση, λοιπόν, προτείνει την εισαγωγή νέων θεσμών που απεξαρτούν την πολιτική εξουσία από τα νύχια της ολιγαρχίας και των ξένων διευθυντηρίων. Θέλουμε το πολιτικό σύστημα -και αυτή είναι η μαγική φράση στην πρότασή μας- να ακουμπά την πλάτη του στο λαό, να έχει πίσω του σαν έναν αδιαπέραστο τοίχο ασφαλείας τη λαϊκή βούληση. Όταν ο εγχώριος ολιγάρχης ή η διεθνής ελίτ πιέζει την ελληνική Κυβέρνηση, η Κυβέρνηση πρέπει να μπορεί να απαντάει: Δεν αποφασίζω μόνο εγώ. Αποφασίζει ο κυρίαρχος λαός. Έχω πίσω μου ένα σωρό θεσμούς που ενδέχεται να ακυρώσουν ό,τι με πιέζεις να συμφωνήσουμε εμείς εδώ, αυτή τη στιγμή. Αυτό δεν είναι μόνο ζήτημα δημοκρατίας, δεν είναι μόνο ζήτημα προσωπικής ανεξαρτησίας του πολιτικού, αλλά είναι πρωτίστως, κυρίες και κύριοι συνάδελφοι, ζήτημα εθνικής ασφάλειας.
Κυρίες και κύριοι Βουλευτές, ας έρθουμε τώρα στα συγκεκριμένα άρθρα, χωρίς να τηρήσουμε την αριθμητική σειρά.
Ξεκινάμε από το άρθρο 101 και την περιβόητη διοικητική αποκέντρωση. Η κυβερνητική πρόταση για το άρθρο αυτό είναι το πιο τρανό παράδειγμα της πολιτικής σας υποκρισίας. Γιατί το λέμε αυτό; Είναι κοινός τόπος. Το ξέρει ο αγρότης στη Θεσσαλία, το ξέρει ο κτηνοτρόφος στη Μακεδονία, το ξέρει ο νησιώτης στο Αιγαίο ότι το αποκεντρωτικό σύστημα στη χώρα μας έχει καταρρεύσει στην πράξη. Η ελληνική περιφέρεια ερημώνει. Η ύπαιθρος πεθαίνει οικονομικά και δημογραφικά, γιατί το κέντρο της Αθήνας ρουφάει όλους τους πόρους, ρουφάει όλες τις αρμοδιότητες. 
Και τι έρχεται να κάνει σήμερα η Νέα Δημοκρατία; Για να κρύψετε αυτήν τη θεσμική σας οπισθοδρόμηση, μας φέρνετε προτάσεις για τη συνταγματική κατοχύρωση -ακούστε, τώρα, εδώ- των αρχών της χρηστής, της διαφάνειας, της λογοδοσίας και της αξιοκρατίας, τα αυτονόητα δηλαδή. Σε ένα σύγχρονο κράτος δικαίου, όλες αυτές οι αρχές είναι τόσο αυτονόητες, που κάθε ειδική αναφορά στο Σύνταγμα είναι περιττή. 

Το Σύνταγμα δεν είναι ένα τετράδιο, κύριε Στυλιανίδη, για να γράφετε εκθέσεις ιδεών για το πώς αποτύχατε παταγωδώς να εφαρμόσετε αυτά που σας περιέγραψα πριν από λίγο. Ξέρετε τι κάνετε με αυτή την πρόταση; Ομολογείτε μόνοι σας ότι υπό τη δική σας διακυβέρνηση, αυτές οι αρχές, οι αρχές της διαφάνειας, της λογοδοσίας, της αξιοκρατίας, ούτε ίσχυσαν ούτε τηρήθηκαν στην πράξη. Χρειάζεται πράγματι απύθμενο θράσος να ζητάτε να γραφτεί η διαφάνεια στο Σύνταγμα, την ίδια ώρα που η καθημερινή σας πρακτική ως Κυβέρνηση είναι οι απευθείας αναθέσεις, οι ημέτεροι, αλλά και η συγκάλυψη. Τώρα ανακαλύψατε τη διαφάνεια; Τώρα; 
Κυρίες και κύριοι, πάμε τώρα στο άρθρο 101Α και τις περίφημες ανεξάρτητες αρχές. Τι λέει το ισχύον Σύνταγμα; Ο καταστατικός μας χάρτης προβλέπει ρητά και αυστηρά μόνο πέντε ανεξάρτητες αρχές. Τι κάνατε, όμως, εσείς και οι προκάτοχοί, σας, αλλά κυρίως εσείς όλα αυτά τα χρόνια; Με απλούς νόμους στήσατε μία ολόκληρη βιομηχανία φτάνοντας τις δήθεν ανεξάρτητες αρχές στις σαράντα. Μια παράλληλη γραφειοκρατία που κατασπαταλάει εκατομμύρια ευρώ των Ελλήνων φορολογουμένων, για να συντηρεί παχυλούς μισθούς κυρίως σε αφυπηρετήσαντες δικαστές και λοιπούς κομματικούς σας φίλους, στρατιές συμβούλων και πολυτελή γραφεία. 
Και ποιο είναι το μεγαλύτερο σκάνδαλο; Ότι νομοθετήσατε και από πάνω το προκλητικό προνόμιο του ακαταδίωκτου για τα μέλη τους. Γιατί το κάνατε αυτό; Ας πούμε την αλήθεια έξω από τα δόντια, ας πούμε την πραγματικότητα. Οι ανεξάρτητες αρχές σχεδιάστηκαν για να διαχέεται η πολιτική ευθύνη των κυβερνήσεων. Τελεία. Όταν μία δημόσια υπηρεσία αποτυγχάνει, όταν ο πολίτης συνθλίβεται, όταν ο πολίτης σκοτώνεται, ο αρμόδιος Υπουργός νίπτει τας χείρας του και δείχνει την αντίστοιχη ανεξάρτητη αρχή. Όταν, για παράδειγμα, η ακρίβεια εξοντώνει τα νοικοκυριά, η Κυβέρνηση δείχνει την επιτροπή ανταγωνισμού και ούτω καθεξής. Μια ακαταδίωκτη ανεξάρτητη αρχή δια πάσα νόσων, αρκεί να μην φτάσουν οι ευθύνες στην ανεύθυνη Κυβέρνηση. Όποτε δεν φταίμε εμείς, υπάρχουν οι ανεξάρτητες αρχές. Και όλο αυτό το κακόγουστο, λοιπόν, πινγκ πονγκ των ευθυνών μεταξύ των πλούσια αμειβομένων ανευθυνοακαταδίωκτων, το πληρώνουν οι Έλληνες φορολογούμενοι με εκατομμύρια ευρώ. Αυτό είναι η πλήρης αποδόμηση της λαϊκής κυριαρχίας.
 Και σαν να μην έφτανε αυτό το χάος, τι έρχεται τώρα να προτείνει η Νέα Δημοκρατία με το 101Α; Ακούστε τώρα. Μας προτείνετε οι πρόεδροι και τα μέλη των αρχών να επιλέγονται σε μία κοινοβουλευτική επιτροπή μέσα από έναν έτοιμο κατάλογο τριών υποψηφίων που θα φτιάχνει ένα συμβούλιο εμπειρογνωμόνων. Και ποιοι θα συμμετέχουν εξ οφίτσιο στο συμβούλιο αυτό; Τα δικά σας παιδιά. Θέλετε να φέρνετε στη Βουλή ονόματα κομμένα και ραμμένα στα μέτρα του Μαξίμου, μετατρέποντας το Κοινοβούλιο σε μια τυπική σφραγίδα επικύρωσης προειλημμένων αποφάσεων.
 Σας ενοχλεί η ανάγκη συνεννόησης. Σας ενόχλησε που το Σύνταγμα επέβαλε πριν το ’19 έστω αυξημένες πλειοψηφίες. Θέλετε πλέον να διορίζετε τους δικούς σας ακαταδίωκτους χωρίς να δίνετε λογαριασμό σε κανέναν. 
Η Ελληνική Λύση ξεκαθαρίζει τη θέση της και προτείνει μια ριζική, μια θεσμική εκκαθάριση. Καταργούνται άμεσα όλες οι ανεξάρτητες αρχές εκτός των πέντε που προβλέπονται ρητά στο Σύνταγμα. Τέλος στη σπατάλη. Οι αρμοδιότητες των υπόλοιπων επιστρέφουν στα αντίστοιχα Υπουργεία. Τελεία. Οι κυβερνήσεις θα αναλαμβάνουν την ευθύνη των πράξεών τους και δεν θα κρύβονται πλέον. Δεύτερον, κατάργηση κάθε είδους ακαταδίωκτου. Κανένας τεχνοκράτης, κανένας διορισμένος, δεν θα είναι στο απυρόβλητο της δικαιοσύνης σε βάρος του λαού. Τέλος στο ακαταδίωκτο! Επαναφορά της αυξημένης πλειοψηφίας των τεσσάρων πέμπτων στη Διάσκεψη των Προέδρων της Βουλής για την επιλογή των μελών των πέντε συνταγματικών αρχών. 
 Πάμε στα άρθρα 30, 31, 32, 35. 
Πρόεδρος της Δημοκρατίας: Βάζουμε τέλος στο μοντέλο του Προέδρου-διακοσμητικού στοιχείου, που πλέον αποτελεί κάτι σαν υπάλληλο του Πρωθυπουργού. Προτείνουμε ο Πρόεδρος της Δημοκρατίας να εκλέγεται άμεσα και απευθείας από τον Ελληνικό λαό για τετραετή θητεία με ανώτατο όριο δύο θητείες. Υποψήφιος πρόεδρος μπορεί να είναι όποιος προτείνεται από κόμματα ή από δέκα Βουλευτές ή από διακόσιες χιλιάδες πολίτες. Επαναφέρουμε στον εκλεγμένο Πρόεδρο τις ουσιαστικές ρυθμιστικές αρμοδιότητες του Συντάγματος του 1975 και τον καθιστούμε πλήρως υπεύθυνο για την υπογραφή του και για τις πράξεις του. Τέλος, στην ανευθυνότητα του Προέδρου της Δημοκρατίας. Όλοι σε αυτή τη χώρα θα είναι υπεύθυνοι των πράξεων ή των παραλείψεών τους. 
Δεσμευτικά δημοψηφίσματα: Καθιερώνονται υποχρεωτικά δεσμευτικά δημοψηφίσματα επί παντός θέματος εθνικού ή κοινωνικού, όταν το ζητούν εκατό χιλιάδες πολίτες. Ο λαός παίρνει τη ζωή στα χέρια του και τις τύχες στα χέρια του.
 Εξυγίανση της Βουλής και των κομμάτων, άρθρα 21, 51, 54, 61, 68 και 73. Απαγορεύεται η συμμετοχή στις εκλογές σε κόμμα που έχει παντός είδους χρέη προς δημόσιο, τράπεζες, ασφαλιστικά ταμεία, οργανισμούς κοινής ωφέλειας ή τους εργαζόμενους στο κόμμα. Τέλος τα κόμματα μπαταχτσήδες που έχουν το θράσος να ζητάνε να μας σώσουν κιόλας. 
Επίσης, απαγορεύεται η συμμετοχή ή αποβάλλεται αμέσως από τη Βουλή κάθε κόμμα που δεν αποτελείται από Έλληνες πολίτες ή εκφράζει απόψεις που θίγουν την εθνική ιστορία και την εδαφική ακεραιότητα της χώρας ή τάσσεται υπέρ ξένων κρατών ή ανακινεί μειονοτικά ζητήματα. 
Πάμε τώρα στο άρθρο 51, αδιάβλητη ψήφος και όριο θητειών. Η άσκηση του εκλογικού δικαιώματος θα γίνεται μόνο με αυτοπρόσωπη παρουσία του εκλογέα στα εκλογικά τμήματα. Καμία επιστολική ψήφος, κανένα παράθυρο νόθευσης. Παράλληλα, θεσπίζεται ανώτατο όριο τριών θητειών για τους Βουλευτές, συνολικά δώδεκα χρόνια, πλην του εν ενεργεία αρχηγού κόμματος. Τέλος στους ισόβιους επαγγελματίες της πολιτικής.
 Άρθρο 54, σταθερή τετραετία. Η κοινοβουλευτική περίοδος θα είναι σταθερά τετραετής, όχι στους εκλογικούς αιφνιδιασμούς για το προσωπικό συμφέρον του εκάστοτε πρωθυπουργού. Κατάργηση βουλευτικής ασυλίας. Ο Βουλευτής δεν θα έχει ασυλία για ποινικά αδικήματα σε καμία περίπτωση. Θα διώκεται άμεσα, όπως ο απλός πολίτης. Επίσης, η παρουσία σε συνεδριάσεις επιτροπών και Ολομέλειας της Βουλής θα είναι υποχρεωτική, αλλιώς θα κόβεται η βουλευτική αποζημίωση. 
Άρθρο 68, εξεταστικές επιτροπές από τη μειοψηφία. Ο Πρόεδρος της Βουλής θα είναι υποχρεωμένος να φέρνει προς ψήφιση και συζήτηση προτάσεις της μειοψηφίας. Τέλος, το θάψιμο των σκανδάλων, όπως έγινε πέντε φορές με την Ελληνική Λύση την περίοδο 2019-2023. 
Άρθρο 73, νομοθέτηση από τους πολίτες. Θεσμοθετείται το δικαίωμα πρότασης νόμων από τριάντα χιλιάδες πολίτες. Ο Πρόεδρος της Βουλής υποχρεούται να τα εισάγει άμεσα προς συζήτηση, όπως τα κυβερνητικά νομοσχέδια. 
Και πάμε στο άρθρο 16. Η πρόταση της Ελληνικής λύσης για το άρθρο δεκαέξι, ελληνικά πανεπιστήμια είναι: Διακηρυγμένη αρχή στο πρόγραμμά μας από το 2019 -γιατί ακούμε πολλά πουλάκια που κελαηδάν τις τελευταίες μέρες και αντιγράφουν- αναρτημένο στο διαδίκτυο, είναι η παράλληλη λειτουργία των ιδιωτικών ΑΕΙ, καθώς και ΑΕΙ τοπικής αυτοδιοίκησης μαζί με τα δημόσια ΑΕΙ για πολλούς λόγους, όπως οικονομικούς λόγους, δηλαδή εξαγωγή ή εισαγωγή συναλλάγματος, αλλά κυρίως για λόγους ανταγωνισμού και συναγωνισμού ώστε να γίνουν τα δημόσια ΑΕΙ καλύτερα. 
Προτείνουμε, όμως, ταυτόχρονα από το 2019 την κατάργηση των ψυχοφθόρων πανελλαδικών εισαγωγικών εξετάσεων στα δημόσια ΑΕΙ. Η εισαγωγή θα γίνεται με βάση τους βαθμούς των τριών τάξεων του Λυκείου. Θα υπάρχει, όμως, ισχυρός κόφτης εντός των δημοσίων ΑΕΙ, όπως ισχύει σε άλλες χώρες, για να αναδεικνύεται η ικανότητα και να προάγεται η επιστήμη. Τα ιδιωτικά ΑΕΙ θα ακολουθούν το ίδιο ακριβώς πρόγραμμα σπουδών με τα δημόσια ΑΕΙ. Μέρος των εσόδων των ιδιωτικών ΑΕΙ -όπως το ίδιο θα συμβεί και με τα ιδιωτικά νοσοκομεία- να κατευθύνονται σε δημόσια ΑΕΙ και στο ΕΣΥ αντίστοιχα. Κομματικές, φοιτητικές παρατάξεις κομμένες, δεν θα έχουν καμία θέση στα ανώτατα εκπαιδευτικά ιδρύματα της χώρας, δημόσια και ιδιωτικά. Δεν θα διορίζονται εκπρόσωποί τους στα συμβούλια διοίκησης των ΑΕΙ και δεν θα χρηματοδοτούνται από το κράτος. Τέλος οι κομματικές φοιτητικές παρατάξεις. Θα υπάρξει ασφάλεια από κακοποιά στοιχεία εντός των ΑΕΙ, προκειμένου να εξασφαλιστεί η υγεία των φοιτητών και του επιστημονικού ή υπαλληλικού προσωπικού. 
Φορολογική δικαιοσύνη και κυβερνητική λογοδοσία. Φωνάζουμε χρόνια για τον σταθερό φόρο. Καθιερώνεται σταθερός, ισοδύναμος φορολογικός συντελεστής για εισόδημα και ΦΠΑ επί των πραγματικών καθαρών εισοδημάτων 15%, χωρίς τεκμήρια και μετά την αφαίρεση παντός είδους εξόδων. Απαγορεύεται καθολικά η αναδρομική ισχύς οποιουδήποτε φόρου, ακόμη και για το προηγούμενο έτος. 
Άρθρο 81, τέλος στη σύγχυση εκτελεστικής και νομοθετικής εξουσίας. Τέλος στους άεργους Υπουργούς. Θεσπίζεται το απόλυτο ασυμβίβαστο Βουλευτή Υπουργού. Όποιος Βουλευτής γίνεται Υπουργός, αυτοδικαίως παραιτείται του βουλευτικού αξιώματος χωρίς δικαίωμα επιστροφής. Κανένας δεν θα διορίζεται Υπουργός, εάν δεν έχει ασκήσει επάγγελμα στην Ελλάδα για τουλάχιστον μια πενταετία, με αντίστοιχη ασφάλιση. Κανένας άνεργος ή άεργος Υπουργός πλέον με την Ελληνική λύση. Θέλουμε ανθρώπους της αγοράς, της δουλειάς, όχι του κομματικού σωλήνα, όχι πορφυρογέννητους πρίγκιπες. 

Έρχομαι τώρα στο άρθρο 86, κατάργηση του άρθρου 86, κατάργηση ανεύθυνου των Υπουργών. Στο άρθρο 86, λοιπόν, στο περιβόητο άρθρο περί ποινικής ευθύνης των Υπουργών. Ποιας ευθύνης, αλήθεια; Εδώ πρόκειται για το άρθρο της ανευθυνότητας και της ακαταδίωκτης ασυδοσίας των Υπουργών. Αυτή είναι η μεγαλύτερη θεσμική ντροπή της Μεταπολίτευσης, το πλυντήριο των σκανδάλων που εξέθρεψε την ατιμωρησία και τη διαφθορά, προκαλώντας το κοινό περί δικαίου αίσθημα των Ελλήνων πολιτών. 
Τι κάνατε στην προηγούμενη Αναθεώρηση του 2019; Αφαιρέσατε απλώς την αποσβεστική προθεσμία, ένα φθηνό, επικοινωνιακό, τέχνασμα, μια απάτη πραγματικά για τα μάτια του κόσμου. Στην πράξη δεν αλλάξατε τίποτα, γιατί η εκάστοτε κυβερνητική πλειοψηφία εξακολουθεί ανεξέλεγκτα να χρησιμοποιεί τους αριθμητικούς συσχετισμούς στη Βουλή ως ασπίδα συγκάλυψης για τους δικούς της ανθρώπους. 
Η Ελληνική Λύση λοιπόν δεν μασάει τα λόγια της. Το άρθρο 86 πρέπει να καταργηθεί πλήρως, τέλος της ζήτησης, δεν υπάρχει κάτι άλλο. Δεν θέλουμε μπαλώματα διαφάνειας. Θέλουμε πλήρη κατάργηση. Τα μέλη της κυβέρνησης πρέπει να απογυμνωθούν από κάθε προκλητικό συνταγματικό και δικονομικό προνόμιο όταν διαπράττουν εγκλήματα. Θα δικάζονται για κάθε πράξη ή παράλειψή τους από τα κοινά τακτικά ποινικά δικαστήρια ακριβώς όπως οι υπόλοιποι πολίτες. Τέρμα οι κάστες των ανέγγιχτων. 
Κυρίες και κύριοι Βουλευτές, για να υπάρξει όμως ισχυρή και ανεξάρτητη δικαιοσύνη πρέπει να σπάσουμε τους υπόγειους δεσμούς και τις συναλλαγές με την εκτελεστική εξουσία. Κοιτάξτε τι συμβαίνει σήμερα με το άρθρο 89. Ανώτατοι δικαστικοί λειτουργοί μόλις βγάλουν την τήβεννο ανταμείβονται από το κυβερνόν κόμμα με θέσεις σε κρατικούς οργανισμούς, σε επιτροπές, σε ανεξάρτητες αρχές ή ακόμα και σε υπουργικούς θώκους. 
Αυτό το αλισβερίσι τελειώνει με την Ελληνική Λύση. Με την πρότασή μας για το άρθρο 89 απαγορεύεται καθολικά η ανάθεση διοικητικών ή κυβερνητικών καθηκόντων σε δικαστικούς λειτουργούς. Και το κυριότερο, δεν επιτρέπεται η συμμετοχή τους με οποιαδήποτε ιδιότητα σε κυβέρνηση ή η τοποθέτησή τους σε ανεξάρτητες αρχές, σε νομικά πρόσωπα δημοσίου δικαίου, σε δημόσιους φορείς μετά την αφυπηρέτησή τους, τέλος. Ο δικαστής οφείλει να μένει πιστός στο λειτούργημά του, απερίσπαστος, χωρίς το δέλεαρ μελλοντικών κυβερνητικών διορισμών και δώρων από την εκάστοτε πολιτική εξουσία. 
Ποιος επιλέγει -άρθρο 90- σήμερα τη δικαιοσύνη; Ποιος επιλέγει την ηγεσία της δικαιοσύνης; Η ίδια η Κυβέρνηση, το Μέγαρο Μαξίμου, δηλαδή ο ελεγχόμενος διορίζει τον ελεγκτή του. Αυτό δεν είναι διάκριση εξουσιών. Αυτό είναι καραμπινάτη περίπτωση χειραγώγησης της δικαιοσύνης. Η Ελληνική Λύση απαιτεί το απόλυτο αυτοδιοίκητο της δικαιοσύνης. Οι δικαστικοί λειτουργοί θα προάγονται και θα μετατίθενται με προεδρικό διάταγμα έπειτα από πρόταση ενός ειδικού συμβουλίου επιλογής, το οποίο θα αποτελείται αποκλειστικά από δικαστές και δικηγόρους, που θα επιλέγονται με κλήρωση. Ταυτόχρονα, θεσπίζουμε και τον έλεγχο των ιδίων των δικαστών, κυρίες και κύριοι, με την αναθεώρηση του 99. Οι αγωγές κακοδικίας εναντίον δικαστών που αυθαιρετούν ή υποκύπτουν σε πιέσεις θα δικάζονται από ειδικό δικαστήριο νομικών υποχρεωτικά εκτός της περιφέρειας και της έδρας όπου υπηρετεί ο εναγόμενος δικαστής.
Και πάμε στο άρθρο 100 -το έχουμε πει πολλές φορές εδώ- την ίδρυση, επιτέλους, στην Ελλάδα για πρώτη φορά ανεξαρτήτου συνταγματικού δικαστηρίου. Το Ανώτατο Ειδικό Δικαστήριο του άρθρου 100 μετονομάζεται και αναβαθμίζεται. Κάθε διάταξη νόμου συμπεριλαμβανομένων και των διεθνών συνθηκών που θα κηρύσσεται αντισυνταγματική από το συνταγματικό δικαστήριο θα είναι αναδρομικά άκυρη και ανίσχυρη για όλον τον λαό από τη δημοσίευση της απόφασης. Αυτό ακριβώς είναι που τρέμουν οι ελληνικές κυβερνήσεις σήμερα όταν περικόπτουν μισθούς και συντάξεις, όταν νομοθετούν υπέρ των φίλων, των ολιγαρχών ή τις διεθνείς ελίτ. Αυτό είναι που δεν θέλουν ούτε οι αριστεριστές, γιατί αυτοί θέλουν έναν λαό εξαθλιωμένο και ζήτουλα, εύκολο θύμα ιδεολογικής ψηφοθηρίας και όχι έναν λαό κυρίαρχο της μοίρας του. Το δικαστήριο λοιπόν αυτό θα είναι απροσπέλαστο από την πολιτική ελίτ, θα συγκροτείται με κλήρωση από πέντε ανώτατους δικαστές, πέντε καθηγητές νομικής, πέντε δικηγόρους στον Άρειο Πάγο με εννεαετή θητεία. 
Κυρίες και κύριοι Βουλευτές, ο χρόνος τρέχει και πρέπει να τρέξω. Εμείς υιοθετούμε τη δυναμική, τη ζωντανή, δημοκρατία αντί της στατικής και απονευρωμένης που ισχύει σήμερα. Εάν μια διάταξη αποδεικνύεται στην πράξη προβληματική ή επιζήμια για το έθνος, θα πρέπει να μπορεί να αλλάξει άμεσα, κύριε Στυλιανίδη, και όχι να περιμένουμε πέντε ή επτά χρόνια. Δεν πρέπει να περιμένουμε με σταυρωμένα τα χέρια πότε θα αναθεωρηθεί πάλι το Σύνταγμα, να περάσουν πέντε και βάλε χρόνια, για να προχωρήσουμε στην αλλαγή. Όλες οι διατάξεις του Συντάγματος θα υπόκεινται σε αναθεώρηση με πρόβλεψη ανάλογων αυξημένων πλειοψηφιών και με την απαράβατη προϋπόθεση ότι η Αναθεώρηση θα αποβλέπει αποκλειστικά στη διεύρυνση της δημοκρατίας και όχι στην συρρίκνωσή της. 
Η συζήτηση αυτή τελειώνει, αλλά η ιστορική αναμέτρηση τώρα ξεκινάει. Οι προτάσεις που καταθέτει σήμερα η Ελληνική Λύση δεν είναι απλώς νομικές παράγραφοι. Είναι η αρχιτεκτονική της Δ΄ Ελληνικής Δημοκρατίας. Είναι ένα συνολικό και γνήσιο λαϊκό όραμα για μια Ελλάδα ελεύθερη, κυρίαρχη, ισχυρή και όχι στην εκμετάλλευση της αισχροκέρδειας και στη φτώχεια.
Από τη μια πλευρά είστε εσείς, το μπλοκ εδώ των global-ιστών, της παγκοσμιοποίησης, της woke ατζέντας, εσείς που θέλετε ένα κράτος δυνάστη για πάρτη σας, παραδομένο στη διεθνή ελίτ, ένα κράτος όπου Υπουργοί θα κρύβονται πίσω από τις ασυλίες. Ο λαός πεινάει, τα funds αρπάζουν τις περιουσίες των Ελλήνων, τα πανεπιστήμια ανήκουν στους μπαχαλάκηδες και η περιφέρεια σβήνει. 
Η Ελληνική Λύση, εμείς, οι πατριώτες που προτάσσουμε τη λαϊκή κυριαρχία στην πράξη, τη δημοκρατία του λαού, τη ριζική εξυγίανση του πολιτικού συστήματος, των δημοσίων αγαθών και της ιδιωτικής περιουσίας των Ελλήνων. Εσείς εθελόδουλοι κοιτάτε τις διεθνείς αγορές και τους ξένους προστάτες σας. Εμείς κοιτάμε στα μάτια τον Έλληνα. Εσείς υπηρετείτε την παγκοσμιοποίηση. Εμείς υπηρετούμε το έθνος-κράτος. Είναι το δίπολο που αντικατέστησε το εσωτερικό Αριστερά και Δεξιά, δεν υπάρχει πλέον αυτό. 
Η παρούσα Βουλή είναι απλώς η προτείνουσα. Το ξέρετε καλά ότι δεν έχετε τη δύναμη να επιβάλλετε τις μεθοδεύσεις που φέρατε σήμερα εδώ. Το ξέρετε καλά, τον τελικό λόγο θα τον έχει ο κυρίαρχος ελληνικός λαός στην κάλπη της επόμενης Αναθεωρητικής Βουλής. Εκεί οι Έλληνες θα απορρίψουν τον θεσμικό σας κατήφορο. Θα στηρίξουν την ανατροπή, θα στηρίξουν την πρόταση που βάζει τη σφραγίδα της στο μέλλον, πρώτα η Ελλάδα, πρώτα οι Έλληνες.
Ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο τώρα έχει ο ειδικός αγορητής από το ΣΥΡΙΖΑ, ο κ. Ξανθόπουλος. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, σε αυτήν την πολύ σημαντική στιγμή για τη θεσμική τάξη της χώρας μας, στη συνεδρίαση για την Αναθεώρηση του Συντάγματος, προσερχόμαστε ως ΣΥΡΙΖΑ Προοδευτική Συμμαχία με την κριτική και επικριτική διάθεση τόσο επί της διαδικασίας όσο και επί της ουσίας της πρότασης της Νέας Δημοκρατίας. 
Το Σύνταγμα αποτελεί τον καταστατικό χάρτη της χώρας και για την Αριστερά δεν είναι ένα «ιερό» κείμενο, αλλά μια συμπύκνωση ταξικών και κοινωνικών σχέσεων της κοινωνίας. Είναι σημείο ισορροπίας μεταξύ των κοινωνικών τάξεων. Είναι το πλαίσιο συνεννόησης των πολιτικών δυνάμεων. Είναι το όριο άσκησης της πολιτικής εξουσίας. 
Όλες οι κατακτήσεις του συνταγματισμού στην παγκόσμια ιστορία ουσιαστικά επήλθαν κόντρα στη θέληση της αστικής τάξης από ένα παγκόσμιο προοδευτικό και δημοκρατικό κίνημα, το οποίο ουσιαστικά διεκδίκησε και πέτυχε μετά τον Δεύτερο Παγκόσμιο Πόλεμο συντάγματα με τέσσερις κύριες συνιστώσες, τη δημοκρατική, τη φιλελεύθερη, την κοινωνική και την παρεμβατική. Ουσιαστικά έτσι σε κάποιον βαθμό θεμελιώθηκε η κοινωνική δημοκρατία. 
Σήμερα τείνει ή έχει καταστεί κυρίαρχος πλέον ο τρόπος κρατικής οργάνωσης και λειτουργίας της αγοράς, ο επονομαζόμενος νεοφιλελευθερισμός, απόρροια ενός συγκεκριμένου τύπου διακυβέρνησης. Συνεπώς, στη σύγχρονη νεοφιλελεύθερη κρατική εκδοχή η ελευθερία του ανταγωνισμού, όπως νοείται και όπως εμπεδώνεται με συνθήκες οικονομικού δαρβινισμού, ορίζει την ελευθερία του ανθρώπου. 
Ειδικότερα ο νεοφιλελευθερισμός ως μορφή διακυβέρνησης και ως πολιτική πρακτική συνιστά στην ουσία μια διαδικασία αποδημοκρατικοποίησης στο ίδιο το εσωτερικό της δημοκρατίας. Υποσκάπτει τις δημοκρατικές αρχές, διαβρώνει τους δημοκρατικούς θεσμούς και κονιορτοποιεί το δημοκρατικό φαντασιακό της ευρωπαϊκής νεωτερικότητας. Παρότι το κράτος δικαίου ως εγγυητική φιλελεύθερη εκδοχή θεωρείται παραδοσιακά αναπόσπαστο τμήμα της νεοφιλελεύθερης πολιτικής πρακτικής, εντούτοις το πολιτικό πλαίσιο αυτό έχει εργαλειοποιηθεί και χρησιμοποιείται ως μέσο για την επίτευξη του ανώτερου σκοπού, δηλαδή του ανταγωνισμού της αγοράς με συγκεκριμένη μορφή.
Και ενώ η Κυβέρνηση ομνύει πίστη στο Σύνταγμα και στους θεσμούς, επέλεξε καταρχάς να ξεκινήσει τη διαδικασία σε ουσιαστικά προεκλογική χρονιά, υπονομεύοντας με τον τρόπο αυτόν την όποια συναίνεση θα ήταν δυνατόν να παρασχεθεί.
Και επί της διαδικασίας όμως έδειξε τις προθέσεις της. Ενώ η Ολομέλεια της Βουλής προσδιόρισε δίμηνη προθεσμία, ήτοι μέχρι και 10 Αυγούστου, η πλειοψηφία της Επιτροπής αποφάσισε ότι η Επιτροπή Συνταγματικής Αναθεώρησης θα ολοκληρώσει τις εργασίες της τη 15η Ιουλίου. Διαδικασία fast track, επικοινωνιακή διαχείριση και εργαλειοποίηση της αναθεωρητικής διαδικασίας! 
Είναι προφανές ότι η Κυβέρνηση εντάσσει την αναθεωρητική διαδικασία στις προεκλογικές της σκοπιμότητες, αφού προετοιμάζει το έδαφος ώστε η Προτείνουσα Βουλή, αφού ολοκληρώσει τη διαδικασία, να ανοίξει τον δρόμο ενδεχομένως για την προκήρυξη των εκλογών. 
Η ίδια η πρόταση της Νέας Δημοκρατίας, αποτελούμενη από τριάντα τέσσερα άρθρα, καταγράφεται ως φλύαρη και αναποτελεσματική. Το συνταγματικό κείμενο, κατά την άποψή μας, πρέπει να είναι λιτό, περιεκτικό και ευσύνοπτο. Αντίθετα, η κυβερνητική πρόταση αγνοεί αυτές τις βασικές παραμέτρους ενός σύγχρονου Συντάγματος και παρουσιάζει μια πρόταση στον αντίποδα των αναγκών της σημερινής κοινωνίας. 
Πρέπει να πούμε με τον πλέον κατηγορηματικό τρόπο ότι δεν είναι το Σύνταγμα που εμποδίζει, είναι οι πολιτικές της Κυβέρνησης που δεν ανταποκρίνονται στα συμφέροντα και τα θέλω της μεγάλης κοινωνικής πλειοψηφίας. 
Αλήθεια, τι εμπόδισε την Κυβέρνηση στο ισχύον Σύνταγμα να φέρει τον εφαρμοστικό νόμο για τη λαϊκή νομοθετική πρωτοβουλία; Γιατί άργησε να νομοθετήσει για την αποσβεστική προθεσμία του παλιού άρθρου 86, με αβέβαιο αποτέλεσμα για την παραγραφή των υπουργικών αδικημάτων; Γιατί παρέλειψε να θεσπίσει τον εφαρμοστικό νόμο για την εξίσωση των αμοιβών των μελών του Δικαστικού Σώματος των Ενόπλων Δυνάμεων με τους υπόλοιπους δικαστές; Είναι μερικά χαρακτηριστικά παραδείγματα της κυβερνητικής αβελτηρίας, που απαντούν στην κυβερνητική πρωτοβουλία.
Τέλος, βλέπουμε μια σαφή προσπάθεια από πλευράς Κυβέρνησης να ενσωματώσει στο Σύνταγμα διατάξεις με εμφανή ιδεολογική διάσταση, όπως για παράδειγμα η κατάργηση του άρθρου 16, όπως ισχύει από τη Μεταπολίτευση μέχρι σήμερα, η συνταγματοποίηση της λιτότητας, η άρση της μονιμότητας των δημοσίων υπαλλήλων κ.λπ.. 
Όσον αφορά τα αναθεωρητέα άρθρα της συζήτησης, αυτό είναι ένα ζήτημα για το οποίο έχουμε μιλήσει επανειλημμένα και βεβαίως σήμερα μας δίνεται η ευκαιρία και η υποχρέωση, θα έλεγα, να μιλήσουμε για ακόμη μια φορά. 
Δεδομένου ότι με βάση το Σύνταγμα η παρούσα Βουλή, η Προτείνουσα, προτείνει διατάξεις, αλλά δεν δεσμεύει την επόμενη Βουλή, την Αναθεωρητική, ούτε για το εύρος της αναθεώρησης ούτε για το περιεχόμενο της αναθεώρησης, είναι για μας πολιτικά εσφαλμένο να παράσχουμε την οποιαδήποτε συναίνεση σε μία Κυβέρνηση η οποία έδειξε ότι δεν σέβεται τους θεσμούς, δεν σέβεται το Σύνταγμα, για να έχει λυμένα τα χέρια της η επόμενη Βουλή με απλή πλειοψηφία να αναθεωρήσει τις προταθείσες διατάξεις προς όποια κατεύθυνση και όποιο περιεχόμενο επιθυμεί. 
Η καταπολέμηση των διακρίσεων -πέραν των όσων ήδη αναφέρονται στο ισχύον Σύνταγμα- λόγω φύλου, σεξουαλικού προσανατολισμού, εθνοτικής καταγωγής ή αναπηρίας, η προστασία των προσωπικών δεδομένων και η αντιμετώπιση των προκλήσεων της ψηφιακής εποχής αποτελούν για τον ΣΥΡΙΖΑ κεντρικά ζητήματα.
Με την κυβερνητική πρόταση εισάγεται η συνταγματική αναφορά στην τεχνητή νοημοσύνη, με τη θετική διατύπωση ότι η τεχνητή νοημοσύνη οφείλει να υπηρετεί την ελευθερία του ατόμου και την ευημερία της κοινωνίας. 
Η διαχείριση όμως της τεχνολογικής εξέλιξης δεν είναι ουδέτερη. Η ουσιαστική συνταγματική πρόκληση δεν είναι να δηλωθεί ότι η τεχνητή νοημοσύνη πρέπει να υπηρετεί την κοινωνία, όπως αναφέρεται στην πρόταση της Πλειοψηφίας, αλλά πρέπει να κατοχυρωθούν το δικαίωμα του πολίτη να γνωρίζει πότε αξιολογείται από αλγόριθμο, το δικαίωμα ανθρώπινης επανεξέτασης αυτοματοποιημένων αποφάσεων, η απαγόρευση αλγοριθμικών διακρίσεων, η προστασία των εργαζομένων από συστήματα ψηφιακής επιτήρησης, ο κοινωνικός και δημοκρατικός έλεγχος των μεγάλων ψηφιακών πλατφορμών. 
Η πραγματική απειλή δεν προέρχεται από την τεχνολογία αυτή καθαυτή, αλλά από τον τρόπο που οι «κυρίαρχοι» -σε εισαγωγικά- κύκλοι τη διαχειρίζονται από τη συγκέντρωση δεδομένων και ισχύος σε κράτη και πολυεθνικές επιχειρήσεις.
Επομένως, ένα προοδευτικό Σύνταγμα, εκτός από την ενδυνάμωση του κοινοβουλευτικού ελέγχου και του ελέγχου από τις ανεξάρτητες αρχές, που η λειτουργία τους υπονομεύεται από τη σημερινή Κυβέρνηση, θα έπρεπε να αντιμετωπίζει ευθέως τις νέες μορφές ψηφιακής εξουσίας.
Η δημοκρατία σήμερα δεν απειλείται μόνο από αυταρχικές κρατικές κυβερνητικές πρακτικές, αλλά και από τη μονοπώληση, την υπερσυγκέντρωση οικονομικής δύναμης σε πανίσχυρα ιδιωτικά συμφέροντα. Όταν μεγάλοι οικονομικοί παράγοντες, όμιλοι εταιρειών, μπορούν να επηρεάζουν δυσανάλογα τη δημόσια σφαίρα, τα μέσα ενημέρωσης ή τη διαδικασία λήψης αποφάσεων, πρέπει να αντιμετωπίζονται με συνταγματικές προβλέψεις που ενισχύουν τον κοινωνικό έλεγχο στρατηγικών τομέων της οικονομίας, προστατεύουν τα δημόσια αγαθά και επιτρέπουν στο κράτος να παρεμβαίνει υπέρ του γενικού συμφέροντος. 
Επίσης, στο άρθρο 5 πρέπει να προταθεί ότι οι πολίτες έχουν το δικαίωμα της ελεύθερης πρόσβασης στην πληροφορία ή στο περιεχόμενο που παράγεται από δημόσιους φορείς και προκύπτει από δημόσια χρηματοδότηση, γιατί αυτό είναι κοινωνικός πλούτος και όχι πνευματική ιδιοκτησία κάποιου. 
Στο άρθρο 14 πρέπει να γίνει πιο λιτή και περιεκτική η διατύπωση σχετικά με την αστική και ποινική ευθύνη του Τύπου, να προσδιορίζεται ότι όποιος θίγεται έχει δικαίωμα απάντησης και να περιγράφεται ότι το μέσο έχει υποχρέωση πλήρους και άμεσης επανόρθωσης.
Επίσης, πρέπει να υπάρξει πρόβλεψη ότι το κράτος λαμβάνει κάθε αναγκαίο μέτρο για τη διασφάλιση της διαφάνειας και την προαγωγή της πολυφωνίας στα μέσα μαζικής ενημέρωσης.
Πρέπει να μνημονεύεται η απαγόρευση συγκέντρωσης μέσων μαζικής ενημέρωσης σε άτομα και παρένθετα πρόσωπα ή εταιρείες με παρεμφερείς δραστηριότητες, ώστε να αποφεύγεται η υπερσυγκέντρωση, ειδικά μάλιστα όταν τα πρόσωπα αυτά συνδέονται με επιχειρήσεις που συνάπτουν δημόσιες συμβάσεις έργων, μελετών, προμήθειας αγαθών και υπηρεσιών με το Δημόσιο ή φορείς του ευρύτερου δημόσιου τομέα. 
Είναι ένα πολύ σοβαρό ζήτημα, το οποίο όλες οι δυτικές δημοκρατίες πρέπει να το αντιμετωπίσουν, και πρέπει να υπάρξει συνταγματική κατοχύρωση για να σπάσει η εξάρτηση ΜΜΕ και επαγγελματικών δραστηριοτήτων με το Δημόσιο. Και προφανές είναι ότι απαιτείται η ενίσχυση του ρόλου του ΕΣΡ.
Τέλος, σε ό,τι αφορά την ισχύ των μέσων κοινωνικής δικτύωσης και ιδίως των ανθρώπων που τα ελέγχουν, με κίνδυνο τα μέσα να αποτελέσουν έναν παράγοντα διαστρέβλωσης της κοινοβουλευτικής δημοκρατίας και των ατομικών και πολιτικών δικαιωμάτων, θεωρούμε ότι η λειτουργία τους πρέπει να διέπεται από τον θεσμικό έλεγχο του περιεχομένου τους από τις αρμόδιες δημόσιες αρχές. 
Ο αποκλεισμός μερίδων του κόσμου στα μέσα κοινωνικής δικτύωσης δεν είναι νοητός, σαφώς όμως πρέπει να υπάρχει νόμος που να προσδιορίζει τον περιορισμό της πρόσβασης και για λόγους προστασίας δικαιωμάτων τρίτων, αλλά κυρίως και για λόγους κοινωνικού συμφέροντος. 
Όσον αφορά το άρθρο 16 του Συντάγματος, με τη συνταγματική πρόταση της Νέας Δημοκρατίας, πλην της λειτουργίας των ιδιωτικών ΑΕΙ, προβλέπεται και η παράλληλη συνταγματική προστασία συμβόλων του έθνους, όπως η σημαία και η γλώσσα. 
Αλήθεια, τι νόημα έχει να περιλαμβάνονται στη συνταγματική διατύπωση συστατικά στοιχεία σε συμβολικό επίπεδο του έθνους και του κράτους; Η ελληνική σημαία είναι προφανές ότι είναι σύμβολο. Ποια ανάγκη έχει από συνταγματική κατοχύρωση; Κινδυνεύει; Σε τι συνίστανται οι κίνδυνοι για την ελληνική σημαία; Η εργαλειοποίηση των συμβόλων του έθνους, κατά την άποψή μας, δεν συνάδει με τη σοβαρότητα της συνταγματικής αναθεώρησης. 
Συνταγματοποιείται και η κρατική μέριμνα για την προστασία και την προαγωγή της ελληνικής γλώσσας. Έχουμε την άποψη ότι η Ακαδημία και άλλα πνευματικά ιδρύματα έχουν την ευθύνη και τις σχετικές πρωτοβουλίες. Συμβολισμοί και σημεία αναφοράς που μας γυρίζουν πίσω δεν έχουν να προσφέρουν κάτι. 
Η γλώσσα, κυρίες και κύριοι της Πλειοψηφίας, δεν έχει ανάγκη από συνταγματική κατοχύρωση, αλλά από ανθρώπους που τη μιλάνε. Και αν επιβίωσε από τα ομηρικά έπη μέχρι και σήμερα, είναι γιατί έχει ανθρώπους που τη μιλάνε, αποτελεί συνεκτικό στοιχείο των Ελλήνων, έχουν γραφεί μνημεία της παγκόσμιας σκέψης στην ελληνική γλώσσα. 
Αυτό κρατά τη γλώσσα ζωντανή. Και αντί, ας πούμε, να ενισχυθούν τα ελληνικά μειονοτικά στοιχεία απανταχού της υφηλίου, συνταγματοποιούμε την ανάγκη προστασίας της ελληνικής γλώσσας.
Σε ό, τι αφορά το άρθρο 16, έχουμε εκφράσει τη ριζική αντίθεσή μας. Η μειοψηφία της απόφασης του ΣτΕ έκρινε ότι τα πανεπιστήμια λειτουργούν για την παραγωγή και προαγωγή της επιστημονικής γνώσης μέσω της έρευνας και της διδασκαλίας και όχι για την παροχή ειδικής εκπαίδευσης και θα ήθελα ένα επιχείρημα υπέρ των ιδιωτικών πανεπιστημίων ότι θα συνδυάζουν και θα προσφέρουν και αυτά έρευνα και επιστημονική γνώση. 
Ο συντακτικός νομοθέτης του 1975 δεν περιορίστηκε στην κατοχύρωση ενός ατομικού δικαιώματος στην ανώτατη εκπαίδευση. Διαμόρφωσε ένα συγκεκριμένο θεσμικό πρότυπο οργάνωσής της. Σε αυτό το πλαίσιο η παροχή δεν συνιστά εμπόρευμα, αλλά κοινωνικό αγαθό που δεν υπάγεται στη λογική και τους όρους της αγοράς. 
Η κυρίαρχη νεοφιλελεύθερη αντίληψη της Κυβέρνησης εμφορείται από ιδέες όπου η αντίληψη της αγοράς είναι ηγεμονική, χωρίς να περιέχει τίποτα για το περιεχόμενο των σπουδών. Τα ερωτήματα που τίθενται είναι συγκεκριμένα. Ποιο πρόβλημα της ελληνικής ανώτατης εκπαίδευσης επιλύεται με την αναθεώρηση του άρθρου 16; Δεν έχει δοθεί μέχρι στιγμής απάντηση. 
Οι χαμηλές δημόσιες δαπάνες δεν οφείλονται στο άρθρο 16. Η υποστελέχωση των ΑΕΙ δεν οφείλεται στο άρθρο 16. Η έλλειψη φοιτητικών εστιών δεν οφείλεται στο άρθρο 16. Οι περιορισμένες ερευνητικές χρηματοδοτήσεις δεν οφείλονται στο άρθρο 16 ούτε και η φυγή νέων επιστημών. Κατά συνέπεια, η Συνταγματική Αναθεώρηση δεν πρέπει να χρησιμοποιείται ως υποκατάστατο της κυβερνητικής πολιτικής. Το Σύνταγμα αντιμετωπίζει το άρθρο ως θεσμική εγγύηση, διατηρώντας τον δημόσιο χαρακτήρα της παιδείας ως δημόσιου κοινωνικού αγαθού. 
Ακούγεται συχνά το επιχείρημα ότι τα κατ’ ευφημισμόν μη κρατικά πανεπιστήμια, στην πραγματικότητα ιδιωτικά, θα είναι μη κερδοσκοπικά. Ακόμη και αν είναι έτσι, το ερώτημα παραμένει. Ποιος εγγυάται σε βάθους χρόνου ότι δεν θα αναπτυχθούν μηχανισμοί οικονομικής διαφοροποίησης; Ποιος εγγυάται ότι η πρόσβαση σε αυτά τα ιδρύματα δεν θα εξαρτάται από την οικονομική δυνατότητα των γονέων; Ποιος εγγυάται κυρίως ότι δεν θα μεταφέρονται προτεραιότητες και πόροι από το δημόσιο προς το μη κρατικό σύστημα, όπως θα λέγεται κατ’ ευφημισμόν το ιδιωτικό σύστημα εκπαίδευσης; Τέλος, τι θα απογίνουν τα περιφερειακά πανεπιστήμια; 
Τα ΑΕΙ λειτούργησαν στην Ελλάδα ως μηχανισμός κοινωνικής κινητικότητας και όχι απλώς ένας μηχανισμός παροχής γνώσης. Υπήρξε το μέσο με το οποίο παιδιά αγροτών, εργατών, υπαλλήλων και μικρομεσαίων οικογενειών απέκτησαν πρόσβαση στην ανώτατη εκπαίδευση και συνακόλουθα στην επιστήμη και την κοινωνική εξέλιξη. 
Αυτή η λειτουργία του δημόσιου πανεπιστημίου δεν είναι άσχετη με το άρθρο 16, που αποτελεί μια από τις σημαντικότερες δικαιολογητικές βάσεις της συνταγματικής του προστασίας. Γι’ αυτό και το θέμα είναι έντονα πολιτικό. Δεν έχει αποδειχθεί, λοιπόν, ότι μια τέτοια εγκατάλειψη είναι κοινωνικά αναγκαία. Η χώρα έχει ανάγκη από περισσότερη έρευνα, περισσότερη επένδυση στο δημόσιο πανεπιστήμιο, περισσότερες υποτροφίες και περισσοτέρους διδάσκοντες. Η Βουλή πρέπει να απορρίψει αυτήν την πρόταση. 
Άρθρο 17. Ακούσαμε στο άρθρο 17 τη θέσπιση της δυναμικής πολεοδομίας που προτείνει η Κυβέρνηση. Στην Ελλάδα, που με τον θεσμό της αντιπαροχής καταστρέψαμε τα αστικά κέντρα χωρίς να εξασφαλίσουμε την ένταξη των εσωτερικών μεταναστών και σε μια χώρα όπου έχουμε το 2026 εκατοντάδες χιλιάδες αυθαίρετα, πρέπει να είμαστε πολύ επιφυλακτικοί στη δόμηση αστικού, περιαστικού και μη αστικού περιβάλλοντος. 
Η έννοια της δυναμικής πολεοδομίας μπορεί να ανοίξει ανομολόγητες ορέξεις σε παντοειδείς επενδυτές. Ο κίνδυνος της αλόγιστης τσιμεντοποίησης και δίχως περιορισμούς εγκατάστασης, όπου αυτό κρίνεται οικονομικά σκόπιμο και προσοδοφόρο, είναι αυτός που θα αντιμετωπίσει το περιβάλλον. 
Άρθρο 21. Είναι χρήσιμο να μπει, κατά την άποψή μας, για τη σημασία της ενίσχυσης του ΕΣΥ. Είναι υποχρέωση του κράτους για τη διασφάλιση αξιοπρεπούς επιπέδου διαβίωσης, που αποτελεί όρο επιβίωσης και κοινωνικής συνοχής. Σημαντικό ζήτημα είναι και η δημογραφική πολιτική, καθώς το δημογραφικό είναι το πρόβλημα των προβλημάτων και για να αντιμετωπιστεί χρειάζεται χρόνος. Προτείνουμε, επίσης, να προστεθεί παράγραφος ότι τα βασικά κοινωνικά αγαθά, όπως το νερό και η ενέργεια, τελούν υπό τον άμεσο έλεγχο του κράτους. 
Άρθρο 24. Στη γενικόλογη αναφορά της Κυβέρνησης για τη λήψη μέτρων του φαινομένου της κλιματικής αλλαγής προτείνουμε ότι πρέπει να μπει αποτελεσματική διαχείριση των υδάτινων πόρων, των ανανεώσιμων πηγών ενέργειας, η κατοχύρωση του περιβαλλοντικού ισοζυγίου σε κάθε κρατική επέμβαση, καθώς και η προστασία των ζώων ως έμβιων όντων. 
Η εμπειρία που έχουμε από τις πρόσφατες καταστροφές εξαιτίας της κλιματικής κρίσης δεν πρέπει να μας ωθήσουν σε πρόχειρη αντιμετώπιση και προσπάθεια λύσης μέσα από θέσπιση κανόνων συνταγματικής περιωπής. Και ενώ αυτή καθαυτή η πλειοψηφία είναι υπέρ της εξόρυξης των υδρογονανθράκων, παρέχει άδεια σε υπερεθνικούς κολοσσούς, επαίρεται ότι αυτό είναι ένα γεωπολιτικό παιχνίδι και πραγματικά έχει πολύ ενδιαφέρον πώς θα ισορροπήσει ανάμεσα στην ανάγκη της αντιμετώπισης της κλιματικής κρίσης και την επιλογή της για εξόρυξη. 
Άρθρο 29, για τη λειτουργία των πολιτικών κομμάτων. Εδώ έχουμε παρατηρήσεις που έχουν σχέση με την παράγραφο 3, διότι υποβαθμίζεται το δικαίωμα ενός τεράστιου αριθμού πολιτών να εκφράζονται πολιτικά εξαιτίας της επαγγελματικής τους ιδιότητας και μόνον, π.χ. οι υπάλληλοι των ΟΤΑ δεν δικαιούνται να έχουν πολιτική ταυτότητα. 
Έρχομαι γρήγορα στο άρθρο 30 για την εκλογή του Προέδρου της Δημοκρατίας. Αντί να ενισχύεται ο εξισορροπητικός και θεσμικός ρόλος του Πρόεδρου, γίνεται ένας Πρόεδρος μιας χρήσης με την ψήφιση από την απλή πλειοψηφία και αυτό είναι κόντρα στη λογική του Συντάγματος του 1975, το οποίο αποτελεί τον ακρογωνιαίο λίθο επί πενήντα και πλέον χρόνια για τη λειτουργία του πολιτεύματος. Με αυτήν την έννοια, ειλικρινά υποβαθμίζεται ο ρόλος του Προέδρου. 
Στο άρθρο 41 ενισχύεται η δυνατότητα του Πρωθυπουργού, διότι εξοπλίζεται με επιπλέον επιχειρήματα για την προκήρυξη πρόωρων εκλογών. Σε ένα πρωθυπουργοκεντρικό σύστημα το να εξοπλίζεις τον Πρωθυπουργό με επιπλέον εξουσίες διαταράσσει την ισορροπία του συστήματος. 
Στο άρθρο 44 το δημοψήφισμα λαϊκής πρωτοβουλίας. Η βαθιά συντηρητική αντίληψη που διακατέχει την Κυβέρνηση σε σχέση με τα ζητήματα των ψηφοφοριών, ότι αρκεί ένας πολίτης να ψηφίζει για να έχουμε ένα πολίτευμα δημοκρατικό, έρχεται σε αντίθεση με αυτό το δημοψήφισμα της λαϊκής πρωτοβουλίας. 
Η Κυβέρνηση, κατ’ αρχάς, απέφυγε να θεσμοθετήσει να ψηφίσει τον εφαρμοστικό νόμο και σήμερα έρχεται να δείξει ένα ενδιαφέρον συνταγματικής περιωπής γι’ αυτήν τη λαϊκή πρωτοβουλία. Προτείνουμε, λοιπόν, να υπάρξει ρητή κατοχύρωση του θεσμού του δημοψηφίσματος εφόσον για το αίτημα αυτό έχουν συγκεντρωθεί υπογραφές εκατό χιλιάδων εκλογέων. 
Για την επιστολική ψήφο έχουμε εκφράσει την αντίρρησή μας. Υπάρχει και πρόσφατα η καταδίκη της κ. Μισέλ Ασημακοπούλου, καθώς και στελεχών του κομματικού μηχανισμού της Νέας Δημοκρατίας για τη διαρροή των προσωπικών δεδομένων κατοίκων εξωτερικού και άρα, δεν είναι εύκολη αυτή η επιλογή που κάνει η Κυβέρνηση. 
Για τη διάκριση μειζόνων και ελασσόνων εκλογικών περιφερειών, έχουμε, επίσης, εκφράσει την αντίθεσή μας, διότι θα εκλέγονται Βουλευτές δύο ταχυτήτων. 
Σε ό,τι αφορά το εκλογικό σύστημα, η αρχή της αναλογικότητας πρέπει να πρυτανεύσει, διότι το εκλογικό σύστημα είναι ο αλγόριθμος, είναι ο καταλύτης ο οποίος μετατρέπει τη λαϊκή ψήφο σε βουλευτική έδρα.
Για το άρθρο 47, η κατάργηση της Βουλής να αμνηστεύει πολιτικά δικαιώματα είναι ένας περιορισμός των δικαιωμάτων της Βουλής. Η αντίρρηση της Νέας Δημοκρατίας εδράζεται στον ορισμό του πολιτικού εγκλήματος, αλλά κατά την άποψή μας, η Βουλή δεν πρέπει να χάσει αυτό το δικαίωμα. 
Σε ό,τι αφορά τα επόμενα 56 και 57, έκανε στροφή ο Πρωθυπουργός και πλέον θεωρεί ότι δεν υπάρχει θέμα ασυμβίβαστου Υπουργού και Βουλευτή, επομένως δικαιωνόμαστε σε ό,τι αφορά την κριτική μας.
Σε ό,τι αφορά τώρα την παραπομπή, το άρθρο 77 για ελέγχουσα αντισυνταγματικότητα στο Ανώτατο Ειδικό Δικαστήριο, έχουμε εκφράσει επιφύλαξη, γιατί μπορεί να μετατραπεί δια της διολισθήσεως το Ανώτατο Ειδικό Δικαστήριο σε Συνταγματικό Δικαστήριο, κάτι το οποίο είναι αντίθετο μ’ αυτό που ισχύει στη χώρα, στον διάχυτο έλεγχο συνταγματικότητας.
Τέλος, στο 79 υπάρχει η προσπάθεια της Νέας Δημοκρατίας να συνταγματοποιήσει τη λιτότητα. Σήμερα, λοιπόν, καλούμε τον κάθε πολίτη να σκεφτεί εάν αυτός ο κανόνας ίσχυε την περίοδο της πανδημίας και όλοι οι νόμοι για την ποσοτική χαλάρωση κηρύσσονταν αντισυνταγματικοί, σε ποια κατάσταση θα βρισκόμασταν.
Τέλος, για το 82 έχουμε πει ότι πρέπει να υπάρχει το Ανώτατο Συμβούλιο Δημόσιας Διοίκησης.
Όσο για τα άρθρα 102 και 103 -για να καταλήξω-, είναι προφανές ότι η άρση της μονιμότητας των δημοσίων υπαλλήλων δεν λύνει κανένα από τα προβλήματα της δημόσιας διοίκησης. Είναι προφανής μια νεοφιλελεύθερη λογική και μια δαμόκλειος σπάθη πάνω από τα κεφάλια των «απείθαρχων» δημοσίων υπαλλήλων. 
Κλείνω με το άρθρο 86 του Συντάγματος περί ευθύνης Υπουργών. Το τσαλαπατήσατε, αφαιρέσατε κάθε δικαιολογητικό λόγο και η συγκεκριμένη νομοθετική σας πρωτοβουλία θεωρούμε ότι κινείται σε λάθος κατεύθυνση. 
Η Συνταγματική Αναθεώρηση δεν πρέπει να γίνεται εργαλείο κομματικών σχεδιασμών και να μετατρέπεται σε πεδίο ιδεολογικής ηγεμονίας μιας πρόσκαιρης κυβερνητικής Πλειοψηφίας. Η απάντηση σ’ αυτήν την κρίση δεν μπορεί να είναι περισσότερη συγκέντρωση εξουσίας, αλλά περισσότερη δημοκρατία, περισσότερη λογοδοσία, περισσότερη αυτοδιοίκηση, περισσότερη συμμετοχή των πολιτών, περισσότερη ανεξαρτησία των ελεγκτικών μηχανισμών. Αυτό είναι το προοδευτικό δημοκρατικό στοίχημα της εποχής μας. 
Σας ευχαριστώ πολύ για την ανοχή.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Ξανθόπουλε.
Τον λόγο έχει ο ειδικός αγορητής από την Κοινοβουλευτική Ομάδα της Νίκης κ. Ρούντας.
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, ολοκληρώθηκε η διαδικασία στην αρμόδια Επιτροπή με θέμα τη Συνταγματική Αναθεώρηση και ξεκινάει σήμερα η συζήτηση στην Ολομέλεια, η οποία θα κορυφωθεί με το καλό τη Δευτέρα, όπου θα επακολουθήσει και η ψηφοφορία. 
Βέβαια, το θέμα κατά τη γνώμη μας δεν είναι απλά να γίνει άλλη μία Αναθεώρηση απλά για να γίνει μία Αναθεώρηση. Το θέμα είναι αν θα δοθεί μια απάντηση στο εξής ερώτημα, αν το Ελληνικό Σύνταγμα θα συνεχίσει να αποτελεί την ασπίδα του πολίτη απέναντι στην εκάστοτε εξουσία ή εάν θα ευτελιστεί και θα γίνει εργαλείο νομιμοποίησης μιας διαρκώς αυξανόμενης κρατικής ισχύος στα χέρια της εκάστοτε αυταρχικής κυβέρνησης. 
Το Ελληνικό Σύνταγμα, ο καταστατικός χάρτης του πολιτεύματος και ο ανώτατος νόμος του κράτους, δεν γράφεται τυχαία ούτε γράφεται για τις εύκολες εποχές. Γράφεται για τις δύσκολες εποχές, γράφεται για τη στιγμή που η εκάστοτε εκτελεστική εξουσία θα θελήσει να υπερβεί τα όριά της, να κάνει κατάχρηση εξουσίας εις βάρος του λαού, του έθνους και της ιστορικής και πολιτικής του πορείας και τότε είναι που πολίτες, πολιτικοί και θεσμοί πρέπει να σταθούν στο ύψος των περιστάσεων, αισθανόμενοι το βάρος και την ευθύνη την οποία φέρουν.
Έχει ήδη παρέλθει μισός αιώνας από την αποκατάσταση της δημοκρατίας -υποτίθεται- στην Ελλάδα και η Κυβέρνηση ετοιμάζεται να την εορτάσει, αλλά δυστυχώς νομίζουμε ότι δεν έχει αντιληφθεί κάτι βασικό: Η δημοκρατία και η δικαιοσύνη εξακολουθούν ακόμα να αποτελούν εθνικά ζητούμενα. Η λαϊκή δυσφορία για την κοινώς διαπιστούμενη δυσλειτουργία του αντιπροσωπευτικού συστήματος συνεχώς αυξάνει και τα μέχρι τώρα κόμματα της μεταπολιτευτικής κομματοκρατίας, ιδίως αυτά που κυβέρνησαν, αποδείχθηκαν αδύναμα και απρόθυμα να εκπροσωπήσουν πλήρως και ουσιαστικά όλες τις κοινωνικές δυνάμεις της Ελλάδος και φαίνεται ότι πλέον δεν μπορούν να οργανώσουν και αποτελεσματικά την πολιτική αντιπροσώπευσή τους. Η αυξανόμενη αποχή το αποδεικνύει περίτρανα. 
Όσο κι αν η Κυβέρνηση καυχάται για δείκτες δημοκρατίας, για στατιστικά και για μελέτες, όσο θέλει να πιστεύει ότι βελτιώνονται τα ποσοστά, η καθημερινότητα των Ελλήνων δεν συμφωνεί. Το αντίθετο μάλιστα. Η καθημερινότητα των Ελλήνων, η καθημερινότητα της πολιτικής ζωής αποδεικνύει την αυταρχική λειτουργία της Κυβέρνησης, την προσπάθειά της να παραβιάζει την αρχή της διάκρισης των εξουσιών, την ευθεία προσβολή των ανεξάρτητων διοικητικών αρχών και της λειτουργίας τους, την έλλειψη πολιτικής λογοδοσίας, την προσχηματική διαβούλευση των νόμων, τη χρόνια και αδικαιολόγητη απουσία παρεχόμενης δημοκρατικής πολιτικής παιδείας προς τον κυρίαρχο ελληνικό λαό, τη χαμηλή προώθηση της συμμετοχής των Ελλήνων πολιτών στα πολιτικά δρώμενα της χώρας, την προσπάθεια ελέγχου της ελευθερίας της έκφρασης και της ελευθερίας του τύπου, την έλλειψη της δημόσιας ασφάλειας. 
Αυτό το έλλειμμα δημοκρατίας αποτυπώνεται επιπλέον και στην πολιτική της ταχύτατης και χωρίς κριτήρια ψηφιακής μετάβασης, η οποία απειλεί να αφήσει στο κοινωνικό περιθώριο όποιον δεν συμφωνεί μαζί της και προφανώς στην παραβίαση της αρχής της αναλογικότητας και σε ζητήματα περιορισμού των κοινωνικών ελευθεριών και ατομικών δικαιωμάτων, όπως του αυτεξουσίου και της ελευθερίας επιλογής. 
Δυστυχώς, φαίνεται ότι η Κυβέρνηση έχει ταυτίσει το εθνικό συμφέρον με το προσωπικό της κομματικό συμφέρον, θεωρώντας ότι το κράτος είναι ένα λάφυρο και όχι ένας δημόσιος χώρος για κάθε Έλληνα. 
Τρανταχτό παράδειγμα αυτής της νοοτροπίας είναι η τρέχουσα διαδικασία Συνταγματικής Αναθεώρησης που είναι πολύ σοβαρή, πολύ βαθιά και την οποία θυσίασε στον βωμό της πολιτικής της επιβίωσης, για να κερδίσει χρόνο παραμονής στην εξουσία, μήπως και εξωραΐσει λίγο την εξωτερική της εικόνα λόγω των σκανδάλων της. Είναι μια πολύ σοβαρή διαδικασία, η οποία διεξήχθη σε πολύ σύντομο και ασφυκτικό χρόνο, σ’ έναν μήνα. Εμείς φυσικά θέλαμε πολύ περισσότερο χρόνο, για να μπορέσουν να αναλυθούν σε ακόμα μεγαλύτερο βάθος όλες οι θέσεις και οι απόψεις και να γίνει ένας ακόμα καλύτερος και ποιοτικότερο διάλογος μεταξύ όλων των κομμάτων. 
Η πρόταση συνολικά της Κυβέρνησης θεωρούμε ότι είναι μια προσπάθεια να καθιερώσει συνταγματικά την εξουσία της με σκοπό την άλωση του κράτους και την εδραίωση του δικού της καθεστώτος. Θεωρούμε ότι στοχεύει καθαρά και μόνο στην εδραίωση του πρωθυπουργοκεντρικού κράτους.
Έχουμε αναφερθεί διεξοδικά σ’ όλα τα άρθρα της πρότασης της Κυβέρνησης και τα έχουμε καταθέσει όλα και γραπτώς στο σχετικό βιβλίο που εξέδωσε η Βουλή. Επειδή ο χρόνος είναι λίγος, θα περιοριστώ στον σχολιασμό ενδεικτικά ορισμένων άρθρων.
Στο άρθρο 5, σε ό,τι αφορά την τεχνητή νοημοσύνη που λέτε ότι πρέπει να υπηρετεί την ελευθερία του ατόμου και την ευημερία της κοινωνίας, 	θεωρούμε ότι είναι αντιφατικό να μιλάτε για προστασία της ελευθερίας του ατόμου και ειδικά από την τεχνητή νοημοσύνη, γιατί έχετε τόσο μεγάλη εμμονή με αυτήν και με την ψηφιακή μετάβαση στην Ελλάδα, σε βαθμό που πολλές φορές κάποιος απορεί αν όντως κυβερνάνε φυσικά πρόσωπα ή μηχανές. 
Το θέμα με την τεχνητή νοημοσύνη και εμείς και πάρα πολλά κόμματα της Αντιπολίτευσης το έχουμε αναλύσει διεξοδικά και το σχολιάζω γιατί διάβασα την τοποθέτηση του Πρωθυπουργού σε συνεδρίαση της Κοινοβουλευτικής Ομάδας που είπε κάτι ανακριβές κατά τη γνώμη μου, ότι δήθεν δεν το έχει αναφέρει καθόλου η Αντιπολίτευση. Το έχει αναφέρει και μάλιστα πάρα πολύ, σε μεγάλο βαθμό και πολύ επικριτικά.
Μιας και ανέφερα τον Πρωθυπουργό, να σας θυμίσω ότι ήταν αυτός ο οποίος με πολλή χαρά συνομιλούσε με τον κ. Χαράρι, τον ψευδοπροφήτη της δυστοπίας και μας επεδείκνυε και στο βιβλίο, βασισμένο πάνω στην περίοδο του εγκλεισμού, το βιβλίο του κ. Κλάους Σβαμπ. 
Να σας θυμίσω ότι επίσης η Κυβέρνησή σας εντελώς αυταρχικά προωθεί τον προσωπικό αριθμό και το ψηφιακό φακέλωμα και απειλεί τους Έλληνες ακόμα και με στέρηση βαθμού, ότι θα τους πετάξει εκτός κοινωνίας αν δεν συμφωνήσουν με αυτήν τη ρύθμιση. Άρα, λοιπόν, για ποια ελευθερία του ατόμου μιλάτε;
Η Κυβέρνησή σας και η Κοινοβουλευτική σας Ομάδα, η οποία τη στηρίζει, έχουν επιβάλει τον υποχρεωτικό εμβολιασμό, χωρίς να ενδιαφέρονται ούτε για την ελευθερία επιβολής ούτε για την αρχή της αναλογικότητας σκοπού και μέσου και προφανώς ούτε και για τις ιατρικές συνέπειες στους Έλληνες πολίτες. Φτάσατε μέχρι του σημείου να επιβάλετε και μέτρα στην ορθόδοξη λατρεία και να στείλετε κατηγορούμενους στο αυτόφωρο πολλούς ιερείς επειδή συμμετείχαν στα θεία μυστήρια και έδιναν τη θεία κοινωνία και τώρα προεκλογικά τρέχετε από πίσω τους για να κερδίσετε την εύνοιά τους. 
Στο άρθρο 16 προτείνατε -λέει- την κρατική μέριμνα για την προστασία και την προαγωγή της ελληνικής γλώσσας και την προστασία της ελληνικής σημαίας ως σύμβολο του ελληνικού έθνους. 
Αν νοιάζεστε πραγματικά, αυτή τη ρύθμιση θα την είχατε αναφέρει και στην αναθεώρηση του 2019, αλλά δεν έγινε. Αλλά αν όντως νοιάζεστε για την ελληνική γλώσσα, σάς προτείνουμε να φέρετε προς ψήφιση την πρόταση νόμου της ΝΙΚΗΣ για την κατάργηση της επαίσχυντης και προδοτικής συμφωνίας των Πρεσπών όπου ο εθνικός ολετήρας, ο κ. Τσίπρας, εκχώρησε στους Σκοπιανούς και γλώσσα και εθνικότητα. Να σημειώσω κάτι άλλο. Ο ήρωας, Αριστοτέλης Γκούμας, ο αδελφός μας Βορειοηπειρώτης, δολοφονήθηκε από Αλβανούς γιατί μιλούσε ελληνικά. Τι έχετε κάνει μέχρι τώρα; Άραγε οι αδελφοί μας εκεί στη Βόρειο Ήπειρο μπορούν να μιλήσουν ελληνικά; Ο άλλος ήρωας ο Κωνσταντίνος Κατσίφας δολοφονήθηκε κι αυτός από τους Αλβανούς εξτρεμιστές γιατί είχε την ελληνική σημαία. Ερώτηση. Τι έχετε κάνει; Μπορούν εκεί οι αδελφοί μας να φέρουν, να σηκώσουν την ελληνική σημαία; Και κάτι άλλο, μιας και ο ίδιος ο Πρωθυπουργός μας δηλώνει αντινατιβιστής, ποιο έθνος προστατεύετε; Ποιο ακριβώς έθνος υποστηρίζετε; 
Η Κυβέρνησή σας είναι ίσως το μεγαλύτερο δεκανίκι της woke ατζέντας και της ΛΟΑΤΚΙ ιδεολογίας. Είστε η σύγχρονη ύπουλη κερκόπορτα μέσα από την οποία η νέα εποχή ισοπεδώνει όλες τις αξίες της χώρας. Είστε ένα κόμμα το οποίο έχει τεράστιο εμφανή πολιτικό, ιδεολογικό και τακτικό διχασμό. Άλλο λέτε ότι είστε, άλλο υποστηρίζετε και άλλο προωθείτε με τις πολιτικές σας. Όπως μια κουρελού κόβει διάφορα κομμάτια εντελώς άσχετα μεταξύ τους και τα ενώνει, το ίδιο κάνετε και εσείς καθαρά και μόνο στον βωμό της ψηφοθηρίας. Έτσι ακριβώς ήταν και η πρότασή σας. Μια θυσία στον βωμό της ψηφοφορίας για να κερδίσετε εντυπώσεις στο εκλογικό σας κοινό. 
Όσον αφορά στην πρόταση για τα ιδιωτικά πανεπιστήμια, για τη ΝΙΚΗ να σημειώσουμε -να το πούμε και εδώ- ότι υπεράσπιση του δημόσιου χαρακτήρα της παιδείας δεν συνιστά απλή πολιτική επιλογή αλλά υπεράσπιση μιας ρητής συνταγματικής δέσμευσης. Το «απαγορεύεται» σημαίνει «απαγορεύεται». Και όσο κι αν προσπαθείτε με ρητορείες και σοφιστείες που θα ζήλευαν και οι ρήτορες και οι σοφιστές της αρχαίας Αθήνας, δεν μπορεί να γίνει «επιτρέπεται». 
Στο άρθρο 29 να πω ότι η ισχύουσα ρύθμιση είναι κατά τη γνώμη μας πολύ ορθή και λέει ότι τα πολιτικά κόμματα σε ό,τι αφορά στην οργάνωση, δομή και λειτουργία τους πρέπει να προωθούν την εύρυθμη λειτουργία του δημοκρατικού πολιτεύματος, την ελεύθερη προώθηση του δημοκρατικού πολιτεύματος. Η Κυβέρνηση σας με τόσα σκάνδαλα τι προάγει; Παραδείγματος χάριν, το σκάνδαλο των παρακολουθήσεων. Ο ίδιος ο Πρωθυπουργός σας παρακολουθούσε και δεν έχει αντιδράσει κανένας σας. Άρα, λοιπόν, ποια πρόοδο του δημοκρατικού πολιτεύματος λέτε ότι θα καταφέρετε; Τα στελέχη σας μάλιστα έχουν εισάγει όρους μαφίας στον δημόσιο πολιτικό λόγο και την πολιτική ζωή αποκαλώντας τον Πρωθυπουργό «αφεντικό». Αυτά είναι πρωτάκουστα!
Και απορούμε άραγε τι θα γιορτάσετε στην εορτή της Δημοκρατίας. Και προτείνετε τώρα στα κόμματα απλά, γενικά και αόριστα να λαμβάνουν υπόψιν τις αρχές δημοκρατικής λειτουργίας, να καθορίζονται με νόμο -που εσείς θα φτιάξετε- οι προϋποθέσεις ίδρυσης και λειτουργίας των κομμάτων και να ελέγχονται και από το Ανώτατο Ειδικό Δικαστήριο, το άρθρο 100. Δηλαδή, μας λέτε ότι με νόμο -ξαναλέω, που εσείς θα φτιάξετε- εσείς θα καθορίζετε τις προϋποθέσεις, θα ορίζετε τις βάσεις, τις αρχές και τις λειτουργίες των κομμάτων και ότι η ηγεσία του Ανωτάτου Ειδικού Δικαστηρίου, την οποία έμμεσα θα διορίζετε, θα ελέγχει δικαστικά τις προϋποθέσεις αυτές.
Στο άρθρο 30, σε ό,τι αφορά στη θητεία του Προέδρου της Δημοκρατίας, θεωρούμε ότι είναι μια παρέμβαση προσχηματική και άνευ ουσίας ή έχει ελάχιστη σημασία η διάρκεια της θητείας του Προέδρου της Δημοκρατίας από τη στιγμή κατά την οποία τον έχετε αποψιλώσει από κάθε ουσιαστική αρμοδιότητά του. 
Εδώ θα αναφέρω ότι η κερκόπορτα άνοιξε με την Αναθεώρηση του 1986, η οποία οδήγησε στην ουσιαστική αποδυνάμωση του θεσμού του Προέδρου της Δημοκρατίας και στην υπερσυγκέντρωση εξουσίας στο πρόσωπο του εκάστοτε Πρωθυπουργού. Ήταν τότε, το 1986, η στιγμή εγκαθίδρυσης ενός φαύλου παραδείγματος υπερβολικής πρωθυπουργικής κυριαρχίας, στο οποίο ο πολίτης δεν υπάρχει πουθενά. Και αυτό το παράδειγμα συνεχίζετε και εσείς να εφαρμόζετε και να το προτείνετε. 
Το άρθρο 41 θεωρούμε ότι είναι μια ασαφής και αντιφατική πρόταση. Από τη μία λέτε να μην μπορεί να διαλυθεί η Βουλή για κρίσιμο εθνικό θέμα και από την άλλη προτείνετε να μπορεί να διαλυθεί η Βουλή με πρόταση της Κυβέρνησης και απόφαση της Βουλής για αυτοδιάλυση, όπως λέτε, για ανανέωση της λαϊκής εντολής. Στην ουσία, δίνετε στον εαυτό σας τη δυνατότητα να διαλύσει τη Βουλή όποτε θέλει, ώστε να αιφνιδιάζει τους πολιτικούς αντιπάλους με την ψευδεπίγραφη αιτιολογία δήθεν της ανανέωσης λαϊκής εντολής.
Στο άρθρο 51 για την επιστολική ψήφο και για τους εντός επικράτειας εκλογείς θεωρώ ότι είναι εσφαλμένη η πρότασή σας. Γιατί αν θεωρείτε ότι έτσι θα αντιμετωπίσετε το πρόβλημα της αποχής, κάνετε λάθος. Τίθενται πάρα πολλά ζητήματα ασφάλειας και μυστικότητας της ψήφου.
 Στο άρθρο 54 λέτε το εκλογικό σύστημα να διασφαλίζει την εύλογη αναλογικότητα και κυβερνησιμότητα της χώρας χωρίς να διαιρείται σε ελάσσονες και μείζονες περιφέρειες. Στην ουσία θέλετε ένα εκλογικό σύστημα να σας εξασφαλίζει πρόθυμους υποστηρικτές ή ενδεχόμενους συνεργάτες στη νομή και κατοχή της εξουσίας. Η κυβερνησιμότητα είναι ένα ψευδοεπιχείρημα με το οποίο απειλείτε τους Έλληνες. Για εσάς σημαίνει καθαρά και μόνο πολιτική επικράτηση και κυριαρχία, διατήρηση της νομής και κρατικής εξουσίας. Θέλετε να βλέπετε απλά και μόνο στατιστικά και δείκτες. 
Δεν είναι έτσι, όμως. Χρειάζεται και ένα όραμα. Οι Έλληνες πολίτες είναι άνθρωποι, είναι προσωπικότητες, είναι ψυχές. Χρειάζονται όραμα. Η διακυβέρνηση μιας χώρας, ενός λαού, ενός έθνους και γενικά η πολιτική είναι πρωτίστως παιδαγωγία και ποιμαντική. Είναι η παροχή ενός οράματος. Κι αφού εξαθλιώσατε τους Έλληνες, τους προτάσσετε τώρα τον φόβο της κυβερνησιμότητας. 
Να θυμίσω ότι αυτοδύναμες ήταν οι κυβερνήσεις που υπερχρέωσαν τη χώρα και την οδήγησαν σε μνημόνια. Αυτοδύναμες είναι οι κυβερνήσεις που οδηγούν σε σκάνδαλα τη χώρα και δημιουργούν διαφθορά. Αυτοδύναμες είναι οι κυβερνήσεις που εκπέμπουν στην αναθεωρητική Τουρκία μηνύματα αδυναμίας και υποχειριτικότητας. Αυτοδύναμες είναι οι κυβερνήσεις που αδυνατούν να αντιμετωπίσουν τη δημογραφική κατάρρευση της χώρας και την πληθυσμιακή αντικατάσταση του γηγενούς πληθυσμού από λαθρομετανάστευση και την εισαγωγή εργατών γης. 
Να θυμίσω και κάτι που μου έκανε εντύπωση τώρα τελευταία καθότι έλκω καταγωγή από την Ήπειρο. Έγινε, λέει, ανακαίνιση πρόσφατα του τζαμιού της «Καλούτσιανης» όπου εκεί Οθωμανοί Τούρκοι το 1611 κατέσφαξαν τον Άγιο Διονύσιο τον Φιλόσοφο και πάρα πολλούς Έλληνες. Τι κάνατε; Ανακαινίσατε τι; Ήταν η κ. Μενδώνη και ο Πρόεδρος της Δημοκρατίας. Ανακαινίσατε τι; Τι μήνυμα δώσατε; Τόσες εκκλησίες υπάρχουν. Γιατί εστιάσατε εκεί; 
Άρθρα 56 και 57 για τα οποία απλά θέλω να υπενθυμίσω την ρητορική μας και την κριτική την οποία ασκήσαμε. Προτείνατε οι λεπτομέρειες των κωλυμάτων εκλογιμότητας να μεταφερθούν στον κοινό νόμο. Θεωρούμε ότι είναι μια επικίνδυνη πρόταση γιατί δημιουργεί κίνδυνο νόθευσης της δημοκρατικής διαδικασίας χωρίς τις ασφαλιστικές δικλείδες του Συντάγματος.
Στο άρθρο 60 θεωρούμε ότι απλά προσπαθείτε να συνταγματικοποιήσετε το ρουσφέτι μετά το τεράστιο σκάνδαλο το ΟΠΕΚΕΠΕ. 
Άρθρο 86. Τόσο η αναθεώρηση του 2019 όσο και η παρούσα πρόταση την οποία κάνατε για το άρθρο 86 θεωρούμε ότι θα μείνουν στην πολιτική ιστορία της χώρας ως χαρακτηριστικά παραδείγματα του πώς οι Έλληνες πολίτες μπαίνουν στο περιθώριο και γίνονται δεύτερης κατηγορίας και πως το σύστημα προστατεύει τον εαυτό του με σκοπό την πολιτική του επιβίωση. Από την αναθεώρηση του 2019 παρέμεινε το σημαντικότερο πρόβλημα σε αυτή τη διάταξη, ότι δηλαδή μόνο η Βουλή μπορεί να επιτρέψει την ποινική δίωξη Υπουργού, ότι εξακολουθεί να απαιτείται κοινοβουλευτική διαδικασία, καθώς και ότι προκαταρκτική εξέταση διενεργείται μετά απόφαση της Βουλής. Η Κοινοβουλευτική Πλειοψηφία η οποία υποστηρίζει και ορίζεται από την Κυβέρνηση, από την εκτελεστική εξουσία, αποφασίζει δηλαδή αν θα κινηθεί ποινική διαδικασία εναντίον της. Στην πρότασή σας αφού κάνετε κάποιες αλλαγές φτάνετε πάλι στο ίδιο σημείο και προτείνετε η τελική απόφαση να λαμβάνεται πάλι από τη Βουλή πάλι από την εκάστοτε πλειοψηφία. Τι άλλαξε, λοιπόν; Απολύτως τίποτα.
Άρθρο 89, δικαστικά ασυμβίβαστα. Θεωρούμε ότι ανοίγετε μεγαλύτερη κερκόπορτα για την ολοένα και μεγαλύτερη εξάρτηση της δικαιοσύνης από την εκάστοτε Κυβέρνηση. Το Σύνταγμα είναι σαφές. Απαγορεύει την ανάθεση διοικητικών καθηκόντων στους δικαστές. Και τώρα προτείνετε να τους ανατίθενται. Και ποια είναι αυτά τα «ειδικά διοικητικά καθήκοντα»; Είναι αυτά που θα ορίζονται σε νόμο τον οποίο θα φέρει η εκτελεστική εξουσία και θα ψηφίσει η κυβερνητική πλειοψηφία. Δηλαδή, πάλι εσείς. Πάλι προτείνετε μια ρύθμιση κομμένη και ραμμένη στα μέτρα σας. 
Στο άρθρο 90, παράγραφος 5, θεωρούμε ότι είναι άκρως προκλητική η πρότασή σας. Προτείνετε για την ανάδειξη της ηγεσίας των ανωτάτων δικαστηρίων οι προαγωγές, λέτε, να γίνονται χωρίς την ανάμιξη της Κυβέρνησης αλλά πάλι από ειδική κοινοβουλευτική επιτροπή. Στην κοινοβουλευτική επιτροπή ποιος θα έχει την πλειοψηφία; Πάλι οι Βουλευτές της Κυβέρνησης. Άρα, λοιπόν, και σε αυτή την περίπτωση πάλι η Κυβέρνηση θα επιλέγει, δηλαδή, ο Πρωθυπουργός την ηγεσία των ανωτάτων δικαστηρίων της χώρας. Και όσο η Κυβέρνησή σας συνεχίζει σε αυτό το μοτίβο τόσο λιγότερη δημοκρατία θα έχουμε στη χώρα. 
Και το ίδιο το κάνετε και με την περίπτωση των ανεξάρτητων διοικητικών αρχών. Ζητάτε συναίνεση από την αντιπολίτευση. Κανένας Έλληνας δεν ρωτήθηκε ποτέ ούτε και έγινε βαθύς κοινωνικός διάλογος για μνημόνια, για λαθρομετανάστευση, για τον διασυρμό της ελληνικής παραδοσιακής οικογένειας, για την άδικη υπερφορολόγηση των νοικοκυριών και των επιχειρήσεων, για την απαλλαγή της πρώτης κατοικίας από το funds, για τον εξευτελισμό της ορθόδοξης πίστης και της παιδείας. Και μάλιστα ειδικά η ορθόδοξη και δημοκρατική παιδεία του Έθνους είναι το περί ζωής και θανάτου ζήτημα της Ελλάδος. Και αυτό δεν πρέπει να το ξεχνάμε. Ουδείς Έλληνας συναίνεσε στις πολιτικές σας. Και τώρα ζητάτε συναίνεση. 
Κάτι ακόμα νομίζω πρέπει να τεθεί στον δημόσιο διάλογο σε ό,τι αφορά στην ευρύτερη διαλεκτική την οποία έχει αποστερήσει από το κοινοβουλευτικό πεδίο: τον ευρύτερο διάλογο. Μια δημοκρατία δεν κρίνεται από το πώς αντιμετωπίζει την πλειοψηφία. Μια δημοκρατία κρίνεται από το πώς αντιμετωπίζει την μειοψηφία. Η πλειοψηφία κυβερνά, δεν κυριαρχεί όπως θέλετε να κάνετε εσείς. 
Η πλειοψηφία αποφασίζει, δεν φιμώνει -όπως προσπαθείτε να κάνετε εσείς. Η πλειοψηφία νομοθετεί, αλλά δεν έχει το δικαίωμα να θεωρεί ότι όποιος διαφωνεί μαζί της είναι εχθρός της κοινωνίας. Όταν η κοινοβουλευτική αριθμητική μετατρέπεται σε πολιτική αλαζονεία, τότε η δημοκρατία αρχίζει να χάνει την ουσία της. Έχετε χάσει κάθε ίχνος αξιοπιστίας και πολιτικής σοβαρότητας. 
Οι εγγενείς αδυναμίες της αναθεωρητικής διαδικασίας με βάση το άρθρο 110, για το οποίο αναφερθήκαμε αναλυτικά στην πρότασή μας, όπως η συγκέντρωση στο παρόν στάδιο της αυξημένης πλειοψηφίας των τριών πέμπτων (3/5) του όλου αριθμού των Βουλευτών, θα ισοδυναμούσε με λευκή επιταγή προς την επόμενη απλή κυβερνητική πλειοψηφία, προκειμένου να προχωρήσει στην αναθεώρηση των άρθρων αυτών χωρίς την παραμικρή δέσμευση ως προς την κατεύθυνση της αναθεώρησης που θα προταθεί από  την παρούσα Βουλή. Δεν θα μπορούσαμε να συναινέσουμε σε εσάς. 
Η ΝΙΚΗ προτείνει, συνοπτικά: Απόλυτη διάκριση μεταξύ νομοθετικής, εκτελεστικής και δικαστικής εξουσίας με διασφάλιση της δημοκρατικής αρχής, έναν Πρόεδρο Δημοκρατίας με ισχυρές αρμοδιότητες, η ηγεσία της δικαιοσύνης να μην διορίζεται από την εκτελεστική εξουσία και τον Πρωθυπουργό -όπως και οι Ανεξάρτητες Διοικητικές Αρχές- και ενδεχομένως -να το θέσουμε σε συζήτηση- να εκλέγεται από ένα συλλογικό Σώμα στο οποίο θα συμμετέχει η κοινωνία των πολιτών. Κανένας δικαστικός λειτουργός να μην καταλαμβάνει κυβερνητική θέση ή θέση σε Ανεξάρτητη Αρχή μετά την αφυπηρέτησή του. Το αξίωμα του Υπουργού και του Υφυπουργού να είναι ασυμβίβαστο με τη βουλευτική ιδιότητα. Προτείνει κατάργηση του νόμου περί ευθύνης Υπουργών και αποσύνδεση της απόφασης για τη δίωξη των Υπουργών από την εκάστοτε εκτελεστική εξουσία. Ενίσχυση των δημοψηφισμάτων, εκτελεστικό νόμο -να έρθει άμεσα- της λαϊκής νομοθετικής πρωτοβουλίας και μείωση, σε πολύ μεγάλο βαθμό, της ισχύουσας διάταξης των ατόμων που συμπράττουν σε αυτήν. Απαγόρευση του τραπεζικού δανεισμού των κομμάτων και να αρκούνται μόνο στην κρατική επιχορήγηση. Απαγόρευση συμμετοχής στις εκλογές των κομμάτων που έχουν χρέη προς τράπεζες ή τρίτους. Απαγόρευση συμμετοχής μελών της Κυβέρνησης, Βουλευτών, δημοσίων υπαλλήλων, καθώς και στελεχών Ενόπλων Δυνάμεων και Σωμάτων Ασφαλείας σε διάφορες μυστικές οργανώσεις ή οργανώσεις που οι όρκοι ή οι υποχρεώσεις των μελών τους -και οι υποσχέσεις- δημιουργούν σύγκρουση καθηκόντων με το δημόσιο και εθνικό συμφέρον και με το Σύνταγμα. 
Επιπρόσθετα, η ΝΙΚΗ προτείνει: Κατοχύρωση της προστασίας της ζωής και της αξίας της ζωής του αγέννητου παιδιού εξ άκρας συλλήψεως. Αν δεν μπορέσουμε ως κοινωνία να κατοχυρώσουμε την αξία της ζωής του αγέννητου παιδιού εξ άκρας συλλήψεως, νομίζω ότι δεν έχουμε καταφέρει τίποτα. Αν το καταφέρουμε αυτό -αν συμφωνήσουμε σε αυτό- θα είναι πάρα πολλά τα προβλήματα που δεν θα αντιμετωπίσουμε στο μέλλον. Θα υπάρχει πολύ μεγαλύτερος σεβασμός στην οικογένεια, στη μητέρα, στη γυναίκα, στη σύζυγο. Θα υπάρχει κοινωνική ηρεμία και θα εξαλειφθεί η βία από τα παιδιά μας. Σκοπός δεν είναι να κρίνουμε τους ανθρώπους για τις επιλογές τους, αλλά να αναβιβάσουμε τη ζωή στο υψηλό σημείο που της αξίζει.
Προτείνουμε, επίσης, την κατοχύρωση του γάμου και της εκούσιας ένωσης μεταξύ ενός άνδρα και μιας γυναίκας, κατοχύρωση του ορθόδοξου χαρακτήρα της παιδείας. Μέριμνα του κράτους κατά του ψηφιακού ολοκληρωτισμού, απαγόρευση του προσωπικού αριθμού και του ψηφιακού φακελώματος, κατοχύρωση της ελεύθερης κυκλοφορίας των μετρητών και της χρήσης τους στις συναλλαγές, καθώς και προστασία της πρώτης κατοικίας από τους πλειστηριασμούς. 
Θέλουμε μια δημοκρατία απελευθερωμένη από τη δυναστική επιρροή των κομμάτων στον κρατικό μηχανισμό, με πραγματική συμμετοχή των Ελλήνων πολιτών στη διακυβέρνηση της χώρας και στο νομοθετικό έργο. Αυτό έχει ανάγκη η Ελλάδα. Όχι ένα Σύνταγμα προσαρμοσμένο στις επιθυμίες της εκάστοτε κυβέρνησης. Γιατί μια δημοκρατία δεν πεθαίνει μόνο με πραξικοπήματα. Μπορεί να φθαρεί αργά, σταδιακά και ύπουλα, όταν οι θεσμοί συνηθίζουν την υπερσυγκέντρωση της εξουσίας, όταν η λογοδοσία ατονεί και όταν οι πολίτες παύουν να πιστεύουν ότι το κράτος λειτουργεί για όλους και όχι για τους λίγους.
 Ζητούμενο και σκοπός είναι ο κυρίαρχος ελληνικός λαός να συμμετέχει ουσιαστικά στην πολιτική ζωή της χώρας, να διαμορφώνει δημοκρατική παιδεία και ανάλογο δημοκρατικό ήθος από τη νεαρή ηλικία, έτσι ώστε να μην συνθλίβεται και να μην καταδυναστεύεται από την καταλυτική διακυβέρνηση των κομμάτων, αλλά να συμμετέχει ουσιαστικά και βιωματικά στη διακυβέρνηση της πολιτείας σε ένα πλαίσιο αληθούς δημοκρατίας. Αυτό το πλαίσιο, εκτός από τον αυστηρά τεχνικό και κυβερνητικό χαρακτήρα, θα αναδείξει, κατά τη γνώμη μας, και την ποιμαντική και την παιδαγωγική διάσταση της πολιτικής, ως αρετής πλέον. 
Σας ευχαριστώ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Κυρία Πρόεδρε, οφείλω εγώ να το αναφέρω: Υπάρχει η δυνατότητα -μόνο δική σας- να μιλήσετε ως Ειδική Αγορήτρια από την Πλεύση Ελευθερίας, αν το επιλέξετε, ακριβώς επειδή ήσασταν μέλος στην Επιτροπή της Αναθεώρησης. Εάν δεν το επιλέξετε, βεβαίως, έχετε τη δυνατότητα να μιλήσετε ως Πρόεδρος Κοινοβουλευτικής Ομάδας. 
Οπότε, επειδή θέλω να κλείσω τον κύκλο των Ειδικών Αγορητών, μπορείτε να μου πείτε με ποια από τις δύο ιδιότητες -έτσι όπως έχετε το δικαίωμα- θέλετε να συνεχίσετε τη συνεδρίαση; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Εγώ έχω ζητήσει μια παρέμβαση, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Κυρία Πρόεδρε, αν την κάνετε την παρέμβαση, την κάνετε ως Πρόεδρος. Άρα, δηλαδή, θα επιλέξετε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπορώ να έχω τον λόγο για μια παρέμβαση;
ΠΡΟΕΔΡΕΥΩΝ (Γεώργιος Γεωργαντάς): Ναι. Οφείλω να πω, όμως, ότι με την παρέμβαση -την οποία δικαιούστε να κάνετε μόνο ως Πρόεδρος Κοινοβουλευτικής Ομάδας- σημαίνει ότι επιλέγετε να μιλήσετε με την ιδιότητα αυτή, της Προέδρου Κοινοβουλευτικής Ομάδας. Αυτό μόνο θέλω να πω. 
Δηλαδή, σας δίνω τον λόγο, βεβαίως, να κάνετε την παρέμβαση την οποία δικαιούστε, αλλά αυτό σημαίνει ότι μετά δεν μπορείτε να μιλήσετε ως Ειδική Αγορήτρια. Αυτό ήθελα να ξεκαθαρίσω. 
Λοιπόν, έχετε τον λόγο για την πεντάλεπτη παρέμβαση την οποία ζητήσατε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα μηδενίσετε, παρακαλώ, τον χρόνο; Α, δεν τον μηδενίζετε. Θα μηδενίσετε, παρακαλώ, τον χρόνο;
ΠΡΟΕΔΡΕΥΩΝ (Γεώργιος Γεωργαντάς): Τον μηδένισα τον χρόνο και τον ξαναξεκίνησα. Τον μηδενίζω, λοιπόν, ξανά και τον ξεκινάω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι πραγματικά εντυπωσιακό το πόσο αυτή η μικρή γαλατική Κοινοβουλευτική Ομάδα ενοχλεί. Είναι εντυπωσιακό. Έχετε ξαναδεί τέτοια εισαγωγή, τέτοιο διαπραγμάτευση, να επιλέξω ιδιότητα; 
Είμαι αρχηγός της Πλεύσης Ελευθερίας, είμαι πολιτική Αρχηγός, με όρισε ο Πρόεδρος της Βουλής από μόνος του μέλος της Επιτροπής Αναθεώρησης του Συντάγματος -δεν έστειλα εγώ κάποιο έγγραφο για να οριστώ μέλος της Επιτροπής Αναθεώρησης του Συντάγματος- και με την ευθύνη της δύναμης υπεράσπισης της δημοκρατίας απέναντι στους αναθεωρητές της και απέναντι στους αρνητές της, δήλωσα ότι αρνούμαστε να συμμετέχουμε σε μία Επιτροπή Αναθεώρησης του Συντάγματος με Πρόεδρο έναν διακηρυγμένο εχθρό του Συντάγματος, …
(Χειροκροτήματα από την πτέρυγα της Πλεύσης Ελευθερίας)
…με Πρόεδρο ένα πρόσωπο που, μετά την αποκατάσταση της Δημοκρατίας, πήγε στις φυλακές Κορυδαλλού -εκεί που πηγαίνει και ο ανιψιός του Πρωθυπουργού- για να πάρει το χρίσμα από τον δικτάτορα Παπαδόπουλο, από τον καταδικασμένο πραξικοπηματία Παπαδόπουλο, και να εκπροσωπεί τους χουντικούς σε καιρό Δημοκρατίας. 
Για εμάς αποτέλεσε ακραία ύβρι το γεγονός ότι ο κ. Μητσοτάκης όρισε Πρόεδρο της Επιτροπής Αναθεώρησης του Συντάγματος έναν αναθεωρητή της Δημοκρατίας και των δημοκρατικών αγώνων -όπως αποτελεί ύβρι ότι μετέχει στην Κυβέρνηση πρόσωπο που είναι αρνητής των νεκρών του Πολυτεχνείου- και θεωρούμε βεβαίως πολύ πιο σημαντική την υπεράσπιση αρχών και αξιών από το να προσφωνούμε «κύριο Πρόεδρο» έναν χουντικό για να αποκτήσουμε κοινοβουλευτικά δικαιώματα που εσείς τα διανέμετε, προφανώς, με την προϋπόθεση να υποκλιθούμε σε εσάς. 
Δεν υποκλινόμαστε, ούτε υποτασσόμαστε, ούτε υποχωρούμε, ούτε υπαναχωρούμε. 
Η Πλεύση Ελευθερίας εχθές πραγματοποίησε μεγάλη συνέντευξη Τύπου, με θέμα: «Σύνταγμα, κράτος δικαίου, δικαιοσύνη». Μιλήσαμε αναλυτικά για τις δικές μας πρωτοβουλίες, που δεν είναι πρωτοβουλίες μαγειρέματος ούτε πρωτοβουλίες διάθεσης της επικοινωνίας, αλλά είναι πρωτοβουλίες ουσίας και συμμετοχής. 
Εμείς πιστεύουμε σε μια γεμάτη Βουλή και όχι σε μία διαδικασία χωρίς τους Βουλευτές. Είναι ντροπή, ούτε δύο ώρες δεν έχουν περάσει από την έναρξη της συζήτησης και είναι άδεια τα έδρανα της Κοινοβουλευτικής Ομάδας της Νέας Δημοκρατίας που ξεκίνησε αυτή τη διαδικασία. Άδεια και τα υπουργικά έδρανα, μόνον οι υφυπουργοί είναι. Και ο κ. Μητσοτάκης τι κάνει σήμερα; Εγκαινιάζει τον Αυτοκινητόδρομο της Ε65. 
Σήμερα δεν είναι μια οποιαδήποτε μέρα, είναι η μέρα της πτώσης της χούντας, είναι και η μέρα της συμπλήρωσης οκτώ ετών από το έγκλημα στο Μάτι. Βρισκόμουν το πρωί με τους συγγενείς και με την κοινότητα του Ματιού, όπως βρίσκομαι κάθε χρόνο και μου είπαν: «Δεν είναι μέρα για να γίνονται εγκαίνια σήμερα, πείτε στον κύριο Πρωθυπουργό» και το λέω από αυτό εδώ το Βήμα. 
Σήμερα, λοιπόν, που σε αυτή την άδεια Βουλή, υποτίθεται ότι γίνεται διαδικασία Αναθεώρησης του Συντάγματος, την οποία επιμελήθηκε ένας χουντικός, ο εκπρόσωπος του πραξικοπηματία Παπαδόπουλου, σήμερα εμείς λέμε ότι περισσότερο από ποτέ είναι αναγκαία η υπεράσπιση και η ενδυνάμωση της δημοκρατίας όχι με Αναθεώρηση του Συντάγματος, αλλά με συντακτική συνέλευση, με συμμετοχή των πολιτών, με αναζωογόνηση των δημοκρατικών θεσμών, με κοινωνική πρωτοβουλία νομοθέτησης, με κοινωνική πρωτοβουλία διαφάνειας μέσα στη Βουλή, ώστε τα σκάνδαλα να συζητιούνται υποχρεωτικά, όταν το ζητάνε και το υπογράφουν πολίτες και η αλήθεια, η δικαιοσύνη, το δίκαιο, να περνάνε και να κυλάνε στις φλέβες των δημοκρατικών θεσμών. 
Σήμερα, μιας και μου ζητάτε να επιλέξω θέση και ιδιότητα, εγώ επιλέγω πάντα την ιδιότητα του πολίτη -περισσότερο από όλες τις ιδιότητές μου αυτήν αγαπώ και την ιδιότητά μου της υπερασπίστριας του δικαίου και των ανθρωπίνων δικαιωμάτων- και σας λέω ότι όπως προτάθηκε η δίωξη Αγοραστού, Τριαντόπουλου, Χαρακόπουλου, του αδελφού του Γενικού Γραμματέα της Κοινοβουλευτικής σας  Ομάδας, και άλλων προσώπων, έτσι ένας-ένας θα πάτε στη δικαιοσύνη και θα είναι μέρα μεσημέρι. 
Σας ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.
Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης ο κ. Βελόπουλος.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ευχαριστώ πολύ, κύριε Πρόεδρε. 
Πραγματικά, εάν ζούσε ο Αριστοφάνης, θα είχε γράψει μια ωραία κωμωδία για όλα όσα γίνονται σήμερα. Μιλάμε για Σύνταγμα. Για ποιο Σύνταγμα μιλάμε;  Υφίσταται Σύνταγμα το οποίο εφαρμόζεται στη χώρα; Κουρέλι το έχουν κάνει όλοι και κυρίως βέβαια από τις επιλογές της Κυβέρνησης και όλων των κυβερνήσεων.  
Θα υπενθυμίσω σε ορισμένους, επειδή ξεχνάνε, τι είχε πει η πρώην Πρόεδρος της Βουλής η Μπενάκη «επανάληψις, μήτηρ πάσης μαθήσεως» για το εάν υπάρχει Σύνταγμα στη χώρα μας και εάν υπάρχει κυβέρνηση η οποία αποφασίζει.  
Είχε πει, λοιπόν, τότε ότι η Ελλάς θα εκχωρήσει εθνική κυριαρχία, θα δώσει αρμοδιότητες και εξουσίες του κράτους σε διάφορους φορείς -και μάλιστα τις ονόμασε, μίλησε για Ευρωπαϊκή Ένωση, για Μη Κυβερνητικές Οργανώσεις, για παγκόσμιο φόρουμ, για διεθνή αμνηστία- οι οποίες θα είναι πάνω από το Σύνταγμα της Ελλάδος.
Όταν έχουμε μια τέτοια ωμή παραδοχή, ποια Συνταγματική Αναθεώρηση ζητάμε εδώ μέσα; Όταν οι εντολές έρχονται από το ιερατείο των Βρυξελλών και εφαρμόζονται πάραυτα και είναι αντιλαϊκές, αντιδημοκρατικές, μπορούμε να μιλάμε για Δημοκρατία και Σύνταγμα; 
 Δυστυχώς, -θα το πω ευθέως- η παραβίαση του Συντάγματος έχει γίνει έθος στην ελληνική δημοκρατία. Όλοι οδηγείτε τη χώρα έμμεσα ή άμεσα -κυρίως, οι κυβερνήσεις- στην περιβόητη «Ατζέντα 2030». Δεν είναι ένα συνωμοσιολογικό γεγονός, είναι μια ατζέντα που υπεγράφη από τον πατέρα του Πρωθυπουργού, τον Κωνσταντίνο Μητσοτάκη, κάπου στη Λατινική Αμερική, η οποία είναι πάνω από το Σύνταγμά μας και η οποία ομιλεί για μια παγκόσμια διακυβέρνηση -βλ. Γιώργος Παπανδρέου, βλ. Κυριάκος Μητσοτάκης, βλ. δηλώσεις πρωθυπουργών. 
Μιλάνε για το τέλος των εθνών -αντιακτιβιστής ο Πρωθυπουργός-, για έναν παγκόσμιο στρατό που θα επιβάλλεται όπου θέλει και θα κάνει ό,τι θέλει, για το τέλος της οικογένειας, για μία παγκόσμια κεντρική τράπεζα και το ψηφιακό χρήμα, τον προσωπικό αριθμό, για τον έλεγχο της γονιμότητας, Bill Gates -αυτή είναι η «Ατζέντα 2030»- για την ψηφιακή ταυτότητα και την αποπροσωποποίηση του ανθρώπου, για τις πόλεις των 15 λεπτών -βλ. «Ελληνικό», του Λάτση του κολλητού σας- για τον περιορισμό των μετακινήσεων. Αυτά λέει η «Ατζέντα 2030» και λέει κι άλλα για την καλλιέργεια της γης και τον έλεγχο της τροφής.  
Αυτά ήθελε και θέλει ο Πρωθυπουργός, ο Τσίπρας, και κάποιοι άλλοι να εφαρμόσουν. Αυτά εμείς τα πολεμάμε και είμαστε απέναντί τους.  
(Χειροκροτήματα από την πτέρυγα της Ελληνικής Λύσης)
Μιλάμε για Σύνταγμα. Κύριοι Υπουργοί, υπάρχει ισονομία στην Ελλάδα; Όχι.  Και δεν λέω ισονομία μεταξύ Βουλευτών, με την ασυλία και λοιπά. Είμαι και λίγο κλινήρης σήμερα, αλλά θα τα πω.  
Σας διαβάζω παροχές σε πολίτη Έλληνα και σε έναν άνθρωπο που ήρθε στη χώρα παράνομα, ως λαθρομετανάστης. Στέγη: Ο λαθρομετανάστης δωρεάν -δομές, ξενοδοχεία- ο Έλληνας πληρώνει και ενοίκιο και ΕΝΦΙΑ. Σίτιση: Δωρεάν τρία γεύματα ο λαθρομετανάστης, μισθό και συσσίτιο ο Έλληνας, εάν χρειαστεί πληρώνει. Ιατρική περίθαλψη: Τζάμπα ο λαθρομετανάστης, ασφαλιστικές εισφορές ο Έλληνας, με αυστηρά κριτήρια «εάν δεν έχεις, δεν πας στο νοσοκομείο.  Επίδομα: Δωρεάν από Μη Κυβερνητικές Οργανώσεις ο λαθρομετανάστης, πληρώνει μόνος του ο Έλληνας χρήματα για την εφορία του. Φορολογία: Καμία για τον λαθρομετανάστη, ΦΠΑ, ΕΝΦΙΑ, εισφορές, δεκάδες φόροι για τον Έλληνα.  Εκπαίδευση: Δωρεάν ο λαθρομετανάστης και διερμηνεία στα δικαστήρια, ο Έλληνας πληρώνει φροντιστήρια, πληρώνει το ένα, πληρώνει το άλλο. Εργασία: Όχι υποχρεωτική για τον λαθρομετανάστη, υποχρεωτική για επιβίωση στον Έλληνα. Και πολλά άλλα! 
Πού είναι η ισονομία, μωρέ; Το Σύνταγμα ορίζει ξεκάθαρα ότι είμαστε όλοι ίσοι. Όταν η Πολιτεία μισεί τον Έλληνα και υποθάλπει, υποβοηθάει, αν θέλετε, τον λαθρομετανάστη με παροχές αντιδημοκρατικές, αντισυνταγματικές, άδικες, δεν είναι ελληνική δημοκρατία, δεν είναι ελληνικό αυτό το Σύνταγμα και θέλει ξερίζωμα!
(Χειροκροτήματα από την πτέρυγα της Ελληνικής Λύσης)
Πάμε στην αρχή της αντιπροσωπευτικότητας, μιλάμε για Συνταγματική Αναθεώρηση και Δημοκρατία. Υπάρχει αντιπροσωπευτικότητα στο Ελληνικό Κοινοβούλιο; Αφού παραβιάζεται καθημερινά. Κοιτάξτε δεξιά και αριστερά σας! Οι περισσότεροι γόνοι Υπουργών, γόνοι Βουλευτών, μπατζανάκια, μπορεί καμιά φορά και εφήμερες ερωτικές σχέσεις να γίνονται αργότερα Βουλευτές και Υπουργοί -λέω μπορεί, ρε παιδί μου, δεν είναι κακό, να μην υπενθυμίσουμε- ή φιλαράκια. Εδώ, όμως, δεν έχουμε αντιπροσωπευτικότητα. Δεν υπάρχουν αγρότες, δεν υπάρχουν κτηνοτρόφοι, δεν υπάρχουν εργαζόμενοι.  

Πού είναι η αρχή της αντιπροσωπευτικότητας; Μια Βουλή που είναι γεμάτη από δικηγόρους και γιατρούς. Μισό λεπτό, εδώ δεν είναι ούτε Υπουργείο Δικαιοσύνης, Δικαστικό Μέγαρο, ούτε νοσοκομείο. Θέλουμε κτηνοτρόφους, θέλουμε μελισσοκόμους, θέλουμε εργαζόμενους, θέλουμε μικρομεσαίους. Αρχή αντιπροσωπευτικότητας.
(Χειροκροτήματα από την πτέρυγα της Ελληνικής Λύσης)
Το δε χειρότερο είναι τα παιδιά του κομματικού σωλήνα, εκεί είναι το πρόβλημα, που γεννιούνται μέσα στον κομματικό σωλήνα και γίνονται Βουλευτές και Υπουργοί. Αυτή είναι η αντιπροσωπευτικότητα; Αυτό είναι δημοκρατία; Αυτό είναι Σύνταγμα;
Λοιπόν, ακούστε, κυρίες και κύριοι, θα σας το πω ευθέως, αν υπήρχε ισονομία στη χώρα, οι κύριοι της Νέας Δημοκρατίας και του ΠΑΣΟΚ θα έπρεπε να δημευθούν οι περιουσίες τους για τα χρέη των δισεκατομμυρίων που χρωστούν. Δεν υπάρχει.
(Χειροκροτήματα από την πτέρυγα της Ελληνικής Λύσης)
Του Έλληνα του παίρνουν το σπίτι, ΠΑΣΟΚ και Νέα Δημοκρατία έχουν εκατοντάδες εκατομμύρια χρέη. Και ο ΣΥΡΙΖΑ έχει κάποια χρέη από ό,τι μαθαίνω, αλλά είναι λίγα.
Τι λέμε εμείς; Όποιο κόμμα χρωστάει, δεν θα κατεβαίνει στις εκλογές. Απέτυχε στα του σπιτιού του, δεν θα πετύχει στα της πολιτείας.
(Χειροκροτήματα από την πτέρυγα της Ελληνικής Λύσης)
Έλεγχος όλων των προγραμμάτων από το Ελεγκτικό Συνέδριο. Πρόγραμμα κανονικά, όχι κοστολογημένα και αηδίες. Όχι! Συγκεκριμένα πράγματα που θα κάνετε. Όχι είκοσι σελίδες.
Κατάργηση του άρθρου 86. Κι εδώ ερχόμαστε στα καλά, στα βαριά, που λέω εγώ. Μιλάτε για τα επεισόδια στα πανεπιστήμια.
Ήρθε και ο κ. Βορίδης να με ακούσει.
Κύριε Βορίδη, επειδή είστε του Μαξίμου εκεί κοντά -δεξιά-αριστερά χέρια, αριστερά δεν είστε, έτσι λέτε τουλάχιστον- πείτε στον Πρωθυπουργό να καταργήσετε τις νεολαίες στα πανεπιστήμια. Καταργήστε τις. Αφού θέλετε καλά πανεπιστήμια, ευρωπαϊκά και ιδιωτικά, καταργήστε τις φανατικές νεολαίες. Καταργήστε τις. Επιβάλλετε υποχρεωτικότητα στον Βουλευτή να είναι στη Βουλή. Αν δεν έρχεται, δεν θα πληρώνεται. Ορίστε συνταγματική αναθεώρηση. Αυτά θέλει ο ελληνικός λαός.
(Χειροκροτήματα από την πτέρυγα της Ελληνικής Λύσης)
Και θέλετε και μια αιρετική άποψη που μπορεί να μην αρέσει σε πολλούς; Αν δεν έχεις πέντε χρόνια ένσημα στον ιδιωτικό τομέα, δεν δικαιούσαι να είσαι Βουλευτής και κάθεσαι ως άνεργος ή εν πάση περιπτώσει ως επαγγελματίας κατά συνείδηση άνεργος, γίνεσαι Βουλευτής και ο μισθός είναι η επιβίωσή σου.
Και είναι συνταγματικό στο τέλος-τέλος να πληρώνω εισφορές εγώ ο συνταξιούχος για τριάντα χρόνια και να έρχεται ο Κατρούγκαλος από εδώ ή ο άλλος από εδώ και να κόβει τη σύνταξή μου; Αφού την πλήρωσα τη σύνταξή μου. Γιατί μου την κόβεις; Πόσο συνταγματικό είναι αυτό;
Ακούστε, για μένα το Σύνταγμα είναι ιερό. Είναι πολύ ιερό βιβλίο. Και Σύνταγμα και δημοκρατία χωρίς δικαιοσύνη δεν υπάρχει και στη χώρα που γέννησε τη δημοκρατία και τη δικαιοσύνη δεν υπάρχει δικαιοσύνη.
Και το ξέρουμε όλοι αυτό. Στην Ελλάδα ο πρωθυπουργός κάνει ό,τι θέλει. Δίνει εντολή στον Άρειο Πάγο και του βγαίνει το άσπρο- μαύρο. Μπορεί να του βγει και κίτρινο. Αν θέλει κίτρινο, βγαίνει κίτρινο ή κόκκινο. Ό,τι τον βολεύει.
Στις Ηνωμένες Πολιτείες, που όλοι κατηγορούν τον Τραμπ, έβαλε ο ίδιος ο Τραμπ πέντε δικαστές στο Ανώτατο Δικαστήριο και βγήκαν τέσσερεις ψηφοφορίες εις βάρος του. Ακόμη και οι δικαστές στο Ανώτατο Δικαστήριο των Ηνωμένων Πολιτειών που τοποθετήθηκαν από τον Τραμπ, αποφάσισαν εναντίον του Τραμπ. Αυτή είναι η δικαιοσύνη. Να αποφασίζεις εναντίον αυτού που σε διορίζει όταν έχει άδικο.
(Χειροκροτήματα από την πτέρυγα της Ελληνικής Λύσης)
Τέτοια δικαιοσύνη πρέπει να υπάρχει, αλλά δεν υπάρχει ούτε ανεξάρτητη δικαιοσύνη, ούτε δικαιοσύνη. Για ποια δικαιοσύνη μιλάμε; Όταν Υπουργός, Αντιπρόεδρος της Νέας Δημοκρατίας καταγγέλλει τον κ. Τσίπρα ότι έκανε ποινικούς κώδικες για τον ολιγάρχη κι αυτός δεν κάνει μια μήνυση; Μια μήνυση, ρε παιδιά. Στον Βαξεβάνη έκανε μήνυση. Του έθιξε το βιβλιαράκι, το απολογητικόν υπόμνημα. Έγραψε βιβλίο για την Ιθάκη, σαν τον Ολάντ, την Οδύσσεια του Οδυσσέως, του κ. Τσίπρα. Δυστυχώς, δεν ξέρει κάτι απλό ο κ. Τσίπρας. Όλοι οι σύντροφοι του Οδυσσέα εσφάγησαν. Το ίδιο κάνει κι αυτός. Σφάζει αυτούς οι οποίοι τον έφεραν εκεί που ήταν. Τόσο αχάριστος είναι.
(Χειροκροτήματα από την πτέρυγα της Ελληνικής Λύσης)
Γιατί όμως δεν κάνει μήνυση; Διότι ο Άδωνις-Σπυρίδων Γεωργιάδης, με αδιευκρίνιστες απόψεις και άλλα πράγματα, ξέχασε να πει κάτι. Ότι με τους ποινικούς κώδικες αθωώθηκε ο παιδεραστής Βουλευτής της Νέας Δημοκρατίας, κύριοι συνάδελφοι, αυτός που τον έχει ο Μητσοτάκης δίπλα του, διότι παραγράφηκε με τους νέους ποινικούς κώδικες το αδίκημα της παιδεραστίας. Βλέπετε πόσο βρώμικοι είναι και ο Τσίπρας και ο Μητσοτάκης; Αυτή είναι η αλήθεια. Η βρωμιά και η μπόχα ξεχειλίζουν.
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα. Τι είναι το Σύνταγμα; Δυστυχώς, φίλες και φίλοι, αν θέλετε να μιλήσουμε ειλικρινώς, ούτε δημοκρατία υπάρχει, ούτε Σύνταγμα τηρείται.
Ποιος κάνει τις λίστες των Βουλευτών; Ο Πρωθυπουργός. Άρα, επιλέγει ο πολίτης μεταξύ αυτών που ο Πρωθυπουργός ή ο Πρόεδρος, κι εγώ ακόμα, αποφασίζουμε. Αν κι εγώ ευτυχώς έκανα μια αίρεση στο καταστατικό με το συνέδριό μας. Δεν αποφασίζει ο Βελόπουλος για τα ψηφοδέλτια, αλλά τριμελής επιτροπή, μαζί με την Αντιπρόεδρο. Όμως, καμία σχέση εγώ. Δεν μπορώ να κάνω καμία παρέμβαση. Τουλάχιστον, προσπαθώ να είμαι δημοκράτης, όχι σαν κι εσάς, να επιβάλλω υποψηφίους και να τους εκβιάζω. Αυτή είναι η διαφορά μας. 
(Χειροκροτήματα από την πτέρυγα της Ελληνικής Λύσης)
 Θέλετε, λοιπόν, σοβαρή Αναθεώρηση. Θέλετε ένα Σύνταγμα και μια δημοκρατία διάφανα και κρυστάλλινα. Να ξαναγίνει ο έλεγχος στα περιουσιακά στοιχεία όλων των Βουλευτών, όλων των Υπουργών όλων των Γενικών Γραμματέων, όλων όσων διαχειρίστηκαν χρήματα και ό,τι δεν δικαιολογείται, να δημεύεται. Αυτό να κάνετε. 
(Χειροκροτήματα από την πτέρυγα της Ελληνικής Λύσης)
Να σας δω, όχι «Πόθεν Έσχες» αεριτζίδικα. Πέντε χρόνια δεν καταθέσατε «Πόθεν Έσχες» και ξαφνικά βλέπω Υπουργούς με δεκαεπτά ακίνητα. Ξέρω Υπουργό εγώ, όχι αυτοί που τα είχαν από πριν, Υπουργός, που όταν ήμασταν μαζί είχε ένα ακίνητο, κυρία Πρόεδρε, και τώρα έχει έντεκα σε πέντε χρόνια. Εγώ είμαι επιχειρηματίας. Πού τα βρήκε αυτός; Εγώ δεν μπορώ να έχω... 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στο Τζόκερ, ίσως.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Μπράβο! Διότι, όπως η κυρία με τις Φεράρι, η Σεμερτζίδου, ήταν παίκτης του τζόγου. Έπαιζε Τζόκερ. Όλες οι «γαλάζιες ακρίδες» είναι έξω από τον ΟΠΑΠ. Από τα καταστήματα του ΟΠΑΠ, εν πάση περιπτώσει. Παίζουν τζόγο και κερδίζουν. Είναι με τους κερδισμένους. 
(Χειροκροτήματα από την πτέρυγα της Ελληνικής Λύσης)
Ακούστε λίγο, γιατί εχθές έγινε μια ολόκληρη φασαρία εδώ με τον Σαλμά. Για να σοβαρευτούμε, λίγο. 
Συγγνώμη, ο Σαλμάς δέκα χρόνια με τον κ. Άδωνι μαζί στο Υπουργικό Συμβούλιο, δεν ήταν; Φιλαράκια δεν ήταν; Στο ίδιο τραπέζι μαζί ήταν. Τώρα τα θυμήθηκε; Τώρα τα θυμήθηκε ο Σαλμάς; Τώρα; Έχει δίκιο ο Σαλμάς, σε πολλά που λέει. Έχει δίκιο για τη Novartis. Σκανδαλάρα καραμπινάτη! Τσεπάτα τα λεφτά,  κάποιοι, γιατροί και οι υπόλοιποι. Ναι, αλλά γιατί το θυμήθηκε τώρα; Να σου πω εγώ γιατί το θυμήθηκε τώρα. Γιατί κάνει κόμμα ο Σαμαράς και θέλει να πάει στον Σαμαρά. Και θα γίνουν εκλογές. Θα μπει ο Σαμαράς στη Βουλή και θα ψηφίσεις Σαμαρά ή Σαλμά και θα σου βγαίνει Μητσοτάκης, η Νέα Δημοκρατία, αφού θα ξαναπάτε μαζί τους. 
Όχι, κύριοι, ακούστε λίγο. Το να βγαίνεις από το μαντρί και από λύκος στο μαντρί, που τρως, κατασπαράζεις χρήμα, να γίνεσαι μετά αρνί, δεν είναι λογικά πράγματα αυτά. Ο κ. Σαλμάς είναι υπόλογος, γιατί επί δέκα χρόνια δεν μιλούσε, όπως δεν μιλούν πολλοί Βουλευτές της Νέας Δημοκρατίας. Τώρα τελευταία άρχισαν να μιλάνε, να λαλάνε. Καλό είναι να λαλάνε, αλλά να λαλάνε όχι εκ του ασφαλούς και έξω από το μαντρί, αλλά να ρίξουν την Κυβέρνηση, αφού είναι διεφθαρμένοι, κατά τον Σαλμά. Γιατί δεν τους έριξε τότε;
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα. Εδώ, τι να πω, βρε παιδιά. Έχετε αποθρασυνθεί τελείως. Τελείως! Ακούσατε το «νούμερο δύο» του Μαξίμου ο οποίος πηγαίνει από τοπικές σε τοπικές οργανώσεις και κάνει «γιάφκες» δικές του; Πάει να πάρει το κόμμα του Μητσοτάκη, ο ανιψιός, τώρα. «Όπου γάμος και χαρά η Βασίλω πρώτη», ο Δημητριάδης. Πίτες, ιστορίες, εκδηλώσεις. Ο άνθρωπος αυτός -τον άκουσα και έπαθα σοκ- μιλάει με όρους μαφίας, κύριε συνάδελφε. Και θα σας απαντήσω, γιατί το λέω αυτό. 
Μιλάει για το «αφεντικό». Ο Δημητριάδης ευγενής κύριος. Το αφεντικό. Εγώ να φάω τη σφαίρα. Αυτά τα έλεγε ο Ποπάυ, ξέρετε, ο κολλητός του Εσκομπάρ, όχι ο Ποπάυ, ο άλλος. Ποπάυ λεγόταν ο κολλητός του Εσκομπάρ, ο οποίος μετά έκανε και «youtube». Δεν λέω ότι είναι ίδιες υποθέσεις. Λέω, όμως, λαλείς που λαλείς και λαλούσες που λαλούσες σε κλειστά δωμάτια μαζί με κάποιους άλλους, ακούγεσαι να λες διάφορα, καλύτερα σώπασε, γιατί είναι πολύ εύκολο να εκτεθείς εσύ και η Νέα Δημοκρατία. 
Κλείνοντας, να πω το εξής: Αφεντικά, σφαίρα, η μαφία το έκανε στην Ιταλία θα γίνει και στην Ελλάδα, δεν είναι όροι πολιτικής. Είναι όροι μαφίας. Κι αυτούς τους της μαφίας εμείς θα τους ξηλώσουμε και στα κλειστά δωμάτια ό,τι έχει πει αυτός ο κύριος και οι υπόλοιποι, θα ακουστούν σύντομα, πολύ σύντομα. Γιατί τέρμα η πλακίτσα, τέρμα η πλάκα.
Πάμε και στα υπόλοιπα. Είστε η Κυβέρνηση των σκανδάλων. Το έχω πει και άλλη φορά, εκούσια ή ακούσια.
Για τα Τέμπη, λαλίστατε κύριε Υπουργέ, είχατε εδώ τον κ. Φλωρίδη -ήμουν εκεί απέναντι- και μου είπε ότι είμαι για τα μπάζα, γιατί μιλάω για ξεμπάζωμα και μπάζωμα, αυτός ο απίθανος τύπος ο Υπουργός Δικαιοσύνης. Υπέμενα ωσάν τον Ιώβ τις ύβρεις, τη λάσπη, αγωνίστηκα και τώρα έρχεται η ιστορία και μπάζωμα υπάρχει και ξεμπάζωμα υπάρχει. Γιατί, λοιπόν, τώρα δεν μιλάει κανείς; 
Με λύπη, λοιπόν, θα σας επιστρέψω αυτό που λέγατε εσείς. Τελικά είστε εσείς για τα μπάζα και όχι η Ελληνική Λύση, που αποκάλυψε το ξεμπάζωμα. Δυστυχώς! 
(Χειροκροτήματα από την πτέρυγα της Ελληνικής Λύσης)
Και το επόμενο θέμα, είναι τα σπιτάκια. Βρήκαν τα σπιτάκια σήμερα. Όλοι τα ανακάλυψαν τα σπιτάκια, τα σπιτάκια. Έκανε ερώτηση και ο συμπαθής, ο κ. Βλάχος αν δεν κάνω λάθος. Κύριε Βλάχο, δεν ήσασταν εδώ στις 24 Ιουλίου του 2025; Έχει ενάμιση χρόνο περίπου, ένα χρόνο και κάτι. Το είπα εδώ με στοιχεία, έβαλα και τιμολόγια. Όχι, δεν γίνεται πάνω στη δουλειά των άλλων όταν αποκαλύπτονται με τιμολόγια τα σκάνδαλα να τα αποκαλύπτουμε μετά από κάνα δυο χρόνια. Να λέμε το είπε και ο τάδε. Λέει η πηγή στην αρχαία ελληνική γραμματεία, όπως έγραψε ο Διόδωρος ο Σικελιώτης. Το αναπαράγει συγγραφέας ο επόμενος. Να είμαστε έντιμοι απέναντι στους συναδέλφους.
Αγώνα που κάνει η Ελληνική Λύση -και δικαιώθηκε σε όλα- αφήσαμε να τον καπελώνετε, να τον σκυλεύετε, να τον παίρνετε, να τον κλέβετε, αλλά υπάρχει και όριο.
(Χειροκροτήματα από την πτέρυγα της Ελληνικής Λύσης)
Πίσω από το σκάνδαλο να σας πω εγώ, κύριε Βλάχο, που δεν ξέρετε, ποιος είναι; Θέλετε να σας πω εγώ; Να σας τα πω εγώ. Ο Πάιατ είναι, κύριε Βλάχο. Κυνηγούσε τον Τσίπρα εδώ έξω τότε το 2019 και τότε πήρε την άδεια. Εδώ ήμουν απ’ έξω τους έβλεπα. Ο Πάιατ, ο μεγάλος αριστερός ο Τσίπρας. Συμφωνία μαζί με την «Αιολική Βερμίου» με ανεμογεννήτριες του Πάιατ, να και τα σπιτάκια, να και ο Πάιατ, να και ο ψευτοαριστερός Τσίπρας. Αυτός είναι ο τύπος που θέλει να ξανακυβερνήσει. 
(Χειροκροτήματα από την πτέρυγα της Ελληνικής Λύσης)
Αλλά εν πάση περιπτώσει, εμείς αναμένουμε. Και επειδή ο Πρωθυπουργός έχει ξεπεράσει τα όρια του θράσους και επειδή λέει ότι τάζει η Αντιπολίτευση 13ο  και 14ο  μισθό, γιατί δεν μπορεί να ψηφιστεί και να εκλεγεί. Ακούστε, λοιπόν. Δεν λέει ο Πρωθυπουργός ότι αυτός ταΐζει κάθε μέρα τους εργολάβους με δισεκατομμύρια ευρώ. Δεν τάζει, ταΐζει. Παραδείγματος χάρη, σε δύο χρόνια 5 δισεκατομμύρια ευρώ αποζημιώσεις για έργα, που δεν έγιναν, σε εργολάβους. Αναλυτικά ο πίνακας θα κατατεθεί στα Πρακτικά της Βουλής. Δηλαδή πέντε δισεκατομμύρια είναι δυόμιση έτη, 13ος, 14ος μισθός και δώρα και πάρτε Έλληνες να φάτε! Τα τρώνε έξι εργολάβοι. Πέντε δισεκατομμύρια είναι. Πάμε. 
(Χειροκροτήματα από την πτέρυγα της Ελληνικής Λύσης)
Εμείς δεν τάζουμε. Όχι. Εμείς λέμε τι ισχύει. Εμείς δεν ταΐζουμε σανό τους Έλληνες, όπως ο Πρωθυπουργός. Εμείς δεν ταΐζουμε τις γαλάζιες ακρίδες. Εμείς θα ψεκάσουμε τις γαλάζιες ακρίδες με εντομοκτόνα για να τελειώνει το παράσιτο. 
(Χειροκροτήματα από την πτέρυγα της Ελληνικής Λύσης)
Θέλετε κι άλλα; Λέει ο Πρωθυπουργός ότι τάζουμε εμείς. Έδωσε 19,5 δισεκατομμύρια ευρώ από το Ταμείο Ανάκαμψης σε δέκα φυσικά πρόσωπα για ανεμογεννήτριες, για αεριτζίδικες υποθέσεις. Αυτά είναι δέκα έτη μισθών, 13ος, 14ος μισθός για τον Έλληνα τον φτωχό.
Αυτά λέει η Ελληνική Λύση και πολλά άλλα. Και δικαιωνόμαστε. Και μιλάτε για Αναθεώρηση. Και τι κάνετε; Αντιγράφετε. Αντιγράφετε τα πάντα.
Εμείς, κύριοι, λέμε το εξής. Αντιγράψτε ό,τι θέλετε. Άλλο αντιγραφή και λογοκλοπή και άλλο πρόταση κυβερνητική!
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πρόεδρε.
Περνάμε τώρα στον κατάλογο των ομιλητών μελών της Επιτροπής Αναθεώρησης. Πρώτος ομιλητής είναι ο κ. Μαυρουδής Βορίδης. 
Ορίστε, κύριε Βορίδη, έχετε τον λόγο. 
ΜΑΥΡΟΥΔΗΣ ΒΟΡΙΔΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριε Μάντζο, θα ξεκινήσω απευθυνόμενος σε μία κριτική την οποία την άκουσα και κατά τη διάρκεια των εργασιών της Επιτροπής, η οποία αφορούσε στη διάρκεια της Επιτροπής και στο κατά πόσον υπήρξε άνετη συζήτηση ή όχι. Νομίζω θα συμφωνήσουμε ότι πάντως -και θα πω γιατί- κατά τη γνώμη μου αυτού του τύπου η κριτική προσπαθεί να αποφύγει τη μεγάλη συζήτηση. Θα το δεχόμουν εάν υπήρξε κατ’ αποτέλεσμα κάποιου είδους περιορισμός. 
Θέλω να σας πω, όμως, ορισμένα δεδομένα, αριθμητικά δεδομένα, συγκριτικά δεδομένα της προηγούμενης αναθεώρησης, για την οποία δεν ασκούσατε την ίδια κριτική. Δεν την έχω ακούσει στην προηγούμενη Αναθεώρηση του ’19. Στην Προτείνουσα Βουλή δεν έχω ακούσει μία αντίστοιχη κριτική. 
Η προηγούμενη Αναθεώρηση συνετελέσθη σε δεκαοκτώ συνεδριάσεις. Έγινε, λοιπόν, στην παρούσα με δεκαπέντε συνεδριάσεις. Η προηγούμενη Αναθεώρηση είχε συνεδριάσεις εξήντα τεσσάρων ωρών. Η παρούσα Αναθεώρηση είχε συνεδριάσεις εξήντα ωρών. Προσέξτε, όμως. Πόσα άρθρα ήταν στην προηγούμενη Αναθεώρηση; Η προηγούμενη Αναθεώρηση είχε 141 διατάξεις και 71 άρθρα και η παρούσα Αναθεώρηση είχε 40 διατάξεις και 34 άρθρα. 
Προς τι το παράπονο, λοιπόν; Εδώ κατ’ αποτέλεσμα εκείνο το οποίο φαίνεται και προκύπτει ότι ήταν μια πολύ πιο άνετη διαδικασία από την προηγούμενη. 
Το δεύτερο το οποίο άκουσα σαν κριτική για τη διαδικασία της Αναθεωρήσεως -γιατί το λέω αυτό, γιατί θα καταλήξω ότι αυτά, επειδή είναι όλα επιχειρήματα, θέλει κυρίως το ΠΑΣΟΚ να αποφύγει την ουσία της συζήτησης της αναθεωρητικής- ήταν ότι δεν ήταν καλή η στιγμή, η συγκυρία της Αναθεώρησης δεν ήταν καλή. 
Τι είχε η στιγμή, συνάδελφοι του ΠΑΣΟΚ, αλλά και συνάδελφοι των άλλων πτερύγων, που δεν ήταν καλή; Ήταν, λέει, κοντά στις εκλογές. Μα, συγγνώμη, η καλύτερη στιγμή για να γίνει η αναθεώρηση είναι αυτή που είναι προς το τέλος της κοινοβουλευτικής συνόδου. Γιατί; Να το εξηγήσω. Γιατί εσείς οι ίδιοι -ακούστε τώρα το παράπονο- λέτε: «Διαλέξατε μια περίοδο κοντά στο θέρος και αυτή η περίοδος δεν είναι καλή, γιατί ο λαός δεν παρακολουθεί τη διαδικασία». 
Γιατί μας ενδιαφέρει, πράγματι, ο λαός να παρακολουθεί τη διαδικασία; Μας ενδιαφέρει, διότι προφανώς θα καταστεί επίδικο των εκλογών η αναθεωρητική διαδικασία. Ναι, αλλά αυτό είναι επιχείρημα, ώστε η αναθεωρητική συζήτηση να είναι όσο το δυνατόν εγγύτερα στις εκλογές. Εσείς μας εγκαλείτε, γιατί υποτίθεται ότι δεν ακολουθήσαμε μία διαδικασία μακριά από τις εκλογές, ενώ ακριβώς πρέπει να είναι σχετικά κοντά στις εκλογές, ώστε να καθίσταται επίδικη η διαδικασία της αναθεώρησης!
Και, κύριε Μάντζο, η μεγάλη αντίφαση που έχει το ΠΑΣΟΚ -πρωτίστως το ΠΑΣΟΚ, κυρίως το ΠΑΣΟΚ, αλλά εγώ θα πω δυο κουβέντες και για τις άλλες δυνάμεις- είναι η εξής, ότι ενώ δεν έχετε αντίρρηση στο σύνολο των άρθρων -γιατί ψηφίσατε, αν θυμάμαι καλά, «παρών» από τα τριάντα τρία άρθρα που έχουμε προς αναθεώρηση στα δεκαεπτά, λέγοντας μάλιστα ότι εκεί μπορεί να υπάρχει ένα πεδίο κατ’ αρχήν για συζήτηση στην επόμενη αναθεωρητική- και ενώ μας εγκαλείτε υποτίθεται για μη αφοσίωση στο πνεύμα του Συντάγματος, εσείς με αυτήν σας τη στάση καταστρατηγείτε το πνεύμα του Συντάγματος και ενδεχομένως και το γράμμα του Συντάγματος. 
Γιατί το λέω αυτό; Διότι ποιο είναι το αντικείμενο της Προτείνουσα Βουλής; Να συμφωνήσουμε στην κατεύθυνση και στις διατυπώσεις; Όχι. Αυτό είναι το αντικείμενο της συμφωνίας της Αναθεωρητικής Βουλής. Ποιο είναι το αντικείμενο της Προτείνουσας Βουλής; Να διαπιστώσει η Βουλή εάν συντρέχει λόγος αναθεωρήσεως κάποιων άρθρων ή κάποιων διατάξεων. Αυτή είναι η συζήτησή μας. Από διαφορετικές σκοπιές; Από διαφορετικές σκοπιές. 
Όμως, αν η Βουλή συμφωνεί ότι αυτό το άρθρο πρέπει να αναθεωρηθεί, αυτές οι διαφορετικές σκοπιές καθίστανται επίδικο των εκλογών που μεσολαβούν. Γιατί; Για να αποφασίσει ο λαός ποια είναι η κατεύθυνση που πρέπει να πάρει η αναθεώρηση. 
Τι κάνατε, λοιπόν, εσείς; Ήρθε εδώ ο κ. Δουδωνής με τη θεωρία της υπερπλειοψηφίας. Τι δηλαδή; Ότι, όχι, δεν σας δίνουμε τη δυνατότητα, δεν ψηφίζουμε. Πιστεύουμε ότι πρέπει να αναθεωρηθεί το 16, πιστεύουμε ότι πρέπει να υπάρξουν, όπως το λέτε εσείς, μη κρατικά, μη κερδοσκοπικά πανεπιστήμια, όπως το λέω εγώ ότι πρέπει να υπάρξουν ιδιωτικά πανεπιστήμια, όπως μπορεί να το λέει ο Ευριπίδης, ότι πρέπει να υπάρξουν μη κρατικά πανεπιστήμια.
Αυτό, προφανώς, ανοίγει ένα πεδίο συζητήσεως. Δεν θέλετε η συζήτηση αυτή να καταστεί επίδικο των βουλευτικών εκλογών και τι λέτε; Όχι, δεν σας δίνω τις ψήφους. Θα τα πούμε όλα στη διαπραγμάτευση στην επόμενη Βουλή.
Αυτό είναι η καταστρατήγηση και του γράμματος και του πνεύματος της αναθεωρητικής διαδικασίας. Και αυτό κάνετε. Και αυτό, τι φανερώνει; Φανερώνει πολιτικά δειλία. Γιατί, εάν έχετε αυτοπεποίθηση, κύριε Μάντζιο, ότι θα συμφωνήσει ο λαός με τις προτάσεις σας και με τη θέση σας για τη Συνταγματική Αναθεώρηση, δεν έρχεστε να του τις πείτε, να σας ψηφίσει, να είστε πλειοψηφία αύριο το πρωί, να το κάνετε αυτό; Να έχετε εσείς τις 150 ψήφους που χρειάζονται, να μην τις έχουμε εμείς. 
Δεν λέει ο Αρχηγός σας ότι θα είστε το πρώτο κόμμα στις επόμενες εκλογές; Δεν το λέτε; Ωραία. Εμείς είμαστε έτοιμοι να ψηφίσουμε την αναθεώρηση του 16 τώρα μαζί σας. Ψηφίστε τη. Και ό,τι πείτε, κάντε τη εσείς όπως θέλετε. Αφού θα είστε πρώτοι και θα έχετε εσείς τους 150 Βουλευτές, να το κάνετε εσείς όπως θέλετε. Γιατί δεν συμφωνείτε; 
Πρώτον, προδικάζετε την ήττα σας. Εντάξει αυτό είναι λίγο προφανές, είναι λίγο ηλίου φαεινότερο, δεν χρειάζεται κάτι σ’ αυτό. Προδικάζετε την ήττα σας, αλλά κάνετε κάτι ακόμα χειρότερο. Αποστερείτε το δικαίωμα του ελληνικού λαού να αποφασίσει εκείνος την κατεύθυνση της Αναθεώρησης και να μπορέσει να την εφαρμόσει η επόμενη πλειοψηφία. 
Και να πούμε τώρα τι αποστερείτε, διότι αυτό έχει μια σημασία για να δούμε την κατεύθυνση που έχει πάρει η Αναθεώρησή μας. Γιατί η Αναθεώρησή μας, πράγματι, έχει βαρύ ιδεολογικό χαρακτήρα και συγκεκριμένο πρόσημο. Αλήθεια είναι αυτό. Αλήθεια είναι αυτό. 
Έχει πρόσημο πατριωτικό, γιατί για πρώτη φορά συνταγματοποιείται η προστασία της σημαίας και η προστασία της ελληνικής γλώσσας. Έχει πρόσημο φιλελεύθερο, γιατί σε μία σειρά από διατάξεις, μεγάλα ζητήματα τα οποία αφορούν την κατεύθυνση και της οικονομίας, αλλά και της πολιτικής και του κράτους, μεγάλα ζητήματα αναδεικνύονται.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): (Δεν ακούστηκε)
ΠΡΟΕΔΡΕΥΩΝ (Γεώργιος Γεωργαντάς): Παρακαλώ!
ΜΑΥΡΟΥΔΗΣ ΒΟΡΙΔΗΣ: Ποιο; Το 16, ναι. Το θέμα των ιδιωτικών πανεπιστημίων που έχει απασχολήσει πολύ, για να τελειώσει αυτός ο αναχρονισμός. Όχι μόνο το 16!
Η πλήρης προστασία της περιουσίας, όχι μόνο της ιδιοκτησίας στο άρθρο 17 καλύπτεται πλέον συνταγματικά και υποχρεώνεται να υπάρχει αποζημίωση για οποιαδήποτε τέτοιου τύπου βλάβη ή ζημία ή περιορισμό υφίσταται το σύνολο της περιουσίας των πολιτών, όχι μόνο η ιδιοκτησία. 
Το 24, διότι, ναι, έχει έρθει η ώρα να δούμε εάν πράγματι χρειάζεται ένα επιστημονικό ζήτημα, που είναι ο ορισμός του δάσους, να υπάρχει μέσα στο Σύνταγμα ως ερμηνευτική δήλωση μάλιστα. Άρα, λοιπόν, φυσικά και πρέπει να το ξαναδούμε αυτό. 
Το ζήτημα της δημοσιονομικής πειθαρχίας, του δημοσιονομικού κανόνα. Δεν θέλετε, κύριε Μάντζο. Σε αυτό δεν στέργετε, δεν συμφωνείτε, λες και δεν έχουμε την πείρα της πτωχεύσεως. Δεν συμφωνεί το ΠΑΣΟΚ. 
Λέω στον κ. Μάντζο προσωπικά, γιατί ξέρω ότι είναι Κοινοβουλευτικός Εκπρόσωπος και σας εκπροσωπεί. Γι’ αυτό κάνω αναφορά. Στο ΠΑΣΟΚ αναφέρομαι. 
Λέω, λοιπόν, ότι δεν συμφωνείτε στο ζήτημα της δημοσιονομικής πειθαρχίας. Δηλαδή να έχουμε, τι; Βιώσιμους και ισορροπημένους προϋπολογισμούς. Λες και δεν έχουμε την πείρα της πτωχεύσεως. Λες και δεν έχουμε το τι συνέβη, όταν δεν υπήρχε αυτός ο κανόνας, όταν επί σειρά ετών οι διαδοχικές κυβερνήσεις έφτιαχναν ελλείμματα και εκτόξευαν το χρέος και οδήγησαν στην πτώχευση.
Και δεν θέλετε να ενσωματώσουμε έναν κανόνα -εγώ θα πω- με τις ρήτρες διαφυγής που μπορεί να χρειαστούν. Δεν θέλετε να συνταγματοποιήσουμε την αξιολόγηση των δημοσίων υπαλλήλων. Λέτε ότι δεν είναι αυτονόητο; Αυτονόητο είναι. Δεν υπάρχει; Φυσικά και υπάρχει. Είμαστε σίγουροι ότι μία κυβέρνηση αύριο το πρωί δεν θα κάνει πίσω από αυτό, δεν θα εγκαταλείψει την αξιολόγηση των δημοσίων υπαλλήλων; Κι όμως, ούτε αυτό θέλετε να μπει. 
Δεν θέλετε να ψηφίσουμε την αναβάθμιση του ρόλου του Βουλευτή. Ήταν ωραίο, κατά τη γνώμη σας, αυτό το οποίο συνέβαινε, ώστε με παρεμβάσεις τηλεφωνικές, για να διευκολύνουν έναν πολίτη, να οδηγούνται σε άρση της ασυλίας οι συνάδελφοί μας. Να μην προστατευτεί ένα πλαίσιο, το οποίο θα κάνει τη δουλειά του βουλευτή αποτελεσματική, θα τον καταστήσει και συνταγματικά εκπρόσωπο της εκλογικής του περιφέρειας, όχι μόνο εκπρόσωπο του έθνους, αλλά και της εκλογικής του περιφέρειας και μέσα σ αυτά τα πλαίσια να οργανωθεί η δουλειά του και η εκπροσώπηση των πολιτών. 
Δεν συμφωνείτε, λοιπόν, σε μία σειρά από μέτρα. Δεν συμφωνήσατε καν -αυτό το λέω με επιφύλαξη, γιατί δεν θυμάμαι τη στάση του ΠΑΣΟΚ, αν ήταν στο «Παρών»- το ζήτημα της δημοκρατικής λειτουργίας των κομμάτων, της οργάνωσης στην πραγματικότητα ενός συστήματος που με έναν τρόπο θα βλέπουμε ποιο είναι το καταστατικό περιεχόμενο το οποίο υπάρχει μέσα στα κόμματα και θα υπάρχει ένας δικαστικός έλεγχος αυτού του περιεχομένου. Να το συμφωνήσουμε ποιος είναι αυτός. Αλλά δεν συμφωνήσατε σε τίποτα από αυτά. 
Είναι μεγάλα ζητήματα που ενδιαφέρουνε την κοινωνία, μεγάλα ζητήματα που ήταν κρίσιμα για την πολιτική μας συζήτηση. Σε τίποτε απ’ αυτά δεν συμφώνησε καμία πτέρυγα. Και αναφέρομαι και σε αυτούς που υποτίθεται ότι έχουν πατριωτικές αξίες. Δεν ψηφίσατε να αλλάξει το 16 για να ενσωματωθούν αυτά τα δύο μεγάλα ζητήματα, η προστασία της σημαίας και η προστασία της Ελληνικής γλώσσας. 
Άρα σήμερα, εκείνο το οποίο κάνουμε είναι ότι πράγματι με τη στήριξη της ομάδας της Νέας Δημοκρατίας, της Κοινοβουλευτικής Πλειοψηφίας, προχωράμε στις προτάσεις μας για τη Συνταγματική Αναθεώρηση στην επόμενη Βουλή. Μια Συνταγματική Αναθεώρηση με ισχυρό πατριωτικό και φιλελεύθερο πρόσημο. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Βορίδη. 
Ζήτησε τον λόγο για μια παρέμβαση ο κ. Μάντζος ως Κοινοβουλευτικός Εκπρόσωπος. 
Παρακαλώ, κύριε Μάντζο.
ΔΗΜΗΤΡΙΟΣ ΜΑΝΤΖΟΣ: Ακριβώς, ως Κοινοβουλευτικός Εκπρόσωπος και απαντώντας όχι προσωπικά, λοιπόν, όπως είπε ο κύριος Βορίδης σωστά, αλλά ως εκπρόσωπος του κόμματος Αξιωματικής Αντιπολίτευσης σε όσα μας καταλόγισε ο Πρόεδρος της Επιτροπής Αναθεώρησης, ο οποίος -φαντάζομαι- όπως όλοι, νιώθει την ίδια μοναξιά που νιώθουμε όσον αφορά στη Συνταγματική Αναθεώρηση και εδώ μέσα. Δηλαδή, αυτή τη στιγμή η Κοινοβουλευτική σας Πλειοψηφία αριθμεί τους περισσότερους Βουλευτές από το πρωί. Αυτή είναι η πολυκοσμία της Νέας Δημοκρατίας. Αν αυτή την εικόνα, μάλιστα, τη δούμε έξω από το κτήριο, τότε θα νιώσουμε ακόμα μεγαλύτερη μοναξιά και σιωπή όσον αφορά στην Αναθεώρηση. Και εκεί ακριβώς είναι η βασική μας ένσταση για τη διαδικασία και την επιλογή της χρονικής περιόδου που αυτή συντελείται. 
Και κάτι ακόμα το οποίο έχουμε πει πολλές φορές στον δημόσιο λόγο. Ο ένας μήνας ο οποίος θα μεσολαβήσει ανάμεσα σ’ αυτή τη συζήτηση και στην επόμενη συζήτηση και στην επόμενη ψηφοφορία επί των αναθεωρητέων διατάξεων, είναι ο μήνας του Αυγούστου. Τι περισσότερο πρέπει να κάνετε για να απομειώσετε στο ελάχιστο το κοινωνικό αποτύπωμα αυτής της συνεδρίασης και αυτής της συζήτησης, που είναι κορυφαία πολιτειακή διαδικασία και αφορά τελικά μόνο σε εμάς, σε μερικούς, όχι όλους, όσους Βουλευτές ασχολούνται; Δεν είναι όλοι. Όσοι Βουλευτές από τους 297 ασχολούνται, γιατί έχουμε και μια ελλιπή σύνθεση της Βουλής. Μια ελλιπούς συνθέσεως Βουλή αποφασίζει για την Αναθεώρηση του Συντάγματος. 
Και μας είπε και κάτι ακόμα ο κύριος Πρόεδρος της Επιτροπής, ότι έρχεται πολύ κοντά στις εκλογές για γιατί τι γκρινιάζουμε. Άρα, να βγάλουμε και ένα συμπέρασμα ότι θα κάνετε εκλογές, θα πω εγώ. Είναι ακόμα μεγαλύτερο το πρόβλημα, αν κάνετε εκλογές μάλιστα αμέσως, διότι εδώ το επίδικο, όπως σωστά λέτε ότι είναι το Σύνταγμα, έρχεται πολύ κοντά στις εκλογές χωρίς να συζητείται κοινωνικά. Δηλαδή, μειώνετε πλήρως την κοινωνική αξία της συζήτησης και λέτε στους πολίτες ότι πρέπει να αποφασίσουν, ενώ δεν υπάρχει καμία ενημέρωση για αυτήν τη Συνταγματική Αναθεώρηση. 
Εδώ έχετε κάνει και ένα μεγαλύτερο σφάλμα. Πιστεύετε ότι το Σύνταγμα είναι αντικείμενο κομματικών σχηματισμών και καλείτε εμάς, που στόχος μας είναι η πολιτική αλλαγή μέσα από τις εκλογές, να πάρουμε λευκή επιταγή στα χέρια μας. Εμείς λέμε το εξής, κάτι πολύ απλό: Το Σύνταγμα δεν μπορεί να είναι αντικείμενο λευκής επιταγής για κανέναν, ούτε για τη σημερινή πλειοψηφία, ούτε για την αυριανή πλειοψηφία. Ακόμα και αν εμείς είμαστε το πρώτο κόμμα που ναι, αυτός είναι ο στόχος όλων των κομμάτων που κατέρχονται στις εκλογές, κυρίως του κόμματος της Αξιωματικής Αντιπολίτευσης, δεν θέλουμε λευκές επιταγές. Κανένας δεν πρέπει να έχει λευκή επιταγή για τα μεγάλα ζητήματα. 
Και αν θέλατε πράγματι αυτό να το είχαμε συζητήσει, κύριε Πρόεδρε της Επιτροπής, έπρεπε να μην ήσασταν αναξιόπιστος όσον αφορά στη δέσμευσή σας ότι θα φέρνατε σε συζήτηση όλες τις προς αναθεώρηση προτάσεις και των υπολοίπων κομμάτων. 
Το άρθρο 110, που είναι η βασική μας πρόταση -το ξέρετε από τον Γενικό μας Εισηγητή- ουδέποτε τέθηκε προς συζήτηση στην Επιτροπή Αναθεώρησης. Διότι γνωρίζετε πολύ καλά ότι πολλοί συνάδελφοι της Πλειοψηφίας, του Κόμματός σας, θα υπερψήφιζαν ή θα τοποθετούνταν θετικά στην πρότασή μας για αλλαγή του  άρθρου 110. Διότι το πνεύμα του Συντάγματος είναι ακριβώς αυτό. Όλα τα μεγάλα ζητήματα, τα πανεπιστήμιά μας, η ποινική ευθύνη των Υπουργών, που σε μερικές μέρες συμπληρώνουμε έναν χρόνο από το τότε που με επιστολικές ψήφους -ονομαστικές θέλατε να τις κάνετε- και εσείς και ο κ. Αυγενάκης προστατευτήκατε από την Πλειοψηφία της Νέας Δημοκρατίας, το ζήτημα της μονιμότητας και της διατήρησης της νομιμότητας της δημόσιας διοίκησης και της πραγματικής αξιολόγησης των δημοσίων υπαλλήλων, το ζήτημα του ρουσφετιού και ποιος είναι ο πραγματικός ρόλος τελικά του Βουλευτή, όλα αυτά τα θέματα θα έπρεπε να τα αποφασίσουν οι πολίτες και το πώς θα αναθεωρηθούν από την επόμενη Βουλή. Οι πολίτες είναι αυτοί που θα αναδείξουν τη Βουλή που θα αποφασίσει με υπερπλειοψηφίες τη διατύπωση των κανόνων δικαίου που θα τεθούν σε ισχύ. Οι πολίτες θα μας πουν πώς θα αναθεωρήσουμε το Σύνταγμα και θα αναδείξουν τη Βουλή που θα το πράξει στο όνομα του λαού, όπως θέλει το άρθρο 110 και το πνεύμα του Συντάγματος. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Έχει ζητήσει τον λόγο για μία παρέμβαση η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου. 
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπατε, κύριε Βορίδη, ότι οι προτάσεις σας έχουν βαρύ ιδεολογικό χαρακτήρα. Εννοείτε ότι έχουν βαρύ χουντικό πρόσημο. Αυτός είστε. Είστε ο εκπρόσωπος του πραξικοπηματία Παπαδόπουλου. Είστε εκείνος που αμφισβήτησε την αποκατάσταση της δημοκρατίας. 
Βέβαια, φεύγει διότι, έτσι φεύγουν οι πολύ δημοκρατικοί πολίτες. Θα πρέπει, όμως, κάποια πράγματα να ειπωθούν. 
Περίμενα, κύριε Μάντζο, ότι εκτός από όσα είπατε, θα σχολιάζατε τη μέγιστη απρέπεια ότι ενώ ήσασταν προηγουμένως τέσσερις Βουλευτές της Αξιωματικής Αντιπολίτευσης, εκ των οποίων τρεις γυναίκες Βουλευτίνες και ο πολύς Βορίδης, με το ιδεολογικό πρόσημο και τα τσεκούρια, απευθυνόταν μόνο στον άντρα Βουλευτή.
Δεν αναγνωρίζεστε, κυρίες μου. Όπως δεν αναγνωρίζομαι εγώ ως Αρχηγός από έναν φασίστα, ο οποίος σηκώνεται και φεύγει -αλλά αυτός προέδρευε της Επιτροπής Συνταγματικής Αναθεώρησης- έτσι δεν αναγνωρίζονται και οι Βουλευτίνες του ΠΑΣΟΚ. Μόνο ο άντρας Βουλευτής αναγνωρίζεται, σε αυτόν απευθύνεται και με αυτόν διαλέγεται ο πολύ βαρύς κ. Βορίδης, που μας μίλησε για την πατρίδα και τη σημαία. Τι σχέση έχουν με αυτά οι πατριδοκάπηλοι, οι νοσταλγοί της χούντας; Τι σχέση έχουν αυτοί που ευθύνονται για τις μεγαλύτερες εθνικές προδοσίες; Διότι η κατάλυση της δημοκρατίας αποτελεί τη μεγαλύτερη προδοσία της πατρίδας και του έθνους. 
Και σήμερα, ημέρα επετείου της πτώσης της χούντας, που δεν συνέβη για άλλο λόγο, αλλά για τον λόγο ότι αφού οργάνωσε το πραξικόπημα στην Κύπρο, επέτυχε την τουρκική εισβολή και κατοχή, σήμερα, περισσότερο από κάθε άλλη φορά, είναι κατάδηλο ότι την πατρίδα δεν την υπερασπίστηκαν οι πατριδοκάπηλοι χουντικοί. Την πατρίδα την υπερασπίστηκαν οι πολίτες και μάλιστα, πάνω απ’ όλα και πρώτοι απ’ όλους οι νέοι που ήταν αυτοί που υπερασπίστηκαν και τη δημοκρατία. Και οι μεγαλύτερες και οι πρώτες εξεγέρσεις επί χούντας ήταν οι εξεγέρσεις των φοιτητών, ήταν η εξέγερση της Νομικής και η εξέγερση του Πολυτεχνείου. Και η σημαία του Πολυτεχνείου, που κάποιοι δεν αναγνωρίζουν ότι είχε νεκρούς, η ματωμένη ελληνική σημαία του Πολυτεχνείου, είναι η ελληνική σημαία. 
Αυτοί, λοιπόν, που τιμούν την ελληνική σημαία τιμούν και τους νεκρούς του Πολυτεχνείου, τιμούν και τους αντιδικτατορικούς αγώνες στους οποίους η Νέα Δημοκρατία δεν στέλνει ούτε εκπρόσωπο, τιμούν τους αγωνιστές του αντιδικτατορικού αγώνα και τους φυλακισθέντες και τους εξορισθέντες και ναι, αναγνωρίζουν το βαρύ αντιδημοκρατικό πρόσημο σε εκείνους που θέλουν να καταργήσουν κεκτημένα του φοιτητικού κινήματος, το άρθρο 16, τη δημόσια και δωρεάν παιδεία που την κατέκτησαν διαχρονικά οι φοιτητές που αντιστάθηκαν και δεν υπέκυψαν. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε. 
Τον λόγο έχει η κ. Ευαγγελία Λιακούλη από το ΠΑΣΟΚ-Κίνημα Αλλαγής.
ΕΥΑΓΓΕΛΙΑ ΛΙΑΚΟΥΛΗ: Ευχαριστώ, κύριε Πρόεδρε. 
Κυρίες και κύριοι συνάδελφοι, δεν ξέρω πώς αισθάνεται σήμερα ο Υπουργός Δικαιοσύνης, ο κ. Φλωρίδης, που μας έστειλε στα μπάζα όσοι ασχοληθήκαμε με το μπάζωμα στα Τέμπη. Δεν ξέρω. Ένας Εισαγγελέας του Αρείου Πάγου έστειλε πάντως στο Δικαστικό Συμβούλιο μία τετράδα, προκειμένου να εκτιμηθεί αν πρέπει να παραπεμφθούν, βλέποντας προφανώς αποδείξεις και όχι αποχρώσες ενδείξεις. Άρα, το μπάζωμα υπήρχε. Ξεκινάμε από ένα το κρατούμενο. 
Άρα, ένας Υπουργός, πρώτος τη τάξει μάλιστα της Κυβέρνησης, που λέει ότι εσείς οι Βουλευτές του Κοινοβουλίου είστε για τα μπάζα που ασχοληθήκατε με το μπάζωμα, προφανώς πρέπει να κάνει μια δήλωση παραίτησης -ίσως, θα έλεγα εγώ. Θα ήταν τίμιο να έκανε μία δήλωση παραίτησης και ανάλογο με αυτό. Δεν το βλέπω όμως. Προχωράει η μέρα και δεν το βλέπω. 
Μετά τον κ. Φλωρίδη, βέβαια, είχαμε τον αλχημιστή, όχι του Κοέλιο ή του Τζόνσον. Είχαμε τον άλλο τον αλχημιστή, τον κανονικό, τον αλχημιστή τον κ. Βορίδη. Είναι ο αλχημιστής της Νέας Δημοκρατίας. Αυτός ήταν σήμερα που ήρθε εδώ στο Βήμα της Βουλής και προσπάθησε να βρει το ελιξίριο της ζωής για να εξασφαλίσει την αθανασία της Νέας Δημοκρατίας. Ο αλχημιστής έμπλεξε τα χημικά -σε αυτά και στα τοξικά είστε πρώτοι- λίγη φιλοσοφία για τους θεσμούς -αυτό που πουλάτε- την αστρολογία -η συγκυρία δεν είναι αυτό;- και λίγο μυστικισμό, για το πού θα μας οδηγήσει η θεσμική κατάρρευση αν δεν την εμποδίσουμε εμείς κάνοντας τη Συνταγματική Αναθεώρηση. 
Σε ποιους μιλάτε; Πρότερος έντιμος βίος δεν υπάρχει. Ούτε ελαφρυντικό μπορεί να σας αναγνωριστεί. Δεν το καταλαβαίνετε πια; Τα πάντα έχουν γίνει εργαλεία στα χέρια σας. 
Ήρθε και υπερθεμάτισε ο κ. Βορίδης για την fast track διαδικασία, για τη Συνταγματική Αναθεώρηση. Καλά, μιλάτε σοβαρά; Υπάρχει άνθρωπος στον πλανήτη που θα πιστέψει ότι κάνατε σοβαρή διαδικασία για τη Συνταγματική Αναθεώρηση; 
Και τι είπατε στρυμωγμένοι και στα κάγκελα, εσείς και ο ίδιος ο κ. Μητσοτάκης, έχοντας ανέβει στα σκοινιά με τα μανταλάκια λόγω του ορυμαγδού  των σκανδάλων, όπως ΟΠΕΚΕΠΕ, Τέμπη, υποκλοπές, κυρίως, γιατί άρχισε να λαλάει, να κελαηδάει το πουλί; Ο κ. Ντίλιαν, καταδικασθείς πλέον, είπε δεν θα με πάρετε μαζί στη συμφορά. Άρα, λοιπόν, τι έκανε; Είπε ο κ. Μητσοτάκης τη φοβερή ατάκα: ασυμβίβαστο του Υπουργού και του Βουλευτή, Συνταγματική Αναθεώρηση, όχι το Υπουργικό Συμβούλιο να επιλέγει αν θα πάει στη διαδικασία της ηγεσίας της δικαιοσύνης κάποιος ή όχι και βεβαίως, όχι η Βουλή για την ευθύνη των Υπουργών. Και είπε ότι εγώ είμαι αποφασισμένος να τα αλλάξω όλα, γιατί στο κάτω κάτω της γραφής είμαι ο Μητσοτάκης και είμαι κεντρώος και είμαι και μεταρρυθμιστής. Αυτό δεν μας είπε;
Βέβαια, σηκώθηκε αντάρα και σκόνη μεγάλη από την ίδια τη Νέα Δημοκρατία, εδώ στα δεξιά μου, όταν είπε ασυμβίβαστο του Υπουργού και του Βουλευτή. Πρώτα, το πήγατε σε μεταφραστή, για να δείτε τι εννοεί ο ποιητής, καθότι τον ηγέτη δεν τον ρωτάει κανείς εύκολα. Αφού, τέλος πάντων, το πήγατε, προκειμένου να σας εξηγήσει τι εννοούσε ο ποιητής, μετά καταλάβατε ότι αυτό το πράγμα θα σας κάνει ρεζίλι στον παγκόσμιο χάρτη της πολιτικής. Διότι ο κ. Μητσοτάκης το χρησιμοποίησε για να πει ότι έτσι θα χτυπήσει το ρουσφέτι. Πηγαίνει ένας Υπουργός και κάθεται -καλή ώρα, ο Υφυπουργός- παίρνει τη θέση του ο αναπληρωτής επιλαχών Βουλευτής και όταν τον καθαιρεί ο Πρωθυπουργός κάνοντας ανασχηματισμό, ξαναπάει στο έδρανο της Βουλής ο Υπουργός και ο Βουλευτής ξαναπάει πίσω στην εκλογική του περιφέρεια ως επιλαχών. 
Αυτή τη σύλληψη -φαντάζομαι- έκανε πάρα πολλή προσπάθεια Πρωθυπουργός για να την εκστομίσει, για να μην πω να τη σκεφθεί. Δεν θεωρώ ότι τη σκέφτηκε ο ίδιος. Θεωρώ ότι κάποιος άλλος το είπε αυτό. Δεν θέλω να το πιστέψω, ότι ο Πρωθυπουργός της χώρας που τον παίρνει κανείς στο τηλέφωνο στις 3.00΄ τα ξημερώματα και πρέπει να διευθετήσει εθνικά θέματα μεγάλης τάξεως, διπλωματικής ισχύος και σημασίας, ότι θα είχε αυτή την πρόταση. Διότι αν το πιστεύω, πλέον θα πρέπει να ανησυχώ ακόμη πιο σοβαρά για τη χώρα μου.

Και αφού, λοιπόν, αυτά κάνατε και είπατε, ο αλχημιστής κ. Φλωρίδης ήρθε εδώ και μας είπε, «μα καλά μιλάτε για fast track διαδικασία, όλα τα άρθρα τα συζητήσαμε, τα πάντα τα κάναμε, τι θέλετε επιπλέον; Και μας περίσσεψαν και μέρες», για τον τρόπο που οργανώσατε εσείς τη συζήτηση της συνταγματικής αναθεώρησης. 
Ο τρόπος που οργανώσατε τη συζήτηση ήταν απαράδεκτος. Παραβίασε τη στοιχειώδη έννοια του Συντάγματος, που απαιτεί σεβασμό από όλους. Αφήστε, λοιπόν, αυτά που λέτε, τα τερτίπια σας και τα τσιτάτα σας. Αφήστε τα για άλλους. 
Πάμε τώρα στο άρθρο 86. Τι είπε ο κύριος Πρωθυπουργός και η Νέα Δημοκρατία; Τέλος, η ευθύνη των Υπουργών εδώ. Άρα, λοιπόν, ζήτησε έτσι και έμμεσα μία συγγνώμη για τα τεράστια κοινοβουλευτικά πραξικοπήματα που έχετε κάνει εδώ μέσα, βάζοντας σε ύπνο τους Βουλευτές, ψηφίζοντας με επιστολικές ψήφους και λοιπά και λοιπά. Σωστά; Σωστά, που λέει και ο κ. Βορίδης. 
Αφού κάνατε, λοιπόν, αυτό το πραξικόπημα ξανά και ξανά και για τα Τέμπη και για τις υποκλοπές και λοιπά, τι φέρατε τελικώς στην Αναθεωρητική Επιτροπή; «Ώδινεν όρος καὶ ἔτεκεν μῦν». Αφού λέγατε και λέγατε και λέγατε, τελικώς τα ίδια κάνατε. Οι Υπουργοί με απλά λόγια -ελληνικέ λαέ άκου- θα κρίνονται πάλι από τη Βουλή. Απλώς η Νέα Δημοκρατία κάνει ένα «bypass» και με άτσαλο τρόπο, όχι με χειρουργικό τρόπο τουλάχιστον, να πετύχει το εγχείρημα. Το πάτε στους δικαστές, αλλά δεν μας νοιάζει εμάς τι θα πουν οι δικαστές. Είτε πουν ότι ναι ευθύνεται ο Αυγενάκης, είτε πουν ότι δεν ευθύνεται, εμείς θα το πάμε πάλι στη Βουλή και χρειάζονται εκατόν πενήντα ένας για να τον στείλουμε τον Αυγενάκη, τον Βορίδη και οποιονδήποτε άλλο στο εδώλιο του κατηγορουμένου. Σωστά; Σωστά. 
Πάμε τώρα στο επόμενο για την επιλογή της ηγεσίας της Δικαιοσύνης. Τι μας λέγατε; Τέλος στο Υπουργικό Συμβούλιο. Το Υπουργικό Συμβούλιο δεν θα αποφασίζει πλέον για την ηγεσία της Δικαιοσύνης. Θα κάνουμε άλλο σώμα με δικαστές, που θα αποφασίζουν αυτοί. Τι τελικά κάνατε; Τελικά φέρατε μία ειδική -λέει- κοινοβουλευτική επιτροπή και θα αποφασίζει ποιος; Για μαντέψτε. Θα αποφασίζει η κυβέρνηση, η κυβερνητική πλειοψηφία. Σωστά; 
ΠΑΝΑΓΙΩΤΗΣ ΔΟΥΔΩΝΗΣ: Σωστά!
ΕΥΑΓΓΕΛΙΑ ΛΙΑΚΟΥΛΗ: Πάμε, λοιπόν, και στα επόμενα. 
Τι είπατε για τους ΟΤΑ; Ανεξαρτησία στους ΟΤΑ. Σεβόμαστε τους δύο βαθμούς της αυτοδιοίκησης, αυτοτελείς πόροι και αρμοδιότητες. Τι κάνατε τελικά και τι προτείνατε με συνταγματικό τρόπο; Προσέξτε την πονηριά. Με αυτό θα έπρεπε να ασχοληθούμε πολύ περισσότερο όλοι. Δεν είχαμε χρόνο δυστυχώς. Το λέω δημόσια και το καταθέτω αυτό ως ένα πρόβλημα που κουβαλάω. 
Για την αυτοδιοίκηση, πάτε και κάνετε λαθροχειρία. Βάζετε συνταγματικά με απλή κατ’ εξουσιοδότηση νομοθεσία να δίνεται η δυνατότητα και στους δύο βαθμούς στην πραγματικότητα να παίζουν μεταξύ τους, να καταργούνται και την αυτοτέλεια των πόρων και των αρμοδιοτήτων την υπονομεύετε. 
Σωστά; 
ΠΑΝΑΓΙΩΤΗΣ ΔΟΥΔΩΝΗΣ: Σωστά!
ΔΗΜΗΤΡΙΟΣ ΜΑΝΤΖΟΣ: Σωστά! 
ΕΥΑΓΓΕΛΙΑ ΛΙΑΚΟΥΛΗ: Και πάμε και στο τελευταίο που έχει σχέση με το κερασάκι στην τούρτα. Μα δεν θα είχατε ρεκλάμα; Δεν θα πουλούσατε τσιτάτα; Δεν θα κάνατε εμπόριο; Δεν θα βγάζατε καλάθι έξω με την πραμάτεια σας; Βεβαίως και θα βγάζατε. Μα τέτοιοι είστε, τα ξέρετε αυτά καλύτερα από εμάς. 
Πιάνετε, λοιπόν, τις μονταζιέρες ξανά και τις ομάδες εκεί που έχετε συστήσει με νόμιμο τρόπο χρηματοδοτούμενες πλήρως και τι κάνετε; Στο καλάθι βάζετε το τσιτάτο των δημοσίων υπαλλήλων. Και τι λέτε; Αυτοί που ρουφάνε εν πάση περιπτώσει το αίμα του ελληνικού λαού, οι διορισμένοι με τα ρουσφέτια και λοιπά και λοιπά -όλοι οι δημόσιοι υπάλληλοι στον μύλο και στην κρεατομηχανή- καμία μονιμότητα. Άρση της μονιμότητας για να δούμε χαΐρι και προκοπή σε αυτόν τον τόπο. Έτσι δεν είπατε; Έτσι είπατε. 
Ανασταίνετε, λοιπόν, τους Κωλέττηδες και τους Δεληγιάννηδες, τότε παλιά, που ήθελαν το κομματικό κράτος και υπονομεύετε τις ίδιες τις πολιτικές του Ελευθερίου Βενιζέλου, που εσείς ομνύετε, οι κεντρώοι μεταρρυθμιστές, δήθεν στο όνομά του.
 Κύριοι, η μονιμότητα των δημοσίων υπαλλήλων δεν είναι για να προστατεύσει τον δημόσιο υπάλληλο, αλλά για να προστατεύσει εμάς από εσάς. Γιατί εσείς θα τηλεφωνείτε στον δημόσιο υπάλληλο, όπως τηλεφωνούσατε στον ΟΠΕΚΕΠΕ και του δίνατε εντολή να βγάλει όλους εκείνους προς τα έξω τους «Γκρούεζους» που είχατε, τους τοπάρχες της Νέας Δημοκρατίας, τα παιδιά της τοπικής οργάνωσης, για να πάρουν τα χωράφια που ήταν στη λίμνη Κάρλα και τα ζώα τα κακά, που όταν πήγαν να τα μετρήσουν δεν τα μέτρησαν γιατί τα έφαγε ο κακός ο λύκος και η παχιά αρκούδα. Αυτά μας λέγατε στην Εξεταστική Επιτροπή του ΟΠΕΚΕΠΕ. 
Άρα, λοιπόν, για την άρση της μονιμότητας αυτά μας είπατε και αυτά δεν τα πίστεψε κανένας. Ήσασταν, λοιπόν, ένα fake news. 
Ολόκληρη η ιστορία της συνταγματικής αναθεώρησης ήταν στην πραγματικότητα η προσπάθειά σας να πετάξετε την μπάλα στην κερκίδα, να μιλήσετε για τους θεσμούς που τους έχετε κατασπαράξει, που τους έχετε δαγκώσει, που τους έχετε ματώσει που τους έχετε αφήσει στο περιθώριο -ναι!- στη δική σας επταετία.
 Και επειδή έχουμε ευθύνη απέναντι σε αυτά που βλέπουμε και ακούμε από εσάς, όχι μόνο να τα κρίνουμε, αλλά να προτείνουμε, εμείς ήμασταν ξεκάθαροι. Για την ευθύνη των Υπουργών, βεβαίως και η Βουλή πρέπει να μην έχει καμία μα καμία δικαιοδοσία. Να πηγαίνει σε ειδικό συμβούλιο, σε ειδικό δικαστικό όργανο και εκεί να αποφαίνεται και να μένει. Όχι να ξαναγυρίζει, κύριοι, στη Βουλή με 151 Βουλευτές και να παίρνετε τις πλειοψηφίες και τις αποφάσεις που θέλετε. 
Αν σας εμπιστευόμαστε; Μη με ρωτάτε. Καθόλου δεν σας εμπιστευόμαστε. Αφήστε, λοιπόν, αυτά τα κοινοβουλευτικά και τα αλχημιστικά που είπε πριν ο κ. Βορίδης και που λέτε και εσείς. 
Για την ηγεσία της δικαιοσύνης: Ειδικό σώμα με πλειοψηφία της Βουλής, όλων των κομμάτων εκπρόσωποι και ταυτοχρόνως δικαστές και δικηγόροι, αυτοί που έχουν λόγο, με τις λίστες τους, όπως ακριβώς αυτοί ψηφίζουν ανάμεσά τους και προκρίνουν τους ικανούς τους εργατικούς και τους ακέραιους.
Για τους δημοσίους υπαλλήλους: Αξιολόγηση με έναν τρόπο αντικειμενικό χωρίς επιτροπές, που έχουν από πριν δήθεν κληρωθεί αλλά δεν υπάρχουν, ούτε κομματάρχες προϊσταμένους.
 Και επιτέλους να πω και κάτι τελειώνοντας; Ποιοι μιλάτε τώρα για μεταρρυθμίσεις τέτοιου βεληνεκούς και συνταγματικές αναθεωρήσεις, εσείς που έχετε υπονομεύσει τα πάντα; Δεν άντεξα να ακούω στη διάρκεια της συνταγματικής αναθεώρησης ότι μιλάτε και για εσωτερική δημοκρατία, για καλή νομοθέτηση και για όλα αυτά τα πράγματα, για το περιβάλλον, για την παιδεία. Για το άρθρο 16 σας τα είπαν, δεν χρειάζεται. Μη κρατικά, μη κερδοσκοπικά, τελεία, παύλα παράγραφος. Δεν υπάρχει κανένα περιθώριο σ’ αυτό και δεν το συζητάμε. 
Για τα υπόλοιπα εμείς αυτό που λέμε, αγαπητές και αγαπητοί συνάδελφοι και συναδέλφισσες είναι το εξής. Όταν η συνταγματική αναθεώρηση θα πάει στην αναθεωρητική Βουλή θα έχει υπ’ όψιν της τους διαλόγους που θα έχουν γίνει μεταξύ μας, το πρόσημο των διαλόγων, το ενδιαφέρον που υπάρχει. Θα έχει, όμως, και την πορεία και την ιστορία που έχει ο καθένας να κουβαλήσει και να επιδείξει. Η ιστορία σας, δυστυχώς, δεν σας δικαιώνει. Ο βίος σας είναι αμαρτωλός. Δεν μπορεί κανείς να σας εμπιστευθεί. 
Ώρα για πολιτική αλλαγή!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ο Βουλευτής κ. Ευάγγελος Αποστολάκης ζητεί άδεια ολιγοήμερης απουσίας στο εξωτερικό από 23 Ιουλίου έως 28 Ιουλίου.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια.
 Τον λόγο έχει τώρα από τη Νέα Δημοκρατία ο κ. Γιάννης Κεφαλογιάννης.
ΙΩΑΝΝΗΣ ΚΕΦΑΛΟΓΙΑΝΝΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, σε μία κοινοβουλευτική διαδρομή, όσο μακριά και να είναι, σπάνια δίνεται σε έναν Βουλευτή η δυνατότητα να συμμετέχει σε μία διαδικασία συνταγματικής αναθεώρησης. Και αυτό δεν αποτελεί μία απλώς σημαντική θεσμική στιγμή. Συνιστά μία εξαιρετική ευθύνη. 
Για ένα συγκεκριμένο χρονικό διάστημα καλούμαστε να διενεργήσουμε όχι μόνο ως εκπρόσωποι κομμάτων και εκλογικών περιφερειών, αλλά ως φορείς μιας εξαιρετικής συνταγματικής αρμοδιότητας, να αποφασίσουμε ποιους κανόνες θα παραδώσουμε, όχι μόνο στην επόμενη Βουλή, αλλά και στις επόμενες γενεές. 
Στην αρμόδια επιτροπή είχαμε την ευκαιρία να εξετάσουμε με επάρκεια και βάθος τις προς αναθεώρηση διατάξεις. Και κατά τη γνώμη μου, η σημερινή συζήτηση δεν μπορεί να αποτελέσει απλώς μία σύντομη περίληψη των όσων διεμηνύθησαν στην Επιτροπή. Η Ολομέλεια εν όψει και της ψηφοφορίας που θα ακολουθήσει, οφείλει να αναμετρηθεί με ένα βαθύτερο ερώτημα. Ποια από τα προβλήματα της χώρας είναι πράγματι συνταγματικά και ποια επιχειρούμε να τα μεταφέρουμε στο Σύνταγμα, επειδή πολύ απλά δεν κατορθώσαμε να τα επιλύσουμε πολιτικά διοικητικά ή νομοθετικά; 
Σε ένα από τα πολύ σημαντικά μυθιστορήματα της παγκόσμιας λογοτεχνίας τον «Γατόπαρδο», ο Ταγκρέντι λέει στον πρίγκηπα της Σαλίνα: «Αν θέλουμε να μείνουν όλα όπως είναι, τότε πρέπει όλα να αλλάξουν». 

Η φράση αυτή νομίζω αποτυπώνει έναν κίνδυνο που συνοδεύει κάθε προσπάθεια συνταγματικής αναθεώρησης, δηλαδή να εξαγγέλλουμε με μεγάλες αλλαγές στο συνταγματικό κείμενο για να αποφύγουμε στο τέλος τη δυσκολότερη μεταβολή, εκείνη που αφορά τη λειτουργία των θεσμών, την ποιότητα της πολιτικής, τη διοικητική κουλτούρα και την καθημερινή εφαρμογή των κανόνων. 
Η Αναθεώρηση του Συντάγματος δεν είναι και δεν πρέπει να χρησιμοποιείται ως υποκατάστατο της διακυβέρνησης. Δεν μπορεί να λειτουργεί ως μηχανισμός μετακύλισης των ευθυνών του πολιτικού συστήματος στο ίδιο το Σύνταγμα. Διότι, αν για κάθε δυσλειτουργία θεωρούμε υπεύθυνο το συνταγματικό κείμενο, στο τέλος αποδυναμώνουμε την κανονιστική του υπεροχή και κυρίως παύουμε να αναζητούμε την ευθύνη εκεί που πραγματικά βρίσκεται, στην πολιτική πρακτική, στην εφαρμογή των νόμων, στη λειτουργία της διοίκησης και στην ποιότητα της αντιπροσώπευσης. 
Η ελληνική συνταγματική ιστορία μάς προσφέρει πολλά παραδείγματα αυτού του πειρασμού. Σχεδόν κάθε μεγάλη κρίση του παρελθόντος συνοδευόταν από την επιδίωξη εκείνου που διέθετε έστω προσωρινά τη δύναμη επιβολής να προκαλέσει και μια συνταγματική μεταβολή. Οφείλουμε όμως να υπερβούμε αυτήν τη διαχρονική μας αδυναμία, την τάση να αναζητούμε στο συνταγματικό κείμενο τη θεραπεία κάθε πολιτικής παθογένειας. Μπορούμε να το πετύχουμε, αν αναλογιστούμε τις ηθικές προϋποθέσεις της συνταγματικής συμβίωσης, εκείνες τις οποίες είχε αποδώσει με πολύ μεστό τρόπο ο μεγάλος Έλληνας, ο Μακρυγιάννης: «Είμαστε εις το «εμείς» και όχι εις το «εγώ»». Αυτό το «εμείς» πρέπει να βρεθεί στην καρδιά της σημερινής διαδικασίας. Κανένα Σύνταγμα όσο άρτιο και αν είναι δεν μπορεί να λειτουργήσει όταν οι φορείς της πολιτικής εξουσίας το αντιμετωπίζουν ως όπλο εναντίον των αντιπάλων τους και όχι ως κοινό κανόνα της δημοκρατικής συμβίωσης. 
Με αυτήν την επίγνωση η παράταξη της Νέας Δημοκρατίας κατέθεσε την αναθεωρητική της πρόταση. Όχι ως υπόσχεση ότι μία συνταγματική μεταβολή θα θεραπεύσει αυτομάτως όλα τα προβλήματα της χώρας, αλλά ως μια στοχευμένη παρέμβαση εκεί που η ίδια η συνταγματική εμπειρία ανέδειξε πραγματικά κενά, αμφισημίες και νέες ανάγκες. Η πρότασή μας οργανώνεται γύρω από μία ενιαία αντίληψη ότι το Σύνταγμα οφείλει να προστατεύσει τη συνέχεια της πολιτικής κοινότητας, να προετοιμάζει τη δημοκρατία απέναντι σε νέες μορφές εξουσίας και να δημιουργεί ισχυρότερους όρους λογοδοσίας. 
Το Σύνταγμα δεν οργανώνει μόνο τις κρατικές λειτουργίες. Αποτυπώνει και την ιστορική ταυτότητα της πολιτικής κοινότητας. Η σημαία, η ελληνική γλώσσα και οι δεσμοί με τον απόδημο ελληνισμό δεν αποτελούν διακοσμητικές αναφορές. Είναι στοιχεία ιστορικής συνέχειας, συλλογικής μνήμης και πολιτικής αυτογνωσίας. «Μήγαρις έχω άλλο στο νου μου, πάρεξ ελευθερία και γλώσσα;», αναφέρει ο Σολωμός. Η προστασία της ελληνικής γλώσσας δεν σημαίνει εσωστρέφεια ούτε επιβολή μιας κρατικής γλωσσικής ορθοδοξίας. Σημαίνει την αναγνώριση μιας θετικής υποχρέωσης της πολιτείας να διαφυλάσσει, να καλλιεργεί και να μεταδίδει τη γλώσσα ως φορέα παιδείας και πολιτισμού τόσο στο εσωτερικό της χώρας όσο και στις κοινότητες του απόδημου ελληνισμού.
Όμως η συνταγματική κοινότητα δεν συγκροτείται μόνο από τη μνήμη της. Κρίνεται και από την ευθύνη της απέναντι στο μέλλον. Γι’ αυτό η Αναθεώρηση πρέπει να προσδώσει ένα μεγαλύτερο χρονικό βάθος στη συνταγματική προστασία. Η διαγενεακή δικαιοσύνη δεν αποτελεί μια αφηρημένη ηθική αρχή. Αφορά το περιβάλλον, το δημόσιο χρέος, τους φυσικούς πόρους, τη δημογραφική αντοχή, τη στέγαση, την παιδεία και τελικά την ικανότητα των επόμενων γενεών να καθορίζουν ελεύθερα τη ζωή τους. Η παρούσα γενιά δεν μπορεί να καταναλώνει τις θεσμικές, οικονομικές και οικολογικές προϋποθέσεις της ελευθερίας των επόμενων γενεών. 
Στην ίδια αντίληψη εντάσσεται και η εδαφική συνοχή. Η ισότητα δεν εξαντλείται στην τυπική αναγνώριση των ίδιων δικαιωμάτων. Χάνει το ουσιαστικό της περιεχόμενο όταν ο τόπος κατοικίας καθορίζει την πραγματική δυνατότητα άσκησής τους. Ο πολίτης της παραμεθορίου, του νησιού, της ορεινής περιοχής ή της απομακρυσμένης περιφέρειας δικαιούται πραγματική πρόσβαση στην υγεία, την εκπαίδευση, τις μεταφορές, την ψηφιακή σύνδεση και τη διοίκηση. Η μέριμνα για τον πρωτογενή τομέα, τη διατροφική ασφάλεια και την ελληνική περιφέρεια δεν αποτελεί συντεχνιακή παραχώρηση. Αποτελεί προϋπόθεση κοινωνικής συνοχής, οικονομικής ανεκτικότητας και εθνικής ασφάλειας. 
Καταστατική αποστολή του κάθε συντάγματος είναι, και το γνωρίζουμε πολύ καλά, να οριοθετεί την εξουσία. Στον 20ο αιώνα ο συνταγματισμός κλήθηκε να περιορίσει πρωτίστως την κρατική αυθαιρεσία. Στον 21ο αιώνα καλείται επί πλέον να αντιμετωπίσει την εξουσία των δεδομένων, των αλγορίθμων και των αυτοματοποιημένων συστημάτων λήψεως αποφάσεων. Η τεχνητή νοημοσύνη μπορεί να βελτιώσει τη λειτουργία του κράτους, δεν μπορεί όμως να εξελιχθεί σε έναν αδιαφανή μηχανισμό άσκησης δημόσιας εξουσίας. Ο πολίτης πρέπει να γνωρίζει πότε μία απόφαση που τον αφορά λαμβάνεται ή υποστηρίζεται από ένα αυτοματοποιημένο σύστημα. Πρέπει να μπορεί να ζητήσει αιτιολογία, να προσβάλει την απόφαση και να αξιώσει ουσιαστικό ανθρώπινο έλεγχο. 
Παράλληλα, η Αναθεώρηση πρέπει να ενισχύσει θεσμικά αντίβαρα χωρίς να διαταράσσει τη μορφή του πολιτεύματος. Η επιλογή της ηγεσίας της δικαιοσύνης πρέπει να συνδυάζει την ουσιαστική συμμετοχή των ίδιων των δικαστικών λειτουργών με τη δημοκρατική νομιμοποίηση και τη λογοδοσία, να περιορίζει την κομματική επιρροή χωρίς να δημιουργεί μία απολύτως κλειστή και αυτοαναφορική εξουσία. 
Εξίσου θεμελιώδης είναι και η ασφάλεια δικαίου. Δεν πρέπει όμως στο όνομά της να δημιουργήσουμε έναν γενικευμένο μηχανισμό προληπτικής δικαστικοποίησης της πολιτικής. Η Βουλή οφείλει να νομοθετεί υπεύθυνα και τα δικαστήρια να ελέγχουν αποτελεσματικά χωρίς να συγχέονται οι λειτουργίες τους. Το Σύνταγμα δεν μπορεί να εξαλείψει την κακονομία με μία απλώς διάταξη. Μπορεί όμως να επιβάλλει τις βασικές εγγυήσεις που υποχρεώνουν τον νομοθέτη να γνωρίζει γιατί νομοθετεί, με ποιο κόστος και ποιο μετρήσιμο αποτέλεσμα. 
Στο ίδιο πνεύμα αντιμετωπίζουμε και την ευθύνη των μελών της κυβέρνησης. Οφείλουμε να αποφύγουμε, κυρίες και κύριοι συνάδελφοι, δύο εξίσου επικίνδυνα άκρα, την ατιμωρησία από τη μία πλευρά και την ποινικοποίηση της πολιτικής ζωής από την άλλη. Η κοινοβουλευτική διαδικασία δεν μπορεί να λειτουργεί ως ασπίδα συγκάλυψης. Δεν μπορεί όμως και κάθε πολιτική διαφωνία ή διοικητική αστοχία να μετατρέπεται αυτομάτως σε ποινική κατηγορία. Χρειαζόμαστε έναν μηχανισμό με ισχυρότερες δικαστικές εγγυήσεις, πραγματική διερεύνηση και διαφάνεια. 
Πάνω από όλα όμως, κυρίες και κύριοι συνάδελφοι, πρέπει να ενισχύσουμε το ίδιο το Κοινοβούλιο. Ο μεγάλος ασθενής του πολιτεύματος δεν είναι πάντοτε η εκτελεστική εξουσία, η κυβέρνηση. Είναι συχνά η υποβάθμιση της Βουλής, του Βουλευτή και της αντιπροσωπευτικής λειτουργίας. Η ενίσχυση του κοινοβουλευτικού ελέγχου, η ουσιαστική υποχρέωση των Υπουργών να απαντούν, η αναβάθμιση της νομοθετικής πρωτοβουλίας των Βουλευτών και η διαφάνεια στις σχέσεις τους με τους πολίτες αποτελούν προϋποθέσεις για την αποκατάσταση της εμπιστοσύνης των πολιτών προς το πολιτικό σύστημα. 
Το ίδιο όμως ισχύει και για τα πολιτικά κόμματα. Τα κόμματα δεν είναι απλώς ιδιωτικές ενώσεις χωρίς καμία συνταγματική ευθύνη. Είναι οι βασικοί θεσμοί μεσολάβησης ανάμεσα στην κοινωνία και το κράτος. Η εσωτερική τους δημοκρατία, η διαφάνεια και η ουσιαστική λειτουργία τους επηρεάζουν άμεσα την ποιότητα της ίδιας της δημοκρατίας. 
Κυρίες και κύριοι συνάδελφοι, ένας σπουδαίος Ιταλός δημοσιογράφος και συγγραφέας, ο Ίντρο Μοντανέλι, έγραφε ότι δεν είναι τα καλά συντάγματα που δημιουργούν καλούς πολίτες, είναι οι καλοί πολίτες οι οποίοι δίνουν ζωή στα συντάγματα. Η παρατήρηση αυτή αγγίζει τον πυρήνα της δικής μας ευθύνης. Ένα άρτιο Σύνταγμα στα χέρια αδιάφορων λειτουργών μπορεί να αποτύχει. Ακόμη και ένα ατελές Σύνταγμα όταν εφαρμόζεται από υπεύθυνους δημόσιους λειτουργούς και ενεργούς πολίτες μπορεί να λειτουργήσει αποτελεσματικά. Η ευθύνη μας συνεπώς δεν είναι απλώς να αλλάξουμε το Σύνταγμα, είναι να διακρίνουμε τι πραγματικά χρειάζεται να αλλάξει, τι οφείλουμε να προστατεύσουμε, ποιες νέες μορφές εξουσίας πρέπει να οριοθετήσουμε και κυρίως τι δεσμευόμαστε να εφαρμόσουμε. 
Ας μη δούμε την Αναθεώρηση ως πεδίο κομματικής αυτοεπιβεβαίωσης, αλλά ως μια δοκιμασία της ικανότητάς μας να διαμορφώνουμε κοινούς κανόνες για τη δημοκρατία. Ας μη λειτουργήσουμε στο «εγώ» της κάθε πολιτικής δύναμης, αλλά στον συνταγματικό «εμείς» της δημοκρατίας. Αυτή είναι η ευθύνη της παρούσας Βουλής. Αυτή είναι η παρακαταθήκη που οφείλουμε να δώσουμε στην επόμενη γενιά. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει από το Κομμουνιστικό Κόμμα της Ελλάδας η κυρία Κομνηνάκα.
ΜΑΡΙΑ ΚΟΜΝΗΝΑΚΑ: Ευχαριστώ, κύριε Πρόεδρε.
Τι είναι αυτό που υπαγόρευσε τους χρόνους ρεκόρ της Συνταγματικής Αναθεώρησης; Πρώτον, ήταν η ξεκάθαρη επιδίωξη της Κυβέρνησης, την οποία από την πρώτη στιγμή κατήγγειλε το ΚΚΕ, να μην πάρει χαμπάρι ο λαός τις αντιδραστικές αλλαγές που επιδιώκονται στο Σύνταγμα -αλλαγές που υπηρετούν μια σειρά αλληλένδετους στόχους για την αποτελεσματικότερη στήριξη της καπιταλιστικής οικονομίας και την πολυπόθητη εξασφάλιση της αντιλαϊκής πολιτικής σταθερότητας σε συνθήκες πολεμικής εμπλοκής και διαφαινόμενης νέας οικονομικής κρίσης- όπως βεβαίως και την περαιτέρω ενίσχυση της καταστολής για την περίπτωση που τα διάφορα μέσα χειραγώγησης του λαού δεν αποδίδουν τα αναμενόμενα.
Είναι στοχεύσεις που δεσμεύουν όλα τα αστικά κόμματα που επιχειρούν να παίξουν ρόλο υποστυλώματος του συστήματος. 
Αυτός είναι ο δεύτερος λόγος για τον οποίον επιστρατεύτηκαν αυτές οι fast track διαδικασίες και για τον οποίον κανένα από τα υπόλοιπα κόμματα που μπορεί σήμερα να κάνει διάφορους θεατρινισμούς δεν έβγαλε τσιμουδιά στη διάρκεια της Επιτροπής που αποφασίστηκαν αυτές οι απαράδεκτες διαδικασίες. Γιατί δεν ήθελε κανένας σας να γίνουν ορατές οι μεγάλες συγκλήσεις και ουσιαστικές συναινέσεις σ’ αυτές της στρατηγικής σημασίας στοχεύσεις για το κεφάλαιο, που υπηρετούνται στη Συνταγματική Αναθεώρηση. Γιατί αυτό βεβαίως δεν θα βοηθούσε, τουλάχιστον προεκλογικά, να φιλοτεχνηθούν οι κάλπικες διαχωριστικές γραμμές Κυβέρνησης και βολικής αντιπολίτευσης. Έτσι, επιλέξατε να μείνετε σε μερικά πιασάρικα καβγαδάκια, που πάντα συνοδεύουν το πολιτικό φλερτ, και δώσατε ραντεβού για τις μεγάλες συναινέσεις στην επόμενη, την Αναθεωρητική Βουλή. 
Φροντίσατε βεβαίως να δώσετε και τα απαραίτητα διαπιστευτήρια στο κεφάλαιο, είτε με τις επιμέρους προτάσεις που κατέθεσε το ΠΑΣΟΚ και μια σειρά άρθρα που ψήφισε σιωπηλά «παρών», για να μεταθέσει τη συμφωνία του στο μέλλον, είτε με τις ρητές διαβεβαιώσεις των στελεχών του κόμματος Τσίπρα στον άπλετο τηλεοπτικό χρόνο που απολαμβάνει ότι βεβαίως όλοι θα βάλετε πρόθυμα πλάτη σε αυτές τις στρατηγικές επιδιώξεις του κεφαλαίου, όπως στο άρθρο 16 για τα ιδιωτικά πανεπιστήμια, τον δημοσιονομικό κόφτη στις κοινωνικές δαπάνες, που μας άφησαν προίκα τα μνημόνια, για να επιτρέπεται να αβγαταίνουν τα συνταγματικά αφορολόγητα δίπλα σ’ αυτά των εφοπλιστών και των στρατηγικών επενδυτών και πάει λέγοντας. 
Θα δώσετε δηλαδή την ίδια χρήσιμη συμβολή που προσφέρατε και στην προηγούμενη Συνταγματική Αναθεώρηση του 2018-2019, ο ΣΥΡΙΖΑ του Τσίπρα ως κυβέρνηση τότε και η Νέα Δημοκρατία και το ΠΑΣΟΚ, αρνούμενοι μεταξύ άλλων και την πρόταση του ΚΚΕ για την κατάργηση τόσο του άρθρου 86 για την ευθύνη Υπουργών όσο και του άρθρου 90 για τον διορισμό της ηγεσίας της Δικαιοσύνης από την κυβέρνηση. 
Πού ήσασταν, κυρίες και κύριοι του ΠΑΣΟΚ, που σήμερα ανεβάζετε τους τόνους, όταν αρνούσασταν με ένα στόμα-μια φωνή αυτές τις προτάσεις του ΚΚΕ, και που έγιναν στη συνέχεια τα χρησιμότερα εργαλεία για να στηθούν όλες αυτές οι άθλιες μεθοδεύσεις της Νέας Δημοκρατίας στο έγκλημα των Τεμπών, στο σκάνδαλο του ΟΠΕΚΕΠΕ, στις υποκλοπές, δηλαδή όλα αυτά τα άρθρα που δικαίως συγκέντρωσαν και τα πυρά της λαϊκής κατακραυγής όλο αυτό το διάστημα; 
Σήμερα λοιπόν αυτή η αλλαγή στάσης σας και η πρόταση για αναθεώρηση των άρθρων αυτών δεν είναι μια ένδειξη μεταμέλειας γι’ αυτά που δεν κάνατε το 2018, αλλά μια προσπάθεια να κατευνάσετε αυτή ακριβώς τη λαϊκή κατακραυγή και οργή που δίκαια συσσωρεύεται. 
Ούτε αυτή τη φορά όμως ακουμπάτε τον προβληματικό πυρήνα της διάταξης, ότι δηλαδή εξακολουθεί η κυβερνητική πλειοψηφία να έχει τον τελευταίο και καθοριστικό ρόλο για την παραπομπή ή όχι των Υπουργών στη Δικαιοσύνη. Απλώς, ξεμπερδεύετε με το άβολο κομμάτι της διαδικασίας, το μόνο στάδιο που η Αντιπολίτευση έχει μια σχετική δυνατότητα να θέτει ερωτήματα και να ξεβολεύει ενδεχομένως την κυβερνητική Πλειοψηφία, εκθέτοντάς την με μια σειρά πράξεις της. 
Επιλέγετε δηλαδή να συνταγματοποιήσετε το μοντέλο της προανακριτικής παρωδίας του Τριαντόπουλου, που σήμερα σωστά βεβαίως κατέληξε να παραπέμπεται τουλάχιστον για το μπάζωμα και τη συγκάλυψη των στοιχείων στο έγκλημα των Τεμπών. Όμως, η θέση του, μαζί με τον κύριο Καραμανλή, θα ήταν στο εδώλιο των κατηγορουμένων για την κύρια δίκη του εγκλήματος των Τεμπών, αν δεν είχατε χρησιμοποιήσει βεβαίως τα χρήσιμα εργαλεία του Συντάγματος. 
Μάλιστα, στην πρότασή της η Νέα Δημοκρατία κρύβει ακόμα έναν άσο στο μανίκι. Προβλέπει ονομαστική ψηφοφορία και όχι μυστική στην Ολομέλεια, για να προστατεύεται και το κύρος της κάθε κυβέρνησης από διάφορες εξευτελιστικές μεθοδεύσεις, όπως αυτές των μετρημένων επιστολικών ψήφων στις Προανακριτικές Βορίδη-Αυγενάκη. 
Το ίδιο κολοβή είναι η αναθεώρηση που προτείνετε και σε σχέση με τον διορισμό της ηγεσίας της Δικαιοσύνης. 
Το αίτημα, κύριοι, όχι μόνο του ΚΚΕ, αλλά της συντριπτικής πλειοψηφίας των δικαστικών λειτουργών, αλλά και της πλειοψηφίας του λαού, είναι να παύσει αυτή η οργανική σύνδεση της ηγεσίας της Δικαιοσύνης με την εκάστοτε κυβέρνηση, αυτό το ελάχιστο και στοιχειώδες. 
Και επειδή βεβαίως η ηγεσία της Δικαιοσύνης δεν πρέπει να καθορίζεται ούτε αποκλειστικά από την κυβέρνηση ούτε αποκλειστικά από τους δικαστές ως ένα εσωτερικό ζήτημα αυτοδιοίκησης, το ΚΚΕ προτείνει αυτή να εκλέγεται από ένα ευρύτερο εκλεκτορικό σώμα και βεβαίως να καταργηθεί η προβλεπόμενη από το Σύνταγμα εμπλοκή του Υπουργού Δικαιοσύνης στις προαγωγές των δικαστών. 
 Επίσης, θέση του ΚΚΕ είναι ότι πρέπει να αναγνωριστούν στους δικαστές και τα ελάχιστα ουσιώδη συνδικαλιστικά δικαιώματα, όπως αυτό της απεργίας. 
Έρχεται σήμερα η Νέα Δημοκρατία να κομπάσει ως ένδειξη τάχα θεσμικής της σοβαρότητας, όταν, με προκάλυμμα την πρόταση κατά λόγο από τη μεριά της ολομέλειας των ανώτατων δικαστηρίων, επιφυλάσσει και πάλι την τελική κρίση αυτή τη φορά, αντί απευθείας στο Υπουργικό Συμβούλιο, δια της πλαγίου στην κυβερνητική Πλειοψηφία. 
Βεβαίως, και το ΠΑΣΟΚ, ο διαπρύσιος σήμερα κήρυκας του περιβόητου κράτους δικαίου, ανέσυρε σήμερα την πρόταση που είχε καταθέσει πριν την Αναθεώρηση του 2001, την οποία όμως την είχε και αυτός αποσύρει, για να αξιοποιήσει τα ίδια εργαλεία του διορισμού της ηγεσίας των ανωτάτων δικαστηρίων, είτε μόνος του ως κυβέρνηση είτε συμπράττοντας με τη Νέα Δημοκρατία στο πλαίσιο των συγκυβερνήσεών τους. 
Αυτό λοιπόν που καθορίζει τη σημερινή στάση όλων σας είναι αυτό το ενοχλητικό 75% των ερωτηθέντων που απαντάει στις δημοσκοπήσεις ότι δεν εμπιστεύεται τη Δικαιοσύνη και επιχειρείτε με αυτόν τον τρόπο να τους χρυσώσετε το χάπι. 
Βεβαίως, κύριοι, η έλλειψη εμπιστοσύνης του λαού στη Δικαιοσύνη δεν οφείλεται μόνο στη στάση που αυτή κράτησε τα προηγούμενα χρόνια στις γνωστές υποθέσεις που ταλανίζουν τον λαό, αλλά κυρίως στο ότι οι εργαζόμενοι, τα λαϊκά στρώματα, αντιλαμβάνονται ότι απέναντί τους έχουν μια Δικαιοσύνη που με ευθύνη των κυβερνήσεων γίνεται ολοένα και πιο εχθρική και δυσπρόσιτη για τα λαϊκά συμφέροντα, την ίδια ώρα που γίνεται όλο και πιο φιλική, ταχεία και αποτελεσματική για τους επενδυτές και τις υποθέσεις μεγάλου ενδιαφέροντος για το κεφάλαιο. 
Είναι μια Δικαιοσύνη που σέρνεται όταν ερευνά τα κρατικά εγκλήματα, που χάνει μέχρι και κρίσιμα αποδεικτικά στοιχεία, αλλά είναι πολύ αποτελεσματική όταν πρέπει να βγάλει παράνομους τους εργατικούς αγώνες και τις απεργίες, όταν πρόκειται να αποφασίσει ότι είναι νόμιμες οι περικοπές μισθών και συντάξεων, οι απολύσεις εργαζομένων, όταν πρόκειται να ξεσπιτώσει φτωχούς ανθρώπους, ακόμα και ανάπηρους, για να δώσει τα σπίτια τους στα κοράκια των τραπεζών και των funds. 
Είναι η Δικαιοσύνη που εφαρμόζει και ενισχύει τις αποφάσεις και το αντιδραστικό νομοθετικό πλαίσιο που διαμόρφωσαν και στήριξαν όλες οι κυβερνήσεις, περπατώντας και τις ευρωενωσιακές κατευθύνσεις, για τσάκισμα του εισοδήματος, για τη δεκατριάωρη δουλειά, για την ένταση της καταστολής απέναντι στους λαϊκούς αγώνες. 
Βεβαίως, ξιφουλκείτε όλοι ως θεματοφύλακες του περιβόητου κράτους δικαίου, όμως συσκοτίζετε την ουσία για τον πραγματικό χαρακτήρα και τον ρόλο της Δικαιοσύνης στο πλαίσιο του σημερινού εχθρικού για τον λαό κράτους, τον πραγματικό χαρακτήρα που αναδεικνύεται μόνο όταν απαντήσουμε στο ερώτημα «Δικαιοσύνη για ποιον, από ποιον, σε ποιο κράτος και με ποιους θεσμούς και νόμους;». Γιατί στο σημερινό αστικό κράτος μιλάμε για τη Δικαιοσύνη του κεφαλαίου. Και με όποια μέτρα περαιτέρω θωράκισης της λειτουργίας της από τις φαινομενικά έξωθεν παρεμβάσεις, ο ρόλος της παραμένει να είναι καθοριστικός στην εφαρμογή και ενίσχυση του σημερινού αντιλαϊκού αντιδραστικού πλαισίου της Ευρωπαϊκής Ένωσης και των κυβερνήσεων. 
Βεβαίως, όσο το πλαίσιο αυτό θα γίνεται ολοένα και πιο αντιδραστικό τόσο πιο ασφυκτικά θα γίνονται και τα περιθώρια ευσυνείδητων και έντιμων λειτουργών της Δικαιοσύνης να δικαιώνουν τα συμφέροντα και τις διεκδικήσεις του λαού μέσω των αποφάσεών τους.
Αυτές λοιπόν τις όποιες χαραμάδες υπάρχουν σήμερα στο ασφυκτικό θεσμικό πλαίσιο επιχειρείτε να κλείσετε και με την πρόταση για μετατροπή του Ανώτατου Ειδικού Δικαστηρίου σε οιονεί συνταγματικό δικαστήριο για τον προληπτικό έλεγχο της συνταγματικότητας ή της αντίθεσης των νόμων με το ενωσιακό δίκαιο και την ουσιαστική κατάργηση του διάχυτου συνταγματικού ελέγχου, με την οποία διαφωνούν το σύνολο των δικαστικών ενώσεων. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Στη δε περίπτωση μάλιστα του ψηφισμένου νόμου, προβλέπεται οι αποφάσεις του να δεσμεύουν όλα τα δικαστήρια. Δηλαδή επιχειρείτε να συνταγματοποιήσετε την πιλοτική δίκη, με στόχο να διαμορφώσετε μια συμπαγή νομολογία που δεν θα παρεκκλίνει ρούπι από τις αντιλαϊκές στοχεύσεις του κράτους, εφαρμόζοντας στην πραγματικότητα αυτήν την πολύ πικρή για τον λαό πείρα που προέκυψε από τις μέχρι σήμερα πιλοτικές δίκες, για τη διευκόλυνση των funds στην πραγματοποίηση των πλειστηριασμών, την ταφόπλακα στην επιστροφή των συντάξεων μετά τις περικοπές των μνημονίων, την έγκριση των εγκαταστάσεων ΑΠΕ στο δίκτυο NATURA και πάει λέγοντας.
Ήταν χαρακτηριστική εξάλλου η τοποθέτηση Βουλευτή της Νέας Δημοκρατίας που περιέγραψε γλαφυρά την ανάγκη να ξεμπερδεύουμε με εμπόδια της νομολογίας που επιχείρησαν στοιχειωδώς να βάλουν ένα όριο σ’ αυτήν την ανεξέλεγκτη δόμηση ενάντια σε κάθε περιβαλλοντική προστασία, επικαλούμενος το κερδοφόρο πεδίο της εμπορευματοποίησης της γης που πρέπει να προχωρά ανενόχλητο. 
Ιδού η ενσάρκωση της δικαιοσύνης ως παράγοντας προσέλκυσης επενδύσεων, επιβεβαιώνοντας δηλαδή τον ρόλο της στην προστασία των συμφερόντων της αστικής τάξης. Γι’ αυτό και ως ΚΚΕ δεν έχουμε την παραμικρή αυταπάτη ότι μπορεί να υπάρξει προοδευτικό και δημοκρατικό Σύνταγμα στο πλαίσιο της σημερινής εξουσίας του κεφαλαίου. 
Καταθέτουμε όμως τις προτάσεις μας προς τον λαό από τη σκοπιά της υπεράσπισης των εργατικών λαϊκών δικαιωμάτων και αναγκών, με σκοπό να γίνουν αυτά στόχος μαχητικής διεκδίκησης από τον ίδιο τον λαό και το κίνημά του και κυρίως, για να φωτίσουν την ανάγκη της αποφασιστικής αναμέτρησης με το σάπιο σύστημα της εκμετάλλευσης και το κράτος του, για να γραφτούν τα δίκαια του λαού ως απαράβατοι νόμοι του κράτους που θα διαφυλάσσει τη δική του εξουσία στην κοινωνία της πραγματικής ελευθερίας του σοσιαλισμού κομμουνισμού. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κομνηνάκα. 
Σειρά έχει ο Βουλευτής Α΄ Ανατολικής Αττικής με την Κοινοβουλευτική Ομάδα της Νέας Δημοκρατίας, ο κ. Γεώργιος Βλάχος. 
ΓΕΩΡΓΙΟΣ ΒΛΑΧΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, όταν μιλούσα πριν από λίγες μέρες στην Επιτροπή για την Αναθεώρηση του Συντάγματος για το άρθρο 24, διατύπωνα τις δικές μου απόψεις και τις διατύπωνα για να ακουστούν σε όλους τους συναδέλφους όλων των κομμάτων και στο δικό μου κόμμα. 
Μετά τη συνεδρίαση της Κοινοβουλευτικής μας Ομάδας και την διευκρίνιση του Πρωθυπουργού ότι το άρθρο 24 είναι αναθεωρητέο στο σύνολό του και στα δασικά, ό,τι πούμε από δω και πέρα εκφράζει το σύνολο της Νέας Δημοκρατίας. Δεν μπαίνω στην ακριβή διατύπωση ασφαλώς, ακόμη είναι πολύ νωρίς, αυτό είναι θέμα και συναίνεσης και επεξεργασίας. Αλλά η Νέα Δημοκρατία σ’ αυτήν την Αναθεώρηση θα πρωτοστατήσει για να γίνουν κάποιες αλλαγές. Και να ξεκινήσω. 
Δεν ξέρω, κυρία Κομνηνάκα, αν εννοούσατε εμένα και το τι είπα. Εντάξει. Γιατί εγώ σε αυτά που είπα, είπα συμβουλευτείτε και τους Βουλευτές ειδικά της Ανατολικής Αττικής που γνωριζόμαστε, για τα προβλήματα τα οποία υπάρχουν και πείτε μου αν κάπου κάνω λάθος ή κάπου υπερβάλλω ή κάποιον εξυπηρετούμε πέρα από τον απλό πολίτη που ταλαιπωρείται. 
Γιατί γενικότερα όπου υπάρχουν προβλήματα, ξέρετε, οι επώνυμοι, εντός ή εκτός εισαγωγικών, έχουν τις δυνατότητες και τον τρόπο τους και τα επιλύουν. Αυτοί που ταλαιπωρούνται είναι αυτοί που δεν έχουν ούτε το κατοστάρικο να πάνε να κάνουν μια μήνυση, όχι να προσφύγουν στα δικαστήρια. Αυτοί ταλαιπωρούνται και γι’ αυτούς τους ανθρώπους λέμε να γίνουν κάποιες αλλαγές. 
Άκουσα σήμερα μια γενικότερη κριτική για την αναθεωρητική πρωτοβουλία της Νέας Δημοκρατίας. Ξέρετε, εγώ είμαι αρκετά παλιός και θυμάμαι τι λέγανε οι τότε ηγεσίες των κομμάτων σας το 1975. Ακριβώς τα ίδια, για το Σύνταγμα. Και σήμερα εσείς έρχεστε, κατηγορείτε αυτούς που πρωτοστάτησαν γι’ αυτό το Σύνταγμα, αυτούς που μόνοι τους το ψήφισαν αυτό το Σύνταγμα, τους κατηγορείτε γιατί θέλουν να κάνουν κάποιες τροποποιήσεις, κάποιες αλλαγές τις οποίες επιβάλλει η ζωή. 
Δεν το περίμενα δηλαδή. Πού να φανταζόμουν τότε στη νιότη μου ότι θα έρθει μια μέρα που αυτοί που κατακεραύνωναν το Σύνταγμα του 1975 θα έρθουν σήμερα να το υπερασπίζονται, να μην αλλάξει ούτε ένα γράμμα. Τόσο πολύ! Το καταλάβατε; Και είχατε δίκιο το 1975 και έχετε δίκιο και σήμερα;
Κοιτάξτε, είναι θέμα συνέπειας η πολιτική. Και συνέπειας και συνέχειας. Κάπου εκεί πρέπει να πιάσουμε πάλι την άκρη του νήματος, για να συνεννοηθούμε, αν θέλετε. Διότι μπορεί να διαφωνήσουμε σε πολλά, αλλά για το Σύνταγμα πρέπει όλοι να είμαστε πιο προσεκτικοί και ιδιαίτερα όταν χρειάζονται πλειοψηφίες, πρέπει να μιλήσουμε ουσιαστικά και αποτελεσματικά. 
Θα επιμείνω σήμερα πάλι στο άρθρο 24 και σε άλλα άρθρα άλλοι συνάδελφοι τοποθετήθηκαν ή θα τοποθετηθούν. Το άρθρο 24 στο Σύνταγμα του 1975 προφανώς ήταν πρωτοποριακό. Εκείνη την εποχή αυτοί σήμερα που το υπερασπίζονται δεν το ψήφισαν, όπως είπα νωρίτερα. Ήταν πρωτοποριακό, αλλά στην πορεία δεν είχε την αποτελεσματικότητα που περιμέναμε, γιατί έπρεπε να επικαιροποιηθεί κάποια στιγμή και έπρεπε να επικαιροποιηθεί, γιατί απλά άλλαξαν τα δεδομένα. Και αντί να επικαιροποιηθεί επί το λογικότερον, άλλαξε το 2001, βάζοντας μέσα παραμέτρους αειφορίας -και το Δασολόγιο- Κτηματολόγιο που προφανώς ήταν στη σωστή κατεύθυνση- και αεροφωτογραφίες, οι οποίες όμως ερμηνεύονται αυθαίρετα. Ποτέ κανείς δεν εξήγησε τι σημαίνει αειφορία και αφήσαμε την έννοια της αειφορίας να την ερμηνεύει το δικαστήριο, το Ανώτατο Ειδικό Δικαστήριο, ή τα δασαρχεία, και εμείς εδώ κοιτάζουμε. 
Αυτό που λέγαμε παλιά «Άπαξ δάσος, πάντα δάσος», στην πράξη, κυρίες και κύριοι συνάδελφοι, έχει καταστρατηγηθεί. Διότι βλέπετε πόσο έχει δομηθεί ιδιαίτερα το λεκανοπέδιο, ιδιαίτερα η Ανατολική και η Δυτική Αττική που είχαμε μέχρι παλαιότερα. Έχουμε εικόνα. Άρα, για ποια προστασία μιλάμε να μην αλλάξει; Τι να μην αλλάξει ακριβώς; 
Από τη μεριά της Αργυρούπολης του Υμηττού -το είπα και στην επιτροπή- κοντεύουν τα σπίτια να φτάσουν στην κορυφή. Δηλαδή τι θέλετε να μην αλλάξουμε; Τι να προστατεύσουμε ακριβώς με αυτά που ισχύουν σήμερα; Αντίθετα, εμείς λέμε να τα προστατεύσουμε, αλλά με λογική. 
Σήμερα το άρθρο 24 λέει ότι απαγορεύεται η μεταβολή του προορισμού των δασών και των δασικών εκτάσεων, εκτός αν προέχει για την εθνική οικονομία η αγροτική εκμετάλλευση ή άλλη τους χρήση που επιβάλλει το δημόσιο συμφέρον. Και ποιος το αποφασίζει αυτό; Εσείς λέτε, με τα ισχύοντα σήμερα, να έρχεται το Ανώτατο Ειδικό Δικαστήριο να αποφασίζει. Εγώ αντιπροτείνω -και πρέπει να συμφωνήσουμε όλοι- να αποφασίζει η Βουλή. Δεν μπορούν οι Βουλευτές να κρύβονται πίσω από τις ευθύνες τους και να παραπέμπουν τα πάντα στο Ανώτατο Ειδικό Δικαστήριο να νομοθετεί και η νομολογία του Ειδικού Δικαστηρίου να γίνεται, αν θέλετε, ο νόμος που δεν τολμάει να ψηφίσει η Βουλή. 
Και ξέρετε, με τη διατύπωση που έγινε το 2001, την κακή διατύπωση, την καθ’ υπερβολήν διατύπωση, κινδυνεύουμε ό,τι σήμερα πούμε να είναι αντισυνταγματικό. Γι’ αυτό και βλέπετε ότι δεν προχωράει τίποτα. Παρόλα αυτά όμως, όπως είπα, τα πάντα γύρω μας αλλάζουν. Πώς αλλάζουν; Δεν έχετε απορία; Δεν θέλετε να το ψάξουμε να δούμε γιατί αλλάζουν; Και ποιος τα αλλάζει; 
Θα σας πω δύο παραδείγματα. Κάνει κάποιος μια προσφυγή στο δασαρχείο -το είπα και στην επιτροπή, θα το ξαναπώ και σήμερα- για ένα οικόπεδο 500 τετραγωνικά, ένα αγροτεμάχιο, και του βγάζει ότι τα 420 μέτρα είναι καθαρό και τα 80 είναι δασικό. Αυτά τα 80 τι θα γίνουν; Θα γίνουν 80 τετραγωνικά μέτρα δάσος; 
Δεν πρέπει να υπάρχει κάπου ένας ποσοτικός προσδιορισμός του δάσους σε έκταση; Τι είναι αυτό; Ένα πάρκο είναι αυτό; Τι θα το κάνει; 
Βεβαίως, εδώ χρειάζονται διευκρινίσεις. Εάν γειτνιάζει το συγκεκριμένο οικόπεδο με δασική περιοχή, προφανώς πρέπει να εξεταστεί. Εάν, όμως, αυτό το οικόπεδο είναι μέσα σε οικισμό ή εν μέσω οικιστικής συστάδας, τι νόημα έχουν τα 50, τα 80, τα 100 τετραγωνικά να πούμε ότι είναι δάσος; Πού θα πάνε;
Δεύτερον, λέμε πως ό,τι καίγεται αναδασώνεται. Ναι. Εάν κάποιος έχει μια στρεμματική άδεια, άρα είναι νόμιμος ή είναι εντός σχεδίου και καεί η περιοχή, δεν μπορεί να μπει ούτε σε αποζημίωση ούτε σε οτιδήποτε άλλο, διότι είναι μέσα στα καμένα, έστω κι αν είναι νόμιμος. Δεν είναι, λοιπόν, τόσο απλά τα πράγματα ούτε μπορούμε να πιστεύουμε κι εμείς ακόμη ότι δήθεν προστατεύουμε το περιβάλλον. 
Η προστασία του περιβάλλοντος -που πρέπει να υπάρχει και συμφωνούμε απόλυτα- πρέπει να είναι ξεκάθαρη νομοθεσία, ποιος αποφασίζει και ποιος προστατεύει το περιβάλλον, δηλαδή ποιος επιβλέπει την τήρηση αυτής της νομοθεσίας. Σήμερα δεν υπάρχει κανένας. Όλα είναι στο πουθενά. Υποτίθεται ότι τα προστατεύει ο συνταγματικός νομοθέτης, όμως στην πράξη συμβαίνουν εντελώς διαφορετικά πράγματα. 
Έχοντας τον χρόνο για να πάμε στην επόμενη Βουλή που θα είναι Αναθεωρητική, θέλω πραγματικά να παρακαλέσω τους συναδέλφους όλων των κομμάτων, αυτοί που θα είναι στην επόμενη Βουλή να αναλάβουν πρωτοβουλία για να γίνουν αυτές οι τροποποιήσεις που έχει ανάγκη η κοινωνία, που έχει ανάγκη η κάθε κοινότητα που σήμερα ταλαιπωρείται, χωρίς να ξέρει πού θα βρει το δίκιο.
Υπάρχουν περιοχές που έχουν αλλάξει πια χρήση, εικόνα, όπως τα Περιβολάκια Ραφήνας κ.λπ. Οι συνάδελφοι της ανατολικής Αττικής τα ξέρουν πολύ καλά. Δεν θέλω να πω για άλλα μέρη της Ελλάδας, γιατί προφανώς και εκεί θα υπάρχουν, τα οποία είναι αυτά που λέμε και λέει και ο νομοθέτης «οικιστικές πυκνώσεις». 
Τι πάει να πει «οικιστικές πυκνώσεις»; Υπάρχει ό,τι έχει δομηθεί. Εμείς εκεί, λοιπόν, θα πάμε στις αεροφωτογραφίες του ‘36 και θα πούμε «αφού ήταν δάσος το 1936, είναι και σήμερα δάσος»; Μα, δεν είναι ήδη εδώ και δεκαετίες. Εμείς θα επιμένουμε ότι είναι δάσος; Την ώρα που λειτουργεί σχολείο, πηγαίνει λεωφορείο, αστική συγκοινωνία, εμείς θα επιμένουμε ότι είναι δάσος; Δηλαδή κόντρα στην πραγματικότητα εθελοτυφλούμε και θα λέμε ότι το προστατεύουμε;
Αυτήν την πραγματική εικόνα εγώ θέλω να σας μεταφέρω και αυτή η πραγματική εικόνα είναι που πρέπει να μας ενώσει και να διδαχτούμε από τα λάθη που έγιναν μέχρι τώρα και ό,τι νομοθετήσουμε από εδώ και πέρα να έχει αξία, να τηρείται. Τι να τις κάνω εγώ τις απαγορεύσεις που δεν τις επιτρέπει κανένας; 
Στη Βάρης-Κορωπίου κοντά στον δρόμο είναι δασικό. Όταν έγινε το άνοιγμα του δρόμου, πήγε το Υπουργείο Υποδομών και αποζημίωσε τους ανθρώπους. Έλα μετά που παρεμβαίνει άλλο Υπουργείο και λέει «ξέρετε, αυτό είναι δασικό»! Τι είναι απ’ όλα, ρε παιδιά; 
Ας βάλουμε μια τάξη. Είναι μια καλή ευκαιρία. Δεν ξέρω αν θα συμφωνήσουμε και σε πόσα θα συμφωνήσουμε, αλλά για κάποια πράγματα του άρθρου 24 μπορούμε να συνεννοηθούμε, να είμαστε ρεαλιστές, να είμαστε πρακτικοί σ’ αυτό που βλέπουμε, σ’ αυτό που ζούμε και να μπορέσουμε να το θωρακίσουμε, γιατί όσοι ζούμε σ’ αυτήν την περιοχή είμαστε εκεί γιατί πράγματι επιλέξαμε να είμαστε εκεί. Μας αρέσει και θέλουμε το καλό της. Κανείς δεν θέλει το κακό αυτής της περιοχής. Άρα, ας μας αναγνωρίσουν και οι υπόλοιποι αυτήν την ευαισθησία να αγαπάμε εμείς τον τόπο μας λίγο περισσότερο. Να τους ζητήσουμε -παρακαλώντας εγώ θα πω- να σκύψουν πάνω στο πρόβλημα και αν υπάρχει κάπου διαφωνία, εγώ προσωπικά είμαι έτοιμος, αν θέλετε, και περιοχές να επισκεφτούμε και οικιστικούς συλλόγους, για να δούμε στην πραγματικότητα τι συμβαίνει. 
Αν νομίζετε ότι κάτι απ’ αυτά που είπα είναι υπερβολή, εγώ δέχομαι τη δημόσια κριτική, να μου πείτε κάτι, αλλά από την άλλη μεριά εάν τα πράγματα είναι έτσι όπως τα λέμε -γιατί έτσι είναι-, ας έχουμε το θάρρος, ας έχουμε την τόλμη να πούμε ότι συμφωνούμε. Κανείς δε θα κατηγορήσει κανέναν γιατί συμφώνησε με κάποιον άλλον. Για άλλα πράγματα κατηγορούμαστε, όχι για τις συμφωνίες. Όταν μια συμφωνία είναι για το καλό των πολλών, νομίζω ότι ο κόσμος το επικροτεί και πραγματικά αρχίζει να εμπιστεύεται περισσότερο το πολιτικό σύστημα. Όταν κάποιοι κάνουν πως δεν βλέπουν την πραγματικότητα, ουσιαστικά αναγκάζουν τον κόσμο να σκεφτεί «γιατί να ασχολούμαι, όλοι ίδιοι είναι, κανείς δεν καταλαβαίνει, όλοι μάς έχουν ξεχάσει». Εμείς ας αποδείξουμε ότι είμαστε εδώ με συνέπεια και δραστηριότητα.
Να είστε καλά. Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Βλάχο.
Τον λόγο έχει ο Βουλευτής Α΄ Ανατολικής Αττικής από την Ελληνική Λύση κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ: Εμείς θα συμφωνήσουμε, κύριε Βλάχο, γιατί έχουμε εικόνα της πραγματικότητας και όταν η πραγματικότητα μάς υπερβαίνει, οφείλουμε κι εμείς να κάνουμε την υπέρβαση και να δείξουμε ότι αντιλαμβανόμαστε τι γίνεται. Συμφωνούμε για το άρθρο 24.  
Κυρίες και κύριοι Βουλευτές, κύριε Υπουργέ, η σημερινή συνεδρίαση της Ολομέλειας δεν αποτελεί μία ακόμα κοινοβουλευτική διαδικασία. Αποτελεί μία από τις κορυφαίες θεσμικές στιγμές του Κοινοβουλίου, κατά την οποίαν η Βουλή δεν νομοθετεί απλώς για τις ανάγκες της συγκυρίας, αλλά καλείται να διαμορφώσει τους θεμελιώδεις κανόνες που θα διέπουν την οργάνωση της πολιτείας, την άσκηση της δημόσιας εξουσίας και την προστασία των δικαιωμάτων των πολιτών για τις επόμενες γενεές. 
Το Σύνταγμα είναι ο θεμελιώδης νόμος της πολιτείας, ο ανώτατος κανόνας δικαίου, το κοινό θεσμικό πλαίσιο μέσα στο οποίο λειτουργούν η νομοθετική, η εκτελεστική και η δικαστική εξουσία. Με αυτό το μέτρο προσεγγίσαμε ως Ελληνική Λύση καθεμία από τις προτεινόμενες διατάξεις κατά τις εργασίες της Επιτροπής Αναθεώρησης. Δεν εξετάσαμε τις προτεινόμενες διατάξεις με γνώμονα τη συγκυριακή πολιτική σκοπιμότητα ούτε με όρους ιδεολογικής αντιπαράθεσης. Τις εξετάσαμε υπό το πρίσμα της αποστολής του αναθεωρητικού νομοθέτη.
Το πρώτο ερώτημα που οφείλει να προηγείται κάθε Συνταγματικής Αναθεώρησης είναι απλό, αλλά θεμελιώδες. Υπάρχει πράγματι η ανάγκη να μεταβληθεί το Σύνταγμα ή μπορεί το ζήτημα να αντιμετωπιστεί αποτελεσματικά μέσω της κοινής νομοθεσίας και της συνεπούς εφαρμογής του ισχύοντος συνταγματικού πλαισίου; Διότι το Σύνταγμα δεν αναθεωρείται για να επαναλαμβάνει αρχές που ήδη απορρέουν από τις διατάξεις του, δεν αναθεωρείται για να παρακολουθεί κάθε κοινωνική, οικονομική ή τεχνολογική εξέλιξη ούτε για να θεραπεύει αδυναμίες της εκάστοτε δημόσιας πολιτικής. Αναθεωρείται όταν προκύπτει πραγματική ανάγκη ενίσχυσης των θεσμικών εγγυήσεων της δημοκρατίας, του κράτους δικαίου, της διάκρισης των εξουσιών και της αποτελεσματικής προστασίας των δικαιωμάτων του ανθρώπου. 
Αυτό ήταν το σταθερό κριτήριο με το οποίο αξιολογήσαμε όλες τις προτεινόμενες διατάξεις και υπ’ αυτό το πρίσμα καταλήξαμε στο συμπέρασμα ότι πολλές από τις προτεινόμενες μεταβολές, ανεξαρτήτως των επιδιωκόμενων σκοπών, δεν ανταποκρίνονται σε πραγματικό συνταγματικό έλλειμμα. Άλλες επαναλαμβάνουν αρχές που ήδη κατοχυρώνονται από το ισχύον Σύνταγμα και άλλες μεταφέρουν στο συνταγματικό κείμενο ζητήματα που ανήκουν από τη φύση τους στη σφαίρα της κοινής νομοθεσίας. 
Αναδείχθηκαν όμως και ζητήματα που αφορούν τον ίδιο τον πυρήνα της συνταγματικής μας τάξης, ζητήματα που συνδέονται άμεσα με τη λογοδοσία της πολιτικής εξουσίας, την οργάνωση της δικαιοσύνης και την εμπιστοσύνη των πολιτών στους θεσμούς. Εκεί, κατά την άποψή μας, εντοπίζεται το πραγματικό διακύβευμα της παρούσας Αναθεώρησης. 
Η συζήτηση που προηγήθηκε στην Επιτροπή Αναθεώρησης ανέδειξε, κατά τη γνώμη μας, δύο διαφορετικές αντιλήψεις για τον ρόλο του Συντάγματος σε μια σύγχρονη δημοκρατική πολιτεία. Η πρώτη αντίληψη θεωρεί ότι το συνταγματικό κείμενο οφείλει να εμπλουτίζεται διαρκώς με νέες ρυθμίσεις. Η δεύτερη αντίληψη αντιμετωπίζει το Σύνταγμα ως ένα διαχρονικό θεσμικό κείμενο, προορισμένο να κατοχυρώνει τις θεμελιώδεις αρχές του πολιτεύματος, να οργανώνει τη λειτουργία των κρατικών οργάνων, να θέτει όρια στην άσκηση της δημόσιας εξουσίας και να διασφαλίζει τα δικαιώματα και τις ελευθερίες των πολιτών. Σύμφωνα μ’ αυτήν τη θεσμική προσέγγιση, η διαχρονική αξία ενός Συντάγματος δεν εξαρτάται από την έκταση των ρυθμίσεών του, αλλά από τη σταθερότητα των θεσμικών εγγυήσεων που παρέχει. 
Η συχνή προσθήκη διατάξεων για ζητήματα που μπορούν να ρυθμιστούν με την κοινή νομοθεσία δεν ενισχύει κατ’ ανάγκη το κύρος του Συντάγματος. Αντιθέτως ενέχει τον κίνδυνο να περιορίσει τη διαχρονικότητά του και να μεταφέρει στο συνταγματικό επίπεδο επιλογές που ανήκουν από τη φύση τους στη δημοκρατική πολιτική αντιπαράθεση και στη νομοθετική λειτουργία. Αυτός είναι ο λόγος για τον οποίον αντιμετωπίσαμε με επιφύλαξη αρκετές από τις προτεινόμενες αναθεωρήσεις όχι επειδή οι επιδιωκόμενοι σκοποί στερούνται θεσμικής σημασίας αλλά επειδή η επίτευξή τους δεν προϋποθέτει κατά την άποψή μας μεταβολή του συνταγματικού κειμένου. Ακριβώς γι’ αυτό επιμείναμε ότι η αναθεωρητική διαδικασία οφείλει να επικεντρώνεται εκεί που αναδεικνύονται πραγματικά θεσμικά ελλείμματα, εκεί που η αναθεώρηση μπορεί να ενισχύσει ουσιαστικά το κράτος δικαίου, τη λογοδοσία της δημόσιας εξουσίας και την αποτελεσματική λειτουργία των θεσμών. Και υπό αυτό το πρίσμα θεωρούμε ότι η παρούσα αναθεώρηση όφειλε να επικεντρωθεί σε δύο θεμελιώδεις πυλώνες του κράτους δικαίου: αφενός στη λογοδοσία της πολιτικής εξουσίας και αφετέρου στη θεσμική ανεξαρτησία της δικαιοσύνης. 
Η πρώτη και σημαντικότερη περίπτωση κατά την οποία η αναθεώρηση όφειλε να είναι πραγματικά τολμηρή αφορά το άρθρο 86 του Συντάγματος. Το ζήτημα της ποινικής ευθύνης των μελών μιας κυβέρνησης δεν είναι απλώς μια ακόμα συνταγματική ρύθμιση. Αφορά τον τρόπο με τον οποίον αντιλαμβάνεται η ίδια η δημοκρατία τη σχέση της πολιτικής εξουσίας με το κράτος δικαίου. Η απονομή της ποινικής δικαιοσύνης αποτελεί από τη φύση της έργο της δικαστικής λειτουργίας. Ο φυσικός δικαστής είναι εκείνος που διαθέτει τη συνταγματική αρμοδιότητα να αξιολογεί την ύπαρξη ποινικής ευθύνης με βάση αποκλειστικά τον νόμο και τα πραγματικά περιστατικά κάθε υπόθεσης. Αντιθέτως, η Βουλή έχει διαφορετική συνταγματική αποστολή. Νομοθετεί, ασκεί κοινοβουλευτικό έλεγχο και εκφράζει τη λαϊκή κυριαρχία. 
Το κρίσιμο ερώτημα είναι αν η προτεινόμενη αναθεώρηση του άρθρου 86 θεραπεύει πράγματι τη θεσμική αδυναμία που επί δεκαετίες έχει αναδείξει η εφαρμογή της διάταξης. Κατά την άποψή μας η απάντησή είναι όχι. Για τον λόγο αυτό υποστηρίζουμε την κατάργηση του άρθρου 86 και την υπαγωγή των μελών της κυβέρνησης στο κοινό σύστημα ποινικής δικαιοσύνης. Δεν πρόκειται για επιλογή που αποδυναμώνει την πολιτική λειτουργία, αντιθέτως ενισχύει το κύρος της. Δεν είναι η πολιτική εξουσία που χρειάζεται ειδική ποινική μεταχείριση για να προστατευθεί. Είναι η δημοκρατία που χρειάζεται ισχυρούς θεσμούς λογοδοσίας για να διατηρήσει την εμπιστοσύνη των πολιτών. Και αυτή η εμπιστοσύνη δεν οικοδομείται με εξαιρέσεις από τον νόμο αλλά με την εφαρμογή του ίδιου νόμου απέναντι σε όλους. 
Από τη λογοδοσία της πολιτικής εξουσίας περνάμε σε ένα δεύτερο πυλώνα του κράτους δικαίου, τη δικαιοσύνη. Η ανεξαρτησία της δικαστικής λειτουργίας δεν αποτελεί θεσμικό προνόμιο των δικαστικών λειτουργών. Αποτελεί εγγύηση των δικαιωμάτων του πολίτη και θεμελιώδη προϋπόθεση της εμπιστοσύνης στους θεσμούς. Με αυτό το θεσμικό κριτήριο η Ελληνική Λύση υποστηρίζει ότι οι κρίσεις για την υπηρεσιακή εξέλιξη των δικαστικών λειτουργών πρέπει να αποδεσμευτούν από την κυβερνητική επιρροή. Οι προαγωγές και οι μεταθέσεις των δικαστών και των εισαγγελέων οφείλουν να πραγματοποιούνται ύστερα από πρόταση ανεξάρτητου συμβουλίου επιλογής στο οποίο θα συμμετέχουν δικαστικοί λειτουργοί και εκπρόσωποι του δικηγορικού σώματος ώστε να διασφαλίζεται η θεσμική αυτονομία της δικαιοσύνης. Παράλληλα η λογοδοσία των δικαστικών λειτουργών πρέπει να ασκείται με τρόπο που να αποκλείει κάθε υπόνοια εσωτερικής αλληλοκάλυψης ή τοπικών εξαρτήσεων. 
Η ίδια θεσμική λογική διέπει και την πρότασή μας για τη συγκρότηση πραγματικού συνταγματικού δικαστηρίου. Η προστασία της συνταγματικής τάξης απαιτεί έναν θεσμό με αποκλειστική αποστολή τον έλεγχο της συνταγματικότητας των νόμων και τη διασφάλιση της υπεροχής του Συντάγματος έναντι κάθε αντίθετης νομοθετικής επιλογής. Ένα συνταγματικό δικαστήριο με σύνθεση που θα εγγυάται την επιστημονική επάρκεια, την πολυφωνία και τη θεσμική ανεξαρτησία μπορεί να αποτελέσει ουσιαστικό αντίβαρο στην άσκηση της νομοθετικής εξουσίας και να ενισχύσει την ασφάλεια δικαίου. 
Στο ίδιο πλαίσιο εντάσσεται και η συζήτηση για την προτεινόμενη αναθεώρηση του άρθρου 103 του Συντάγματος που αφορά τη μονιμότητα των δημοσίων υπαλλήλων. Η συνταγματική μονιμότητα δεν αποτελεί προσωπικό προνόμιο ούτε συντεχνιακή κατάκτηση. Δεν θεσπίστηκε για την προστασία του δημοσίου υπαλλήλου αλλά για την προστασία του ίδιου του πολίτη ο οποίος δικαιούται να εξυπηρετείται από μια διοίκηση που λειτουργεί με αμεροληψία, ανεξαρτησία και αποκλειστικό γνώμονα τη νομιμότητα και το δημόσιο συμφέρον. Για τον λόγο αυτό ο συνταγματικός νομοθέτης περιέβαλε το υπηρεσιακό καθεστώς των δημοσίων υπαλλήλων με αυξημένες εγγυήσεις ώστε η άσκηση των καθηκόντων τους να μην εξαρτάται από την εκάστοτε πολιτική εξουσία ούτε να επηρεάζεται από κομματικές ή διοικητικές πιέσεις. Αυτό βεβαίως δεν σημαίνει ότι η μονιμότητα αποκλείει την αξιολόγηση ή την πειθαρχική ευθύνη. Η έννομη τάξη προβλέπει ήδη διαδικασίες ελέγχου και δυνατότητα απομάκρυνσης στις περιπτώσεις που ορίζει ο νόμος. Άλλο όμως η λογοδοσία και άλλο η αποδυνάμωση μιας συνταγματικής εγγύησης που υπηρετεί τη θεσμική ανεξαρτησία της δημόσιας διοίκησης. 
Η Ελληνική Λύση δεν αμφισβητεί την ανάγκη αξιολόγησης. Αντιθέτως θεωρεί ότι μια σύγχρονη δημόσια διοίκηση προϋποθέτει αξιολόγηση, αντικειμενική, καθολική, αδιάβλητη και διαφανή, στηριγμένη σε προκαθορισμένα και μετρήσιμα κριτήρια και απαλλαγμένη από κάθε κομματική ή προσωπική επιρροή. Η αξιολόγηση και η μονιμότητα δεν είναι αντικρουόμενες έννοιες. Είναι θεσμοί που οφείλουν να λειτουργούν συμπληρωματικά υπηρετώντας τον ίδιο σκοπό, μια δημόσια διοίκηση αξιοκρατική, αποτελεσματική, πολιτικά ουδέτερη και προσηλωμένη αποκλειστικά στο δημόσιο συμφέρον, είτε πρόκειται για τη λογοδοσία της πολιτικής εξουσίας, είτε για την ανεξαρτησία της δικαιοσύνης, είτε γιατί την πολιτικά ουδέτερη δημόσια διοίκηση. Το ζητούμενο παραμένει το ίδιο. Η ενίσχυση των θεσμικών εγγυήσεων του κράτους δικαίου. 
Κυρίες και κύριοι Βουλευτές, η συζήτηση η οποία ολοκληρώνεται σήμερα δεν ανέδειξε μόνο επιμέρους διαφωνίες ως προς τις προτεινόμενες διατάξεις. Ανέδειξε δύο διαφορετικές αντιλήψεις για τον ίδιο τον ρόλο του Συντάγματος. Η κυβερνητική πλειοψηφία επέλεξε σε πολλές περιπτώσεις να επεκτείνει το συνταγματικό κείμενο σε πεδία που μπορούν να ρυθμιστούν αποτελεσματικά με την κοινή νομοθεσία ενώ στα σημεία που αποδεικνύονται πραγματικά θεσμικά ελλείμματα δεν προχώρησε στις αναγκαίες τομές με την αποφασιστικότητα που απαιτούν οι περιστάσεις. 
Η Ελληνική Λύση επέλεξε μια διαφορετική θεσμική αφετηρία να αξιολογήσει κάθε πρόταση όχι με γνώμονα την πολιτική της σκοπιμότητα αλλά με το ερώτημα αν υπηρετεί πραγματική συνταγματική ανάγκη. Πιστεύουμε ότι το Σύνταγμα πρέπει να παραμείνει διαχρονικό, θεσμικά συνεπές και προσηλωμένο στην αποστολή του. Αυτό είναι και το μέτρο με το οποίο κρίναμε τις προτεινόμενες αναθεωρήσεις και αυτό θα είναι τελικά το μέτρο με το οποίο θα τις κρίνει η ιστορία του ελληνικού συνταγματισμού. Η ποιότητα ενός συντάγματος δεν μετριέται από τον αριθμό των διατάξεων του αλλά από την αντοχή των θεσμών που οικοδομεί και από την εμπιστοσύνη που εμπνέει στους πολίτες. Αυτό είναι το πραγματικό μέτρο κάθε συνταγματικής αναθεώρησης. Διότι οι αναθεωρήσεις δεν δικαιώνονται από τον αριθμό των διατάξεων που μεταβάλλουν. Δικαιώνονται όταν αφήνουν πίσω τους ισχυρότερους θεσμούς με μεγαλύτερη λογοδοσία και βαθύτερη εμπιστοσύνη των πολιτών στη δημοκρατία. Και με αυτό το μέτρο να είστε σίγουροι ότι θα κριθεί και η σημερινή συνταγματική αναθεώρηση. 
Σας ευχαριστώ, κύριε Πρόεδρε. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο. 
Στη συνέχεια τον λόγο έχει ο Βουλευτής Αρκαδίας με το ΣΥΡΙΖΑ-Προοδευτική Συμμαχίας, ο κ. Γεώργιος Παπαηλιού. 
ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, η συνταγματική ιστορία του ελληνικού λαού είναι άρρηκτα συνδεδεμένη με τους αγώνες του για ελευθερία, εθνική ανεξαρτησία, δημοκρατία, κοινωνική δικαιοσύνη και βέβαια την κατοχύρωση των θεμελιωδών δικαιωμάτων. Τα ελληνικά συντάγματα δεν υπήρξαν ποτέ απλές νομικές κατασκευές. Αποτέλεσαν τη συμπύκνωση ιστορικών εμπειριών, κοινωνικών συγκρούσεων, πολιτικών διεκδικήσεων και δημοκρατικών συμβιβασμών, ακόμη και οπισθοδρομήσεων. Σε αυτά αποτυπώνονται θεμελιώδεις πολιτικές επιλογές και καθορίζονται τα όρια εντός των οποίων εξελίσσεται η δημοκρατική ζωή και αναπτύσσονται οι δημοκρατικές λειτουργίες. 
Το ισχύον Σύνταγμα, όπως διαμορφώθηκε μετά τη Μεταπολίτευση, αλλά και από τις μεταγενέστερες αναθεωρήσεις του, αποτελεί το θεσμικό θεμέλιο της δημοκρατικής μας πολιτείας. 
[bookmark: _Hlk235565933]Η λειτουργία του πολιτεύματος θεμελιώνεται στο όνομα του ελληνικού λαού. Αναγνωρίζεται ότι κάθε μορφή δημόσιας εξουσίας αντλεί τη νομιμοποίησή της από τη λαϊκή κυριαρχία και οφείλει να υπηρετεί το δημόσιο συμφέρον, την ελευθερία των πολιτών και την ισότητα, αλλά και τα δικαιώματά τους. 
Το Σύνταγμα δεν είναι ούτε ένας κοινός νόμος, ούτε ένα ουδέτερο τεχνικό κείμενο οργάνωσης της κρατικής εξουσίας. Είναι ο θεμελιώδης κανόνας της πολιτειακής οργάνωσης. Καθορίζει τα όρια της εξουσίας, κατοχυρώνει τις ατομικές και συλλογικές ελευθερίες, προστατεύει τον πολίτη από την αυθαιρεσία της κρατικής δράσης και προσδιορίζει τον χαρακτήρα του κράτους ως δημοκρατικού, δικαιοκρατικού και κοινωνικού. Ακριβώς γι’ αυτό κάθε συζήτηση για τη Συνταγματική Αναθεώρηση δεν μπορεί να περιορίζεται σε μία τεχνική επεξεργασία επιμέρους μεμονωμένων διατάξεων. 
Η Αναθεώρηση του Συντάγματος δεν αποτελεί μία ουδέτερη τεχνική διαδικασία τροποποίησης επιμέρους μεμονωμένων διατάξεων. Αποτελεί την κορυφαία θεσμική διαδικασία μέσω της οποίας επανεξετάζονται οι βασικές αρχές που διέπουν την πολιτική και κοινωνική οργάνωση της πολιτείας. Αποτελεί την κορυφαία πολιτική πράξη μέσω της οποίας προσδιορίζεται ή επαναπροσδιορίζεται η σχέση μεταξύ κοινωνίας, πολιτών, κράτους και οικονομίας. Αποτελεί μία στιγμή συλλογικού δημοκρατικού αναστοχασμού για το ποια δημοκρατία θέλουμε, ποια σχέση κράτους και πολίτη επιδιώκουμε και ποια δικαιώματα θεωρούμε αδιαπραγμάτευτα. 
Κατά συνέπεια, το Σύνταγμα δεν ανήκει στην εκάστοτε κοινοβουλευτική πλειοψηφία. Ανήκει στην κοινωνία, ανήκει στη δημοκρατική κοινότητα συνολικά και στους επερχόμενους, στις επόμενες γενιές. Η αυξημένη τυπική ισχύς του και η ειδική διαδικασία αναθεώρησής του, δεν αποτελούν τυπικές νομικές ιδιαιτερότητες. Αποτελούν εγγυήσεις, ώστε οι θεμελιώδεις κανόνες να μην επιβάλλονται από τις ανάγκες της πρόσκαιρης πολιτικής συγκυρίας. 
Σε αυτό το πλαίσιο, η αναθεώρηση του Συντάγματος είναι αναγκαίο να συγκεντρώνει, ει δυνατόν, ευρείες συναινέσεις. Αυτό προβλέπεται στο άρθρο 110, όπου αποτυπώνεται η βούληση του συντακτικού νομοθέτη να προστατεύσει τη σταθερότητα της συνταγματικής τάξης. 
Η αναθεωρητική εξουσία δεν ταυτίζεται με τη συνήθη νομοθετική εξουσία. Δεν αποτελεί δικαίωμα της εκάστοτε κοινοβουλευτικής πλειοψηφίας να τροποποιεί το Σύνταγμα σύμφωνα με τις πολιτικές της επιλογές και προτεραιότητες -και μάλιστα της συγκυρίας. 
Η αναθεώρηση προϋποθέτει ωριμότητα, θεσμική ευθύνη και ευρύτερες πολιτικές συναινέσεις. Η ανάγκη αυτή δεν προκύπτει μόνο από την ειδική διαδικασία του άρθρου 110, αλλά κυρίως από τη φύση του ίδιου του Συντάγματος. Οι συνταγματικές διατάξεις πρέπει να εκφράζουν τις σταθερές και διαρκείς αξίες μιας κοινωνίας -εν προκειμένω της ελληνικής- και όχι τον πρόσκαιρο συσχετισμό δυνάμεων, μιας συγκεκριμένης χρονικής περιόδου. 
Μια ουσιαστική Συνταγματική Αναθεώρηση απαιτεί προηγουμένως έναν ανοικτό και ειλικρινή δημόσιο διάλογο. Απαιτεί τη συμμετοχή της επιστημονικής κοινότητας, των κοινωνικών φορέων και, βέβαια, όλων των πολιτικών δυνάμεων. Απαιτεί, πάνω από όλα, την αναζήτηση εκείνων των συγκλίσεων που μπορούν να υπερβούν τα όρια μιας κυβερνητικής θητείας. 
Όταν η αναθεωρητική διαδικασία διεξάγεται χωρίς επαρκή προετοιμασία, χωρίς ουσιαστική διαβούλευση και υπό την πίεση ασφυκτικά στενών πολιτικών χρονοδιαγραμμάτων, υπάρχει ο κίνδυνος η κορυφαία αυτή θεσμική λειτουργία να μετατραπεί από διαδικασία δημοκρατικής εκβάθυνσης, σε εργαλείο πολιτικής διαχείρισης. Αυτό γίνεται στην παρούσα συγκυρία. 
Οι πρόσφορες προϋποθέσεις, αυτές που ανέφερα προηγουμένως, δεν διασφαλίζονται. Η επιλογή της Κυβέρνησης να προωθήσει την υπόθεση της Συνταγματικής Αναθεώρησης με διαδικασίες κατεπείγοντος, χωρίς να προηγηθεί ουσιαστικός διάλογος και αναζήτηση συναινέσεων, προκαλεί εύλογο προβληματισμό για τον πραγματικό προσανατολισμό της πρωτοβουλίας. 
Δυστυχώς, όλα γίνονται στο βωμό της επικοινωνίας για μικροπολιτικούς και προεκλογικούς λόγους που η Νέα Δημοκρατία θεωρεί ότι θα εξυπηρετηθούν, γι’ αυτό και το κενό ενημέρωσης των πολιτών, αν θέλετε και η πλήρης αδιαφορία τους, αφού μάλιστα τα μέσα μαζικής ενημέρωσης δεν ασχολούνται καν με αυτήν τη Συνταγματική Αναθεώρηση, έχοντάς την υποβαθμίσει μέχρι πλήρους απαξίωσης. Η ευθύνη, βέβαια, ανήκει στην Κυβέρνηση. 
Η Συνταγματική Αναθεώρηση αποκτά πραγματικό νόημα όταν ανταποκρίνεται σε βαθύτερες κοινωνικές ανάγκες και σε ώριμες θεσμικές απαιτήσεις. Αντίθετα, όταν χρησιμοποιείται ως μέσον πολιτικής επικοινωνίας ή ως εργαλείο ενίσχυσης των κυβερνητικών προτεραιοτήτων και επιλογών, απομακρύνεται από τον θεσμικό χαρακτήρα της με τρόπο που υπονομεύεται η ίδια η αξία της συνταγματικής διαδικασίας. 
Το Σύνταγμα δεν μπορεί να μετατρέπεται σε πεδίο αποτύπωσης της κυριαρχίας μιας πρόσκαιρης πολιτικής κομματικής πλειοψηφίας. Η αναθεώρηση δεν αποτελεί ευκαιρία για τη συνταγματική κατοχύρωση μιας συγκεκριμένης κυβερνητικής αντίληψης για το κράτος, την οικονομία και την κοινωνία. Αποτελεί διαδικασία αναζήτησης ενός δημοκρατικού, ενός κοινωνικού συμβολαίου, το οποίο πρέπει να έχει διάρκεια και να γίνεται αποδεκτό, ει δυνατόν, από ευρύτερες κοινωνικές και πολιτικές δυνάμεις. 
Η παρούσα αναθεωρητική πρωτοβουλία της Κυβέρνησης προκαλεί σοβαρό προβληματισμό, ακριβώς, ως προς αυτό το σημείο. Αντί να αποτελέσει την αφετηρία μιας μεγάλης δημοκρατικής συζήτησης για το μέλλον των θεσμών, εμφανίζεται να εντάσσεται σε μία περιορισμένη πολιτική στρατηγική με έντονα στοιχεία επικοινωνιακής διαχείρισης. Το πρόβλημα δεν βρίσκεται στην ίδια την ιδέα της αναθεώρησης. Η αναθεώρηση είναι μια αναγκαία και ζωντανή διαδικασία σε κάθε δημοκρατική πολιτεία. Το πρόβλημα βρίσκεται στο περιεχόμενο, στη διαδικασία και στον πολιτικό προσανατολισμό που επιλέγεται από την κυβερνώσα πλειοψηφία.
Μια ουσιαστική αναθεώρηση θα όφειλε να απαντήσει στα μεγάλα ζητήματα που απασχολούν τη σύγχρονη κοινωνία: Την ενίσχυση της δημοκρατικής συμμετοχής, την επέλαση της τεχνολογίας, τη διεύρυνση της λογοδοσίας, την προστασία της κοινωνικής συνοχής με την άρση των κοινωνικών και περιφερειακών ανισοτήτων, την αποκατάσταση της ανεξαρτησίας της δικαιοσύνης, την ενδυνάμωση της ανεξαρτησίας των θεσμών ελέγχου, τη θωράκιση των δικαιωμάτων και την προσαρμογή του κράτους στις νέες κοινωνικές προκλήσεις. 
Αντ’ αυτού, η κυβερνητική πρόταση οδηγεί σε μία διαφορετική κατεύθυνση: Στη συνταγματική ενίσχυση μιας αντίληψης που αντιμετωπίζει το κράτος, κυρίως, ως μηχανισμό διοίκησης και όχι ως θεσμό κοινωνικής ευθύνης, που υποβαθμίζει τη σημασία των δημοκρατικών αντίβαρων και που αντιλαμβάνεται τη σχέση κράτους και κοινωνίας ανισομερώς. Σε αυτό το πλαίσιο, επιχειρείται από την Κυβέρνηση να συνταγματοποιηθεί ένα αυταρχικό και νεοφιλελεύθερο κράτος. Όλα τα υπόλοιπα είναι επικοινωνία. 
Η συζήτηση για τη Συνταγματική Αναθεώρηση διεξάγεται σε μία περίοδο κατά την οποία η ελληνική κοινωνία αντιμετωπίζει εκτός της οικονομικής και μια βαθιά θεσμική κρίση, μια κρίση εμπιστοσύνης προς τους θεσμούς. Η κρίση αυτή δεν είναι αποτέλεσμα μόνον οικονομικών και κοινωνικών προβλημάτων. Συνδέεται με τον τρόπο λειτουργίας του κράτους, με την αναποτελεσματικότητα των μηχανισμών ελέγχων, με την αίσθηση -ή μάλλον την πεποίθηση- των πολιτών ότι οι θεσμοί δεν λειτουργούν με διαφάνεια ώστε να διασφαλίζεται η ισονομία και η απόδοση ευθυνών και προς τους ισχυρούς. 
Η απάντηση πρέπει να είναι «περισσότερη δημοκρατία». Περισσότερη δημοκρατία σημαίνει ισχυρότερος κοινοβουλευτικός έλεγχος, πραγματική ανεξαρτησία των ελεγκτικών αρχών, ανεξαρτησία της δικαιοσύνης, διαφάνεια στη λήψη των αποφάσεων και ουσιαστική συμμετοχή των πολιτών στις δημόσιες υποθέσεις. Και το κράτος δικαίου δεν αποτελεί μια αφηρημένη νομική έννοια. Εκφράζεται μέσα από την πεποίθηση ότι όλοι είναι ίσοι έναντι του νόμου, ότι η εξουσία ελέγχεται, ότι η αυθαιρεσία δεν γίνεται αποδεκτή και ότι οι θεσμοί λειτουργούν ανεξάρτητα από πολιτικές σκοπιμότητες. 
Επί της διακυβέρνησής σας, κύριοι της Νέας Δημοκρατίας, η βιωμένη εμπειρία των πολιτών δείχνει προς την αντίθετη κατεύθυνση. Η σημερινή συγκυρία καθιστά ακόμη πιο αναγκαία μια διαφορετική αντίληψη για τη Συνταγματική Αναθεώρηση. Το ζητούμενο δεν είναι να αναζητηθούν νέες διατάξεις που να διευκολύνουν την άσκηση της εξουσίας. Το ζητούμενο είναι να ενισχυθούν οι εγγυήσεις που προστατεύουν την κοινωνία από την αυθαιρεσία της εξουσίας. 
Μια προοδευτική συνταγματική αντίληψη δεν αντιλαμβάνεται το Σύνταγμα ως μηχανισμό περιορισμού ή μάλλον αποκλεισμού της κοινωνίας, των κοινωνικών αναζητήσεων, διεκδικήσεων και αγώνων, αλλά ως πλαίσιο ελευθερίας, δικαιοσύνης και δημοκρατικής συμμετοχής. Αυτό που δεν γίνεται σήμερα. 
Δεδομένης, λοιπόν, της ανύπαρκτης αξιοπιστίας σας, ακόμη και για ελάσσονος σημασίας ρυθμίσεις, στις οποίες θα μπορούσε να υπάρξει συναίνεση, ο ΣΥΡΙΖΑ-Προοδευτική Συμμαχία δεν πρόκειται καθ’ οιονδήποτε τρόπο και σε οποιαδήποτε περίπτωση, να στηρίξει τις κυβερνητικές επιδιώξεις. 
Σας ευχαριστώ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παπαηλιού. 
Στη συνέχεια τον λόγο έχει ο Βουλευτής Ηλείας της Κοινοβουλευτικής Ομάδας της Νέας Δημοκρατίας, ο κ. Ανδρέας Νικολακόπουλος. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, δεν αναθεωρούμε το Σύνταγμα, επειδή το επιβάλλει η συγκυρία, το αναθεωρούμε όταν η εμπειρία αποδεικνύει ότι οι θεσμοί μπορούν να λειτουργήσουν καλύτερα, όταν η κοινωνία ζητά περισσότερο κράτος δικαίου, περισσότερη αποτελεσματικότητα, μεγαλύτερη διαφάνεια και ουσιαστική λογοδοσία. Αυτό αποτυπώνει και τη μεγάλη πρόκληση που έχουμε σήμερα ενώπιόν μας. 
Η Συνταγματική Αναθεώρηση δεν είναι μια τεχνική διαδικασία αλλαγής άρθρων και παραγράφων. Αποτελεί μια κορυφαία δημοκρατική στιγμή. Είναι η στιγμή που η Πολιτεία αξιολογεί τη διαδρομή της, αναγνωρίζει τις σύγχρονες ανάγκες και χαράζει τους κανόνες με τους οποίους θα πορευτεί η χώρα στις επόμενες δεκαετίες. 
Αυτός είναι και ο πυρήνας της πρότασης της Νέας Δημοκρατίας, η εδραίωση μιας σύγχρονης, λειτουργικής δημοκρατίας με μεγαλύτερη λογοδοσία, μεγαλύτερη διαφάνεια και ένα ορθολογικό Σύνταγμα που θα ενισχύει την εμπιστοσύνη των πολιτών στο κράτος και στους θεσμούς. 
Το Σύνταγμα του 1975 αποτελεί έναν από τους σημαντικότερους δημοκρατικούς σταθμούς της σύγχρονης Ελλάδας. Διασφάλισε την ομαλή μετάβαση και λειτουργία της δημοκρατίας, την προστασία των ατομικών δικαιωμάτων, την ευρωπαϊκή πορεία της χώρας. 
Όμως, πενήντα και πλέον χρόνια μετά, η Ελλάδα έχει αλλάξει. Η κοινωνία έχει αλλάξει, οι προκλήσεις έχουν αλλάξει. Ένα σύγχρονο Σύνταγμα δεν μπορεί να κοιτάζει μόνο πίσω, οφείλει να ανοίγει δρόμους προς το αύριο. Και η πρόταση που συζητούμε σήμερα, επιχειρεί ακριβώς αυτό, να μετατρέψει το Σύνταγμα σε ένα ζωντανό θεσμικό χάρτη που απαντά στις σύγχρονες ανάγκες της εποχής. 
Παρόλα αυτά, ακόμα και σε αυτή την κορυφαία διαδικασία, η τοξικότητα, η αδράνεια και το γνωστό «όχι σε όλα» και «ναι στο τίποτα», αναδείχθηκαν για ακόμα μια φορά από μια Αντιπολίτευση κατώτερη των περιστάσεων και δεν είναι διαπίστωση που την κάνουμε πλέον μόνο εμείς, την κάνουν και οι πολίτες.
Είδαμε στην Επιτροπή για τη Συνταγματική Αναθεώρηση μια μεγάλη θεσμική αντίφαση, από τη μία να δηλώνουν στην Αντιπολίτευση ότι επί της ουσίας συμφωνούν κάποιες από τις προτεινόμενες διατάξεις Συνταγματικής Αναθεώρησης, αλλά την ίδια στιγμή να αρνούνται να τις υπερψηφίσουν, μια στάση που δημιουργεί εύλογα ερωτηματικά ακόμα και στην ίδια την κοινωνία. Επικαλείται γι’ αυτό η Αντιπολίτευση το άρθρο 110 του Συντάγματος, ότι αυτή η Βουλή είναι η προτείνουσα και η επόμενη είναι αυτή που θα αναθεωρήσει. 
Εσείς λέτε ότι θέλετε να έρθουν κάποιες διατάξεις. Προτείνετε, λοιπόν, και εσείς ουσιαστικά ότι πρέπει να αναθεωρηθούν, αλλά δεν ψηφίζετε αυτήν την πρόταση. Πού βρίσκει έρεισμα; Σε ποια διάταξη του Συντάγματος βρίσκει έρεισμα η λογική να ψηφίζω αντίθετα με αυτό το οποίο προτείνω ή θέλω να προτείνω; Το πολιτικό επιχείρημα που χρησιμοποιείτε, είναι ότι δεν θέλετε να δώσετε λευκή επιταγή στην επόμενη και ουσιαστικά στη Νέα Δημοκρατία. Άρα, εδώ είναι ξεκάθαρο ότι προεξοφλείτε ότι η επόμενη κυβέρνηση, η επόμενη πλειοψηφία θα είναι Κυβέρνηση Νέας Δημοκρατίας. 
Η κορυφαία, λοιπόν, θεσμική διαδικασία της Πολιτείας δεν μπορεί να αντιμετωπιστεί με όρους πολιτικής σκοπιμότητας ούτε το σύνταγμα να γίνεται πεδίο μικροκομματικών υπολογισμών. Η αναθεώρηση απαιτεί συνέπεια, σοβαρότητα και καθαρή θέση στην κοινωνία, κάτι που η «αντιπολιτευτική Βαβέλ», η οποία -ευτυχώς- μετά από επτά χρόνια διακυβέρνησης της χώρας από τη Νέα Δημοκρατία αποτελεί ακόμα μειοψηφία στην κοινωνία. Δεν φαίνεται, λοιπόν, να αναγνωρίζει και αυτή η ανευθυνότητα καταγράφεται σε όλες τις μετρήσεις της κοινής γνώμης. Ας αφήσουμε, όμως, τις μετρήσεις της κοινής γνώμης και ας έρθω στις διατάξεις της Συνταγματικής Αναθεώρησης. Θα μείνω στις πιο σημαντικές προτάσεις, μιας και ο χρόνος είναι περιορισμένος. 
Στο άρθρο 16 η Ελλάδα διαθέτει πλέον ισχυρό δημόσιο πανεπιστήμιο, διαθέτει εξαιρετικούς επιστήμονες, διαθέτει ένα τεράστιο εκπαιδευτικό και πολιτιστικό κεφάλαιο. Αυτό που χρειάζεται να αποκτήσει είναι περισσότερες δυνατότητες, να γίνει η χώρα μας διεθνές κέντρο εκπαίδευσης, έρευνας και καινοτομίας. 
Η προτεινόμενη Αναθεώρηση δεν υποβαθμίζει τη δημόσια εκπαίδευση, έρχεται στη συνέχεια της ιστορικής μεταρρύθμισης για τα μη κρατικά πανεπιστήμια, να δημιουργήσει ένα νέο πλαίσιο με αυστηρές προϋποθέσεις ποιότητας, κρατική εποπτεία και εγγυήσεις υψηλού επιπέδου σπουδών. Γιατί η γνώση είναι δύναμη και η Ελλάδα πρέπει να πρωταγωνιστήσει σε ένα νέο εκπαιδευτικό περιβάλλον. 
Σημαντική είναι και η αναθεώρηση του άρθρου 21 που αφορά την πυρήνα της κοινωνικής προστασίας. Η προσιτή στέγη, η στήριξη της οικογένειας, η διαγενεακή δικαιοσύνη δεν μπορούν να είναι οι πολιτικές μόνο μίας κυβέρνησης, αποτελούν ζητήματα που αφορούν το μέλλον της ίδιας της κοινωνίας. Η Πολιτεία οφείλει να δημιουργεί τις προϋποθέσεις τους, ώστε οι νέοι άνθρωποι να μπορούν να μείνουν στον τόπο τους και να δημιουργούν, να σχεδιάσουν τη ζωή τους με ασφάλεια. 
Το ίδιο ισχύει και για το άρθρο 24 για την προστασία του περιβάλλοντος. Η κλιματική κρίση δεν είναι μια θεωρητική συζήτηση, είναι μια πραγματικότητα που βλέπουμε στις πυρκαγιές, στις πλημμύρες, στις επιπτώσεις στην αγροτική παραγωγή. Χρειαζόμαστε ένα σύγχρονο συνταγματικό πλαίσιο που θα επιτρέπει αποτελεσματικότερη προστασία του περιβάλλοντος, ορθολογική διαχείριση των υδάτινων πόρων και ισορροπία ανάμεσα στην ανάπτυξη και τη βιωσιμότητα. 
Κυρίες και κύριοι συνάδελφοι, η Δημοκρατία δεν κρίνεται μόνο από τις διακηρύξεις της, κρίνεται από την ποιότητα των θεσμών της. Γι’ αυτό και έχει ιδιαίτερη σημασία η Αναθεώρηση του άρθρου 29 για τη λειτουργία των πολιτικών κομμάτων. Τα κόμματα αποτελούν βασικούς πυλώνες του δημοκρατικού πολιτεύματος, οφείλουν να λειτουργούν με δημοκρατικές αρχές, διαφάνεια και σεβασμό στους θεσμούς και η εμπιστοσύνη των πολιτών στην πολιτική περνά μέσα από τη θεσμική υπευθυνότητα όλων μας. 
Ιδιαίτερα κρίσιμη είναι η παρέμβαση στο άρθρο 86 για την ευθύνη των Υπουργών. Η κοινωνία απαιτεί δικαιοσύνη, ισονομία και εμείς οφείλουμε να ακούμε. Κανείς δεν μπορεί να θεωρηθεί υπεράνω του νόμου. Η πρότασή μας, λοιπόν, ενισχύει τις εγγυήσεις αντικειμενικής κρίσης, με μεγαλύτερη συμμετοχή της δικαιοσύνης, ώστε να μπορεί να υπάρχει  αναγκαία ισορροπία ανάμεσα στην πολιτική ευθύνη και τη δικαστική ανεξαρτησία. Ειδικά εδώ, απαιτείται να συνταχθούμε όλες οι πλευρές του Κοινοβουλίου, αφήνοντας στην άκρη μικροπολιτικές σκοπιμότητες και αγκυλώσεις. 
Ως Βουλευτής περιφέρειας θέλω να σταθώ ιδιαίτερα στην αναθεώρηση του άρθρου 101, γιατί για μας στην ελληνική περιφέρεια η συζήτηση αυτή έχει ξεχωριστή σημασία. Η πρόβλεψη για κρατική μέριμνα υπέρ της ανάπτυξης της ελληνικής περιφέρειας και της στήριξης του πρωτογενούς τομέα αποτελεί μια ουσιαστική θεσμική αναγνώριση. Η Ελλάδα δεν είναι μόνο τα μεγάλα αστικά κέντρα, είναι τα χωριά μας, η παραγωγή μας, οι άνθρωποι που κρατούν ζωντανή την ελληνική περιφέρεια. 
Άκουσα έκπληκτος στην Επιτροπή το ερώτημα συναδέλφου της Αντιπολίτευσης από την Αριστερά ότι με το Σύνταγμα πάτε να προστατεύσετε τον πρωτογενή τομέα. Δεν υπάρχει μεγαλύτερη υποβάθμιση μιας κορυφαίας συνταγματικής διαδικασίας από αυτό το επιχείρημα. Η απάντηση είναι ξεκάθαρα, ναι, αυτό ακριβώς επιδιώκουμε. Γιατί το Σύνταγμα δεν είναι ένα κείμενο αποκομμένο από τις ανάγκες της κοινωνίας, είναι ο κυρίαρχος οδικός χάρτης της χώρας. Και ως γνήσιος λαϊκιστής Βουλευτής από τη Νέα Αριστερά με ρώτησε: Αυτό θα πείτε στους αγρότες της περιοχής σας; Απάντηση: Και αυτό και όσα έχει κάνει αυτή η Κυβέρνηση και όσα πρέπει να κάνει ακόμα και όσα πρέπει να νομοθετήσουμε εδώ. 
Με αυτό το σκεπτικό, το Σύνταγμα δεν θα έπρεπε να προβλέπει τίποτα άλλο εκτός από τη λειτουργία του πολιτεύματος. Όπως προβλέπει την προστασία του περιβάλλοντος, της στέγης και άλλων κρίσιμων αγαθών και θεσμών, έτσι μπορεί να θέσει τις βάσεις για ένα σύγχρονο, βιώσιμο και ανταγωνιστικό πρωτογενή τομέα που θα στηρίξει την περιφέρεια και την εθνική οικονομία.


Και ίσως αυτό είναι το πιο χαρακτηριστικό στοιχείο της κριτικής που ακούστηκε, ότι κάποιοι αντιμετωπίζουν ακόμα το Σύνταγμα με όρους εντυπωσιασμού. Εμείς το αντιμετωπίζουμε με ευθύνη και προοπτική. 
Η περιφερειακή ανάπτυξη, ναι, πρέπει να είναι συνταγματική κατεύθυνση. Η Ηλεία, όπως και κάθε περιοχή της χώρας, δικαιούται ίσες ευκαιρίες, σύγχρονες υποδομές κι ένα κράτος που θα βρίσκεται πραγματικά δίπλα στον πολίτη. 
Κυρίες και κύριοι συνάδελφοι, η Συνταγματική Αναθεώρηση είναι μια μεγάλη ευκαιρία που δεν πρέπει να χαθεί, μια ευκαιρία να κάνουμε τους θεσμούς μας πιο ισχυρούς, το κράτος πιο αποτελεσματικό και τη δημοκρατία μας πιο αξιόπιστη. 
Δεν αλλάζουμε το Σύνταγμα επειδή αμφισβητούμε την ιστορία μας. Το αλλάζουμε επειδή σεβόμαστε την παρακαταθήκη της και θέλουμε να την παραδώσουμε ισχυρότερη στις επόμενες γενιές, για μια Ελλάδα με περισσότερη εμπιστοσύνη, με περισσότερη δικαιοσύνη, με περισσότερες δυνατότητες για κάθε πολίτη σε κάθε γωνιά της πατρίδας μας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολακόπουλο.
Στη συνέχεια τον λόγο έχει η Ανεξάρτητη Βουλευτής Α΄ Ανατολικής Αττικής κ. Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ. 
Η Συνταγματική Αναθεώρηση δεν είναι μια συνηθισμένη νομοθετική διαδικασία. Το Σύνταγμα είναι ο θεμελιώδης κανόνας οργάνωσης της πολιτείας. Καθορίζει την άσκηση της δημόσιας εξουσίας, κατοχυρώνει τα δικαιώματα των πολιτών, θέτει τα όρια μέσα στα οποία οφείλει να κινείται η κάθε κυβέρνηση. 
Γι’ αυτό και μια συνταγματική αναθεώρηση δεν δικαιολογείται απλώς επειδή το επιτρέπει ο χρόνος ή οποιοσδήποτε κοινοβουλευτικός συσχετισμός.  Δικαιολογείται όταν η εμπειρία εφαρμογής του Συντάγματος έχει αναδείξει πραγματικές θεσμικές δυσλειτουργίες που απαιτούν συνταγματική θεραπεία. 
Η σημερινή συζήτηση δεν αφορά μόνο επιμέρους άρθρα. Αφορά το πρότυπο κράτους και δημοκρατίας που προτείνετε για τις επόμενες δεκαετίες. Αν δει κανείς την πρόταση συνολικά, θα διαπιστώσει ότι δεν αποτελεί ένα σύνολο ασύνδετων παρεμβάσεων. Αποτυπώνει μια συγκεκριμένη αντίληψη για την άσκηση της εξουσίας, μια αντίληψη που δίνει προτεραιότητα στην κυβερνησιμότητα έναντι της αντιπροσωπευτικότητας, στη συγκέντρωση αρμοδιοτήτων έναντι της αποκέντρωσης και στην ενίσχυση του κέντρου έναντι των θεσμικών μηχανισμών ελέγχου. 
Είναι ανεκτό όμως το Σύνταγμα δεν υπάρχει για να διευκολύνει την εκάστοτε κυβέρνηση ή πρέπει να υπάρχει για να θέτει όρια στην άσκηση της εξουσίας; Το Σύνταγμα δεν γράφεται για τους σημερινούς κυβερνώντες. Γράφεται για όλες τις κυβερνήσεις. Δεν προστατεύει εκείνον που κυβερνά. Προστατεύει τη δημοκρατία απέναντι στην υπερσυγκέντρωση της εξουσίας. 
Όμως, μια συνταγματική Αναθεώρηση δεν μπορεί να εξετάζεται αποκομμένη από την εμπειρία της διακυβέρνησης εκείνων που την εισηγούνται. Οι συνταγματικές αλλαγές δεν κρίνονται μόνο από το «γράμμα» των διατάξεων.  Κρίνονται κι από την αντίληψη που έχει μια κυβέρνηση για τους θεσμούς όταν ασκεί την εξουσία. Και η αλήθεια είναι ότι τα τελευταία χρόνια είδαμε μια σταθερή τάση συγκέντρωσης αρμοδιοτήτων στο κέντρο, ενίσχυσης του πρωθυπουργοκεντρικού χαρακτήρα της διακυβέρνησης, υποβάθμισης του κοινοβουλευτικού ελέγχου και συχνής νομοθέτησης με διαδικασίες που δοκίμασαν, έως παραβίαζαν, τα όρια της καλής νομοθέτησης. 
Δεν είναι λοιπόν παράδοξο ότι και η προτεινόμενη Αναθεώρηση κινείται προς την ίδια κατεύθυνση. Γι' αυτό μια συνταγματική αναθεώρηση δεν μπορεί να μετατραπεί σε εργαλείο συνταγματικής επιβεβαίωσης της κυβερνητικής αντίληψης για την άσκηση της εξουσίας. Το Σύνταγμα οφείλει να περιορίζει την εξουσία, όχι να τη διευκολύνει. 
Ας δούμε λοιπόν πώς αυτή η αντίληψη αποτυπώνεται στις επιμέρους προτεινόμενες αναθεωρήσεις.
Το πρώτο πεδίο αφορά την κυβερνησιμότητα και το ίδιο το πρότυπο της πολιτικής αντιπροσώπευσης. Εδώ αναδεικνύεται μια θεμελιώδης διαφορά αντίληψης. Για την Κυβέρνηση η σταθερότητα της διακυβέρνησης φαίνεται να αποτελεί σχεδόν υπέρτατη συνταγματική αξία. Αναμφίβολα η κυβερνησιμότητα είναι αναγκαία. Δεν μπορεί όμως να επιδιώκεται σε βάρος της αντιπροσωπευτικότητας, της πολιτικής ισότητας και του πλουραλισμού. Η δημοκρατία δεν μετριέται μόνο από το αν σχηματίζονται εύκολα κυβερνήσεις. Μετριέται από το αν κάθε ψήφος έχει πραγματική βαρύτητα, από το αν η Βουλή αποτυπώνει με πιστότητα τη λαϊκή βούληση, από το αν οι θεσμοί εξακολουθούν να λειτουργούν ως ουσιαστικά αντίβαρα απέναντι στην εκτελεστική εξουσία.
Ακριβώς γι’ αυτό θεωρούμε προβληματικές μια σειρά από προτεινόμενες αναθεωρήσεις που αφορούν το εκλογικό σύστημα, τη λειτουργία του Κοινοβουλίου, τις σχέσεις των συνταγματικών οργάνων και τη δημοσιονομική διακυβέρνηση. Δεν πρόκειται για αποσπασματικές ρυθμίσεις. Συνθέτουν ένα ενιαίο μοντέλο διακυβέρνησης στο οποίο η ενίσχυση της κυβερνητικής αποτελεσματικότητας αποκτά συνταγματική προτεραιότητα έναντι της θεσμικής ισορροπίας.
Το ίδιο πνεύμα διατρέχει τις προτάσεις για τον τρόπο εκλογής του Προέδρου της Δημοκρατίας, τη λειτουργία της Βουλής, τον συνταγματικό ρόλο του Βουλευτή και τη δημοσιονομική διακυβέρνηση. Κοινό χαρακτηριστικό τους είναι ότι δεν τεκμηριώνεται ποια συγκεκριμένη συνταγματική δυσλειτουργία καλούνται να θεραπεύσουν. Αντίθετα, αναδεικνύεται μια σταθερή επιλογή υπέρ της ενίσχυσης του κυβερνητικού κέντρου.
Η πρώτη χαρακτηριστική περίπτωση είναι το άρθρο 54. Κι εδώ γεννάται ένα απλό, αλλά κρίσιμο ερώτημα: Ποια ακριβώς συνταγματική δυσλειτουργία καλείται να θεραπεύσει αυτή η Αναθεώρηση; Το ισχύον Σύνταγμα ήδη επιτρέπει στον κοινό νομοθέτη να επιλέγει το εκλογικό σύστημα μέσα στα συνταγματικά όρια. Γιατί λοιπόν είναι σήμερα αναγκαία η Συνταγματική Αναθεώρηση και παρέμβαση;
Κύριε Πρόεδρε, αν έχετε την καλοσύνη, μπορείτε να ζητήσετε περισσότερη ησυχία;
Ευχαριστώ.
Μήπως επειδή επιδιώκετε να αποκτήσει αυξημένη συνταγματική προστασία μια συγκεκριμένη πολιτική επιλογή; Το Σύνταγμα όμως δεν πρέπει να συνταγματοποιεί συγκυριακές επιλογές εκλογικής πολιτικής. Οφείλει να διασφαλίζει τους κανόνες του δημοκρατικού παιχνιδιού και όχι να προδικάζει το αποτέλεσμά του. Η σταθερότητα των κυβερνήσεων είναι ασφαλώς ζητούμενο της πολιτικής. Η ουδετερότητα όμως των κανόνων είναι απαίτηση του Συντάγματος. Και το Σύνταγμα δεν μπορεί να χρησιμοποιείται για να θωρακίζει συγκυριακές πολιτικές επιλογές. Οφείλει να εγγυάται ότι οι κανόνες του δημοκρατικού παιχνιδιού θα παραμένουν ίδιοι, ανεξάρτητα από το ποιος κυβερνά.
Παρακαλώ πολύ, λυπάμαι, αλλά ακούγεστε και διακόπτω τον ειρμό μου. Λυπάμαι, αλλά η Έδρα δεν παρεμβαίνει και πρέπει να παρέμβω εγώ.
Αν η πρώτη ομάδα διατάξεων αφορά τον τρόπο συγκρότησης και λειτουργίας της πολιτικής εξουσίας, η δεύτερη αφορά την οργάνωση του ίδιου του κράτους. Και εδώ η εικόνα γίνεται ακόμα πιο καθαρή. Θα περίμενε κανείς ότι ύστερα από πενήντα χρόνια εφαρμογής του Συντάγματος του 1975, η Αναθεώρηση θα αποτελούσε ευκαιρία για ένα λιγότερο συγκεντρωτικό κράτος με πραγματική μεταφορά αρμοδιοτήτων και πόρους στην αυτοδιοίκηση, ισχυρότερους αποκεντρωμένους θεσμούς και αποτελεσματικότερη δημόσια διοίκηση, αυτή όμως η ευκαιρία χάνεται. 
Οι προτεινόμενες αλλαγές δεν μεταβάλλουν τον πυρήνα του σημερινού μοντέλου. Δεν αντιμετωπίζουν τη διαχρονική υπερσυγκέντρωση αρμοδιοτήτων στην κεντρική διοίκηση, ούτε ενισχύουν ουσιαστικά τη θεσμική και οικονομική αυτοτέλεια της αυτοδιοίκησης. Η Ελλάδα δεν αντιμετωπίζει έλλειμμα συγκεντρωτισμού. Αντιμετωπίζει υπερσυγκέντρωση αρμοδιοτήτων, αποφάσεων και πόρων. Δεν χρειάζεται ένα ακόμα ισχυρότερο κέντρο, χρειάζεται περισσότερη εμπιστοσύνη στην αυτοδιοίκηση, στους ανεξάρτητους θεσμούς και στις τοπικές κοινωνίες.
Η χαρακτηριστικότερη περίπτωση είναι το άρθρο 101. Το ισχύον Σύνταγμα ήδη κατοχυρώνει την αποκέντρωση ως θεμελιώδη αρχή της διοικητικής οργάνωσης. Το πρόβλημα δεν είναι η έλλειψη συνταγματικής πρόβλεψης, αλλά η αδυναμία εφαρμογής της. Αντί λοιπόν η αναθεώρηση να κατοχυρώσει ισχυρότερη διοικητική και οικονομική αυτοτέλεια της αυτοδιοίκησης, η πραγματική μεταφορά αρμοδιοτήτων μαζί με τους αναγκαίους πόρους περιορίζεται σε παρεμβάσεις που αφήνουν ανέπαφο το υφιστάμενο μοντέλο. Η αποκέντρωση είναι συνταγματική επιλογή δημοκρατίας. Όσο περισσότερες αποφάσεις συγκεντρώνονται στο κέντρο, τόσο αποδυναμώνεται η συμμετοχή των τοπικών κοινωνιών και η λογοδοσία της εξουσίας.
Συζητούμε την πρόταση μιας Κυβέρνησης που έχει ήδη αφήσει το αποτύπωμά της στη λειτουργία των θεσμών. Τα τελευταία χρόνια είδαμε επανειλημμένα την υποβάθμιση του κοινοβουλευτικού ελέγχου, την αμφισβήτηση ανεξάρτητων αρχών, όταν οι διαπιστώσεις τους δεν ήταν αρεστές στην Κυβέρνηση, και μια νομοθέτηση που συχνά παραβίασε τα όρια της καλής νομοθέτησης. Η συγκέντρωση κρίσιμων αρμοδιοτήτων στο κέντρο της εκτελεστικής εξουσίας δεν υπήρξε περιστασιακή επιλογή. Υπήρξε σταθερό χαρακτηριστικό της διακυβέρνησης. Κι αυτό έχει σημασία, γιατί μια Συνταγματική Αναθεώρηση δεν αξιολογείται μόνο από το γράμμα των διατάξεών της, αξιολογείται και από την αντίληψη για τους θεσμούς που αποκαλύπτει η κυβερνητική πρακτική. Η Συνταγματική Αναθεώρηση είναι η στιγμή κατά την οποία μια κυβέρνηση καλείται να αποδείξει ότι είναι πρόθυμη να περιορίσει τη δική της εξουσία, όχι να τη διευκολύνει. Αυτό είναι το πραγματικό κριτήριο μιας αναθεώρησης. Δεν είναι ποιες εξουσίες παρέχει στην εκάστοτε πλειοψηφία, είναι ποιες εγγυήσεις διασφαλίζει απέναντί της για όλες τις επόμενες κυβερνήσεις.
Το Σύνταγμα δεν οργανώνει μόνο την άσκηση της εξουσίας. Οργανώνει και τον έλεγχό της. Και η ποιότητα μιας δημοκρατίας δεν κρίνεται μόνο από το ποιος κυβερνά. Κρίνεται από το πόσο αποτελεσματικά ελέγχεται η εξουσία, από την ανεξαρτησία της δικαιοσύνης, από τον ουσιαστικό κοινοβουλευτικό έλεγχο, από την ισχύ των ανεξάρτητων αρχών.
Και ακριβώς, εδώ, εντοπίζεται μία ακόμα βασική αδυναμία της κυβερνητικής πρότασης. Δεν ενισχύει συνολικά τους θεσμικούς μηχανισμούς ελέγχου απέναντι στην εκτελεστική εξουσία. Η πρώτη χαρακτηριστική περίπτωση είναι το άρθρο 86.
Η λογοδοσία, κύριοι, δεν εξαντλείται στην κατάργηση αυτής της διάταξης, προϋποθέτει ένα συνολικό πλαίσιο διαφάνειας κοινοβουλευτικού και δικαστικού ελέγχου, που θα επανασυστήσει την εμπιστοσύνη των πολιτών στην ίδια την πολιτεία. 
Το ίδιο ισχύει και για το άρθρο 90. Δημιουργούνται πραγματικά ισχυρότερες εγγυήσεις θεσμικής ανεξαρτησίας ή απλώς τροποποιείται η διαδικασία χωρίς να αλλάζει η σχέση της εκτελεστικής με τη δικαστική εξουσία; Γιατί η ανεξαρτησία της δικαιοσύνης δεν αποτελεί προνόμιο των δικαστών. Αποτελεί δικαίωμα κάθε πολίτη, όπως και το τεκμήριο αθωότητας αφορά κάθε πολίτη και όχι ειδικά τους επίλεκτους που μαζί τους κατεδαφίζεται το σαθρό οικοδόμημα της υπεροχής της παράταξης της Νέας Δημοκρατίας. 
Να σας υπενθυμίσουμε, βέβαια, ότι οι κυβερνήσεις δεν αποδεικνύουν τον σεβασμό τους στη δικαιοσύνη όταν αναθεωρούν το Σύνταγμα, τον αποδεικνύουν όταν αποδέχονται χωρίς επιφυλάξεις τον έλεγχο των δικαστηρίων και των Ανεξάρτητων Αρχών, ακόμα και όταν οι διαπιστώσεις τους είναι πολιτικά δυσάρεστες. 
Σήμερα, ο κ. Μαρινάκης έγινε γνωστό ότι μίλησε για εργαλειοποίηση, αξιολογώντας την εισήγηση του Αντεισαγγελέα του Αρείου Πάγου για την παραπομπή του κ. Τριαντόπουλου στο Ειδικό Δικαστήριο. Προφανώς, αυτή η πολιτική εξέλιξη δεν ήταν αρεστή στην Κυβέρνηση. 
Η τελευταία μεγάλη ομάδα διατάξεων αφορά τα δικαιώματα και το κοινωνικό κράτος. Και εδώ αναδεικνύεται μία ακόμα βασική αδυναμία της κυβερνητικής πρότασης. Η Αναθεώρηση επιλέγει να προσθέσει νέες συνταγματικές διακηρύξεις χωρίς να ενισχύει αντίστοιχα τις θεσμικές εγγυήσεις, που διασφαλίζουν την ουσιαστική προστασία των δικαιωμάτων. Το Σύνταγμα δεν γίνεται ισχυρότερο επειδή προσθέτει διαρκώς νέες διακηρύξεις, γίνεται ισχυρότερο όταν οι συνταγματικές εγγυήσεις εφαρμόζονται στην πράξη. Τα δικαιώματα δεν προστατεύονται μόνο από το κείμενο του Συντάγματος, προστατεύονται από την ανεξάρτητη δικαιοσύνη, από ισχυρές Ανεξάρτητες Αρχές, από αποτελεσματικό κοινοβουλευτικό έλεγχο.
Ποια δημοκρατία στα αλήθεια θέλουμε; Μια δημοκρατία που συγκεντρώνει ολοένα και περισσότερη εξουσία στο κέντρο ή κατανέμει την εξουσία, ενισχύει τη λογοδοσία και εμπιστεύεται τους θεσμούς; Μια δημοκρατία που αντιμετωπίζει τους μηχανισμούς ελέγχου ως εμπόδιο ή αναγνωρίζει ότι χωρίς πραγματικούς ελέγχους δεν υπάρχει πραγματική ελευθερία;
Το Σύνταγμα δεν νοείται να διευκολύνει την εκάστοτε κυβέρνηση, υπάρχει για να προστατεύει τον πολίτη, να διαχέει την εξουσία, να ενισχύει τη λογοδοσία και να διασφαλίζει ότι κανένας θεσμός δεν μένει χωρίς έλεγχο. 
Γι’ αυτό και δεν μπορούμε να στηρίξουμε μία πρόταση Αναθεώρησης, που δεν αντιμετωπίζει τις μεγάλες θεσμικές παθογένειες της χώρας και παγιώνει τη λογική ενός υδροκέφαλου πρωθυπουργοκεντρικού κράτους.
Η Ελλάδα χρειάζεται ένα Σύνταγμα που δεν γράφεται με ορίζοντα την επόμενη εκλογική αναμέτρηση, αλλά με ορίζοντα την επόμενη γενιά που μαζί με τους διδάσκοντες οφείλει να περιφρουρήσει τον θεμελιώδη νόμο της χώρας προστατεύοντας τον δημόσιο χαρακτήρα της παιδείας, την πραγματική ανεξαρτησία της δικαιοσύνης, την αποιδιωτικοποίηση της δημόσιας διοίκησης που η Κυβέρνηση επιχειρεί να στεγανοποιήσει, φιμώνοντας και στοχοποιώντας δημοσίους υπαλλήλους.
Στη χώρα μας σήμερα αναζητούνται το δίκαιο και οι δημοκρατικές ελευθερίες. Η μόνη απάντηση στην Κυβέρνηση της διαφθοράς είναι η αλληλεγγύη και η συλλογική δράση των προοδευτικών δυνάμεων.
Καταψηφίζουμε τις προτάσεις της Αναθεώρησης. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Καραγεωργοπούλου. 
Στη συνέχεια τον λόγο έχει ο Βουλευτής Λέσβου της Νέας Δημοκρατίας, ο κ. Χαράλαμπος Αθανασίου.
ΧΑΡΑΛΑΜΠΟΣ ΑΘΑΝΑΣΙΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, πριν εισέλθω στην εισήγησή μου για τις υπό αναθεώρηση διατάξεις, θα ήθελα να αναφερθώ στην ένταση που συχνά προκαλείται στη Βουλή με αφορμή τις άρσεις ασυλίας συναδέλφων. Το είδαμε και χθες αυτό. Και αναφέρομαι γενικά και όχι για συγκεκριμένες υποθέσεις. 
Πρέπει να ξεκαθαρίσουμε ότι με την αναθεώρηση του άρθρου 62 του Συντάγματος η ασυλία του Βουλευτή αίρεται υποχρεωτικά από τη Βουλή, εφόσον η αίτηση της εισαγγελικής Αρχής αφορά αδίκημα, το οποίο δεν συνδέεται με την άσκηση του καθηκόντων του ή την πολιτική του δραστηριότητα. Δηλαδή, η ασυλία του Βουλευτή ως θεσμική εγγύηση σε δύο μόνο περιπτώσεις κατά το Σύνταγμα μπορεί να αρθεί, δηλαδή κατά την άσκηση των καθηκόντων του, όσον αφορά, πρώτον, τον σκληρό πυρήνα της δράσης του Βουλευτή και, δεύτερον, όσον αφορά την πολιτική του δραστηριότητα, δηλαδή μια δράση πολιτική που πραγματοποιείται από τον Βουλευτή με την ιδιότητα που έχει. 
Με τον Κανονισμό, βέβαια, της Βουλής στο άρθρο 83, παράγραφος 3, καθιερώνεται και μια τρίτη περίπτωση που δεν αίρεται η ασυλία, όταν δηλαδή η κατά του Βουλευτή μήνυση ή έγκληση υποκρύπτει πολιτική σκοπιμότητα. 
Μετά την αναθεώρηση του άρθρου 62 μάς απασχόλησε στη Βουλή, τότε με την προεδρία του κ. Τασούλα, του νυν Προέδρου, εάν πρέπει η παράγραφος 3 του 83, η τρίτη περίπτωση να διατηρηθεί. Κρίναμε τότε ότι πρέπει να διατηρηθεί, διότι υπάρχουν περιπτώσεις που υπάρχουν πολιτικές σκοπιμότητες. Ωστόσο αυτό πρέπει να γίνεται με μεγάλη προσοχή, να μην γίνονται καταχρήσεις και να μην γίνονται προσχηματικές επικλήσεις. Άλλη περίπτωση δεν υπάρχει. 
Ερωτώ, λοιπόν: Μπορεί η Βουλή αν δεν υφίσταται μια από τις ανωτέρω περιπτώσεις να μετατρέπεται σε δικαστή που να αξιολογεί τη βασιμότητα νομική ή ουσιαστική μιας κατηγορίας; Μπορεί, παραδείγματος χάριν, Βουλευτής που πριν ήταν δήμαρχος ή περιφερειάρχης ή αντιδήμαρχος και κατηγορείται με την ιδιότητα την παλιά του, όχι τώρα του Βουλευτή, για παράβαση καθήκοντος ή απιστία ή υπεξαίρεση, να λέμε να μην αίρεται η ασυλία του; Ή Βουλευτής που εξυβρίζει ή συκοφαντεί έναν πολίτη, να λέμε να μην αίρεται; Τέτοια παραδείγματα υπάρχουν πάρα πολλά. Και υπάρχουν κόμματα της Αντιπολίτευσης, οι οποίοι είχαν μια αντιφατικότητα στο ζήτημα αυτό και έκριναν αλά καρτ τις περιπτώσεις ανάλογα από πού προερχόταν ο Βουλευτής, αν ήταν δικός τους ή συγγενικού κόμματος ή όχι.
Προσέξτε τώρα. Για την αντίφαση αυτή -γι’ αυτό το συνδέω με την εισήγηση-ψηφίζετε, λοιπόν, την άρση με τη λογική στην Ολομέλεια της Βουλής ότι καλώς κάνει η Βουλή και πρέπει να ρυθμίζει τα θέματα, όπως είπατε. Αλλά αρνείστε αυτήν τη δυνατότητα στη Βουλή σε ένα μείζον θέμα, όπως είναι η αρμοδιότητά της για τη δίωξη των μελών της κυβέρνησης. Και αναφέρομαι στο άρθρο 86 του Συντάγματος, θέμα για το οποίο θα αναφερθώ ευθύς αμέσως. 
Και ερωτώ: Πού πάει ο σεβασμός του Συντάγματος και μιλάμε σήμερα για αναθεώρηση διατάξεων χωρίς να σεβόμαστε το Σύνταγμα; 
Κυρίες και κύριοι συνάδελφοι, κατ’ αρχάς θα τονίσω ότι η πρότασή μας για Αναθεώρηση του Συντάγματος σε γενική εικόνα ενισχύει την αξιοπιστία στους θεσμούς εν όψει της βαθιάς κρίσης εμπιστοσύνης της κοινωνίας, όχι μόνο στους πολιτικούς θεσμούς, εννοώ στην Κυβέρνηση και στα κόμματα, αλλά και στους δικαιοκρατικούς θεσμούς, όπως είναι οι ανεξάρτητες αρχές και η δικαιοσύνη.
Θεωρώ πολύ βασική την Αναθεώρηση του άρθρου 86 και ήταν κάτι που όλα τα κόμματα θα την ζητήσουμε επί της αρχής. Όμως, ερωτώ, δεν είναι λαϊκισμός να ισχυριζόμαστε ότι όλοι οι πολίτες, ανεξαρτήτως ιδιότητας, να έχουν την ίδια ποινική μεταχείριση για όλα τα ποινικά αδικήματα και αυτό διότι έστω σε μια περίπτωση ενός Υπουργού, ο οποίος ενεργεί μέσα στη λειτουργική του αρμοδιότητα, που μπορεί μόνο ο Υπουργός να διαπράξει ένα αδίκημα, μπορεί να το κάνει ο οποιοσδήποτε πολίτης ή ένας άλλος Υπουργός. 
Ας πούμε ένα παράδειγμα, να αναφερθώ σ’ έναν Υπουργό. Ποιον θέλετε; Να πούμε τον Υπουργό Υγείας, που ήταν και πρόσφατο στη χθεσινή συζήτηση, που μπορεί να κάνει μια κοστολόγηση ενός φαρμάκου και το φάρμακο αυτό σε όλη την Ευρώπη πωλείται 1 ευρώ, ας υποθέσουμε, αλλά λόγω της πανδημίας, η οποία μπορεί να ενσκήψει, ο Υπουργός ψάχνει και το βρίσκει με 3, με 4 ευρώ. Αυτό ποιος πρέπει να το εκτιμήσει; Δεν είναι ένα πολιτικό ζήτημα που πρέπει να το εκτιμήσει η Βουλή, γιατί πρέπει να συγκρίνει και να αποφασίσει όταν συγκρούονται δυο αγαθά αφενός μεν η προστασία της υγείας των πολιτών και αφετέρου η απιστία ως ποινικό αδίκημα σε βάρος του ελληνικού Δημοσίου; 
Τι προτείνουμε εμείς σαν Νέα Δημοκρατία; Κατ’ αρχάς κατάργηση του επιρρήματος «αμελλητί», δηλαδή να διαβιβάζεται η δικογραφία χωρίς υπαίτια βραδύτητα στη Βουλή. 
Και ως προς τη διαδικασία, όσον αφορά την ειδική κοινοβουλευτική επιτροπή για τη διενέργεια προκαταρκτικής εξέτασης και αναφέρομαι στο άρθρο 86, παράγραφος 3 του Κανονισμού αλλά και στο 153 επόμενα του Κανονισμού, νομίζω ότι η τελευταία εμπειρία με τις προανακριτικές επιτροπές, δεν ήταν καλή για την λειτουργία του πολιτεύματός μας. 

Θεωρώ ως καλύτερη λύση την εξής: Μετά την κατάθεση πρότασης άσκησης δίωξης από τους Βουλευτές, η Βουλή να παραπέμπει την υπόθεση σε τριμελές προανακριτικό συμβούλιο, το οποίο θα αποτελείται από έναν πρόεδρο εφετών, δύο εισαγγελείς εφετών, οι οποίοι θα κληρώνονται από την ολομέλεια του Εφετείου με τους αναπληρωτές τους. Το συμβούλιο αυτό θα διενεργεί προκαταρκτική εξέταση - τονίζω, προκαταρκτική εξέταση, για να μην υπάρχει σύγχυση- αναφορικά με τα στοιχεία της κατηγορίας. Στη συνέχεια, το πόρισμα του Συμβουλίου αυτού θα αξιολογείται από ειδικό δικαστικό όργανο. Θα δούμε τη σύνθεσή του κατά την αποφασίζουσα Βουλή, στο επόμενο στάδιο. Υπάρχουν ενδιαφέρουσες προτάσεις επ’ αυτού. Έτσι, λοιπόν, θα υποβάλει το όργανο αυτό στη Βουλή πρόταση άσκησης δίωξης. 
Η Βουλή, κυρίες και κύριοι συνάδελφοι, πρέπει να έχει τον τελικό λόγο για τη δίωξη, αφού σταθμίσει την αναγκαιότητα μιας ενέργειας ή παράλειψης του Υπουργού. Ανέφερα το παράδειγμα πριν της κοστολόγησης των φαρμάκων από τον Υπουργό Υγείας. Αν καταργήσουμε την αρμοδιότητα της Βουλής για τη δίωξη του Υπουργού και την έχει το δικαστικό όργανο, όπως πρότειναν σχεδόν όλα τα κόμματα Επιτροπή, αυτό το δικαστικό όργανο τι θα κάνει; Το σκέπτεστε; Θα παραπέμπει τον Υπουργό στο δικαστήριο και θα λέει στην ουσία, ας κρίνει το δικαστήριο. Τι θα κρίνει το δικαστήριο; Θα σταθμίσει τη σύγκρουση των δύο αγαθών που ανέφερα, από τη μια μεριά την προστασία της υγείας και την άλλη, την απιστία σε βάρος των συμφερόντων της Ευρωπαϊκής Ένωσης ή του ελληνικού Δημοσίου; 
Προσέξτε, τι θα γίνει. Θα έχουμε δικαστικά συμβούλια, απολογίες, βουλεύματα, πρωτοβάθμιο δικαστήριο, δευτεροβάθμιο δικαστήριο, ακυρωτικό δικαστήριο. Κι όλα αυτά, θα γίνονται για μία τριετία ή τετραετία, μέχρι να βγει μία απόφαση αμετάκλητη και ο Υπουργός θα είναι δέσμιος αυτής της κατάστασης, με ό,τι αυτό συνεπάγεται, τον διασυρμό του κλπ. 
Πάμε τώρα στο άρθρο 90 παράγραφος 5, που αφορά τις προαγωγές στις θέσεις των ανώτατων δικαστών. 
Οι δικαστικοί λειτουργοί, κυρίες και κύριοι συνάδελφοι -όπως ξέρετε ήμουν παλιά δικαστικός λειτουργός- δεν έχουν άμεση λαϊκή νομιμοποίηση. Συνεπώς η επιλογή δεν πρέπει να αποτελεί αποκλειστική αρμοδιότητα των ολομελειών των ανωτάτων δικαστηρίων. Υπάρχει κίνδυνος ομαδοποιήσεων και προσωπικών εξαρτήσεων με συνέπεια να μην επιλέγονται οι άριστοι. Ούτε βέβαια πρέπει η επιλογή να γίνεται έμμεσα από το Υπουργικό Συμβούλιο. 
Θεωρώ ότι πρέπει η προεπιλογή να γίνεται από τις ολομέλειες των ανωτάτων δικαστηρίων, όπως ισχύει τώρα, και η οριστική επιλογή μεταξύ των τριών ως άνω προεπιλεγέντων να γίνεται από ένα εκλεκτορικό σώμα. Θα δούμε ποιο θα είναι στην αποφασίζουσα Βουλή. 
Εγώ προτείνω να είναι ένα ουδέτερο, έξω από την Κυβέρνηση, έξω από τα δικαστήρια, σώμα και να αποτελείται από τον Πρόεδρο της Δημοκρατίας και τις τρεις εξουσίες, τον Πρόεδρο της Βουλής από τη νομοθετική, τον Πρόεδρο της εκτελεστικής, τον Πρωθυπουργό, και τον αφυπηρετούντα, τον απερχόμενο Πρόεδρο του Δικαστηρίου, αν είναι του Αρείου Πάγου, ο Πρόεδρος του Αρείου Πάγου που φεύγει, εάν είναι από του Συμβουλίου της Επικρατείας ή του Ελεγκτικού Συνεδρίου να είναι αναλόγως. Παρόμοια ρύθμιση να υπάρχει για τους Αντιεισαγγελείς και τους Αντιπροέδρους του Αρείου Πάγου. 
Έτσι, αντιμετωπίζεται και η αμφιγνωμία. Τι είναι πιο βέλτιστο; Η Κυβέρνηση, δηλαδή το Υπουργικό Συμβούλιο, να επιλέγει που έχει άμεση λαϊκή νομιμοποίηση ή η δικαιοσύνη που έχει έμμεση λαϊκή νομιμοποίηση; 
Βέβαια, στην πρόταση της Νέας Δημοκρατίας λέμε να επιλέγονται από μια Ειδική Κοινοβουλευτική Επιτροπή. Αυτό να το δούμε. Θα δούμε την κατεύθυνση. Τώρα, πρέπει να τροποποιηθεί το άρθρο. Εδώ, είμαστε, στην τροποποίηση. Όμως και η πρόταση αυτή έχει ένα μειονέκτημα, γιατί οι Επιτροπές αυτές είναι σύμφωνα με το άρθρο 43 -για να έχουμε και μία εποπτεία του δικαίου, του Κανονισμού δηλαδή- Ειδικές Μόνιμες Επιτροπές. Ναι, αλλά σε αυτές τις Επιτροπές εφαρμόζονται από ένα συνδυασμό των άρθρων του Κανονισμού μας -δεν θέλω να σας κουράζω με αυτά- οι διατάξεις των Διαρκών Επιτροπών, δηλαδή το άρθρο 31 και επόμενα του Κανονισμού της Βουλής. Τι σημαίνει αυτό; Αυτό σημαίνει πλειοψηφία από το κόμμα που κυβερνά, από την κυβέρνηση. Άρα, λοιπόν, αυτό είναι ένα ζήτημα το οποίο πρέπει να το δούμε στην αποφασίζουσα Βουλή. 
Η θητεία του Προέδρου της Δημοκρατίας -αναφέρομαι στο άρθρο 30 του Συντάγματος- θεωρώ ότι ως έχει σήμερα, οι δύο πενταετίες, είναι το καλύτερο σύστημα και προτιμότερο από τη μία εξαετία. Αυτό το σύστημα έχει μόνο πλεονεκτήματα. Πρώτον, ο Πρόεδρος αποκτά από την πρώτη θητεία την εμπειρία διεθνούς εκπροσώπησης του κράτους και συμμετοχής του σε διεθνείς οργανισμούς ή ενώσεις, εξοικειώνεται στη συνεργασία, στην κατανόηση και στην υπερπήδηση ενδεχόμενων εμποδίων, αλλά και στην άτυπη εξομάλυνση αντιθέσεων μεταξύ των κομμάτων, σταθμίζει πληρέστερα τη δικαιοδοτική του αρμοδιότητα να χαρίζει, να μετατρέπει ή να μετριάζει ποινές που επιβάλλουν τα δικαστήρια, καθώς και να αίρει τις κάθε είδους νόμιμες συνέπειες ποινών που έχουν επιβληθεί και εκτιθεί. Εννοώ τα Συμβούλια Χαρίτων και την απονομή χάριτος. 
 Δεν παραγνωρίζω, βέβαια, ότι υπάρχει ενδεχόμενο -ας το πούμε μειονέκτημα- να σκέπτεται και το ενδεχόμενο επανεκλογής του και έτσι να προβληματίζεται, όσον αφορά την αναπομπή στη Βουλή νομοσχεδίου που έχει ψηφιστεί από αυτή, για να μην επέλθει δυσαρμονία στις σχέσεις του με την Κυβέρνηση, με ό,τι αυτό συνεπάγεται για την επανεκλογή του. Τέτοιες, όμως, περιπτώσεις δεν έχουν παρατηρηθεί πρόσφατα και συνεπώς δεν είναι καν μετρήσιμες. 
Πέραν από αυτό όμως, να μην ξεχνάμε ότι αναθεωρείται και το άρθρο 73. Να κάνουμε, δηλαδή, μια συνολική εκτίμηση. Τι σημαίνει αυτό; Περιορίζεται η δυνατότητα του Προέδρου να αναπέμπει ψηφισμένα νομοσχέδια στη Βουλή σε μόνο ένα για κάθε Περίοδο.
Έρχομαι στο θέμα της νησιωτικότητας. Βλέπω δεν έχω χρόνο να αναπτύξω πολύ το νομικό μέρος. Τα άλλα θα τα πούμε και μετά. Η σημασία των νησιωτικών περιοχών και των νησιών μας, ειδικά του Αιγαίου, από άποψη οικονομική, κοινωνική, πολιτισμική και κυρίως εθνική είναι γνωστή. Γι’ αυτό, ο συνταγματικός νομοθέτης θέλει ειδική ρύθμιση για την ανάπτυξή τους. Το ίδιο κάνει και η Συνθήκη της Λισαβόνας στο άρθρο 174 γενικά για τις νησιωτικές περιοχές της Ευρωπαϊκής Ένωσης. Η μικρή έκταση, η γεωγραφική θέση, η συρρίκνωση του πληθυσμού σε συνδυασμό με την απομόνωση λόγω των αποστάσεων από την ηπειρωτική χώρα έχουν ως συνέπεια την αύξηση του κόστους λειτουργίας όλων των οικονομικών μονάδων, των νοικοκυριών, των επιχειρήσεων κλπ. και την εγκατάλειψη των νησιών από τους νέους ανθρώπους, οι οποίοι επιζητούν καλύτερους όρους εργασίας και διαβίωσης στα αστικά κέντρα. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αθανασίου. 
Τον λόγο έχει η κ. Γιαννακοπούλου, Βουλευτής Β2’ Δυτικού Τομέα Αθήνας. 
ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, η Αναθεώρηση του Συντάγματος είναι η κορυφαία στιγμή αυτοσυνειδησίας μιας δημοκρατίας. Είναι η ώρα που ο καταστατικός χάρτης της χώρας ξαναβλέπει τον εαυτό του, για να μπορέσει να απαντήσει στις προκλήσεις, όχι απλά του παρόντος, αλλά κυρίως του μέλλοντος.
 Κι όταν μία κοινωνία ανοίγει αυτή τη συζήτηση, κυρίες και κύριοι συνάδελφοι, αποφασίζει στην ουσία ποιες αξίες θεωρεί τόσο κρίσιμες, ώστε να τις τοποθετήσει πάνω από κάθε εφήμερη πλειοψηφία. Και ακριβώς γι’ αυτό τον λόγο, οφείλω να ξεκινήσω με μία διαπίστωση η οποία δεν μπορεί και δεν πρέπει να αποσιωπηθεί.
Η αναθεωρητική πρωτοβουλία εκδηλώθηκε με τον χειρότερο δυνατό τρόπο από τη μεριά της Κυβέρνησης, στο τέλος της βουλευτικής Περιόδου, εν μέσω θέρους, σε μια διαδικασία εξπρές ενός θερινού μήνα και με τον Αύγουστο να μεσολαβεί ανάμεσα στις δύο ψηφοφορίες, όταν όλοι γνωρίζουμε πάρα πολύ καλά ότι η Αναθεώρηση απαιτεί έναν ουδέτερο εκλογικά χρόνο και τη μέγιστη δυνατή ενημέρωση και συμμετοχή των πολιτών. 
Αντί γι’ αυτό, το Σύνταγμα καλείται ουσιαστικά να αυτοαναλυθεί μέσα σε μία προεκλογική διαδικασία. Και αυτή ακριβώς η μεθόδευση έχει ένα όνομα και μόνο: συνταγματικός λαϊκισμός. Και εκδηλώθηκε μέσα σε ένα θεσμικό κλίμα ήδη πολύ βεβαρημένο, κυρίες και κύριοι συνάδελφοι, με τη διαστροφή του νοήματος του άρθρου 86, μια διάταξη την οποία διαστρεβλώσατε και καταχραστήκατε στο έπακρον, κυρίες και κύριοι της Νέας Δημοκρατίας.
 Και το ζήτημα αυτό δεν είναι μόνο συνταγματικό. Γιατί δεν μπορεί απλά και μόνο να φταίει μια διάταξη από μόνη της. Φταίνε κυρίως οι άνθρωποι, οι οποίοι την επικαλούνται, την καταχρώνται και εν τέλει κρύβονται πίσω από αυτή, όπως ακριβώς έκανε η διακυβέρνηση του κ. Μητσοτάκη. Με τις ανεξάρτητες αρχές να γίνονται στόχος αντί να αποτελούν θεσμικό αντίβαρο, με την πλειοψηφία των τριών πέμπτων του άρθρου 101Α να παραβιάζεται σε κάθε δυνατή κατεύθυνση. 
Παρά ταύτα, το ΠΑΣΟΚ, η παράταξή μου, τήρησε στάση ευθύνης και προσήλθε και προσέρχεται με μία πλήρως διατυπωμένη πρόταση, κατατεθειμένη στα Πρακτικά, με πλήρη παράθεση κάθε διάταξης, όπως εμείς προτείνουμε ότι πρέπει να διαμορφωθεί. 
Η πρότασή μας, κυρίες και κύριοι συνάδελφοι, είναι διαμορφωμένη και οργανωμένη σε τρεις κατευθύνσεις. Πρώτον, δικαιώματα τα οποία ανταποκρίνονται στις προκλήσεις της εποχής μας. Δεύτερον, προστασία των δημοκρατικών θεσμών με ενίσχυση της διαφάνειας και της λογοδοσίας. Και τρίτον, μία αυθεντική, δημοκρατική, υπερπλειοψηφική -τονίζω υπερπλειοψηφική!- διαδικασία αναθεώρησης.
 Και θα ξεκινήσω ακριβώς από αυτό το τελευταίο, γιατί τελικά αυτό είναι και το κλειδί για όλα τα υπόλοιπα. Γιατί, κυρίες και κύριοι της Νέας Δημοκρατίας, κανείς δεν μπορεί να ξεχάσει τι συνέβη το 2019 όταν η Κοινοβουλευτική Πλειοψηφία της αναθεωρητικής Βουλής μεταχειρίστηκε τις ευρείες συναινέσεις της προτείνουσας Βουλής ως λάφυρο. Αυτό κάνατε. Η διαπίστωση της ανάγκης να αναθεωρηθεί μία πολύ συγκεκριμένη διάταξη, εκλήφθηκε ως συναίνεση και στο περιεχόμενό της. Κι έτσι διαστράφηκε τελείως η λογική της αναθεώρησης αλλά και ο ίδιος ο αυστηρός χαρακτήρας του Συντάγματος. 
Η διάταξη, δηλαδή, κατέληξε να αναθεωρηθεί μόνο από την πλειοψηφία, με σκοπό όχι την ισορροπία του πολιτεύματος, όπως μας έλεγε τότε ο κ. Μητσοτάκης, αλλά την ενίσχυση της ίδιας της πλειοψηφικής δύναμης. Και κορυφαίο παράδειγμα, το κλασικό παράδειγμα, -κανείς δεν μπορεί να το ξεχάσει δυστυχώς- ήταν η διαδικασία εκλογής του Προέδρου της Δημοκρατίας, ο ύψιστος πολιτειακός θεσμός της χώρας μας, της πατρίδας μας, να καταστεί δηλαδή εν τέλει μία κομματική επιλογή και με σχετική πλειοψηφία. 
Γι’ αυτό, λοιπόν, προτείνουμε πρωτίστως, -όπως το έχει πει πολλές φορές και ο ειδικός αγορητής μας, ο κ. Δουδωνής- την αναθεώρηση του ίδιου του άρθρου 110. Η υπερπλειοψηφία, δηλαδή, των τριών πέμπτων, να απαιτείται υποχρεωτικά στη δεύτερη, την αναθεωρητική Βουλή, όχι απλά μόνο στην προτείνουσα. Γιατί έτσι η υποχρέωση της συναίνεσης μεταφέρεται από μία αόριστη διάθεση αναθεώρησης στο ίδιο το περιεχόμενο της κάθε διάταξης. Κι έτσι η αναθεωρητική διαδικασία από τύποις γίνεται ουσία συναινετική και θεραπεύεται αυτή η πληγή, η οποία άνοιξε το 2019. Και αυτό πολύ απλά εξηγεί και ποια είναι η στάση του ΠΑΣΟΚ στην παρούσα ψηφοφορία. 
Ψηφίζουμε «παρών» λοιπόν, ακριβώς γι’ αυτόν τον λόγο, σε όλες τις προτεινόμενες ρυθμίσεις που περιλαμβάνονται -και στη δική μας πρόταση- ώστε η υπερπλειοψηφία των εκατόν ογδόντα να είναι υποχρεωτική στη δεύτερη, την αναθεωρητική Βουλή και οι σχετικές διατάξεις να τύχουν της ευρύτατης δυνατής στήριξης στο περιεχόμενο και στην ουσία τους, αφού πρώτα τοποθετηθεί ο ελληνικός λαός στις εκλογές, οι οποίες μεσολαβούν. 
Και αυτό, κυρίες και κύριοι συνάδελφοι και ειδικά κυρίες και κύριοι της Νέας Δημοκρατίας, σαφέστατα δεν αποτελεί στάση διαφυγής, αλλά αποτελεί πρωτίστως μία στάση αξιακή, μια στάση αρχών σε μια κορυφαία κοινοβουλευτική διαδικασία. 
Κυρίες και κύριοι συνάδελφοι, έρχομαι τώρα στο άρθρο 16, στο οποίο άρθρο θα σταθώ περισσότερο από κάθε άλλο και για το οποίο είχα την τιμή να είμαι εισηγήτρια στην αναθεωρητική διαδικασία στη Βουλή από το κόμμα. Γιατί εδώ πέρα δεν μιλάμε απλώς και μόνο για μία τεχνική λεπτομέρεια ή διαδικασία. Εδώ τελικά κρίνεται το ίδιο το πρόσημο της κοινωνίας μας. Κρίνεται το αν η γνώση είναι τελικά ένα δημόσιο αγαθό ή αν είναι εμπόρευμα, όπως το βλέπει η κυβερνητική Πλειοψηφία. 
Και είμαι πραγματικά περήφανη, γιατί το ΠΑΣΟΚ είναι το μόνο κόμμα της Αντιπολίτευσης, το οποίο τάσσεται ξεκάθαρα και ανοικτά υπέρ των μη κρατικών, μη κερδοσκοπικών πανεπιστημίων. Η Ελλάδα παραμένει μία από τις τελευταίες χώρες της Ευρωπαϊκής Ένωσης που αντιμετωπίζει με επιφύλαξη τη λειτουργία των μη κρατικών, μη κερδοσκοπικών πανεπιστημίων. Και δυστυχώς η αλήθεια είναι -και πρέπει να το παραδεχτούμε- ότι για δεκαετίες εγκλωβιστήκαμε σε έναν αναχρονισμό και σε μία στείρα ιδεολογική αντιπαράθεση, χάνοντας πολύτιμο χρόνο και κυρίως χάνοντας πολύτιμες ευκαιρίες. 
Θα μπορούσαμε ήδη, κυρίες και κύριοι συνάδελφοι, να είχαμε προσελκύσει ακαδημαϊκές επενδύσεις, να είχαμε συνεργαστεί με κορυφαία διεθνή πανεπιστήμια, να είχαμε περιορίσει την φυγή χιλιάδων Ελλήνων στο εξωτερικό. Το στοίχημα αυτό, δυστυχώς, το χάσαμε μία φορά. Το κέρδισε η Κύπρος. Ας μην το χάσουμε μία ακόμα. Η Ελλάδα έχασε ανθρώπινο κεφάλαιο, έχασε γνώση, αναπτυξιακές προοπτικές, ενώ πολλές οικογένειες επιβαρύνθηκαν οικονομικά. Η υπέρβαση, λοιπόν, αυτού του αναχρονισμού δεν σημαίνει και δεν πρέπει να σημάνει υποβάθμιση του δημοσίου πανεπιστημίου. Ακριβώς το αντίθετο, θα έλεγα. 
Το δημόσιο πανεπιστήμιο είναι και οφείλει να είναι και πρέπει να είναι η πρώτη προτεραιότητά μας. Όμως, αυτό δεν σημαίνει ότι θα συνεχίσουμε με αγκυλώσεις, θα συνεχίσουμε με λογικές και επιχειρήματα φόβου και αναχρονισμού, που ουσιαστικά μας κρατούν δέσμιους στο παρελθόν. Ανώτατη λοιπόν εκπαίδευση, όχι όμως με την πρόταση της Κοινοβουλευτικής Πλειοψηφίας, η οποία μιλάει να προσφέρεται από πρόσωπα δημοσίου ή ιδιωτικού χαρακτήρα, με μόνη εγγύηση τη διασφάλιση υψηλού επιπέδου σπουδών. Πουθενά, σε ολόκληρη τη διατύπωση -και αυτό είναι μία αλλαγή την οποία είδαμε και επισημάναμε- δεν υπάρχει η λέξη «μη κερδοσκοπικός».
 Και αυτή η σιωπή, κυρίες και κύριοι συνάδελφοι της Νέας Δημοκρατίας, δεν είναι αθώα. Αυτή η σιωπή είναι ακριβώς η ίδια η ουσία της πρότασής σας. Γιατί αφήνει ορθάνοιχτο το ενδεχόμενο λειτουργίας στη χώρα κερδοσκοπικών πανεπιστημιακών ιδρυμάτων, χωρίς καταχώρηση της κοινωνικής αποστολής τους, χωρίς πιστοποίηση και αδιάλειπτη εποπτεία από ανεξάρτητη αρχή, χωρίς καμία εγγύηση προσβασιμότητας. 
Και η δική μας απάντηση είναι πεντακάθαρη και έχει δύο σκέλη. Πρώτον, θωρακίζουμε και στηρίζουμε το δημόσιο πανεπιστήμιο, γιατί το δημόσιο πανεπιστήμιο δεν χρειάζεται κηδεμόνα το κράτος, αλλά σύμμαχο το κράτος. Και δεύτερον -και εδώ βρίσκεται η κρίσιμη διαφορά μας με εσάς- προτείνουμε ρητή συνταγματική κατοχύρωση του μη κερδοσκοπικού χαρακτήρα των μη κρατικών πανεπιστημίων.
 Και απευθύνω από αυτό εδώ το Βήμα ένα ευθύ ερώτημα προς την Πλειοψηφία. Αν πράγματι δεν επιδιώκετε κερδοσκοπικά πανεπιστήμια, γιατί αρνείστε τη δική μας πρόταση; Τι σας εμποδίζει; Υιοθετήστε τη διατύπωσή μας. 
Κλείνω με μία σύντομη αλλά πολύ σημαντική αναφορά στην ανάγκη να αναγνωριστεί και συνταγματικά η έννοια της γυναικοκτονίας. Και αυτό είναι ένα ζήτημα, το οποίο δεν αφορά απλά τη μισή κοινωνία, μόνο τις γυναίκες της κοινωνίας, αλλά την τιμή και την αξιοπρέπεια ολόκληρης της κοινωνίας. Και αυτό το λέμε γιατί στεκόμαστε στην έννοια της υποχρέωσης, όχι μέριμνα, της υποστήριξης των γυναικών και της στήριξής τους. Όχι «δύναται», αλλά συνταγματική αποτύπωση των δεσμεύσεων που ανέλαβε η χώρα υπογράφοντας τη Σύμβαση της Κωνσταντινούπολης και ταυτόχρονα ένα μόνιμο μέτρο λογοδοσίας απέναντι στο τι κάνει για να προλαμβάνει αυτή τη μάστιγα της εποχής.


Και βεβαίως -δεν προλαβαίνω λόγω του χρόνου-, σχετικά με το άρθρο 86, υπάρχει ανάγκη ουσιαστικής αποπολιτικοποίησης της ευθύνης των Υπουργών, ώστε οι Υπουργοί να μην κρίνονται σε καμία φάση από τους συναδέλφους τους. 
Κλείνοντας, εμείς θέλουμε μία αναθεώρηση η οποία θα εκφράζει τη μεγαλύτερη δυνατή πλειοψηφία του ελληνικού λαού, με υπερπλειοψηφία επί του περιεχομένου, με πλήρη ενημέρωση των πολιτών, με συνδιαμόρφωση από τις πολιτικές δυνάμεις και τον λαό να τοποθετείται στις εκλογές που μεσολαβούν. Είναι ακριβώς αυτό το οποίο δεν κάνατε, κύριοι της Νέας Δημοκρατίας. 
Εμείς θα στηρίξουμε κάθε αλλαγή που ισχυροποιεί τα δικαιώματα, τους θεσμούς και πάνω απ’ όλα τη δημόσια παιδεία. Γιατί θέλουμε ένα Σύνταγμα που κυβερνά με κανόνες και όχι κατά τη βούληση της εκάστοτε εξουσίας. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Γιαννακοπούλου. 
Συνεχίζουμε με τον Βουλευτή Επικρατείας της Νέας Δημοκρατίας, τον κ. Θεόδωρο Σκυλακάκη. 
ΘΕΟΔΩΡΟΣ ΣΚΥΛΑΚΑΚΗΣ: Κύριε Πρόεδρε, κυρίες και κύριοι συνάδελφοι, η συζήτησή μας σήμερα θα έπρεπε κατ’ εξαίρεση να αποφύγει το συνηθισμένο κλίμα κομματικής αντιπαράθεσης και αντεγκλήσεων που χαρακτηρίζει εδώ και πολλά χρόνια αυτή την Αίθουσα. Το Σύνταγμα άλλωστε είναι το μοναδικό κείμενο που μας ενώνει όλους. Από το ΚΚΕ μέχρι τη Νίκη έχουμε όλοι όσοι βρισκόμαστε εδώ ορκιστεί να είμαστε πιστοί στο δημοκρατικό πολίτευμα και το Σύνταγμα, δηλαδή στο γράμμα και το πνεύμα του κειμένου την αναθεώρηση του οποίου συζητούμε σήμερα. 
Με την έννοια αυτή και δεδομένης της ιστορικότητας που κάθε αναθεώρηση έχει, στην ομιλία μου αυτή θα καταθέσω το κομματικό μου καπέλο και θα εκκινήσω μιλώντας για το μέλλον που θα ρυθμίζει το Σύνταγμα που αναθεωρούμε.
 Όπως είπα και στην Επιτροπή, η ανθρωπότητα έχει μπει σε μια καινούργια εποχή. Έγραψαν πριν μερικές μέρες οι πιο επιφανείς οικονομολόγοι του κόσμου, μεταξύ των οποίων και δεκαέξι κάτοχοι Νόμπελ, ότι είναι σε εξέλιξη μια τεχνολογική επανάσταση πιο μεγάλη από τη βιομηχανική, που εξελίσσεται όμως με πολύ ταχύτερο ρυθμό, μια επανάσταση που φέρνει κινδύνους τεράστιους, όπως η μαζική εκτόπιση της εργασίας, αλλά και ευκαιρίες μοναδικές, όπως η ριζική αύξηση του πλούτου και του επιπέδου ζωής. 
Η νέα εποχή, αν δεν δράσουμε τώρα, θα φέρει κατ’ αρχάς ακραία αύξηση της ανισότητας, η οποία θα κάνει τον σημερινό βαθιά άνισο πλανήτη να μοιάζει σε ισότητα με κομμουνισμό. Θα φέρει μόνιμο τεχνολογικό αποπληθωρισμό, που θα διαρκέσει για δεκαετίες. Και παράλληλα με τα πρωτοφανή πλεονεκτήματα για τους καταναλωτές, θα αυξήσει, ειδικά για την Ελλάδα, το πραγματικό ύψος του δημόσιου χρέους και το πραγματικό ύψος των υποχρεώσεων του ασφαλιστικού συστήματος. 
Θα φέρει τεράστια αύξηση της παραγωγικότητας του κράτους, αλλά και δραστική αλλαγή του τρόπου οργάνωσής του, μεγαλώνοντας δραματικά τη διαφάνεια παντού -τίποτα δεν θα κρύβεται στο κράτος της επόμενης εποχής-, την αποτελεσματικότητα των ανθρώπων που θα δουλεύουν εκεί, την αυτοματοποίηση των διαδικασιών. Αυτά που έχουμε κάνει ως τώρα θα είναι παιχνίδι μπροστά σ’ αυτά που έρχονται από πλευράς αυτοματοποίησης του κράτους. 
Αυτό σημαίνει ότι το κράτος θα χρειάζεται πολύ λιγότερους υπαλλήλους για να κάνει πολύ καλύτερα τη δουλειά του. Το ίδιο όμως -και εδώ είναι το παράδοξο- θα συμβαίνει και στον ιδιωτικό τομέα, όπου η εργασία θα είναι σε διαρκή φάση εκτόπισης από το κεφάλαιο. 
Ταυτόχρονα, η επανάσταση θα φέρει μια έκρηξη της παραγωγής επιστημονικής και τεχνολογικής γνώσης, τολμώ να πω δεκαπλασιασμό του ρυθμού των ανακαλύψεων τα επόμενα δέκα χρόνια. Πρόκειται για μία έκρηξη που θα οδηγήσει σε δομικές αλλαγές παντού, από τις αγορές ενέργειας με ενέργεια άφθονη, φθηνή και καθαρή, μέχρι τη ρομποτική, που θα αρχίσει μέσα στην επόμενη δεκαετία να αντικαθιστά μαζικά και τη φυσική και την υβριδική εργασία. Θα αλλάξει ακόμη και τη διάρκεια της ανθρώπινης ζωής, με ό,τι αυτό συνεπάγεται για την οργάνωση των ασφαλιστικών μας συστημάτων, αφού οι άνθρωποι θα έχουν περισσότερο χρόνο ζωής και θα είναι πολύ πιο υγιείς.
Η κατεύθυνση και η ταχύτητα της αλλαγής αυτής είναι προφανής. Ο ρυθμός και οι τρόποι που κάθε χώρα θα διαχειριστούν την αλλαγή θα είναι διαφορετικός. Και η πορεία προς το μέλλον σε σχέση με τις ακριβείς προσαρμογές που πρέπει να κάνουμε, λόγω της μαζικότητας, της πολλαπλότητας και της συνθετότητας των αλλαγών, καλύπτεται πίσω από ένα πυκνό και αδιαπέραστο πέπλο αβεβαιότητας. 
Τι σημαίνουν αυτά που σας περιγράφω για τις αλλαγές που συζητάμε σήμερα; 
Πρώτον -είναι κρίμα που δεν είναι εδώ περισσότεροι συνάδελφοι για να το ακούσουν-, πρέπει να αναθεωρηθεί το άρθρο 110, που αφορά την ίδια την Αναθεώρηση του Συντάγματος, προβλέποντας, παράλληλα με την υφιστάμενη διαδικασία που θα διατηρηθεί, η οποία όμως έχει πρακτικά ελάχιστο χρόνο που το Σύνταγμα «παγώνει» τα οχτώ με δέκα χρόνια, …
ΠΑΝΑΓΙΩΤΗΣ ΔΟΥΔΩΝΗΣ: Πες τα. 
ΘΕΟΔΩΡΟΣ ΣΚΥΛΑΚΑΚΗΣ: Αν βάλετε δηλαδή το τι συμβαίνει μετά από μία αναθεώρηση και δεδομένου ότι έχουμε μία τετραετία και η πρώτη αναθεώρηση γίνεται στην πενταετία, έχουμε οχτώ με δέκα χρόνια «παγωμένα». 
Τι πρέπει να κάνουμε, λοιπόν; Πρέπει να φέρουμε μία διαδικασία, παράλληλα με την υφιστάμενη -δεν έχουμε λόγο να την αλλάξουμε-, που να προβλέπει αναθεώρηση χωρίς την πενταετία, με μία εκλογή και με υψηλότερο αριθμό ψήφων, συναίνεσης. Ας πούμε τις διακόσιες ψήφους. 
Γιατί; Ποιος είναι ο κίνδυνος; Ο κίνδυνος είναι ότι την ώρα που όλα γύρω μας θα αλλάζουν, εμείς θα μείνουμε παγιδευμένοι για δέκα χρόνια σε ένα Σύνταγμα που είναι φτιαγμένο για μια άλλη εποχή, την εποχή που ζούμε μέχρι σήμερα. Αυτή είναι η άλλη εποχή, η εποχή η δική μας, αυτή που ζούσαμε ως τώρα. Η εποχή που έρχεται στην επόμενη δεκαετία θα είναι δραματικά διαφορετική. 
Κάνω έκκληση στη δική μου παράταξη και στον Πρωθυπουργό να αναλάβουν άμεσα τη σχετική πρωτοβουλία, έστω και την τελευταία στιγμή. Και πιστεύω ότι είναι δυνατόν αυτή η Βουλή να κάνει αυτή την αναθεώρηση. Εγώ, πάντως, θα την υπογράψω οποτεδήποτε προταθεί. 
Δεύτερον -αυτό θα ακουστεί παράδοξο, αλλά θα σας το εξηγήσω-, η μονιμότητα των δημοσίων υπαλλήλων, ειδικότερα σε ό,τι αφορά την προστασία τους από οποιαδήποτε μαζική διαδικασία απολύσεων, πρέπει να διατηρηθεί. Και πιστεύω ότι η παράταξή μας δεσμεύεται ρητά γι’ αυτό. 
Γιατί; Γιατί οι θετικές αλλαγές που μπορεί να φέρει η ταχύτατη αξιοποίηση της τεχνητής μνημοσύνης στον δημόσιο τομέα είναι πραγματικά τεράστιες, με απίστευτα πλεονεκτήματα για την ποιότητα της ζωής όλων μας και την παραγωγικότητα της οικονομίας. Αν όμως αμφισβητηθεί η μονιμότητα, τότε στο κράτος μέσα θα γίνει της κακομοίρας όταν θα πρέπει να εισάγουμε την τεχνητή νοημοσύνη. Αν κάποιος ξέρει ότι κινδυνεύει να χάσει τη δουλειά του, γιατί θα διευκολύνει οποιαδήποτε διαδικασία αυτοματοποίησης; Δεν έχει κανέναν λόγο. Θα γίνει το «έλα να δεις»!
Αυτό που πρέπει να κάνουμε λοιπόν είναι να πούμε ότι η μονιμότητα υπάρχει. Μαζικές απολύσεις όλοι δεσμευόμαστε ότι δεν πρόκειται ποτέ να γίνουν στο κράτος. Όμως, πρέπει ταυτόχρονα -και τώρα έρχονται τα δύσκολα-, να παγώσει άμεσα, πλην εξαιρέσεων, η πολιτική προσλήψεων μονίμων υπαλλήλων για τους οποίους δεν γνωρίζουμε πού θα χρησιμεύουν, όχι μέσα στα επόμενα σαράντα χρόνια για τα οποία τους προσλαμβάνουμε, αλλά ούτε μετά από πέντε χρόνια, με δεδομένη την τεράστια αύξηση της παραγωγικότητας και της αυτοματοποίησης που θα υπάρξει. 
Ξέρω ότι αυτό σε μια Αίθουσα κοινοβουλευτικών δεν είναι ευχάριστο, αλλά δεν γίνεται να προσλαμβάνουμε ανθρώπους για σαράντα χρόνια για έναν κόσμο που δεν έχουμε ιδέα πώς θα είναι και με ποιον τρόπο θα κινείται, ειδικά όπου είναι προφανές ότι η αυτοματοποίηση θα υποκαταστήσει μαζικά την ανθρώπινη δραστηριότητα. 
Kαι ξέρω ότι δεν είναι ευχάριστο να το πει κανείς αυτό προεκλογικά, αλλά σας είπα ότι βγάζω το κομματικό μου καπέλο σήμερα.
Τρίτον, η συμμετοχή στα τεράστια οφέλη της επανάστασης και όχι στις δυσμενείς της συνέπειες, απαιτεί να αυξηθούν δραστικά οι επενδύσεις, ιδίως στους τομείς που η χώρα έχει ανταγωνιστικό πλεονέκτημα, όπως η γεωγραφική θέση, η κουλτούρα, το περιβάλλον και η ποιότητα ζωής που μπορεί να προσφέρει. 
Αυτό σημαίνει ότι τα άρθρα 24 και 77 πρέπει οπωσδήποτε να αναθεωρηθούν, γιατί η χώρα υποφέρει από χρόνια έλλειψη επενδύσεων που παρά την άνοδο των επενδύσεων τα τελευταία χρόνια, παραμένει ακόμη τέσσερις μονάδες κάτω από τον ευρωπαϊκό μέσο όρο. 
Το μεγαλύτερο εμπόδιο σήμερα -και όποιος ξέρει οικονομικά και παρακολουθεί και την επιχειρηματικότητα το γνωρίζει- για τις επενδύσεις είναι η υποκατάσταση της νομοθεσίας, την οποία προβλέπει το Σύνταγμα, από τη νομολογία. Σε ολόκληρα πεδία της δραστηριότητας, όπως είναι το περιβάλλον και η χωροταξία, η χώρα δεν έχει νομοθεσία, έχει νομολογία, η οποία έχει υποκαταστήσει τη νομοθεσία και κανείς δεν ξέρει -ακόμη και οι πολεοδομίες- αν ισχύει η νομοθεσία ή η νομολογία. Αυτό είναι μια νομική ανωμαλία.
Ταυτόχρονα, έχουμε το παράδοξο, λόγω της διάχυτης συνταγματικότητας και του γεγονότος ότι δεν υπάρχει πρότερη επιβεβαίωση της συνταγματικότητας ενός νόμου, ότι το Σύνταγμά μας είναι -πώς να το πω- κβαντικό. Ισχύει ταυτόχρονα ο νόμος που υπάρχει και δεν ισχύει. Και μόνο αν δεις, αν γίνει δηλαδή τελική δίκη στο Συμβούλιο της Επικρατείας, τον νόμο σε αυτό το επίπεδο, θα αποφασίσεις αν είναι συνταγματικός ή όχι. Αλλά ποιος επενδυτής θα έρθει, όταν δεν ξέρει αν ισχύουν οι νόμοι σε μια χώρα; 
Συνεπώς, αν θέλουμε η χώρα να έχει μέλλον, τα άρθρα 24 και 77 είναι το κλειδί και είμαι υπερήφανος που η παράταξή μου έχει την τόλμη να προτείνει την αναθεώρησή τους. 
Τέταρτον, οι διατάξεις για τη δημοσιονομική πειθαρχία πρέπει επίσης να αναθεωρηθούν όχι μόνο για όσα συνέβησαν στο παρελθόν, αλλά προπαντός για όσα θα συμβούν στο μέλλον. Τα επόμενα χρόνια και για πολλές δεκαετίες το κύριο πολιτικό διακύβευμα θα είναι, κύριοι συνάδελφοι του ΚΚΕ, η αναδιανομή του νέου πλούτου που θα δημιουργείται, αναδιανομή από το κεφάλαιο που θα αυξάνει το μερίδιό του στο ΑΕΠ συνεχώς στον γενικό πληθυσμό που θα χάνει έδαφος, καθώς η εργασία θα εκτοπίζεται από την τεχνητή νοημοσύνη και τα ρομπότ. 
Στο περιβάλλον αυτό η εύκολη λύση θα είναι να μοιράζουμε ανεύθυνα χρήματα χωρίς να έχουμε τα αντίστοιχα έσοδα. Όμως με το δημόσιο χρέος και τις υποχρεώσεις κοινωνικής ασφάλισης που έχει σήμερα η χώρα, αυτό μπορεί να οδηγήσει σε μια ακόμη καταστροφική κρίση. Συνεπώς, το Σύνταγμα πρέπει να προβλέψει ότι η Ελλάδα δεν θα χρεοκοπήσει ποτέ ξανά. Το όνειδος αυτό και ο ανείπωτος πόνος που έφερε πρέπει να ταφούν οριστικά στο παρελθόν.
Τελειώνοντας, αλλάζοντας σήμερα το Σύνταγμα δεν πρέπει να κοιτάξουμε προς τα πίσω, προς το παρελθόν μας, προς τα σφάλματα και τις συγκρούσεις μας, προς την τοξικότητα και την απαξία που έφεραν οι αποτυχίες όλων των παρατάξεων στον ελληνικό λαό. Αυτά τα έχουμε εδώ σ’ αυτήν την Αίθουσα υπεραναλύσει. Και η καμπούρα του καθενός κουβαλά με τον ένα ή τον άλλο τρόπο τις χαρακιές των αμαρτιών που η εκάστοτε άλλη πλευρά εξαντλητικά επισημαίνει, κάποιες δίκαιες, πολλές άδικες. Δεν έχει σημασία, γιατί ο δρόμος της διαρκούς εξοντωτικής αντιπαράθεσης δεν οδηγεί πουθενά. 
Ας αδράξουμε την ευκαιρία να κάνουμε αυτήν τη φορά κάτι διαφορετικό. Ας κοιτάξουμε προς το μέλλον που έρχεται σαν τσουνάμι να τα αλλάξει όλα και ας φροντίσουμε αυτήν τη φορά να είμαστε έτοιμοι και προετοιμασμένοι στο όνομα του Συντάγματος και υπηρετώντας πραγματικά τον ελληνικό λαό. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σκυλακάκη.
Συνεχίζουμε με τον Βουλευτή Α΄ Θεσσαλονίκης με το Κομμουνιστικό Κόμμα Ελλάδας κ. Ιωάννη Δελή.
ΙΩΑΝΝΗΣ ΔΕΛΗΣ: Ας δούμε, κυρίες και κύριοι, πρώτα τη μεγάλη εικόνα. Οι ανταγωνισμοί διεθνώς οξύνονται και παροξύνονται, η πολεμική προετοιμασία ολοένα και ανεβάζει στροφές και η χώρα μας για το χατίρι της αστικής τάξης και όχι βέβαια του λαού και με ευθύνη όλων των αστικών κομμάτων εμπλέκεται όλο και πιο βαθιά, όλο και πιο επικίνδυνα στους ιμπεριαλιστικούς σχεδιασμούς των Αμερικανών, του ΝΑΤΟ και της Ευρωπαϊκής Ένωσης. Και όλα αυτά, ενώ ακούγονται ήδη τα βήματα της επερχόμενης αναπόφευκτης καπιταλιστικής οικονομικής κρίσης και ας την ξορκίζουν συνεχώς αυτήν τα διεθνή ιερατεία του συστήματος. 
Όλα αυτά λοιπόν κι όχι κάποιος δήθεν μεταρρυθμιστικός και εκσυγχρονιστικός οίστρος είναι που οδηγούν την Κυβέρνηση της Νέας Δημοκρατίας στην νέα Αναθεώρηση του Συντάγματος, με βασικό στόχο το αστικό κράτος, βέβαια αναδιαρθρωμένο, θωρακισμένο, κυρίως απέναντι στις λαϊκές διεκδικήσεις, να προσαρμόζεται και να ανταποκρίνεται καλύτερα στις ανάγκες της αγοράς και της πολεμικής οικονομίας, φυσικά και στις απαιτήσεις των επιχειρηματικών ομίλων, τηρώντας αυστηρά την και συνταγματικά κατοχυρωμένη δημοσιονομική πειθαρχία των ματωμένων πλεονασμάτων και των κοστολογημένων μέτρων, κοστολογημένων όμως μόνο όταν πρόκειται για τις ανάγκες του λαού. 
Ας ξεκινήσουμε, λοιπόν, με το άρθρο 16. Γιατί προτείνει την αναθεώρησή του η Νέα Δημοκρατία; Μα, όπως η ίδια λέει, για να καταστεί η Ελλάδα διεθνές εκπαιδευτικό κέντρο, προσελκύοντας φοιτητές, εγχώριους και ξένους, ώστε να αυξηθούν κι άλλο τα πανεπιστημιακά μαγαζιά. Και υπάρχουν, βέβαια, και πολύ μεγάλες προσδοκίες για διαφαινόμενα κέρδη, τεράστια στην ιδιωτική ανώτατη εκπαίδευση. 
Οι ανάγκες της εκπαιδευτικής αγοράς και τίποτε άλλο λοιπόν είναι που υπαγορεύουν την αναθεώρηση του άρθρου 16, ώστε να μην υπάρχει πια κανένα απολύτως νομικό εμπόδιο στη δυνατότητα ίδρυσης οποιουδήποτε ιδιωτικού πανεπιστημίου. 
Φυσικά είναι το ίδιο αυτό Σύνταγμα, το οποίο, ενώ από τη μια με το άρθρο 16 κλείνει την πόρτα στα ιδιωτικά πανεπιστήμια, έρχεται παρακάτω και ανοίγει το παράθυρο σ’ αυτά με το άρθρο 28, το οποίο αναγνωρίζει την υπεροχή του ευρωενωσιακού δικαίου έναντι του εγχώριου, κάτι που ως γνωστόν εκμεταλλεύτηκε η Κυβέρνηση της Νέας Δημοκρατίας, με τη συνδρομή, όπως θυμόμαστε, και γνωστών συνταγματολόγων, και έφερε τον νόμο για τα ιδιωτικά πανεπιστήμια με εκείνη την πατέντα των παραρτημάτων των αλλοδαπών ιδρυμάτων. 
Τώρα με την πρόταση της Νέας Δημοκρατίας, την ουσιαστική συναίνεση του ΠΑΣΟΚ, αλλά και τα αποκαλυπτήρια του Τσίπρα για το θέμα, πάτε να δώσετε και το τελειωτικό χτύπημα. Δεν μένετε όμως μόνο σ’ αυτό. Ταυτόχρονα, καλλιεργείτε με όλους τους τρόπους το εμπόριο στην παιδεία από το νηπιαγωγείο μέχρι το πανεπιστήμιο. 
Τι είναι, λόγου χάρη, αυτός ο απαράδεκτος και ανάλγητος νόμος για τις διαγραφές των φοιτητών, ακόμα και γι’ αυτών που για λίγο δεν πρόλαβαν να καταθέσουν την πτυχιακή τους εργασία γιατί δούλευαν, όπως εκείνη η φοιτήτρια στο Δημοκρίτειο της Θράκης, που ενημερώθηκε με μέιλ μάλιστα για την αυτοδίκαιη, όπως είπανε, διαγραφή της;
Αυτός ο νόμος σας δεν στρέφεται ενάντια στα παιδιά των λαϊκών οικογενειών, τα οποία είναι και αυτά βέβαια που συνήθως εργάζονται και μάλιστα σε δουλειές πολύωρες και κοπιαστικές, για να τα βγάλουν πέρα με τις σπουδές τους; Τι είναι δηλαδή όλο αυτό; Μια απλή εκκαθάριση των φοιτητικών καταλόγων των πανεπιστημίων, όπως λέτε στον κόσμο; Ή μήπως δημιουργείτε έτσι και μια ακόμα μεγάλη μάλιστα πελατεία για τους εμπόρους της μεταδευτεροβάθμιας εκπαίδευσης; 
Διότι αυτό είναι ουσιαστικά. Το παραδεχτήκατε κι εσείς άλλωστε στην ουσία και με εκείνη την έκτακτη διάταξη που ψηφίσατε πέρυσι, ώστε χιλιάδες φοιτητές μετά τη διαγραφή τους από το δημόσιο πανεπιστήμιο, όχι μόνο να επιτρέπεται, μα και να διευκολύνεται η εγγραφή τους είτε σε ιδιωτικά κολέγια είτε σε ιδιωτικά πανεπιστήμια, μεταφέροντας ακόμη και τις πιστωτικές τους μονάδες. Εδώ, όπως βλέπετε, τα ακαδημαϊκά σας κριτήρια πάνε περίπατο. Αρκεί να πληρώνεις. 
Αδειάζετε, λοιπόν, τα δημόσια πανεπιστήμια από φοιτητές στα δωρεάν προγράμματα σπουδών και ταυτόχρονα, με τους νόμους σας, δημιουργείτε χώρο για προγράμματα με δίδακτρα. Και όλοι αυτοί φυσικά οι χιλιάδες διαγραμμένοι φοιτητές να μην αποτελούν παρά μια μεγάλη δεξαμενή πελατείας για όλα αυτά τα ιδιωτικά πανεπιστημιακά μαγαζιά. 
Και βέβαια, μετά την αλλαγή στο άρθρο 16 που ετοιμάζετε για την επόμενη Αναθεωρητική Βουλή μαζί με το ΠΑΣΟΚ, τον Τσίπρα και άλλους πρόθυμους, όλη αυτή η εκπαιδευτική αγορά επιδιώκετε να γιγαντωθεί στις επιχειρηματικές ορέξεις της αγοράς, των εργολάβων και των ΣΔΙΤ και όλο και περισσότερο εγκαταλείπεται και η φοιτητική μέριμνα.
Μάλιστα, σε πανευρωπαϊκό επίπεδο οι φοιτητικές κατοικίες αποτελούν την τρίτη μεγαλύτερη κατηγορία επενδύσεων στο real estate. Δεν πα’ να γράφει το Σύνταγμα ότι όλοι οι Έλληνες έχουν δικαίωμα δωρεάν παιδείας σε όλες τις βαθμίδες της στα κρατικά εκπαιδευτήρια; Σιγά! Μια από τις πολλές ανεφάρμοστες διακηρύξεις του Συντάγματος είναι και τίποτε άλλο, αφού οι φοιτητικές εστίες δεν καλύπτουν ούτε το 8% των φοιτητικών αναγκών, ενώ και το ίδιο το δημόσιο πανεπιστήμιο λειτουργεί όλο και πιο πολύ ως επιχείρηση με τους πελάτες του φοιτητές. Όλα αυτά και άλλα ακόμα δεν είναι που δυσκολεύουν ή και ακυρώνουν το δικαίωμα δεκάδων χιλιάδων φοιτητών από τα λαϊκά στρώματα να σπουδάσουν; 
Σκεφτείτε, λοιπόν, τι έχει να γίνει με την αλλαγή του άρθρου 16, τι κατηγοριοποίηση και τι απαξίωση πτυχίων θα φέρει αυτό και τι ώθηση βέβαια θα δώσετε στην εμπορευματοποίηση της γνώσης και της μόρφωσης στα ιδιωτικά, αλλά και στα δημόσια πανεπιστήμια.
Το ΚΚΕ διαφωνεί ριζικά με την αναθεώρηση του άρθρου 16, η οποία επιχειρήθηκε μάλιστα από διαδοχικές κυβερνήσεις και στις προηγούμενες Αναθεωρήσεις του Συντάγματος το 2007 και το 2019 και συνάντησε τις μαζικές αντιδράσεις του φοιτητικού και λαϊκού κινήματος, οι όποιες αντιδράσεις εμπόδισαν μέχρι σήμερα αυτήν την εξέλιξη. Το ΚΚΕ είναι το μόνο κόμμα που υπερασπίζεται σταθερά, αταλάντευτα και από θέση αρχής την πραγματικά δωρεάν και δημόσια εκπαίδευση υψηλού επιπέδου, υποστηρίζει ότι η μόρφωση δεν είναι εμπόρευμα και διεκδικεί την πλήρη διασφάλιση του ενιαίου και δημόσιου χαρακτήρα της παιδείας, με απαγόρευση κάθε επιχειρηματικής λειτουργίας.
Με αφορμή την τωρινή Αναθεώρηση του Συντάγματος, το ΚΚΕ ζητά για μία ακόμη φορά ένα υπερώριμο αστικοδημοκρατικό αίτημα, την κατοχύρωση της πλήρους ελευθερίας της συνείδησης, σε συνδυασμό βέβαια με τον πλήρη διαχωρισμό κράτους-Εκκλησίας και με σεβασμό βέβαια στο θρησκευτικό συναίσθημα και στις παραδόσεις του λαού μας. 
Μιλήσαμε στην αρχή για τον κύριο στόχο της Συνταγματικής Αναθεώρησης, το αστικό κράτος να ανταποκρίνεται καλύτερα στον ρόλο του ως όργανο κυριαρχίας της αστικής τάξης. Σ’ αυτό ακριβώς το πλαίσιο είναι που το κράτος αναδιαμορφώνεται, ώστε να γίνει πιο ευέλικτο και πιο φιλικό απέναντι στο κεφάλαιο και πιο αυταρχικό βέβαια, πιο εχθρικό απέναντι στα λαϊκά δικαιώματα. Σ’ ένα τέτοιο κράτος ο ρόλος των δημοσίων υπαλλήλων μεταβάλλεται, από τη μια λιγότερα δικαιώματα και από την άλλη μεγαλύτερη συμμόρφωση και πλήρης υποταγή στους εθνικούς στόχους, τους οποίους καθορίζουν βέβαια όχι τα συμφέροντα του λαού, αλλά οι στρατηγικές του κεφαλαίου, προκειμένου να αυγατίζουν συνέχεια τα κέρδη των επιχειρηματικών ομίλων. 
Από εδώ προκύπτει και όλη αυτή η εμμονή της Κυβέρνησης σε κάθε Συνταγματική Αναθεώρηση να ζητά την άρση της μονιμότητας στο Δημόσιο, συνδεδεμένη μάλιστα με την αξιολόγηση των εργαζομένων, λες και αυτό φταίει για τα προβλήματα των δημοσίων υπηρεσιών. 
Αλήθεια, τι επιδιώκουν οι διακινητές τέτοιων απόψεων; Μα, τι άλλο από το να συγκαλύψουν το πραγματικό πρόβλημα, δηλαδή ότι το Δημόσιο δεν υπονομεύεται από τους εργαζόμενούς του και τις εργασιακές τους σχέσεις, αλλά από εκείνη τη διαχρονική πολιτική της χρόνιας υποχρηματοδότησης και υποστελέχωσης, της εμπορευματοποίησης και της συνολικότερης απαξίωσής του; 
Η άρση της μονιμότητας αναμένεται να βαθύνει και να γενικεύσει αυτήν την εικόνα. Άρα, η επιθετική και αντιδραστική αυτή πρόταση της Νέας Δημοκρατίας, δεν αφορά μονάχα τους δημόσιους υπαλλήλους, αφορά όλον τον λαό, γιατί αφορά τη λειτουργία των δημόσιων υπηρεσιών και την ποιότητα των παρεχομένων υπηρεσιών τους στην κοινωνία. 
Αλήθεια, φταίει η μονιμότητα για το γεγονός ότι σε ολόκληρη την Περιφέρεια της Θεσσαλίας υπάρχουν μόλις τέσσερις ελεγκτές στην Επιθεώρηση Εργασίας για τους ελέγχους ασφαλείας στις επιχειρήσεις; Φταίει η μονιμότητα, όταν μια νοσηλεύτρια καλείται να μείνει μόνη της τα βράδια σε ένα νοσοκομείο, φροντίζοντας τριάντα ασθενείς ή όταν δάσκαλοι και καθηγητές διδάσκουν σε τάξεις, όπου οι μαθητές τους είναι στοιβαγμένοι σαν σαρδέλες; Φταίει η μονιμότητα γι’ αυτό; 
Στην πραγματικότητα, η άρση της μονιμότητας αποτελεί παραπέρα χτύπημα στο δικαίωμα στη μόνιμη και σταθερή δουλειά -αυτό είναι- και εργαλείο βεβαίως ενίσχυσης και του κομματικού ελέγχου, ώστε να αλωνίζουν ανεμπόδιστοι οι διάφοροι επιχειρηματικοί όμιλοι, οι οποίοι αυτοί είναι που έχουν ένα ιδιότυπο καθεστώς μονιμότητας στο Δημόσιο. Δεν είναι τυχαίο, άλλωστε, ότι όλα τα κόμματα που κυβέρνησαν απέρριψαν κατηγορηματικά την πρόταση των ομοσπονδιών και σωματείων του Δημοσίου για να αναθεωρηθεί αυτό το άρθρο 103 του Συντάγματος που απαγορεύει τη μετατροπή των συμβάσεων ορισμένου χρόνου σε αορίστου. 
Το ζήτημα, ξέρετε, δεν είναι αν οι εργαζόμενοι πρέπει να κάνουν σωστά τη δουλειά τους, κάτι που είναι αυτονόητο ασφαλώς, αλλά ποιος, πώς και με ποια κριτήρια τους αξιολογεί. 
Η Κυβέρνηση έχει αποδείξει επανειλημμένα ότι θεωρεί ανεπαρκείς αυτούς οι οποίοι αντιστέκονται και διεκδικούν, με τις πειθαρχικές διώξεις συνδικαλιστών, με τις διώξεις εκπαιδευτικών που στάθηκαν στο πλευρό των μαθητών τους, αλλά και με εκείνη την προκλητική αντιμετώπιση σκανδάλων, όπου ο υπάλληλος που αποκαλύπτει διώκεται και εκείνος που συγκαλύπτει επιβραβεύεται. 
Η Συνταγματική Αναθεώρηση, ειδικά και συνολικά, όχι μόνο δεν απαντά στα πραγματικά προβλήματα των εργαζομένων και της κοινωνίας, αλλά τα πολλαπλασιάζει και τα εντείνει. Άλλωστε, από τη συζήτηση περί Συντάγματος και εκσυγχρονισμού του κρύβεται ότι οι κυβερνήσεις το «κουρελιάζουν» το Σύνταγμα στην πράξη κάθε φορά που πρόκειται να χτυπηθούν δικαιώματα των εργαζομένων ή να εμπορευματοποιηθούν δημόσια αγαθά. 
Το δικαίωμα στην απεργία περιορίζεται συστηματικά, όπως αποδεικνύουν και όλες αυτές οι δεκάδες δικαστικές αποφάσεις που βγάζουν παράνομες τις απεργίες ομοσπονδιών ή της ΑΔΕΔΥ, η συλλογική δράση ποινικοποιείται, ενώ η ίδρυση ιδιωτικών Πανεπιστημίων έχει ήδη υλοποιηθεί, παρακάμπτοντας ευθέως το Σύνταγμα. Για κυβερνήσεις, λοιπόν, και επιχειρηματικούς ομίλους το Σύνταγμα ισχύει μόνο όταν υπηρετεί ή δεν στέκεται εμπόδιο στην εφαρμογή της αντιλαϊκής τους πολιτικής. 
Κλείνοντας, αυτό που είναι αναγκαίο να συμβεί στο άρθρο 103 είναι η στήριξη της μόνιμης και σταθερής δουλειάς, η κατάργηση δηλαδή του συνταγματικού εμποδίου για τη μονιμοποίηση των συμβασιούχων, κάτι το οποίο προτείνει και απαιτεί μονάχα το ΚΚΕ. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δελή.
Στη συνέχεια, τον λόγο έχει ο ανεξάρτητος Βουλευτής Α΄ Αθηνών, ο κ. Αθανάσιος Ηλιόπουλος.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, μπορεί να φανεί παράξενο, αλλά νομίζω ότι σε αυτή τη συζήτηση μπορεί να μας βοηθήσουν ιδιαίτερα κάποια λόγια, κάποιοι στίχοι του ποιητή Δημήτρη Γκιούλου που λέει: «Τελικά δεν ξέρω τι ορίζει μια κοινωνία, ίσως τα πράγματα που δεν υπερασπίστηκε κι ας μπορούσε». Και το λέω αυτό, γιατί, συζητώντας για το Σύνταγμα, στην πραγματικότητα συζητούμε για το τι αξίζει να υπερασπιστούμε ως κοινωνία. 
Επιτρέψτε μου να ξεκινήσω αντίστροφα, τι δεν αξίζει σίγουρα να υπερασπιστούμε, τι πρέπει να ηττηθεί; Θα έλεγα ότι το πρώτο, το οποίο πρέπει να ηττηθεί σήμερα, είναι ο κυνισμός. Γιατί εκεί που υπάρχει ο κυνισμός, δεν μένει οξυγόνο ούτε για τη δημοκρατία, ούτε για τη συμμετοχή, ούτε για την αλληλεγγύη. Και κυνισμός σημαίνει ότι αν κάποιος είναι πάρα πολύ υψηλά, τότε δεν θα λογοδοτήσει, δεν θα τον ακουμπήσει τίποτα. Το λέω αυτό, γιατί η φράση που ακούσαμε πρόσφατα «Έφαγα τη σφαίρα για να μείνει όρθιο το αφεντικό» δεν είναι λογοδοσία, δεν είναι δημοκρατικός λόγος, είναι λόγος οργανωμένου εγκλήματος. 
Επίσης, πρέπει να ηττηθεί η ντροπή, γιατί όταν έχεις βγει ως Υπουργός και έχεις επιτεθεί με τόσο χυδαίο τρόπο στους συγγενείς των θυμάτων του εγκλήματος των Τεμπών, λέγοντας: «Όποιος μιλάει για μπάζωμα είναι για τα μπάζα» και έρχεται ο εισαγγελέας και ζητάει παραπομπή του δεύτερου που έφαγε τη σφαίρα για να μείνει όρθιο το αφεντικό, γιατί ακριβώς υπήρξε αλλοίωση του χώρου, καταστροφή στοιχείων, όταν έχεις κάνει αυτή τη δήλωση και παραμένεις κανονικά στη θέση σου σαν να μην τρέχει τίποτα, σαν να είναι απλά σήμερα μία Πέμπτη, τότε το έχουμε ξαναπεί, όχι απλά δεν έχεις ντροπή, είσαι κυριολεκτικά ένα άνιωθο κάθαρμα. 
Πρέπει να ηττηθεί η ντροπή, γιατί όταν έχεις μία Κυβέρνηση που πανηγυρίζει γιατί έχει τέσσερις Βουλευτές που παραπέμπονται, συν δύο διευθυντές πρώην Υπουργών που παραπέμπονται, συν έναν πρώην υποψήφιο Ευρωβουλευτή, Πρόεδρο του ΟΠΕΚΕΠΕ, που έχει ήδη καταδικαστεί και πάει για κακούργημα, συν δύο Υπουργούς που δεν παραπέμφθηκαν, όχι γιατί δεν υπάρχουν στοιχεία ή δεν υπήρχαν στοιχεία, αλλά γιατί το μπλόκαρε η Πλειοψηφία, όταν έχεις αυτά και πανηγυρίζεις για τους τέσσερις, τότε τα πράγματα είναι πολύ άσχημα για τη δημοκρατία. Γιατί όταν έχεις Υπουργούς και Βουλευτές που λειτουργούν ως φοβισμένα ανθρωπάκια, που τη στιγμή που τους παραβίασαν τις επικοινωνίες, που παρακολουθούσαν τους ίδιους, ακόμα και τις οικογένειές τους και δεν μπορούν να υπερασπιστούν καν τον εαυτό τους, τότε, ναι, υπάρχει πρόβλημα κυνισμού.
Και μετά από όλα αυτά, προκύπτει ένα πολύ απλό ερώτημα. Μπορούμε να συζητήσουμε -οποιοσδήποτε εδώ μέσα, από οποιαδήποτε πτέρυγα- με τη Νέα Δημοκρατία για το Σύνταγμα; Η απάντησή μας είναι όχι. Δεν μπορείς να συζητήσεις με τη Νέα Δημοκρατία για το Σύνταγμα, δεν μπορείς να αντιπαρατεθείς, δεν μπορείς να ανταλλάξεις επιχειρήματα με τον ίδιο τρόπο που δεν ανταλλάσσεις συνταγές μαγειρικής με ανθρωποφάγους. 
Τι πάει να κάνει η Νέα Δημοκρατία; Η Νέα Δημοκρατία έχει φέρει μία πρόταση με πολύ σκληρή εσωτερική συνοχή, πολύ δουλεμένη στα πλαίσια μιας συγκεκριμένης αντίληψης. Ποια είναι αυτή; Ξέρω ότι μπορεί να υπάρχει διαφωνία, αλλά είναι η αντίληψη μιας αυταρχικής δημοκρατίας. Αυτό επί της αρχής θα ήταν κάτι νομιμοποιημένο, είναι μία πολιτική επιλογή. Αλλά όταν είσαι η δύναμη, η οποία όλα αυτά τα χρόνια με τις υποκλοπές, με το άρθρο 16, έχεις παραβιάσει βάναυσα το Σύνταγμα, όταν μετά από επτά χρόνια ακόμη -κάτι το οποίο ψήφισες σε ένα πλαίσιο συναίνεσης το 2019 για τη λαϊκή νομοθετική πρωτοβουλία- δεν έχεις φέρει καν τον νόμο για να το υλοποιήσεις, δεν μπορούμε να συζητήσουμε την αλλαγή του Συντάγματος με αυτούς που δεν σέβονται το Σύνταγμα. Όχι γιατί διαφωνούμε με την πρότασή τους, αλλά γιατί επί της αρχής δεν μπορούμε να μπούμε στη συζήτηση.
Από την πρώτη στιγμή της διαδικασίας στην Επιτροπή και στην Ολομέλεια που είχε προηγηθεί, υπήρχε ένα φάντασμα πάνω από αυτήν την Αίθουσα, πάνω από όλη τη συζήτηση, ήταν το φάντασμα του λαϊκισμού. Σε όλες τις προτάσεις που έκανε η Νέα Δημοκρατία, παντού υπήρχε το πρόβλημα του λαϊκισμού. Σας το έχουμε ξαναπεί, όταν μία έννοια γίνεται «κουβάς» και χωράει μέσα τα πάντα, στην πραγματικότητα χάνει την ερμηνευτική της αξία. Δεν μπορεί να εξηγήσει τίποτα. Γίνεται απλά ένα εργαλείο για φθηνή πολεμική. 
Αντιθέτως, σήμερα κατανοούμε πολλά περισσότερα, όχι για την έννοια του λαϊκισμού, αλλά για αυτούς που χρησιμοποιούν τον λαϊκισμό ως φόβητρο και ως επιχείρημα κατά των πολιτικών τους αντιπάλων. Γιατί αυτό το οποίο ζούμε σήμερα είναι μια εξέγερση των ελίτ. Σε αυτόν τον κόσμο βρισκόμαστε, σε έναν κόσμο εξέγερσης των ελίτ, σε έναν κόσμο που οι ανισότητες διευρύνονται και όπως έχει πει ένας οικονομολόγος πολύ εύστοχα όταν μέσα στα τελευταία δεκαπέντε χρόνια από εκεί που ο πιο πλούσιος άνθρωπος είχε 200 με 300 δισεκατομμύρια και πλέον έχεις τον πιο πλούσιο με ένα τρισεκατομμύριο, όταν έχεις έναν οργανισμό που αυξάνεται με 1,5 - 2% τον χρόνο και ένα στοιχείο μέσα στον οργανισμό αυξάνεται με 15% και 20% το χρόνο, αυτό λέγεται καρκίνος. Και αυτός ο καρκίνος των ανισοτήτων είναι ακριβώς αυτό το οποίο υπηρετείτε και εσείς με την πρότασή σας. 
Θα ήθελα να σας ρωτήσω το εξής, γιατί πολλές φορές και από τον κ. Στυλιανίδη -ο οποίος προσπαθούσε πάντα να έχει ένα πολύ συνεκτικό επιχείρημα και είχε συνεκτικό επιχείρημα με την οπτική του- υπήρχε και το επιχείρημα για το Σύνταγμα που ανταποκρινόταν σε παλιές συνθήκες, σε συνθήκες του ’75, στις συνθήκες που αλλάζουν. Σας το έχουμε πει ότι τα συνταγματικά κείμενα έχουν έναν διαφορετικό τρόπο να συνομιλούν με τον ιστορικό χρόνο. Δεν είναι νομοθετικά κείμενα, δεν είναι κείμενα συγκυρίας, είναι κείμενα τα οποία βλέπουν σε πολύ μεγαλύτερο ιστορικό βάθος. 
Άρα, πρέπει να συζητήσουμε για το τι σημαίνει παλιές και νέες ιδέες. Σκεφτείτε πώς θα αισθανόσασταν, αν κάποιος ερχόταν και σας έλεγε ότι ίσως είναι παλιά ιδέα, γιατί έγινε το 1822 στο πρώτο επαναστατικό Σύνταγμα, η κατάργηση της δουλείας. Είμαι σίγουρος ότι κανένας εδώ μέσα δεν θα συμφωνούσε. Μπορεί να έγινε το 1822, δεν το λες όμως παλιά ιδέα. Παλιά ιδέα ήταν η δουλεία, όχι η κατάργηση της δουλείας.
 Με τον ίδιο τρόπο, η οικονομική πολιτική που έρχεται και προτείνει σήμερα η Νέα Δημοκρατία, με το φόβητρο του λαϊκισμού κ.λπ., με τα δημοσιονομικά κόστη κ.λπ., επιτρέψτε μου να σας πω ότι είναι αρκετά παλιά ιδέα. Είναι μια ιδέα που εφαρμόστηκε με μεγάλη «επιτυχία» -εντός πάρα πολλών εισαγωγικών- το 1974 στη Χιλή του Πινοσέτ. Ήταν αυτή η ιδέα, η ιδέα των παιδιών του Χάγιεκ, που ως Σχολή του Σικάγου δεν είχαν πρόβλημα, προφανώς, για το γεγονός ότι μιλούσαν για στυγνή δικτατορία, για δολοφονίες χιλιάδων ανθρώπων κ.λπ., αλλά αυτό ήταν το πλαίσιο της οικονομικής πολιτικής, το οποίο έρχεστε σήμερα να υπερασπιστείτε.                                      (AD)
Θυμάμαι τον κ. Βορίδη να μας εγκαλεί στην Επιτροπή λέγοντας «Μα, εσείς οι προοδευτικές δυνάμεις θέλετε να χρεοκοπήσει το κράτος»; Πρώτα απ’ όλα, να είναι πιο προσεκτικοί αυτοί που χρεοκόπησαν το κράτος. Δεύτερον, η δημοσιονομική πειθαρχία της Νέας Δημοκρατίας, ξέρετε, είναι πάντα μονομερής, γιατί είναι σκληρή μονομέρεια να έχεις 5% στα δισεκατομμύρια των μερισμάτων, να έχεις 1,16 δισεκατομμύρια για φοροαπαλλαγές από μερίσματα και την ίδια στιγμή ο λαϊκισμός να είναι όταν λέμε ότι οι εκπαιδευτικοί πρέπει να μπορούν να ζουν από τον μισθό τους. 
Προσπαθείτε, μάλιστα, να φτιάξετε με έναν τρόπο ξανά και μια διαφορετική αφήγηση για την κρίση. Να σας υπενθυμίσω για τη χώρα που παραδώσατε τότε που λέγατε ότι ζούσαμε πάνω από τις δυνατότητές μας και εσείς και οι Γερμανοί φίλοι σας, αυτό το οποίο ήταν όντως πολύ μακριά από τον ευρωπαϊκό μέσο όρο δεν ήταν οι δαπάνες. Οι δαπάνες του ελληνικού κράτους ήταν κάτω από τον ευρωπαϊκό μέσο όρο, στο 46% του ΑΕΠ. Αυτό το οποίο είχε καταρρεύσει ήταν τα έσοδα, στο 34% του ΑΕΠ. Και είχαν καταρρεύσει τα έσοδα ακριβώς μέσα από ένα πλαίσιο προκλητικών νόμιμων φοροαπαλλαγών, φοροαποφυγών και κατάρρευσης ενός ολόκληρου μηχανισμού. 
Και έρχεται και ο κ. Σκυλακάκης -και αυτός με την ιδεολογική του συνέπεια- και λέει ότι πρέπει να κάνουμε τα πάντα για τις επενδύσεις, αυτό είναι το κρίσιμο, φοροαπαλλαγές, στρατηγικές επενδύσεις, γιατί αυτό το έλλειμμα επενδύσεων με έναν τρόπο ανταποκρίνεται σήμερα και στα ζητήματα της ακρίβειας, γιατί στερεί εθνικό πλούτο. 
Μόνο που πλέον έχουμε στα χέρια μας την έκθεση της Τράπεζας της Ελλάδος -και είμαι σίγουρος ότι κανείς εδώ μέσα δεν θα έλεγε τον κ. Στουρνάρα αριστεριστή- που λέει ότι στην Ελλάδα από το 2021 έχουμε πληθωρισμό κερδών. Αυτό το οποίο η πλειοψηφία του κόσμου της εργασίας, των μισθωτών, των συνταξιούχων, των νέων ανθρώπων, το βλέπουν ως πρόβλημα είναι τα υπερκέρδη στο real estate, στο τρόφιμο, στην ενέργεια, στα διυλιστήρια, σε μια σειρά από κλάδους. 
Θα αναφερθώ πολύ γρήγορα σε δύο χαρακτηριστικά παραδείγματα για το τι σημαίνει το Σύνταγμα ως άλλοθι. Φέρνετε στο άρθρο 21 να μπει καινούργια πρόβλεψη για το ζήτημα της στέγης. Το Σύνταγμα αναφέρεται ήδη στο δικαίωμα στη στέγη. Δεν φταίει το Σύνταγμα για το γεγονός ότι σήμερα μόνο στην Αθήνα ένα νομικό πρόσωπο στον Δήμο Αθηναίων έχει εκατόν εξήντα πέντε Airbnb  στο όνομά του ή στη Θεσσαλονίκη ένα νομικό πρόσωπο έχει διακόσια πενήντα τρία Airbnb και μαζί στους Δήμους Αθήνα και Θεσσαλονίκη σαράντα εταιρείες έχουν σχεδόν τρεις χιλιάδες διαμερίσματα βραχυχρόνιας μίσθωσης. 
Αυτό είναι κάτι το οποίο θα μπορούσε να ρυθμιστεί. Δεν ρυθμίζεται γιατί φέρνει κέρδη με βάση τη δική σας αντίληψη. Την ίδια στιγμή, όμως, αυξάνουν τα ενοίκια το Airbnb, η Golden Visa, όλα αυτά που έχουν γίνει με τον Πτωχευτικό. Το γεγονός ότι υπάρχουν συγκεκριμένες καταγγελίες για την «doValue» ότι οι άνθρωποι που έπρεπε να ρυθμίζουν τα δάνεια, συμμετέχουν σε εταιρείες «real estate» και χτυπάνε τα ίδια δάνεια που έπρεπε να ρυθμίζουν, είναι αποτέλεσμα της δικιάς σας πολιτικής.
Το δεύτερο παράδειγμα αφορά στο άρθρο 101. Θέλετε να κατοχυρωθεί η αγροτική πολιτική στο Σύνταγμα. Είστε η Κυβέρνηση που ακόμα δεν ξέρετε πόσα ζώα έχει η χώρα. Είστε η Κυβέρνηση που αυτή τη στιγμή θεωρείτε φυσιολογικό ότι το Ρέθυμνο με τρία εκατομμύρια ζώα παράγει το ίδιο γάλα που παράγει ο Νομός Ηλείας με τριακόσιες χιλιάδες ζώα. Είστε η Κυβέρνηση που θεωρείτε φυσιολογικό ότι η Κρήτη που έχει επταπλάσιο ζωικό κεφάλαιο από τη Δυτική Μακεδονία στα χαρτιά, παράγει το 60% του γάλακτος της Δυτικής Μακεδονίας. Και με βάση αυτά πληρώνετε επιχορηγήσεις. 
Αυτό σημαίνει ότι έχεις το Σύνταγμα ως άλλοθι. Δεν λύνεις τα πραγματικά προβλήματα, γιατί είσαι το πρόβλημα και έρχεσαι απλά να μετατοπίσεις τη συζήτηση. 
Προτελευταία φράση: Τι κάνεις όταν το Σύνταγμα ακυρώνεται; Και θέλω να αναφερθώ στο άρθρο 16. Να θυμίσω ότι η κ. Κεραμέως με το που ανέλαβε ακύρωσε τη Νομική στην Πάτρα, γιατί έχουμε πάρα πολλές νομικές και δεν χρειαζόμαστε άνεργους δικηγόρους. Με την ίδια σκέψη δεν είχε κανένα πρόβλημα να φτιαχτούν τρεις, τέσσερις, πέντε, εκατό σχολές νομικής. Πώς λέγαμε «ένα, δύο, εκατό Βιετνάμ»; Εσείς λέτε «ένα, δύο, εκατό ιδιωτικές σχολές νομικής». Δεν υπάρχει πρόβλημα.
 Να σας θυμίσω ότι δεν γίνεται να μπαίνεις στη δημόσια ιατρική με 19.000 μόρια και στην ιδιωτική ιατρική με 9.000 μόρια και να λέτε ότι αυτό το κάνετε για την αριστεία. Το κάνετε για την πελατεία. 
Άρα, αυτό το οποίο πρέπει να κάνεις όταν το Σύνταγμα πάει να ακυρωθεί, είναι να υπερασπίζεσαι το Σύνταγμα, γιατί η αναθεώρηση του άρθρου 16 αργά ή γρήγορα θα σημαίνει δίδακτρα και στο δημόσιο πανεπιστήμιο, ακριβώς με το ίδιο επιχείρημα που φέρατε και το άρθρο 16, τον «Νόμο Πιερρακάκη», ακριβώς με το ίδιο επιχείρημα του ανταγωνισμού, του ενωσιακού δικαίου, κλπ, τη στιγμή που ξέρετε ότι στο δίκαιο της παιδείας πρωταρχικό είναι το εθνικό δίκαιο και όχι το ευρωπαϊκό. Και αυτά σας τα έχουν πει και πολλοί καλοί καθηγητές.
Προτελευταία φράση μου είναι η εξής: Είναι βαθιά προκλητικό να μιλάτε εσείς για αξιολόγηση δημοσίων υπαλλήλων. Σε όλη την υπόθεση του ΟΠΕΚΕΠΕ, ο μόνος που κυνηγάτε είναι ο άνθρωπος που έχει συνεργαστεί με την Ευρωπαϊκή Εισαγγελία, η κ. Τυχεροπούλου, η οποία έχει δικαστική απόφαση να επιστρέψει. Δεν έχετε κάνει πειθαρχικό ούτε σε έναν από τους ανθρώπους -οκτώ διευθυντές και δεκαπέντε τμηματάρχες- που ήταν μέσα στους διαλόγους. Άρα, είναι φανερό ότι όταν στον ΟΠΕΚΠΕ δεν μπορείτε να κάνετε πειθαρχικά, στην αστυνομία δεν μπορείτε να κάνετε πειθαρχικά, αλλά στους εκπαιδευτικούς έχετε δυόμισι χιλιάδες ανθρώπους σε πειθαρχικό, είναι φανερό τι θέλετε. Δεν θέλετε μια καλή Δημόσια Διοίκηση, αλλά μια υποταγμένη Δημόσια Διοίκηση και, άρα, η νομιμότητα είναι προς το δημόσιο συμφέρον και στο συμφέρον όλων.
Θέλω να κλείσω ξανά με μία φράση του ποιητή Δημήτρη Γκιούλο, όπως ξεκίνησα: «Ο κόσμος δεν θα τελειώσει με πάταγο ούτε με λυγμό, αλλά με ιστορία. Και με μία τέτοια θα ξαναγεννηθεί». 
Στο χέρι μας, λοιπόν, είναι να αφηγηθούμε αυτήν την ιστορία και να είναι μία ιστορία ελευθερίας, δημοκρατίας και αλληλεγγύης και γι’ αυτό είναι στο χέρι μας αυτή η Συνταγματική Αναθεώρηση να ναυαγήσει.
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής από τη Νέα Δημοκρατία είναι ο κ. Ελευθέριος Κτιστάκης.
Ορίστε, έχετε τον λόγο.
ΕΛΕΥΘΕΡΙΟΣ ΚΤΙΣΤΑΚΗΣ: Ευχαριστώ πολύ, κυρία Πρόεδρε.
Κυρίες και κύριοι, θα ξεκινήσω με το άρθρο 16 και το θέμα της γλώσσας. Θυμάμαι σχετικά ότι εδώ και αρκετές δεκαετίες, η Γαλλία έχει μία επιτροπή στο Υπουργείο Παιδείας, η οποία είχε ως έργο, ως αντικείμενο, να συνθέτει και να εισάγει στην καθομιλουμένη γαλλική γλώσσα τη γαλλική λέξη σε αντικατάσταση της επερχόμενης αγγλικής, η οποία λόγω των συγκυριών και των εποχών εισερχόταν στην καθομιλουμένη. Και προσπαθούσε με αυτόν τον τρόπο να προλαμβάνει εγκαίρως ώστε να συνηθίζεται η χρήση, να εγκαθιδρύεται η γαλλική λέξη, πριν ακόμα εγκαθιδρυθεί η αγγλική λέξη στην ομιλία των νέων Γάλλων και Γαλλίδων.
Σήμερα, αν πούμε ότι αυτό θα το κάνουμε στην Ελλάδα και στις εποχές μας, νομίζω ότι είναι άνευ αντικειμένου, δεδομένου ότι όλα τα παιδιά έχουν τέτοια εξοικείωση με τα μέσα μαζικής δικτύωσης -τα «social media», για να το πω στα αγγλικά- και μαθαίνουν αγγλικά σχεδόν εκεί που είναι άνευ αντικειμένου τέτοια προσπάθεια. 
Όμως, κάτι πρέπει να κάνουμε, αφού δεν ακολουθήσαμε το παράδειγμα τότε της Γαλλίας. Μπορεί ίσως να είχαμε σώσει κάποια πράγματα. Για παράδειγμα, όλοι αντιλαμβανόμαστε ότι η λέξη «τηλεομοιοτυπία» αντί της λέξης «φαξ», ήταν καταδικασμένη να πεθάνει στην αχρησία. Σήμερα πάντως, κάπως πρέπει να αντιπαρέλθουμε αυτό το πρόβλημα.
Θα επικεντρωθώ στο θέμα της αναθεώρησης της παραγράφου για τα κρατικά πανεπιστήμια ή τα μη κρατικά πανεπιστήμια, πάντα στο πλαίσιο του άρθρου 16. Με βάση μια μελέτη της Εθνικής Τράπεζας του 2017 -είναι λίγο μακρινό το 2017, αλλά δεν νομίζω ότι υπάρχει νεώτερη- θα αναφέρω ορισμένα στοιχεία για την ακαδημαϊκή διασπορά των Ελλήνων. Το 60% των Ελλήνων πανεπιστημιακών καθηγητών απασχολούνται στο εξωτερικό. Ο μέσος ευρωπαϊκός όρος ήταν τότε 11%. Κατ’ εκτίμηση, είκοσι δύο χιλιάδες Έλληνες πανεπιστημιακοί ήταν στο εξωτερικό το 2017. Αυτό σημαίνει ότι το 0,2% του ελληνικού πληθυσμού διδάσκει σε πανεπιστήμια του εξωτερικού -και ερευνητικά κέντρα βεβαίως- δέκα φορές παραπάνω από τον ευρωπαϊκό μέσο όρο.
Μια άλλη μελέτη, επίσης του 2017, του Τεχνικού Πανεπιστημίου της Κωνσταντινούπολης είχε ως αντικείμενο δεκατέσσερις χιλιάδες τριακόσιους δέκα καθηγητές υπηρετούντες σε πανεπιστήμια των Ηνωμένων Πολιτειών. Από αυτή τη μελέτη διαπιστώθηκε ότι εκατόν σαράντα εννέα Έλληνες πανεπιστημιακοί διδάσκουν σε αυτά τα σαράντα οκτώ κορυφαία πανεπιστήμια των ΗΠΑ. Η αναλογία της χώρας μας ανά εκατομμύριο πληθυσμού είναι 13,6. Είναι η δεύτερη υψηλότερη αναλογία μετά το Ισραήλ που είχε 24,22 και στην τρίτη θέση ήταν τότε ο Καναδάς, με αναλογία ανά εκατομμύριο πληθυσμού 10,75. 
Με βάση αυτήν την πληθυσμιακή αναλογία, η Ελλάδα βρισκόταν στην πρώτη θέση των ευρωπαϊκών χωρών, πολύ πάνω από Βρετανία, Ρωσία, Γερμανία, Ιταλία και λοιπές. Το εντυπωσιακό από αυτή τη μελέτη είναι ότι η Ελλάδα βρισκόταν πολύ υψηλά στην κατάταξη και με βάση τους απόλυτους αριθμούς, όχι δηλαδή μόνο επί αναλογίας πληθυσμού. Βρισκόταν τότε στην ένατη θέση με τους εκατόν σαράντα εννέα διδάσκοντες.
Αυτή η μελέτη δείχνει ότι πάνω από το 1% των τακτικών καθηγητών των κορυφαίων αμερικάνικων πανεπιστημίων ήταν Έλληνες που έχουν πάρει το πρώτο τους πτυχίο στην Ελλάδα και αυτό το ποσοστό ανέρχεται στο 2%, αν συμπεριλάβουμε και τους Έλληνες που γεννήθηκαν στην Ελλάδα, αλλά έκαναν όλες τις σπουδές τους στο εξωτερικό και το πτυχίο, δηλαδή, το πρώτο.
Ποιο είναι το κρίσιμο ζήτημα; Αν επιστρέψουν αυτοί σήμερα στην Ελλάδα; Το κρίσιμο ζήτημα είναι να επιστρέψουν ορισμένοι από αυτούς στην Ελλάδα, έστω και σε περιοδική βάση, γιατί αποτελούν εμφανώς ένα πολύτιμο κεφάλαιο για την ανάπτυξή της, αφού έχουν αποκτήσει μια εμπειρία σε αγορές και σε ερευνητικά κέντρα του εξωτερικού, όσο και την εξοικείωση με άλλες νοοτροπίες και με κουλτούρες. Προφανώς, ένα μέρος αυτών σε καμία περίπτωση δεν θα φύγει από το εξωτερικό για να επιστρέψει στη χώρα μας. Αυτό, όμως, κατ’ ανάγκη δεν σημαίνει την πλήρη αποκοπή τους από την Ελλάδα, στην οποία μπορούν να προσφέρουν και μπορεί να είναι ωφέλιμοι. Έχουμε παράδειγμα εκατοντάδων Ελλήνων επιστημόνων διαχρονικά και τις περασμένες δεκαετίες που διαπρέπουν στο εξωτερικό και εξακολουθούν να συμμετέχουν στα δρώμενα της πατρίδας μας. 
Επίσης, ας δούμε το παράδειγμα της Κύπρου. Πόσοι Έλληνες -και όχι μόνο- καθηγητές προσφέρουν υπηρεσίες και γνώσεις στα εκεί πανεπιστήμια; Και θέλω να επισημάνω, επίσης, το εξής: Πόσοι αριστεροί καθηγητές και υποψήφιοι αριστερών κομμάτων που ξιφουλκούν δημόσια στην Ελλάδα ενάντια των ιδιωτικών πανεπιστημίων, υπηρετούν και προσφέρουν επ’ αμοιβή -και καλά κάνουν- τις υπηρεσίες τους στα κυπριακά πανεπιστήμια; 
Συνεχίζω θέτοντας κάποια ερωτήματα. Γιατί στρουθοκαμηλίζουμε τη στιγμή που αναφορικά με τα επαγγελματικά δικαιώματα το ζήτημα έχει προ πολλού λυθεί; Και το 2024, εξ αφορμής του ν. 5094 και σήμερα η συζήτηση αφορά τα ακαδημαϊκά δικαιώματα και μόνο.
Γιατί στρουθοκαμηλίζουμε τη στιγμή που επιτρέπουμε εδώ και δεκαετίες τη λειτουργία ιδιωτικών, δημοτικών, γυμνασίων και λυκείων, ακόμα και ξενόγλωσσων με ξενόγλωσσο πρόγραμμα, δηλαδή των σχολείων υποχρεωτικής εκπαίδευσης, αλλά βγάζουμε φλύκταινες όταν αναφερόμαστε στη μη κρατική τριτοβάθμια εκπαίδευση;
Γιατί στρουθοκαμηλίζουμε τη στιγμή που χιλιάδες παιδιά και οι οικογένειές τους ξοδεύονται στα πανεπιστήμια της Ευρώπης, από την Αγγλία μέχρι τη Ρουμανία και τη Βουλγαρία; Και δεν χρειάζεται καν να επεκταθώ στην υπόλοιποι υφήλιο.
Γιατί στρουθοκαμηλίζουμε τη στιγμή που η ενδεχόμενη μη κρατική τριτοβάθμια εκπαίδευση δεν αποτελεί το πρόβλημα των κρατικών πανεπιστημίων; Δηλαδή, μέχρι πρότινος που δεν υπήρχαν ούτε παραρτήματα, ήταν όλα ωραία στα κρατικά πανεπιστήμια; Τώρα φοβόμαστε μήπως αυτά χαλάσουν; 
Αυτά τα επιχειρήματα τα επαναλαμβάνω σήμερα, όχι για να υπερασπιστώ τη συνταγματικότητα του ν. 5094/2024, η οποία άλλωστε έχει επιβεβαιωθεί μέχρι σήμερα με όλες τις πιθανές διαδικασίες. Τα επαναλαμβάνω για να καταλάβουμε όλοι μας ότι βρισκόμαστε στο έτος 2026, όχι στο 1975, ενώπιον των κοσμογονικών αλλαγών που φέρνει ήδη η τεχνητή νοημοσύνη και τα οποία ανέλυσε επισταμένα και αρκετά απαισιόδοξα και ρεαλιστικά για άλλη μια φορά ο κ. Σκυλακάκης προηγουμένως. Το να επιχειρούμε να νομοθετήσουμε σήμερα με το βλέμμα πενήντα χρόνια πίσω, κόντρα στις συνθήκες, τις απαιτήσεις και τις συγκυρίες της εποχής, δεν είναι λανθασμένο, δεν είναι παράλογο. Είναι ανόητο. Και τα ίδια ανέφερε προηγουμένως ο κ. Γιώργος Βλάχος, αναφερόμενος στο άρθρο 24 και την προστασία του δάσους.
Θέλω να επισημάνω την πρόταση αναθεώρησης του άρθρου 17, ώστε να αποζημιώνεται και ο περιορισμός της χρήσης ακινήτου όχι μόνο στην περίπτωση της απαλλοτρίωσης. Όλοι μας γνωρίζουμε όχι τραγελαφικές, αλλά τραγικές περιπτώσεις που έχουν συμβεί ανά την Ελλάδα, ανά τα χρόνια.
Επίσης, να επισημάνω την πρόταση για το άρθρο 30, παράγραφος 5, προς την κατεύθυνση της μοναδικής εξαετούς θητείας του Προέδρου της Δημοκρατίας. Συναντάται στην Ευρώπη συχνότατα σε διάφορες θεσμικές θέσεις, όχι μόνο πολιτικές, προκειμένου να θωρακίσουν την αμεροληψία και την ισορροπία της ηγεσίας.
(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)
Τέλος, νομίζω ότι επιβάλλεται να αναφερθώ σε ορισμένες αποστροφές που ακούστηκαν τόσο στην Ολομέλεια σήμερα, όσο και στην Επιτροπή. Σχολιάστηκε κατ’ αρχάς το γεγονός ότι εκφράστηκαν διαφορετικές απόψεις από κυβερνητικούς Βουλευτές στο θέμα της θητείας του Προέδρου της Δημοκρατίας ή ότι εκφράστηκαν διαφορετικές απόψεις από κυβερνητικούς Βουλευτές στο θέμα του ασυμβιβάστου του άρθρου 81, μεταξύ αυτών και ο ομιλών. Κάποιοι Βουλευτές του ΠΑΣΟΚ την έκαναν σημαία αυτή τη διαφοροποίηση, αν θέλετε.
Πέραν του γεγονότος ότι οι διαφωνίες έγιναν δεκτές και φάνηκε ότι από αυτή τη συζήτηση η Κυβέρνηση και συγκεκριμένα ο κύριος Πρωθυπουργός αντιλήφθηκαν ότι υπάρχουν διαφορετικές αντικρουόμενες απόψεις οι οποίες δεν καταλήγουν σε μια κοινή πρόταση, προσωπικά δεν γνώριζα ότι έχουμε αναθεωρήσει το άρθρο 60 που παρέχει στους Βουλευτές απεριόριστο δικαίωμα γνώμης. 
Επίσης, προφανώς είχα παραγνωρίσει το αντικείμενο των εργασιών της Επιτροπής Αναθεώρησης του Συντάγματος, γιατί θεωρούσα ότι το αντικείμενο της ήταν η ανταλλαγή απόψεων, επιχειρημάτων και διαφωνιών επί των επιμέρους προτάσεων αναθεώρησης, λανθασμένα απ’ ό,τι φαίνεται, γιατί με εξαίρεση ορισμένες διατάξεις του ΠΑΣΟΚ, δεν είδαμε άλλες προτάσεις. Και η περισσότερη κριτική, τα περισσότερα αντεπιχειρήματα και οι περισσότερες αντιπροτάσεις ήρθαν από Βουλευτές της κυβερνητικής Πλειοψηφίας. Και αυτό δείχνει ποια Κοινοβουλευτική Ομάδα σέβεται πραγματικά το Σύνταγμα και μετέχει ουσιαστικά στις διαδικασίες που αυτό προβλέπει.
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΟΥΣΑ (Όλγα Γεροβασίλη): Καλείται τώρα στο Βήμα ο κ. Νικητιάδης, Βουλευτής του ΠΑΣΟΚ-Κινήματος Αλλαγής. 
ΓΕΩΡΓΙΟΣ ΝΙΚΗΤΙΑΔΗΣ: Ευχαριστώ, κυρία Πρόεδρε.
Κυρίες και κύριοι συνάδελφοι, κυρία και κύριε Υπουργέ, πάνε διακόσια τέσσερα χρόνια από τότε που στην Επίδαυρο οι επαναστατημένοι Έλληνες συνήλθαν για να θέσουν τις βάσεις ενός στοιχειώδους Συνταγματικού Χάρτη. Αντιλαμβανόντουσαν από τότε ότι κράτος ελεύθερο, κράτος ανεξάρτητο, χωρίς την ύπαρξη ενός θεμελιώδους Συνταγματικού Χάρτη δεν μπορεί να υπάρξει. 
Είκοσι ένα χρόνια μετά από τη Συνέλευση της Επιδαύρου, στις 3 Σεπτεμβρίου του 1843, ο στρατός και ο λαός εδώ απ’ έξω -δεν ήταν τότε η Βουλή, ήτανε τα Ανάκτορα, ήτανε το σπίτι του βασιλιά- με επικεφαλής τον Καλλέργη και τον Μακρυγιάννη αξίωσαν από τον τότε βασιλιά Όθωνα την καθιέρωση Συντάγματος για τη χώρα, χώρα που δεν είχε Σύνταγμα.
Οδηγηθήκαμε, έτσι, στο Σύνταγμα του 1844 που επιτέλους μετέτρεπε την Ελλάδα από απόλυτη, σε συνταγματική μοναρχία. Περιορίστηκαν οι εξουσίες του Όθωνα, ενισχύθηκε ο ρόλος της Βουλής.
Πέρασαν στη συνέχεια αρκετά χρόνια για να φθάσουμε στο 1974, να καταλυθεί η μοναρχία και η Ελλάδα να γίνει, επιτέλους, μια σύγχρονη χώρα με πολίτευμα την Προεδρευόμενη Κοινοβουλευτική Δημοκρατία. Από τότε ακολούθησαν τέσσερις αναθεωρήσεις του Συντάγματος, για να φθάσουμε στη σημερινή διαδικασία Αναθεώρησης.
Κυρίες και κύριοι συνάδελφοι, όπως είπα και κατά την τοποθέτησή μου στην Επιτροπή, αισθάνθηκα πραγματικά ιδιαίτερη τιμή και ευθύνη μεγάλη, επειδή ο Πρόεδρός μας με όρισε ως μέλος της Επιτροπής Αναθεώρησης του Συντάγματος. Αισθάνθηκα τιμή διότι θα συμμετείχα σε ένα πολιτικό κοινοβουλευτικό φόρουμ ιδιαίτερης σπουδαιότητας και βαρύτητας για να καταθέσω τις απόψεις μου, ένα πολιτικό βήμα στο οποίο για το ελληνικό Σύνταγμα και τις αναθεωρήσεις του, πέρα από τις μεγάλες προσωπικότητες των ηγετών της χώρας, έχουν τοποθετηθεί ιστορικώς μέχρι και σήμερα κορυφαίοι συνταγματολόγοι, όπως ο Αριστόβουλος Μάνεσης, ο αείμνηστος Δημήτριος Τσάτσος, ο Ευάγγελος Βενιζέλος, ο Νίκος Αλιβιζάτος, ο Προκόπης Παυλόπουλος, ο Αντώνης Μανιτάκης. Αισθάνθηκα τιμή λοιπόν, υπερηφάνεια, αλλά και ευθύνη, βαριά ευθύνη. 
Αναφερόμαστε στον Καταστατικό Χάρτη της χώρας. Αναφερόμαστε σε μεγάλες αλλαγές, ώριμες εδώ και καιρό, ώστε να προσαρμόσουμε το Σύνταγμά μας στις ανάγκες του 21ου αιώνα, ανάγκες που ήταν αδιανόητες προ αρκετών ετών, όπως η τεχνητή νοημοσύνη, η κλιματική κρίση, η λειψυδρία, το στεγαστικό και εγώ θα προσέθετα εδώ και την ελληνική ιδιαιτερότητα του δημογραφικού. Πέρα, όμως, από τις αλλαγές αυτές, εξίσου σπουδαίες αποδεικνύονται αλλαγές όπως η ευθύνη Υπουργών για ποινικά αδικήματα, το κύρος της δικαιοσύνης, η ανώτατη παιδεία και τα πανεπιστήμιά μας και αρκετές ακόμα. 
Ενώ λοιπόν, όπως προείπα, τα συναισθήματα αυτά τα παραπάνω με έκαναν πραγματικά να αισθανθώ ότι επιτέλους κάτι γίνεται, παρακολουθώντας τον τρόπο που η κυβερνώσα παράταξη χειρίστηκε και χειρίζεται τη Συνταγματική Αναθεώρηση, ειλικρινώς κατελήφθην από θλίψη. Μήπως υπερβάλλω, κύριοι συνάδελφοι; 
Κύριε Στυλιανίδη, σας άκουσα με προσοχή στην εισήγησή σας, ευγενέστατος με την αστική ευγένεια που σας διακρίνει, ευχαριστήσατε τα μέλη του Προεδρείου, ευχαριστήσατε όλα τα μέλη της Επιτροπής της Αναθεώρησης του Συντάγματος για τη συμβολή τους και λέω «Να, ένας συνάδελφος που πραγματικά, αν ήταν σε κάποια άλλη παράταξη, θα είχε συμβάλλει στην Αναθεώρηση του Συντάγματος». Δυστυχώς, όμως, κύριε Στυλιανίδη, η παράταξη που εκπροσωπείτε δεν θέλει να προχωρήσει στην Αναθεώρηση του Συντάγματος. Και ας δούμε εδώ αν υπερβάλλω.

[bookmark: _Hlk234436186]Συμφωνείτε, κυρίες και κύριοι συνάδελφοι, ότι για οποιαδήποτε συνταγματική αλλαγή χρειαζόμαστε τη μεγαλύτερη δυνατή συναίνεση, που θα έπρεπε να στοχεύουμε να ξεπερνάει ακόμη και τις εκατόν ογδόντα στη δεύτερη αναθεωρητική Βουλή; Συμφωνούμε ή όχι; Εκτιμώ ότι δεν υπάρχει κάποιος συνάδελφος που δεν συμφωνεί σ’ αυτό που λέω. Αφού, λοιπόν, συμφωνούμε, όφειλε η Κυβέρνηση να έχει χειριστεί το θέμα με τρόπο που θα διασφάλιζε ότι θα υπάρξουν πολιτικές εκείνες ισορροπίες που θα οδηγούσαν στη μεγαλύτερη δυνατή αποδοχή των προτάσεών μας, εάν πραγματικά ήθελε μια ουσιαστική και σε βάθος αναθεώρηση. 
Το επιτύχατε, κύριοι της Νέας Δημοκρατίας; Ούτε καν τη δική σας συναίνεση δεν διασφαλίσατε. Όχι εκατόν ογδόντα, ούτε εκατόν πενήντα. Λέω κάτι λάθος; Δεν εξαγγείλατε το ασυμβίβαστο μεταξύ υπουργού και βουλευτή; Δεν ήταν στις προτάσεις σας; Δεν φτάσατε στο σημείο ο ίδιος ο Πρωθυπουργός να αναγγείλει τη φοβερή αναθεώρηση-μεταρρύθμιση, που την αλλοίωσε, βεβαίως, αφού μάλλον δεν κατάλαβε όταν μιλούσε για βουλευτές που θα παραιτούνταν για να γίνουν υπουργοί και μετά θα παραιτούνταν για να ανακτήσουν τη βουλευτική τους έδρα, ότι με αυτόν τον τρόπο τορπίλιζε ο ίδιος τη διάκριση των εξουσιών. 
Ακόμη και τη διάκριση των εξουσιών, λοιπόν, κατακρεουργήσατε, με συνέπεια να αποσύρετε τη διάταξη. Γιατί μιλάμε τώρα; Τι είναι όλο αυτό; Είναι συνταγματικός οπορτουνισμός, μόλις ο Πρωθυπουργός ήθελε να δείξει τα δόντια του στους Βουλευτές, παίζοντας κυριολεκτικώς με τη συνταγματική αναθεώρηση; Είναι λαϊκισμός; Είναι επικοινωνιακή φρενίτιδα;
 Να δούμε, όμως, κι άλλα σημεία τα οποία αποδεικνύουν καταφανέστατα πόσο αντιθεσμικά λειτουργήσατε με το Σύνταγμα. Αποτελεί ή όχι θέση της συντριπτικής πλειοψηφίας του λαού μας ότι η ποινική ευθύνη υπουργών δεν μπορεί να αποφασίζεται από τη Βουλή; Δείτε την Αγγλία, τη μητέρα του κοινοβουλευτισμού. Τελευταία φορά που άσκησε το δικαίωμα να δικάσει υπουργό η Βουλή ήταν το 1806. Πριν από διακόσια είκοσι χρόνια τελευταία φορά η μητέρα του κοινοβουλευτισμού δίκασε στο κοινοβούλιο υπουργό. Έκτοτε, αδράνησε η διάταξη, το λεγόμενο impeachment, αφού υπάρχει νόμος που προβλέπει την παραπομπή του υπουργού από την τακτική δικαιοσύνη και όχι από τη Βουλή. 
Εσείς, να δούμε τι κάνατε; Ενώ λέγατε να αλλάξει η διάταξη με την αναθεώρηση, αλλάξατε ρώτα ξανά. Πώς άλλωστε να μην αλλάξετε, αφού χρησιμοποιήσατε τη διάταξη επανειλημμένα προσφάτως, για να απαλλάξετε υπουργούς σας από την πρόταση της Ευρωπαίας Εισαγγελέως. Τα πράγματα, όμως, είναι πολύ χειρότερα. Όχι μόνο δεν προτείνετε την αλλαγή του άρθρου ώστε να μην αποφασίζει η Βουλή για την παραπομπή υπουργών, αλλά το κάνετε χειρότερο. Προτείνετε να αποφασίζει η Βουλή, αλλά προσθέτετε τώρα και με ονομαστική ψηφοφορία. Τι σημαίνει αυτό; Μάντρωμα. Να μαντρωθούν οι βουλευτές, να μην είναι εύκολο να εκφραστούν. 
Τι έχετε πραγματικά, κύριοι συνάδελφοι της Νέας Δημοκρατίας, να πείτε στον κόσμο γι’ αυτά τα τρομερά καμώματα; Αλήθεια, κύριοι Βουλευτές της Νέας Δημοκρατίας, τι θα πείτε στους πολίτες όταν θα σας πλησιάσουν και θα σας ρωτήσουν γιατί δεν είμαι εγώ ίσος με έναν υπουργό, γιατί εγώ να πηγαίνω στην τακτική δικαιοσύνη και τον υπουργό να κρίνετε εσείς μέσα στη Βουλή αν πρέπει να παραπεμφθεί ή όχι. Τι θα πείτε; Αναρωτιέμαι. 
Να συνεχίσω; Υπάρχει ή όχι μία γενικότερη έλλειψη εμπιστοσύνης στη δικαιοσύνη; Βοηθάει μήπως στο κύρος της δικαιοσύνης το ότι η ηγεσία της διορίζεται από την κυβέρνηση; Προφανώς όχι. Τι κάνετε γι’ αυτό; Ξανά τα ίδια. Καμία ουσιαστική αλλαγή. Σας λέμε την ίδια ώρα να μην διορίζετε δικαστικούς που παίρνουν σύνταξη για τουλάχιστον τέσσερα χρόνια σε δημόσιες θέσεις ή θέσεις ευθύνης συμβούλων. Δεν έχουμε πρόσφατα παραδείγματα; Έχουμε. Να μην λέμε ονόματα και από τη δική σας Κυβέρνηση και από του κ. Τσίπρα. Αφουγκράζεστε καθόλου τι λέμε; Τόση έλλειψη στελεχών πια έχει ο δημόσιος χώρος που χρειαζόμαστε τους συνταξιούχους δικαστές; Προφανώς όχι. Προφανώς γίνεται αλισβερίσι. 
Θέλετε, λοιπόν, πραγματικά με αυτά τα καμώματα συνταγματική αναθεώρηση; Εσείς δεν ήσασταν που οικτίρατε τον κ. Τσίπρα και τον ΣΥΡΙΖΑ με τους δικαστικούς που είχαν στην κυβέρνηση και στο γραφείο του πρωθυπουργού; Τόσο γρήγορα τα ξεχάσατε; Δυστυχώς, μια μεγάλη ευκαιρία πάει χαμένη και με τον τρόπο που πολιτεύεστε ναρκοθετείτε την αναθεώρηση του Συντάγματος. 
Κλείνοντας, αισθάνομαι, κυρίες και κύριοι συνάδελφοι -και αυτό μας αφορά όλους- ότι δεν τολμήσαμε ξανά αυτή την εξαιρετική ευκαιρία που είχαμε. Για να κυριολεκτώ, όμως, εσείς δεν τολμήσατε. Αφήνουμε άγγιχτα μεγάλα ζητήματα. Δεν είπαμε κουβέντα για το αν θα ήταν χρήσιμη η ύπαρξη ενός συνταγματικού δικαστηρίου. Δεν λέω εγώ ότι θα ήταν χρήσιμη. Λέω ότι θα έπρεπε να το δούμε. Θα έπρεπε να δούμε αν υπάρχει τρόπος να κηρύττεται ένας νόμος αντισυνταγματικός, όταν ένας νόμος είναι καταφορά αποτέλεσμα μιας περιστασιακής πλειοψηφίας. Δεν θα έπρεπε να το δούμε; 
Θα έπρεπε, κύριοι συνάδελφοι, να μας απασχολήσει το πώς και πότε το πνεύμα του Συντάγματος λαμβάνει σάρκα και οστά; Να βλέπαμε, για παράδειγμα, πώς η διάταξη για τη νησιωτικότητα μένει κενή περιεχομένου στο διηνεκές, άνευ εφαρμογής. Δεν θα έπρεπε να το κοιτάξουμε αυτό κάποτε; Εγώ, ως νησιώτης, κάνω συνεχώς χρήση της διάταξης. Λέω συνεχώς, μα το Σύνταγμα προβλέπει ότι κάθε νόμος θα πρέπει να αναφέρεται στα νησιά και να προβλέπει για τα νησιά και τις ορεινές μακρινές περιοχές. Και λοιπόν; Δεν θα έπρεπε να μας απασχολήσει επιτέλους κάποτε ότι αφού προβλέπεται από το Σύνταγμα, ελάτε όλοι μαζί να βρούμε έναν τρόπο να εφαρμοστεί αυτό που προβλέπεται από το Σύνταγμα. 
Θεωρώ, κυρίες και κύριοι συνάδελφοι, και επαναλαμβάνω με ευθύνη της Νέας Δημοκρατίας, ότι πάμε σε μία συνταγματική αναθεώρηση που δυστυχώς δεν θα αποδώσει τα αναμενόμενα, που δυστυχώς δεν θα πραγματοποιήσει τις μεγάλες αλλαγές που απαιτούν οι καιροί. Να είστε σίγουροι ότι και για το θέμα της συνταγματικής αναθεώρησης θα κριθείτε από τον λαό. Γιατί εμείς θα το φέρουμε στην προεκλογική διαμάχη. Γιατί εμείς θα αναδείξουμε τα μεγάλα ζητήματα. Γιατί εμείς θα πούμε στον λαό ότι εσείς είσαστε που θέλετε να δικάζεται ο υπουργός από τη Βουλή και όχι όπως κάθε πολίτης, από την τακτική δικαιοσύνη. 
Ευχαριστώ, κυρία Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει ο Βουλευτής της Νέας Δημοκρατίας, ο κ. Άγγελος Συρίγος. 
ΕΥΑΓΓΕΛΟΣ ΣΥΡΙΓΟΣ: Ευχαριστώ πολύ, κυρία Πρόεδρε. 
Κυρίες και κύριοι συνάδελφοι, βρισκόμαστε ενώπιον της κορυφαίας στιγμής μιας Βουλής που είναι η αναθεώρηση του καταστατικού χάρτη της χώρας. Είναι μια κορυφαία στιγμή, διότι το Σύνταγμα θέτει το πλαίσιο μέσα στο οποίο λειτουργούμε. Δεν πρέπει να είναι εξαιρετικά σφιχτό και απαγορευτικό. Δεν πρέπει, ταυτοχρόνως, να είναι τόσο θολό που να μην επιτρέπει τη λειτουργία ενός κράτους. 
Έχουμε ένα πλεονέκτημα με το Σύνταγμα του 1975, το οποίο το διαπιστώσαμε στην πράξη. Απέδειξε ότι έχει χωρητικότητα. Τι θα πει χωρητικότητα; Χωρητικότητα θα πει η δυνατότητα του Συντάγματος να προσαρμόζεται στη δεδομένη χρονική στιγμή στις αλλαγές που χρειάζονται. Το Σύνταγμα αυτό φτιάχτηκε σε μια άλλη εποχή, πριν από μισό αιώνα. Παρ’ όλα αυτά, ιδίως κατά την προηγούμενη δεκαετία όπου η χώρα πέρασε μέσα από τις συμπληγάδες πέτρες της οικονομικής κρίσεως, απέδειξε ότι επιτρέπει να λειτουργεί το Σύνταγμα, το κράτος και οι θεσμοί χωρίς εκπτώσεις. 
Αυτό το Σύνταγμα, λοιπόν, καλούμαστε να αναθεωρήσουμε τώρα. Βεβαίως, όχι στο σύνολό του, αλλά σε ορισμένα σημεία του. Ένα κείμενο που γράφτηκε πριν από πενήντα ένα χρόνια είναι φυσιολογικό να έχει και αναφορές σε πράγματα τα οποία ίσχυαν τότε, αλλά δεν ισχύουν σήμερα. Ας πάρω ένα παράδειγμα, το άρθρο 15 παράγραφος 1, το οποίο αναφέρεται πως οι προστατευτικές για τον Τύπο διατάξεις, μεταξύ άλλων, δεν εφαρμόζονται στην φωνογραφία. Η φωνογραφία είναι μία πρακτική η οποία υπήρχε πριν από μισό αιώνα, αλλά σήμερα είναι γραφικό και διασκεδαστικό να βλέπει στο κείμενο ενός συντάγματος αυτόν τον όρο. 
Προφανώς, δεν θα αλλάξεις το άρθρο 15 με μοναδικό σκοπό να κόψεις την αναφορά στη φωνογραφία, ας το θεωρήσουμε μια γραφική αναφορά η οποία δεν επιβαρύνει τον πολίτη. 
Υπάρχουν, όμως, ορισμένα άλλα σημεία στα οποία χρειάζονται ριζικές αλλαγές.  Ας πάρουμε ένα παράδειγμα: Το άρθρο 16 του Συντάγματος.  Η προσοχή όλων είναι στραμμένη στο άρθρο 16, παράγραφος 5. Γιατί; Διότι είναι το άρθρο εκείνο το οποίο αναφέρεται στην ανώτατη εκπαίδευση. Έχουμε προσπαθήσει να το αναθεωρήσουμε στο παρελθόν με πιο τραγική, από πλευράς αποτυχίας, αναθεώρηση αυτή του 2008.  Το ΠΑΣΟΚ τότε είχε αναθεωρήσει τη στάση του και τα πράγματα έμειναν στον αέρα. 
Επομένως, βλέπουμε όλοι το άρθρο 16, παράγραφος 5.  Δεν δίνουμε, όμως, τη δέουσα προσοχή στο άρθρο 16, παράγραφος 7. Εκεί, ορίζεται πως η επαγγελματική -και κάθε άλλη ειδική εκπαίδευση- παρέχεται από το κράτος και με σχολές ανώτερης βαθμίδας για χρονικό διάστημα, όχι μεγαλύτερο από τρία χρόνια.  
Υπάρχει, σήμερα στην Ελλάδα, ανώτερη εκπαίδευση με την έννοια που ορίζεται στο άρθρο 7; Προφανώς και όχι. Υπάρχει το επίπεδο σπουδών 5, που αντιστοιχεί στη μεταδευτεροβάθμια επαγγελματική εκπαίδευση και κατάρτιση. Το εθνικό πλαίσιο προσόντων καλύπτεται από το επίπεδο 5, λέει ότι το επίπεδο 5 καλύπτεται από το δίπλωμα επαγγελματικής ειδικότητας εκπαίδευσης και κατάρτισης που αποκτάται από τα ΙΕΚ και από πτυχίο επαγγελματικής ειδικότητας. Επομένως, η αναφορά στην ανώτερη εκπαίδευση του άρθρου 16 παράγραφος 7, είναι κάτι εντελώς παρωχημένο και πρέπει οπωσδήποτε να αλλάξει. Πρέπει το Σύνταγμά μας να προσαρμοστεί στα σημερινά δεδομένα. Όταν εγράφη προ πενήντα ενός ετών, δεν υπήρχαν τα επίπεδα εκπαίδευσης τα οποία έχουν υπάρξει τώρα από την Ευρωπαϊκή Ένωση. Η επιμονή στην αναφορά σε τριετείς σχολές ανώτερης βαθμίδας, είναι απλώς παρωχημένη. Τα κόμματα της Αντιπολιτεύσεως, όμως, δεν έπιασαν την παράγραφο 5. Προφανώς, υπάρχουν και άλλες παράγραφοι που έχουν τη σημασία τους. Το θέμα είναι το Σύνταγμα να μην αποτελεί τροχοπέδη στις περιπτώσεις εκείνες που αποδεδειγμένα, έχει διαπιστωθεί αδιέξοδο. 
Ας αναφερθώ ειδικότερα στο άρθρο 101-101Α για την επιλογή προέδρων και μελών Ανεξαρτήτων Αρχών. Υπάρχει αδιέξοδο; Προφανώς -το έχουμε διαπιστώσει επανειλημμένως- είναι αδύνατον για κάποιες από τις Ανεξάρτητες Αρχές, εδώ και πολύ μεγάλο χρονικό διάστημα, να οριστεί ο πρόεδρος και τα μέλη τους, με αποτέλεσμα οι αρχές αυτές, οι οποίες έχουν επιλέξει -κατά τη γνώμη μου ορθώς- πριν από είκοσι πέντε χρόνια να αναλάβουν έναν τομέα ασκήσεως των αρμοδιοτήτων του κράτους, να παραμένουν κατ’ ουσίαν χωρίς νομιμοποιημένες κεφαλές. Στη συζήτηση που έγινε για το Σύνταγμα, τα περισσότερα κόμματα -όχι όλα, πρέπει να αναφέρω- περιορίστηκαν στο ότι με τις προτάσεις της Νέας Δημοκρατίας η κυβερνητική Πλειοψηφία θα έχει πάλι τον έλεγχο. Οπότε τι κάνουμε;  Απλώς καταψηφίζουμε την πρόταση της Νέας Δημοκρατίας.  
Το ίδιο συνέβη και με το άρθρο 86 του Συντάγματος. Πρέπει να επαναξιολογηθεί το άρθρο 86;  Προφανώς και πρέπει.  Η Βουλή, όμως, καλείται να ισορροπήσει από μια κατάσταση ατιμωρησίας πολιτικών, στην απόλυτη ποινικοποίηση της πολιτικής ζωής.  Είναι ένας κίνδυνος τον οποίο έχουμε, διότι ένα από τα πράγματα τα οποία βγήκαν από την Αναθεώρηση του Συντάγματος, είναι αυτή η απόλυτη ηθικοποίηση της πολιτικής. Τα βασικά σημεία, λοιπόν, που εγώ διαπίστωσα από αυτήν την Αναθεώρηση, κύριε Υπουργέ, είναι πρώτα απ’ όλα η δαιμονοποίηση του αντιπάλου. Δεύτερον, είναι η αδυναμία συναινετικής λειτουργίας.  Τρίτον, είναι η αντίληψη πως ό,τι λέει η άλλη πλευρά είναι, εκ των προτέρων καταδικαστέο. Μία συνωμοσιολογική ανάγνωση της πραγματικότητας από αρκετά κόμματα,  όλα αυτά είναι η ηθικοποίηση της πολιτικής. Είναι η τάση να αντιμετωπίζουμε όλα τα πολιτικά ζητήματα, ως ζητήματα ηθικής. Οι πολιτικές επιλογές δεν αξιολογούνται μόνο με βάση την αποτελεσματικότητα ή τα αποτελέσματά τους, αλλά με βάση το αν θεωρούνται σωστές ή λανθασμένες, δίκαιες ή άδικες.  Αυτή είναι μια αντίληψη που ξεκινά από το σχολείο. Στο σχολείο υπάρχει η σωστή απάντηση και η λάθος απάντηση. Στη ζωή δεν είναι έτσι τα πράγματα, η σωστή και η λάθος απάντηση. Υπάρχει ένα ευρύ φάσμα επιλογών. Το θέμα είναι να μην ξεκινάς με τη λογική ότι υπάρχει σωστή ή λανθασμένη απάντηση, διότι καταλήγεις η πολιτική αντιπαράθεση να είναι μεταξύ καλών και κακών.  Είναι αυτό το οποίο διαπιστώσαμε στη Συνταγματική Αναθεώρηση. Χρησιμοποιήσαμε ηθικούς χαρακτηρισμούς για πολιτικούς αντιπάλους. Παρουσιάστηκε η πολιτική θέση κάθε κόμματος, ως η μοναδική σωστή θέση, δηλαδή η μοναδική ηθικά αποδεκτή θέση.  
Αυτό σημαίνει ότι χάθηκε ο χώρος για σύνθετες ή ενδιάμεσες απόψεις και ταυτίστηκε η πολιτική διαφωνία με ηθική αποτυχία ή έλλειψη αξιών από την άλλη πλευρά. Αυτό εντείνει την κοινωνική και πολιτική πόλωση και δυσκολεύει τον διάλογο και τον συμβιβασμό.
Το Σύνταγμα είναι το κατεξοχήν κείμενο στο οποίο περιμένεις να υπάρχει διάλογος και συναίνεση σε πολλές διατάξεις του.  Αντίθετα, η όλη συζήτηση οδήγησε στην απαξίωση όλων όσων έχουν τη διαφορετική πολιτική άποψη. Δεν συμφωνείς με αυτό; Δεν είσαι ηθικά σωστός, έχεις τελειώσει. Η ηθικοποίηση αυτή είναι αυτή που δημιουργεί τα πολιτικά προβλήματα, διότι δημιουργεί ένα κλίμα ηθικής ανωτερότητας και αμοιβαίας καχυποψίας. Προφανώς, η δημοκρατία στηρίζεται στη συνύπαρξη διαφορετικών απόψεων, αλλά δεν μπορεί να βασίζεται στην ηθική. 
Κυρίες και κύριοι, η πρόκληση που αντιμετωπίζουμε είναι να δημιουργήσουμε ένα Σύνταγμα το οποίο θα μας οδηγήσει στα επόμενα βήματα, μέσα στις δεκαετίες που έρχονται. Να συνδυάζει και ηθικές αξίες και τον ορθολογικό διάλογο και τον σεβασμό της διαφωνίας και κυρίως, την αναζήτηση κοινών λύσεων.  Η μεγάλη μου ανησυχία είναι να μην δούμε να επαναλαμβάνεται το φαινόμενο του 2008, η αποτυχημένη αναθεώρηση, κύριε Στυλιανίδη, ήταν η τρίτη Αναθεώρηση του Συντάγματος. Η αρχική πρόταση της Νέας Δημοκρατίας περιελάμβανε είκοσι τρία άρθρα του Συντάγματος, ξεχώριζαν δύο προτάσεις, η μία πρόταση ήταν αυτή που αφορούσε στη μετεξέλιξη του Ανωτάτου Δικαστηρίου σε συνταγματικό δικαστήριο και η άλλη, η πρόταση για την αναθεώρηση του άρθρου 16 του Συντάγματος, ώστε να επιτραπεί η λειτουργία και ιδιωτικών πανεπιστημίων. 
Τον Μάιο του 2018 αναθεωρήθηκαν τελικά τρία μόνο άρθρα του Συντάγματος:  Το άρθρο 57 παράγραφος 1 για το επαγγελματικό ασυμβίβαστο των Βουλευτών, το άρθρο 71-79 παράγραφος 1 που αφορά στην ψήφιση του Προϋπολογισμού και την παρακολούθηση της εκτελέσεώς του και το άρθρο 101 που επιτρέπει τη λήψη θετικών μέτρων, όχι μόνο υπέρ των νησιωτικών, αλλά και υπέρ των ορεινών περιοχών της χώρας. Αυτή η αναθεώρηση, όμως, έκλεισε την πόρτα για περισσότερο από μια δεκαετία για οποιαδήποτε άλλη αναθεώρηση του Συντάγματος. 
Αυτό είναι που πρέπει να έχουμε κατά νου και να αποφύγουμε να προβούμε σε μια αναθεώρηση δύο ή τριών άρθρων, ελλείψει συναινέσεως, προκειμένου να αφήσουμε την πόρτα ανοιχτή για το μέλλον.  
Σας ευχαριστώ πάρα πολύ.  
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Ο επόμενος ομιλητής είναι ο κ. Παναγής Καππάτος από τη Νέα Δημοκρατία.
ΠΑΝΑΓΗΣ ΚΑΠΠΑΤΟΣ: Ευχαριστώ, κυρία Πρόεδρε.
Κυρία και κύριε Υφυπουργέ, κυρίες και κύριοι συνάδελφοι, σήμερα αποφασίζουμε τι είδους δημοκρατία θέλουμε να παραδώσουμε στους πολίτες και στις επόμενες γενιές. Αποφασίζουμε εάν το Σύνταγμα παραμένει δέσμιο μιας άλλης εποχής ή αν θα γίνει ξανά το ισχυρότερο όπλο ελευθερίας, δικαιοσύνης και θεσμικής αυτοπεποίθησης. 
Η κοινωνία δεν αντέχει άλλες υπεκφυγές, άλλες ιδεοληψίες και άλλη προσποίηση. Ζητά καθαρούς κανόνες, πραγματική λογοδοσία, ισχυρά δικαιώματα και θεσμούς που δεν υπηρετούν ούτε κόμματα, ούτε πρόσωπα. Η δική μας πρόταση απαντά σε αυτή την απαίτηση. Ανοίγει την παιδεία χωρίς να γκρεμίζει τις εγγυήσεις της. Προστατεύει την περιουσία και τη στέγη, θωρακίζει το περιβάλλον, καθορίζει τους όρους της πολιτικής συμμετοχής και επαναθεμελιώνει τη σχέση της δικαιοσύνης με τη δημοκρατία. Η Αντιπολίτευση μπορεί να κρύβεται πίσω από συνθήματα. Εμείς οφείλουμε να σταθούμε μπροστά στην ιστορία. 
Πρώτη μεγάλη τομή αποτελεί το άρθρο 16. Η Ελλάδα δεν μπορεί να συνεχίσει να διώχνει τα παιδιά της στο εξωτερικό, να εξαντλεί τις οικογένειες και να χαρίζει επιστημονικό δυναμικό σε άλλες χώρες. Προτείνουμε μη κρατικά, μη κερδοσκοπικά πανεπιστήμια με αυστηρή κρατική εποπτεία, διαφάνεια και πραγματικές εγγυήσεις ποιότητας. Παράλληλα, ενισχύουμε το δημόσιο πανεπιστήμιο, την αυτοδιοίκηση του, την έρευνα και τη διεθνή παρουσία του. Η Αντιπολίτευση επιμένει να βαφτίζει κάθε αλλαγή «ιδιωτικοποίηση», επειδή δεν διαθέτει σχέδιο και φοβάται την πραγματικότητα. Εμείς απορρίπτουμε αυτή τη στείρα ιδεολογική ακινησία. 
Προστατεύουμε ρητά και την παράγραφο 6 του άρθρου αυτού. Οι πανεπιστημιακοί καθηγητές παραμένουν δημόσιοι λειτουργοί, γιατί η ακαδημαϊκή ελευθερία απαιτεί ανεξαρτησία από πολιτικές, διοικητικές ή οικονομικές πιέσεις. Ανοίγουμε δυνατότητες, διατηρούμε εγγυήσεις και δίνουμε στη γνώση τον χώρο που αξίζει. 
Τα άρθρα 17, 21 και 24  φέρνουν το Σύνταγμα μέσα στην πραγματική ζωή. Διευρύνουμε την προστασία από την ιδιοκτησία στην περιουσία. Διότι ο κόπος μιας ζωής δεν εξαντλείται σε έναν τίτλο κυριότητας. Όταν το κράτος επιβάλλει έναν υπέρμετρο περιορισμό για λόγους δημοσίου συμφέροντος, ο πολίτης δεν μπορεί να σηκώνει μόνος του ολόκληρο το βάρος. Η δικαιοσύνη απαιτεί αποζημίωση, σαφείς κανόνες και σεβασμό. Κατοχυρώνουμε, επίσης, την προσιτή στέγη ως μόνιμη υποχρέωση της πολιτείας και τη διαγενεακή δικαιοσύνη ως κανόνα δημόσιας ευθύνης. Η Κυβέρνηση πρέπει να σχεδιάζει με το βλέμμα στα παιδιά μας, όχι μόνο στην επόμενη δημοσκόπηση. 
Το άρθρο 24 απαντά στην κλιματική κρίση, στη λειψυδρία, στις πυρκαγιές και στις πλημμύρες. Και εδώ είναι που πρέπει να κατανοήσουμε τον ουσιαστικό ρόλο του Συντάγματος. Το Σύνταγμα οφείλει να θέτει δεσμευτικές αρχές και η πολιτική οφείλει να τις μετατρέπει σε πράξη. 
Τα άρθρα 56 και 57 θωρακίζουν την αξιοπιστία της αντιπροσωπευτικής μας δημοκρατίας. Διατηρούμε στο Σύνταγμα τις βασικές αρχές για τα κωλύματα εκλογιμότητας και τα βουλευτικά ασυμβίβαστα, ενώ αναθέτουμε στον κοινό νομοθέτη την ειδικότερη εξειδίκευσή τους. Η σύγχρονη οικονομική και διοικητική ζωή δημιουργεί συνεχώς νέες μορφές επιρροής και σύγκρουσης συμφερόντων. Ένας εξαντλητικός συνταγματικός κατάλογος μπορεί να ξεπεραστεί γρήγορα από την πραγματικότητα. Γι’ αυτό απαιτούμε αυστηρό εκτελεστικό νόμο, χωρίς φωτογραφικές εξαιρέσεις, παραθυράκια και άνιση μεταχείριση. 
Ο νόμος θα εφαρμόζεται από τις μεθεπόμενες εκλογές, εκτός αν συγκεντρώσει την πλειοψηφία των 2/3 της Βουλής. Έτσι, προστατεύουμε την ισότητα των υποψηφίων, την ανεξαρτησία του Βουλευτή και την εμπιστοσύνη των πολιτών. Η καθαρότητα και η σταθερότητα των κανόνων δίνουν πραγματικό περιεχόμενο σε αυτή την εμπιστοσύνη. 
Το άρθρο 86 αγγίζει την καρδιά της δημοκρατικής λογοδοσίας. Η αναθεώρηση του 2019 κατήργησε τη σύντομη αποσβεστική προθεσμία. Και τώρα ολοκληρώνουμε εκείνο το βήμα. Η ουσιαστική προδικασία περνά στη δικαιοσύνη. Ανώτεροι τακτικοί δικαστικοί λειτουργοί θα ερευνούν, θα εξετάζουν μάρτυρες, θα αξιολογούν τα στοιχεία και θα διαμορφώνουν τεκμηριωμένο πόρισμα. Προτείνουμε ειδικό δικαστικό συμβούλιο με πλήρεις προανακριτικές αρμοδιότητες και όλες τις εγγυήσεις της ποινικής δικονομίας. Η Ολομέλεια της Βουλής θα αναλαμβάνει την τελική θεσμική κρίση με ονομαστική ψηφοφορία και προσωπική ευθύνη κάθε Βουλευτή. 
Όσοι ζητούν απλώς την κατάργηση του άρθρου 86, παρακάμπτουν τον κίνδυνο να μετατραπεί η ποινική διαδικασία σε εργαλείο πολιτικής εξόντωσης. Ο Υπουργός υπάγεται στον νόμο και δικαιούται την ίδια αμερόληπτη κρίση που αξιώνουμε για κάθε πολίτη. Χρειαζόμαστε λογοδοσία χωρίς ατιμωρησία και προστασία χωρίς προνόμια. 
Τα άρθρα 89 και 90 χτίζουν ένα νέο τοίχος θεσμικής αξιοπιστίας γύρω από τη δικαιοσύνη. Οι δικαστικοί λειτουργοί θα τηρούν υποχρεωτική τριετή απόσταση πριν αναλάβουν κυβερνητική θέση ή θέση σε ανεξάρτητη αρχή. Η περίοδος αυτή προστατεύει τον πολίτη από κάθε σκιά πολιτικής ανταμοιβής και διαφυλάσσει το κύρος της δικαστικής κρίσης. Παράλληλα, οι ολομέλειες των ανώτατων δικαστηρίων θα προτείνουν τρεις υποψηφίους για κάθε θέση ηγεσίας και ειδική κοινοβουλευτική επιτροπή θα επιλέγει μέσα σε αυτό το δεσμευτικό πλαίσιο. Η δικαιοσύνη αξιολογεί και προτείνει. Η Βουλή αναλαμβάνει την τελική ευθύνη. Η Κυβέρνηση χάνει την αποκλειστική ευχέρεια που διέθετε. 
Δημιουργούμε πραγματικά θεσμικά αντίβαρα, επειδή η ανεξαρτησία απαιτεί κανόνες, απόσταση από την πολιτική εξουσία και καθαρή λογοδοσία. Η εμπιστοσύνη δεν γεννιέται από διαβεβαιώσεις. Γεννιέται όταν κανένας θεσμός δεν αποφασίζει μόνος και καμία εξουσία δεν μένει χωρίς όρια.
 Τα άρθρα 97, 99 και 100 ολοκληρώνουν μια καθαρότερη και αποτελεσματικότερη δικαστική αρχιτεκτονική. Το άρθρο 97 καταργεί μόνο την άκαμπτη συνταγματική σύνδεση των πολιτικών εγκλημάτων με τα μικτά ορκωτά δικαστήρια. Ο θεσμός των ενόρκων παραμένει και ο κοινός νομοθέτης αποκτά τη δυνατότητα να ρυθμίζει την αρμοδιότητα με βάση τη φύση της πράξης και τις εγγυήσεις της δίκαιης δίκης. Το άρθρο 99 μεταφέρει τις αγωγές κακοδικίας στο Ανώτατο Ειδικό Δικαστήριο, χωρίς να αφαιρεί κανένα δικαίωμα προστασίας ή αποζημίωσης από τον πολίτη.
 Το άρθρο 100 εισάγει προληπτικό έλεγχο της συνταγματικότητας ψηφισμένων νομοσχεδίων πριν αρχίσουν να παράγουν συνέπειες. Ένας αντισυνταγματικός νόμος δεν πρέπει να εφαρμόζεται για χρόνια πριν αποκαλυφθεί η ζημία του. Η έγκαιρη κρίση προστατεύει ουσιαστικότερα τον πολίτη, ενώ ο διάχυτος έλεγχος διατηρείται. Η ασφάλεια δικαίου αποτελεί καθημερινή ελευθερία και θεμέλιο μιας ώριμης δημοκρατίας. 
Μπροστά σε αυτές τις αλλαγές, η Αντιπολίτευση επιλέγει ξανά την ασφάλεια της άρνησης. Καταγγέλλει κάθε νέο θεσμικό εργαλείο, υπερασπίζεται μηχανισμούς που έχουν ξεπεραστεί και μετατρέπει τη δυσπιστία σε πολιτικό πρόγραμμα. 
Στο άρθρο 16 επιστρατεύει τον φόβο. Στο άρθρο 86 υποτιμά τον κίνδυνο της ποινικής εργαλειοποίησης. Στο άρθρο 90 αμφισβητεί ένα σύστημα που περιορίζει την κυβερνητική ευχέρεια. Στο άρθρο 100 βαφτίζει «υπερδικαστήριο» έναν πρόσθετο έλεγχο της εξουσίας. Η στάση αυτή δεν προστατεύει τους θεσμούς, τους καταδικάζει σε ακινησία. Η δημοκρατία χρειάζεται Αντιπολίτευση με προτάσεις, θεσμική ευθύνη και καθαρή θέση απέναντι στα πραγματικά προβλήματα. Η μόνιμη καταγγελία μπορεί να προσφέρει πρόσκαιρο κομματικό θόρυβο. Δεν μπορεί να οικοδομήσει το Σύνταγμα της επόμενης γενιάς. 
Κυρίες και κύριοι συνάδελφοι, αυτή η αναθεώρηση εκφράζει μια βαθιά πολιτική επιλογή. Πιστεύουμε σε ένα κράτος ισχυρό, επειδή σέβεται τον πολίτη, σε μια δημοκρατία ώριμη επειδή ελέγχει την εξουσία και σε μια κοινωνία ελεύθερη, επειδή προστατεύει τη γνώση, την περιουσία, τη στέγη, το περιβάλλον και τη δικαστική ανεξαρτησία. Η στασιμότητα δεν προσφέρει ασφάλεια και η διαρκής δυσπιστία δεν αποτελεί πολιτικό σχέδιο. Αναλαμβάνουμε την ευθύνη να αλλάξουμε όσα γέννησαν αβεβαιότητα, καθυστέρηση και καχυποψία. Κάθε άρθρο υπηρετεί τον ίδιο σκοπό, να φέρει τον πολίτη πιο κοντά στο Σύνταγμα και να υποχρεώσει την εξουσία να σέβεται τα όριά της. Αυτή είναι η ουσία της προοδευτικής θεσμικής μεταρρύθμισης και αυτή είναι η δική μας πολιτική ταυτότητα. 
Τώρα έρχεται η ώρα της πολιτικής αλήθειας. Κάθε παράταξη θα αποδείξει αν αντιλαμβάνεται τη συνταγματική αναθεώρηση ως εθνική ευθύνη ή ως ακόμη μία ευκαιρία κομματικής φθοράς. Εμείς επιλέγουμε την ευθύνη. Επιλέγουμε ένα Σύνταγμα που εμπιστεύεται την κοινωνία, ελέγχει τους κυβερνώντες και εξοπλίζει τη δημοκρατία απέναντι στην αυθαιρεσία. Δεν ζητούμε λευκή επιταγή και δεν επικαλούμαστε το αλάθητο. 


Θεσπίζουμε εγγυήσεις, ακριβώς επειδή γνωρίζουμε ότι η εξουσία δοκιμάζει τον χαρακτήρα των ανθρώπων και συχνά αποκαλύπτει τα όρια των θεσμών. Το Σύνταγμα δεν γράφεται για τους άψογους ανθρώπους, ούτε για τις ιδανικές κυβερνήσεις. Γράφεται για να περιορίζει την εξουσία, να προλαμβάνει την αυθαιρεσία και να προστατεύει τον πολίτη όταν οι άνθρωποι και οι κυβερνήσεις αποδεικνύονται κατώτεροι των περιστάσεων. 
Με αυτή την ευθύνη οφείλουμε να αποφασίσουμε. Οφείλουμε να υψώσουμε θεσμούς ισχυρότερους από τις αδυναμίες μας και κανόνες ανθεκτικότερους από τις σκοπιμότητες της στιγμής. Η ιστορία δεν θα κρίνει ποιος φώναξε σήμερα. Θα κρίνει ποιος τόλμησε να δεσμεύσει την εξουσία, να προστατεύσει την ελευθερία και να παραδώσει στη νέα γενιά μια δημοκρατία δικαιότερη, καθαρότερη και ισχυρότερη. Αυτή είναι η επιλογή μας. Αυτή είναι η ευθύνη μας. Αυτή είναι η Ελλάδα που αξίζουμε. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Ο κ. Γιάννης Οικονόμου, Βουλευτής της Νέας Δημοκρατίας, είναι ο επόμενος ομιλητής. Μετά ακολουθεί η κ. Τζάκρη και η κ. Παπαδημητρίου. 
Κύριε Οικονόμου, έχετε τον λόγο.
ΙΩΑΝΝΗΣ ΟΙΚΟΝΟΜΟΥ: Κυρία Πρόεδρε, κυρία και κύριε Υπουργέ, κυρίες και κύριοι συνάδελφοι, στη συζήτηση για την αναθεώρηση του Συντάγματος οφείλουμε να προσερχόμαστε με σεβασμό απέναντι στη συνταγματική ιστορία και παράδοση του έθνους των Ελλήνων, με σεβασμό απέναντι στις διαχρονικές δημοκρατικές κατακτήσεις του λαού μας, αλλά πρωτίστως με ευθύνη απέναντι στις επόμενες γενιές Ελλήνων, ώστε να διαμορφώσουμε τους όρους και τις προϋποθέσεις μιας αποτελεσματικής λειτουργίας των θεσμών για τα επόμενα χρόνια. 
Στη συζήτηση αυτή η Νέα Δημοκρατία προσήλθε με μια πρόταση που υποστηρίζει συγκεκριμένες αρχές, που διέπεται από μια συγκεκριμένη λογική. Προσήλθαμε υποστηρίζοντας την αρχή το Σύνταγμά μας να σέβεται τη διάκριση των εξουσιών, τη λογοδοσία, τη διαφάνεια, την ισότητα απέναντι στον νόμο, την προστασία θεμελιωδών ανθρωπίνων δικαιωμάτων, μια νέα ισορροπία των σχέσεων ανάμεσα στο κράτος, την κοινωνία και την αγορά, με ισχυρή περιφρούρηση στοιχείων της εθνικής μας ταυτότητας, με μια νέα αρχιτεκτονική ανάπτυξης και οικονομικής μεγέθυνσης και με επανατοποθέτηση της χώρας με όρους ισχύος στο διεθνές γίγνεσθαι. 
Θέλω, κυρίες και κύριοι συνάδελφοι, προτού προχωρήσω στην αναφορά σε συγκεκριμένα άρθρα, να κάνω δύο ευρύτερες πολιτικές παρατηρήσεις. Η πρώτη αφορά την Αντιπολίτευση και τον τρόπο με τον οποίον προσέγγισε τη διαδικασία αναθεώρησης του Συντάγματος, ένας τρόπος που έχει να κάνει με όρους τρέχουσας πολιτικής αντιπαράθεσης και κοινοβουλευτικού ελέγχου. 
Προκειμένου να μη συναινέσει η Αντιπολίτευση, ακόμη και σε πράγματα που ήταν πολύ κοντά στις δικές της προτάσεις -και αυτό αφορά ιδιαίτερα το ΠΑΣΟΚ- επέλεξε την αναπαραγωγή μιας αντιπολιτευτικής ρητορικής, μιας ρητορικής καταγγελίας, απαξίας του αντιπάλου, μηδενισμού, την οποία σταθερά ακολουθεί το τελευταίο διάστημα. 
Έτσι, ενώ η συζήτηση για το Σύνταγμα είναι μια συζήτηση που αφορά κυρίως το μέλλον, που αποτελεί τον καταστατικό χάρτη για τους θεσμούς και τον τρόπο συμπεριφοράς της εκτελεστικής εξουσίας για την επόμενη δεκαπενταετία, η Αντιπολίτευση επέλεξε το μοτίβο της προεκλογικής πολιτικής αντιπαράθεσης. Ήταν τέτοια η εμμονή, όπου ακόμα και σε περιπτώσεις που προτάθηκε στο να αποσύρουμε δικές μας προτάσεις και να υιοθετήσουμε τις δικές τους, απάντησαν ότι θα καταψήφιζαν ακόμα και τις δικές τους προτάσεις. 
Όλο αυτό έδειξε ότι στην Αντιπολίτευση οι πολιτικές δυνάμεις είναι δυνάμεις οι οποίες έχουν διαπαιδαγωγηθεί στην άρνηση, στην καταγγελία, στην απόρριψη, στο αντί, και όχι στις συναινέσεις και στις υπερβάσεις που κατ’ εξοχήν το Σύνταγμα απαιτεί.
Η δεύτερη πολιτική παρατήρηση, κυρίες και κύριοι συνάδελφοι, έχει να κάνει με κάτι που κατά τη γνώμη μου είναι εξαιρετικά αρνητικό και επικίνδυνο, το περιορισμένο ενδιαφέρον που φάνηκε να έχει η συζήτηση για τη συνταγματική αναθεώρηση στην κοινωνία και στην κοινή γνώμη. Αυτό είναι κάτι που πρέπει να μας προβληματίσει όλους, πώς φτάσαμε δηλαδή στο σημείο οτιδήποτε δεν έχει κραυγές, δεν έχει ύβρεις, δεν έχει τοξικότητα, δεν έχει τσακωμό να αφήνει ασυγκίνητη την κοινή γνώμη, γιατί προτάσεις και ιδέες που έχουν να κάνουν με τους όρους λειτουργίας της δημοκρατίας είναι για τους πολίτες παγερά αδιάφορες. 
Φυσικά δεν πρόκειται για κάτι το οποίο προέκυψε απότομα ή που πρέπει να μας εκπλήσσει. Είναι η συνέπεια μιας παρατεταμένης διαδικασίας αποπολιτικοποίησης της πολιτικής, υποβάθμισης του ρόλου του Βουλευτή και του Κοινοβουλίου, μετατροπής της κοινοβουλευτικής διαδικασίας σε αντιπαράθεση με οπαδικά χαρακτηριστικά. Είναι η αποκορύφωση μιας διαδικασίας όπου η έγνοια είναι περισσότερο για τα likes και τις καρδούλες στα social media και όχι για τη διαμόρφωση, διά του παραδείγματος, μιας κουλτούρας δημιουργικής αντιπαράθεσης, ιδεολογικής ποικιλομορφίας και συμμετοχής και σύνθεσης γύρω από τα μικρά και τα μεγάλα που συμβαίνουν γύρω μας και μας αφορούν. 
Όταν, κυρίες και κύριοι συνάδελφοι, έχουμε φτάσει να ψηφίζουν τόσοι λίγοι, ας μην μας εκπλήσσει, που συντριπτικά λιγότεροι γνωρίζουν ή ενδιαφέρθηκαν για τη διαδικασία της συνταγματικής αναθεώρησης. 
Έρχομαι τώρα σε ορισμένα από τα άρθρα που συζητήθηκαν το προηγούμενο διάστημα και ξεκινώ από το άρθρο 16. Το αν θα πάψει ο συνταγματικός περιορισμός στη λειτουργία μη κρατικών πανεπιστημίων συνιστά μια από τις πλέον παραδοσιακές πολιτικές και ιδεολογικές διαφωνίες στην Ελλάδα της Μεταπολίτευσης από τη δεκαετία του 1980 και μετά. Ιδιαίτερα για όσους περάσαμε από τις φοιτητικές νεολαίες και παρατάξεις, το ζήτημα αυτό έχει αποκτήσει σχεδόν ταυτοτικά χαρακτηριστικά, με τη ΔΑΠ και την ΟΝΝΕΔ να δίνουν με πείσμα και επιχειρήματα εδώ και πάνω από σαράντα χρόνια τη μάχη για να σταματήσει η Ελλάδα να είναι η μοναδική εξαίρεση σε ολόκληρο τον κόσμο στο ζήτημα αυτό.
Η θέση μας για τα μη κρατικά πανεπιστήμια, ανάμεσα στα άλλα, αντανακλά και τη διαφορετική αντίληψη που έχουμε για το πώς μπορεί το δημόσιο πανεπιστήμιο να πρωταγωνιστεί, όχι περίκλειστο, όχι προστατευμένο από φοβικά σύνδρομα και απαγορεύσεις, αλλά πρωτοπόρο, αξιοποιώντας την παράδοση, την κουλτούρα, την ποιότητα του εκπαιδευτικού προσωπικού και την εμπιστοσύνη την οποία του δείχνουν όσες γενιές Ελλήνων έχουν προκόψει μέσα από τις τάξεις του. 
Και αν σήμερα έχει σημασία για εμάς κάτι στη συζήτηση αυτή, δεν είναι να επιχειρηματολογήσουμε για το γιατί χρειάζεται η αλλαγή στο άρθρο 16, αλλά για να αναφερθούμε σε δεδομένα που έχουν αλλάξει και που πρέπει να λάβουμε υπόψιν μας. Για παράδειγμα, υπάρχει ένας παράγοντας, που συχνά μένει στο περιθώριο της συζήτησης για τα μη κρατικά πανεπιστήμια, και αυτό έχει να κάνει με το δημογραφικό, κυρίες και κύριοι συνάδελφοι. Οι αριθμοί είναι συντριπτικοί. Το 2040 ο αριθμός των αποφοίτων λυκείου θα είναι μισός σε σχέση με αυτόν του 2000. 
Μέσα σε αυτή την πραγματικότητα λοιπόν, τίθεται εύλογα ένα ερώτημα: Πόσα πανεπιστήμια κρατικά και ιδιωτικά χωράει ο ακαδημαϊκός χάρτης της χώρας; Μας οδηγεί στο να διαμορφώσουμε, εκτός από την απόφαση για τη λειτουργία και μη κρατικών πανεπιστημίων, και την ανάγκη συγκρότησης ενός νέου ακαδημαϊκού χάρτη. 
Σήμερα υπάρχουν είκοσι πέντε δημόσια ΑΕΙ. Πολλά από αυτά φυτοζωούν. Χρειάζεται λοιπόν ένα γενναίο πρόγραμμα, έτσι ώστε να μπορέσουν τα ιδρύματα να είναι στιβαρά, δυνατά, να ενισχυθούν με προσωπικό και κάποια στιγμή δύο-τρία από αυτά να μπουν στη λίστα των σπουδαιότερων εκατό πανεπιστημίων σε ορίζοντα δεκαετίας. 
Ένα δεύτερο στοιχείο πολύ σημαντικό είναι ότι η εμπειρία έχει δείξει ότι τα ιδιωτικά πανεπιστήμια προτιμούν την Αθήνα και τη Θεσσαλονίκη. Αυτό ενισχύει την ανισορροπία στη χώρα. Είναι βόμβα στο στεγαστικό, στην Ελλάδα όπου η στέγη είναι εξαιρετικά δυσεύρετη.
Ίσως λοιπόν η οξύτητα του προβλήματος αλλά και ο έντονος υδροκεφαλισμός του ελληνικού κράτους απαιτεί την πρόβλεψη ειδικών προϋποθέσεων, έτσι ώστε η λειτουργία μη κρατικών πανεπιστημίων να επιτρέπεται μόνο στην ελληνική περιφέρεια. 
Φυσικά υπάρχουν και άλλες πρόνοιες, τις οποίες ανέφερα στην Επιτροπή, για τον τρόπο με τον οποίο πρέπει να διασφαλίσουμε την ποιότητα λειτουργίας ιδιωτικών πανεπιστημίων.
 Έρχομαι τώρα στο άρθρο 24. Θέλω κυρίως να επικεντρωθώ στην ανάγκη μιας σημαντικής προσθήκης στην παράγραφο 1, την οποία κατέθεσα στην Επιτροπή, θα καταθέσω και εδώ στα Πρακτικά. 
(Στο σημείο αυτό ο Βουλευτής κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Χωρίς αυτή την προσθήκη, με το υφιστάμενο συνταγματικό αλλά και νομικό πλαίσιο, ουσιαστικά οι εκχερσωμένες εκτάσεις, που καλλιεργούνται από χιλιάδες αγρότες σε όλη τη χώρα, είναι εκτάσεις οποίες τελούν υπό διαρκή ομηρία και θα πρέπει να αποκτήσουν και πάλι τον δασικό τους χαρακτήρα. Μπαίνουν με αυτόν τον τρόπο ζητήματα ασφάλειας και ομηρίας, επαναλαμβάνω, χιλιάδων παραγωγών, που στην ουσία δεν ελέγχουν την ιδιοκτησία και την κατοχή της αγροτικής γης, με ό,τι συνεπάγεται αυτό για την προοπτική και την ασφάλεια δικαίου για το επάγγελμά τους. 
Έρχομαι, κυρίες και κύριοι συνάδελφοι, στο άρθρο 86. Το άρθρο 86 αφορά σε ένα ιδιαίτερα κρίσιμο για την ποιότητα και την ανθεκτικότητα της δημοκρατίας μας, αλλά και την αξιοπιστία του πολιτικού συστήματος πεδίο. Είναι ένα πεδίο όπου δοκιμάζεται η σχέση μεταξύ πολιτισμού και κοινωνίας. Προτού δούμε το περιεχόμενο της αναθεώρησης, είναι κρίσιμο νομίζω, και εδώ, από το Βήμα της Βουλής των Ελλήνων, να ξεκαθαρίσουμε, και μεταξύ μας αλλά και προς την ελληνική κοινωνία, κάποια πράγματα σε ότι αφορά το άρθρο 86. 
Πρώτον, η αναγκαιότητα του νόμου περί ευθύνης υπουργών, κυρίες και κύριοι συνάδελφοι, δεν προκύπτει από το να προστατεύει τον υπουργό που κλέβει ή παρανομεί, αλλά να του προσφέρει την αναγκαία θωράκιση ώστε να μπορεί να διοικεί με ασφάλεια. 
Σε αυτό το πλαίσιο, εκείνα που οφείλουμε να εξασφαλίσουμε σε σχέση με τις εκάστοτε κυβερνητικές πλειοψηφίες είναι κατά τη γνώμη μου τα παρακάτω. Η κάθε φορά η κυβερνητική πλειοψηφία να μην ποινικοποιεί τις πολιτικές επιλογές της προηγούμενης κυβέρνησης για λόγους σκοπιμότητας και ρεβανσισμού. Από την άλλη πλευρά, να μη θεωρεί η εκάστη κυβερνητική πλειοψηφία, επειδή έχει την πλειοψηφία ότι η εκλογική επικράτηση και η δημοσκοπική υπεροχή αποτελούν κάποιου είδους λευκή επιταγή απέναντι, που την απαλλάσσει από την υποχρέωση λογοδοσίας και ελέγχου. 
Σε ό,τι αφορά την Αντιπολίτευση, η Αντιπολίτευση πολλές φορές, πιεζόμενη από την αδυναμία της να αυξήσει την πολιτική της επιρροή με προτάσεις προγραμματικού χαρακτήρα, στοχεύει στο να ποινικοποιήσει κάθε πολιτική πράξη της κυβέρνησης, των πολιτικών της αντιπάλων, σκοπεύει να μετατρέψει σε δικογραφίες τις πολιτικές αποφάσεις. Θεωρεί εξ ορισμού την πολιτική ευθύνη ταυτόχρονη με την ποινική ευθύνη.
Τρίτον, η κοινή γνώμη πρέπει να γνωρίζει ότι αυτό που ισχύει στη χώρα μας για την ευθύνη Υπουργών δεν συνιστά απόκλιση σε σχέση με αυτό που ισχύει  σε άλλες χώρες, σε άλλα Συντάγματα και σε άλλα θεσμικά καθεστώτα.
Άλλο πράγμα οι βελτιώσεις που πρέπει να γίνουν και άλλο να καλλιεργείται η απαξιωτική πολιτική για την πολιτική διάσταση ότι στο Σύνταγμα της χώρας υπάρχει μία διάταξη ελληνικής μόνο έμπνευσης, προκειμένου να προστατεύονται τα μέλη της Κυβέρνησης και αυτό να συνιστά αδικαιολόγητη διάκριση σε σχέση με τον κάθε πολίτη. 
Το πρώτο, οι βελτιώσεις, είναι αναγκαίο με βάση την εμπειρία που έχει προκύψει, με βάση τις αδυναμίες που έχουν εντοπιστεί, με βάση τις ενδεχόμενες αστοχίες και επιπόλαιες προσεγγίσεις. Το δεύτερο είναι επικίνδυνο!
Έρχομαι τώρα, κυρίες και κύριοι συνάδελφοι, στο άρθρο 103 που έχει να κάνει με την ανάγκη αναβάθμισης και ενίσχυσης της αξιολόγησης, με στόχο την ενίσχυση της αποδοτικότητας του δημόσιου τομέα. Προσήλθαμε με μια συγκεκριμένη πρόταση. Κανείς δεν μπορεί να αμφισβητήσει την ανάγκη το δημόσιο να βελτιωθεί στις λειτουργίες του. Όμως, εδώ, νομοτελειακά, η συζήτηση φέρνει στον προσκήνιο και το ζήτημα της μονιμότητας στον δημόσιο τομέα. 
Ας ξεκινήσουμε από την παραδοχή και εδώ ότι η μονιμότητα δεν θεσπίστηκε ως προνόμιο των δημοσίων υπαλλήλων, αλλά θεσπίστηκε ως θεσμική εγγύηση για τη διασφάλιση υπέρ της αμερόληπτης και ανεξάρτητης λειτουργίας της δημόσιας διοίκησης προς όφελος του δημοσίου συμφέροντος. Ο επανακαθορισμός της έννοιας της μονιμότητας των δημοσίων υπαλλήλων δεν θα πρέπει σε καμία περίπτωση να οδηγήσει στην απίσχναση της ισχύος της δημόσιας διοίκησης. 
Η μονιμότητα των δημόσιων υπάλληλων, κυρίες και κύριοι συνάδελφοι, είναι πρόβλεψη ενάντια στον κομματισμό, επ’ ωφελεία όχι μόνο των υπαλλήλων, αλλά και του κράτους και του έθνους. Η μονιμότητα με ισχυρές εγγυήσεις υπηρεσιακής ανεξαρτησίας εξακολουθεί να αποτελεί το βασικό χαρακτηριστικό των δημόσιων διοικήσεων πολλών ευρωπαϊκών κρατών. 
Επίσης, να αναγνωρίσουμε δύο πράγματα: 
Πρώτον,πολλά από τα σημαντικά προβλήματα της δημόσιας διοίκησης, όπως η πολυνομία, η κακονομία, η γήρανση του προσωπικού, η υποστελέχωση κρίσιμων υπηρεσιών ή η ανεπάρκεια στη διοικητική ιεραρχία δεν οφείλονται στη μονιμότητα. 
Από την άλλη πλευρά, υπάρχουν και σήμερα δυνατότητες απομάκρυνσης μόνιμων δημοσίων υπαλλήλων, όταν αυτοί παραβούν συγκεκριμένους όρους και πρόνοιες του νομοθετικού μας καθεστώτος. 
Είναι βέβαιο λοιπόν ότι χρειαζόμαστε ένα καλύτερο δημόσιο. Είναι βέβαιο ότι χρειαζόμαστε αναβάθμιση του κύρους και της λογικής της αξιολόγησης σε συμβολικό επίπεδο. 
Όμως, σε κάθε μεταρρύθμιση είναι κρίσιμο να συνυπολογίζουμε και ποια «κερκόπορτα» ενδεχομένως ανοίγουμε. Να αναρωτηθούμε αν την ισχύ και τη δύναμη που θα δώσουμε στην εκτελεστική εξουσία θα μπορεί να τη διαχειριστεί διαχρονικά με σύνεση και με ευθύνη ή αν υπάρχει περίπτωση να προκύψει ως προϊόν ακραίας πόλωσης και τοξικότητας κάποια στιγμή μια πλειοψηφία που θα επιχειρήσει να ελέγξει απόλυτα τους αρμούς της εξουσίας, όπως είχαν υποστηρίξει παλιότερα κάποιοι που με το rebranding επιχειρούν να «επαναλανσαριστούν» στην ελληνική κοινωνία. 
Κυρίες και κύριοι συνάδελφοι, από τον τρόπο που η Αντιπολίτευση προσέγγισε τη συζήτηση για την Αναθεώρηση του Συντάγματος γίνεται σαφές ότι η ευθύνη για τις κρίσιμες αλλαγές που έχει ανάγκη το Σύνταγμά μας εξαρτάται σε μεγάλο βαθμό από μια διευρυμένη κοινοβουλευτική πλειοψηφία στην επόμενη Βουλή. Έτσι, οι επόμενες εθνικές εκλογές δεν θα κρίνουν μόνο ποιος θα κυβερνήσει τη χώρα, αλλά αν θα υπάρξει συνταγματική εξέλιξη και προς το ποια κατεύθυνση θα κινηθεί η εξέλιξη αυτή. 
Θα κριθεί η σχέση πολιτικής, κοινωνίας και δικαιοσύνης, ο ακαδημαϊκός χάρτης της χώρας, το μοντέλο λειτουργίας της δημόσιας διοίκησης, η προστασία του περιβάλλοντος, ο σεβασμός των περιουσιών, η αναγνώριση και ο σεβασμός ταυτοτικών χαρακτηριστικών του έθνους των Ελλήνων -όπως είναι η γλώσσα και η σημαία-, η αποφυγή του δημοσιονομικού αμοραλισμού, η αναβάθμιση του ρόλου του Βουλευτή και του Κοινοβουλίου, η αναβάθμιση της λειτουργίας των κομμάτων και μια σειρά από άλλα τέτοια θέματα. Η σύνθεση της επόμενης Βουλής θα καθορίσει το εύρος των αλλαγών που θα διαμορφώσουν τον συνταγματικό μας χάρτη. 
Η Νέα Δημοκρατία, κυρίες και κύριοι συνάδελφοι, προσέρχεται στη συζήτηση αυτή με καθαρές θέσεις, θέσεις που απορρέουν από την ιστορική μας πορεία, από τις συντηρητικές μας αξίες, από τις φιλελεύθερες αρχές μας, από τον λαϊκό χαρακτήρα, την πατριωτική συνείδηση και τον ευρωπαϊκό προσανατολισμό της ελληνικής κεντροδεξιάς. Και με αυτές τις θέσεις θα επιδιώξουμε και στην επόμενη Βουλή τις μέγιστες δυνατές συναινέσεις για τις αναγκαίες αλλαγές του Συντάγματός μας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Επόμενη ομιλήτρια είναι η ανεξάρτητη Βουλευτής κ. Θεοδώρα Τζάκρη. 
ΘΕΟΔΩΡΑ ΤΖΑΚΡΗ: Κυρίες και κύριοι συνάδελφοι, ουδείς αμφιβάλλει ότι με το Σύνταγμα του 1975 και τις μέχρι τούδε Αναθεωρήσεις του έχουμε κατακτήσει μια, σε γενικές γραμμές, λειτουργική Δημοκρατία, με παρεκκλίσεις, μεταξύ των οποίων η πιο εμβληματική είναι αυτή η επταετία Μητσοτάκη. Αυτή η Βουλή, ως προτείνουσα, δεν έχει μεν τη βαρύτητα της Αναθεωρητικής, αλλά είναι απολύτως ενδεικτική, για να μην πω αποδεικτική, των προθέσεων της Κυβέρνησης και βεβαίως και των κομμάτων της Αντιπολίτευσης. 
Τι βλέπουμε από την πλευρά της προτείνουσας κοινοβουλευτικής Πλειοψηφίας και τι διαπίστωσα ως μέλος της Επιτροπής για την Αναθεώρηση του Συντάγματος; Ότι η Κυβέρνηση, αφότου έλεγξε όλους τους θεσμούς, από τις νεξάρτητες Αρχές και τη Δικαιοσύνη μέχρι τον Πρόεδρο της Δημοκρατίας, επιχειρεί να συνταγματοποιήσει το μοντέλο του επιτελικού κράτους σε όλα τα μήκη και τα πλάτη της διακυβέρνησης. 
Υπό αυτές τις συνθήκες, λοιπόν, υπάρχουν άρθρα που απασχόλησαν την Επιτροπή Αναθεώρησης, τα οποία δεν χρήζουν αναθεώρησης και άρθρα, τα οποία βεβαίως χρήζουν αναθεώρησης. Σήμερα σκοπεύω να μιλήσω για αυτά που υποστηρίζουν το εγχείρημα της επέκτασης του επιτελικού κράτους. 
Το πρώτο χτύπημα έρχεται με το άρθρο 29 και τη μετατόπιση της ευθύνης του ελέγχου των προϋποθέσεων της σύστασης των πολιτικών κομμάτων από τον Άρειο Πάγο στο Ανώτατο Ειδικό Δικαστήριο. Δηλαδή, σε συνδυασμό με τις λοιπές διατάξεις-κυβερνητικές προτάσεις για τη δικαιοσύνη, ουσιαστικά, δύναται να αναιρεί το Ανώτατο Ειδικό Δικαστήριο, μέσω της εκάστοτε σύνθεσής του, την αυτοβουλία των φορέων της αντιπροσωπευτικής δημοκρατίας σε οριστικό βαθμό, με απώτερο σκοπό τον πλήρη έλεγχο της λειτουργίας των κομμάτων από την Δικαιοσύνη, εφόσον αυτά καταστούν κοινοβουλευτικά και τυγχάνουν κρατικής επιχορήγησης.
Θεωρώ, λοιπόν, ότι το άρθρο 29 πρέπει να αναθεωρηθεί, προκειμένου να θωρακιστεί η δημοκρατική λειτουργία των κομμάτων και πρώτα απ’ όλα, πρέπει να σπάσει το άγραφο άβατο των κομμάτων, που σήμερα δεν μπορούν να ασχοληθούν μαζί τους ούτε η Δικαιοσύνη ούτε οι ελεγκτικοί μηχανισμοί και φτάσαμε στο σημείο τα πολιτικά κόμματα να εξομοιώνονται μεθοδικά στη δημόσια συνείδηση με το καθεστώς Μητσοτάκη και να θεωρούνται συλλήβδην σκοτεινοί και ανυπόληπτοι μηχανισμοί. 
Αντί λοιπόν να κόπτεται η Κυβέρνηση για να βάλει το Ανώτατο Ειδικό Δικαστήριο «καπέλο» στα κόμματα, αφήνοντας στην ευχέρεια του κοινού νομοθέτη τον τρόπο λειτουργίας των κομμάτων, χρειαζόμαστε μια ισχυρή προοδευτική πλειοψηφία που θα αναθεωρήσει προς την ορθή κατεύθυνση το άρθρο 29, επιβάλλοντας τον διαφανή και δημοκρατικό τρόπο λειτουργίας τους. 
Στο άρθρο 60 έχω να σχολιάσω ότι επτά χρόνια τώρα έχετε πετύχει δύο de facto αποκλίσεις από τον ήδη προβλεπόμενο συνταγματικό ρόλο των Βουλευτών:
Η πρώτη απόκλιση αφορά στη μετατροπή της Κοινοβουλευτικής Ομάδας της Πλειοψηφίας, με εντολή Μητσοτάκη, σε μια βιομηχανία εγκρίσεων, καθώς προφανώς έχετε τους ανάλογους μηχανισμούς πίεσης να ευτελίζετε τους Βουλευτές σας και αυτοί να το αποδέχονται, ακόμα και αν χρειάζεται να διώχνετε τους μισούς από την Ολομέλεια και να τους αντικαθιστάτε με επιστολικές ψήφους. 
Η δεύτερη απόκλιση αφορά στους Βουλευτές της Αντιπολίτευσης, καθώς έχετε υπονομεύσει, επτά χρόνια τώρα, κάθε πραγματική δυνατότητα άσκησης κοινοβουλευτικού ελέγχου, εφόσον σπάνια απαντάτε επί της ουσίας στις ερωτήσεις των Βουλευτών της Αντιπολίτευσης και όποτε απαντάτε, ψευδολογείτε με ανυπόστατα στοιχεία.
Προτείνετε προσχηματικά, λες και δεν σας κάλυπταν οι προβλέψεις του υφιστάμενου Συντάγματος ή δεν είχατε τη δυνατότητα να εφαρμόσετε, την  υποχρέωση των Υπουργών να απαντούν ουσιαστικά και όχι προσχηματικά στον κοινοβουλευτικό έλεγχο των Βουλευτών και την αυτονόητη βεβαίως προϋπόθεση της σύνδεσής τους με τις εκλογικές τους περιφέρειες. Ούτε τα κόμματα, ούτε τους Βουλευτές θέλετε αυτόβουλους, παραβιάζοντας τη θεμελιώδη αρχή του κοινοβουλευτισμού. 
Για το άρθρο 73, θα έλεγα ότι κάνετε κάποιου είδους μαύρο χιούμορ! Μετά από επτά χρόνια καταπάτησης του Συντάγματος κατά τρόπο άμεσο ή έμμεσο με όλα τα νομοσχέδια που έχετε φέρει και ψηφίσει, τη στιγμή που αγνοείτε επιδεικτικά τις απόψεις των θεσμικών εκπροσώπων της κοινωνίας και των εργαζομένων σε κρίσιμα νομοσχέδια, έρχεστε τώρα να μας μιλήσετε για συνταγματική κατοχύρωση των αρχών της καλής νομοθέτησης εσείς που έχετε φτάσει και ξεπεράσει το παγκόσμιο ρεκόρ τροπολογιών, προκειμένου να υπηρετείτε ad hoc τα συμφέροντα που σας στηρίζουν. 
Στο άρθρο 77 είναι φανερή η εμμονή σας να μην αποκτήσει η χώρα Συνταγματικό Δικαστήριο, έναν θεσμό αδιάβλητο που υπάρχει σε όλες τις προηγμένες χώρες της Δύσης έως και την Ουκρανία. Και ο λόγος που δεν το θέλετε είναι γιατί πειραματιστήκατε, επιτυχώς για εσάς και ατυχώς για τη χώρα, επί επτά χρόνια με τη δικαιοσύνη και σας βγήκε! Αν είχατε να αντιμετωπίσετε το Συνταγματικό Δικαστήριο σε τούτη εδώ τη χώρα, θα είχατε παραιτηθεί ή θα είχατε αποφύγει να την καταστήσετε περίγελο της Ευρώπης για δεκάδες σκανδάλων και εγκλημάτων. 
Αν είχαμε ένα Συνταγματικό Δικαστήριο, η θεσμική διάρκεια του οποίου θα ξεπερνούσε την κυβερνητική περίοδο ενός κόμματος ή μιας συμμαχίας κομμάτων, θα είχαμε μια εγγυητική συνθήκη για την ποιότητα της δημοκρατίας μας. Φοβάστε τον έλεγχο και θέλετε να το ρυθμίζετε έμμεσα, διευθετώντας ισορροπίες στο ΣτΕ. Αντ’ αυτού, έρχεστε και προτείνετε να λειτουργεί ως τέτοιο το Ανώτατο Ειδικό Δικαστήριο, το οποίο και θα ευσταθούσε ως λύση, μόνο αν είχε διαφορετική σύνθεση και όχι τη διορισμένη από εσάς ηγεσία της Δικαιοσύνης.
Κυρίες και κύριοι συνάδελφοι, στο άρθρο 89 γίνεται φανερή η πρόθεση της Κυβέρνησης να καταργήσει τη διάκριση των εξουσιών με μια ωμή παρέμβαση προς την κατεύθυνση της σύζευξης της εκτελεστικής με τη δικαστική εξουσία, μέσω της συνταγματικής πρόβλεψης για ανάθεση διοικητικών καθηκόντων του κράτους σε εν ενεργεία δικαστές. 
Είναι δυνατόν κριτής και κρινόμενος να ταυτίζονται; Είναι δυνατόν δικαστές που εμπλέκονται σε κρίσιμες αποφάσεις, που ευνοούν συγκεκριμένα σχέδια των ευρωπαϊκών ή των ελληνικών λόμπι να έχουν τη δυνατότητα να γίνονται διοικητές σε σχετιζόμενους οργανισμούς ή αρχές; Μπορεί, δηλαδή, να δούμε αύριο τον κ. Τζαβέλλα, πρόεδρο της Αρχής Διασφάλισης του Απορρήτου των Επικοινωνιών και έναν δικαστή του Συμβουλίου της Επικρατείας που έχει κρίνει συνταγματικό να γίνονται τα βοσκοτόπια φωτοβολταϊκά πάρκα και οι καμένες βουνοκορφές αιολικά πάρκα, να τον δούμε αύριο διοικητή στην  ΡΑΑΕΥ; 
Σε αυτό το σημείο να προσθέσω ότι επίμονα προτείνω εδώ και χρόνια η έγκριση του διορισμού της ηγεσίας της δικαιοσύνης να γίνεται με την πλειοψηφία των 2/3 του Κοινοβουλίου. Μάλιστα, δεν θα έπρεπε καν να είναι το επισπεύδον του διορισμού το Κοινοβούλιο, αλλά ως το όργανο με την ανώτατη συνταγματική νομιμοποίηση θα έπρεπε να έχει τον ρόλο του σώματος έγκρισης της επιλογής ανάμεσα σε τρεις δικαστές για κάθε θέση, οι οποίοι θα προέκυπταν με απευθείας εκλογή από το σύνολο των δικαστών κάθε κλάδου της δικαιοσύνης. 
Φτάνουμε, κυρίες και κύριοι συνάδελφοι, στο επίμαχο άρθρο 86, επί του οποίου η κυβερνητική πρόταση επιχειρεί να συνταγματοποιήσει τη συγκάλυψη της ευθύνης Υπουργών και έχει δώσει δείγματα γραφής για αυτό επτά χρόνια τώρα, συγκαλύπτοντας τα πάντα και ξεπλένοντας τα πάντα, μέσα σε ένα κλίμα αλαζονείας και κατάχρησης της κοινοβουλευτικής της πλειοψηφίας. 
Αντί να τελειώνετε με την ατιμωρησία των Υπουργών, έρχεστε και προτείνετε διπλό φίλτρο προστασίας τους, καθώς εισηγείστε πρώτα να παρεμβαίνει ένας εισαγγελέας εφετών, ο οποίος και να διενεργεί την προανάκριση και την κύρια ανάκριση και κατόπιν, κατά την κρίση του, να εισηγείται στο Δικαστικό Συμβούλιο, το οποίο και θα αποφασίζει με ποιες και ποιας βαρύτητας κατηγορίες θα παραπέμπει στη Βουλή έναν Υπουργό. Εκεί, με το δεύτερο φίλτρο προστασίας, προτείνατε την απόφαση της άσκησης δίωξης ή όχι να την παίρνει η Βουλή με την απλή κοινοβουλευτική πλειοψηφία. Αυτό, λοιπόν, δεν πρόκειται να περάσει, όπως και τα άλλα, όμως είναι ενδεικτικό του συνδρόμου της συγκάλυψης το οποίο σας χαρακτηρίζει.
Κυρίες και κύριοι συνάδελφοι, εκεί, όμως, που πραγματικά ξεπερνάτε τον εαυτό σας είναι στην αλλοίωση της αντιπροσωπευτικότητας του εκλογικού σώματος με τις προτάσεις σας στα άρθρα 56 και 57. Έρχεστε, λοιπόν, και μας λέτε ότι τα άρθρα αυτά πρέπει να αντικατασταθούν με μια απλή εξουσιοδοτική διάταξη που θα δίνει την αρμοδιότητα στον κοινό νομοθέτη να ορίζει κωλύματα και ασυμβίβαστα υποψηφιότητας και εκλογής Βουλευτών. Έχουμε ένα κρεσέντο αλαζονείας και καταστρατήγησης του πνεύματος του Συντάγματος, που διατυπώνεται με την πρότασή σας για υβριδικό τρόπο εκλογής των Βουλευτών, όπου άλλοι θα εκλέγονται με σταυρό ανά περιφερειακή ενότητα, όπως γίνεται σήμερα, και άλλοι, ο αριθμός των οποίων θα ορίζεται με ένα απλό νομοσχέδιο, θα εκλέγονται από περιφερειακό ψηφοδέλτιο, με λίστα.
Δηλαδή, αν περνούσε αυτή η πρότασή σας θα μπορούσε μία κοινοβουλευτική πλειοψηφία από μόνη της να ψηφίσει έναν εκλογικό νόμο που θα ενέτασσε στη Βουλή εκατόν πενήντα Βουλευτές άμεσης λογοδοσίας στον λαό και εκατόν πενήντα Βουλευτές που θα λογοδοτούν μόνο σε αυτούς που τους διόρισαν. Αυτό, όπως αντιλαμβάνεστε, δεν είναι δημοκρατία. Είναι συνταγματοποίηση των πολιτικών και οικονομικών ελίτ, οι οποίες με τα άρθρα 101 και 101Α  υπονομεύουν και τα άλλα δύο επίπεδα δημοκρατίας, αυτά της τοπικής αυτοδιοίκησης. 
Έχετε φτιάξει μια φράση-«κλειδί», στην οποία αναφέρεστε σε έως δύο βαθμούς αυτοδιοίκησης, που σημαίνει ότι αφού δεν μπορείτε να καταργήσετε τους δήμους, μάλλον σκοπεύετε να καταργήσετε τις περιφέρειες. Γιατί το λέω αυτό; Γιατί, καταργείτε μεν θεωρητικά τις αποκεντρωμένες διοικήσεις, αλλά στη θέση τους φέρνετε δεκάδες αποκεντρωμένων περιφερειακών διοικήσεων των Υπουργείων, καθώς σε κάθε διοικητική περιφέρεια, κάθε Υπουργείο θα δημιουργεί ένα αποκεντρωμένο μικρό Υπουργείο, καταργώντας τον δημοκρατικό προγραμματισμό και θέτοντας, ουσιαστικά, τους δήμους στην ομηρία ενός εκάστου Υπουργού. 
Αυτό, πέραν του γεγονότος ότι αντιβαίνει το ευρωπαϊκό κεκτημένο των αιρετών περιφερειών, είναι η πιο απροκάλυπτη παραδοχή σας ότι θέλετε να μετατρέψετε όλους τους δημοκρατικούς θεσμούς σε υπηρεσίες Υπουργείων, που θα εκτελούν το έργο τους κατ’ εντολή και με την άδεια των Υπουργών που μοιράζουν τα χρήματα. Ο κόσμος, λοιπόν, θα παύσει να ψηφίζει δήμαρχο και θα ψηφίζει διαχειριστή καλών σχέσεων με την κεντρική εξουσία. Αυτά είναι πρωτοφανή πράγματα. Είναι ανιστόρητα για την Ευρώπη και εν συνόλω απαράδεκτα.
Κυρίες και κύριοι συνάδελφοι, θα ήθελα να επισημάνω ότι μέσα σε αυτή τη χώρα που ονειρεύεστε και που επτά χρόνια τώρα κακοποιείτε ιδιωτικοποιώντας το κράτος, επιχειρείτε να συνταγματοποιήσετε τετελεσμένα στον χώρο της τριτοβάθμιας εκπαίδευσης. Τα πολυδιαφημισμένα ιδιωτικά πανεπιστήμια, όσα από αυτά κατάφεραν να ανοίξουν, να πάρουν δηλαδή άδεια, δεν μπορούν σε καμία περίπτωση να υποκαταστήσουν τον ρόλο και την εθνική σημασία του δημόσιου πανεπιστημίου. Προκειμένου να μην επενδύσετε σε ακαδημαϊκό προσωπικό και υποδομές, προκειμένου να μην ενισχύσετε τα κονδύλια για την έρευνα και πάνω απ’ όλα, προκειμένου να διατηρήσετε το ταξικό πρόσημο των ελίτ που κυβερνούν τη χώρα, ανοίγετε έναν επικίνδυνο δρόμο, αυτόν της ευκολίας.
Εκλεγήκατε με σημαία την αριστεία και δημιουργείται ένα απαράδεκτο πλαίσιο εξισωτισμού των άριστων μαθητών και αυτών που απλά οι γονείς τους έχουν να πληρώσουν, χωρίς ακαδημαϊκά κριτήρια, χωρίς συγκρίσιμες μεθόδους εισαγωγής, χωρίς την τεκμαιρόμενη ικανότητα των φοιτητών να παρακολουθήσουν τα προγράμματα σπουδών, έχοντας καταργήσει στην πράξη το ευ συναγωνίζεσθαι επί επτά χρόνια. Με τον διορισμό χιλιάδων γαλάζιων παιδιών, σε χιλιάδες νεοφυείς θέσεις που επινοήσατε, ιδιωτικοποιώντας το κράτος, έρχεστε και προτείνετε στο Σύνταγμα την ωμή εμπορευματοποίηση της τριτοβάθμιας εκπαίδευσης. Στην πράξη κολεγιοποιείτε τα δημόσια πανεπιστήμια, υποβαθμίζοντάς τα και προβιβάζετε τα κολέγια σε πανεπιστήμια των εχόντων.
Η αλήθεια είναι ότι η κοινωνία δεν απορρίπτει την ύπαρξη ιδιωτικών πανεπιστημίων. Άρα, λοιπόν, θα έπρεπε να προτείνετε τη συνταγματική κατοχύρωση των πόρων για τα δημόσια πανεπιστήμια και το δικαίωμα ισότιμης εκλογής σε ιδιωτικά μη κερδοσκοπικά πανεπιστήμια, υπό συγκρίσιμους όρους εισαγωγής με αυτούς των δημοσίων πανεπιστημίων.
Απορρίπτω κατηγορηματικά, λοιπόν, την άνευ όρων συνταγματική κατοχύρωση της εμπορευματοποίησης της τριτοβάθμιας εκπαίδευσης.
Κυρίες και κύριοι συνάδελφοι, ευτυχώς οι μέρες της καθεστωτικής διακυβέρνησης τελειώνουν την ημέρα των εκλογών και είναι προφανές ότι καμιά από τις προτάσεις σας δεν θα εγκριθεί από την αναθεωρητική Βουλή. Επειδή, λοιπόν, όλο αυτό, είναι αντίθετο με τις θεμελιώδεις αρχές και αντιλήψεις περί δημοκρατίας, σας δηλώνω ότι θα ψηφίσω «παρών» σε όλα τα άρθρα, καθώς ακόμη και το «κατά» θα ήταν μια καλή υπηρεσία σε εσάς και θα βοηθούσε.
Αναμένω, λοιπόν, στη νέα Βουλή να αναδιατυπώσουμε την πρόταση για την αναθεώρηση κάθε άρθρου και να μπορέσουμε τότε να ψηφίσουμε ένα Σύνταγμα που θα υπηρετεί το εθνικό και λαϊκό συμφέρον και όχι την καθεστωτική σας αντίληψη.
ΠΡΟΕΔΡΕΥΟΥΣΑ (Όλγα Γεροβασίλη): Επόμενη ομιλήτρια η κ. Άννα Μάνη-Παπαδημητρίου. Θα ακολουθήσει η κ. Ζέττα Μακρή.
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Ευχαριστώ, κυρία Πρόεδρε.
Συνταγματική Αναθεώρηση, κυρίες και κύριοι συνάδελφοι, ύψιστη κοινοβουλευτική διαδικασία και ήταν και ξεχωριστή τιμή μου να είμαι μέλος της Ειδικής Κοινοβουλευτικής Επιτροπής. Ιστορική η κάθε Αναθεώρηση του Συντάγματος και σε αυτό το σημείο θα παραθέσω τα λόγια του Κωνσταντίνου Τσάτσου για το Σύνταγμα του 1975, ο οποίος είπε: «Το Σύνταγμα αυτό πήγασε από το ελληνικό πνεύμα, οικοδομήθηκε με το ελληνικό μέτρο και αφιερώνεται στο ελληνικό έθνος».
Πενήντα και πλέον χρόνια μετά -αύριο γιορτάζουμε, είναι η επέτειος της αποκατάστασης της Δημοκρατίας- καλούμαστε να το αναθεωρήσουμε με το ίδιο μέτρο, όχι με γνώμονα τις ανάγκες της συγκυρίας, αλλά με ευθύνη απέναντι στη διάρκεια των θεσμών και στις επόμενες γενιές. Το Σύνταγμα του 1975 αποτέλεσε το θεσμικό θεμέλιο της μεταπολιτευτικής μας πορείας. Σήμερα η ευθύνη μας δεν είναι να αντιμετωπίσουμε το Σύνταγμα ως ένα κείμενο του παρελθόντος, αλλά να το προσαρμόσουμε στις ανάγκες μιας νέας εποχής, μιας εποχής μεγάλων αλλαγών από την τεχνολογική επανάσταση και τη τεχνητή νοημοσύνη, μέχρι και τις γεωπολιτικές ανακατατάξεις, την κλιματική αλλαγή και τις δημογραφικές προκλήσεις.
Η Νέα Δημοκρατία παρουσιάζει ένα ολοκληρωμένο σχέδιο, όπως το ανέπτυξε και ο εισηγητής μας Ευριπίδης Στυλιανίδης, για ένα Σύνταγμα που ενισχύει την πολιτική και οικονομική σταθερότητα, το σταθερό επενδυτικό περιβάλλον, την ανεξαρτησία της δικαιοσύνης, τη δημοσιονομική υπευθυνότητα, την προστασία του φυσικού περιβάλλοντος, τη σύγχρονη αυτοδιοίκηση και την ισόρροπη ανάπτυξη της χώρας. Θα αναφερθώ σε κάποιες από τις προτάσεις μας. Ξεκινώ με δύο εμβληματικές προτάσεις μας. 
Ξεκινώ με δύο εμβληματικές προτάσεις μας: τη ρητή συνταγματική προστασία της γαλανόλευκης, αλλά και της ελληνικής γλώσσας. Ελληνική σημαία: το σύμβολο του έθνους, η μνήμη των αγώνων μας, η δύναμη της ενότητάς μας. Ελληνική γλώσσα: η φωνή του πολιτισμού μας, η συνέχεια της ιστορίας μας, ο ζωντανός δεσμός με τον απανταχού ελληνισμό. Δύο διαχρονικά σύμβολα που κρατούν ζωντανή την ταυτότητα του έθνους μας και αξίζουν την ύψιστη συνταγματική κατοχύρωση.
Κυρίες και κύριοι συνάδελφοι, αν υπάρχει ένα σημείο από το οποίο πρέπει να ξεκινά κάθε συζήτηση για το μέλλον της χώρας, αυτό είναι η παιδεία. Είναι η δύναμη που δίνει στους νέους ανθρώπους τις ευκαιρίες να προχωρήσουν μπροστά και στη χώρα μας τη δυνατότητα να εξελιχθεί. Για αυτό και η Νέα Δημοκρατία προτείνει τη λειτουργία μη κρατικών, μη κερδοσκοπικών πανεπιστημίων με αυστηρή κρατική εποπτεία, με το δημόσιο πανεπιστήμιο να παραμένει πάντα ισχυρός πυλώνας της ανώτατης εκπαίδευσης.
Προτείνουμε λύση για μια υπαρκτή ανάγκη, για το γεγονός ότι χιλιάδες Ελληνόπουλα φεύγουν κάθε χρόνο στο εξωτερικό για σπουδές. Δίνουμε μια προοπτική ώστε να καταστεί η πατρίδα μας διεθνές εκπαιδευτικό κέντρο και να προσελκύσουμε επιστήμονες, φωτεινά μυαλά από όλο τον κόσμο. 
Και εδώ υπάρχει ένα ξεκάθαρο ερώτημα προς την αντιπολίτευση, και ιδιαίτερα προς το ΠΑΣΟΚ. Δεν είναι γεγονός ότι το ΠΑΣΟΚ είχε υποστηρίξει με τη δική του πρόταση και τα μη κρατικά πανεπιστήμια; Και όμως, σήμερα αρνείται να στηρίξει μια θέση που το ίδιο είχε καταθέσει. Και αν αυτό, κυρίες και κύριοι συνάδελφοι, δεν είναι θεσμικός παραλογισμός, τότε τι είναι;
Θα περάσω σε ένα ακόμη πεδίο που χρήζει συνταγματικής θωράκισης, αυτό της τεχνητής νοημοσύνης. Μαζί με τις δυνατότητες που δημιουργεί η τεχνητή νοημοσύνη, αναδύονται προκλήσεις και κίνδυνοι που σήμερα ούτε καν μπορούμε να φανταστούμε. Η Νέα Δημοκρατία προτείνει την προσθήκη νέου άρθρου 5Β στο Σύνταγμα, ώστε η ανάπτυξη και η χρήση της τεχνητής νοημοσύνης να υπηρετούν τον άνθρωπο με σεβασμό στα θεμελιώδη δικαιώματα, στις αρχές της δημοκρατίας και σε εναρμόνιση με τους κανόνες του Συμβουλίου της Ευρώπης και του ευρωπαϊκού AI Act. 
Περαιτέρω, η πρότασή μας αφορά έναν άλλο κρίσιμο πυλώνα: την πολιτική σταθερότητα. Σε έναν κόσμο αβεβαιότητας, η σταθερότητα των θεσμών αποτελεί προϋπόθεση για την οικονομική ανάπτυξη, την κοινωνική ασφάλεια και την εμπιστοσύνη των πολιτών. Προτείνουμε να τεθεί προς συζήτηση το άρθρο 41 που δίνει τη δυνατότητα διάλυσης της Βουλής και προσφυγής σε πρόωρες εκλογές. 
Επίσης, στην ίδια λογική θεσμικής ωριμότητας εντάσσεται και η πρότασή μας για αναθεώρηση του άρθρου 41 για τα δημοψηφίσματα. Συγκεκριμένα προτείνουμε το ερώτημα προς τους πολίτες να είναι σαφές και απολύτως κατανοητό, και να υπάρχει ελάχιστο χρονικό διάστημα είκοσι ημερών από την προκήρυξη έως τη διεξαγωγή του δημοψηφίσματος, ώστε να είναι επαρκής ο χρόνος του δημόσιου διαλόγου. Η εμπειρία του 2015 ανέδειξε με τον πιο έντονο τρόπο την ανάγκη για αυτές τις θεσμικές εγγυήσεις. Τότε η χώρα μας οδηγήθηκε σε ένα δημοψήφισμα μέσα σε κλίμα πρωτοφανούς πολιτικής έντασης και βαθιάς κοινωνικής πόλωσης, με ένα σύνθετο ερώτημα, σε εξαιρετικά περιορισμένο χρόνο και υπό συνθήκες μεγάλης οικονομικής πίεσης. Η κοινωνία βρέθηκε αντιμέτωπη με έναν βαθύ διχασμό και η χώρα στα όρια μιας μεγάλης οικονομικής και θεσμικής περιπέτειας, με κλειστές τράπεζες και περιορισμούς στην οικονομική δραστηριότητα, καταστάσεις στις οποίες δεν πρέπει να ξαναγυρίσουμε.
Στην ίδια κατεύθυνση της διασφάλισης της σταθερότητας, η πρότασή μας αφορά έναν ακόμη κρίσιμο πυλώνα, την οικονομική σταθερότητα και τη δημιουργία ενός περιβάλλοντος εμπιστοσύνης. Η πρότασή μας για το άρθρο 78 είναι η πλήρης κατάργηση κάθε αναδρομικής επιβολής φόρων. Οι πολίτες και οι επιχειρήσεις πρέπει να γνωρίζουν το πλαίσιο μέσα στο οποίο σχεδιάζουν το μέλλον τους. 
Στην ίδια κατεύθυνση κινείται και η πρόταση για τη δυνατότητα θέσπισης σταθερού φορολογικού καθεστώτος για στρατηγικές ιδιωτικές επενδύσεις. Σε μια διεθνή οικονομία όπου οι χώρες ανταγωνίζονται για επενδύσεις, η σταθερότητα των κανόνων αποτελεί σημαντικό πλεονέκτημα και είναι συνθήκη εθνικής επιβίωσης. Η πατρίδα μας χρειάζεται επενδύσεις που δημιουργούν θέσεις εργασίας και ενισχύουν την παραγωγικότητα.
Επίσης, η πρόταση της Νέας Δημοκρατίας για την αναθεώρηση του άρθρου 79 εισάγει την αρχή της συνετής και βιώσιμης δημοσιονομικής διαχείρισης. Πρόκειται για μια επιλογή ευθύνης απέναντι στις επόμενες γενιές. Είναι η προϋπόθεση για μια κοινωνική πολιτική με διάρκεια, για ένα κράτος που μπορεί να στηρίζει την παιδεία, την υγεία, την άμυνα και τις δημόσιες επενδύσεις σε βάθος χρόνου. 
Περαιτέρω, άλλος θεμελιώδης άξονας της αναθεώρησης αφορά τη δικαιοσύνη. Η πρότασή μας προβλέπει να μην επιτρέπεται η συμμετοχή δικαστικών λειτουργών στην Κυβέρνηση ή η τοποθέτησή τους σε ανεξάρτητες αρχές για χρονικό διάστημα τριών ετών από την αφυπηρέτησή τους. Η ρύθμιση αυτή αποτελεί θεσμική εγγύηση που ενισχύει το κύρος της δικαιοσύνης, προστατεύει τους ίδιους τους δικαστικούς λειτουργούς από οποιαδήποτε υπόνοια σύγκρουσης συμφερόντων και ταυτόχρονα θωρακίζει τη θεσμική αξιοπιστία των ανεξάρτητων αρχών.
Επίσης, προτείνουμε οι προαγωγές των ανώτατων δικαστών να πραγματοποιούνται από ειδική κοινοβουλευτική επιτροπή, χωρίς καμία κυβερνητική παρέμβαση, μεταξύ τριών υποψηφίων που θα επιλέγονται και θα προτείνονται από τις ολομέλειες των οικείων Ανώτατων Δικαστηρίων. Η ρύθμιση αυτή επιτυγχάνει μια εύλογη θεσμική ισορροπία, καθώς η τελική επιλογή γίνεται από κοινοβουλευτική επιτροπή, γεγονός που ενισχύει τη δημοκρατική νομιμοποίηση της διαδικασίας χωρίς την ανάμειξη της Κυβέρνησης, άρα και με απόλυτο σεβασμό στην αρχή της διάκρισης των εξουσιών.
Τέλος, η Συνταγματική Αναθεώρηση αφορά και την ισόρροπη ανάπτυξη της χώρας. Η Νέα Δημοκρατία προτείνει τη ρητή διατύπωση στο άρθρο 101 για τη μέριμνα της πολιτείας για τις ορεινές και τις μειονεκτικές περιοχές. Το πιστεύουμε βαθιά, η καρδιά της Ελλάδας χτυπά στην περιφέρεια. Στόχος μας είναι να πάρουν και πάλι ζωή τα χωριά μας, να ζωντανέψει η ύπαιθρος. Σε αυτή τη λογική, εξάλλου, εντάσσεται και η πρόσφατη σύσταση της Ειδικής Γραμματείας Ορεινών Περιοχών ως μηχανισμού σχεδιασμού και συντονισμού πολιτικών για τις περιοχές αυτές.
Αγαπητές και αγαπητοί συνάδελφοι, οι προτάσεις της Νέας Δημοκρατίας για τη Συνταγματική Αναθεώρηση, στην κατεύθυνση που έχει χαράξει ο Πρωθυπουργός Κυριάκος Μητσοτάκης, αφορούν την πορεία της χώρας για τις επόμενες δεκαετίες, για το μέλλον. Και αυτή η ευθύνη απέναντι στο μέλλον αποτυπώνεται με έναν ιδιαίτερο συμβολισμό μέσα στο ίδιο το κτίριο της Βουλής. Ας ανέβουμε έναν όροφο πιο πάνω, στην αίθουσα «Ελευθέριος Βενιζέλος», στην επετειακή έκθεση της Βουλής «Το δικό μας Σύνταγμα», όπου μαθητές και μαθήτριες γνωρίζουν καθημερινά την ιστορία του Συντάγματος, τη σημασία των δημοκρατικών θεσμών και τη σημασία των συναινέσεων. Ας συνειδητοποιήσουμε ότι το Σύνταγμα ανήκει σε αυτά τα παιδιά. 
Σήμερα είναι η στιγμή να αποδειχθεί ποιοι πραγματικά υπηρετούν τις συναινέσεις που το Σύνταγμα ορίζει. Ας βρούμε, λοιπόν, κοινό βηματισμό στα μεγάλα και στα σημαντικά, για μια Ελλάδα που προχωρά μπροστά, για μια πατρίδα πιο ισχυρή.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο θα πάρει τώρα η Βουλευτής της Νέας Δημοκρατίας κ. Ζέττα Μακρή. 
Να κάνω πρώτα μια ανακοίνωση στο Σώμα. 
Ο Πρόεδρος της Ελληνικής Λύσης κ. Κυριάκος Βελόπουλος ζητεί άδεια ολιγοήμερης απουσίας στο εξωτερικό από 24-7-2026 έως 27-7-2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΟΥΣΑ (Όλγα Γεροβασίλη): Η Βουλή ενέκρινε τη ζητηθείσα άδεια. 
Κυρία Μακρή, έχετε τον λόγο.
ΖΕΤΤΑ ΜΑΚΡΗ: Σας ευχαριστώ, κυρία Πρόεδρε.
Κυρία και κύριε Υπουργέ, η πέμπτη κατά σειρά Συνταγματική Αναθεώρηση από την ψήφιση του Συντάγματος το 1975 γίνεται με τις αυστηρές διαδικαστικές προϋποθέσεις που απαιτούνται για τη θεσμική μεταβολή των αναθεωρητέων άρθρων. Δυστυχώς όμως, γίνεται χωρίς καθολικό σεβασμό στη διαδικασία και χωρίς αποφυγή άσκοπων πολιτικών αντιπαραθέσεων, οι οποίες αποτελούν τις πολιτικές προϋποθέσεις που απαιτούνται για τις σταθερές και επιβεβλημένες αλλαγές. 
Το Σύνταγμα εξακολουθεί να αποτελεί θεμελιώδες στοιχείο της εθνικής ταυτότητας, ίσως το σημαντικότερο, ακόμη και μετά την υπαγωγή του στο Ευρωπαϊκό Ενωσιακό Δίκαιο. Για αυτόν τον λόγο, λοιπόν, επειδή υπάρχει η εθνική συνταγματική ταυτότητα, η αναθεώρηση του Εθνικού Συντάγματος έχει ακόμη σημασία και έχει μεγάλη αξία λόγω της αμεσότητας, της καθαρότητας και της αναμφισβήτητης ισχύος που έχει αυτή.
Αντιγράφω verbatim: «Η αναθεώρηση είναι μια πολιτική διαδικασία, είναι μια διεργασία διαμόρφωσης του αναγκαίου συσχετισμού δυνάμεων, δηλαδή των αναγκαίων συναινέσεων, που πρέπει να εξελίσσεται με το βλέμμα στραμμένο στο μέλλον. Αφορά την ιστορία». Αυτό έχει γράψει ο Ευάγγελος Βενιζέλος.
Οι αναγκαίες συναινέσεις δεν διαπιστώθηκαν. Δεν καταφέραμε να συνεννοηθούμε, για να προχωρήσουμε με σοβαρότητα σε μια πραγματικά εθνική και συναινετική συζήτηση περί αναθεώρησης. Είναι δυσάρεστο να ακούει κανείς αφορισμούς που ακυρώνουν τη διαδικασία και να διαπιστώνει ότι ανάλογη είναι και η πρακτική. Είναι θλιβερό να είναι αυτή η αντιμετώπιση της ύψιστης εκδοχής συντεταγμένης πολιτικής διαδικασίας που ασκείται με σκοπό την προσαρμογή στις σύγχρονες κοινωνικές, πολιτικές και οικονομικές απαιτήσεις. Η συζήτηση δεν επικεντρώθηκε στις αλλαγές για τη βελτίωση της ποιότητας της δημοκρατίας μας, αλλά σε θέματα που ελάχιστα συνδέονται με την Αναθεώρηση αυτή καθεαυτή. Αλλοιώθηκε λόγω πολιτικών σκοπιμοτήτων ο χαρακτήρας μιας διαδικασίας που οφείλει να γίνεται με νηφαλιότητα και προοπτική. 
Η Αναθεώρηση δεν είναι προνομιακό πεδίο των συνταγματολόγων, αλλά και των πολιτικών, γιατί αφορά στον κάθε πολίτη. Ειδικές πλειοψηφίες που το ίδιο το Σύνταγμα καθιερώνει αποδεικνύουν ότι η Συνταγματική Αναθεώρηση δεν προσφέρεται για μικροκομματική εκμετάλλευση. Δεν υπάρχει καμία αμφιβολία για την αναγκαιότητά της. Και καλό θα ήταν να θυμίσουμε ότι η Νέα Δημοκρατία στη σελίδα 20 του προεκλογικού προγράμματός της πριν τις εκλογές του 2023 είχε ρητά καταγεγραμμένη ως βασική πολιτική την Αναθεώρηση και η έναρξη της διαδικασίας αποδεικνύει τη συνέπεια του κυβερνώντος κόμματος, τον σεβασμό στους πολίτες αλλά και στο ίδιο το Σύνταγμα. 
Η αναγκαιότητα της Συνταγματικής Αναθεώρησης επέβαλε στη Συμπολίτευση στη σημερινή Βουλή τη δέσμευση για την κατεύθυνση που θα έχει κάθε άρθρο που τίθεται προς αναθεώρηση, για να μην υπάρχουν εκπλήξεις στην επόμενη Βουλή. Η παραδοχή, λοιπόν, της αναγκαιότητας της Συνταγματικής Αναθεώρησης δεν επιτρέπει -γιατί είναι ανεύθυνη και παράδοξη- την αδυναμία διαμόρφωσης ενός σοβαρού και απαραίτητου πλαισίου ουσιαστικής διαβούλευσης. Δεν επιτρέπεται ούτε ο μηδενισμός, ούτε ο λαϊκισμός, γιατί η Αναθεώρηση δεν αφορά στο παρελθόν ή το παρόν, αλλά στο μέλλον. 
Η ευκαιρία για ένα σύγχρονο Σύνταγμα δεν μπορεί και δεν πρέπει να πάει χαμένη. Εν μέσω δυσπιστίας των πολιτών απέναντι στους θεσμούς, προτάσεις όπως η λειτουργία τους, το κράτος δικαίου και η ανεξαρτησία της δικαιοσύνης μακριά από οποιαδήποτε παρέμβαση, ο έλεγχος της συνταγματικότητας των νομοθετημάτων, η σύνδεση της μονιμότητας στο Δημόσιο με την αξιολόγηση, η ίδρυση των μη κρατικών πανεπιστημίων, η αναγνώριση της προσιτής στέγης ως υποχρέωση της Πολιτείας και η συνταγματική κατοχύρωση κανόνων για την τεχνητή νοημοσύνη, την κλιματική κρίση και τη δημοσιονομική σταθερότητα αποτελούν παρεμβάσεις με έντονο αυθεντικό κοινωνικό πρόσημο. Παράλληλα, θέτουν και ένα τέλος στις αναχρονιστικές παθογένειες και στις βαριές εκκρεμότητες του παρελθόντος, με τις οποίες δυστυχώς η χώρα πορευόταν τα τελευταία χρόνια. 
Το πολύ σημαντικό αυτό εγχείρημα θα θέσει τις βάσεις για ισχυρή ανασυγκρότηση της λειτουργίας των θεσμών και του κράτους. Θα είναι στοίχημα για την ίδια τη χώρα, η οποία πλέον θα θωρακιστεί, για να αντεπεξέλθει στις προκλήσεις του 2030, 200 χρόνια από την επίσημη σύσταση του νέου ελληνικού κράτους.
Με την ιδιότητά μου της τέως Υφυπουργού Παιδείας, Θρησκευμάτων και Αθλητισμού θα σταθώ ιδιαίτερα στα πολύ σημαντικά και εμβληματικά ταυτοτικά ζητήματα που τέθηκαν κατά τη διαδικασία της συζήτησης εύστοχα από τον εισηγητή μας, τον κ. Στυλιανίδη. Στο σύγχρονο παγκοσμιοποιημένο περιβάλλον η θωράκιση της σημαίας, ώστε να είναι διαχρονικό σύμβολο του έθνους που ενσωματώνει αξίες και βέβαια διασφαλίζει την ιστορική συνέχεια του έθνους, όπως και η προστασία της ελληνικής γλώσσας με τη συνταγματική της κατοχύρωση ως φορέα της εθνικής κληρονομιάς, ως διαμορφωτή της εθνικής συλλογικής μας συνείδησης, ως συνδετικού κρίκου με τον οικουμενικό Ελληνισμό αποτελούν πρώτιστη ευθύνη όλων μας. Αναντίρρητα, η σύγχρονη πραγματικότητα προωθεί το οικουμενικό φαινόμενο της πολιτιστικής και οικονομικής ομογενοποίησης σε βάρος των πολιτιστικών και εθνικών ταυτοτήτων και προσπαθεί να δημιουργήσει άνευρα μαζικά πρότυπα που θα μπορούσαν να απορρυθμίσουν τα θεσμικά ταυτοτικά μας σύμβολα. Σε αυτήν την προοπτική θα πρέπει να αντιδράσουμε και κυρίως να αναδείξουμε και να προβάλουμε την πολιτισμική διαφορετικότητά μας, αυτήν τη διαφορετικότητα που είναι και αποτελεί το ανταγωνιστικό πλεονέκτημα και είναι και σημαντικό στοιχείο του διαπολιτισμικού πλούτου του οικοδομήματος της ευρωπαϊκής κοινοπολιτείας στην οποία και ανήκουμε.
Θα μου επιτρέψετε να σημειώσω ιδιαίτερα την αναθεώρηση του άρθρου 16 για την απελευθέρωση της ανώτατης εκπαίδευσης από το κρατικό μονοπώλιο, ένα αναχρονιστικό ιδεοληπτικό μονοπώλιο συγκεκριμένων συμφερόντων και πολιτικών δυνάμεων που ωθούσε τη χώρα για τουλάχιστον μισό αιώνα συντεταγμένα σε έναν διεθνή εκπαιδευτικό απομονωτισμό, αντίθετο με τις σύγχρονες τάσεις και απαιτήσεις της ζωής. Μετά από τρεις τουλάχιστον άκαρπες αναθεωρητικές προσπάθειες, αυτές του 2001, του 2007 και 2019, για εκσυγχρονισμό, απελευθέρωση των εκπαιδευτικών επιλογών και ενίσχυση της κοινωνικής κινητικότητας μέσω της εκπαίδευσης και μετά από αναρίθμητες μάχες που δόθηκαν σε κάθε επίπεδο, σημαντικό μέρος των τειχών γκρεμίστηκε με τον νόμο Πιερρακάκη, αυτόν που η ιστορική απόφαση του Συμβουλίου της Επικρατείας έκρινε συνταγματικό. Ο νόμος αφορούσε στην εγκατάσταση και λειτουργία μη κρατικών και μη κερδοσκοπικών πανεπιστημίων. Είμαι εξαιρετικά περήφανη, γιατί ως μέλος της ομάδας εισήγησης αυτού του τόσο σημαντικού νομοθετήματος υπερασπίστηκα στην αρμόδια Επιτροπή Μορφωτικών Υποθέσεων και στην Ολομέλεια τον εκσυγχρονιστικό του πυρήνα. 
Σήμερα ήρθε η ώρα να ολοκληρωθεί με πληρότητα η προσπάθεια αυτή του Υπουργείου Παιδείας και να εξαφανιστούν διά παντός οι χρόνιες στρεβλώσεις που προκάλεσε η επιμονή της κρατικιστικής και συντεχνιακής αντίληψης στο μονόδρομο του κρατικού μονοπωλίου, να σταματήσει επιτέλους η ακινησία ετών, να παύσει η αναλγησία όσων κρύβονταν πίσω από τους συνταγματικούς περιορισμούς, να δοθεί τέλος στην κυριαρχία των κλειστών συστημάτων και να διαλυθούν τα ταμπού, ταμπού ριζωμένα και άκρως οπισθοδρομικά που εγκλώβισαν τη γνώση στο μονοπώλιο της αυθεντίας του κρατικού πανεπιστημίου, που περιόρισαν σημαντικά την ερευνητική καινοτομία, που αποστέρησαν τα ελληνικά ανώτατα εκπαιδευτικά ιδρύματα από εγνωσμένου κύρους ακαδημαϊκούς δασκάλους και από πολύ ικανούς ερευνητές, που αποδυνάμωσαν τη χώρα από εξαιρετικούς επιστήμονες, που ώθησαν τους νέους φοιτητές στη μετανάστευση για αναζήτηση νέου και σύγχρονων εναλλακτικών, που προκάλεσαν οικονομική αιμορραγία και ταλαιπωρίες στις οικογένειές τους, που δημιούργησαν για τη χώρα σημαντικότατες απώλειες διακεκριμένων επιστημόνων, εξειδικευμένων επαγγελματιών και υψηλά μορφωμένων ατόμων που συρρίκνωσαν την αναπτυξιακή προοπτική και δυναμική της χώρας και που τέλος θύμα τους ήταν η νεότερη γενιά. Πάνω από 39.138 Ελληνόπουλα έφυγαν για σπουδές στο εξωτερικό σύμφωνα με τα στοιχεία του ΟΟΣΑ. Ήταν αυτοί που είχαν την οικονομική δυνατότητα, ενώ οι υπόλοιποι -και αυτό είναι το συγκλονιστικό- στερήθηκαν την ευκαιρία για μόρφωση. 
Με την αναθεώρηση του άρθρου 16 θα απελευθερωθούν και θα ενισχυθούν οι δημιουργικές δυνάμεις του δημοσίου Πανεπιστημίου και θα μετεξελιχθεί η χώρα σε ένα σημαντικό διεθνές εκπαιδευτικό κέντρο. Παράλληλα, θα ενσωματωθούν πλήρως από την ελληνική εκπαιδευτική κοινότητα τα νέα ζητούμενα της διεθνούς εκπαιδευτικής αγοράς, πως είναι η υψηλή ποιότητα επιστημονικής γνώσης, η προσβασιμότητα για όλους, η διασφάλιση ίσων ευκαιριών. Μια τέτοια ιστορική απόφαση θα είναι ένα μεγάλο βήμα προόδου και αυτοπεποίθησης, ένα βήμα που θα καταδεικνύει ότι το μέλλον ανήκει σε όσους τολμούν να το οραματιστούν και να το χτίσουν.
Θα κλείσω υπογραμμίζοντας τη σοβαρότητα και κρισιμότητα των θεσμικών αλλαγών που επιχειρούνται σε αυτή την προσπάθεια, εκείνων που αποτελούν στοιχεία ικανά για την διασφάλιση και την αποτελεσματικότητα της αρχής των ελέγχων και ισορροπιών της δημοκρατίας μας. Τα σχετικά άρθρα του Συντάγματος τα αναπτύξαμε και τα συζητήσαμε κατά τις συνεδριάσεις της επιτροπής για την αναθεώρηση. 
Θα εστιάσω στην αναθεώρηση του άρθρου 60, που αποσκοπεί στη θωράκιση, αλλά και στην αναβάθμιση του θεσμικού ρόλου του Βουλευτή ως αντιπροσώπου του έθνους, κατά την άσκηση της νομοθετικής και ελεγκτικής του αρμοδιότητας. Ο ρόλος του Βουλευτή είναι εξαιρετικά σύνθετος, αφού θα πρέπει πρωτίστως να νομοθετεί, αλλά παράλληλα να μεταφέρει τα αιτήματα των πολιτών στη Βουλή, να ελέγχει αποτελεσματικά την εκτελεστική εξουσία, θα πρέπει να αναδεικνύει προβλήματα, να προτείνει λύσεις, να αξιώνει τη λήψη δράσεων και ενεργειών, να εντοπίζει τις αδυναμίες της διοίκησης, να ζητήσει από την Κυβέρνηση αποτελεσματικές πρωτοβουλίες και ενέργειες. Παράλληλα, αποτελεί υποχρέωση αλλά και δικαίωμα του Βουλευτή να έχει ελεύθερη γνώμη και να την εκφράζει ελεύθερα, η συστηματική παρακολούθηση των νομοθετικών και άλλων κοινοβουλευτικών εργασιών και γενικότερα η συνεπής άσκηση των καθηκόντων του. Η προτεινόμενη αλλαγή ουσιαστικά θέλει να αναδείξει την υποχρέωση της Κυβέρνησης να ανταποκρίνεται στον κοινοβουλευτικό έλεγχο και το δικαίωμα του Βουλευτή να τον ασκεί. Έτσι τόσο και ο κοινοβουλευτικός έλεγχος όσο και οι εργασίες των επιτροπών δεν θα αντιμετωπίζονται από τους μεν ως τυπική υποχρέωση και από τους δε ως διοικητική ενόχληση. 
Δικαιούμαστε, κυρίες και κύριοι συνάδελφοι, ένα σύγχρονο και ανθεκτικό Σύνταγμα που θα ενισχύει τους θεσμούς, θα διασφαλίζει την ευημερία των πολιτών και θα θωρακίζει την κοινωνική συνοχή. Το συμπέρασμα δεν μπορεί παρά να είναι ένα. Δεν θεωρούμε την Αναθεώρηση του Συντάγματος μια απλή τεχνοκρατική διαδικασία, αλλά μια υπεύθυνη πολιτική απόφαση που πρέπει να είναι συναινετική και να αντανακλά τις ανάγκες της σύγχρονης κοινωνίας. Θα ήταν αναληθής η διαπίστωση ότι η Αντιπολίτευση το αντιλαμβάνεται και ανεδαφικό ελπίζει κανείς σε αλλαγή στάσης. Όλοι όμως θα κριθούμε και γι’ αυτό. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Έχει τον λόγο τώρα ο πρώην Πρωθυπουργός, ο κ. Γεώργιος Παπανδρέου. 
ΓΕΩΡΓΙΟΣ ΠΑΠΑΝΔΡΕΟΥ: Κυρίες και κύριοι συνάδελφοι, ξεκινάω με μια διαπίστωση. Ο κ. Μητσοτάκης με δηλώσεις του επιστράτευσε τη συνταγματική αναθεώρηση ως εργαλείο να χτυπήσει, όπως λέει, το βαθύ κράτος και τις χρόνιες παθογένειες. Ας μιλήσουμε καθαρά, συνάδελφοι. Δεν είναι το Σύνταγμα που ευθύνεται για το νεοδημοκρατικό κλέψιμο στον ΟΠΕΚΕΠΕ, την παρακολούθηση των πολιτών με το Predator, τον ανοχύρωτο σιδηρόδρομο στα Τέμπη, τις απευθείας αναθέσεις σε «ημέτερους», την ενεργειακή πολιτική για τους λίγους αντί για την ενεργειακή δημοκρατία των πολλών, όπως δεν ήταν το Σύνταγμα το 2009, που παραποίησε τα δημοσιονομικά στοιχεία για το έλλειμμα και στέρησε την Ελλάδα κάθε ίχνος αξιοπιστίας στην Ευρώπη διεθνώς και μας οδήγησε στον αναγκαστικό δανεισμό. 
Τη γαλανόλευκη σημαία, κύριοι της Νέας Δημοκρατίας, δεν την προστατεύουν με νομικά τερτίπια και μεγάλα λόγια. Προστατεύεται με τις πράξεις μας και εσείς προκαλέσατε και προκαλείτε τον διασυρμό του έθνους. Κανένα Σύνταγμα δεν σας έφταιξε. Η αντίληψή σας ενέχεται για το πώς κυβερνιέται η χώρα, με συγκεντρωτισμό, με αυθαιρεσία, με αδιαφάνεια, με νομή της εξουσίας. Μήπως είσαστε εσείς, τελικά, το βαθύ κράτος; 
Πέραν της πατρίδας μας, είναι οδυνηρό να βλέπω τη συστηματική υπονόμευση και αιχμαλωσία των δημοκρατικών θεσμών από δυνάμεις πλουτοκρατικές και νεοφασίζουσες, δυνάμεις αυταρχικές. Έχουμε παραδείγματα, όπως στις Ηνωμένες Πολιτείες, στην Ευρώπη, προσφάτως, η Ουγγαρία του Όρμπαν, όπως, βεβαίως, και της γειτονικής Τουρκίας. Υπονόμευση του κράτους δικαίου, της ελευθερίας του Τύπου, του διεθνούς δικαίου, των ανθρωπίνων δικαιωμάτων, της ανεξαρτησίας της δικαιοσύνης, εκλογικά συστήματα στα μέτρα των κυβερνώντων, χρήση της εξουσίας για προσωπικό πλουτισμό των ηγεμόνων. Το φαινόμενο αυτό έχει όνομα: Διολισθαίνουμε από το κράτος δικαίου στο δίκαιο του ισχυρού. 
Στην Ελλάδα αυτή η νόσος έχει βαθιές ρίζες και έχουμε οδυνηρή εμπειρία ιστορική αυτών των αντιλήψεων. Γι’ αυτό και το ΠΑΣΟΚ βρίσκεται στον αντίποδα αυτής της πολιτικής. Το ΠΑΣΟΚ, όπως διαπιστώσατε και από τους εισηγητές μας, θέλει αλλαγές στο Σύνταγμα. Είμαστε έτοιμοι να συνεργαστούμε για αυτές, με μια προϋπόθεση: ότι ενισχύουν τους δημοκρατικούς θεσμούς, το κράτος δικαίου, την προστασία του πολίτη από την αυθαιρεσία και την ανέχεια. 
Η Νέα Δημοκρατία είχε μια ευκαιρία να αποτυπώσει στο Σύνταγμα μια άλλη αντίληψη εξουσίας και ήθους. Δεν την αξιοποίησε. Κρίνετέ την με ένα κριτήριο: Ενισχύει τη δημοκρατία μας ή την κρατά αιχμάλωτη; Απελευθερώνει τον πολίτη ή τον θέλει εξαρτημένο; 
Τέσσερα σημεία αποκαλυπτικά των προθέσεων: Πρώτον, ο πολίτης δεν υπάρχει πουθενά. Σε ολόκληρη την πρότασή σας ούτε μια διάταξη δεν του δίνει λόγο και στους δήμους μοιράζετε βάρη κρατώντας την εξουσία. Φόρους ναι, εγγυημένους πόρους όχι. Ταυτόχρονα, δικαστικό ελεγκτήριο εισόδου για τα κόμματα των άλλων. 
Δεύτερον, άρθρο 86. Η δίωξη Υπουργών παραμένει με απόφαση της Βουλής, με ονομαστική ψηφοφορία. Με απλά λόγια, ο ελεγχόμενος κρατά ο ίδιος το κλειδί του ελέγχου του. Και είναι ονομαστική, για να ελέγχονται και οι δικοί τους Βουλευτές, για να μη χρειάζεται να τους στέλνετε για ύπνο νωρίς, όπως και το είδαμε. 
Τρίτον, Ανεξάρτητες Αρχές, άρθρο 101Α. Καμία υπερπλειοψηφική εγγύηση. Το ενδεχόμενο κομματικών επιλογών μένει τεχνηέντως ανοικτό. Δεν θέλουν Αρχές που ελέγχουν την εξουσία, θέλουν Αρχές που τους βολεύουν. 
Και τέταρτον, Πρόεδρος της Δημοκρατίας. Τον θέλουν ενοποιητικό, αλλά καμία συναίνεση δεν γίνεται υποχρεωτική. Διακηρύσσεται η συναίνεση, αποκλείεται όμως ο μηχανισμός που θα την εγγυόταν. 
Εμείς δίνουμε την αντίθετη απάντηση και θα τη δώσουμε άρθρο προς άρθρο μέσα στην Αναθεωρητική Βουλή. Καταθέτουμε αυτό που κανείς άλλος δεν κατέθεσε. Εγώ το χαρακτηρίζω ολοκληρωμένο σχέδιο επαναθέσπισης της δημοκρατίας, μια Βίβλος των συνταγματικών αλλαγών. Κάθε πρότασή μας απαντά στο ίδιο ερώτημα: Πώς λογοδοτεί και επιστρέφει η εξουσία στον πολίτη; 
Πρώτον, με φωνή. Προτείνω και ως εισηγητής για τη δημοκρατία στο Συμβούλιο της Ευρώπης έναν τέταρτο θεσμικό άξονα δίπλα στη νομοθετική, την εκτελεστική και τη δικαστική λειτουργία, δηλαδή τη διαβουλευτική συμμετοχική δημοκρατία. Μόνιμες συνελεύσεις πολιτών με κλήρωση, όπως στην αρχαία Αθήνα, όπως σήμερα στην Ιρλανδία, στη Γαλλία και στο Βέλγιο. Συμμετοχικούς προϋπολογισμούς σε κάθε δήμο. Ψηφιακή διαβούλευση για κάθε νομοσχέδιο. Και κάτι, που δεν υπάρχει σήμερα πουθενά, όταν οι πολίτες γνωμοδοτούν, Βουλή και κυβέρνηση υποχρεώνονται να απαντούν αιτιολογημένα. Η φωνή του πολίτη παύει να χάνεται στο συρτάρι. Και μαζί έρχεται ουσιαστική αποκέντρωση, η αυτοδιοίκηση ως το οξυγόνο της δημοκρατίας μας.
Δεύτερον, απαντούμε με ασφάλεια. Το Εθνικό Σύστημα Υγείας κατοχυρώνεται στο Σύνταγμα, ώστε καμία κυβέρνηση να μη μπορεί να το αποδομήσει με απλό νόμο. Η στέγη γίνεται συνταγματική υποχρέωση του κράτους. Η ενέργεια γίνεται δικαίωμα. Κανένα νοικοκυριό στο κρύο και στο σκοτάδι. Η προστασία από την έμφυλη βία υποχρέωση της πολιτείας. Γιατί δεν υπάρχει δημοκρατία, όταν υπάρχουν πολίτες με φόβο. 
Τρίτον, με παιδεία δημοκρατική παντού, απελευθερωμένη από τον κεντρικό κρατικό συγκεντρωτισμό, αλλά με σκοπό κοινωνικό, όχι κερδοσκοπικό. 
Τέταρτον, με έλεγχο πάνω στην τεχνολογία που μας ελέγχει. Χάρτης ψηφιακών δικαιωμάτων, προστασία από την ψηφιακή χειραγώγηση, ανθρωποκεντρική τεχνητή νοημοσύνη με υποχρέωση διαφάνειας και λογοδοσίας, ρητή απαγόρευση της μαζικής επιτήρησης της κοινωνικής βαθμολόγησης, της αλγοριθμικής στρέβλωσης της εκλογικής βούλησης. Καμία, δηλαδή, εξουσία κρατική ή ιδιωτική δεν μένει αόρατη και ανεύθυνη. 
Πέμπτον, με φως. Η διαύγεια γίνεται συνταγματική υποχρέωση. Κάθε δαπάνη, κάθε σύμβαση, κάθε απόφαση ορατή εξ ορισμού. Η ευθύνη των Υπουργών φεύγει από τα κόμματα. Τη δίωξη δεν θα την αποφασίζουν οι συνάδελφοι του ελεγχόμενου, αλλά δικαστικό συμβούλιο με κλήρωση, την αρχαιότερη δημοκρατική τεχνολογία αυτού του τόπου, αυτήν που κανείς δεν προεξοφλεί και κανείς δεν εξαγοράζει. 
Έκτον, με προστασία του κοινού πλούτου. Η δημόσια γη, οι αιγιαλοί, τα δάση, τα κοινόχρηστα παύουν να είναι λάφυρο και γίνονται αυτό που πάντα ήταν, η προίκα των παιδιών μας. Αξιοποίηση ναι, ξεπούλημα ποτέ ξανά. Ειδική μέριμνα για τις παραμεθόριες περιοχές. 
Και έβδομο ένα άλλο μέτρο της προόδου: Η Βουλή να υποχρεούται συνταγματικά να συνυπολογίζει, μαζί με τον προϋπολογισμό, ετήσια έκθεση κοινωνικής και περιβαλλοντικής ευημερίας. Τις ανισότητες, την επιβάρυνση της στέγης, τον κόσμο που παραδίδουμε στην επόμενη γενιά, γιατί ένα ΑΕΠ που ανεβαίνει, αλλά πλουτίζουν οι λίγοι, ενώ η κοινωνία βουλιάζει, δεν αποτελεί πρόοδο. 
Ανέφερα μόνο μερικά σημεία του σχεδίου μας. Δεν ρωτά ποιος κυβερνά. Ορίζει πώς κυβερνιέται και πώς κυβερνά ένας λαός ελεύθερος. 
Τι σχέση έχει, θα μου πείτε, το Σύνταγμα με την καθημερινότητά μας; Σε εσένα που δεν σου φτάνει ο μισθός, που ψάχνεις σπίτι και δεν βρίσκεις, που περίμενες ώρες σε ένα νοσοκομείο, το οποίο κάποτε ήταν το καμάρι της χώρας, που είδες σκάνδαλο πάνω στο σκάνδαλο να θάβεται, έχει σημασία, όταν η δημοκρατία μας είναι αιχμάλωτη της υπερσυγκέντρωσης πλούτου και εξουσίας, της πελατειακής νομής του κράτους, της κλεπτοκρατίας, αιχμάλωτη συμφερόντων που δεν τα εκλέγει κανείς και δεν λογοδοτούν πουθενά και σήμερα ακόμα και νέων ολιγαρχών, αυτών της τεχνολογίας, που απέκτησαν τη δύναμη να κατακτούν και τη σκέψη μας. 
Το άδικο που νιώθεις δεν είναι τύχη, είναι σύστημα. Βολεύει ένα ισχυρό κατεστημένο και η αιχμαλωσία έχει νούμερα. Τέσσερις εταιρείες το 70% της ενέργειας, επτά αλυσίδες το 85% των τροφίμων, τέσσερις τράπεζες το 95% των εργασιών. Μέσα σε τέσσερα χρόνια τα τρόφιμα συν 30%, η ενέργεια συν 40%. 
Και εδώ είναι η σημασία του Συντάγματος: Η αναθεώρηση που γίνεται δεν μπορεί, παρά να δημιουργήσει νέους κανόνες του παιχνιδιού. Αυτός πρέπει να είναι ο στόχος, εάν, βεβαίως, υπάρχει πολιτική βούληση το Σύνταγμα να εφαρμόζεται από όλους, να μην παρακάμπτεται. Τότε, βέβαια, θα ορίζει τι επιτρέπεται και τι όχι, ποιος ελέγχει ποιον, πού σταματάει η εξουσία και πού αρχίζουν τα δικαιώματα. Θα ελέγχεται η εξουσία, δεν θα είναι πάντα και πάλι η αυθαιρεσία. 
Γίνεται έτσι θεμέλιο δημοκρατίας και δικαιοσύνης, πυξίδα και μοχλός. Γι’ αυτό το δίλημμα είναι καθαρό στη διαδικασία αναθεώρησης του Συντάγματος. Ποιον υπηρετεί το Σύνταγμα; Την εξουσία που θέλει να κυβερνά ανενόχλητη ή τον πολίτη που θέλει να την ελέγχει; Τους λίγους που νέμονται το κράτος ή τους πολλούς που πρέπει να υπηρετεί; Το χθες των χρόνιων παθογενειών ή το αύριο μιας νέας αρχής; Από την απάντηση σε αυτό το ερώτημα κρίνεται η αναθεώρηση και κρίνεται και ο καθένας μας. 
Κυρίες και κύριοι συνάδελφοι, μια τελευταία λέξη. Οι επόμενες εκλογές θα αναδείξουν Αναθεωρητική Βουλή. Η ευκαιρία να αλλάξουμε το Σύνταγμα και να ξαναθεμελιώσουμε τη δημοκρατία έρχεται σπάνια. Είναι εδώ, τώρα και θα κρίνει αν η Ελλάδα εμπεδώνει μια ευνομούμενη δημοκρατία, αν κερδίζει την επόμενη δεκαετία ή τη χάνει. Γι’ αυτό το ερώτημα της κάλπης δεν θα είναι απλά ποιος θα κυβερνήσει, αλλά πώς θα κυβερνιέται ο τόπος. 
Ποιος μπορεί να ηγηθεί μιας τέτοιας αλλαγής; Η ιστορία έχει ήδη απαντήσει. Αυτοί που θέσπισαν την αξιοκρατία του ΑΣΕΠ απέναντι στο ρουσφέτι, τη «Διαύγεια» που κατοχύρωσε το δικαίωμα του πολίτη να γνωρίζει, την ηλεκτρονική συνταγογράφηση που χτύπησε το πάρτι των φαρμακευτικών, το ΕΣΥ και τη δωρεάν παιδεία, δικαιώματα για κάθε Έλληνα αντί για προνόμια στους δικούς μας, την αποκέντρωση «Καποδίστριας», «Καλλικράτης», τη συνταγματική κατοχύρωση των Ανεξάρτητων Αρχών και την πατριωτική φωνή που πρωτοστάτησε στις διεθνείς εξελίξεις. 
Με όσα λάθη και αν θέλετε να μας χρεώσετε -και υπήρξαν- είμαστε η μόνη δύναμη που κυβέρνησε αυτόν τον τόπο και έβαλε όρια στην αυθαιρεσία της εξουσίας. Συνδύασε την ανατροπή με τη θεσμική δημοκρατία. Κινητοποίησε τον λαό αντί να τον διαχειρίζεται από τα πάνω. Οι θεσμοί όμως αυτοί στη συνέχεια υπονομεύτηκαν συνειδητά. 
Γι’ αυτό πάντα η δημοκρατία απαιτεί καθημερινή, ζωντανή μάχη. Σε αυτήν καλούμε κάθε προοδευτική δημοκρατική δύναμη. Γιατί ο πολίτης δεν χρειάζεται σωτήρες, ούτε νέους ούτε παλιούς. Χρειάζεται δύναμη, φωνή και θεσμούς που τον απελευθερώνουν αντί να τον εξαρτούν. 
Ελάτε λοιπόν να γράψουμε μαζί το Σύνταγμα των παιδιών μας, όχι απλώς για μια διαφορετική κυβέρνηση, αλλά για έναν διαφορετικό, δημοκρατικό και δίκαιο τρόπο να κυβερνιέται η Ελλάδα. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΟΥΣΑ (Όλγα Γεροβασίλη): Να σας ενημερώσω ότι η συζήτηση σήμερα θα συνεχιστεί μέχρι και τον ομιλητή με αριθμό 34, που είναι ο κ. Παύλος Χριστίδης. Με αυτόν θα κλείσουμε το βράδυ. 
Επόμενος ομιλητής είναι ο κ. Νικόλαος Παναγιωτόπουλος, Βουλευτής της Νέας Δημοκρατίας.
ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ: Ευχαριστώ, κυρία Πρόεδρε. 
Κυρίες και κύριοι συνάδελφοι, το Σύνταγμα είναι ο θεμελιώδης κανόνας λειτουργίας της πολιτείας. Επομένως, κάθε πρωτοβουλία αναθεώρησής του πρέπει να αποτελεί και αποτελεί την κατ’ εξοχήν κορυφαία και συναινετική κοινοβουλευτική διαδικασία. Αυτή είναι η κορυφαία κοινοβουλευτική διαδικασία. Δεν προσφέρεται για τακτικισμούς, δεν προσφέρεται για λαϊκισμούς, ασφαλώς. 
Όμως με βάση τα όσα βλέπουμε στην καθημερινή πολιτική ζωή του τόπου, συναινετικό κλίμα, δυστυχώς, δεν υπάρχει, παρά τον ευπρεπή και ουσιαστικό διάλογο που έλαβε χώρα στην Επιτροπή Αναθεώρησης του Συντάγματος από όλες τις πλευρές περίπου και κυρίως χάρη στην ήπια, συναινετική και ουσιαστική προσέγγιση του εισηγητή μας, του κ. Στυλιανίδη, αλλά και από πλευράς εισηγητών άλλων κομμάτων, να το πούμε αυτό. 
Οφείλουμε, λοιπόν, να βρούμε αυτό το συναινετικό κλίμα, γιατί είναι δεδομένο ότι όλες οι αρχικές προτάσεις της κοινοβουλευτικής Πλειοψηφίας δεν θα φτάσουν προς επεξεργασία στην επόμενη Αναθεωρητική Βουλή. Αυτό είναι δεδομένο. Το 2019 επί εκατόν πενήντα τεσσάρων σημείων αντιπαράθεσης, συζήτησης ή διαφωνίας, προέκυψαν, προκρίθηκαν τελικά σαράντα εννέα προτάσεις προς αναθεώρηση και εννέα τελικά αναθεωρήθηκαν. 
(Στο σημείο αυτό την Προεδρική Έδρα καταλαμβάνει ο ΣΤ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Σταχυολογώ κάποιες προτάσεις σημαντικές κατά την άποψή μου, οι οποίες πρέπει και αξίζει να προχωρήσουν στην αναθεωρητική διαδικασία. Όσον αφορά τις ταυτοτικής φύσης αλλαγές, αυτές που αναφέρονται δηλαδή στο σκληρό αξιακό πυρήνα της εθνικής και πολιτιστικής μας ταυτότητας, θα διέκρινα τη συνταγματική προστασία της ελληνικής σημαίας, την προστασία της ελληνικής γλώσσας, άρθρο 16, παράγραφοι 2α και 2β, αλλά και τις διατάξεις για την τεχνητή νοημοσύνη, έτσι ώστε η τεχνητή νοημοσύνη να υπηρετεί τον άνθρωπο και όχι αντιστρόφως. 
Όσον αφορά τις κοινωνικές διατάξεις, ασφαλώς το άρθρο16 για το μη κρατικό, μη κερδοσκοπικό ιδιωτικό πανεπιστήμιο, για την ισότητα ευκαιριών στη φοίτηση, αλλά και μία προσαρμογή επιτέλους στην πραγματικότητα. Το άρθρο 21 όσον αφορά τη διαγενεακή δικαιοσύνη και αλληλεγγύη, ως προϋπόθεση, μεταξύ άλλων -να μην το ξεχνάμε αυτό, γιατί θα το βρούμε μπροστά μας και μάλιστα σύντομα- ενός βιώσιμου ασφαλιστικού συστήματος. 
Και όσον αφορά το οικονομικό Σύνταγμα, ασφαλώς το άρθρο 78, παράγραφος 2, για την κατάργηση κάθε αναδρομικής επιβάρυνσης με φόρο, όχι αναδρομική επιβολή φόρου, κάτι το οποίο ασφαλώς και η αγορά αναμένει να δει στην πράξη και συνταγματικά κατοχυρωμένο προς την προστασία του και επί του πεδίου. 
Όσον αφορά τις διατάξεις θεσμικής φύσεως, είναι η λεγόμενη αρχή των ελέγχων και ισορροπιών. Θα ξεκινήσω και θα επιμείνω στα περί καλής νομοθέτησης, άρθρο 73, παράγραφος 1. Μας αφορά ιδιαίτερα, καθότι ως Βουλευτές είμαστε οι διεκπεραιωτές της νομοθετικής εξουσίας. Εδώ πρέπει να είμαστε αυστηροί και με τους εαυτούς μας. 
Προβλέπεται στο 74, παράγραφος 5 του ισχύοντος Συντάγματος, απαγόρευση μη συναφών τροπολογιών. Εδώ θα πρέπει να είμαστε απόλυτοι. Εάν για λόγους κατεπείγουσας ρύθμισης μιας κατάστασης επιτρέπονται κάποιες τροπολογίες μη συναφείς με το νομοσχέδιο που εισέρχεται προς ψήφιση, τότε νομίζω ότι θα μπορούσε και με παραπομπή στον Κανονισμό της Βουλής να τεθεί κάποιος συγκεκριμένος ποσοτικός περιορισμός, όχι ανεξέλεγκτα. 
Και βέβαια απόλυτη απαγόρευση της δυνατότητας εισαγωγής τροπολογιών σε κυρώσεις διεθνών συνθηκών, προς Θεού! Είχα κάνει λόγο στην Επιτροπή για το ευτράπελο κάποιων διατάξεων αρμοδιότητας του Υπουργείου Εσωτερικών, σχετικά με την ιεραρχική εξέλιξη δημοσίων υπαλλήλων, να έχουν εισαχθεί προς ψήφιση ως τροπολογία σε Κύρωση Μνημονίου Συνεργασίας με τη Δημοκρατία της Μογγολίας. Για γέλια και για κλάματα! Αυτά δεν πρέπει να τα ξαναδούμε. Και βέβαια όσον αφορά την κύρωση διεθνών συνθηκών από τη Βουλή των Ελλήνων, να τεθεί ανώτατο χρονικό όριο εισαγωγής τους προς κύρωση από τη Βουλή των Ελλήνων. 
Άρθρο 86 περί ευθύνης Υπουργών. Η αίσθηση που επικρατεί είναι αυτή της ατιμωρησίας των πολιτικών. Δεν είναι απολύτως σωστό, αλλά αυτή είναι η αίσθηση που επικρατεί και αυτό πρέπει να μας απασχολήσει. Από την άλλη, ο κίνδυνος που ελλοχεύει είναι η ποινικοποίηση της πολιτικής ζωής και κάτι ακόμα, η πλήρης αδρανοποίηση των Υπουργών να λαμβάνουν οποιαδήποτε απόφαση που φέρει την υπογραφή τους. 
Όσοι δεν άσκησαν εξουσία, ενδεχομένως δεν το κατανοούν στο σύνολό του αυτό, αλλά ένας Υπουργός ο οποίος θα φοβάται για το παραμικρό, μην ποινικοποιηθεί η απόφασή του και η πρωτοβουλία του, πολύ απλά δεν θα κάνει τίποτα και θα απολαμβάνει την ασφάλεια της αδράνειας, μη υπογράφοντας και μη προωθώντας, φυσικά, το κυβερνητικό έργο. Εδώ επιβεβλημένη είναι η ενίσχυση του ρόλου της δικαστικής εξουσίας, η οποία θα αναλαμβάνει να αξιολογεί νομικά τις πράξεις του ελεγχόμενου προσώπου και είναι η πλέον αρμόδια να το πράξει. 
Η τελική, όμως, κοινοβουλευτική ασπίδα -να μου επιτρέψουν οι συνάδελφοι της Αντιπολίτευσης, που εγείρουν ενστάσεις- θα πρέπει να υπάρξει όχι μέσω των ατελέσφορων προανακριτικών επιτροπών -ατελέσφορων από το αποτέλεσμα- αλλά με την τελική απόφαση της Βουλής για άσκηση δίωξης μετά από πρόταση των δικαστικών αρχών, εν προκειμένω του Εισαγγελέα του Αρείου Πάγου. Δεν μπορώ να φανταστώ ένα κοινοβουλευτικό Σώμα να λειτουργήσει αντίθετα λόγω τακτικισμών κοινοβουλευτικών και συσχετισμών προς την πρόταση του Εισαγγελέα του Αρείου Πάγου. 
Δύο σχόλια για το ασυμβίβαστο Βουλευτή και Υπουργού. Πολύς λόγος έγινε γι’ αυτό. Είναι το άρθρο 81. Κοιτάξτε, εδώ η Αντιπολίτευση έκανε λόγο για τακτική υποχώρηση. Όμως, οι όποιες ενστάσεις έλαβαν χώρα στη σχετική συζήτηση στην Επιτροπή, έλαβαν χώρα κυρίως από τοποθετήσεις των Βουλευτών της Νέας Δημοκρατίας. 
Αμφιβάλω αν Βουλευτές οποιουδήποτε άλλου κόμματος θα αναλάμβαναν ενδεχομένως να διαφωνήσουν ή να επιχειρηματολογήσουν προς την αντίθετη κατεύθυνση με την πρόταση που είχε κατατεθεί αρχικώς. 
Μάλιστα, εδώ τολμώ να προσθέσω ότι προσωπικά θα μπορούσα να δω ευνοϊκά τη θέσπιση απολύτου ασυμβίβαστου Βουλευτή και Υπουργού, αλλά με μία βασική προϋπόθεση. Εάν αυτό συνδυαστεί με τη θεσμική αναβάθμιση στην ουσία του ρόλου του Βουλευτή, όπως αυτή εκφράζεται από τη συνταγματικά κατοχυρωμένη δυνατότητα ψήφου του Βουλευτή κατά συνείδηση. Αυτό θα ήταν ενδιαφέρον, γιατί ούτε ο Βουλευτής είναι αμιγώς εκφραστής πελατειακών συμφερόντων -εδώ διαφωνώ με αυτά που ειπώθηκαν- ούτε βέβαια ο εξωκοινοβουλευτικός Υπουργός είναι αμιγώς πολέμιος των πελατειακών συμφερόντων. Όλα αυτά είναι σχετικά, κάποιες φορές πολύ σχετικά, και το θέμα αυτό πραγματικά ενδιαφέρον και πρέπει κανείς να το προσεγγίσει με ιδιαίτερη περίσκεψη. 
Τέλος -και αν θέλετε, δείτε το ως μία έκφραση συναίνεσης στην πράξη όσον αφορά την αποδοχή εκατέρωθεν προτάσεων με κάποιο ενδιαφέρον, προκειμένου αυτές να αναδειχθούν, να προωθηθούν στην Αναθεωρητική Βουλή- βλέπω πολύ ευνοϊκά -και προσωπικά θα το ψήφιζα, δεν θα δίσταζα να το ψηφίσω- την ειδική μέριμνα για παραμεθόριες περιοχές, όσον αφορά την άμεση ή έμμεση κτήση και μεταβίβαση δικαιωμάτων επί ακινήτων σε αυτές τις περιοχές. Μάλιστα, θα το επεξέτεινα όχι αμιγώς σε παραμεθόριες περιοχές. Η δική μου περιοχή, η περιοχή του ενδιαφέροντος μου, δεν είναι παραμεθόρια, δεν βρίσκεται δηλαδή στα σύνορα της χώρας, αλλά απέχει μία ώρα οδικώς από τα βόρεια σύνορα της χώρας. Επομένως, είναι απολύτως σχετική και συναφής με το δικαίωμα το οποίο επιδιώκει να προστατεύσει η πρόταση του ΠΑΣΟΚ διά του εισηγητή του στην επιτροπή του κ. Δουδωνή. 
Μάλιστα, έχοντας γνώση των διαφημίσεων που κυκλοφορούν σε άλλες γειτονικές χώρες και κάνουν λόγο για δάνεια με ευνοϊκούς όρους διαβίωσης, για δανειοδότηση με ευνοϊκούς όρους για την απόκτηση ακινήτου σε συγκεκριμένες περιοχές της Ελλάδας, θα τολμούσα να πω ότι αυτό δεν έχει ευθεία αναφορά στην ελευθερία των συναλλαγών, αλλά σε κάτι πιο οργανωμένο κεντρικά έξω από την Ελλάδα. Άρα, θα έπρεπε να μας απασχολήσει, θα έπρεπε να κινήσει το ενδιαφέρον μας, θα έπρεπε να είμαστε απέναντι σε αυτό αρκετά υποψιασμένοι. 
Τέλος, όπως σας είπα, η αναθεώρηση είναι κορυφαία κοινοβουλευτική διαδικασία. Δεν υπάρχει πιο κορυφαία διαδικασία στη Βουλή από την προσπάθεια να βελτιώσουμε τον θεμελιώδη κανόνα λειτουργίας της πολιτείας. Επομένως, οφείλουμε, κυρίες και κύριοι συνάδελφοι, να βρούμε το κλίμα συναίνεσης. Η διαδικασία αφορά εμάς, αλλά είναι πολύ πιο πάνω από εμάς. Ας δώσουμε, λοιπόν, στην αναθεώρηση την αξία που της αναλογεί, ας δώσουμε στους εαυτούς μας ως πολιτικό σύστημα την αξία που μας αναλογεί και ας προχωρήσουμε σε αυτή την προσπάθεια έχοντας κατά νου την πιο εύρυθμη λειτουργία της πολιτείας προς όφελος του ελληνικού λαού. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Σιμόπουλος από τη Νέα Δημοκρατία για επτά λεπτά, γιατί είναι ο πρώτος από τον κατάλογο των ομιλητών. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. Παρακολουθώ σήμερα τη συζήτηση είτε από το γραφείο μου είτε από εδώ και οφείλω να ομολογήσω ότι γίνεται σε χαμηλούς τόνους και γενικώς με μία συναινετική διάθεση παρά τις μεγάλες διαφορές στα επιμέρους άρθρα. 
Θεωρώ ότι είναι μία συζήτηση αντάξια της Συνταγματικής Αναθεώρησης, εκτός από ελάχιστες φωνές, μία από τις οποίες ακούσαμε και πριν μισή ώρα σε ένα κρεσέντο τοξικότητας που δεν συνάδει με τη συζήτηση που κάνουμε τώρα. Δεν αξίζει τον κόπο να πω περισσότερα. 
Θα εστιάσω, λοιπόν, τη σημερινή μου παρέμβαση στο άρθρο 24 που αρκετοί από τους συναδέλφους, οι περισσότεροι μάλλον, δεν έχουν εστιάσει. Και θα το κάνω θεωρώντας ότι ανοίγοντας αυτή τη συζήτηση μιλάμε ουσιαστικά για την προστασία του περιβάλλοντος, αλλά με πολιτικές που θα υπηρετούν ταυτόχρονα την ανάπτυξη και την ασφάλεια δικαίου. 
Το άρθρο 24 υπήρξε μια σημαντική συνταγματική ιστορικά κατάκτηση. Συνέβαλε αποφασιστικά στη διαμόρφωση υψηλού επιπέδου προστασίας του φυσικού περιβάλλοντος. Το Σύνταγμα οφείλει να προστατεύει το περιβάλλον, αλλά ταυτόχρονα να επιτρέπει στον δημοκρατικά νομιμοποιημένο νομοθέτη να σχεδιάζει μία ολοκληρωμένη εθνική πολιτική για τη γη, τα δάση, την κατοικία και τις επενδύσεις. 
Ένα χαρακτηριστικό παράδειγμα είναι το ζήτημα των δασικών χαρτών. Δεν είναι δυνατό η συνταγματική και διοικητική αντιμετώπιση των χρήσεων γης να εγκλωβίζεται σε ιστορικές αποτυπώσεις του 1932 ή του 1945 χωρίς να συνεκτιμώνται με πληρότητα οι πραγματικές μεταβολές που έχουν συντελεστεί επί σχεδόν μισό αιώνα, για να μην πω σχεδόν έναν αιώνα. 
Η Ελλάδα του 1932 δεν είναι η Ελλάδα του 2026. Υπήρξαν πόλεμοι, αναδασμοί, προσφυγικά ρεύματα, εγκατάλειψη της υπαίθρου, φυσική αναδάσωση, αλλαγές στις καλλιέργειες, πολεοδομική ανάπτυξη και τεράστιες κοινωνικές μεταβολές. Δεν μπορούμε να αντιμετωπίζουμε τη σημερινή πραγματικότητα σαν να έχει παγώσει ο χρόνος πριν από ενενήντα χρόνια. Η προστασία των πραγματικών δασών είναι αδιαπραγμάτευτη. Όμως, είναι άλλο η προστασία των πραγματικών δασικών οικοσυστημάτων και άλλο η αδυναμία της πολιτείας να προσαρμόσει το θεσμικό πλαίσιο στις πραγματικές συνθήκες. Πρέπει πλέον να επαναδιατυπώσουμε, να επαναδιατυπώσει ο νομοθέτης την έννοια του δάσους χωρίς να δημιουργούνται εύλογα ερωτήματα αναλογικότητας και ασφάλειας δικαίου. Δεν μπορεί το κράτος να έχει χιλιάδες πολίτες σε μόνιμη ομηρία. Η χώρα χρειάζεται καθαρούς κανόνες, σταθερότητα, προβλεψιμότητα και εμπιστοσύνη. Η προτεινόμενη αναθεώρηση του άρθρου 24 εκσυγχρονίζει τη συνταγματική προστασία του περιβάλλοντος, ώστε να ανταποκρίνεται στις σύγχρονες προκλήσεις. 
Η αναθεώρηση του άρθρου 24 θα δώσει τη δυνατότητα στην πολιτεία να διαμορφώνει μια σύγχρονη δασική πολιτική με βάση τα σημερινά επιστημονικά δεδομένα, τη σύγχρονη τεχνολογία, τις πραγματικές περιβαλλοντικές ανάγκες και τον ολοκληρωμένο χωροταξικό σχεδιασμό. Αυτό δεν σημαίνει χαλάρωση της προστασίας. Σημαίνει μεγαλύτερη προστασία, σημαίνει ότι οι δημόσιοι πόροι θα κατευθύνονται στην προστασία των δασικών οικοσυστημάτων, στην πρόληψη των πυρκαγιών, στην αναδάσωση, στη διαχείριση των δασών και στην αντιμετώπιση της κλιματικής κρίσης. Η αναθεώρηση του άρθρου 24 θα ενισχύσει την ασφάλεια δικαίου αντί να γεννά αβεβαιότητα. Η αναθεώρηση αυτή θα είναι βαθιά μεταρρυθμιστική, αναπτυξιακή και φιλοπεριβαλλοντική και πάνω απ’ όλα θα είναι μια αναγκαία θεσμική προσαρμογή, ώστε το Σύνταγμά μας να ανταποκρίνεται στις σύγχρονες ανάγκες. 
Ως Πρόεδρος της Ειδικής Μόνιμης Επιτροπής Έρευνας και Τεχνολογίας της Βουλής θέλω να σταθώ ιδιαίτερα στην εισαγωγή της τεχνητής νοημοσύνης στο Σύνταγμα. Η τεχνητή νοημοσύνη δημιουργεί τεράστιες δυνατότητες για την υγεία, την εκπαίδευση, τη δημόσια διοίκηση, την οικονομία και την παραγωγικότητα. Ταυτόχρονα, όμως, γεννά νέα ερωτήματα για την προστασία των δικαιωμάτων, την ιδιωτικότητα, την ισότητα και την ανθρώπινη αξιοπρέπεια.
Η χώρα μας δεν πρέπει να παρακολουθεί παθητικά τις εξελίξεις. Οφείλει να διαμορφώνει το θεσμικό της μέλλον με διορατικότητα. Γι’ αυτό προτείνεται το Σύνταγμά μας να αποκτήσει μία σύγχρονη εγγυητική αρχή, μία αρχή με την οποία πραγματικά η ανάπτυξη και η χρήση της τεχνητής νοημοσύνης θα υπηρετούν πάντοτε τον άνθρωπο, τη δημοκρατία και το κράτος δικαίου, ώστε να μετριάζονται οι κίνδυνοι και να αξιοποιούνται τα οφέλη της. 


Είναι η πρώτη φορά που το ελληνικό Σύνταγμα θα αποκτήσει ρητή αναφορά σε αυτή τη μεγάλη τεχνολογική μετάβαση. Η τεχνητή νοημοσύνη δεν μπορεί να λειτουργεί χωρίς διαφάνεια, χωρίς λογοδοσία και χωρίς ουσιαστικό ανθρώπινο έλεγχο, όταν διακυβεύονται θεμελιώδη δικαιώματα. Η τεχνολογική πρόοδος δεν μπορεί να υποκαθιστά τη δημοκρατική νομιμοποίηση ούτε να περιορίζει τις συνταγματικές ελευθερίες. 
Ο Έλληνας νομοθέτης, ήδη με τον ν.5321/2026, θέσπισε μέτρα για την εφαρμογή στην Ελλάδα του Ευρωπαϊκού Κανονισμού για την τεχνητή νοημοσύνη, το ΑΙ Act, καθορίζοντας το εθνικό πλαίσιο εποπτείας, τις αρμόδιες αρχές και τις διαδικασίες ελέγχου για τη συμμόρφωση με τους κανόνες χρήσης συστημάτων τεχνητής νοημοσύνης. Με τη συγκεκριμένη πρόταση επιχειρείται η κατοχύρωση διαχρονικών αρχών που θα καθοδηγούν κάθε μελλοντική, νομοθετική και διοικητική δράση, ανεξάρτητα από την ταχύτητα των τεχνολογικών εξελίξεων. 
Η Ελλάδα έχει την ευκαιρία να βρεθεί στην πρώτη γραμμή της ευρωπαϊκής συνταγματικής σκέψης, να αποδείξει ότι η καινοτομία και η προστασία των δικαιωμάτων δεν είναι αντίπαλες έννοιες, αλλά δυο όψεις της ίδιας δημοκρατικής ευθύνης.
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Ζωή Ράπτη. Είστε από την πρώτη ομάδα ομιλητών. Οπότε, έχετε δέκα λεπτά για την ομιλία σας.
ΖΩΗ ΡΑΠΤΗ: Κύριε Πρόεδρε, κυρίες και κύριοι συνάδελφοι, η Αναθεώρηση του Συντάγματος αποτελεί την κορυφαία στιγμή του κοινοβουλευτικού μας βίου. Δεν είναι μία ακόμα νομοθετική πρωτοβουλία, ούτε μια συνηθισμένη πολιτική αντιπαράθεση. Είναι η στιγμή, κατά την οποία καλούμαστε να κοιτάξουμε πέρα από τον εκλογικό κύκλο και να διαμορφώσουμε το θεσμικό εκείνο πλαίσιο που θα υπηρετήσει την Ελλάδα των επόμενων δεκαετιών. Το Σύνταγμα οφείλει να παραμένει σταθερό στις αξίες του, αλλά ταυτόχρονα να προσαρμόζεται στις μεγάλες αλλαγές της εποχής, χωρίς να χάνει τον αξιακό του πυρήνα. 
Οι προτεινόμενες αναθεωρήσεις της κοινοβουλευτικής Πλειοψηφίας υπηρετούν ακριβώς αυτήν τη λογική. Δεν αποτελούν αποσπασματικές παρεμβάσεις, αλλά συγκροτούν ένα συνεκτικό σχέδιο για μια Ελλάδα που προστατεύει την ταυτότητά της, διευρύνει τις ελευθερίες των πολιτών της και προετοιμάζεται για τις μεγάλες προκλήσεις του μέλλοντος. Θα μπορούσα να συνοψίσω τον χαρακτήρα τους σε αυτές που διακρίνονται για την εθνική και πατριωτική τους διάσταση, για τον φιλελεύθερο και μεταρρυθμιστικό τους χαρακτήρα, για τον αναπτυξιακό προσανατολισμό τους και για το κοινωνικό τους αποτύπωμα.
Ξεκινώ με τον εθνικό και πατριωτικό χαρακτήρα των προτεινόμενων διατάξεων, οι οποίες αποτυπώνονται σε διατάξεις που ενισχύουν την προστασία της εθνικής και πολιτιστικής μας ταυτότητας. Σε μια εποχή έντονης παγκοσμιοποίησης, που η τεχνολογία και οι αγορές τείνουν να ομογενοποιούν πολιτισμούς αλλά και ταυτότητες, η Ελλάδα οφείλει να προστατεύσει θεσμικά εκείνα τα στοιχεία που συγκροτούν την ιστορική της συνέχεια. Η ευρωπαϊκή ολοκλήρωση δεν οικοδομήθηκε πάνω στην κατάργηση των εθνών αλλά στη δημιουργική συνύπαρξή τους. Η Ευρώπη αντλεί τη δύναμή της από τον πλούτο των εθνικών πολιτισμών της και γι’ αυτό η πρόταση για τη συνταγματική κατοχύρωση της ελληνικής σημαίας στο Σύνταγμά μας έχει ιδιαίτερο, συμβολικό και ουσιαστικό βάρος. 
Η σημαία μας δεν είναι απλώς ένα κρατικό έμβλημα. Είναι το σύμβολο της εθνικής κυριαρχίας, της ελευθερίας και της ενότητας του ελληνισμού. Εκφράζει τη διαχρονική συνέχεια του έθνους μας και αποτυπώνει τις θυσίες των προηγούμενων γενεών. Η συνταγματική της προστασία, συνεπώς, αποδίδει την ήδη υπάρχουσα θεσμική βαρύτητα στη συλλογική μας συνείδηση και το ίδιο ισχύει και για την ελληνική γλώσσα. Δεν αποτελεί μόνο μέσο επικοινωνίας. Είναι η γλώσσα της δημοκρατίας, της φιλοσοφίας, της επιστήμης και του πολιτισμού. Είναι ο φορέας της ιστορικής μας μνήμης και ο συνεκτικός κρίκος του οικουμενικού ελληνισμού.
Σήμερα, όμως, αντιμετωπίζει νέες προκλήσεις. Η κυριαρχία της αγγλικής στον ψηφιακό κόσμο, η διάδοση των greeklish και ιδίως η εκπαίδευση των μεγάλων μοντέλων τεχνητής νοημοσύνης, σχεδόν αποκλειστικά σε ξένες γλώσσες, ελλοχεύουν τον κίνδυνο σταδιακής περιθωριοποίησής της. Η συνταγματική κατοχύρωση της προστασίας, της καλλιέργειας και της διάδοσης της ελληνικής γλώσσας αποτελεί, επομένως, μια στρατηγική επιλογή πολιτισμού και εθνικής αυτοπεποίθησης.
Περνώ τώρα στον φιλελεύθερο και μεταρρυθμιστικό χαρακτήρα της Αναθεώρησης, ο οποίος αποτυπώνεται σε προτάσεις που εκσυγχρονίζουν τους θεσμούς και διευρύνουν τις δυνατότητες της κοινωνίας. 
Η σημαντικότερη, ίσως, θεσμική μεταρρύθμιση αφορά στο άρθρο 16. Το κρατικό μονοπώλιο στην ανώτατη εκπαίδευση ανταποκρινόταν στις ανάγκες της Μεταπολίτευσης. Όμως, πενήντα χρόνια μετά, η Ελλάδα είναι η μοναδική σχεδόν ευρωπαϊκή χώρα που εξακολουθεί να διατηρεί μια τόσο αυστηρή συνταγματική απαγόρευση. Δεκάδες χιλιάδες Έλληνες φοιτητές σπουδάζουν στο εξωτερικό με μεγάλη οικονομική αφαίμαξη των γονιών τους, χιλιάδες επιστήμονες αναγκάζονται να εργαστούν εκτός Ελλάδος και η χώρα μας στερείται μιας δυναμικής διεθνούς εκπαιδευτικής αγοράς που δημιουργεί ανάπτυξη, καινοτομία και θέσεις εργασίας.
Η αναθεώρηση του άρθρου 16 δεν στρέφεται εναντίον του δημοσίου Πανεπιστημίου. Αντίθετα, δημιουργεί συνθήκες άμιλλας, εξωστρέφειας και συνεργασίας. Η συνύπαρξη ισχυρών δημόσιων Πανεπιστημίων με μη κρατικά μη κερδοσκοπικά Πανεπιστήμια, υπό αυστηρή κρατική εποπτεία και αξιολόγηση, μπορεί να αναβαθμίσει συνολικά την ποιότητα της ανώτατης εκπαίδευσης, να επαναπατρίσει επιστήμονες και να καταστήσει την Ελλάδα διεθνές εκπαιδευτικό κέντρο στην ευρύτερη περιοχή. 
Η ίδια μεταρρυθμιστική φιλοσοφία διατρέχει και την προτεινόμενη αναθεώρηση του άρθρου 103 για τη δημόσια διοίκηση. Η αξιολόγηση δεν είναι ούτε μηχανισμός τιμωρίας ούτε αμφισβήτηση της μονιμότητας. Είναι ένα εργαλείο διαρκούς βελτίωσης, επιμόρφωσης και λογοδοσίας. Ένα σύγχρονο κράτος οφείλει να επιβραβεύει την αριστεία, να υποστηρίζει όσους χρειάζονται βελτίωση και να παρέχει καλύτερες υπηρεσίες στον πολίτη. Η δημόσια διοίκηση πρέπει να μεταβεί από ένα υπαλληλοκεντρικό μοντέλο σε ένα πραγματικά πολιτοκεντρικό σύστημα, όπου επίκεντρο θα είναι ο πολίτης και η ποιότητα των παρεχομένων σε αυτόν υπηρεσιών.
Στην ίδια μεταρρυθμιστική κατεύθυνση κινούνται και οι προτεινόμενες αναθεωρήσεις των άρθρων 73 και 79, οι οποίες ενισχύουν την ποιότητα της νομοθέτησης και τη δημοσιονομική υπευθυνότητα. Η ποιότητα της δημοκρατίας μας δεν κρίνεται μόνο από το περιεχόμενο των νόμων, αλλά και από τον τρόπο που αυτοί παράγονται και εφαρμόζονται. Η συνταγματική πρόβλεψη ουσιαστικής προνομοθετικής διαβούλευσης, υποχρεωτικής αξιολόγησης των συνεπειών κάθε νομοσχεδίου, κοστολόγησης των προτάσεων και μεταγενέστερης αξιολόγησης της εφαρμογής τους, αναβαθμίζει τη νομοθετική μας διαδικασία. Η χώρα χρειάζεται λιγότερους πρόχειρους νόμους, μεγαλύτερη ασφάλεια δικαίου και περισσότερη θεσμική σοβαρότητα. 
Στην ίδια ακριβώς λογική εντάσσεται και η αναθεώρηση του άρθρου 79, με τη ρητή πρόβλεψη ότι ο κρατικός προϋπολογισμός διασφαλίζει τη βιώσιμη δημοσιονομική διαχείριση. Η ρύθμιση αυτή δεν επιβάλλει νέες δεσμεύσεις στη χώρα. Αντιθέτως, εναρμονίζει το Σύνταγμα με τις ευρωπαϊκές δημοσιονομικές υποχρεώσεις που ήδη μας δεσμεύουν και παρέχει σαφή συνταγματική βάση για τη συνεκτίμηση της δημοσιονομικής βιωσιμότητας από τη Βουλή, από την Κυβέρνηση και από τη δικαιοσύνη. 
Η συνταγματική κατοχύρωση της δημοσιονομικής υπευθυνότητας δεν περιορίζει τις πολιτικές μας επιλογές. Ενισχύει τη διαφάνεια, τη θεσμική συνέπεια και την αξιοπιστία της χώρας, ώστε να μη βρεθούμε ποτέ ξανά αντιμέτωποι με τις συνέπειες της δημοσιονομικής εκτροπής που μας οδήγησε στην κρίση. Έτσι ενισχύονται τόσο η αποτελεσματικότητα της δημόσιας διοίκησης όσο και η εμπιστοσύνη των πολιτών στους θεσμούς, μέσα από ένα κράτος που νομοθετεί καλύτερα και διαχειρίζεται υπεύθυνα τα δημόσια οικονομικά. 
Περνώ τώρα στον αναπτυξιακό χαρακτήρα της Αναθεώρησης, ο οποίος αποτυπώνεται σε προτάσεις που προετοιμάζουν τη χώρα και για τις μεγάλες προκλήσεις και τις ευκαιρίες του μέλλοντος. Η Ελλάδα δεν μπορεί να αντιμετωπίσει τις μεγάλες τεχνολογικές και περιβαλλοντικές προκλήσεις με συνταγματικά εργαλεία του προηγούμενου αιώνα. 


Η πρότασή μας για τη δημιουργία νέας συνταγματικής διάταξης σχετικά με την τεχνητή νοημοσύνη αποτελεί μια καινοτόμο επιλογή. Η τεχνητή νοημοσύνη μπορεί να βελτιώσει την υγεία, την εκπαίδευση, τη δικαιοσύνη, τη Διοίκηση και την παραγωγή. Ταυτόχρονα, όμως, δημιουργεί σοβαρούς κινδύνους για τα ανθρώπινα δικαιώματα, τη δημοκρατία, την προστασία των προσωπικών δεδομένων, αλλά και την ίδια την έννοια της αλήθειας μέσω των «deepfakes» και της αλγοριθμικής χειραγώγησης. Η συνταγματική κατοχύρωση της ανθρωποκεντρικής χρήσης της τεχνητής νοημοσύνης καθιστά, λοιπόν, την Ελλάδα πρωτοπόρο στον ευρωπαϊκό συνταγματισμό και δημιουργεί μια σταθερή κατεύθυνση για τον κοινό νομοθέτη και τη Διοίκηση. 
Αντίστοιχα, η αναθεώρηση του άρθρου 24 εκσυγχρονίζει τη συνταγματική προστασία του περιβάλλοντος, εντάσσοντας την περιβαλλοντική πολιτική στον πυρήνα ενός σύγχρονου και βιώσιμου αναπτυξιακού μοντέλου για τη χώρα μας. Η κλιματική αλλαγή δεν αποτελεί πλέον μελλοντική απειλή, αλλά καθημερινή πραγματικότητα, με σοβαρές κοινωνικές, οικονομικές και περιβαλλοντικές συνέπειες. Οι καταστροφικές πυρκαγιές τις οποίες τις βλέπουμε σε ολόκληρη την Ευρώπη -προφανώς τις έχουμε δει και στη χώρα μας- οι πλημμύρες και η λειψυδρία επιβάλλουν μια νέα συνταγματική προσέγγιση που δεν περιορίζεται στην αποκατάσταση των συνεπειών, αλλά δίνει έμφαση στην πρόληψη, την ανθεκτικότητα και τη βιώσιμη διαχείριση των φυσικών πόρων. 
Η πράσινη μετάβαση περαιτέρω αποτελεί πλέον βασικό κανόνα και άξονα της οικονομικής ανάπτυξης της χώρας μας. Ένα σύγχρονο περιβαλλοντικό Σύνταγμα διευκολύνει επενδύσεις σε καθαρές μορφές ενέργειας, ανθεκτικές υποδομές και καινοτόμες τεχνολογίες. Η ρητή, λοιπόν, αναφορά στην κλιματική αλλαγή, στη βιώσιμη διαχείριση των υδάτινων πόρων, στις Ανανεώσιμες Πηγές Ενέργειας, στο περιβαλλοντικό ισοζύγιο και στην προστασία των ζώων, δημιουργεί ένα σύγχρονο και σταθερό συνταγματικό πλαίσιο που ενισχύει την ασφάλεια δικαίου, στηρίζει την πράσινη μετάβαση και ευνοεί τις βιώσιμες επενδύσεις. Με τον τρόπο αυτό, η προστασία του περιβάλλοντος δεν αντιμετωπίζεται ως τροχοπέδη της ανάπτυξης, αλλά ως βασική προϋπόθεση για μια οικονομία πιο ανθεκτική, πιο ανταγωνιστική και πιο βιώσιμη προς όφελος τόσο της σημερινής, όσο και των επόμενων γενεών. 
Θα κλείσω, τέλος, με τον κοινωνικό χαρακτήρα της Αναθεώρησης, όπως αυτός αποτυπώνεται στην προτεινόμενη αναθεώρηση του άρθρου 21. Η οικογένεια αποτελεί διαχρονικά τον βασικό πυλώνα κοινωνικής συνοχής και η πολιτεία οφείλει να τη στηρίζει με ουσιαστικές εγγυήσεις. Στο πλαίσιο αυτό, η ενίσχυση της συνταγματικής προστασίας της στέγης αποκτά ιδιαίτερη σημασία, καθώς η πρόσβαση σε αξιοπρεπή και οικονομικά προσιτή κατοικία αποτελεί σήμερα μια από τις σημαντικότερες κοινωνικές προκλήσεις. Η κατοικία δεν είναι μόνο υλική ανάγκη, αλλά προϋπόθεση για την ανάπτυξη της προσωπικότητας, την οικογενειακή ζωή αλλά και την κοινωνική ένταξη. Η διεύρυνση, λοιπόν, του άρθρου 21, ώστε να περιλαμβάνει τη μέριμνα του κράτους για προσιτή στέγη, δημιουργεί ένα σταθερό συνταγματικό πλαίσιο για πιο ενεργές πολιτικές στήριξης των πολιτών. 
Κύριε Πρόεδρε, κυρίες και κύριοι συνάδελφοι, η Αναθεώρηση του Συντάγματος δεν αφορά μόνο το παρόν. Αφορά πρωτίστως το μέλλον. Οι προτάσεις της κοινοβουλευτικής Πλειοψηφίας, με επικεφαλής τον εισηγητή μας συνάδελφο Ευριπίδη Στυλιανίδη, τον οποίο θέλω να συγχαρώ θερμά από αυτό το Βήμα, φιλοδοξούν να συνδέσουν τη διαχρονική ταυτότητα του ελληνισμού με τις απαιτήσεις της νέας εποχής, να θωρακίσουν την εθνική μας συνείδηση, να απελευθερώσουν τις δημιουργικές δυνάμεις της κοινωνίας και να προετοιμάσουν την Ελλάδα για την εποχή της τεχνητής νοημοσύνης, της πράσινης μετάβασης και της οικονομίας της γνώσης. 
Ένα Σύνταγμα, όπως ήδη ειπώθηκε, δεν γράφεται για τη σημερινή κοινοβουλευτική Πλειοψηφία ούτε για την επόμενη κυβέρνηση. Γράφεται για τις επόμενες γενιές. Αυτή είναι η μεγάλη ευθύνη της Βουλής των Ελλήνων, αυτή είναι η μεγάλη ευθύνη όλων μας, να παραδώσουμε μια χώρα πιο ισχυρή, πιο ελεύθερη, πιο ανταγωνιστική και περισσότερο προετοιμασμένη απέναντι στις προκλήσεις του αύριο. Αυτόν τον στόχο υπηρετούν οι προτεινόμενες διατάξεις και γι’ αυτό αξίζουν τη στήριξη της Εθνικής Αντιπροσωπείας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Μάξιμος Χαρακόπουλος, τελευταίος από τους ομιλητές-μέλη της Επιτροπής Αναθεώρησης, για δέκα λεπτά.
Έτσι ολοκληρώνεται ο κύκλος και συνεχίζουμε με τον κύκλο των επταλέπτων παρεμβάσεων του καταλόγου των ομιλητών. Θα ακολουθήσει ο κ. Παραστατίδης.
Ορίστε, κύριε Χαρακόπουλε, έχετε τον λόγο.
ΜΑΞΙΜΟΣ ΧΑΡΑΚΟΠΟΥΛΟΣ: Σας ευχαριστώ, κύριε Πρόεδρε. 
Κυρίες και κύριοι συνάδελφοι, η Αναθεώρηση του Συντάγματος δεν είναι μία συνήθης κοινοβουλευτική διαδικασία. Για να μπορέσει επιτυχώς να ολοκληρωθεί, χρειάζονται δύο Βουλές, μία προτείνουσα και μία Αναθεωρητική μετά από εκλογές που μεσολαβούν, αλλά και αυξημένη πλειοψηφία 3/5, είτε στην πρώτη, είτε στη δεύτερη. Εκ προοιμίου, δηλαδή, απαιτεί συναινέσεις. Δεν μπορεί ένα μόνο κόμμα να ολοκληρώσει την αναθεώρηση. Και ορθώς, γιατί αλλιώς ο Καταστατικός Χάρτης της χώρας θα γινόταν άθυρμα στα χέρια της εκάστοτε κυβερνητικής πλειοψηφίας. 
Τα επισημαίνω όλα αυτά, κύριε Πρόεδρε, διότι όλοι οφείλουμε να αρθούμε στο ύψος των περιστάσεων. Ευελπιστώ έως την ψηφοφορία της Δευτέρας, η Αξιωματική Αντιπολίτευση να επιδείξει στάση ευθύνης και να υπερψηφίσει τα άρθρα για τα οποία και το ΠΑΣΟΚ έχει τοποθετηθεί θετικά. Θα είναι λάθος να επιμείνει στη θέση του να μην ψηφίσει τα προς αναθεώρηση άρθρα στην παρούσα Βουλή, επιφυλασσόμενο να το κάνει στη νέα Βουλή του χρόνου μετά τις εκλογές. γιατί ενυπάρχει ο κίνδυνος που η Ντόρα Μπακογιάννη επισήμανε, η νέα Βουλή να είναι περισσότερο κατακερματισμένη, με περισσότερες ακραίες φωνές και να μην είναι εφικτή η αναγκαία πλειοψηφία των 180 ψήφων που υπάρχει στην παρούσα Κοινοβουλευτική Περίοδο. Θα είναι κρίμα να καεί η αναθεώρηση και να χαθεί η ευκαιρία εναρμόνισης του Συντάγματος με τις ανάγκες της εποχής.
Κύριε Πρόεδρε, αναμφίβολα το Σύνταγμα του 1975, με τις όποιες αναθεωρήσεις του, επέδειξε επί μισό αιώνα ανθεκτικότητα, καθώς κατάφερε να αντεπεξέλθει σε σοβαρές κρίσεις και επιτέλεσε τον ρόλο του ως εγγυητή της ομαλής λειτουργίας της δημοκρατίας. Ακόμη και σήμερα, ο πυρήνας του Συντάγματος παραμένει αλώβητος, διατηρώντας το πνεύμα των εμπνευστών του. Ωστόσο, στο μεσοδιάστημα έχουν επισυμβεί μεγάλες αλλαγές στην κοινωνία, ενώ ταυτόχρονα το εθνικό Σύνταγμα θα πρέπει να συμβιώνει με το ενωσιακό και διεθνές δίκαιο. 
Η σημαντικότερη, όμως, πρόκληση που έχει να αντιμετωπίσει η προτεινόμενη αναθεώρηση είναι αυτή της υποχώρησης της εμπιστοσύνης των πολιτών στους θεσμούς, φαινόμενο που δεν εντοπίζεται μόνο στην ελληνική πολιτική πραγματικότητα. Αναμφίβολα, όμως, εντάθηκε έπειτα από τη δημοσιονομική κρίση της προηγούμενης δεκαετίας που οδήγησε τη χώρα στη χρεοκοπία και στα πρόθυρα της απώλειας του σημαντικότερου μεταπολεμικού επιτεύγματος, της συμμετοχής μας στην Ευρωπαϊκή Ένωση. 
Χωρίς υπερβολή, το χάσμα μεταξύ πολιτών και θεσμών βρίσκεται στα όρια συναγερμού. Η Αναθεώρηση του Συντάγματος οφείλει, επομένως, να απαντήσει σε αυτό το μείζον πρόβλημα της δημοκρατίας, χωρίς να ενδώσουμε σε προτάσεις εύπεπτου λαϊκισμού. Οφείλουμε να αποκαταστήσουμε τις σχέσεις πολιτών και θεσμών, ώστε να προχωρήσουμε με εμπιστοσύνη προς ένα μέλλον που οι διεθνείς εξελίξεις το έχουν περιβάλλει με την αχλή της αβεβαιότητας. 
Αναφέρθηκε αναλυτικά και τεκμηριωμένα στις προτάσεις της Νέας Δημοκρατίας για τη συγκεκριμένη αναθεώρηση ο εισηγητής μας, ο καθηγητής Ευριπίδης Στυλιανίδης. Επιτρέψτε μου να εστιάσω, κύριε Πρόεδρε, σε ορισμένες προτεινόμενες ρυθμίσεις. 
Ξεκινώ από το άρθρο 5. Ένα σύγχρονο συνταγματικό κείμενο δεν μπορεί να μη συμπεριλαμβάνει πλέον διατάξεις που θα ορίζουν ένα συγκεκριμένο πλαίσιο λειτουργίας της τεχνητής νοημοσύνης. Οι δυνατότητες της εξελισσόμενης με ασύλληπτες ταχύτητες τεχνολογίας, εκτός από ευλογία για την ανθρωπότητα καθώς της επιτρέπει να αναβαθμίζει διαρκώς το βιοτικό της επίπεδο, ενέχουν και σαφείς κινδύνους. Ήδη, η παγκόσμια κοινότητα έχει βρεθεί αντιμέτωπη με απειλές που προκαλεί η επαναστατική αυτή επινόηση, σε σημείο που το ψεύδος νοθεύει την αλήθεια, η παραπλάνηση έχει καταστεί ρουτίνα, ευαίσθητες κρατικές και ιδιωτικές υποδομές υπονομεύονται από αόρατα κέντρα. Η απάντηση σε αυτό το νέο περιβάλλον πρέπει να είναι κατοχυρωμένη στο ανώτατο νομικό επίπεδο, που δεν είναι άλλο από το ίδιο το Σύνταγμα. 
Θα σταθώ επίσης στα άρθρα 14 και 15, κυρίως σε ό,τι αφορά στην προστασία του λειτουργήματος του δημοσιογράφου. Η ελευθερία του Τύπου σε μία εποχή επικίνδυνης συγκέντρωσης των μέσων ενημέρωσης σε μεγάλα οικονομικά συμφέροντα, είναι κρίσιμο ζήτημα δημοκρατίας. Γι’ αυτόν τον λόγο και είμαστε υποχρεωμένοι να την υπερασπιστούμε, υψώνοντας ισχυρά τείχη γύρω από την ανεξάρτητη δημοσιογραφία. 
[bookmark: _Hlk234436186]Συνεχίζω με το άρθρο 16 το οποίο έχει υψηλή σημειολογική, αλλά και ουσιαστική αξία. Η προστασία της ελληνικής γλώσσας στην εποχή της παγκοσμιοποίησης, της λεξιπενίας και των greeklish, είναι ζωτική ανάγκη για την επιβίωση του ιδίου του έθνους. Αλλά κάτι ακόμη περισσότερο. Γιατί η ελληνική γλώσσα, με ιστορική διαδρομή άνω των τριών χιλιάδων ετών, η γλώσσα των ομηρικών επών, η γλώσσα του Αριστοτέλη, των Ευαγγελίων, των πατέρων της Εκκλησίας, η γλώσσα των δημοτικών μας τραγουδιών, η γλώσσα του Σολωμού, του Σεφέρη και του Ελύτη, είναι φορέας ενός οικουμενικού πολιτισμού. Και ως τέτοια αναγνωριζόταν από τα χρόνια των ελληνιστικών βασιλείων της Ρωμαϊκής Αυτοκρατορίας, της Αναγέννησης και του Διαφωτισμού. Γι’ αυτό και η ευθύνη μας είναι οικουμενική. Η γλωσσική μας συρρίκνωση είναι εξίσου σημαντική απειλή με τη δημογραφική μας απίσχναση. 
Όσον αφορά την Ελληνική σημαία, το σύμβολο της εθνικής μας υπόστασης, οφείλουμε να αποδίδουμε τον δέοντα σεβασμό, τιμώντας έτσι όσους θυσίασαν τη ζωή τους για την ελευθερία της πατρίδας. Τα αίσχη παλαιότερων ετών με την καύση της σημαίας δεν πρέπει να τα δούμε ποτέ ξανά. 
Στο ίδιο άρθρο έχουμε το ζήτημα της ανώτατης εκπαίδευσης. Αναμφίβολα πρόκειται για μια συζήτηση δεκαετιών, η οποία υπονομεύτηκε, δυστυχώς, από την εμμονική στάση κομμάτων της Αντιπολίτευσης, την ίδια στιγμή που η ιδιωτική ανώτατη εκπαίδευση εδραιώθηκε σε ολόκληρο τον κόσμο, ακόμη και σε ανελεύθερα καθεστώτα, με ό,τι αυτό συνεπάγεται για τα οικονομικά και εκπαιδευτικά οφέλη που προσκόμισαν από την ανάπτυξη αυτού του τομέα. Αντιστρόφως, στην Ελλάδα όχι μόνο δεν μπορέσαμε να προσελκύσουμε αλλοδαπούς φοιτητές, αλλά συνεχίσαμε να στέλνουμε Ελληνόπουλα στο εξωτερικό, που εκτός των οικονομικών βαρών που συνεπαγόταν αυτή η επιλογή για τους γονείς τους, διευκόλυνε τη μόνιμη εγκατάστασή τους εκτός Ελλάδος. 
Η Νέα Δημοκρατία, με σταθερή στάση και σε αυτό το ζήτημα, έχει ήδη νομοθετήσει την ίδρυση μη κερδοσκοπικών, μη κρατικών πανεπιστημίων, ως παραρτήματα ξένων πανεπιστημίων. Τώρα είναι η ευκαιρία το τοπίο να ξεκαθαρίσει, επιτρέποντας σαφώς τη δημιουργία ιδιωτικών πανεπιστημίων. Κύριε Πρόεδρε, προφανώς στις προτεινόμενες διατάξεις πρέπει να συμπεριληφθούν ασφαλιστικές δικλείδες που θα αποτρέψουν την αυθαιρεσία στο πρόγραμμα σπουδών, αλλά και σε πιθανές λειτουργίες που θα μπορούσαν να υπονομεύσουν την εθνική μας ταυτότητα, την κοινωνική σταθερότητα και τα κρατικά μας συμφέροντα. 
Έρχομαι τώρα στο άρθρο 24 και σε ένα ακόμη επίκαιρο ζήτημα, αυτό της κλιματικής αλλαγής και την αποτελεσματική διαχείριση των υδάτινων πόρων, που δυστυχώς βιώνουμε με ένταση τα τελευταία χρόνια. Η ιδιαίτερη πατρίδα μου, η Θεσσαλία, έχει δοκιμαστεί επανειλημμένως και πολλαπλώς, ενώ το πρόβλημα της διαχείρισης των υδάτινων πόρων είναι κομβικό για την πρωτογενή μας παραγωγή. Τα θέματα αυτά δεν είναι δευτερεύοντα, αλλά υπαρξιακά για το παρόν και το μέλλον των σύγχρονων κοινωνιών. 
Σχετικά με το άρθρο 41 και την ανάγκη ομαλής λειτουργίας του πολιτεύματος, ορθώς τίθεται το ζήτημα της διεξαγωγής των βουλευτικών εκλογών κατά τα προβλεπόμενα από το Σύνταγμα διαστήματα. Οι συχνές εκλογικές αναμετρήσεις έχουν ως αποτέλεσμα την αναστάτωση της πολιτικής, κοινωνικής και οικονομικής δραστηριότητας. Αντιθέτως, η ολοκλήρωση των κοινοβουλευτικών θητειών δημιουργεί πάντοτε περιβάλλον εμπιστοσύνης και σταθερότητας. Για τον λόγο αυτό είναι φρόνιμο να καταργηθεί η δυνατότητα διάλυσης της Βουλής με την επίκληση εθνικού θέματος από την κυβέρνηση. 
Το άρθρο 86 περί ευθύνης υπουργών, παρά την προφανή πρόθεση του νομοθέτη να προστατεύσει τα μέλη του Υπουργικού Συμβουλίου από εσκεμμένες προσπάθειες υπονόμευσης που θα ματαίωναν το έργο τους, με την προβλεπόμενη διαδικασία δεν πείθει για το αδιάβλητό της, γι’ αυτό και η αναθεώρησή του είναι εκ των ων ουκ άνευ. 
Τέλος, είναι κομβικής σημασίας τα άρθρα που αφορούν τη δικαιοσύνη και τη διαδικασία εκλογής της ηγεσίας της. Οι επιθέσεις που έχει δεχθεί η τρίτη εξουσία από πολλές πλευρές τα τελευταία χρόνια έχουν δημιουργήσει ένα άκρως αρνητικό περιβάλλον για το κύρος της δικαιοσύνης, που συνιστά υπονόμευση του δημοκρατικού πολιτεύματος. Η αποκατάσταση της εμπιστοσύνης της κοινωνίας προς το Δικαστικό Σώμα είναι πρώτιστο στο καθήκον από πλευράς του Κοινοβουλίου και ως τέτοιο οφείλουμε να το προσεγγίσουμε. 
Με αυτές τις σκέψεις θα ήθελα να καλέσω την Αντιπολίτευση και δη την Αξιωματική, με πνεύμα συναίνεσης και λογικής, να στηρίξει την πρόταση αναθεώρησης του Συντάγματος γιατί πρόκειται για μία διαδικασία που ξεπερνά τις συγκυριακές κομματικές αντιπαραθέσεις και αντιπαλότητες. Η επιτυχής ολοκλήρωση της αναθεώρησης του Συντάγματος θα αποτυπώσει την ισχυρή βούλησή μας για το μέλλον της πατρίδας. Απέναντι σε αυτή την πρόκληση δεν επιτρέπεται καμία μικροψυχία. Χρειάζεται πολιτική οξυδέρκεια και γενναιότητα. Ελπίζω η Αντιπολίτευση να βρει αυτές τις αρετές και να στηρίξει την προτεινόμενη αναθεώρηση. 
Σας ευχαριστώ, κύριε Πρόεδρε.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Στέφανος Παραστατίδης από το ΠΑΣΟΚ. 
ΣΤΕΦΑΝΟΣ ΠΑΡΑΣΤΑΤΙΔΗΣ: Κυρίες και κύριοι συνάδελφοι, θέλω να θυμίσω στο Σώμα πως ξεκίνησε η συζήτηση για τη συνταγματική αναθεώρηση. Από το Βήμα αυτό ο Πρωθυπουργός, πριν από λίγους μήνες, κάλεσε δημόσια τον Αρχηγό της Αξιωματικής Αντιπολίτευσης σε μία απροκάλυπτη συναλλαγή. Τι είχε πει τότε; Δώσε μου συναίνεση για τα άρθρα που αφορούν τα πανεπιστήμια και τη μονιμότητα στο Δημόσιο και θα σου δώσω συναίνεση για το άρθρο 86 και την επιλογή της ηγεσίας της Δικαιοσύνης. Η δημόσια προτροπή του κ. Μητσοτάκη δεν ήταν συμπτωματική, δεν ήταν ευκαιριακή. Ήταν προϊόν της αντίληψής του για τους θεσμούς. Ο κ. Μητσοτάκης πιστεύει στο Σύνταγμα-συνάλλαγμα, όπου ο ηγεμόνας, κατά παραχώρηση, αποδίδει δικαιώματα και ελευθερίες. 
Εμείς πιστεύουμε στο Σύνταγμα-συμβόλαιο, ως μία πρωταρχική πράξη συλλογικού αυτοκαθορισμού, αλλά και ως μία πράξη ευθύνης απέναντι στην ιστορία. Ο Αριστόβουλος Μάνεσης αντιλαμβανόταν το Σύνταγμα ως την τεχνική της πολιτικής ελευθερίας, ένα Σύνταγμα που αναχαιτίζει την αυθαιρεσία της εξουσίας. Ο κ. Μητσοτάκης και η Νέα Δημοκρατία Αντιλαμβάνονται το Σύνταγμα ως δικαιολόγηση της εξουσίας τους, μιας εξουσίας συγκεντρωτικής, αδιαφανούς, αλαζονικής. 
Αυτή είναι η κεντρική ιδέα που διαπνέει και την παρούσα πρόταση της Νέας Δημοκρατίας. Διαβάζοντας την καταλαβαίνει εύκολα κάποιος ότι το ισοζύγιο ανάμεσα στην εξουσία και την ελευθερία ρέπει υπέρ της πρώτης. Αγωνία ελέγχου, συνταγματοποίηση αποτυχιών, αδιεξόδων και πυροτεχνημάτων, επί των οποίων ο κ. Μητσοτάκης ζητάει υποκριτικά συναίνεση, ενώ επανειλημμένα έχει αποδείξει ότι δεν την επιθυμεί. 
Αναζήτησε, άραγε, συναίνεση στο πρόσωπο του Προέδρου της Δημοκρατίας; Όχι βέβαια. Εκμεταλλευόμενος το νέο άρθρο 32 παράγραφος 4 του Συντάγματος, διόρισε μονάχα με τις ψήφους της παράταξης τον αρεστό του, αδειάζοντας την προηγούμενη επιλογή του στην Προεδρία του 2020, την κ. Σακελαροπούλου, η οποία τότε συγκέντρωσε ευρεία συναίνεση και πλειοψηφία. Κι αφού το έκανε, βγήκε έπειτα να προτείνει μία και μόνο εξαετή θητεία για τον Πρόεδρο της Δημοκρατίας. 
Αναζήτησε, άραγε, συναίνεση ο κ. Μητσοτάκης στην επιλογή των μελών της ΑΔΑΕ και της Αρχής Προστασίας Δεδομένων Προσωπικού Χαρακτήρα; Όχι βέβαια, καταπατώντας βασικούς κανόνες μαθηματικών με την αρωγή της Ελληνικής Λύσης. 
Αναζήτησε, άραγε, συναίνεση ο κ. Μητσοτάκης στο θέμα των πανεπιστημίων γνωρίζοντας την καθαρή δημόσια και συνεπή θέση του ΠΑΣΟΚ κατά της απαγόρευσης, αλλά υπέρ της ισχυρής ρύθμισης που θα διασφαλίζει απόλυτα τον μη κερδοσκοπικό χαρακτήρα των πανεπιστημίων; Όχι βέβαια. Πριν από δύο χρόνια, με το ν.5094/2024, δημιούργησε ένα θεσμικό μόρφωμα τα Νομικά Πρόσωπα Πανεπιστημιακής Εκπαίδευσης, παρακάμπτοντας το ισχύον άρθρο 16 του Συντάγματος και θεσμοθετώντας τη δυνατότητα λειτουργίας και ιδιωτικών παραρτημάτων αποκλειστικά και μόνο ξένων πανεπιστημίων και κερδοσκοπικού χαρακτήρα. 
Περισσεύουν, λοιπόν, τα παραδείγματα απαξίωσης, καταπάτησης και εργαλειοποίησης των θεσμών. Ο κ. Μητσοτάκης έκαψε κάθε γέφυρα συναίνεσης, υποτάχθηκε ολοσχερώς στην κομματική ιδιοτέλεια. 
Υπάρχει όμως, κυρίες και κύριοι συνάδελφοι και ένα ευρύτερο ζήτημα που δεν ακούστηκε όσο θα έπρεπε, κατά τη διάρκεια αυτής της Αναθεώρησης και το ζήτημα αυτό είναι το εξής: Ποια ακριβώς λειτουργία εξυπηρετεί το Σύνταγμα. Γιατί, αν δεν ξέρουμε ποια λειτουργία επιτελεί, πώς θα ξέρουμε ποιες διατάξεις θα τροποποιήσουμε προσθέτοντας ή αφαιρώντας; 
Το Σύνταγμα -και το κάθε Σύνταγμα- κάνει δύο πράγματα: Πρώτον, κατοχυρώνει τα δικαιώματα του ανθρώπου και δεύτερον, θεσπίζει τους θεμελιώδεις κανόνες και αρχές του πολιτεύματος, θέτοντας έτσι το πλαίσιο του πολιτικού ανταγωνισμού. Από εκεί και πέρα, ​​είναι στο χέρι της Βουλής και της Κυβέρνησης να ψηφίσουν νόμους και να εφαρμόσουν πολιτικές. 
Το Σύνταγμα δεν χαράσσει οικονομικές ή κοινωνικές πολιτικές ούτε και πρέπει να χαράσσει, γι’ αυτό ο αείμνηστος Σταύρος Τσακυράκης τόνισε την ανάγκη ύπαρξης ενός λιτού συντάγματος. Διότι, ό,τι βάζουμε στο Σύνταγμα, πέρα ​​από τα θεμελιώδη της κοινωνικής συνύπαρξης, το αφαιρούμε από την ύλη του δημοκρατικά νομιμοποιημένου νομοθέτη. Το δίνουμε ως ύλη, μέσω του ελέγχου της συνταγματικότητας, στον δικαστή. Δεν είναι, λοιπόν, το Σύνταγμα η λύση στις παθογένειες ή στις κρίσεις μας. Η πολιτική είναι η λύση. Και εδώ και επτά χρόνια παρακολουθούμε τον κ. Μητσοτάκη, κάθε φορά που αποτυγχάνει κυβερνητικά, να επικαλείται το Σύνταγμα. 
Κυρίες και κύριοι της Κυβέρνησης, όταν έρχεται ένα νέο σκάνδαλο προτείνετε την αναθεώρηση του άρθρου 86, αλλά τη σύσταση προανακριτικής για τους κ.κ. Βορίδη και Αυγενάκη δεν ξέρατε να την ψηφίσετε. Μας μιλάτε για θωράκιση της δημοκρατίας. Εσείς εδώ δεν τηρήσατε τα 3/5 για τον διορισμό των μελών των Ανεξάρτητων Αρχών.  Δεν τηρήσατε την πλειοψηφία που ορίζει το Σύνταγμα.  Ποια θωράκιση; Την τήρηση ψάχνουμε. Προτείνετε την εισαγωγή συνταγματικής καθιέρωσης της αξιολόγησης των δημοσίων υπαλλήλων. Μα, θέλει συνταγματική καθιέρωση η αξιολόγηση; Αύριο μπορείτε να την εφαρμόσετε. Αύριο! 
Γιατί δεν το κάνετε; Έχετε δε ήδη ψηφίσει τον νόμο για την αξιολόγηση από το 2022, νόμο που δεν τον εφαρμόζετε. Και λέτε τώρα να προσθέσουμε λέξεις στο Σύνταγμα, τάχα να φανείτε μεταρρυθμιστές. Όχι μεταρρυθμιστές δεν είστε, οι χειρότεροι παλαιοκομματικοί είστε. 
Βάζετε -καλώς- στο Σύνταγμα ότι η τεχνητή νοημοσύνη οφείλει να υπηρετεί την ελευθερία του ατόμου και την αξία του ανθρώπου, αλλά για την παραίτηση του κ. Χανιώτη που κατήγγειλε την έλλειψη εθνικής στρατηγικής στην έρευνα, δεν είπατε κουβέντα. Και εκεί το Σύνταγμα σας έφταιγε; Προτείνω την επόμενη φορά να βάλετε στο Σύνταγμα και το να είμαστε όλοι πλούσιοι και υγιείς.  
Όποιος δεν θέλει να λύσει κάτι, λέει ότι θα το βάλει στο Σύνταγμα και προβαίνει σε μεγαλόστομες εξαγγελίες, εκφυλίζοντας έτσι το πιο θεμελιώδες από τα νομοθετικά μας κείμενα. Το πιο κρίσιμο για την κοινωνική μας ύπαρξη το κάνει όμηρο της επικοινωνίας της Κυβέρνησης, το υποτάσσει στην πολιτική συγκυρία. Και είναι ακριβώς η αναγνώριση της αξίας του Συντάγματος που πρέπει να μας κάνει να απέχουμε και από το να επικαλούμαστε -από το να επικαλούμαστε μάλλον- με ευκολία ως αίτιο αποτυχιών και βεβαίως, από το να εξαγγέλλουμε εύκολες, πληθωριστικές προτάσεις αναθεώρησης.  
Δεν μας ορίζει κάποιος περιορισμός του Συντάγματος από το να κάνουμε τις μεγάλες αλλαγές που έχει ανάγκη η χώρα, ούτε υπάρχουν στη βούλησή μας να δράσουμε θεσμικά δεσμά ή θεσμικά πεπρωμένα. Ο Σενέκας γράφει κάπου «Δεν είναι επειδή τα πράγματα είναι δύσκολα που δεν τολμάμε, αλλά επειδή δεν τολμάμε, τα πράγματα είναι δύσκολα». Οι μεγάλες αλλαγές δεν έχουν ανάγκη το Σύνταγμα ούτε επιτρέπεται όσοι τις φοβούνται να το επικαλούνται ως άλλοθι για την απραξία τους. Την πολιτική, τη βούληση και το σχέδιο έχουν ανάγκη, αλλά αυτά είναι αντικείμενο μιας άλλης συζήτησης, αυτής που δεν γίνεται και δεν θέλετε να γίνει». 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Αρετή Παπαϊωάννου, ανεξάρτητη Βουλευτής. Θα ακολουθήσει ο κ. Χριστοδουλάκης από το ΠΑΣΟΚ. 
Απευθυνόμενος στο Σώμα, ζητώ την έγκρισή σας και κυρίως την έγκριση των υπολοίπων ομιλητών ως προς τον κ. Κατσώτη. Επειδή του παρουσιάστηκε κάποια επείγουσα υποχρέωση, ζητώ να προταχθεί έναντι του κ. Κόνσολα, του κ. Υψηλάντη,  του κ. Παπαδάκη και του κ. Δημητροκάλλη, που είναι οι συνάδελφοι που θα μιλήσουν μετά. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Σας ευχαριστώ.
Παρακαλώ, κυρία Παπαϊωάννου, έχετε τον λόγο. 
ΑΡΕΤΗ ΠΑΠΑΪΩΑΝΝΟΥ: Το Σύνταγμα αποτελεί τον θεμελιώδη και ανώτατο νόμο του κράτους, τον καταστατικό χάρτη που συμπυκνώνει τις αξίες, τις δημοκρατικές κατακτήσεις και τους θεσμικούς συσχετισμούς μιας πολιτείας. Ως το κατ’ εξοχήν θεμέλιο της έννομης τάξης, οφείλει να εγγυάται τη σταθερότητα του πολιτεύματος, την αδιάβλητη διάκριση των εξουσιών και την προστασία των θεμελιωδών δικαιωμάτων  απέναντι στην κρατική αυθαιρεσία. 
Ωστόσο, το Σύνταγμα δεν είναι ένα στατικό ή αποστεωμένο κείμενο. Η εξέλιξη της κοινωνίας, η τεχνολογική πρόοδος και η εμπειρία από τη συνταγματική πράξη αναδεικνύουν αναπόφευκτα νέα ζητήματα ακούσια συνταγματικά κενά ή φαινόμενα καταστρατήγησης των διατάξεών του από την εκάστοτε πλειοψηφία. 
Έτσι, η κατά καιρούς τροποποίηση και επικαιροποίησή του είναι αναγκαία, προκειμένου το Σύνταγμα να ανταποκρίνεται στις σύγχρονες προκλήσεις. Όμως, κύριοι, η αναθεωρητική διαδικασία οφείλει να διαπνέεται από πνεύμα υπερκομματικής συναίνεσης και διαφάνειας, να εξασφαλίζει ότι ο καταστατικός χάρτης παραμένει ζωντανός εγγυητής του κράτους δικαίου και της κοινωνικής συνοχής, να είναι μακριά από τις σκοπιμότητες αυτών που έχοντας κάποια πλειοψηφία, με προφανή τρόπο επιδιώκουν την αλλαγή της θεσμικής τάξης, με σκοπό το ευκαιριακό ίδιο κομματικό όφελος. Σήμερα πραγματικά υπάρχει ανάγκη αποκατάστασης του κράτους δικαίου. Υπάρχει ανάγκη ενίσχυσης της διαφάνειας στη δημόσια ζωή, θωράκισης των δικαιωμάτων, πολύ περισσότερο τώρα, στην ψηφιακή εποχή. Και αυτό θα γίνει μόνο με τη διασφάλιση μιας αυθεντικά συναινετικής διαδικασίας αναθεώρησης και χωρίς συναλλαγές. 
Η επιλογή του τρόπου και του χρόνου έναρξης της αναθεωρητικής διαδικασίας δεν ήταν ό,τι καλύτερο.  Η διεξαγωγή μιας τόσο κορυφαίας θεσμικής συζήτησης εν μέσω θέρους και με διαδικασίες fast track είναι ξεκάθαρο ότι εργαλειοποιεί το Σύνταγμα προς εξυπηρέτηση σχεδιασμών. 
Ας μην ξεχνάμε αυτό που έγινε το 2019, που η κοινοβουλευτική Πλειοψηφία αξιοποίησε τις υπερπλειοψηφίες της προτείνουσας Βουλής, για να επιβάλλει μονοκομματικές επιλογές στην Αναθεωρητική, όπως την εκλογή του Προέδρου της Δημοκρατίας με απλή πλειοψηφία στο γνωστό άρθρο 32. 
Για να μιλήσω λίγο πιο συγκεκριμένα, είναι θετική η πρόταση που έγινε συγκεκριμένα από το ΠΑΣΟΚ, η διαπίστωση δηλαδή της ανάγκης Αναθεώρησης στην πρώτη Βουλή να γίνεται με την απόλυτη πλειοψηφία εκατό πενήντα ενός Βουλευτών, ενώ η τελική έγκριση του περιεχομένου των διατάξεων στη δεύτερη Αναθεωρητική Βουλή να απαιτεί γι’ αυτό τον λόγο υποχρεωτικά αυξημένη πλειοψηφία 3/5. Γι’ αυτό το λόγο και εγώ επιλέγω να μην υπερψηφίσω ακόμη και τις διατάξεις στις οποίες δεν διαφωνώ και εννοώ σε αυτή τη φάση. 
Και μιας που αναφέρθηκα στο ΠΑΣΟΚ, μίλησα προηγουμένως και με τον κ. Δουδωνή για το άρθρο 90, που αφορά στην ηγεσία της Δικαιοσύνης. Προτείνεται η συγκρότηση δεκαεννιαμελούς ειδικής μικτής επιτροπής με συμμετοχή του Προέδρου της Βουλής, εννέα Βουλευτών, τριών καθηγητών Νομικής, του Προέδρου και δύο μελών της Ολομέλειας των Δικηγορικών Συλλόγων και τριών δικαστών. Εγώ θα ήθελα να επισημάνω ότι οι εννέα Βουλευτές θα πρέπει να μην είναι ένας απόλυτος και σταθερός αριθμός. 
Θα πρέπει να προβλέπεται τουλάχιστον ένας Βουλευτής από κάθε κόμμα και ένας από τους τυχόν ανεξάρτητους, αν είναι περισσότερα τα κόμματα, ώστε να εκπροσωπούνται όλοι οι πολίτες και ενδεχομένως εις βάρος των τριών καθηγητών να γίνουν δύο ή δεν ξέρω, οτιδήποτε. Δηλαδή έτσι θα πρότεινα, αν μπορούσα να συμμετέχω σε αυτή την πρόταση. 
Επίσης, αντί του προέδρου και των δύο μελών της ολομέλειας των δικηγορικών συλλόγων, θα ήταν δίκαιο και περισσότερο αντιπροσωπευτικό να περιλαμβάνει η επιτροπή τον πρόεδρο και ένα μέλος της ολομέλειας των δικηγορικών συλλόγων, καθώς και τον πρόεδρο της συντονιστικής των συμβολαιογράφων, οι οποίοι, ως σημαντικότατοι λειτουργοί της δικαιοσύνης και υπαγόμενοι και πειθαρχικά στις δικαστικές αρχές εν μέρει -συμμετέχει κάποιο μέλος δηλαδή στα πειθαρχικά τους- έχουν κάθε δικαίωμα και γνώση να συμμετάσχουν σε αυτή την εκλογή. 
Ή να θεσμοθετηθεί θα πρότεινα -δηλαδή αν μπορούσε να περάσει κάτι τέτοιο και να συμμετέχω- σαν υποχρεωτική συμμετοχή και με αφαίρεση ενός δικηγόρου και του προέδρου της συντονιστικής των συμβολαιογράφων. Κλείνω με τις παρατηρήσεις αυτές. 
Στο άρθρο 102 θα πρέπει πιστεύω να ενισχυθεί η διοικητική και οικονομική αυτοτέλεια των ΟΤΑ και οπωσδήποτε να εισαχθούν θεσμοί άμεσης δημοκρατίας με τοπικά δημοψηφίσματα, τα οποία όμως θα είναι δεσμευτικά. Η αρχή της αποκέντρωσης, της πραγματικής αποκέντρωσης, αποτελεί μια θεμελιώδη οργανωτική αρχή του Ελληνικού Συντάγματος και έτσι θα πρέπει να παραμείνει και να ενδυναμωθεί. 
Η αποκέντρωση υπάρχει για έναν σπουδαίο κοινωνικό σκοπό, τη μεγαλύτερη και αμεσότερη συμμετοχή των πολιτών στη λήψη αποφάσεων για θέματα τοπικού ενδιαφέροντος, τα οποία πολύ συχνά αγνοεί ή υποβιβάζει η κεντρική πολιτική εξουσία. 
Και ενώ είναι πολύ σημαντική η θωράκιση και η ενδυνάμωση του ρόλου της περιφερειακής εξουσίας απέναντι στη συγκέντρωση της κρατικής εξουσίας, οι προτεινόμενες μεταβολές στα άρθρα 101 και 101Α στοχεύουν και οδηγούν στη σταδιακή αποδυνάμωση των περιφερειακών θεσμών και την ενίσχυση του συγκεντρωτικού χαρακτήρα του κράτους. 
Η προτεινόμενη αναθεώρηση σε αυτό το σημείο δεν συνοδεύεται κατ’ εμένα από συνταγματικές εγγυήσεις ουσιαστικής κατοχύρωσης της αυτοδιοίκησης, ούτε κατοχυρώνει με σαφήνεια και καθαρότητα τη μεταφορά αρμοδιοτήτων προς τους Οργανισμούς Τοπικής Αυτοδιοίκησης. Αυτό θα πρέπει να αποσαφηνιστεί και να μην αφεθεί στον κοινό νομοθέτη.
Είναι πασιφανές ότι στις μέρες μας υπάρχει κατάλυση της διάκρισης των εξουσιών. Ζούμε εδώ μέσα κάθε μέρα την αλαζονεία της εκτελεστικής εξουσίας, η οποία έχει καταφέρει να απαξιώσει τη νομοθετική εξουσία και τον ρόλο των Βουλευτών. Δεν υπάρχει ουσιαστική συζήτηση, δεν υπάρχει πραγματικός έλεγχος και επεξεργασία στα νομοσχέδια που έρχονται για ψήφιση. Υπάρχει επίσης, με τον ένα ή με τον άλλο τρόπο, επηρεασμός της δικαστικής εξουσίας. 
Η διάκριση των εξουσιών όμως είναι προαπαιτούμενο της δημοκρατίας. Χωρίς διάκριση των εξουσιών δεν μπορεί να υπάρξει δημοκρατία. Καλούμαστε λοιπόν, αντί να στηρίζουμε μια διαδικασία που κατατείνει στην περαιτέρω συγκέντρωση και αλληλοεπικάλυψη των εξουσιών, να δημιουργήσουμε ένα ολοκληρωμένο θεσμικό αντίβαρο, που ενισχύει τη λογοδοσία της εκτελεστικής εξουσίας, κατοχυρώνει τα δημόσια αγαθά, διευρύνει τα δικαιώματα των πολιτών και επιδιώκει τη μέγιστη δυνατή, συναινετική υπερπλειοψηφία πάνω στην ουσία των ρυθμίσεων κατά την επόμενη αναθεωρητική Βουλή. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Εμμανουήλ Χριστοδουλάκης από το ΠΑΣΟΚ. 
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Κυρίες και κύριοι συνάδελφοι, συζητάμε σήμερα για την έναρξη της διαδικασίας στην Ολομέλεια της Συνταγματικής Αναθεώρησης. 
Ξεκινώντας να μιλάμε για το Σύνταγμα, πρέπει να κάνουμε σαφές ότι δεν είναι μια διαδικασία που αφορά ένα ακόμα απλό νομοσχέδιο το οποίο σήμερα βρίσκεται υπό συζήτηση. Το Σύνταγμα είναι η βίβλος της δημοκρατίας και ακριβώς ως τέτοια πρέπει και εμείς να την αντιμετωπίζουμε. Υπάρχει για να θωρακίζει και να εγγυάται την εμπιστοσύνη με την κοινωνία, την αξιοπιστία του πολιτικού συστήματος, τη διαφάνεια, τη λογοδοσία, τη συνέπεια, τη συνέχεια του κράτους και φυσικά την προστασία εκείνων που το έχουν πραγματικά ανάγκη και φυσικά πρέπει να είναι πεδίο συναίνεσης και συνεννόησης. 
Η συναίνεση και η συνεννόηση, όμως, έχει και ορισμένες προϋποθέσεις. Πολλές. Εγώ θα πω τρεις. Πρώτον, η προϋπόθεση του χρόνου. Αν είναι ειλικρινές το αίτημα συναίνεσης επί της συνταγματικής διαδικασίας, προκύπτει μια πολύ απλή απορία. Γιατί δεν ήρθε η συζήτηση αυτή με χρόνο μπροστά, για παράδειγμα στις 25 Νοεμβρίου του 2024, που μπορούσε να έρθει γιατί έληξε η πενταετία από την προηγούμενη συνταγματική διαδικασία, και επελέγη να έλθει εν μέσω, όπως λένε τα ίδια τα στελέχη της Νέας Δημοκρατίας, προεκλογικής περιόδου και κυρίως εν μέσω καλοκαιριού, με τον ένα μήνα μεταξύ των ψηφοφοριών να μετράει το διάστημα που η Βουλή είναι κλειστή.
Δεύτερη προϋπόθεση, η συμμετοχή με συγκεκριμένες θέσεις, όχι μόνο για το ποια άρθρα θέλει να ανοίξει ο καθένας, αλλά για το τι ακριβώς προτείνει επί του περιεχομένου των αλλαγών. Και όταν λέμε ακριβώς, εννοούμε αυτό που κάνει το ΠΑΣΟΚ, συγκεκριμένα, πού μπαίνει το κάθε κόμμα, πού μένει η κάθε τελεία, πού είναι η κάθε λέξη. Γιατί κάθε ένα από αυτά στο Σύνταγμα αλλάζει και τη φυσιογνωμία του νομοθετήματος. 
Και τρίτη προϋπόθεση η συναίνεση και η οποιαδήποτε διαδικασία συνεννόησης να αφορά την Αναθεωρητική Βουλή, εκείνη δηλαδή που ξαναγράφει το περιεχόμενο και τις λέξεις του Συντάγματος. Δεν υπάρχει μεγαλύτερη μορφή λαϊκισμού από αυτήν που ασκεί η Νέα Δημοκρατία τις τελευταίες εβδομάδες, επιδιώκοντας τεχνητά να προσομοιάσει τη διαδικασία που ανοίγει τα άρθρα με εκείνη που αναθεωρεί το περιεχόμενο του Συντάγματος, λέγοντας σε εκείνους που δεν καταλαβαίνουν προφανώς «Παιδιά, είναι το ίδιο να ψηφίζεις τώρα ή να ψηφίζεις μετά». Αυτή είναι η μεγαλύτερη επιτομή και έκφραση του λαϊκισμού, ειδικά στη συνταγματική διαδικασία και απευθύνεται ακριβώς εκείνους που δεν ξέρουν ποιες είναι οι προϋποθέσεις των αυξημένων πλειοψηφιών των 180 στην Αναθεωρητική Βουλή. 
Γι’ αυτό εμείς ξεκινάμε τη συζήτηση από την αναθεώρηση του άρθρου 110 και λέμε το εξής πολύ απλό, να μην μπορεί κανένα κόμμα μόνο του, ούτε το ΠΑΣΟΚ που θα είναι στην κυβέρνηση την επόμενη φορά, να αλλάξει μόνο του το Σύνταγμα, ακριβώς γιατί πρέπει να είναι πεδίο σύγκλισης ευρύτερων πολιτικών και κομματικών δυνάμεων. 
Έρχομαι στο άρθρο 86. Υπάρχει ένα ζήτημα εκεί έξω που αφορά τα αιτήματα λογοδοσίας του πολιτικού συστήματος και το δίκαιο ή άδικο ως αντίληψη του κόσμου περί μη απόδοσης ευθυνών. Εμείς λοιπόν για τον νόμο περί ευθύνης υπουργών λέμε ότι πρέπει να αποσυνδεθεί εντελώς από τη νομοθετική εξουσία και τη Βουλή, δηλαδή να αντικατασταθεί η Προανακριτική Επιτροπή και το Δικαστικό Συμβούλιο από ειδικό συμβούλιο, στο οποίο θα συμμετέχει ένας πρόεδρος εφετών και δύο εισαγγελείς εφετών με κλήρωση. Γιατί; Γιατί η ουσία είναι ότι εμείς εμπιστευόμαστε τη δικαιοσύνη πιο πολύ από ό,τι εμπιστευόμαστε εσάς και πιο πολύ από ό,τι εμπιστευόμαστε εμάς. 
Η διαφορά ποια είναι; Ότι η Νέα Δημοκρατία στην πρότασή της λέει: άσκηση δίωξης με απόφαση της Βουλής με την απόλυτη πλειοψηφία. Συγγνώμη, αλλά πόσο υποκριτικό είναι το αίτημα της αλλαγής του άρθρου 86, όταν πάλι για οποιαδήποτε παραπομπή για εσάς θα αποφασίζει πάλι η εκάστοτε κοινοβουλευτική πλειοψηφία; Μάλλον θα θυμηθούμε τα περσινά, όπου ένα χρόνο πριν, συν επτά μέρες, 30 Ιουλίου, οι επιστολικές ψήφοι της Ολομέλειας συνέβαλαν στο να μην παραπεμφθούν δύο Υπουργοί της Νέας Δημοκρατίας για τυχόν ευθύνες για το σκάνδαλο του ΟΠΕΚΕΠΕ. 
Άρθρο 90, ηγεσία της δικαιοσύνης. Όταν μιλάμε για τη θωράκιση της διάκρισης των εξουσιών, πρέπει να το αποδεικνύουμε και στην πράξη. Εμείς λοιπόν λέμε ότι φεύγει η αρμοδιότητα από το Υπουργικό Συμβούλιο και ανατίθεται σε ειδικό σώμα, δεκαεννιά μέλη, Πρόεδρος Βουλής, εννέα Βουλευτές, τρεις καθηγητές πρώτης βαθμίδας νομικών μαθημάτων νομικών σχολών δημοσίων πανεπιστημίων, πρόεδρος και δύο μέλη της ολομέλειας των προέδρων των δικηγορικών συλλόγων και τρεις δικαστές του οικείου δικαστηρίου. Γιατί; Για να αποσυνδεθεί ακριβώς η διαδικασία επιλογής της ηγεσίας της Δικαιοσύνης από οποιαδήποτε σχέση εξάρτησης επί οποιασδήποτε υφιστάμενης πλειοψηφίας.
Τι λέει η Νέα Δημοκρατία; Λέει ότι γι’ αυτό θα αποφασίζει πάλι Ειδική Κοινοβουλευτική Επιτροπή, προφανώς -εικάζω-, με αναλογικότητα των συσχετισμών των κοινοβουλευτικών δυνάμεων. Άρα, τι μας λέει; Ότι αντί να αποφασίζουν το Υπουργικό Συμβούλιο και η Κυβέρνηση, θα αποφασίζει η εκάστοτε κυβερνητική πλειοψηφία. Τόση διάκριση εξουσιών είχαμε πάρα πολύ καιρό να δούμε!
Άρθρο 16. Λέμε δυο πράγματα καθαρά:
Πρώτον, παρέμβαση για την ενίσχυση των δημόσιων πανεπιστημίων με όρους επάρκειας των πόρων τους, για να μπορούν και θεσμικά να θωρακίσουν τη λειτουργία τους.
Δεύτερον, ανάγκη ρύθμισης του καθεστώτος της μη δημόσιας τριτοβάθμιας εκπαίδευσης. 
Εμείς λέμε μη κρατικά, μη κερδοσκοπικά πανεπιστήμια, ώστε κάθε πλεονασματικός προϋπολογισμός του Ιδρύματος υποχρεωτικά να επανεπενδύεται. Πού; Στις υποδομές, στο campus, στην έρευνα, στο ακαδημαϊκό προσωπικό, στη μείωση των διδάκτρων, στις υποτροφίες που κάποιος μπορεί να δικαιούται. Ακριβώς γιατί κάθε ένα ευρώ, το οποίο μπαίνει ως κέρδος στην τσέπη του ιδιώτη-«επενδυτή» -για τη Νέα Δημοκρατία- είναι ένα ευρώ που λείπει από όλα ακριβώς αυτά. 
Πρέπει να απαντήσουμε σε ένα ερώτημα, στο οποίο δεν απαντάει η Νέα Δημοκρατία, βάζοντας μόνο τον όρο της ιδιωτικότητας του χαρακτήρα των πανεπιστημίων, για το αν θέλουμε τα πανεπιστήμιά μας να είναι ένας μηχανισμός κοινωνικής κινητικότητας ή ένα πεδίο κερδοφορίας και αν θέλουμε να είναι προς όφελος των επενδυτών ή προς όφελος της γνώσης και του κοινωνικού συνόλου.
 Άρθρο 5Α, που προσθέτουμε εμείς: Συνταγματική κατοχύρωση της «Διαύγειας». Να μην μπορεί κανείς να την παραβιάσει, όπως προσπάθησαν κάποιοι να κάνουν, για παράδειγμα, μέσω του Υπουργείου Διοικητικής Μεταρρύθμισης, την 1η Οκτωβρίου του 2013, με νόμο που έφεραν στη διαβούλευση, που με δύο παραγράφους παραβίαζε την ουσία της «Διαύγειας». Υπουργός τότε, που έφερε το νομοσχέδιο αυτό στη διαβούλευση, Κυριάκος Μητσοτάκης. Να μην μπορεί ξανά κανείς να παραβιάσει τη διαφάνεια και την ανάγκη ο κάθε Έλληνας πολίτης να ξέρει πού πηγαίνουν τα λεφτά των Ελλήνων φορολογουμένων. 
Άρθρο 21Α: Ζητούμε τη συνταγματική κατοχύρωση του δικαιώματος στην άμβλωση. Κανείς να μην μπορεί ποτέ να παίξει παιχνίδια με το δικαίωμα της αυτοδιάθεσης του γυναικείου σώματος. 
Άρθρο 24: Μαζί με μια σειρά από διατάξεις που αφορούν την περιβαλλοντική προστασία ή την ισότιμη πρόσβαση σε καθαρή ενέργεια βάζουμε κάτι κρίσιμο, που είναι η συνταγματική κατοχύρωση του χαρακτήρα του νερού ως δημόσιο και κοινωνικό αγαθό. Απαιτείται ειδικά σήμερα, που αύριο το πρωί μπαίνει στις Επιτροπές της Βουλής νομοσχέδιο που κάνει ένα ακόμα μικρό ή μεγαλύτερο βηματάκι για το ανοικτό πεδίο της εμπορευματοποίησης της χρήσης και διαχείρισης του νερού. Αν είμαστε ειλικρινείς στη ρητορική μας, για να θωρακίσουμε το δημόσιο και κοινωνικό του χαρακτήρα, το Σύνταγμα είναι το πεδίο, για να το αποδείξουμε αυτό στην πράξη. 
Εμείς με τις προτάσεις μας λέμε ότι την απαιτούμενη συνεννόηση  θα την επιδιώξουμε στην επόμενη Βουλή, ακόμα και αν είμαστε εμείς κυβέρνηση!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδος. 
ΧΡΗΣΤΟΣ ΚΑΤΣΩΤΗΣ: Ευχαριστώ τους συναδέλφους για τη διευκόλυνση.
Κύριοι, το Σύνταγμα εκφράζει την εξουσία της κυρίαρχης τάξης, αυτό το βάρβαρο σύστημα της εκμετάλλευσης. Κάθε Αναθεώρηση ενσωματώνει νέες απαιτήσεις της αστικής τάξης για τη θωράκιση της εξουσίας και την ένταση της εκμετάλλευσης. 
Δεν μπορεί να υπάρχει ισότητα στους νόμους, όπως αναφέρεται στα ατομικά και κοινωνικά δικαιώματα. Είναι ψεύτικη η αντιπαράθεση όλων των κομμάτων του κεφαλαίου για το ποιος διευρύνει και υπερασπίζεται τα ατομικά και κοινωνικά δικαιώματα. Ούτε τα διευρύνετε ούτε τα υπερασπίζεστε. Όλοι τα «πετσοκόβετε» και τα  προσαρμόζετε στις ανάγκες των μονοπωλιακών ομίλων, ιδιαίτερα σε αυτήν την περίοδο της πολεμικής προετοιμασίας και εμπλοκής στις ιμπεριαλιστικές επεμβάσεις, με ελεύθερες οικονομικές ζώνες, χωρίς καν δηλαδή δικαιώματα στους εργαζόμενους, με 13ωρη εργασία και με ακόμα πιο σκληρή εκμετάλλευση. 
Τα ατομικά και κοινωνικά δικαιώματα στο εκμεταλλευτικό σύστημα είναι τόσα, όσα υποχρεώνεται η αστική τάξη να παραχωρήσει κάτω από τους σκληρούς ταξικούς αγώνες της εργατικής τάξης και του λαού, τα οποία είναι προσωρινά και τα παίρνει πίσω, όταν το κίνημα υποχωρεί και οι ανάγκες της αστικής τάξης το απαιτούν. 
Όλοι εσείς οι «ευρωλάγνοι» επικαλείστε τον Χάρτη Θεμελιωδών Δικαιωμάτων της Ευρωπαϊκής Ένωσης, τις αποφάσεις της και τις βέλτιστες πρακτικές. Η φθηνή εργατική δύναμη, η δουλειά σύμφωνα με τις ανάγκες της παραγωγής, η διαρκής μείωση της χρηματοδότησης στην υγεία, την παιδεία, την κοινωνική πρόνοια, την κοινωνική ασφάλιση, η καταστολή των αγώνων και το ζεστό χρήμα στους επιχειρηματικούς ομίλους από τη ληστεία του λαού, αυτές είναι οι βέλτιστες πρακτικές! Ο λαός, ίσα-ίσα, να επιβιώνει με ελάχιστο εισόδημα, ελάχιστη σύνταξη, ελάχιστες παροχές υγείας, πρόνοιας, παιδείας, περιστολή συνδικαλιστικών και κοινωνικών δικαιωμάτων.
Η πρότασή σας να συνταγματοποιηθούν οι δημοσιονομικοί «κόφτες» οδηγεί τα ελάχιστα να γίνονται ακόμα πιο ελάχιστα. Ελάχιστα για τους πολλούς, για να εξασφαλιστούν πολλά για τους λίγους! Ό,τι μπαίνει εμπόδιο στην καπιταλιστική ανάπτυξη το τσακίζετε!
Το άρθρο 21 λέει ότι η μητρότητα και η παιδική ηλικία τελούν υπό την προστασία του κράτους. Αλήθεια, πιστεύει κανείς ότι προστατεύονται; Δεν έχετε ακούσει ότι οι επιχειρηματικοί όμιλοι υποχρεώνουν τις νέες κοπέλες να δεσμευτούν ότι δεν θα μείνουν έγκυες και σε αντίθετη περίπτωση η σχέση εργασίας θα λυθεί; Δεν έχετε ακούσει τον πόλεμο που δέχονται, για να παραιτηθούν; 
Ποια προστασία, αλήθεια, παρέχει το κράτος στην παιδική ηλικία, όταν χιλιάδες παιδιά είναι εκτός παιδικών σταθμών, εκτός της διαδικασίας κοινωνικοποίησης; Ποια είναι η προστασία, όταν ένας από τους δύο γονείς σταματά την εργασία του γιατί δεν υπάρχουν παιδικοί σταθμοί; Ποια είναι η προστασία, όταν χιλιάδες παιδιά εργάζονται από τα δεκαπέντε τους χρόνια και πρόσφατα στη Δανία, που η σοσιαλδημοκρατία την έχει ως πρότυπο, με απόφαση μπορούν να εργάζονται από τα δεκατρία τους, αντί να είναι στην εκπαιδευτική διαδικασία και να ζουν την παιδική τους ηλικία; 
 Το κράτος, λέει το Σύνταγμα, μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων. 
Ποια είναι τα ειδικά μέτρα για τη νεότητα; Μήπως η πρόταση για κατάργηση του άρθρου 16 για τα ιδιωτικά ΑΕΙ-σούπερ μάρκετ, που θα πουλούν πανάκριβα πτυχία; Μήπως οι όροι δουλειάς και αμοιβής, που είναι χειρότεροι από των γονιών τους ή μήπως η γενίκευση της μαθητείας με όρους γαλέρας;
Ποια είναι τα ειδικά μέτρα για την προστασία του γήρατος; Οι τσακισμένες συντάξεις, τα πανάκριβα φάρμακα, οι ανύπαρκτες δημόσιες δομές προστασίας των ηλικιωμένων;
Ποια είναι η μέριμνα για την υγεία; Η τραγική κατάσταση των νοσοκομείων; Τα απογευματινά χειρουργεία στα δημόσια νοσοκομεία επί πληρωμή; Τα πανάκριβα φάρμακα και η συμμετοχή που οδηγεί στη στέρηση της αγωγής, με αποτέλεσμα μεγάλος πληθυσμός του λαού να στερείται ακόμα και την πρόσβαση στην υγεία;
Ποια προστασία παρέχει το κράτος στους ανάπηρους; Το σφαγείο των ΚΕΠΑ που στη λογική της λειτουργικότητας, με βάση τους νέους κανονισμούς, μειώνουν τα ποσοστά αναπηρίας, καταργώντας την όποια προστασία είχαν;
Ποια είναι η προστασία των απόρων, που το σάπιο σύστημά σας δημιουργεί; Τα ψίχουλα του ελάχιστου εγγυημένου εισοδήματος;
Η απόκτηση κατοικίας αποτελεί αντικείμενο ειδικής φροντίδας του κράτους, γράφει το Σύνταγμα. Το κράτος, όμως, στηρίζει τις τράπεζες και τα funds με χιλιάδες πρώτες κατοικίες να εκπλειστηριάζονται. Αυτή είναι η φροντίδα σας! Και απορρίπτετε την πρόταση νόμου του ΚΚΕ για απαγόρευση πλειστηριασμού πρώτης κατοικίας.
Μιλάτε για προστασία της εργασίας. Η κατάργηση του Εργατικού Δικαίου, των όποιων προστατευτικών μέτρων, η διευκόλυνση ομαδικών απολύσεων, η κατάργηση των αποζημιώσεων, η περαιτέρω αύξηση στα όρια ηλικίας για σύνταξη, όπως ζητά και ο ΟΑΣΑ στην τελευταία έκθεσή του, αποτελούν προστασία της εργασίας;
Το άρθρο 22 μιλάει για τις ελεύθερες συλλογικές διαπραγματεύσεις. Πρόσφατα, νομοθετήσατε τη λεγόμενη κοινωνική συμφωνία, με την οποία οι μισθοί των κλάδων, οι κλαδικές συλλογικές συμβάσεις δηλαδή, θα κινούνται στα όρια του κατώτατου μισθού, ο οποίος με τον «νόμο Βρούτση-Αχτσιόγλου» διαμορφώνεται με πειραγμένο αλγόριθμο για τη διασφάλιση της κερδοφορίας. Γι’ αυτό αρνείστε να επαναφέρετε τις ελεύθερες διαπραγματεύσεις για τις συλλογικές συμβάσεις, όπως η πρόταση του ΚΚΕ για πλήρη κατοχύρωση των ελεύθερων συλλογικών συμβάσεων στον ιδιωτικό και τον δημόσιο τομέα. Καμία σχέση δεν έχει όλη αυτή η πορεία με κατοχύρωση των ελεύθερων συλλογικών διαπραγματεύσεων. 
Το Σύνταγμα αναφέρεται στην προστασία της συνδικαλιστικής δράσης και στο δικαίωμα στην απεργία. Είναι προστασία οι απεργοκτόνες ανατροπές, οι δικαστικές αποφάσεις με 95% να κρίνουν τις απεργίες παράνομες;
Ο ΣΥΡΙΖΑ για την κήρυξη απεργίας νομοθέτησε πλειοψηφία πενήντα συν ένα στις σχετικές γενικές συνελεύσεις για τον σχηματισμό απαρτίας και η Νέα Δημοκρατία τη γενίκευση του προσωπικού ασφαλείας που πλήττει τον ίδιο τον πυρήνα του απεργιακού δικαιώματος με την επιδίωξη να μην σταματάει ή να μην περιορίζεται καν η παραγωγή. Μετατρέψατε το προσωπικό ασφαλείας σε «Δούρειο Ίππο» για τη ματαίωση του απεργιακού δικαιώματος!
Με τον νόμο Γεωργιάδη ποινικοποιήθηκε περαιτέρω η απεργία και η συνδικαλιστική δράση, με εισαγωγή βαρύτατου προστίμου και ποινής φυλάκισης σε όσους ασκήσουν ψυχολογική πίεση ή εμποδίζουν τους απεργοσπάστες να εισέλθουν στον χώρο δουλειάς. 
Με το πιστόλι στον κρόταφο και το κίνημα στον γύψο θέλετε άκρα του τάφου σιωπή για να θωρακίζετε την εκμετάλλευση. Γι’ αυτό η εχθρική στάση στην πρόταση του ΚΚΕ για διεύρυνση του δικαιώματος στην απεργία, την απαγόρευση της ανταπεργίας, της επιστράτευσης και άλλα. 
Τι αναφέρει το Σύνταγμα για την κοινωνική ασφάλιση; Το κράτος μεριμνά για την κοινωνική ασφάλιση των εργαζομένων. Με αναφορά, όμως, «όπως ο νόμος ορίζει» και επιχείρημα τη βιωσιμότητα του συστήματος όλες οι κυβερνήσεις υλοποίησαν τις επιλογές του κεφαλαίου και της Ευρωπαϊκής Ένωσης. Την κοινωνική ασφάλιση την μετατρέψατε όλοι σας από κοινωνικό δικαίωμα σε προσωπική υπόθεση και ατομικό ρίσκο, σε μετατροπή των ασφαλισμένων σε πελάτες-επενδυτές ιδιωτικών ασφαλιστικών εταιρειών, διάφορων επενδυτικών προϊόντων των επαγγελματικών ταμείων. Επιδιώκετε την ολοκλήρωση της απεμπλοκής του κράτους και της εργοδοσίας από τις ασφαλιστικές εισφορές και τις εγγυήσεις, που έως σήμερα έστω και κουτσουρεμένα παρείχαν. 
Η Κυβέρνηση σε λίγες μέρες φέρνει ένα ακόμη νομοσχέδιο για τα ταμεία επαγγελματικής ασφάλισης, που είναι ένα βήμα για το ολοκληρωτικό «ξήλωμα» της κοινωνικής ασφάλισης. Οι νόμοι σας ορίζουν ότι οι ασφαλισμένοι θα είναι στο έλεος της αγοράς και του χρηματιστηριακού τζόγου. Γι’ αυτό απορρίψατε την πρόταση του ΚΚΕ για διασφάλιση του δημόσιου αποκλειστικά χαρακτήρα της κοινωνικής ασφάλισης. 
Απορρίψατε στην προηγούμενη Αναθεώρηση την πρόταση του ΚΚΕ για απαλοιφή του άρθρου 103, που εμποδίζει και ακυρώνει το δικαίωμα στη σταθερή και μόνιμη δουλειά, με την απαγόρευση της μετατροπής των συμβάσεων σε αορίστου χρόνου. Τώρα ζητάτε συνολικά την άρση της μονιμότητας των δημοσίων υπαλλήλων.
 Το Σύνταγμα, στα πλαίσια αυτής της σημερινής εξουσίας του κεφαλαίου, ικανοποιώντας τις ανάγκες του και ενσωματώνοντας τις δεσμεύσεις του στην Ευρωπαϊκή Ένωση και το ΝΑΤΟ, γίνεται όλο και πιο αντιδραστικό, σκληρό απέναντι στον λαό. 
Η εργατική τάξη έναν δρόμο έχει να ακολουθήσει , τον αγώνα για τη δική της εξουσία που θα την απελευθερώσει από τη δικτατορία του κεφαλαίου, με Σύνταγμα που θα κατοχυρώνει την κατάργηση της εκμετάλλευσης ανθρώπου από άνθρωπο. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Εμμανουήλ Κόνσολας από τη Νέα Δημοκρατία. Θα ακολουθήσουν ο κ. Υψηλάντης και ο κ. Παπαδάκης. Είναι οι επόμενοι δυο ομιλητές. 
Ορίστε, κύριε Κόνσολα, έχετε τον λόγο.
ΕΜΜΑΝΟΥΗΛ ΚΟΝΣΟΛΑΣ: Ευχαριστώ πολύ, κύριε Πρόεδρε.
 Κύριοι Υπουργοί, κυρίες και κύριοι συνάδελφοι, σε αυτή τη συζήτηση στην Εθνική Αντιπροσωπεία είναι μια πολύ σημαντική ευκαιρία να μιλήσουμε για το πολίτευμα. Όπως έλεγε ο κ. Στυλιανίδης στο περιθώριο αυτής της συζήτησης, είναι μια κορυφαία διαδικασία της Βουλής των Ελλήνων, της Εθνικής Αντιπροσωπείας, γιατί είναι μια ευκαιρία αναστοχασμού δημιουργίας αλλά και κατάθεσης προτάσεων και πολιτικών που αφορά τις επόμενες δεκαετίες, για τους επόμενους από εμάς και κυρίως τη δημιουργία και την πρόοδο της δικής μας κοινωνίας, της ελληνικής κοινωνίας. 
Με αυτή, λοιπόν, τη συζήτηση ολοκληρώνεται μια κορυφαία συζήτηση -σε αυτή τη φάση- κοινοβουλευτικής διαδικασίας, όπως είναι η Αναθεώρηση του Συντάγματος και όπως διατυπώνουν σε αυτή την Αίθουσα διαχρονικά όλοι οι ηγέτες, πολλών κομμάτων, από όλο το φάσμα της πολιτικής ζωής του τόπου. Γιατί κάθε συζήτηση για Αναθεώρηση είναι μία κορυφαία διαδικασία.
 Η πρόταση που κατατέθηκε από την Κυβέρνηση είναι σύγχρονη, άρτια και απαντά στις ανάγκες της εποχής. Κυρίως απαντά στις ανάγκες της κοινωνίας.
Δυστυχώς, η κορυφαία αυτή συζήτηση, η κορυφαία αυτή κοινοβουλευτική διαδικασία, δεν αντιμετωπίζεται με τον προσήκοντα τρόπο από μεγάλη μερίδα της Αντιπολίτευσης, παρά την ομολογία πολλών από των παραγόντων της Αντιπολίτευσης ότι υπάρχει μια σύγκληση σε κάποιες από τις ιδέες και τις προτάσεις που καταθέσαμε εδώ, σε αυτή την Αίθουσα. 
Το κλίμα τοξικότητας και εχθροπάθειας που κυριαρχεί στον πολιτικό λόγο και στη συμπεριφορά της Αντιπολίτευσης, με λύπη μου παρατηρώ ότι έχει μεταφερθεί και στη συζήτηση που αφορά την αναθεώρηση του Συντάγματος. Η συζήτηση για τη Συνταγματική Αναθεώρηση, κυρίες και κύριοι Βουλευτές, έπρεπε να γίνεται σε κλίμα συναίνεσης και κυρίως, σε κλίμα δημιουργικού διαλόγου. Αυτό επιβάλλουν οι κανόνες της δημοκρατίας, κυρίως, όμως, οι ανάγκες της Κοινωνίας των Πολιτών.
Η Αντιπολίτευση είχε εξαρχής υιοθετήσει μια απόλυτη απορριπτική στάση και τάση. Η άρνηση διαλόγου αλλά και συνεργασίας σε ένα κορυφαίο ζήτημα, όπως είναι η Συνταγματική Αναθεώρηση, μπορεί κάποιοι να πίστευαν ότι βγάζει προσωρινά την Αντιπολίτευση από τα αδιέξοδά της, αλλά δεν αποτελεί υπεύθυνη θέση, ιδιαίτερα, μάλιστα, όταν αυτό το αδιέξοδο της Αντιπολίτευσης αναδεικνύεται διαρκώς μπροστά στην αδυναμία της να διαμορφώσει μια εναλλακτική πρόταση διακυβέρνησης. Η αδυναμία αυτή δεν είναι δική μου διαπίστωση. Αποτυπώνεται στις μετρήσεις της κοινής γνώμης, όπως και να ερμηνευθεί από οποιονδήποτε από εμάς αυτή η θέση και στάση. Θα αποτυπωθεί και η βούληση του ελληνικού λαού βεβαίως, όταν αυτή εκφραστεί και να είστε βέβαιοι για αυτό.
Όπως είπα και πριν, η διαδικασία Αναθεώρησης του Συντάγματος επιβάλλει προτάσεις, ουσιαστικό και τεκμηριωμένο λόγο αλλά ουσιαστικό και τεκμηριωμένο αντίλογο και κυρίως, δημιουργικό διάλογο.
Οι συνάδελφοι Βουλευτές της Νέας Δημοκρατίας ήταν αυτοί που συμμετείχαν δημιουργικά σε αυτόν τον διάλογο. Θέλω να συγχαρώ τον κ. Στυλιανίδη που ηγήθηκε αυτής της προσπάθειας και στις επιτροπές και εδώ και στη Βουλή και στον δημόσιο διάλογο. Είδαμε και τον ίδιο τον Πρωθυπουργό, που δεν έχει αγκυλώσεις, ότι στο θέμα του ασυμβίβαστου Βουλευτή-Υπουργού έλαβε σοβαρά υπόψη του τις ενστάσεις που κατατέθηκαν. Επισημαίνω αυτή την παρέμβαση, όπως επισημαίνω και την παρέμβαση της κ. Ντόρας Μπακογιάννη, συναδέλφου με μεγάλη εμπειρία και πολιτικό αισθητήριο, όπου κατέθεσε τεκμηριωμένους προβληματισμούς.
Κυρίες και κύριοι συνάδελφοι, από εκεί και πέρα είναι δεδομένο ότι ο στόχος της Αντιπολίτευσης είναι να μην συγκεντρωθούν οι εκατόν ογδόντα ψήφοι, για να έρθουν κάποιες από αυτές τις προτάσεις στην επόμενη Αναθεωρητική Βουλή. Το «όχι σε όλα», ωστόσο, δεν είναι θέση και η Αντιπολίτευση θα πρέπει να εξηγήσει για ποιον λόγο αρνείται να συναινέσει και να συμβάλλει εποικοδομητικά σε προτάσεις αναθεώρησης συγκεκριμένων άρθρων του Συντάγματος.
Θέλω να επισημάνω την πολύ σημαντική πρόβλεψη σε σχέση με το άρθρο 16, που αφορά και μια ταυτοτική διάταξη που σχετίζεται με τη σημαία και την ελληνική γλώσσα. Συνάδελφοι και ο εισηγητής μας έχουν αναφερθεί σε αυτή την παράμετρο, γιατί η συνταγματική προστασία της ελληνικής σημαίας αλλά και η προστασία της ελληνικής γλώσσας ως φορέα ελληνικού πολιτισμού, της εθνικής συνείδησης, της κληρονομιάς αλλά και τον ζωντανό δεσμό, που συμβάλλει με αυτή τη διάδοση και τη στήριξη ο οικουμενικός ελληνισμός με την πατρίδα. Θα έπρεπε να συγκλίνει όλο το πολιτικό φάσμα εδώ, σε αυτή την Αίθουσα και να στηρίξει αυτή την πρόβλεψη και τη διάταξη στο άρθρο 16, που αφορά και την αναθεώρηση για τη λειτουργία των μη κρατικών πανεπιστημίων. Υπάρχει κανείς που αντιλαμβάνεται ότι αυτή είναι μια σωστή πρόβλεψη και δεν το ψηφίζει;
Βρισκόμαστε στο 2026, αλλά κάποιοι εδώ μέσα βρίσκονται, δυστυχώς από ό,τι φαίνεται, στη δεκαετία του ’70. Τι ακριβώς υπερασπίζονται κάποιοι; Την καθήλωση της χώρας στο παρελθόν; Επενδύουν στην αρνητική στάση με φιλολογικές και φιλοσοφικές συζητήσεις περί θεσμών;
Και όμως, κυρίες και κύριοι συνάδελφοι, στην πρόταση της Νέας Δημοκρατίας, υπάρχουν διατάξεις προς αναθεώρηση που ενισχύουν τους θεσμούς της δημοκρατίας. Αναφέρομαι χαρακτηριστικά στην αναθεώρηση του άρθρου 51, με το οποίο επεκτείνεται το δικαίωμα επιστολικής ψήφου σε όλη την επικράτεια. Διαφωνεί κανείς σε αυτό; Για ρωτήστε τους συμπολίτες μας, όπου και να ζουν. Για ποιον λόγο αρνούνται αυτή τη διάταξη;
Στην αναθεώρηση του άρθρου 60, που αναβαθμίζεται σε συνταγματικό επίπεδο ο ρόλος του Βουλευτή, στην πρόταση που καταθέσαμε προβλέπεται η συνταγματική υποχρέωση των Υπουργών να απαντούν τεκμηριωμένα στον κοινοβουλευτικό έλεγχο των Βουλευτών. Διαφωνεί κάποιος με αυτή την πρόβλεψη και δεν την ψηφίζει;
Αναφέρομαι στην πρόβλεψη, σύμφωνα με την οποία το Υπουργικό Συμβούλιο πρέπει να ψηφίζει ενιαίο σχέδιο κυβερνητικής πολιτικής της επόμενης διετίας. Γι’ αυτό είναι η ενίσχυση των θεσμών, παράλληλα με την παραπάνω πρόβλεψη και πρόκειται για το άρθρο 82 παράγραφος 5.
Στο άρθρο 102 προβλέπεται επίσης η πρόταση που αφορά στη μεταβίβαση αρμοδιοτήτων στην αυτοδιοίκηση. Πολλοί από εμάς εκπορευόμαστε από την αυτοδιοίκηση και ξέρουμε τι σημαίνει αυτή η πρόβλεψη. Είναι πάρα πολύ σημαντική σε ό,τι αφορά τη βιωσιμότητα των ΟΤΑ. 
Ακούσαμε τον κ. Καιρίδη να επιχειρηματολογεί για τα ζητήματα αυτά με άρτιο τρόπο. Στο πλαίσιο αυτό αναφέρθηκε και στο άρθρο 86, που σχετίζεται με την πρόταση αναθεώρησης. Για να μπορέσει να πειστεί κάποιος ότι η Αντιπολίτευση με την άρνησή της θα συναινέσει στην πρόταση, δεν βρίσκει επιχειρήματα σε ό,τι αφορά την ποινική αντιμετώπιση των Υπουργών. Ποιος διαφωνεί με αυτό το κλίμα που υπάρχει;
 Θέλοντας να ολοκληρώσω, κυρίες και κύριοι συνάδελφοι, εύχομαι στην επόμενη συζήτηση να είμαστε εδώ, να μπορούμε να υποστηρίξουμε και να συναινέσουμε σε αυτή την αλλαγή του Συντάγματος. Πρέπει όλοι να σταθούμε αντάξιοι σε αυτή την πολύ σημαντική ανάγκη που έχει η ελληνική κοινωνία να προχωρήσει μπροστά σε έναν εκσυγχρονισμό για ένα Σύνταγμα του αύριο επ’ ωφέλεια των Ελλήνων πολιτών. 
Σας καλώ λοιπόν όλους, μέχρι να φτάσει η συζήτηση την επόμενη μέρα, τον Αύγουστο, να συναινέσουμε σ’ αυτή την πολύ σημαντική μεταρρύθμιση που προτείνει η Κυβέρνηση. 
Ευχαριστώ, κύριε Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Βασίλειος Υψηλάντης από τη Νέα Δημοκρατία. Μετά είναι ο κ. Παπαδάκης. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, η σημερινή συζήτηση αναμφισβήτητα αποτελεί μια κορυφαία στιγμή για το Κοινοβούλιο. Με την πρόταση αναθεώρησης του Συντάγματος επωμιζόμαστε της ευθύνης να προσαρμόσουμε το θεσμικό θεμέλιο της Ελληνικής Δημοκρατίας στις ανάγκες της εποχής και στις προσδοκίες των επόμενων γενεών. 
Δεν είναι τυχαίο ότι αυτή την πρωτοβουλία αναλαμβάνει, με ανοιχτή πρόταση στην κοινωνία και τα κόμματα, η Νέα Δημοκρατία, η παράταξη του Κωνσταντίνου Καραμανλή, που απεκατέστησε τη Δημοκρατία το 1974 και εισηγήθηκε το Σύνταγμα το 1975, το μακροβιότερο και πιο επιτυχημένο της Μεταπολίτευσης, το οποίο θέλω να υπενθυμίσω σε όλους και σε όλες ότι η τότε αντιπολίτευση, μεταξύ των οποίων ήταν και το ΠΑΣΟΚ, είχε καταψηφίσει.
Η Νέα Δημοκρατία, που αντιμετωπίζει διαχρονικά τους θεσμούς ως εθνική παρακαταθήκη, επιλέγει σήμερα τον δύσκολο δρόμο της ευθύνης αντί της αδράνειας, απέναντι στην μεμψίμοιρη άρνηση της αντιπολίτευσης. 
Το Σύνταγμα δεν είναι ένα κείμενο μιας μόνο εποχής. Δημιουργείται για να αντέχει στον χρόνο, να απαντά στις νέες προκλήσεις και να επιτρέπει στη Δημοκρατία να εξελίσσεται χωρίς να χάνει τις θεμελιώδεις αρχές της. 
Πενήντα και πλέον χρόνια μετά τη Μεταπολίτευση η Ελλάδα προχωρά σε μια νέα γενιά θεσμικών μεταρρυθμίσεων, που ενισχύουν το κράτος δικαίου, εκσυγχρονίζουν τη λειτουργία του κράτους, αξιοποιούν την τεχνολογική πρόοδο, προστατεύουν αποτελεσματικότερα τα δικαιώματα των πολιτών και θωρακίζουν τη χώρα για το μέλλον, απέναντι στο μέλλον. 
Με αυτή την συνείδηση ευθύνης προσέρχεται η Κοινοβουλευτική Ομάδα της Νέας Δημοκρατίας σε αυτή τη φάση της αναθεωρητικής διαδικασίας, με ένα εξαιρετικό έργο που επιτέλεσε ο αγαπητός συνάδελφος καθηγητής κ. Ευριπίδης Στυλιανίδης, αλλά και όλοι οι συνάδελφοι, όχι για να υπηρετήσουν τις πρόσκαιρες σκοπιμότητες, που υπηρετεί δυστυχώς σήμερα το ΠΑΣΟΚ, αλλά και η υπόλοιπη αντιπολίτευση, αλλά για να προτείνει και πάλι ένα Σύνταγμα πιο σύγχρονο, λειτουργικότερο και ανθεκτικότερο, αντάξιο της ευρωπαϊκής πορείας της χώρας μας.
Η πρόθεση επικεντρώνεται σε πολλά επίπεδα θεσμικής μεταρρύθμισης και στο κράτος δικαίου. Η παρέμβαση στο άρθρο 86 εκσυγχρονίζει το πλαίσιο της ποινικής ευθύνης για τους Υπουργούς, διασφαλίζοντας μια ισορροπία ανάμεσα στην πολιτική ευθύνη και στις δικαιοκρατικές εγγυήσεις που πρέπει να υπάρχουν. 
Όσον αφορά τη δικαστική ανεξαρτησία, ενισχύονται οι εγγυήσεις αυτοτέλειας της δικαιοσύνης με σαφέστερους μηχανισμούς επιλογής, σταθερότητας και πειθαρχικής εποπτείας. Στη δημόσια διοίκηση και την αξιοκρατία, η μονιμότητα συνδέεται πλέον με αντικειμενικά κριτήρια αξιολόγησης και προαγωγής, θεμελιώνοντας συνταγματικά τη διαφάνεια και την προστασία από καταχρηστικές απολύσεις. Μέσω της καλής νομοθέτησης και της δημοσιονομικής υπευθυνότητας, κατοχυρώνονται οι αρχές βελτίωσης της νομοθετικής διαδικασίας και η διαφάνεια στη διαχείριση του δημοσίου χρέους. 
Στην εκπαίδευση, εισάγεται για πρώτη φορά η δυνατότητα αναγνώρισης μη κρατικών, μη κερδοσκοπικών πανεπιστημιακών φορέων με εγγυήσεις ποιότητας. Για τον πολιτισμό και τη γλώσσα μας, κατοχυρώνεται η προστασία της ελληνικής γλώσσας και βέβαια του εθνικού μας συμβόλου, της σημαίας μας. 
Νέες προκλήσεις εντάσσονται στο συνταγματικό πλαίσιο, όπως η τεχνητή νοημοσύνη και η κλιματική αλλαγή, με αρχές προστασίας των δικαιωμάτων του περιβάλλοντος και διαφάνειας των αλγοριθμικών αποφάσεων. Για την τοπική αυτοδιοίκηση, τα κόμματα και τις ανεξάρτητες αρχές, θεσπίζονται ισχυρότερες εγγυήσεις αυτονομίας και λογοδοσίας. 
Στο ίδιο πλαίσιο της αποκέντρωσης θέλω να σταθώ ιδιαίτερα στην νησιωτικότητα, όπου η παράταξή μας πρωτοπορεί, αλλά και σύσσωμο το Κοινοβούλιο οφείλει να ανταποκρίνεται. Η ιδιαιτερότητα των νησιωτικών περιοχών κατοχυρώθηκε στο άρθρο 101, παράγραφος 4 του Συντάγματος με την Αναθεώρηση του 2008, χάρη στις τότε προσπάθειες πάλι της Νέας Δημοκρατίας που είχε ήδη πετύχει την αναγνώρισή της και σε ευρωπαϊκό επίπεδο. 
Οφείλουμε να αξιοποιήσουμε το αναβαθμισμένο περιεχόμενο αυτής της παραγράφου, ώστε η μέριμνα για τα νησιά να συνοδεύεται από σαφέστερα κριτήρια εφαρμογής στην υγεία, την ενέργεια, τις μεταφορές και την ύδρευση, ενισχύοντας την ισοδυναμία πρόσβασης με την ηπειρωτική χώρα. Χρειάζεται επίσης ρητά η σύνδεση της νησιωτικής ιδιαιτερότητας με την κλιματική προσαρμογή, τη λειψυδρία, τη διάβρωση των ακτών, και την άνοδο της στάθμης της θάλασσας, ώστε το άρθρο 101 να παραμένει διαρκώς επίκαιρο. 
Είμαι περήφανος που είχα προτείνει τη διάταξη του άρθρου 62 του ν. 4622/2019, η οποία προβλέπει ότι κάθε σχέδιο νόμου μείζονος σημασίας πρέπει να συνοδεύεται υποχρεωτικά από ανάλυση συνεπειών ρύθμισης. Η προσήλωση αυτή έχει και μια βαθύτερη εθνική σημασία. Κάθε κάτοικος που παραμένει, από το Καστελόριζο έως το Αγαθονήσι, σε κάθε νησί του Αιγαίου, συνιστά ζωντανή υπεράσπιση της χώρας. Το δημογραφικό ζήτημα στα νησιά δεν είναι μόνο κοινωνικό, αλλά και γεωστρατηγικό, και το Σύνταγμα οφείλει να το προστατεύει και να το αναγνωρίζει. 
Θα είμαι ακόμα πιο περήφανος αν φθάσουμε στην ωριμότητα να αναδιατυπωθεί η παράγραφος 4 του άρθρου 101, όπως είχα προτείνει και στην Αναθεώρηση του '19, ώστε να λειτουργήσει εγγυητικά με μεγαλύτερη ένταση απέναντι στο νομοθετικό, διοικητικό και δικαστικό έλεγχο. Η Συνταγματική Αναθεώρηση διασφαλίζει τη νομιμότητα και την προβλεψιμότητα. 
Κάθε καινοτομία συνοδεύεται από σαφή εργαλεία εφαρμογής, ενώ ο ευρύς διάλογος με επιστημονικές, δικαστικές και κοινωνικές δυνάμεις εξασφαλίζει στις νέες διατάξεις μια ευρεία αποδοχή και μια λειτουργική ωριμότητα. Και είναι αυτό το οποίο παραδίδουμε με υπευθυνότητα στον ελληνικό λαό. 
Η επιλογή μας είναι ο πυρήνας αυτής της συνταγματικής ευθύνης που διέπει, από τη Μεταπολίτευση μέχρι σήμερα, όλους εμάς στη Νέα Δημοκρατία. Είναι η ευθύνη μας έναντι του ελληνικού λαού στις μεγάλες προκλήσεις. Η ψήφος μας θα κρίνει τελικά όχι μόνο τα υπό αναθεώρηση άρθρα, αλλά την αποτελεσματικότητα των θεσμών που θα υπηρετήσουν την Ελληνική Δημοκρατία και στο μέλλον. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Παράσχος Παπαδάκης από την Ελληνική Λύση.
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Είναι τουλάχιστον υποκριτικό και γελοίο να θέλετε εσείς της Νέας Δημοκρατίας να το παίζετε θεματοφύλακες του Συντάγματος. Έχετε κάνει λαδόκολλα το Σύνταγμα και τώρα δήθεν θέλετε να το αναθεωρήσετε. A λα καρτ επίκληση και σεβασμός στο Σύνταγμα δεν υπάρχει. Ή σέβεσαι τον θεμελιώδη νόμο του κράτους και τον τηρείς απαρέγκλιτα, ανεξαρτήτως αν συμφέρει ή όχι το κόμμα σου, ή δεν σέβεσαι και τσαλακώνεις το Σύνταγμα με γελοίες δικαιολογίες, βάζοντας «μπροστινούς», χρήσιμους κομματικούς συνταγματολόγους, για να υποστηρίξουν με άρθρα σας τη συνταγματική εκτροπή.
 Ήρθε η δικογραφία για Καραμανλή με κακούργημα για όλους τους κατηγορουμένους και εσείς με μια γιαλαντζί προανακριτική, που στην ουσία δεν κάνατε ποτέ, κατά παράβαση του άρθρου 86 του Συντάγματος και του Κανονισμού της Βουλής, αξιολογήσατε ότι έπρεπε να γίνει χωριστή δικογραφία και ο Καραμανλής να παραπεμφθεί μόνος του για πλημμέλημα. Ήρθε η δικογραφία για Τριαντόπουλο και προανακριτική στην ουσία δεν έγινε ποτέ. Την παρακάμψατε κι αυτή με μία επιστολή που έστειλε ο Τριαντόπουλος ότι θέλει να κριθεί, λέει, από τον φυσικό του δικαστή. Λες και εμείς θέλαμε να κριθεί από τον αφύσικο δικαστή! Και βγαίνατε υποκριτικά και λέγατε κιόλας ότι το κάνετε, γιατί στην ουσία θέλετε όλοι οι πολιτικοί να είναι ίσοι, όπως οι πολίτες, να πηγαίνουν στον φυσικό δικαστή και ότι θεωρείτε άδικο το άρθρο 86 του Συντάγματος. Από την άλλη, όμως, όταν ήρθε η δικογραφία κακουργηματικού χαρακτήρα πάλι από την Ευρωπαϊκή Εισαγγελία για Βορίδη και Αυγενάκη, δεν κάνετε καμία προανακριτική και δεν στέλνετε κανέναν στον φυσικό δικαστή. Και εσείς σήμερα μας λέτε ότι είστε θεματοφύλακες του Συντάγματος! Μάλιστα. 
Φτιάξατε ένα Σύνταγμα -διαχρονικά, όχι μόνο εσείς, όλα τα κόμματα που περάσανε από την εξουσία- έτσι ώστε να μπορείτε να το παραβιάζετε όποτε θέλετε και όποτε σας βολεύει. Το Σύνταγμα έχει 120 άρθρα και στα περισσότερα αναφέρεται «όπως ο νόμος ορίζει», για να μπορείτε να παρεκκλίνετε όποτε θέλετε από το Σύνταγμα. Εμείς θέλουμε το Σύνταγμα να ορίζει και όχι το Σύνταγμα να παραπέμπει σε αόριστους νόμους που διαμορφώνει η εκάστοτε πλειοψηφία. 
Δεν σεβαστήκατε ούτε το ύψιστο θεσμικό αξίωμα του Προέδρου της Δημοκρατίας. Κάνατε Πρόεδρο της Δημοκρατίας εν ενεργεία Βουλευτή. Αυτό δεν έχει ξαναγίνει. Ευτελίσατε με αυτόν τον τρόπο το προεδρικό αξίωμα. Το κάνατε κομματικό σας μαγαζί. Πηγαίνετε, βάλτε και μια σημαία της Νέας Δημοκρατίας στο Προεδρικό Μέγαρο να τελειώνει η ιστορία. Δεν έχει κάτι άλλο να κάνετε. 
Ο Πρόεδρος της Δημοκρατίας πρέπει να εκλέγεται από τους πολίτες, να μην είναι εξαρτημένος και υπόδουλος σε κανέναν Πρωθυπουργό και σε κάποιο άλλο κόμμα, να έχει ουσιαστικές αρμοδιότητες και να μην είναι μόνο για παραστάσεις σε παρελάσεις και εθνικές υπαιτίους. Θα εκλέγεται Πρόεδρος Δημοκρατίας -και αυτή είναι η πρότασή μας- μόνο γεννημένος Έλληνας πολίτης και θα θέτει υποψηφιότητα αυτός που προτείνεται είτε από κοινοβουλευτικά κόμματα, είτε τουλάχιστον από δέκα Βουλευτές, είτε απευθείας από τη βάση μέσω της υπογραφής διακοσίων χιλιάδων Ελλήνων πολιτών. 
Βάζουμε τέλος στους επαγγελματίες πολιτικούς. Οι πολιτικοί πρέπει να το αντιληφθούμε εδώ μέσα. Δεν είναι επάγγελμα, είναι λειτούργημα. Όποιος Υπουργός δεν έχει ένσημα θα πηγαίνει σπίτι του. Θέτουμε κριτήριο πενταετούς ενσήμου στην αγορά. Δεν θα μπορεί να γίνει Υπουργός και Βουλευτής κάποιος ο οποίος δεν έχει ασκήσει αποδεδειγμένα έστω μια πενταετία, οποιοδήποτε επάγγελμα. Δεν νοείται να έχουμε προέδρους κομμάτων άεργους και ανέργους. Πώς θα καταλάβει και πώς θα αντιληφθεί αυτός ο Πρόεδρος στο πετσί του πώς βιώνει ένας άνθρωπος με 1.000 ευρώ και πώς ζει ένας ελεύθερος επαγγελματίας; 
Έχουνε κάνει την πολιτική επάγγελμα. Μία φορά δούλεψε ο Πρωθυπουργός, ο Κυριάκος Μητσοτάκης, και αυτός με βύσμα μπήκε στην Εθνική Τράπεζα, του έγινε η δικογραφία για διασπάθιση ευρωπαϊκών κονδυλίων και πρόλαβε, έγινε Βουλευτής και δεν άρθηκε η ασυλία του. Ο Πρόεδρος του ΠΑΣΟΚ, σκληρά εργαζόμενος και αυτός με καμιά τριανταριά ακίνητα, αλλά δεν ξέρει τι δουλειά κάνει. Ο Τσίπρας, ο σωσίας που έρχεται πάλι να σώσει την Ελλάδα, και αυτός μπορεί να δούλευε σε οικοδομές στα πλακάκια. Δεν μπόρεσε ο άνθρωπος να αγοράσει ένα ακίνητο και μένει με ενοίκιο σε βίλα στο Σούνιο με 500 ευρώ. Αυτόν να τον ψάξουμε. Ψάξτε τον εκεί στη Νέα Δημοκρατία. Μπορεί να παίρνει και επίδομα ανεργίας. Ο Αντιπρόεδρος της Κυβέρνησης, ο κύριος Χατζηδάκης, ο οποίος διετέλεσε -αν έχετε τον Θεό σας- και Υπουργός Εργασίας, σκληρά εργαζόμενος και αυτός στον «Ξαπλόπουλο».  Το έχει πει ο ίδιος: «Εγώ δεν έχω ούτε ένα ένσημο, αλλά ο κόσμος με ψηφίζει». Και μετά αναρωτιόμαστε εμείς οι Έλληνες για ποιον λόγο η χώρα πάει στα βράχια και τι πάει στραβά.
Πλήρης κατάργηση του άρθρου 86 του Συντάγματος. Οι Υπουργοί και οι Υφυπουργοί θα έχουν την ίδια ακριβώς ποινική και αστική ευθύνη και θα αντιμετωπίζονται από τις δικαστικές αρχές, όπως όλοι οι πολίτες. 
Πλήρης ανεξαρτησία των δικαιωματικών αρχών. Οι ανώτατοι δικαστές δεν θα εκλέγονται από καμία κοινοβουλευτική επιτροπή που πάτε να περάσετε πάλι -δηλαδή, πάλι από εσάς- ή την Κυβέρνηση. Θα εκλέγεται από ειδικό συμβούλιο που θα αποτελείται από δικαστές και δικηγόρους ύστερα από κλήρωση. Δεν υπάρχει, δεν νοείται ανεξάρτητη δικαιοσύνη, όταν η νομοθετική εξουσία μέσω της πλειοψηφίας και η εκτελεστική εξουσία μέσω της Κυβέρνησης εμπλέκονται στην προαγωγή των δικαστών. 
Ιδού η Ρόδος, ιδού και το πήδημα, αφού θέλετε Σύνταγμα. Συνταγματικό Δικαστήριο γιατί δεν κάνετε; Η Βουλγαρία και η Ρουμανία έχει Συνταγματικό Δικαστήριο. Δεν θα έρχεται νόμος και διεθνής συνθήκη στη Βουλή, αν πρώτα δεν εγκριθεί από το Συνταγματικό Δικαστήριο, το οποίο θα συγκροτείται με κλήρωση και θα αποτελείται από δεκαπέντε μέλη δικαστές, καθηγητές της Νομικής, δικηγόρους. Δεν θα ερχόμαστε κάθε φορά εδώ πέρα εμείς, που δεν έχουμε καμία σχέση πολλοί με τη Νομική και θα συζητάμε για το αν η διάταξη είναι συνταγματική ή όχι. Αλλά δεν τολμάτε φυσικά να ιδρύσετε Συνταγματικό Δικαστήριο, γιατί έτσι σας βολεύει, για να μπορείτε να ψηφίζετε ό,τι αντισυνταγματικό θέλετε και μετά, όταν γίνεται μια αίτηση ακύρωσης στα ανώτατα δικαστήρια, οι δικαστείς που έχετε διορίσει να απορρίπτουν τις αιτήσεις ακυρώσεως. Αυτά με την Ελληνική Λύση τέλος.
Συνταγματική προστασία της περιουσίας των Ελλήνων από τα «κοράκια», από τα funds. Προτείνουμε την απόλυτη πρόταση της πρώτης κατοικίας από τα funds. Δικαίωμα εξαγοράς του δανείου από τον δανειολήπτη στην τιμή που θα πουλούσε η τράπεζα στο fund. Δεν νοείται να αγοράζει στο 10%, 20% το «κοράκι» και να έρχεται και να σου ζητάει εσένα το 150% μαζί με τα πανωτόκια και αυτό το πράγμα να γίνεται σωρηδόν, ανεξέλεγκτα και να μην παρεμβαίνει το κράτος. 
Αυστηρό θεσμικό πλαίσιο για τα πολιτικά κόμματα. Κανένα κόμμα που έχει οφειλές σε τράπεζες, Εφορία, ΔΕΚΟ, ασφαλιστικά ταμεία δεν θα έχει δικαίωμα συμμετοχής στις εκλογές. Δε νοείται μια παράταξη να είναι ασυνεπής, τζαμπατζού στις υποχρεώσεις της και να θέλει να σώσει τον λαό, τη χώρα και να θέλει όχι μόνο να συμμετέχει στις εκλογές, αλλά να μας κυβερνάει κιόλας και να παίρνει και κρατική χρηματοδότηση ακατάσχετη. 
Κατάργηση των πανελλαδικών εξετάσεων. Η εισαγωγή στα ΑΕΙ θα γίνεται με βάση τον βαθμό απόδοσης των μαθητών στις τρεις τάξεις Λυκείου. 
Οριστική έξωση των κομματικών παρατάξεων από τα πανεπιστήμια. Οι κομματικές παρατάξεις δεν έχουν καμία θέση στα παμψηφία και στα ΑΕΙ. Αυτό γίνεται μόνο εδώ στην Ελλάδα. Απαγορεύεται ο διορισμός εκπροσώπων τους στα συμβούλια διοίκησης των ΑΕΙ. 
Αυτά και άλλα πολλά -δεν με παίρνει ο χρόνος- είναι κάποιες από τις σημαντικές τροποποιήσεις που πρέπει να γίνουν, για να μπουν ξανά θεμέλια για ένα δίκαιο και σοβαρό κράτος. Αυτά μπορεί να τα κάνει μόνο η Ελληνική Λύση, το μόνο λαϊκό, πατριωτικό, κοινωνικό, εθνικό κόμμα που είναι η φωνή των Ελλήνων στο Κοινοβούλιο. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης):  Τον λόγο έχει τώρα ο κ. Ιωάννης Δημητροκάλλης, ανεξάρτητος Βουλευτής και μετά η κ. Αποστολάκη. 
ΙΩΑΝΝΗΣ ΔΗΜΗΤΡΟΚΑΛΛΗΣ:  Ευχαριστώ, κύριε Πρόεδρε. 
Κυρίες και κύριοι συνάδελφοι, η συζήτηση για την Αναθεώρηση του Συντάγματος είναι ίσως η σοβαρότερη κοινοβουλευτική διαδικασία που προβλέπει η έννομη τάξη μας. Δεν συζητάμε σήμερα έναν ακόμη νόμο. Δεν συζητάμε μια κυβερνητική πολιτική που αύριο μπορεί να αλλάξει. Συζητάμε το κείμενο που ορίζει τα όρια της εξουσίας, κατοχυρώνει τα δικαιώματα των πολιτών και διασφαλίζει ότι κανείς δεν βρίσκεται πάνω από τον νόμο. Και ακριβώς γι’ αυτό η σημερινή συζήτηση δεν μπορεί να αντιμετωπιστεί ως μία ακόμη κοινοβουλευτική διαδικασία. Απαιτεί σεβασμό στους θεσμούς, κυρίως όμως απαιτεί αξιοπιστία, διότι υπάρχουν ερωτήματα που απασχολούν σήμερα εκατομμύρια Έλληνες. 
Μπορούν εκείνοι που κυβέρνησαν με φωτογραφικές ρυθμίσεις, με τροπολογίες της τελευταίας στιγμής, με υπερσυγκέντρωση εξουσίας και με διαρκή αμφισβήτηση της θεσμικής ανεξαρτησίας, να παρουσιάζονται σήμερα ως μεγάλοι μεταρρυθμιστές; Πόση αξιοπιστία έχει μία κυβέρνηση να προτείνει την Αναθεώρηση του Συντάγματος, όταν η ίδια δέχεται διαρκώς σφοδρή κριτική για τον τρόπο, με τον οποίο λειτούργησαν οι θεσμοί κατά τη διάρκεια της διακυβέρνησής της; Μπορεί ο Μητσοτάκης να ζητά «λευκή επιταγή» για την Αναθεώρηση του Συντάγματος, χωρίς να δώσει πρώτα απαντήσεις για τον τρόπο με τον οποίο άσκησε την εξουσία; 
Για εμάς, η απάντηση είναι ξεκάθαρη. Το Σύνταγμα δεν χρειάζεται καλλωπισμό. Χρειάζεται πραγματική θωράκιση απέναντι στην αυθαιρεσία της εξουσίας. Και αυτή είναι η μεγάλη διαφορά ανάμεσα στην πρόταση της Νέας Δημοκρατίας και στην πρόταση της συμμαχίας. 
Η Κυβέρνηση προτείνει επιμέρους διορθώσεις του υπάρχοντος συστήματος. Εμείς προτείνουμε βαθιά αλλαγή στον τρόπο με τον οποίο κατανέμεται, ελέγχεται και λογοδοτεί η εξουσία. Η Κυβέρνηση θέλει να διαχειριστεί το σημερινό σύστημα. Εμείς θέλουμε να επιστρέψουμε δύναμη στον πολίτη. Η Κυβέρνηση θέλει να αλλάξει πρόσωπα και διαδικασίες. Εμείς θέλουμε να αλλάξουμε τους συσχετισμούς ανάμεσα στην εξουσία και στην κοινωνία. 
Κύριε Μητσοτάκη, πολλές φορές επικαλεστήκατε τη θεσμική κανονικότητα. Όμως, η κανονικότητα δεν μετριέται από διακηρύξεις. Μετριέται από το αν οι πολίτες αισθάνονται ότι οι θεσμοί λειτουργούν ισότιμα για όλους, μετριέται από το αν η δικαιοσύνη εμπνέει εμπιστοσύνη, μετριέται από το αν η εκτελεστική εξουσία δείχνει αυτοσυγκράτηση ή αν επιχειρεί να επεκτείνει συνεχώς την επιρροή της. Στη διάρκεια της διακυβέρνησης σας, υπήρξαν γεγονότα που προκάλεσαν έντονη πολιτική και κοινωνική αντιπαράθεση. Η υπόθεση των παρακολουθήσεων, η τραγωδία των Τεμπών και τα ερωτήματα που εξακολουθούν να απασχολούν την ελληνική κοινωνία, η υπόθεση του ΟΠΕΚΕΠΕ, οι συζητήσεις γύρω από την ανεξαρτησία των θεσμών, οι διαδοχικές νομοθετικές παρεμβάσεις που αφορούν τη συμμετοχή πολιτικών κομμάτων στις εκλογές, όλα αυτά δεν μπορούν να αγνοηθούν, όταν συζητάμε για το ίδιο το Σύνταγμα. 
Ας ξεκινήσουμε, λοιπόν, από το άρθρο 29, από τον πυρήνα δηλαδή, της πολιτικής ελευθερίας και της συμμετοχής των κομμάτων στις εκλογές. Η ίδια η Κυβέρνηση, μαζί με το δεκανίκι της το ΠΑΣΟΚ, με διαδοχικές νομοθετικές παρεμβάσεις επιχείρησε να καθορίσει ποια κόμματα μπορούν και ποια δεν μπορούν να συμμετέχουν στις εκλογές. Είναι η Κυβέρνηση που θέσπισε διατάξεις, οι οποίες θεωρήθηκαν από μεγάλο τμήμα της κοινωνίας και του νομικού κόσμου, φωτογραφικές. Είναι η Κυβέρνηση που μετέφερε την πολιτική αντιπαράθεση από την κάλπη στις δικαστικές αίθουσες και στα ευρωπαϊκά δικαστήρια. Και είναι η Κυβέρνηση, στη διάρκεια της οποίας εκδηλώθηκε η υπόθεση Τζανερίκου, προκαλώντας σοβαρά ερωτήματα για τη σχέση εκτελεστικής εξουσίας και δικαιοσύνης. 
Σε μία δημοκρατία, όμως, οι πολιτικές απόψεις δεν αντιμετωπίζονται με διοικητικούς αποκλεισμούς, αντιμετωπίζονται με πολιτικά επιχειρήματα. Τα κόμματα δεν κρίνονται στα υπουργικά γραφεία, κρίνονται από τον ελληνικό λαό. Γι’ αυτό η συμμαχία προτείνει σαφή αναθεώρηση του άρθρου 29. Προτείνουμε κανένα πολιτικό κόμμα να μην αποκλείεται, εξαιτίας των ιδεών του, του ιδεολογικού του προσανατολισμού, των προσώπων που το υποστηρίζουν ή εικονιζόμενων πολιτικών επιρροών. 
Το Σύνταγμα οφείλει να προστατεύει αυτήν ακριβώς τη θεμελιώδη αρχή, γιατί κάθε φορά που μετακινούνται τα όρια των θεσμών με βάση τις πολιτικές συγκυρίες δημιουργείται ένα επικίνδυνο προηγούμενο. Σήμερα μπορεί να αφορά έναν πολιτικό χώρο, αύριο μπορεί να φορά έναν άλλον. Αν αρχίσουμε να προσαρμόζουμε τους θεσμούς στις εκάστοτε πολιτικές ανάγκες, τότε παύουμε να έχουμε σταθερούς θεσμούς. Έχουμε θεσμούς που αλλάζουν ανάλογα με το ποιος κυβερνά. Και αυτό είναι μία εξέλιξη που δεν πρέπει να αποδεχθεί καμία δημοκρατική κοινωνία. Οποιοσδήποτε περιορισμός πρέπει να στηρίζεται αποκλειστικά σε σαφείς, αντικειμενικές και ρητές συνταγματικές προϋποθέσεις, όχι σε ερμηνείες κατά περίπτωση, όχι σε τροπολογίες που γράφονται για συγκεκριμένα πρόσωπα, όχι σε νομοθετήματα που αλλάζουν λίγες εβδομάδες πριν τις εκλογές.
Η συμμαχία προτείνει, παράλληλα, πλήρη οικονομική διαφάνεια των κομμάτων και έλεγχο από Ανεξάρτητη Αρχή, ώστε η ελευθερία συμμετοχής να συνοδεύεται από λογοδοσία και ισονομία. Γιατί η δημοκρατία πρέπει να είναι ελεύθερη, αλλά πρέπει να είναι και καθαρή. 
Και επειδή μιλάμε για την προστασία του Συντάγματος, εμείς προτείνουμε τη δημιουργία ανεξάρτητου Συνταγματικού Δικαστηρίου. Ένα δικαστήριο που θα μπορεί να ελέγχει τη συνταγματικότητα των νόμων, πριν αυτοί τεθούν σε ισχύ. Ένα δικαστήριο που θα εκδίδει ενιαίες και δεσμευτικές αποφάσεις για τη Βουλή και την κυβέρνηση. Ένα πραγματικό θεσμικό ανάχωμα απέναντι στη νομοθετική αυθαιρεσία και στις διατάξεις που ψηφίζονται σήμερα, εφαρμόζονται αύριο και κρίνονται αντισυνταγματικές μετά από πολλά χρόνια, όταν πλέον η ζημιά έχει γίνει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η Κυβέρνηση δεν προτείνει Συνταγματικό Δικαστήριο και είναι απολύτως κατανοητό το γιατί, διότι μια εκτελεστική εξουσία που έχει συνηθίσει να νομοθετεί με την ασφάλεια της κοινοβουλευτικής της πλειοψηφίας δεν επιθυμεί έναν ισχυρό προληπτικό έλεγχο. Εμείς, αντίθετα, δεν φοβόμαστε τον έλεγχο, διότι όποιος σέβεται το Σύνταγμα δεν φοβάται τον συνταγματικό δικαστή.
Κυρίες και κύριοι συνάδελφοι, αυτή είναι η πραγματική αντιπαράθεση. Από τη μία πλευρά, μια κυβερνητική πρόταση που αλλάζει επιμέρους διαδικασίες, αλλά διατηρεί στα χέρια του πολιτικού συστήματος τους βασικούς μηχανισμούς ελέγχου. Από την άλλη, η πρόταση της συμμαχίας που ζητά να επιστραφεί η εξουσία στον λαό, να ενισχυθεί η δικαιοσύνη, να καταργηθούν οι πολιτικές ασυλίες και να δημιουργηθούν πραγματικά αντίβαρα. Εσείς θέλετε μια Αναθεώρηση που θα προσαρμόσει το Σύνταγμα στις ανάγκες της εξουσίας. Εμείς θέλουμε μία Αναθεώρηση που θα περιορίσει την εξουσία στις επιταγές του Συντάγματος. Εσείς ζητάτε περισσότερη εμπιστοσύνη στην κυβέρνηση. Εμείς ζητάμε περισσότερο έλεγχο της κυβέρνησης. Εσείς μιλάτε για θεσμούς, αλλά διατηρείτε τα κομματικά φίλτρα. Εμείς προτείνουμε θεσμούς ανεξάρτητους, πολίτες ενεργούς, πολιτικούς ίσους απέναντι στον νόμο. Γιατί το Σύνταγμα δεν γράφεται από τον σημερινό Πρωθυπουργό, δεν γράφεται για τη σημερινή Κυβέρνηση, δεν γράφεται για τη Νέα Δημοκρατία, ούτε για τη συμμαχία, γράφεται για την Ελλάδα, γράφεται για τα παιδιά μας, γράφεται για τις επόμενες γενιές Ελλήνων. 
Από τα πρώτα επαναστατικά Συντάγματα της Επιδαύρου μέχρι σήμερα ο ελληνισμός αγωνίστηκε, όχι μόνο για εθνική ελευθερία, αλλά και για πολιτική ελευθερία, για κράτος δικαίου, για ισονομία, για κυβέρνηση που υπηρετεί τον λαό και όχι για λαό που υπηρετεί την κυβέρνηση. 
Η Ελλάδα δεν χρειάζεται ένα Σύνταγμα κομμένο και ραμμένο στις ανάγκες της εκάστοτε εξουσίας. Χρειάζεται ένα Σύνταγμα ισχυρότερο από κάθε εξουσία. Ένα Σύνταγμα που θα προστατεύει τον αδύναμο από τον ισχυρό, τον πολίτη από την αυθαιρεσία, τη δικαιοσύνη από την πολιτική παρέμβαση, την ψήφο από τον αποκλεισμό, τη δημοκρατία από τους μηχανισμούς. Και αυτή είναι η δική μας πρόταση, μια πρόταση εθνικής ευθύνης, μια πρόταση θεσμικής κάθαρσης, μια πρόταση πραγματικής λαϊκής κυριαρχίας. Γιατί στη δημοκρατία ο τελικός λόγος…
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Αποστολάκη από το ΠΑΣΟΚ και θα πάρει τον λόγο μετά ο Κοινοβουλευτικός Εκπρόσωπος από την Ελληνική Λύση για μία παρέμβαση. 
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε.
Κυρίες και κύριοι συνάδελφοι, στην αναθεωρητική διαδικασία η Βουλή καλείται να κοιτάξει πέρα από τον ορίζοντα του εκλογικού κύκλου, να κοιτάξει τις επόμενες γενιές, να συνομιλήσει με την ιστορία. Το πολιτικό σύστημα αποφασίζει ποιοι θα είναι οι θεμελιώδεις κανόνες της συλλογικής μας συμβίωσης και γι’ αυτό η Αναθεώρηση απαιτεί θεσμική αυτοσυγκράτηση, συναίνεση, κυρίως, όμως, απαιτεί σεβασμό στο ίδιο το Σύνταγμα. Δεν μπορείς να εμφανίζεσαι ως υπερασπιστής του Συντάγματος, όταν αντιμετωπίζεις τις συνταγματικές εγγυήσεις ως εμπόδιο που πρέπει να παρακαμφθεί. Και η παρούσα Κυβέρνηση έθεσε επανειλημμένα στο περιθώριο το γράμμα και το πνεύμα του Συντάγματος, αδυνατώντας να εγγυηθεί τον φιλελεύθερο χαρακτήρα της αντιπροσωπευτικής δημοκρατίας, τη θεσμική και πολιτική υπόσταση της διάκρισης των εξουσιών, το κράτος δικαίου και την αρχή της νομιμότητας.
Διαβάζοντας την πρόταση της Νέας Δημοκρατίας ότι ο σκοπός της αναθεώρησης είναι η εδραίωση μιας σύγχρονης δημοκρατίας με μεγαλύτερη λογοδοσία και περισσότερη εμπιστοσύνη στους θεσμούς, δύσκολα κάποιος θα διαφωνούσε. Το πρόβλημα, όμως, δεν βρίσκεται στις λέξεις, αλλά στο ποιος τις εκφωνεί, καθώς υφίσταται ένα σοβαρό έλλειμμα εμπιστοσύνης που δεν προκύπτει μόνο από την ισχύουσα αρχιτεκτονική της αναθεωρητικής διαδικασίας, αλλά τροφοδοτείται από τα πεπραγμένα της Κυβέρνησης Μητσοτάκη, πεπραγμένα καθεστωτικής και εξωθεσμικής λειτουργίας, που ενίσχυσαν την αναξιοπιστία του πολιτικού συστήματος και παραβίασαν μια μεταπολιτευτική δημοκρατική παρακαταθήκη. 
Όπως όλοι γνωρίζουμε, η κρατούσα θέση στην επιστήμη του Συνταγματικού Δικαίου θέλει την Αναθεωρητική Βουλή αδέσμευτη από τις κατευθύνσεις που δίνει η προτείνουσα Βουλή. Για τον λόγο αυτό, το ΠΑΣΟΚ δεν θα παράσχει την πλειοψηφία των τριών πέμπτων στην προτείνουσα Βουλή, προκειμένου η επόμενη πλειοψηφία να μη διαμορφώσει το περιεχόμενο των αναθεωρούμενων διατάξεων κατά το δοκούν. 
Το προηγούμενο της Αναθεωρητικής Βουλής το 2019 είναι πολύ χαρακτηριστικό, όταν η τότε κυβερνητική Πλειοψηφία που μιλάει σήμερα για πολιτική αξιοπιστία και ανάγκη συναινέσεων, αναθεώρησε τον τρόπο εκλογής του Προέδρου της Δημοκρατίας σε διαφορετική, εν τοις πράγμασι, κατεύθυνση από εκείνη της προτείνουσας. 
Εδώ δεν πρόκειται μόνο για μια ιστορική αναφορά που μαρτυρά τη σταθερή αναξιοπιστία της Νέας Δημοκρατίας και την επίσης σταθερή αναντιστοιχία λόγων και έργων, αλλά για μια βαρύνουσα υπενθύμιση ότι η έλλειψη δεσμευτικότητας των αρχικών κατευθύνσεων συνιστά δομικό και όχι συγκυριακό εμπόδιο στην οικοδόμηση συναίνεσης, γι’ αυτό και εισηγούμαστε την αναθεώρηση του άρθρου 110. 
Η σημερινή Πλειοψηφία επέλεξε πολλές φορές να δοκιμάσει τα όρια της συνταγματικής τάξης, αντί να την υπηρετήσει. Και επέλεξε να κινήσει την κορυφαία θεσμική διαδικασία με όρους fast track, περιορίζοντας τον ουσιαστικό δημόσιο διάλογο και μετατρέποντας μια κορυφαία διαδικασία σε ένα πεδίο πολιτικής επικοινωνίας, είτε προσθέτοντας διατάξεις που στόχευαν σε ακροδεξιά ακροατήρια είτε προτείνοντας διατάξεις δήθεν ως αντίβαρο στον πελατειασμό και τη διαφθορά που η ίδια παράγει, για να τις αποσύρει, άρον-άρον. 
Ο θεσμικός φετιχισμός ως πρόσχημα, σύμφωνα με τον οποίο οι παθογένειες της δημόσιας ζωής μπορούν να θεραπευθούν μόνο με συνταγματικές αλλαγές, κατέρρευσε. Το ασυμβίβαστο Υπουργού και Βουλευτή είναι δείγμα ασύγγνωστης εργαλειοποίησης της αναθεωρητικής διαδικασίας και αφόρητης θεσμικής ελαφρότητας. 
Το πρόβλημα της χώρας δεν είναι συνταγματικό. Δεν παρεμπόδισε ούτε παρεμποδίζει το Σύνταγμα τις αναγκαίες μεταρρυθμίσεις, τη διαφάνεια, τη λογοδοσία, την ισονομία. Προτού αναθεωρήσουμε το Σύνταγμα, οφείλουμε να το εφαρμόζουμε πιστά, να το σεβόμαστε στο ακέραιο. Δεν μπορεί να συζητάμε αναθεώρηση διατάξεων, ενώ ταυτόχρονα παρακάμπτουμε ήδη ισχύουσες. 
Η επίμονη μη συμμόρφωση της Κυβέρνησης με την απόφαση 465 της Ολομέλειας του Συμβουλίου της Επικρατείας σε σχέση με τις υποκλοπές, κατά πρόδηλη παράβαση του άρθρου 95 παράγραφος 5 του Συντάγματος, αποτελεί κραυγαλέο παράδειγμα συνταγματικής ανυπακοής και όχι συνταγματικού κενού. 
Η αμνήστευση των κ.κ. Βορίδη, Αυγενάκη, Καραμανλή, από ενδεχόμενες ποινικές ευθύνες, δεν οφείλεται στο ισχύον Σύνταγμα, αλλά σε προσωπική απόφαση του Πρωθυπουργού και είναι αποκαλυπτική των κινήτρων της Πλειοψηφίας για την προτεινόμενη δήθεν αναθεώρηση του άρθρου 86, καθώς η Πλειοψηφία διατηρεί την απόφαση για την άσκηση δίωξης ως αποκλειστική αρμοδιότητα της εκάστοτε Πλειοψηφίας. 
Το ίδιο πράττουν και σε ό,τι αφορά την επιλογή της ηγεσίας της Δικαιοσύνης, στέλνοντας ένα αποκρουστικό, αλλά ξεκάθαρο μήνυμα της πρόθεσης χειραγώγησης και ποδηγέτησης των επικεφαλής των ανωτάτων δικαστηρίων της χώρας. 
Ας δούμε όμως και το άρθρο 21. Η Κυβέρνηση προτείνει να προστεθεί στο Σύνταγμα η κρατική μέριμνα για προσιτή κατοικία. Τι ακριβώς εμπόδισε μέχρι σήμερα την Κυβέρνηση Μητσοτάκη να ασκήσει μια αποτελεσματική στεγαστική πολιτική; Η στεγαστική κρίση δεν προκλήθηκε από το Σύνταγμα, κυρίες και κύριοι συνάδελφοι, αλλά από κυβερνητικές πολιτικές επιλογές. 
Το ίδιο ισχύει και για το άρθρο 16. Η Κυβέρνηση εμφανίζεται σήμερα να ζητά συνταγματική μεταβολή για τα μη κρατικά πανεπιστήμια. Όμως επί μήνες μάς διαβεβαίωνε ότι η αναθεώρηση δεν ήταν αναγκαία για τη λειτουργία ιδιωτικών πανεπιστημίων. Καταστρατήγησε το Σύνταγμα και προχώρησε εν μια νυκτί σε ανωτατοποίηση κολεγίων. 
Μια Συνταγματική Αναθεώρηση που επιχειρείται με μικροπολιτικό πρόσημο, με στόχο τη μονομερή εξυπηρέτηση συγκυριακών κυβερνητικών σκοπιμοτήτων ή την εργαλειοποίηση θεσμικών διατάξεων προς όφελος της κυβερνητικής Πλειοψηφίας, υπονομεύει ακριβώς αυτό που το Σύνταγμα οφείλει να προστατεύει, την εμπιστοσύνη των πολιτών στο κανονιστικό του περιεχόμενο. 
Η αμερικάνικη συνταγματική θεωρία, ήδη από τον 18ο αιώνα, έθεσε ως πυρήνα της συνταγματικής τάξης την ιδέα ενός government of laws and not of men, μιας διακυβέρνησης νόμων και όχι ανθρώπων. Η ρήση αυτή, που ανάγεται στο Σύνταγμα της Μασαχουσέτης του 1780 και επαναλήφθηκε από τον Πρόεδρο του Ανωτάτου Δικαστηρίου Τζον Μάρσαλ, υπενθυμίζει ότι η σταθερότητα ενός πολιτεύματος στηρίζεται πρωτίστως στην πιστή τήρηση κανόνων που ήδη υπάρχουν και όχι στη διαρκή αναθεώρησή τους ανάλογα με τη συγκυρία. 
Η θεμελιώδης αυτή αρχή συμπυκνώνει το βασικό περιεχόμενο του κράτους δικαίου και αφορά μεταξύ άλλων και την ύψιστη διαδικασία της Συνταγματικής Αναθεώρησης. Η Κυβέρνηση όμως, κυρίες και κύριοι συνάδελφοι, αντιμετωπίζει την αναθεώρηση ως μια ευκαιρία να προσαρμόσει το Σύνταγμα στις δικές της μικροπολιτικές και μικροκομματικές επιλογές. 
Εμείς αντιμετωπίζουμε την αναθεώρηση ως ευκαιρία να θωρακίσουμε τη δημοκρατία απέναντι σε κάθε μελλοντική διακυβέρνηση. Δεν αντιλαμβανόμαστε το Σύνταγμα ως εργαλείο διαχείρισης εξουσίας και γι’ αυτό, για το ΠΑΣΟΚ, προϋπόθεση μιας επιτυχημένης αναθεώρησης, δεν είναι η πολιτική ισχύς, είναι η εμπιστοσύνη, είναι η πεποίθηση της κοινωνίας ότι εκείνος που προτείνει την αλλαγή του Συντάγματος υπήρξε πρώτα ο ίδιος ο πιο πιστός θεματοφύλακάς του. Και εδώ το έλλειμμα της Κυβέρνησης είναι συντριπτικό. 
Η πρότασή μας συγκεφαλαιώνει την ενίσχυση του κράτους δικαίου, την αποκατάσταση της εμπιστοσύνης των πολιτών στους θεσμούς, τη διεύρυνση ατομικών και κοινωνικών δικαιωμάτων, ώστε το Σύνταγμα να απαντά στις προκλήσεις της εποχής μας. 
Η ιστορία είναι αυστηρή με όσους αντιμετωπίζουν το Σύνταγμα ως εργαλείο της πολιτικής συγκυρίας, αλλά είναι γενναιόδωρη με όσους αντιλαμβάνονται ότι το Σύνταγμα είναι το μακροβιότερο συμβόλαιο εμπιστοσύνης ανάμεσα στο κράτος και τους πολίτες. Γι’ αυτό και η αναθεώρηση δεν μπορεί να υπηρετεί τις ανάγκες μιας κυβέρνησης. Αυτό είναι το πραγματικό βάρος της σημερινής απόφασης και αυτό είναι το μέτρο με το οποίο θα μας κρίνει η ιστορία. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τον λόγο τώρα, για την παρέμβαση που ζήτησε, στον κ. Μπούμπα, Κοινοβουλευτικό Εκπρόσωπο από την Ελληνική Λύση. Θα ακολουθήσουν ο κ. Κόντης, η κ. Χρηστίδου και μετά θα δώσουμε τον λόγο στον Υπουργό, τον κ. Πλεύρη. 
Κύριε Μπούμπα, έχετε τον λόγο. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, ακούστε τώρα. Η συζήτηση της Αναθεώρησης του Συντάγματος έρχεται με ένα αυριανό νομοσχέδιο, το οποίο πάει κόντρα στο Σύνταγμα και θέλω να επιχειρηματολογήσω επ’ αυτού. 
Κατ’ αρχάς, μιλάμε για κλιμακωτή ιδιωτικοποίηση του νερού, όταν το άρθρο 24 του Συντάγματος, το οποίο διαβάζω, ανοίγει τον ασκό του Αιόλου. Μιλάει για λήψη μέτρων για την αντιμετώπιση του φαινομένου της κλιματικής αλλαγής, την αποτελεσματική διαχείριση των υδάτινων πόρων και την ενίσχυση των Ανανεώσιμων Πηγών Ενέργειας, την κατοχύρωση του περιβαλλοντικού ισοζυγίου σε κάθε κρατική παρέμβαση και την προστασία των ζώων. Είναι εδώ αυτό από τη Νέα Δημοκρατία. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Πάμε όμως να θυμίσουμε το τι ακριβώς έχει γίνει. Διότι πριν από λίγο καιρό, πριν από λίγες ημέρες, ψηφίσατε τον Κώδικα της Τοπικής Αυτοδιοίκησης και εκεί λέγατε ότι θα υπάρχει μόνο οικειοθελής συνένωση των δημοτικών επιχειρήσεων ύδρευσης και αποχέτευσης. Και έρχεστε τώρα και βάζετε αναγκαστική συγχώνευση δημοτικών επιχειρήσεων στην ΕΥΔΑΠ και στην ΕΥΑΘ της Θεσσαλονίκης, με απώτερο σκοπό να υπάρχει ένας συγκεντρωτισμός. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κατ’ αρχάς, το ίδιο το Σύνταγμα μιλάει για το ύψιστο αγαθό που πρέπει να απολαμβάνει ο Έλληνας πολίτης, αλλά εδώ έχουμε και ένα άλλο απτό παράδειγμα που βαίνει αντισυνταγματικότητας με αφορμή το νερό. Έτσι, ενώ μιλάτε για οικειοθελή συνένωση, έχουμε αντιδράσεις από την Κεντρική Ένωση Δήμων και Κοινοτήτων, αλλά και από την Ένωση Δημοτικών Επιχειρήσεων Ύδρευσης και Αποχέτευσης. Απλώς, να σας θυμίσω ότι το 2016 υπήρχε μία απόφαση να πάνε οι δύο εταιρείες, η ΕΥΔΑΠ και η ΕΥΑΘ, στο υπερταμείο και αυτό κρίθηκε από το Συμβούλιο της Επικρατείας αντισυνταγματικό. 

Οι μετοχές επέστρεψαν στον δημόσιο χαρακτήρα, διότι το Συμβούλιο της Επικρατείας στο οποίο προσέφυγαν οι εργαζόμενοι θεώρησε ότι το νερό είναι το δημόσιο αγαθό που πρέπει να παραμείνει κάτω από δημόσιο έλεγχο και να έχει δημόσιο χαρακτήρα. Ακυρώθηκε αυτή η απόφαση του 2016 να πάει στο υπερταμείο, διότι έκρινε ότι το υπερταμείο είχε ιδιωτικοοικονομικά κριτήρια και θα χανόταν ο δημόσιος χαρακτήρας του νερού. 
Και ενώ υπάρχει παράδειγμα δικαστικής απόφασης αντισυνταγματικότητας, έρχεστε εσείς τώρα με το αυριανό νομοσχέδιο να κάνετε συγκέντρωση δημοτικών επιχειρήσεων, όπου παίρνετε αρμοδιότητες από την τοπική αυτοδιοίκηση, ενώ ευαγγελίζεστε την περιφερειακή αποκέντρωση, μία αυτοδιοίκηση που στην ουσία είναι ετεροδιοίκηση. Δεν λαμβάνετε υπ’ όψιν τις αποφάσεις της ΚΕΔΕ, των δημάρχων και των δημοτικών συμβουλίων και μιλάτε για ένα Σύνταγμα. Εμείς στην Ελληνική Λύση λέμε ότι πρέπει να ξεκινάει πρώτα από τις μικρές τοπικές κοινωνίες αν θέλουμε να έχουμε ένα Σύνταγμα που θα προστατεύει τα δικαιώματα των πολιτών. 
Ακούστε! Το 1827 στην Επίδαυρο είχαμε ένα Σύνταγμα πρότυπο για ολάκερη τη γηραιά ήπειρο. Αυτό πρέπει να κρατήσουμε και τώρα για την ιστορία…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μπούμπα.
Και τώρα καλείται στο Βήμα ο ανεξάρτητος Βουλευτής κ. Ιωάννης Κόντης. 
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η συζήτηση για το Σύνταγμα είναι μια συζήτηση τρομερά μεγάλης σημασίας. Το Σύνταγμα είναι η βίβλος της δημοκρατίας, είναι οι όροι που θεσπίζουν την προστασία, τα δικαιώματα και την κυριαρχία των Ελλήνων πολιτών. 
Το Σύνταγμα είναι αυτό που θεσπίστηκε για πρώτη φορά την 1η Ιανουαρίου του 1822 στην Επίδαυρο. Το επόμενο θεσπίστηκε το 1823, ενώ το 1827 πήρε μια πιο επίσημη μορφή. Έκτοτε, υπήρξαν πολλά Συντάγματα. Το 1952 υπήρξε το Σύνταγμα μετά την απελευθέρωση από τους Γερμανούς και το 1975 έγινε το νέο, το ισχύον μέχρι και σήμερα και το τέσσερις φορές μέχρι τώρα αναθεωρηθέν, με τελευταία αυτή του 2019, στο οποίο τις περισσότερες φορές οι συνταγματολόγοι, οι νομοθέτες, το κράτος, οι εμπλεκόμενοι προσπάθησαν να κρατήσουν τουλάχιστον τα βασικά προστατευτικά όρια, τις θεσμικές ισχύουσες αρχές για τους Έλληνες πολίτες. 
Σήμερα, λοιπόν, προσπαθούμε να αναθεωρήσουμε κάποια άρθρα τα οποία, δυστυχώς, με την αοριστία που εμπεριέχουν, με τον τρόπο που έρχονται και με τις δύσκολες εποχές που περνάμε είναι αμφίβολο αν οι Έλληνες πολίτες θα μπορούν πλέον να επικαλεστούν την προστασία του Συντάγματος. Σίγουρα ακόμα και σήμερα σε πολλές περιπτώσεις θα μπορούσαν να επικαλεστούν το ισχύον Σύνταγμα και να προστατευθούν στην περίπτωση που το το επικαλούνταν. Στην Αμερική, για παράδειγμα, βλέπουμε έναν πολίτη να επικαλείται διατάξεις του Συντάγματος και αμέσως οι αστυνομικοί, ακόμα και σε συλλήψεις, να στέκονται προσοχή μπροστά στο Σύνταγμα. Εδώ όχι μόνο δεν συμβαίνει αυτό, αλλά πάμπολλες φορές καταργείται άτυπα ή τυπικά και κανείς δεν έρχεται να διαμαρτυρηθεί. 
Εγώ θα πω ότι το πρώτο μεγάλο πρόβλημα της εποχής μας είναι το άρθρο 21 το οποίο, όπως το διατυπώνει η Νέα Δημοκρατία αυτή τη στιγμή στην πρότασή της, αλλά και στο ισχύον Σύνταγμα υποτίθεται ότι παίρνει μέτρα για να προστατεύει την προσιτή στέγη των πολιτών, την υγεία και όλα τα δικαιώματα που έχει ένας Έλληνας στη σημερινή σύγχρονη εποχή. Ωστόσο, βλέπουμε ότι αυτό έχει κατακερματιστεί, έχει καταπατηθεί και, δυστυχώς, πλέον δεν προστατεύεται η κατοικία των Ελλήνων, αφού έρχονται τα funds τα οποία την αγοράζουν -και μιλάμε για τα funds που υποτίθεται ότι είναι ανεξάρτητα από τις τράπεζες, αλλά είναι οι ίδιες οι τράπεζες- σε πολύ προσιτές γι’ αυτά τιμές, σε ποσά που είναι πολύ κατώτερα από την αξία που έχει η κατοικία που χάνουν οι Έλληνες πολίτες. 
Επίσης, υπάρχει σίγουρα και το δικαίωμα των Ελλήνων πολιτών στην παιδεία. Όμως, ο τρόπος με τον οποίο λειτουργούν τα πανεπιστήμια, αλλά και η εισροή των ιδιωτικών -θα μπορούσε να θεσπιστεί με διαφορετικό ίσως τρόπο η εισροή ιδιωτικών πανεπιστημίων- δεν είδαμε να μας αποφέρουν κάτι καλύτερο. Είδαμε ότι τα πανεπιστήμια που μπήκαν στην Ελλάδα είναι κατά πολύ υποδεέστερα των υπαρχόντων, άσχετα από το αν τα δικά μας υπολειτουργούν ή δεν έχουν τις δυνατότητες να είναι αυτά που υπήρξαν. Παρ’ όλα αυτά, θα μπορούσαν με μια ένεση και μια προσπάθεια του δημοσίου να καλυτερέψουν και πάλι.
Και έρχομαι στο άρθρο 29 στο οποίο μπαίνει μία επικίνδυνη διάταξη με την οποία το Ανώτατο Ειδικό Δικαστήριο του άρθρου 100 θα ελέγχει τη συνδρομή των προϋποθέσεων συμμετοχής ενός πολιτικού κόμματος στις εκλογές. Άρα, ανάλογα με αυτόν που κυβερνά και ανάλογα με αυτούς που επηρεάζει το Ανώτατο Ειδικό Δικαστήριο θα μπορούν να «κόβονται» από ένα έως εκατόν ένα κόμματα ανάλογα με τις αντιλήψεις που έχει εκείνη την εποχή η εκάστοτε κυβέρνηση και η εκάστοτε πολιτική εξουσία. Αυτό είναι απαράδεκτο και δεν θα πρέπει να υπάρχει θεσπισμένο κάτι τέτοιο. 
Εγώ προσωπικά πιστεύω ότι στο άρθρο αυτό θα πρέπει να υπάρχει οικονομικό μπλόκο στα χρεωκοπημένα κόμματα. Αυτό είναι το πιο σημαντικό, αυτό είναι που θέλουν οι Έλληνες πολίτες. Όσον αφορά τα κόμματα που χρωστούν στο δημόσιο, όπως ισχύει και για τους πολίτες, θα πρέπει να υπάρχει η θωράκιση του Κοινοβουλίου και η υποχρεωτική συμμετοχή μόνο κομμάτων που προασπίζονται τα εθνικά συμφέροντα, γιατί έχουμε δει να κατεβαίνουν και κόμματα τα οποία προασπίζουν τα συμφέροντα ξένων χωρών, όπως συνέβη στη Θράκη. 
Όσον αφορά τώρα το άρθρο 17, στο οποίο υποτίθεται ότι κατοχυρώνεται η προστασία της ιδιοκτησίας, της περιουσίας, όπως προανέφερα, είναι σχετικό με το άρθρο 21 θα πρέπει να υπάρχει ουσιαστική προστασία για την αδιαφανή μεταβίβαση της περιουσίας των Ελλήνων στα funds και θα πρέπει να προστεθούν διατάξεις για την απόλυτη προστασία των πολιτών και της πρώτης κατοικίας, όπου θα δοθεί και το δικαίωμα στον Έλληνα πολίτη, στον δανειολήπτη, η κατά προτεραιότητα εξαγορά του δανείου από τον ίδιο τον δανειολήπτη σε ποσά στα οποία αγοράζουν τα funds. 
Δεν θα πάω στο άρθρο 86, γιατί είναι πραγματικά αδύνατον να σκεφθούμε ότι υπάρχει πρόταση που λέει ότι οι Υπουργοί ή οποιαδήποτε άλλοι αξιωματούχοι και προστατευόμενοι από το άρθρο 86 θα πρέπει να παραπέμπονται μόνο με την απόλυτη πλειοψηφία των Βουλευτών, δηλαδή με τις εκατόν πενήντα μία ψήφους και μόνο έτσι να προστατεύεται η μη παραπομπή τους ή όχι. Θα πρέπει να καταργηθεί τελείως η προστασία αυτή. Δεν έχει νόημα να υπάρχει προστασία την οποία θέσπισε κάποτε ένας νομοθέτης ο οποίος τώρα βάλλει κατά αυτού του άρθρου. 
Είναι σημαντικό να γνωρίζουν οι Έλληνες ότι οι πρώην Υπουργοί ή οι οποιαδήποτε άλλοι δεν προστατεύονται από αυτό το άρθρο. Δεν έχει νόημα να υπάρχει, γιατί οι εποχές έχουν αλλάξει. Είναι άλλο το δικαίωμα της ασυλίας κατά την άσκηση των καθηκόντων των Βουλευτών και εκεί μπορούμε να το συζητήσουμε, προκειμένου να αποφεύγουν εμπλοκές με συνεχείς μηνύσεις κ.λπ.. Αν κατά την άσκηση των καθηκόντων τους εμπίπτουν σε μία διαδικασία που είναι αμφισβητούμενη από κάποιους, ναι, να υπάρχει αυτή η προστασία, αλλά στο πλαίσιο της νομιμότητας. Διότι και εκεί αν υπάρξει μια παρανομία, μπορεί να συζητηθεί. Όμως, δεν πρέπει να συζητάμε το άρθρο 86 και για το πώς θα γίνει μία ποδοσφαιρική ντρίπλα με την οποία θα παραμείνει η ασυλία για πρώην Υπουργούς κ.λπ..
Τώρα στα άρθρα, τα οποία ελέγχουν αντισυνταγματικότητα διεθνών συμβάσεων κ.λπ. και την πλήρη κατάργηση περί ποινικής ευθύνης που ανέφερα, το ασυμβίβαστο Βουλευτή-Υπουργού, το πενταετές ένσημο κ.λπ., είναι θέματα τα οποία θα συζητηθούν σίγουρα στην Αναθεωρητική Βουλή. Τώρα εδώ τα συζητούμε, αλλά δεν νομίζω ότι είναι άξια τόσης προσοχής, όσο αυτά που προανέφερα. 
Οι Έλληνες οφείλουν να προστατευθούν. Τα σημαντικά θέματα είναι η κατοικία τους, την οποία χάνουν, η προστασία της κοινωνικής τους ζωής, η προστασία της υγείας τους και η προστασία τους από οποιονδήποτε αυθαίρετα εισβάλλει στη ζωή τους, για να υποκλέψει με κάποιον τρόπο ό,τι έχουν αποκτήσει ή ό,τι προσπάθησαν με κόπους να αποκτήσουν και να μεταβιβάζεται σε κάποιους, ληστρικά ορμώμενους απ’ έξω, καλυπτόμενους από τράπεζες κ.λπ., που έρχονται με μορφή προβάτου, αλλά είναι λύκοι, οι οποίοι έρχονται να κατασπαράξουν το οτιδήποτε έμεινε στους φτωχοποιημένους πια Έλληνες. Αυτό είναι το πιο σημαντικό θέμα. Πρέπει να προστατευθεί με όλους τους τρόπους, που μπορούν η Κυβέρνηση και όλα τα κόμματα. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Κόντη.
Θα ήθελα να καλέσω στο Βήμα την ανεξάρτητη Βουλευτή, την κ. Ραλλία Χρηστίδου. Αμέσως μετά, τον λόγο θα πάρει ο Υπουργός Μετανάστευσης και Ασύλου, ο κ. Πλεύρης.
Κυρία Χρηστίδου, έχετε τον λόγο.
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Αξιότιμοι κύριοι Υπουργοί, αγαπητοί συνάδελφοι, η σημερινή συζήτηση και η αυριανή είναι μια ευκαιρία να αποτυπώσουμε με τον πλέον καθαρό τρόπο έναν καθρέφτη, τον καθρέφτη της δημοκρατίας μας. 
Και εξηγούμαι. Το 64% των πολιτών θεωρεί ότι το κεντρικό επίδικο σήμερα είναι ένα: διαφθορά ή διαφάνεια. Το πολιτικό σύστημα οφείλει, επιτέλους, να σταματήσει να αυτοπροστατεύεται προκλητικά. Η σημερινή Κυβέρνηση, αντί να απαντήσει, επιχειρεί να μετατρέψει τον καταστατικό μας χάρτη σε κολυμβήθρα του Σιλωάμ για τις δικές της πολιτικές αμαρτίες. 
Προφανώς, μιλούμε για το άρθρο 86, το άρθρο που έχει ταυτιστεί στη συνείδηση των πολιτών με την απόλυτη θεσμική ατιμωρησία. Η κυβερνητική Πλειοψηφία μας πουλάει δήθεν εκσυγχρονισμό. Καταργεί από τη μία το αμελλητί, αλλά κρατάει την τελική απόφαση δίωξης ενός Υπουργού στα χέρια των 151 Βουλευτών της με υποχρεωτική ονομαστική ψηφοφορία, ώστε να πέφτει ανελέητο το μαστίγιο της κομματικής πειθαρχίας, σε όποιον τολμήσει να διαφοροποιηθεί και μετά να βγαίνουν στους διαδρόμους της Βουλής, ζητώντας ταπεινά συγγνώμη. 
Αυτό δεν είναι κράτος δικαίου, αυτό είναι ομερτά. Και δεν μιλούμε θεωρητικά, διότι συνταγματολόγοι, συνάδελφοι, Βουλευτές, Υπουργοί γνωρίζουν πάρα πολύ καλά ότι η κρατούσα άποψη στη συνταγματική θεωρία είναι η κατάργηση του άρθρου 86, διότι το ιδιαίτερο νομικό ποινικό καθεστώς είναι παρωχημένο, είναι άνισο και άδικο. 
Γι’ αυτό, λοιπόν, δεν μιλούμε μόνο θεωρητικά. Τον Φεβρουάριο 2025 καταθέσαμε τροπολογία οι ανεξάρτητοι Βουλευτές τότε, που πρόσκεινταν στο Κίνημα Δημοκρατίας, που τώρα είναι οι Δημοκράτες-Προοδευτικό Κέντρο του Στέφανου Κασσελάκη, ζητώντας να εναρμονιστεί ο νόμος περί ευθύνης Υπουργών με την Αναθεώρηση του 2019, ώστε να μην παραγραφούν τα εγκλήματα των Τεμπών, ώστε να μην παραγραφεί το σκάνδαλο των υποκλοπών. Υπήρξε μια σιωπηρή απόρριψη. Αφήσατε, δηλαδή, το παραθυράκι της ατιμωρησίας ορθάνοιχτο για έξι χρόνια. 
Η θέση μας, λοιπόν, η θέση του Προέδρου μας, Στέφανου Κασσελάκη και όλων εμάς των Δημοκρατών, παραμένει αδιαπραγμάτευτη. Πλήρης εξίσωση των μελών της κυβέρνησης με τους πολίτες απέναντι στο κοινό Ποινικό Δίκαιο, οριστική κατάργηση των προανακριτικών επιτροπών-«πλυντηρίων», δίωξη μόνο με τη σύμφωνη γνώμη ανεξάρτητου δικαστικού συμβουλίου ανωτάτων δικαστών, χωρίς κανένα κοινοβουλευτικό βέτο και θωράκιση των μαρτύρων δημοσίου συμφέροντος και των δημοσιογράφων από καταχρηστικές διώξεις τύπου SLAPP, διότι όποιος φοβάται την αλήθεια φοβάται και τους μάρτυρές της. 
Ξέρω πολύ καλά τι θα μας πείτε, ότι η πλήρης κατάργηση του άρθρου 86 ποινικοποιεί την πολιτική ζωή. Ας κοιτάξουμε, όμως, τι ισχύει στην πράξη στην υπόλοιπη Ευρώπη -αν είμαστε Ευρώπη και αν θέλουμε πραγματικά να είμαστε Ευρώπη- στη Γερμανία, στην Ιρλανδία, στο Λουξεμβούργο, στη Σλοβακία, στην Τσεχία. Δεν υπάρχει καμία απολύτως ανάμειξη της Βουλής στην ποινική προδικασία Υπουργών, οι οποίοι υπάγονται κανονικά στα κοινά ποινικά δικαστήρια και καμία κρατική λειτουργία δεν έχει παραλύσει. 
Το αίτημά μας, λοιπόν, δεν είναι λαϊκισμός. Εκφράστηκε από ένα εκατομμύριο τριακόσιες χιλιάδες πολίτες για τα Τέμπη και το 92,34% της Ένωσης Δικαστών και Εισαγγελέων τάχθηκε ρητά υπέρ της πλήρους κατάργησης, όταν σχεδόν όλο το Δικαστικό Σώμα της χώρας λέει το ίδιο πράγμα, αυτό δεν είναι λαϊκισμός, αυτό είναι ομοφωνία. 
Το ίδιο μοτίβο βλέπουμε και στο άρθρο 101Α. Η Κυβέρνηση, αφού πολέμησε τις Ανεξάρτητες Αρχές που τόλμησαν να ερευνήσουν τα σκάνδαλα της, τώρα επιχειρεί να τις αλώσει συνταγματικά, παρακάμπτοντας την αυξημένη πλειοψηφία των τριών πέμπτων της Διάσκεψης των Προέδρων με λίστες «ημετέρων». Στην Αρχή Προστασίας Δεδομένων, για παράδειγμα, υπηρετούν σήμερα μόλις είκοσι τρεις επιστήμονες έναντι πενήντα πέντε οργανικών θέσεων, ενώ οι καταγγελίες των πολιτών υπερδιπλασιάστηκαν.
Η δική μας πρόταση χτυπάει το πρόβλημα στη ρίζα. Επιλογή μελών από την Ολομέλεια με πλειοψηφία τριών πέμπτων, δημόσια πρόσκληση, αξιολόγηση προσόντων, εγγυημένο προϋπολογισμό και αυστηρή απαγόρευση των περιστρεφόμενων πορτών προς τον ιδιωτικό τομέα ή την πολιτική. Διότι οι ανεξάρτητες αρχές ανήκουν στη δημοκρατία, δεν ανήκουν σε καμία κυβέρνηση, σε κανένα Μαξίμου. 
Κλείνω -γιατί σε επτά λεπτά τι να προλάβεις να πεις- με την οικονομία και τη δίκαιη φορολογία, τον πυρήνα δηλαδή της κοινωνικής αδικίας. Την ώρα που εμείς εδώ συζητούμε συνταγματικές θεωρίες, οι πολίτες έξω αντιμετωπίζουν ένα αμείλικτο παρόν. Η ακρίβεια εξανεμίζει το εισόδημά τους, στο άρθρο 78 η Κυβέρνηση προτείνει κίνητρα σταθερού φορολογικού καθεστώτος για στρατηγικές επενδύσεις. Και ερωτώ: Σταθερότητα, ναι, για ποιους; Το Σύνταγμα τι είναι ακριβώς για εσάς, επενδυτικό συμβόλαιο με επιλεκτικά προνόμια; Εμείς ζητούμε φορολογική σταθερότητα για όλους, απαγόρευση αναδρομικής φορολόγησης, εκτίμηση φοροδοτικής ικανότητας με βάση το πραγματικό κόστος διαβίωσης. 
Άρθρο 79, η Νέα Δημοκρατία ζητά να συνταγματοποιηθεί η βιώσιμη δημοσιονομική λειτουργία, να θεσπίσουμε, δηλαδή, έναν μόνιμο «κόφτη» κοινωνικών δαπανών. Εμείς απαιτούμε ρητά ρήτρα ευελιξίας για φυσικές καταστροφές, σοβαρές κρίσεις και τη δημοκρατία της πληροφορίας. Υποχρεωτική δημοσίευση των οικονομικών στοιχείων του κράτους σε ανοικτά δεδομένα και σε διαλειτουργικότητα με τη «Διαύγεια». Το δημόσιο χρήμα πρέπει να ιχνηλατείται, δεν πρέπει να κρύβεται. 
Αυτά τα λέμε γιατί εμείς, οι Δημοκράτες, έχουμε την πολυτέλεια, αν θέλετε, να μη χρωστάμε σε κανένα κατεστημένο. Οραματιζόμαστε ένα Σύνταγμα σύγχρονο, λιτό, που θωρακίζει τον πολίτη, που βάζει όρια στην εκάστοτε εξουσία και που προσφέρει λύσεις για το περιβάλλον και την ψηφιακή εποχή, γιατί έχουμε το θάρρος να αναγνωρίζουμε με πολιτική γενναιότητα, αν θέλετε, ότι η εποχή έχει αλλάξει. Η πραγματικότητα έχει αλλάξει και είμαστε υποχρεωμένοι, έχουμε καθήκον να την εκπροσωπήσουμε έτσι όπως είναι στα αλήθεια, έτσι όπως τη βιώνουν οι άνθρωποι, στα αλήθεια. Ένα κράτος δικαιωμάτων θέλουμε και όχι κράτος ελεημοσύνης, διότι η αξιοπρέπεια του πολίτη δεν πρέπει να μπαίνει σε κανέναν συνταγματικό ή δημοσιονομικό «κόφτη». 
Σας ευχαριστώ πολύ, κύριε Πρόεδρε, για την ανοχή. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Χρηστίδου.
Όπως ήδη έχω προαναγγείλει, θα καλέσω στο Βήμα τον Υπουργό Μετανάστευσης και Ασύλου, τον κ. Θάνο Πλεύρη. 
Αμέσως μετά τον λόγο θα πάρει ο κ. Γραμμένος από την Ελληνική Λύση. 
Κύριε Υπουργέ, έχετε τον λόγο.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):   Ευχαριστώ, κύριε Πρόεδρε.
Κυρίες και κύριοι Βουλευτές, πράγματι η συζήτηση για την Αναθεώρηση του Συντάγματος είναι από τις κορυφαίες στιγμές στις συζητήσεις που μπορεί να υπάρξουν εντός του Κοινοβουλίου, διότι ακριβώς σε όλη αυτή τη διαδικασία στην πραγματικότητα συνομιλούμε και με τον ιστορικό και τον ιστορικό του μέλλοντος για τις διατάξεις, όπως θα έχουν διαμορφωθεί.
 Και μόνο που το ξεκίνημα -έχοντας περάσει όλα αυτά τα χρόνια, με το Σύνταγμα μάλιστα και του 1975, ένα πρωτοποριακό Σύνταγμα- παραμένει το «Εις το όνομα της Αγίας και Ομοουσίου και Αδιαιρέτου Τριάδος» δείχνει ακριβώς τη μεγάλη ταυτοτική σύνδεση που υπάρχει στο ίδιο μας το Σύνταγμα με το ελληνικό έθνος και τη διαδρομή, διότι υπάρχει η ανάγκη το Σύνταγμα να ταυτιστεί ακριβώς με την πίστη μας. Και το προοίμιο ξεκινάει με αυτήν την αναφορά, έχοντας ο συντακτικός νομοθέτης τη γνώση και, αν θέλετε, και το βάρος, ότι δεν έρχεται απλώς να ψηφίσει διατάξεις κάποιου νομοθετήματος, το οποίο ενδεχομένως μπορεί να τύχει μιας εύκολης αλλαγής, αλλά ότι αυτές ουσιαστικά οι καταστατικές διατάξεις είναι ο βασικός κώδικας, ο συντακτικός χάρτης, που θα οδηγήσει το έθνος, την πατρίδα, στα επόμενα χρόνια. 
Εγώ έχω την τύχη να έχω συμμετάσχει σε αρκετές διαδικασίες ως Βουλευτής, αλλά κάθε φορά που μιλάς ως Βουλευτής σε αυτή τη διαδικασία, αισθάνεσαι το βάρος και την ιερότητα της στιγμής που είσαι Βουλευτής. Και οι συζητήσεις αυτές πολλές φορές έχουν και το ενδιαφέρον ότι απομακρύνονται από τις καθημερινές συζητήσεις και εντάσεις που μπορεί να υπάρξουν και έχουμε μια δυνατότητα να μιλήσουμε λίγο και πιο ταυτοτικά και πιο θεσμικά και πιο ιδεολογικά, γνωρίζοντας ότι αυτά τα οποία θα ψηφίσουμε θα αφορούν τουλάχιστον για τα επόμενα δέκα χρόνια. 
Εγώ θα ήθελα να ευχαριστήσω -καθώς τον βλέπω εδώ- τον εισηγητή μας, τον Ευριπίδη Στυλιανίδη, που έχει κάνει μία εξαιρετική δουλειά και μία σημαντική πρόταση, μαζί με τον Πρόεδρο της Επιτροπής, τον Μάκη Βορίδη, ώστε να φέρουμε τις προτάσεις της Νέας Δημοκρατίας…
ΔΗΜΗΤΡΙΟΣ ΚΑΙΡΙΔΗΣ: Για εμένα τίποτα;
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Για τον εισηγητή είπα και έκανα αναφορά. Κύριε Καιρίδη, για εσάς πάντοτε λέω τα καλύτερα, ούτως ή άλλως!
Όμως, θα αναφερθώ εκτεταμένα στις διατάξεις, θεωρώντας ότι με όλη αυτή τη διαδικασία μπορούμε να φέρουμε τις προτάσεις, ώστε πραγματικά να απευθυνθούμε στην καρδιά και στην ταυτότητα και στο μεταρρυθμιστικό πλαίσιο των αξιών και των αρχών που πρεσβεύουμε.
Πρώτα απ’ όλα, έχουμε κάποια ταυτοτικά ζητήματα. Εδώ θα ήθελα να πω, επειδή γνωρίζω ότι είναι και προτάσεις του Ευριπίδη και θέλω να τον συγχαρώ, ότι για πρώτη φορά ερχόμαστε με το άρθρο 16 να κατοχυρώσουμε την προστασία της ελληνικής σημαίας ως συμβόλου του έθνους και της ελληνικής γλώσσας.
(Θόρυβος στην Αίθουσα)
 Και έρχεται αυτή η στιγμή που καταλαβαίνετε την αξία -δεν καταλαβαίνω την ειρωνεία του συγκεκριμένου το οποίο λέτε- ότι ο συντακτικός πλέον νομοθέτης κλείνει μια συζήτηση κάποιων που επιτιμούσαν το εθνικό σύμβολο και έρχεται και το προστατεύει σε συνταγματικό επίπεδο.
 Και απορώ πώς αυτή η διάταξη, λόγου χάρη, δεν θα ψηφιστεί με πάνω από εκατόν ογδόντα Βουλευτές, για να μπορέσει να υπάρχει και να αναθεωρηθεί, γιατί κάποια κόμματα που παρουσιάζονται με μια ευαισθησία, να ξέρουν ότι αν δεν ψηφίσουν αυτές τις διατάξεις και δεν υπάρξουν οι εκατόν ογδόντα σε αυτή τη Βουλή, κανένας δεν εγγυάται ότι θα υπάρχουν στην επόμενη Βουλή. Άρα, θα είναι υπεύθυνοι για τη μη αναθεώρηση, διότι την ταυτότητά της η κάθε παράταξη τη δείχνει με την ψήφο της. Και το γεγονός ότι σήμερα δεν άλλαξε το άρθρο 3 του Συντάγματος οφείλεται στο ότι αυτή η παράταξη στη Συνταγματική Αναθεώρηση του ΣΎΡΙΖΑ δεν ψήφισε και δεν συγκεντρώθηκαν οι εκατόν ογδόντα ψήφοι. Συνεπώς, έχει πολύ μεγάλο ενδιαφέρον πώς τα κόμματα που μας εγκαλούν πολλές φορές για την ευαισθησία μας απέναντι στην πατρίδα, δεν θα ψηφίσουν την προστασία της ελληνικής σημαίας ως συμβόλου του έθνους. 
Παράλληλα, πριν έρθω στο μεταρρυθμιστικό πλαίσιο, είναι πολύ σημαντική και η διάταξη που δεν συζητήθηκε ιδιαίτερα, με την οποία καταργείται η δυνατότητα αμνηστείας για τα πολιτικά εγκλήματα, αναγνωρίζοντας ότι πλέον δεν υπάρχει πλαίσιο πολιτικών εγκλημάτων και τα εγκλήματα είναι μόνο ποινικά, για να μην έρχονται εδώ πέρα, μέσα και από αυτό το Κοινοβούλιο, συνάδελφοι Βουλευτές και να τους ακούμε να μας λένε ότι τρομοκράτες ήταν πολιτικοί εγκληματίες. Αυτό πλέον τελειώνει στο συνταγματικό πλαίσιο και ήταν μια αδικία που υπήρχε για τους ανθρώπους που είναι θύματα της τρομοκρατίας. Σε καμία περίπτωση δεν δικαιολογεί ποινικές πράξεις καμία αντίληψη ή ιδεολογία. Αυτό, μάλιστα, έρχεται να προστεθεί σε ένα πλαίσιο που διαμορφώνουμε για την καλύτερη δημοκρατική λειτουργία των κομμάτων, αλλά και για τη θεσμική κατοχύρωση του Βουλευτή. 
Παράλληλα, αυτό το θεσμικό πλαίσιο έρχεται να οχυρωθεί ακόμα περισσότερο με μια θητεία του Προέδρου της Δημοκρατίας, όπου πλέον θα είναι εξαετής, αλλά θα γνωρίζει ο Πρόεδρος της Δημοκρατίας ότι δεν θα ανανεώνεται η θητεία του και, άρα, θα μπορεί πιο ελεύθερα να πράττει το καθήκον του και να εκπληρώνει τις υποχρεώσεις τις οποίες έχει. Και αυτό συνδυάζεται και με μια δυνατότητα που δίνουμε για πρώτη φορά να μπορεί να γίνεται αναπομπή, εάν υπάρχει θέμα αντισυνταγματικότητας νόμου κατά την εκτίμηση και του ίδιου του Προέδρου της Δημοκρατίας, για να κριθεί από το Ανώτατο Ειδικό Δικαστήριο. Μ’ αυτό μπαίνει και μια ασφαλιστική δικλίδα, για να μην έχουμε το φαινόμενο που πολλές φορές συζητάμε εδώ πέρα ότι γίνεται μια ένσταση αντισυνταγματικότητας και εκ των προτέρων λέτε ότι ξέρουμε τι θα ψηφίσει ο καθένας. 
Σε όλο αυτό το θεσμικό οπλοστάσιο, έρχεται η Κοινοβουλευτική Ομάδα της Νέας Δημοκρατίας -γιατί στο Σύνταγμα δεν προτείνει η κυβέρνηση, αλλά οι Κοινοβουλευτικές Ομάδες- και λέμε ότι η επιλογή της ηγεσίας των δικαστών δεν θα είναι προαιρετικά από τους τρεις που θα επιλέγουν οι ολομέλειες των δικαστηρίων και όχι πια από το Υπουργικό Συμβούλιο, αλλά από ειδική επιτροπή της Βουλής, ερχόμενοι ουσιαστικά να υποστηρίξουμε μία θέση η οποία αναπτύχθηκε και λειτουργεί οπωσδήποτε πολύ περισσότερο προς την ανεξαρτησία της δικαιοσύνης, διότι η επιλογή φεύγει από την κυβέρνηση. Θα πει κάποιος εκεί «Μα, συνήθως, η κοινοβουλευτική πλειοψηφία θα σχετίζεται με την κυβέρνηση», αλλά περιορίζεται πάλι στους τρεις που έχουν επικρατήσει. 
Παράλληλα, ερχόμαστε εδώ πέρα να δώσουμε τη δυνατότητα -πολύ σημαντικό θέμα προς συζήτηση- της αξιολόγησης των δημοσίων υπαλλήλων και τη σύνδεση της μονιμότητας με την αξιολόγηση. Είναι ένα ώριμο αίτημα στην ελληνική κοινωνία ότι πλέον πρέπει να υπάρχει αξιολόγηση και κανένας να μην μπαίνει σε μία κατοχύρωση, όταν δεν μπορεί να κάνει καλά τη δουλειά του και το επίπεδό του είναι επίπεδο που δεν δικαιολογεί την παραμονή του στη θέση.
Παράλληλα, με την επιστολική ψήφο προσπαθούμε να διευκολύνουμε πολύ περισσότερο τη διαδικασία η οποία θα έχει να κάνει με το πώς ψηφίζει το εκλογικό σώμα. 
Στο μεταρρυθμιστικό πλαίσιο ανοίγουμε με έναν ξεκάθαρο τρόπο τη συζήτηση για την τεχνητή νοημοσύνη, όπου θα πρέπει να μπουν οι ασφαλιστικές δικλίδες προστασίας, όπως σε προηγούμενες αναθεωρήσεις είχαν μπει τα θέματα που σχετίζονταν με την ταυτότητα και το γενετικό υλικό, όταν είχαμε τις αντίστοιχες επαναστάσεις και έπρεπε να υπάρχει το σκέλος της προστασίας. 
Ανοίγουμε το θέμα των μη κρατικών πανεπιστημίων και τη λειτουργία όχι μόνο με τη θέσπιση νόμου που έχουμε που δίνει τη δυνατότητα σε παραρτήματα, αλλά εξαρχής να μπορούν να λειτουργούν τα μη κρατικά πανεπιστήμια. Είναι ένα πάγιο αίτημα, το οποίο το στηρίξαμε και, δυστυχώς, όσες φορές φτάσαμε κοντά στην ψήφισή του, υπαναχώρησαν κόμματα -όπως έγινε το 2007 και το 2009 από το ΠΑΣΟΚ- αλλάζοντας τη θέση τους, ενώ παράλληλα μπαίνουμε στη δύσκολη συζήτηση του άρθρου 24, ώστε πλέον η προστασία του περιβάλλοντος να γίνεται με βάση τις νέες ανάγκες που υπάρχουν και να μην υπάρχουν διαδικασίες που ουσιαστικά λειτουργούν ως τροχοπέδη απέναντι στην ανάπτυξη της χώρας. Να δούμε, λοιπόν, την ισόρροπη διαδικασία μεταξύ της ανάπτυξης και όχι αγκυλώσεων που ουσιαστικά δεν προστατεύουν στην πραγματικότητα το περιβάλλον και απλώς θέτουν αναχώματα. 
Πολύ σημαντικό, επίσης, στο ιδεολογικό πλαίσιό μας είναι η προστασία όχι απλώς της ιδιοκτησίας, αλλά και της περιουσίας. 

[bookmark: _Hlk234436186]Κι έρχομαι στο δύσκολο θέμα το οποίο υπάρχει, το άρθρο 86. Υποστηρίζω απόλυτα τη θέση όπως αναπτύσσεται και προτείνει η Νέα Δημοκρατία. Κυρίες και κύριοι Βουλευτές, κοιτώντας σας στα μάτια θα σας πω την ανάγκη να υπάρχει το πλαίσιο όπως είναι. Ποιο ήταν το μεγάλο πρόβλημα ως τώρα; Ήταν η άσκηση ή μη της δίωξης από τη Βουλή ή ότι κατά βάση η Βουλή επωμιζόταν με έναν παράγοντα να κάνει προκαταρκτικές έρευνες αρχικά και μετά να ασκήσει την ποινική δίωξη; Το πρόβλημα ήταν ότι η Βουλή έπαιζε τον ρόλο του δικαστή. 
Τι έρχεται εδώ και προτείνει τώρα η Νέα Δημοκρατία; Ουσιαστικά η προκαταρκτική εξέταση γίνεται όχι από τη Βουλή. Συνεπώς, ελεύθερα, το όργανο όπως θα αποφασιστεί, ένας εισαγγελικός λειτουργός, προφανώς αυτό θα είναι και συζήτηση και στην επόμενη, θα κάνει την έρευνα. Δεν θα στείλει στη Βουλή το αμελλητί που λέμε και να τσακωνόμαστε εδώ, να σας λέει η μεν κυβέρνηση δεν υπάρχουνε στοιχεία, να λέτε εσείς μα, προφανώς δεν υπάρχουν στοιχεία γιατί το έστειλα αμελλητί και να ερχόμαστε να ψηφίσουμε και αναλόγως με τις πλειοψηφίες να βγαίνει το αποτέλεσμα της προκαταρκτικής επιτροπής ή μη, αλλά θα έρχεται πια μία ώριμη υπόθεση που δεν θα μπορέσει να παρέμβει σε κανένα στάδιο της η Βουλή. 
Και μετά η Βουλή κρατάει τον ρόλο της άσκησης της δίωξης. Και σωστά τον κρατάει. Η άσκηση της δίωξης πρέπει να γίνεται από τη Βουλή. Όμως, κυρίες και κύριοι συνάδελφοι, κοιτάξτε την ειδοποιό διαφορά. Πόσο δύσκολο θα είναι για μια αντιπολίτευση να συγκεντρώσει υπογραφές και να προτείνει την ποινική δίωξη όταν θα έρχεται ένα πόρισμα απαλλακτικό για τον Υπουργό -όχι σκέψεων, θα είναι πόρισμα προκαταρκτικής εξέτασης- και θα καταλήγει και θα λέει «δεν στοιχειοθετείται, να αρχειοθετηθεί» και πόσο δύσκολο θα είναι αντίστοιχα και για μια κυβερνητική πλειοψηφία όταν θα έρχεται ένα πόρισμα που θα λέει πρέπει να ασκηθεί δίωξη γι’ αυτούς, γι’ αυτούς και γι’ αυτούς τους λόγους, να έρθει και να πει χωρίς απάντηση τη μη άσκησης δίωξης. 
Πρέπει να παραμείνει το φίλτρο της άσκησης ποινικής δίωξης από τη Βουλή, γιατί ακόμα και η έρευνα η οποία θα γίνεται δεν θα είναι μια έρευνα που, δυστυχώς, -για να πούμε τι συμβαίνει- στείλε την υπόθεση στη Βουλή κι ας κάνουν αυτοί που θα θέλουν. Αυτός που θα στείλει την άσκηση ποινικής δίωξης θα γνωρίζει το βάρος ότι πρέπει να είναι ένα άρτιο πλαίσιο της έρευνας, γιατί και η ίδια η δικαιοσύνη θα μπαίνει σε μια έκθεση αν αυτό το οποίο θα στέλνει δεν στηρίζεται. Και σας το λέω αυτό, παρόλο που δεν είναι, αν θέλετε, πολύ δημοφιλές. 
Αν πιστεύετε ότι παίρνοντας όλη την αρμοδιότητα από τη Βουλή, κάνετε καλό στον κοινοβουλευτισμό, στο πολιτικό σύστημα και στη δημοκρατία, κάνετε λάθος. Διότι τότε θα δημιουργήσετε μια κατηγορία ευθυνόφοβων υπουργών, που οι ευθυνόφοβοι υπουργοί δεν μπορούν να κάνουν καλά τη δουλειά τους. Όπως έρχεται η πρόταση, διασφαλίζει και την απόδοση δικαιοσύνης και τη μη πολιτικοποίηση της πολιτικής ζωής του τόπου. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Να καλέσω τώρα στο Βήμα τον Βουλευτή της Ελληνικής Λύσης, τον κ. Βασίλειο Γραμμένο και αμέσως μετά τον λόγο θα πάρει ο ανεξάρτητος Βουλευτής, ο κ. Κωνσταντίνος Φλώρος. 
Κύριε Γραμμένε, έχετε τον λόγο. 
ΒΑΣΙΛΕΙΟΣ ΓΡΑΜΜΕΝΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, να ξεκινήσουμε την ομιλία μας σήμερα και να πούμε πως η σημερινή συνεδρίαση συνιστά μια στιγμή ιδιαίτερης θεσμικής βαρύτητας. Δεν καλούμαστε απλώς να αναθεωρήσουμε ορισμένες συνταγματικές διατάξεις. Καλούμαστε εδώ σήμερα στην Εθνική Αντιπροσωπεία να αποφασίσουμε εάν η Ελληνική Δημοκρατία θα συνεχίσει να ανέχεται την αίσθηση των δύο μέτρων και δύο σταθμών ή αν θα θεμελιώσει ένα πραγματικά κράτος δικαίου, όπου η ισονομία και η λογοδοσία αποτελούν αδιαπραγμάτευτες αρχές. 
Γιατί εμείς στην Ελληνική Λύση πιστεύουμε πως η συνταγματική αναθεώρηση δεν αποτελεί μία απλή νομοτεχνική διαδικασία. Αποτελεί ιστορική ευκαιρία θεσμικής ανασυγκρότησης και αποκατάστασης της εμπιστοσύνης των πολιτών προς τους δημοκρατικούς θεσμούς. Και η εμπιστοσύνη αυτή δεν αποκαθίσταται με διακηρύξεις ή επικοινωνιακές εξαγγελίες. Εδραιώνεται μέσα από κανόνες που εφαρμόζονται καθολικά, κανόνες που εφαρμόζονται χωρίς εξαιρέσεις και ασφαλώς χωρίς προνόμια. 
Πρώτος πυλώνας της πρότασής μας είναι η ίδρυση συνταγματικού δικαστηρίου. Η Ελλάδα παραμένει μία από τις ελάχιστες ευρωπαϊκές χώρες, δυστυχώς, που δεν διαθέτουν εξειδικευμένο δικαιοδοτικό όργανο με αποστολή τη διαφύλαξη της συνταγματικής τάξεως. Ως αποτέλεσμα, κρίσιμα ζητήματα συνταγματικότητας αντιμετωπίζονται συχνά αποσπασματικά, με διαφορετικές ερμηνευτικές προσεγγίσεις, γεγονός που δημιουργεί ασφαλώς ανασφάλεια δικαίου. 
Η Ελληνική Λύση προτείνει τη συγκρότηση ενός ισχυρού συνταγματικού δικαστηρίου, το οποίο θα αποτελεί τον ύψιστο θεματοφύλακα της συνταγματικής μας νομιμότητας, ενός δικαστηρίου με τη δυνατότητα να εξετάζει τη συμβατότητα κάθε νόμου, ακόμη και διεθνών συμβάσεων προς το Σύνταγμα. Όχι για να προσθέσει έναν ακόμα θεσμό στο διοικητικό της οικοδόμημα, αλλά για να αποκτήσει ο πολίτης έναν πραγματικό μηχανισμό θεσμικής προστασίας απέναντι σε κάθε μορφή αυθαιρεσίας. Διότι το Σύνταγμα δεν μπορεί να αποτελεί ένα κείμενο που όλοι επικαλούνται, αλλά ελάχιστοι διαφυλάσσουν αποτελεσματικά. 
Δεύτερος πυλώνας είναι η ουσιαστική ισότητα όλων απέναντι στη δικαιοσύνη. Η δικαιοσύνη οφείλει, κυρίες και κύριοι, να είναι τυφλή. Η δικαιοσύνη οφείλει να είναι αμερόληπτη, ανεπηρέαστη και όχι καθοδηγούμενη από την εκάστοτε εξουσία. Δεν είναι δυνατόν να επιδεικνύει αυστηρότητα απέναντι στον αδύναμο και όχι επιείκεια απέναντι στον ισχυρό. Ο πολίτης, ο επαγγελματίας, ο αγρότης, ο μικρομεσαίος, ο εργαζόμενος λογοδοτούν ενώπιον του φυσικού τους δικαστή όταν παραβιάζουν έναν νόμο. Το ίδιο ακριβώς πρέπει να ισχύει για κάθε πρόσωπο που ασκεί δημόσια εξουσία. Η ανεξαρτησία της δικαιοσύνης δεν θα πρέπει να κατοχυρώνεται με ευχολόγια. Η ανεξαρτησία της δικαιοσύνης κατοχυρώνεται όταν η εκτελεστική εξουσία αδυνατεί να επηρεάζει τη λειτουργία της και όταν οι δικαστικοί λειτουργοί επιτελούν επιτέλους το έργο τους, απαλλαγμένοι από πολιτικές εξαρτήσεις ή προσωπικές σκοπιμότητες. 
Για τον λόγο αυτόν προτείνουμε αναμόρφωση του τρόπου επιλογής ηγεσίας της δικαιοσύνης, το έχουμε πει πάρα πολλές φορές μέσα από αυτό το Κοινοβούλιο, την ενίσχυση της θεσμικής αυτοτέλειας και αποτελεσματικούς μηχανισμούς λογοδοσίας όλων των λειτουργών της πολιτείας. 
Κυρίες και κύριοι, υπάρχει όμως μια διάταξη που έχει διαβρώσει όσο λίγες σε την εμπιστοσύνη των πολιτών προς το πολιτικό μας σύστημα, αυτό το σύστημα που υπηρετούμε σήμερα όλοι εδώ μέσα. Πρόκειται για το άρθρο 86. Εμείς στην Ελληνική Λύση εισηγούμαστε την πλήρη κατάργησή του. Όχι επειδή θεωρούμε εκ προοιμίου ένοχο οποιονδήποτε αναλαμβάνει έναν υπουργικό θώκο, αλλά επειδή θεωρούμε αδιανόητο να απολαμβάνει διαφορετικής μεταχείρισης από τον πολίτη που τον ανέδειξε στο αξίωμά του. Η δημοκρατία δεν θα πρέπει να συμβιβάζεται με προνομιακά καθεστώτα. Η αρχή της ισότητας ενώπιον του νόμου δεν μπορεί να αναστέλλεται στο κατώφλι του εκάστοτε υπουργικού συμβουλίου. Εάν ένας υπουργός παρανομήσει, οφείλει να λογοδοτήσει ενώπιον της τακτικής δικαιοσύνης, υπό τις ίδιες διαδικασίες που ισχύουν για κάθε Έλληνα πολίτη, χωρίς παρεκκλίσεις, χωρίς εξαιρέσεις, χωρίς την παραμικρή σκιά θεσμικής προνομιακής μεταχείρισης. 
Το ίδιο υποστηρίζουμε και για το άρθρο 61 του Συντάγματος. Εισηγούμαστε την πλήρη κατάργησή του, την πλήρη κατάργηση της βουλευτικής ασυλίας, με μοναδική εξαίρεση την προστασία της ψήφου και της ελεύθερης κατά συνείδηση αγόρευσης εντός της Βουλής. Ο βουλευτής, κυρίες και κύριοι συνάδελφοι, δεν πρέπει να απολαμβάνει καμία απολύτως ποινική ασυλία για αδικήματα που δεν συνδέονται με την άσκηση των καθηκόντων του. Η ποινική δίωξη πρέπει να ασκείται άμεσα, όπως ακριβώς συμβαίνει σε κάθε Έλληνα πολίτη.
 Επιπλέον, θεωρούμε ότι η παρουσία των βουλευτών στις συνεδριάσεις πρέπει να καταστεί ουσιαστικά υποχρεωτική και να συνεπάγεται με άμεση περικοπή της βουλευτικής του αποζημίωσης. Η Βουλή πρέπει να είναι χώρος ουσιαστικής κοινοβουλευτικής παρουσίας και όχι την εικόνα που αντιμετωπίζουμε αυτή τη στιγμή μέσα στο Κοινοβούλιο. 
Κυρίες και οι κύριοι συνάδελφοι, η Συνταγματική Αναθεώρηση αποτελεί μια μοναδική ευκαιρία θεσμικής αναγέννησης. Μια ευκαιρία να αποδείξουμε ότι οι θεσμοί που εμείς υπηρετούμε, υπάρχουν για να υπηρετούν τον πολίτη και όχι για να περιχαρακώνουν την ίδια την εξουσία. Η Ελληνική Λύση καταθέτει συγκεκριμένες προτάσεις. Καταθέτουμε την πρόταση για ισχυρό συνταγματικό δικαστήριο.  Καταθέτουμε την πρόταση για πραγματική ισότητα όλων απέναντι στη δικαιοσύνη και κατάργηση κάθε αδικαιολόγητου θεσμικού προνομίου. 
Διότι ισχυρή δημοκρατία, κυρίες και κύριοι συνάδελφοι, κύριοι Υπουργοί, δεν σημαίνει περισσότερα προνόμια για όσους κυβερνούν. Σημαίνει περισσότερες εγγυήσεις για τους Έλληνες πολίτες. Σημαίνει ότι η νομιμότητα εφαρμόζεται αδιακρίτως, απαρέγκλιτα και ισότιμα​​. Και αυτή, κυρίες και οι κύριοι συνάδελφοι -και θέλω να κλείσω- είναι η αδιασάλευτη, θεμέλια λίθος μιας πολιτείας αντάξιας της εμπιστοσύνης του ελληνικού λαού. Διότι όλοι εμείς εδώ υπηρετούμε τον ελληνικό λαό. 
Σας ευχαριστώ πάρα πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γραμμένο και καλώ τώρα στο Βήμα τον ανεξάρτητο Βουλευτή, τον κ. Κωνσταντίνο Φλώρο και αμέσως μετά τον λόγο θα πάρει ο επίσης ανεξάρτητος Βουλευτής, ο κ.  Γεώργιος Μανούσος. 
Ορίστε, κύριε Φλώρο, έχετε τον λόγο.
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, η Αναθεώρηση του Συντάγματος είναι μια διαδικασία κατανομής και περιορισμού της εξουσίας. Γι’ αυτό και κάθε προτεινόμενη αλλαγή πρέπει να απαντά σε ένα πολύ απλό ερώτημα: Ενισχύουν αυτές οι αλλαγές τον πολίτη και τους θεσμούς ή δίνουν περισσότερα εργαλεία στην εκάστοτε κυβερνητική πλειοψηφία. Δεν σκοπεύω να αναλώσω τον περιορισμένο χρόνο που έχουμε ούτως η άλλως οι εγγεγραμμένοι ομιλητές, σε διατάξεις για τις οποίες υπάρχει προφανής συμφωνία. Καταγράφω απλώς ότι χρειάστηκαν δύο κυβερνητικές θητείες για να αναγνωρίσει η Νέα Δημοκρατία ορισμένες θέσεις που μέχρι χθες είτε αγνοούσε είτε τις απέρριπτε ως υπερβολικές. Μην περιμένετε, λοιπόν, συγχαρητήρια.  
Πάμε τώρα στα σοβαρά και ξεκινώ από το άρθρο 29, διότι εδώ έχουμε μια βαθιά και επικίνδυνη αλλαγή στις σχέσεις του κράτους με τα πολιτικά κόμματα. Το ισχύον Σύνταγμα ήδη ορίζει ότι η οργάνωση και η δράση των κομμάτων οφείλουν να υπηρετούν την ελεύθερη λειτουργία του δημοκρατικού πολιτεύματος. Τι προτείνετε τώρα; Να ορίζει ο κοινός νόμος τις προϋποθέσεις ίδρυσης και λειτουργίας πολιτικού κόμματος και να ελέγχει το ΑΕΔ εάν ένα κόμμα πληροί τις προϋποθέσεις συμμετοχής στις εκλογές. Ναι, αλλά ποιος θα γράψει αυτό τον νόμο;  Η εκάστοτε κοινοβουλευτική πλειοψηφία. Ποιος θα ορίσει τι σημαίνει δημοκρατική λειτουργία; Η εκάστοτε κοινοβουλευτική πλειοψηφία. Ποιος θα καθορίσει ποια εσωτερική οργάνωση ενός κόμματος είναι αποδεκτή; Η εκάστοτε κοινοβουλευτική πλειοψηφία. Και ποιος θα επιλέξει τις προϋποθέσεις των οποίων η παραβίαση μπορεί να οδηγήσει στον αποκλεισμό του από τις εκλογές; Πάλι η εκάστοτε κοινοβουλευτική πλειοψηφία. Και επειδή σήμερα κυβερνάτε εσείς, θεωρείτε προφανώς ότι θα ορίσετε τους κανόνες με σοφία, με μέτρο και σίγουρα με αντικειμενικότητα. Επιτρέψτε μου να μη συμμερίζομαι αυτή την αισιοδοξία. Τα δείγματα γραφής τα έχουμε ήδη λάβει εδώ και χρόνια, γιατί είδα πως έμπλεξα και εγώ και άλλοι έντεκα συνάδελφοί μου αδίκως και αθωωθήκαμε δις. 
Το Σύνταγμα λοιπόν, δεν γράφεται για να εμπιστεύεται την εκάστοτε κοινοβουλευτική πλειοψηφία, γράφεται για να την περιορίζει. Ως προς το εκλογικό σκέλος, μας λέτε ότι το ΑΕΔ θα αποτελέσει την εγγύηση. Όμως το ΑΕΔ θα εφαρμόζει τις προϋποθέσεις που θα έχει θεσπίσει η ίδια η πλειοψηφία. 
Εσείς, όμως, δεν προχωρήσατε σε τρεις διαδοχικές νομοθετικές παρεμβάσεις στο ίδιο άρθρο του εκλογικού νόμου, μία το 2021 και δύο μέσα στο 2023; Στα τελευταία δεν διευρύνατε μάλιστα και τη σύνθεση του Α1 του Αρείου Πάγου, ώστε να συμμετέχουν ο πρόεδρος και όλα του τα μέλη. Τότε δεν λέγατε ότι ο κοινός νόμος και το Α1 του Αρείου Πάγου αποτελούν επαρκείς θεσμικές εγγυήσεις; Σήμερα δηλαδή, μας λέτε ότι ούτε αυτό αρκεί και μεταφέρετε την κρίση στο ΑΕΔ; Ποια είναι ακριβώς τέλος πάντων η σταθερή θεσμική σας αρχή; Διότι μέχρι σήμερα αλλάζετε κάθε φορά τον νόμο, τη σύνθεση του οργάνου και τώρα ακόμη και το ίδιο το αρμόδιο Δικαστήριο μέχρι να αποκτήσετε τον έλεγχο που επιδιώκετε. Και γιατί δεν σας τον έδωσε ο κοινός νόμος; Διότι το Σύνταγμα έθετε όρια και τώρα δυστυχώς, επιχειρείτε να μετακινήσετε τα ίδια αυτά όρια. Το πρόβλημα λοιπόν, δεν είναι ποιος θα κρίνει, είναι πρωτίστως ποιος θα γράψει τους κανόνες, με τους οποίους θα κριθούν οι πολιτικοί του αντίπαλοι. Οπότε, ας είμαστε ειλικρινείς, όταν ένα κυβερνών κόμμα ζητά να αποκτήσει μεγαλύτερη εξουσία πάνω στους όρους ίδρυσης, λειτουργίας και εκλογικής συμμετοχής των ανταγωνιστών του, δεν υπερασπίζεται τη δημοκρατία. Διεκδικεί ρόλο επόπτη των πολιτικών του αντιπάλων και αυτό είναι θεσμικά απαράδεκτο. 
Για τις εγκληματικές πράξεις υπάρχουν ο Ποινικός Κώδικας και η δικαιοσύνη. Η δημοκρατία δεν προστατεύεται όταν μετατρέπεται μια κυβέρνηση σε επιμελητή της πολιτικής ζωής, άρα, ούτε όταν η πλειοψηφία αποκτά τη δυνατότητα να ορίζει πρώτα τους κανόνες και στη συνέχεια  να εμφανίζεται ως ουδέτερος υπερασπιστής αυτών, δεν μπορεί να θεσπιστεί ότι είναι υπεράσπιση της δημοκρατίας. Δεν μπορείτε λοιπόν, να είστε ταυτόχρονα και ο παίκτης και ο διαιτητής και ο συντάκτης των κανόνων. Αυτό, με συγχωρείτε, παραπέμπει σε άλλα καθεστώτα και σίγουρα όχι σε δημοκρατικά. 
Και το άρθρο 29 δεν έρχεται δυστυχώς μόνο του. Συνδυάζεται με τη συνταγματοποίηση της αόριστης αυτής έννοιας της κυβερνησιμότητας στο άρθρο 54,  με τη μεταφορά κρίσιμων κωλυμάτων και ασυμβίβαστων από το Σύνταγμα στον κοινό νόμο, δηλαδή περισσότερη ευχέρεια στην πλειοψηφία να καθορίζει τους όρους του πολιτικού ανταγωνισμού, περισσότερη ευχέρεια να αλλάζει τους κανόνες, περισσότερη ευχέρεια να τους προσαρμόζει στις ανάγκες της. 
Και εσείς σήμερα μας ζητάτε να πιστέψουμε ότι όλα αυτά γίνονται αποκλειστικά από θεσμική ευαισθησία. Συγχωρείστε με αλλά τόση αφέλεια δεν διαθέτω. Και επειδή δεν αρκεί να καταγγέλλουμε αν πράγματι θέλετε να ενισχύσετε τη δημοκρατία, δώστε περισσότερη δύναμη στους ίδιους τους πολίτες. Έχω ήδη καταθέσει πρόταση νόμου -θα την καταθέσω και στα Πρακτικά- για την ουσιαστική ενεργοποίηση του άρθρου 73 παράγραφος 6 που αφορά τη λαϊκή νομοθετική πρωτοβουλία του Συντάγματος, η οποία παραμένει μέχρι σήμερα ανενεργή λόγω της απουσίας του αναγκαίου εφαρμοστικού πλαισίου. 
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Με πεντακόσιες χιλιάδες έγκυρες υπογραφές μέσω ενός ασφαλούς συστήματος ηλεκτρονικής πλατφόρμας, οι πολίτες θα μπορούν να καταθέτουν πρόταση νόμου και η Βουλή θα υποχρεούται να την επεξεργάζεται και να την εισάγει προς συζήτηση και ψηφοφορία. Αυτό είναι ενίσχυση της δημοκρατίας, περισσότερη φωνή στους πολίτες, όχι περισσότερη εξουσία στην Κυβέρνηση. 
Πάμε τώρα και στο άρθρο 86. Μας λέτε ότι η έρευνα για την ποινική ευθύνη των Υπουργών θα περάσει στη δικαιοσύνη, αλλά ποιος κρατά την τελική απόφαση για την άσκηση της δίωξης; Η Βουλή. Άρα, η δικαστική κρίση παραμένει εισηγητική  και η πολιτική απόφαση κυρίαρχη. Το κλειδί λοιπόν, της δίωξης δεν περνά στη δικαιοσύνη. Παραμένει πάλι στα χέρια της πλειοψηφίας. Ο αποφασιστικός μηχανισμός μένει ακριβώς εκεί που βρίσκεται και σήμερα. Η ισονομία, κυρίες και κύριοι συνάδελφοι, είναι απλή, οι Υπουργοί, οι Υφυπουργοί,  πρέπει να ερευνώνται, να διώκονται και να δικάζονται από την τακτική δικαιοσύνη, όπως ακριβώς κάθε Έλληνας πολίτης. Και επειδή ακούστηκε επανειλημμένα το επιχείρημα από πλευράς Νέας Δημοκρατίας -το είπε και προηγουμένως ο κ. Πλεύρης- ότι ο φόβος ενδεχόμενων ποινικών ευθυνών μπορεί να οδηγήσει τους Υπουργούς σε αδράνεια, με συγχωρείτε, αλλά εδώ διαφωνώ απολύτως και καθέτως.  
Ο Υπουργός δεν αναλαμβάνει καθήκοντα για να αποφασίζει χωρίς συνέπειες. Αναλαμβάνει καθήκοντα γνωρίζοντας ότι μαζί με την αυξημένη εξουσία αναλαμβάνει και αυξημένη ευθύνη. Ο φόβος της λογοδοσίας λοιπόν, δεν αποτελεί παθολογία ή παθογένεια εν πάση περιπτώσει, του πολιτεύματος. Αποτελεί προϋπόθεση σοβαρής άσκησης της εξουσίας. Και εφόσον οι ίδιοι λέτε ότι δεν μπορείτε να φανταστείτε κοινοβουλευτική πλειοψηφία να αγνοεί πρόταση εισαγγελέα του Αρείου Πάγου, τότε ομολογείτε ότι το πολιτικό αυτό φίλτρο που μπαίνει είναι περιττό. 
Αν δεν πρόκειται λοιπόν, ποτέ να χρησιμοποιηθεί, τότε καταργήστε το. Θα το ψηφίσουμε. Αν επιμένετε να το διατηρήσετε, τότε προφανώς θέλετε να υπάρχει η δυνατότητα να χρησιμοποιηθεί. Όλα τα υπόλοιπα είναι υπεκφυγές για να διατηρηθεί η σημερινή κατάσταση. 
Στο άρθρο 90 διατηρείτε πάλι την ίδια λογική. Μεταφέρετε την επιλογή της ηγεσίας της δικαιοσύνης από την κυβέρνηση σε ειδική κοινοβουλευτική επιτροπή. Δηλαδή αφαιρείτε την αρμοδιότητα από το υπουργικό συμβούλιο, αλλά την κρατάτε μέσα στην πολιτική εξουσία. Η αλλαγή του αρμόδιου οργάνου δεν συνεπάγεται και αλλαγή του πραγματικού χαρακτήρα της επιλογής. 
Όσο η τελική απόφαση ανήκει σε κοινοβουλευτικό όργανο, η επιλογή παραμένει πολιτική. Ανεξαρτησία της δικαιοσύνης σημαίνει ότι η πολιτική εξουσία παύει να επιλέγει την ηγεσία της, όχι ότι συνεχίζει να την επιλέγει με διαφορετική διαδικασία για να καταλήξει τελικά στο ίδιο αποτέλεσμα.
Η αρμοδιότητα αυτή λοιπόν πρέπει να φύγει εντελώς από τη Βουλή και από κάθε κυβερνητικό ή κομματικό όργανο. Η επιλογή της ηγεσίας της δικαιοσύνης πρέπει να περάσει στην ίδια τη δικαιοσύνη με σαφείς θεσμικές εγγυήσεις προφανώς, αξιοκρατία και διαφάνεια. 
Σε όλες λοιπόν αυτές τις διατάξεις, κυρίες και κύριοι συνάδελφοι, διακρίνεται δυστυχώς η ίδια αντίληψη, περισσότερη εξουσία στην πλειοψηφία, μεγαλύτερος έλεγχος στους πολιτικούς αντιπάλους, διατήρηση της πολιτικής παρέμβασης στα ζητήματα της δικαιοσύνης. 
Το Σύνταγμα όμως δεν υπάρχει για να κάνει τη ζωή της εκάστοτε κυβέρνησης ευκολότερη. Υπάρχει για να κάνει την άσκηση της εξουσίας δυσκολότερη, ελεγχόμενη και περιορισμένη, για να προστατεύει τον πολίτη από το κράτος, την αντιπολίτευση από την πλειοψηφία, τη δικαιοσύνη από την κυβέρνηση και τελικά την ίδια τη δημοκρατία από την αλαζονεία εκείνων που θεωρούν ότι θα κυβερνούν για πάντα. Γιατί η δημοκρατία δεν ζητά από την κυβέρνηση να εγκρίνει τους πολιτικούς της αντιπάλους, ζητά από τους πολίτες να τους κρίνουν και αυτή την εξουσία δεν δικαιούται να την υφαρπάξει καμία κοινοβουλευτική πλειοψηφία. 
Σας ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Να καλέσω τώρα στο Βήμα τον ανεξάρτητο Βουλευτή κ. Γεώργιο Μανούσο και αμέσως μετά τον λόγο θα πάρει ο Βουλευτής της Νέας Δημοκρατίας κ. Γεώργιος Σταμάτης. 
Κύριε Μανούσο, έχετε τον λόγο. 
ΓΕΩΡΓΙΟΣ ΜΑΝΟΥΣΟΣ: Ευχαριστώ κύριε Πρόεδρε. 
Αγαπητοί κύριοι συνάδελφοι, η συνταγματική αναθεώρηση είναι η κορυφαία θεσμική διαδικασία της Εθνικής Αντιπροσωπείας, καθώς το ίδιο το Σύνταγμα αποτελεί την κορωνίδα του πολιτικού μας συστήματος και το οποίο θα έπρεπε να σέβονται και να τηρούν απαρέγκλιτα τόσο οι πολιτικοί όσο και οι πολίτες. 
Δυστυχώς τα τελευταία χρόνια και ιδίως από τη μέρα που μπήκαν στη ζωή μας βιαίως τα μνημόνια και η διεθνής επιτροπεία, το Σύνταγμα καταπατάται συνεχώς και συστηματικά από τις ελλαδικές κυβερνήσεις. Πλήθος νόμων έχουν εισέλθει στη Βουλή με σοβαρά ζητήματα συνταγματικότητας, για τα οποία καλείται να αποφανθεί το ίδιο το Σώμα σαν άλλη μια χρόνια παθογένεια, όπως ακριβώς γίνεται με τον επαίσχυντο νόμο περί ευθύνης υπουργών, που τόσο εμείς όσο και σύσσωμη η ελληνική κοινωνία ζητάμε μετ’ επιτάσεως την κατάργησή του.
Η Συμμαχία Ανεξάρτητων Βουλευτών ήταν η μοναδική που κατέθεσε γραπτώς και αναλυτικά άρθρο-άρθρο τις προτάσεις της στην Επιτροπή Αναθεώρησης. Δυστυχώς δεν υπήρχε εκπρόσωπός μας στην εν λόγω διαδικασία, καθότι λόγω του αριθμού των ανεξαρτήτων Βουλευτών, πρωτοφανή για τη Μεταπολίτευση, δεν κατέστη δυνατή η κλήρωσή μας και η παρουσία μας. 
Όμως, και ένεκα του ιστορικού του μέλλοντος, φρονώ ότι πρέπει να αναφερθώ εν τάχει και επιγραμματικά στο τι προτείνουμε εμείς, ώστε οι πολίτες να μπορούν ευλόγως να κάνουν τη συγκριτική μελέτη. 
Η Συμμαχία Ανεξάρτητων Βουλευτών προτείνει την κατάργηση του άρθρου 86 και της βουλευτικής ασυλίας, την εκλογή της ηγεσίας της δικαιοσύνης από τους ίδιους τους δικαστές με τη συμμετοχή και των δικηγόρων, την ίδρυση ανεξάρτητου συνταγματικού δικαστηρίου, τη μείωση των βουλευτών σε 200, την κατάργηση των πολιτικών προνομίων και των κρατικών επιχορηγήσεων στα κόμματα, όριο δύο συν μία θητειών για το πολιτικό προσωπικό, υποχρεωτική ψήφος για την καταπολέμηση της αποχής, δημοψηφίσματα με λαϊκή πρωτοβουλία και άμεση εκλογή Προέδρου της Δημοκρατίας από τον λαό με αυξημένες αρμοδιότητες. 
Όμως το σημαντικότερο όλων είναι οι ελεύθερες και ισότιμες εκλογές. Ίσως είμαστε οι μοναδικοί που έχουμε καταγγείλει επανειλημμένως τα όσα τραγικά συνέβησαν στις εκλογές του 2023 αλλά και στις Ευρωεκλογές του 2024, με τις απαγορεύσεις κομμάτων, κάτι που είναι αδιανόητο στα μεταπολιτευτικά χρονικά. 
Και επειδή παρακολούθησα με ιδιαίτερο ενδιαφέρον την ομιλία του κ. Μητσοτάκη στην Κοινοβουλευτική Ομάδα της Νέας Δημοκρατίας, τον είδα να υπερασπίζεται με σθένος το τεκμήριο αθωότητας. Μάλιστα. Όταν όμως αυτό το τεκμήριο αφορά πολιτικούς αντιπάλους της Κυβέρνησης, δεν υπάρχει πρόβλημα να παραβιάζεται. Γιατί αν δεν το θυμάστε, αυτό συνέβη το 2023. 
Ακόμη και στη δική μας περίπτωση, των Σπαρτιατών, θυμάμαι τον κ. Γεωργιάδη εδώ σε αυτήν την Αίθουσα, σαν άλλη Πυθία, να προφητεύει την έκπτωση Βουλευτών χωρίς να έχουμε παραπεμφθεί σε δίκη, για ένα αδίκημα βεβαίως, για το οποίο αθωωθήκαμε σε δύο βαθμούς δικαιοδοσίας. Δεν είδα να ζητήσει κανένα συγγνώμη για τη δική μας ταλαιπωρία, όπως ζητούσε ο κύριος Μαρινάκης για τους Βουλευτές της πλειοψηφίας. 
Τώρα βλέπουμε να πανηγυρίζει η Κυβέρνηση για την παραπομπή μόνον τεσσάρων στελεχών της για το σκάνδαλο του ΟΠΕΚΕ, ενώ σε λίγο θα μας κουνάει και το δάχτυλο η πλειοψηφία του «εμείς αποφασίζουμε ποιοι θα ελεγχθούν». 
Άκουσα επίσης τον κ. Μητσοτάκη να μιλάει για κράτος δικαίου. Τον Ιούνιο του 2025 έστειλα μια επιστολή στον Οργανισμό για την Ασφάλεια και τη Συνεργασία στην Ευρώπη, ακριβώς γι’ αυτόν τον λόγο. Η απάντηση του οργανισμού που έλαβα, αλλά και η έκθεσή του για τις εκλογές του 2023 και τις παραβιάσεις του κράτους δικαίου, ήταν κόλαφος. 
Εφόσον έχω χρόνο, θα μπω στη διαδικασία να ακούσετε και εσείς τι λέει ο Οργανισμός, ο οποίος είναι ένας ανεξάρτητος οργανισμός, που τον λαμβάνουν σοβαρά υπόψη στην Ευρώπη, για τις εκλογές του 2023. Θα το καταθέσω και στα Πρακτικά ακολούθως. 
Η έκθεση του ΟΑΣΕ για τις ελληνικές βουλευτικές εκλογές της 21ης Μαΐου του 2023 περιλαμβάνει αρκετές κρίσιμες επισημάνσεις για την κατάσταση της δημοκρατίας, των πολιτικών δικαιωμάτων και του εκλογικού συστήματος στην Ελλάδα. Τι αναφέρει; Τέσσερις βασικές παρατηρήσεις: αποκλεισμός κομμάτων από τις εκλογές με υποκρυπτόμενη ηγεσία, προβλήματα στην προστασία πολιτικών και εκλογικών δικαιωμάτων, κίνδυνος πολιτικής παρέμβασης στη δικαιοσύνη και τα γενικά συμπεράσματα. 
Θα αναφερθώ μόνο στο πρώτο σκέλος, που αφορά τον αποκλεισμό κομμάτων, το οποίο αφορά εμμέσως και εμάς, λόγω της υπόθεσης της γνωστής των Σπαρτιατών, η οποία αυτή τη στιγμή εξετάζεται από το Ευρωπαϊκό Δικαστήριο και οσονούπω θα έχουμε τις αποφάσεις από το εν λόγω δικαστήριο. 
«Το Κόμμα Έλληνες» -γράφει η έκθεση του ΟΑΣΕ, την οποία θα καταθέσω και στα Πρακτικά- «απορρίφθηκε λόγω της πρωτόδικης καταδίκης ενός εκ των ηγετών του» -αναφέρεται προφανώς στον κ. Κασιδιάρη- «βάσει των τροπολογιών Φεβρουαρίου και Απριλίου 2023. Οι τροπολογίες χαρακτηρίζονται από αόριστη διατύπωση και προκαλούν ανησυχία για αυθαίρετη εφαρμογή στο μέλλον», ακριβώς όπως έγινε στη δική μας υπόθεση των Σπαρτιατών.
«Η αρμοδιότητα του Αρείου Πάγου να κρίνει ποια κόμματα είναι συνταγματικά θεωρείται υπερβολικά ευρεία, εκτός συνταγματικής πρόβλεψης» -αυτό που προσπαθείτε να αλλάξετε στο άρθρο 29 του Συντάγματος- «και μπορεί να υπονομεύσει την αρχή της διάκρισης των εξουσιών. Επισημαίνεται, επίσης, η έλλειψη διαβούλευσης και η απουσία πολιτικής συναίνεσης στις σχετικές τροπολογίες, αφού υπερψηφίστηκαν από τη Νέα Δημοκρατία και το ΠΑΣΟΚ αμφότερα κόμματα καταστροφής της ελληνικής οικονομίας εδώ και πάρα πολλά χρόνια.» 
Αυτά αναφέρει η έκθεση του ΟΑΣΕ και μεταξύ άλλων πάρα πολλά, τα οποία δεν με παίρνει ο χρόνος να αναφέρω τώρα. Παρακαλώ τα καταθέτω για τα Πρακτικά, αν έχετε την καλοσύνη. 
(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Εν κατακλείδι, η Κυβέρνηση, αντί να κάνει ριζικές και διαρθρωτικές αλλαγές στον καταστατικό χάρτη της χώρας, συνομιλώντας κυρίως με την κοινωνία των πολιτών, προσπαθεί με επικοινωνιακά τεχνάσματα και πολιτικά περιτυλίγματα να μας πείσει ότι θα επαναφέρει την εμπιστοσύνη στους θεσμούς. 
Δεν το κάνετε, διότι γνωρίζετε ότι αν απεξαρτηθεί η δικαιοσύνη από την εκτελεστική εξουσία και τελειώσουμε οριστικά και αμετάκλητα από τις ασυλίες των πολιτικών, δεν θα μπορείτε να κρατάτε δέσμιους τους ψηφοφόρους σας με ρουσφέτια και πελατειακό κράτος, ενώ θα τελειώσουν εν μία νυκτί και τα σκάνδαλα διαφθοράς που ταλανίζουν την Κυβέρνησή σας. 
Προσωπικά δεν σας έχω καμία εμπιστοσύνη. Γι’ αυτόν τον λόγο και χωρίς ίχνος στείρας αντιπολίτευσης, θα καταψηφίσω όλες τις προτάσεις σας και ελπίζω στην επόμενη Αναθεωρητική Βουλή να υπάρξει ενωμένη και δυνατή η εθνική παράταξη που θα βάλει φρένο στις πολιτικές επιδιώξεις σας. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Και να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο κ. Γεώργιο Σταμάτη και αμέσως μετά τον λόγο θα πάρει ο Βουλευτής της Νίκης κ. Κομνηνός Δελβερουδης.
Κύριε Σταμάτη, έχετε τον λόγο. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, επιτρέψτε μου ένα σχόλιο. Σε τέτοιες συζητήσεις, κύριε Πρόοδε, θα έπρεπε να υπάρχει κανονισμός ο οποίος να θέτει την ελάχιστη συμμετοχή Βουλευτών σε τέτοιου είδους συζητήσεις. 
Από κει και πέρα, κύριες και κυρίες συνάδελφοι, επιτρέψετε μου να κάνω μια ανασκόπηση πριν πολλά χρόνια, για να δούμε πώς φτάσαμε σήμερα στο σημείο να συζητάμε το Σύνταγμα. 
Στις προγραμματικές δηλώσεις -και παίρνω σημεία από άρθρο του πρώην Πρωθυπουργού και Προέδρου της Βουλής Επικρατείας κ. Πικραμμένου- στη Βουλή σε αυτό το Βήμα, μετά τις εκλογές του 1974, ο Κωνσταντίνος Καραμανλής κατέληξε με την παρατήρηση ότι οι εξελίξεις των τελευταίων ετών είχαν δικαιώσει τις παλαιότερες επιλογές του. 
Είπε συγκεκριμένα: «Ο ομιλών υποστήριξε από δεκαπενταετίας την ανάγκη αναθεωρήσεως του αναχρονιστικού μας Συντάγματος. Και αν οι προσπάθειές του δεν είχαν προσκόψει σε πείσμονες αντιδράσεις, θα είχε ίσως αποτραπεί η κατάρρευση της δημοκρατίας.» 
Υπενθυμίζω ότι σαν αύριο δεν γιορτάζουμε, τιμούμε την αποκατάσταση της δημοκρατίας μετά την επταετή χούντα. 
Συνεχίζω: «Περισσότερο παρά ποτέ είναι σήμερα ανάγκη, ανάγκη εθνική να αποκτήσει η χώρα ένα Σύνταγμα ελληνικό, ένα Σύνταγμα δηλαδή που χωρίς να αντιγράφει τα ξένα πρότυπα, θα ανταποκρίνεται στις ειδικές συνθήκες του τόπου μας, ένα Σύνταγμα που θα είναι αληθινά δημοκρατικό και συγχρόνως θα επιτρέπει στην κυβέρνηση να δρα με ταχύ και αποδοτικό ρυθμό, ένα Σύνταγμα κοινοβουλευτικής δημοκρατίας που θα ενισχύσει την εκτελεστική εξουσία, χωρίς όμως να περιορίζει και την ευθύνη της κυβέρνησης έναντι της Βουλής.»
Το Σύνταγμα τότε ψηφίστηκε το πρώτο εξάμηνο του 1975 και έχει πολύ ενδιαφέρον. Η Κυβέρνηση τότε επέφερε σημαντικές αλλαγές στο αρχικό σχέδιο και παρέτεινε την προθεσμία εκπόνησής του. Σημαντικό ρόλο είχαν, προφανώς, ο Κωνσταντίνος Παπακωνσταντίνου και ο Κωνσταντίνος Στεφανάκης. 
Και τότε η Αντιπολίτευση, κυρίες και κύριοι συνάδελφοι, παραπονείτο για τον χρόνο εκπόνησης του νέου Συντάγματος, όπως συμβαίνει και σήμερα και για ορισμένες παρατηρήσεις αναφορικά με τις αρμοδιότητες του Προέδρου της Δημοκρατίας. Να υπενθυμίσω στο Σώμα ότι τότε η Αντιπολίτευση είχε αποχωρήσει από τη διαδικασία. 
Τελικά, κάποια πράγματα δεν αλλάζουν, αλλά κάποια πράγματα -ευτυχώς για την πατρίδα- μένουν ίδια. Όπως τότε ο Κωνσταντίνος Καραμανλής, έτσι και σήμερα η Κυβέρνηση του Κυριάκου Μητσοτάκη δεν περιμένει την Αντιπολίτευση, προσπαθεί να πάει τη χώρα ένα βήμα μπροστά και αυτό, αν θέλετε, είναι η ουσία του Συντάγματος. Να μπορέσει η χώρα να κάνει ένα βήμα μπροστά στις νέες προκλήσεις. Και δεν είναι μόνο για αυτούς που θα έρθουν να το ψηφίσουν στην επόμενη Βουλή, δεν είναι καν για αυτούς που δεν έχουν γεννηθεί ακόμη, αλλά είναι για την πατρίδα και είναι για το έθνος! 
Η πεμπτουσία, κυρίες και κύριοι συνάδελφοι, του Συντάγματος ουσιαστικά ποια είναι; Είναι ο θεμελιώδης χάρτης της χώρας μας, που με αυτόν πρέπει να πορευτούμε, σε αυτόν πρέπει να πιστεύουμε και σε αυτόν πρέπει να ορκιζόμαστε. Οι κοινωνίες εξελίσσονται, ο κόσμος αλλάζει. Όπως το 1974 ο κόσμος άλλαζε, έτσι και η Ελλάδα έπρεπε να προχωρήσει. Δεν είναι τυχαίο ότι μία ημέρα μετά την ισχύ του νέου Συντάγματος της 11ης Ιουνίου του 1975, στις 12 Ιουνίου κατατέθηκε η επίσημη αίτηση της Ελλάδος για πλήρη ένταξη στην Ευρωπαϊκή Οικονομική Κοινότητα. 
Τι σήμαινε τότε λοιπόν το Σύνταγμα; Τη θέσπιση και τη θεμελίωση μιας ισχυρής δημοκρατίας μετά τη χούντα, αλλά και την προοπτική της χώρας στη νέα εποχή, στην εποχή της Ευρωπαϊκής Οικονομικής Κοινότητας και στη συνέχεια, της Ευρωπαϊκής Ένωσης. Όμως, αν δεν υπήρχαν οι πρωτοπόροι, όπως ο Κωνσταντίνος Καραμανλής και οι συνεργάτες του, η χώρα μας αυτή τη στιγμή θα ήταν σε ένα σημείο, που δεν θα θέλαμε να ξέρουμε. Και όχι μόνο δεν θα μπορούσε να είναι ανταγωνιστική, αλλά ενδεχομένως θα είχε και θέματα δημοκρατίας. 
Παρά τις διαφωνίες μας, παρά τις αντιρρήσεις και παρά τις πολύ ωραίες προτάσεις που ακούγονται, εγώ, κύριε Πρόεδρε, δεν θα ήμουν ποτέ αρνητικός, εάν μάθαινα ότι η Βουλή θα φτιάξει μια Επιτροπή Νομικών Υποθέσεων με Βουλευτές από όλα τα κόμματα, οι οποίοι θα επεξεργάζονται το Σύνταγμα, τους νόμους, ώστε να δώσουν μεγαλύτερη ισχύ και μέχρι κάποια στιγμή, τα επόμενα χρόνια, κάποια άλλη Βουλή να έρθει να θεσπίσει μια πραγματική ανάγκη – χρειάζεται, όμως, πάρα πολλή δουλειά-, την ανάγκη του Συνταγματικού Δικαστηρίου. 
Όμως, αυτό δεν μπορεί να γίνεται ad hoc σε κάθε Αναθεώρηση. Πρέπει κάθε Αναθεώρηση να βάζει τα θεμέλια, ώστε να προχωράς στην επόμενη ημέρα. Άλλη η κοινωνία του 1974 και άλλη του 1986. Δεν είμαστε είμαστε καν στην ίδια φάση με το 2001. Πραγματικά, εδώ δεν κρινόμαστε με βάση μόνο ποια άρθρα θα αναθεωρήσουμε, αλλά και ποια άρθρα καλούμαστε να έχουν την πλειοψηφία, ώστε να έχουν άμεση ισχύ. 
Ενδεχομένως, η επόμενη Βουλή να έχει -δεν ξέρω ποια είναι η σωστή λέξη- περισσότερο λαϊκισμό απ’ ό,τι έχει η σημερινή. Πάντα, όμως, αυτός που πρέπει να κερδίζει τον λαϊκισμό είναι η δημοκρατία. Και όταν κερδίζει η δημοκρατία, κερδίζουν οι πολίτες. Και όταν κερδίζουν οι πολίτες, κερδίζει το κράτος. Και όταν κερδίζει το κράτος, κερδίζει το έθνος. 
Νομίζω ότι αυτή η πρόταση -και χαίρομαι που γίνεται επί Προεδρίας του νυν Προέδρου της Βουλής, του κ. Κακλαμάνη και προφανώς αξίζουν πολλά συγχαρητήρια στον εισηγητή της Νέας Δημοκρατίας, τον καθηγητή κ. Στυλιανίδη- δείχνει όχι μόνο την προοπτική της Κυβέρνησης του Κυριάκου Μητσοτάκη για τη χώρα, αλλά την προοπτική που θέλουμε για τις γενιές που έρχονται, για ένα Σύνταγμα το οποίο θα θωρακίζει τους θεσμούς και θα είναι πραγματικά ο θεμελιώδης χάρτης, ο ύστατος νόμος της χώρας μας. Τότε θα μπορούμε να κοιτάζουμε στα μάτια ενδεχομένως και αυτούς που αυτή τη στιγμή δεν μπορούμε, γιατί δεν ανταποκριθήκαμε στις προσδοκίες τους. 
Δεν φτιάχνουμε ένα Σύνταγμα για τις ελπίδες. Φτιάχνουμε ένα Σύνταγμα το οποίο θα κατοχυρώνει ένα κράτος δικαίου, ισοπολιτείας, κοινωνικής δικαιοσύνης, ισονομίας και ταυτόχρονα ένα κράτος, που θα λογοδοτεί πρωτίστως τους πολίτες και θα είναι διακριτό στις τρεις θεμελιώδεις εξουσίες, όπως αυτές αρμόζουν και είναι γραμμένες στο Σύνταγμα. 
Θέλω να πιστεύω ότι θα πρυτανεύσει η λογική και οι πολύ καίριες παρεμβάσεις αναδιάρθρωσης των άρθρων θα περάσουν από αυτή τη Βουλή, ώστε η επόμενη να κάνει πράξη, όχι μόνο το αίτημα της Νέας Δημοκρατίας για Συνταγματική Αναθεώρηση και για αλλαγή νέας σελίδας, αλλά κυρίως το αίτημα που έρχεται από την κοινωνία. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Σταμάτη.
Να καλέσω τώρα στο Βήμα τον Βουλευτή της Νίκης, τον κ. Κομνηνό Δελβερούδη. Αμέσως μετά, τον λόγο θα πάρει ο Βουλευτής του ΚΚΕ, ο κ. Κωνσταντίνος-Βασίλειος Μεταξάς. 
Κύριε Δελβερούδη, έχετε τον λόγο.
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, επιτρέψτε μου να ξεκινήσω με το εξής: Αναφέρθηκε πριν από λίγο ο Υπουργός κ. Πλεύρης στο γεγονός ότι η πρόταση για Αναθεώρηση του Συντάγματος περιέχει -λέει- και ταυτοτικά στοιχεία του έθνους μας. Βεβαίως! Και είπε ότι το προοίμιο του Συντάγματος λέει ότι «Εις το όνομα της Αγίας και Ομοουσίου και Αδιαιρέτου Τριάδος» θεσπίζεται αυτό το Σύνταγμα. Ωραία!
Κύριοι, είστε η Κυβέρνηση που καταστήσατε τη θεομαχία νόμο του κράτους, ψηφίζοντας τον ψευτογάμο των ομοφυλοφίλων και την υιοθέτηση τέκνων από αυτούς. Το μέλημά σας θα πρέπει πρωτίστως να είναι η κατάργηση αυτού του νόμου, αν θέλετε να δείτε πρόσωπο Θεού. 
Να αναφερθώ και σε κάτι ακόμα που είπε. Να ψηφίσουμε, είπε, το άρθρο για την προστασία της σημαίας. 
Από αυτό εδώ το Βήμα, κύριοι, ο Πρόεδρος της Νίκης, ο κ. Νατσιός, έχει επανειλημμένως προτρέψει το Υπουργείο Παιδείας να θεσμοθετήσει την έπαρση της ελληνικής σημαίας και την ανάκρουση του εθνικού ύμνου στα ελληνικά σχολεία μια φορά τον μήνα. Πού; Στα φυτώρια του έθνους μας, στο μέλλον της πατρίδας μας! Ψελλίσατε κάτι για νέο πατριωτισμό, που παρέλκουν τέτοιες ενέργειες. 
Κύριοι, μετά από αυτά, ποιος εχέφρων μπορεί να σας εμπιστευθεί; Η Συνταγματική Αναθεώρηση δεν είναι μια επικοινωνιακή άσκηση, ούτε ένα πεδίο μικροκομματικών ισορροπιών. Είναι μια κορυφαία θεσμική πράξη δημοκρατίας. Είναι η στιγμή, κατά την οποία καλούμαστε να αποφασίσουμε, όχι βέβαια τι συμφέρει στην εκάστοτε κυβέρνηση, αλλά τι θωρακίζει το κράτος, τη δημοκρατία και τον ελληνικό λαό για τις επόμενες γενεές. 
Το Σύνταγμα δεν είναι το καταφύγιο της εκάστοτε εξουσίας. Είναι το συμβόλαιο εμπιστοσύνης μεταξύ της πολιτείας και του ελληνικού λαού. Είναι το τελευταίο αποκούμπι του πολίτη απέναντι στην αυθαιρεσία της εξουσίας. Γι’ αυτό, ακριβώς, απαιτούνται ειλικρίνεια, συναίνεση και πάνω από όλα, εμπιστοσύνη. 
Εδώ ακριβώς βρίσκεται το μεγάλο πρόβλημα. Πώς ζητάτε συναινέσεις, όταν έχετε μετατρέψει το κράτος σε κομματικό λάφυρο, όταν η λεγόμενη Τρίτη Ελληνική Δημοκρατία διολισθαίνει καθημερινά σε μια αιρετή ολιγαρχία, που το Μέγαρο Μαξίμου λειτουργεί με όρους που τραυματίζουν βαρύτατα τους θεσμούς και τη δημοκρατία; Έχετε προ πολλού απωλέσει την εμπιστοσύνη της κοινωνίας, γι’ αυτό δύσκολα μπορεί να πιστέψει κάποιος ότι ζητάτε Αναθεώρηση, για να ενισχύσετε τη δημοκρατία. Ζητάτε Αναθεώρηση, για να θεμελιώσετε συνταγματικά το καθεστώς σας.
Αντί για έναν βαθύ, ειλικρινή και εθνικό διάλογο παρακολουθούμε μια προσπάθεια υφαρπαγής, λευκής επιταγής. Ζητάτε αυξημένες πλειοψηφίες στο παρόν στάδιο της προτείνουσας Βουλής, χωρίς καμία απολύτως δέσμευση για την κατεύθυνση που θα ακολουθήσει η επόμενη, η Αναθεωρητική Βουλή. Για τον λόγο αυτό εμείς στη Νίκη δεν πρόκειται να υπογράψουμε λευκές επιταγές, γιατί πολύ απλά δεν σας εμπιστευόμαστε.
Έρχεστε στο άρθρο 17 και μας μιλάτε υποκριτικά για την προστασία της ιδιοκτησίας της περιουσίας των πολιτών. Αναρωτιέμαι, όμως, ποιας ιδιοκτησίας και ποιας περιουσίας; Του Έλληνα πολίτη ή τελικά των funds και των servicers; Ποια προστασία ευαγγελίζεστε όταν έχετε παραδώσει τα σπίτια των Ελλήνων στα αδηφάγα funds και στις τράπεζες; Όταν ο Έλληνας οικογενειάρχης βλέπει το βιός του να βγαίνει στο σφυρί για ευτελή ποσά, την ώρα που τα γνωστά επενδυτικά αρπακτικά εξαγοράζουν τα δάνεια, υπό καθεστώς πλήρους αδιαφάνειας;
 Για την Κυβέρνηση η ιδιοκτησία είναι εμπόρευμα που αλλάζει χέρια με ένα απλό ηλεκτρονικό «κλικ». Για εμάς, η πρώτη κατοικία, κύριοι, είναι ο κόπος μιας ζωής. Είναι το καταφύγιο της ελληνικής οικογένειας και η ασφάλεια των παιδιών της. Γι’ αυτό η Νίκη δεν περιορίστηκε στην κριτική, αλλά κατέθεσε συγκεκριμένες προτάσεις: Απόλυτη συνταγματική προστασία της πρώτης κατοικίας. Ρητή απαγόρευση πλειστηριασμού κύριας κατοικίας για οικογένειες στις οποίες διαβιούν άτομα με αναπηρία. Απαγόρευση εκχώρησης απαιτήσεων σε τρίτους, με όρους ευνοϊκότερους από αυτούς που προσφέρθηκαν στον ίδιο τον δανειολήπτη. Όλα τα άλλα είναι ημίμετρα, στάχτη στα μάτια των πολιτών και εξυπηρέτηση συγκεκριμένων συμφερόντων. Με μια φράση, το Σύνταγμα δεν γράφεται, κύριοι, για να αισθάνονται ασφαλείς οι αγορές. Το Σύνταγμα γράφεται, για να αισθάνονται ασφαλείς οι πολίτες. 
Έρχομαι και στο άρθρο 24. Η Κυβέρνηση παρουσιάζει την πρότασή της ως μία μεγάλη περιβαλλοντική μεταρρύθμιση. Μιλάει για την κλιματική αλλαγή, για τις ανανεώσιμες πηγές ενέργειας, για το περιβαλλοντικό αποτύπωμα. 
Εμείς στη Νίκη δεν είμαστε απέναντι στην προστασία του περιβάλλοντος. Είμαστε απέναντι στην εργαλειοποίησή του. Άλλο είναι η προστασία της φύσης και άλλο η παράδοση της ελληνικής γης στα μεγάλα επιχειρηματικά συμφέροντα. Γιατί η πραγματικότητα, δυστυχώς, είναι αμείλικτη. Στο όνομα μιας βίαιης πράσινης μετάβασης, καταδικάσατε τη Δυτική Μακεδονία σε μαρασμό. Εγκαταλείψατε τον λιγνίτη, που ήταν η εθνική μας ενεργειακή προίκα, για χάρη του εισαγόμενου και πανάκριβου χρηματιστηριακού υγροποιημένου φυσικού αερίου των ξένων ιδιωτικών ομίλων. Μετατρέπετε την Ελλάδα μας σε μια απλή μπαταρία της Ευρώπης και σε ένα απέραντο πεδίο εγκατάστασης ενεργοβόρων data centers, υπονομεύοντας ευθέως τη διατροφική και την ενεργειακή μας ασφάλεια. Στο όνομα μιας κλιματικής πολιτικής, μετατρέψατε τα περήφανα βουνά μας σε νεκροταφεία ανεμογεννητριών και τους εύφορους κάμπους μας σε θάλασσες από φωτοβολταϊκούς καθρέφτες. 
Δεν είναι αυτή η πράσινη ανάπτυξη που έχει ανάγκη ο τόπος μας. Η πατρίδα μας δεν πρέπει να καταντήσει μια θλιβερή ενεργειακή αποικία. Γιατί η γη, κύριοι, δεν είναι εμπόρευμα, είναι ο εθνικός μας πλούτος και η πατρίδα μας δεν μετριέται μόνο σε κιλοβατώρες, μετριέται σε ανθρώπους, σε παραγωγή, σε αυτάρκεια και σε εθνική κυριαρχία. Ένας λαός που παραδίδει τη γη του, αργά ή γρήγορα παραδίδει και την ελευθερία του. 
Η Νίκη πρότεινε και εδώ συγκεκριμένο πλαίσιο. Συνταγματική απαγόρευση εγκατάστασης ΑΠΕ σε γεωργική γη υψηλής παραγωγικότητας, στα δάση μας, σε ενεργούς βοσκότοπους και φυσικά σε περιοχές Natura. Υποχρεωτική, επίσης, σύμφωνη γνώμη των τοπικών κοινωνιών για οποιαδήποτε χωροθέτηση. 
Επιπλέον, να πω ότι καταθέσαμε πρόταση για την προστασία και τον επαναπατρισμό της πολιτιστικής κληρονομιάς του γένους μας. Ο αρχαιολογικός και ιστορικός μας πλούτος είναι αναπαλλοτρίωτος, δεν ιδιωτικοποιείται, δεν εκποιείται και δεν παραδίδεται σε ιδιωτικά συμφέροντα. Απαιτείται, συνεπώς, συνταγματική επιταγή για έναν διαρκή αγώνα επαναπατρισμού των κλεμμένων θησαυρών μας και για την προστασία των μνημείων της ρωμιοσύνης σε ολόκληρο τον κόσμο. 
Κυρίες και κύριοι συνάδελφοι, στη σημερινή συζήτηση συγκρούονται δύο εκ διαμέτρου διαφορετικές αντιλήψεις για τη δημοκρατία. Η πρώτη θεωρεί ότι το Σύνταγμα οφείλει να προσαρμόζεται στις κυβερνήσεις. Η δεύτερη -και είναι και η δική μας αντίληψη, της Νίκης- θέλει το Σύνταγμα πραγματική ασπίδα του πολίτη απέναντι στην αυθαιρεσία της εκάστοτε εξουσίας. Αυτή είναι η διαφορά μας. 
Επιτρέψτε μου να κλείσω με μία παρατήρηση. Τα Συντάγματα δεν αποτυγχάνουν, επειδή έχουν είτε κακά είτε ατελή άρθρα. Αποτυγχάνουν όταν κυβερνήσεις με περισσή αλαζονεία θεωρούν ότι βρίσκονται πάνω από αυτά.
 Δεν αρκεί, λοιπόν, να επικαλείστε το Σύνταγμα. Οφείλετε πρώτα και πάνω απ’ όλα να το υπηρετείτε, γιατί για εμάς η Συνταγματική Αναθεώρηση δεν είναι υπόθεση των επόμενων εκλογών. Είναι υπόθεση της επόμενης γενιάς. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Δελβερούδη.
 Να καλέσω τώρα στο Βήμα, όπως έχω προαναγγείλει, τον Βουλευτή του Κομμουνιστικού Κόμματος Ελλάδος κ. Κωνσταντίνο-Βασίλειο Μεταξά. Αμέσως μετά, τον λόγο θα πάρει η ανεξάρτητη Βουλευτής, κ. Σία Αναγνωστοπούλου. 
Κύριε Μεταξά, έχετε τον λόγο.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε.
Η πρόταση της Νέας Δημοκρατίας για τις αλλαγές του άρθρου 29, που αφορά τη λειτουργία των πολιτικών κομμάτων, είναι αντιδραστική και επικίνδυνη. Διαμορφώνει ένα πλαίσιο που μέσα από απαράδεκτες γενικεύσεις. Θα μπορεί ένα δικαστικό όργανο να περιορίζει τη δράση ή ακόμα και να απαγορεύει την κάθοδο σε εκλογές ενός κόμματος. Φυσικά, όχι οποιουδήποτε κόμματος. 
Η προσπάθεια να καλλιεργηθεί ένας εφησυχασμός από τη μεριά της κυβερνητικής Πλειοψηφίας -φαντασιώσεις χαρακτήρισε ο εισηγητής της Πλειοψηφίας τα όσα λέει το ΚΚΕ για τη συγκεκριμένη πρόταση- είναι επίσης επικίνδυνη, αλλά και ανιστόρητη. Το ίδιο και η αφωνία όλων των υπόλοιπων κομμάτων και η επί της ουσίας σύμφωνη γνώμη του ΠΑΣΟΚ, που εκφράζεται με το «παρών», όπως και σε άλλα άρθρα. 
Η πρόταση αυτή δεν έρχεται σε κενό αέρος. Είναι τεράστια απάτη και αυταπάτη να το λέει ή να το πιστεύει αυτό κάποιος. Το κριτήριο της δημοκρατικής λειτουργίας των κομμάτων -όπως αναφέρεται στην πρόταση της Νέας Δημοκρατίας- το οποίο θα ελέγχεται από ειδικό δικαστικό σώμα, δεν είναι ένας ουδέτερος όρος. Έχει συγκεκριμένο χρώμα και περιεχόμενο. Αποτέλεσε τη βάση σε πολλά κράτη-μέλη της Ευρωπαϊκής Ένωσης, ώστε να προχωρήσουν όλα τα προηγούμενα χρόνια μέτρα απαγόρευσης πρώτα και κύρια των κομμουνιστικών κομμάτων, στα οποία η εξουσία του κεφαλαίου βλέπει τον ταξικό της αντίπαλο, τον κίνδυνο για τη διατήρηση και διαιώνιση αυτής της εξουσίας. 
Η ίδια η πείρα καταρρίπτει τα επιχειρήματα που αξιοποιεί η Νέα Δημοκρατία -και όχι μόνο- ότι τέτοιου είδους διατάξεις αφορούν μόνο στον περιορισμό των φασιστικών ακροδεξιών μορφωμάτων, όταν σε όλη την Ευρωπαϊκή Ένωση επίσημη ιδεολογία είναι ο αντικομμουνισμός, ο οποίος τροφοδοτείται με κάθε τρόπο μέσω ενός πολυπλόκαμου μηχανισμού, ο οποίος μάλιστα χρηματοδοτείται και αδρά.
Από το αντικομμουνιστικό μνημόνιο του Συμβουλίου της Ευρώπης το 2005 και το ψήφισμα του Ευρωπαϊκού Κοινοβουλίου περί ευρωπαϊκής συνείδησης και ολοκληρωτισμού το 2009, μέχρι και τις πιο πρόσφατες αποφάσεις, όπως για παράδειγμα για τη λεγόμενη αντιμετώπιση του ριζοσπαστισμού, ήταν πολύ συγκεκριμένο το πρακτικό αποτύπωμα αυτής της κατεύθυνσης. 
Έτσι, πάντα μέσω τέτοιων γενικεύσεων και πάντα κάτω από την «ομπρέλα» της υπεράσπισης του δημοκρατικού πολιτεύματος και αντιμετώπισης του ολοκληρωτισμού, στην Πολωνία μόλις τον περασμένο Δεκέμβρη οι αρχές επικύρωσαν την απαγόρευση του κομμουνιστικού κόμματος της χώρας, επιβάλλοντας ποινή φυλάκισης έως τρία έτη για όποιον διαδίδει τις κομμουνιστικές ιδέες, στην Τσεχία η ποινή φυλάκισης είναι πέντε έτη, ενώ στη Ρουμανία μεθοδεύεται νόμος με ποινή φυλάκισης τα δέκα χρόνια. 
Η υπεράσπιση των δημοκρατικών ιδεωδών της Ευρώπης έχει οδηγήσει να βλέπουμε σε χώρες της Βαλτικής και στην Ανατολική Ευρώπη την προκλητική αποκαθήλωση αντιφασιστικών μνημείων, ενώ την ίδια στιγμή για παράδειγμα τα Ες-Ες παρουσιάζονται ως μαχητές της ελευθερίας. Τέτοιους μαχητές της ελευθερίας χειροκροτούσατε εδώ στη Βουλή, όταν υποδεχόσασταν τον Ζελένσκι όλοι σας, πλην ΚΚΕ. Πριν λίγους μήνες η Ακτοφυλακή των Ηνωμένων Πολιτειών ανακοίνωσε πως η σβάστικα δεν θα θεωρείται σύμβολο μίσους, αλλά δυνητικά διχαστικό σύμβολο. 
Τα παραπάνω, λοιπόν, αφορούν το σήμερα και όχι μια μακρινή εποχή των παθών που πέρασε, όπως προσπαθούν να εφησυχάσουν κάποιοι. Δεν χρειάζεται να πάμε μακριά για να δούμε ότι η επίκληση των μέτρων κατά του ολοκληρωτισμού καταλήγει σε απαγορεύσεις για τα κομμουνιστικά κόμματα και σε ηρωοποίηση και αβάντες για τους Ναζί. 
Αυτή είναι η χρησιμότητα της θεωρίας των δύο άκρων και το έργο το έχουμε ξαναδεί. Δεν πρόκειται, λοιπόν, ούτε για αθώες διατάξεις, αυτές που προτείνετε, ούτε είναι φαντασιώσεις οι πραγματικές στοχεύσεις που έχουν. Βέβαια, έχουν γνώση οι φύλακες. Όπως είπα, το έργο το έχουμε ξαναδεί. Το εργατικό κίνημα και το ΚΚΕ το ξέρουν πώς, και θα κάνουν ξανά κουρελόχαρτο τέτοια μέτρα.
Από τη δική σας τη μεριά όμως, η πραγματικότητα είναι πως συνολικά διαμορφώνετε ένα πλαίσιο έντασης της καταστολής σε όλα τα επίπεδα, σε συνθήκες πολεμικής προετοιμασίας και προπαρασκευής, με το ενδεχόμενο ενός γενικευμένου ιμπεριαλιστικού πολέμου να βρίσκεται πιο κοντά από ποτέ. Ξέρετε πολύ καλά ότι το μοναδικό ανάχωμα στα επικίνδυνα σχέδιά σας μπορεί να γίνει ο ίδιος ο λαός με πρωτοπόρους τους κομμουνιστές, παλεύοντας ενάντια στην καπιταλιστική βαρβαρότητα που γεννά εκμετάλλευση, φτώχεια, πολέμους και προσφυγιά, που αυτή είναι η δική σας σταθερότητα. 
Ξέρετε ότι συνεχώς θα μεγαλώνουν οι δυσκολίες σας, για αυτό και προτείνετε και άλλα μέτρα, για να εξασφαλίσετε με νύχια και με δόντια αυτή τη σταθερότητα, η οποία φυσικά για τον λαό είναι αστάθεια και βαρβαρότητα. 
Όπως με τις διατάξεις στα άρθρα 51 για την επιστολική ψήφο και 54 για τις εκλογικές περιφέρειες. Με τις αλλαγές στο άρθρο 54 και τη συνταγματική θέσπιση της λεγόμενης «κυβερνησιμότητας» ως κριτήριο για το εκλογικό σύστημα, άρα και τον καθορισμό των εκλογικών περιφερειών, θέλετε να ρίξετε ακόμα πιο κάτω το ποσοστό με το οποίο θα μπορούσε να συγκροτηθεί μια πλειοψηφία εδώ στη Βουλή. Ήδη το έχετε φτάσει στο 38%, θα το κατεβάσετε και πιο κάτω. Τόσα ζόρια βλέπετε μπροστά σας. Κατά τα άλλα, βγάζετε λόγους και κάνετε διαλέξεις για την αστική δημοκρατία, της οποίας όμως βασικές αρχές, όπως την αρχή της πλειοψηφίας, δεν έχετε κανένα απολύτως πρόβλημα να τις καταργείτε στην πράξη. 
Με τη γενίκευση της επιστολικής ψήφου στο άρθρο 51 φτιάχνετε επιπλέον εργαλεία για την αλλοίωση και τη χειραγώγηση του εκλογικού αποτελέσματος σε συνθήκες που, ούτως ή άλλως, κάθε άλλο παρά ελεύθερη είναι η επιλογή ψήφου, αφού περνάει από τις συμπληγάδες των πιέσεων, της χειραγώγησης και των παρεμβάσεων ισχυρών συμφερόντων. 
Όπως είχαμε πει και στην αντίστοιχη συζήτηση τότε για την ψήφο των αποδήμων, αυτή η επιστολική ψήφος αποτελεί τον προθάλαμο για περαιτέρω μέτρα ελέγχου του εκλογικού αποτελέσματος, και πριν αλέκτορα φωνήσαι, φέρατε την ηλεκτρονική ψηφοφορία στις τοπικές εκλογές. Διαμορφώνετε, επιπλέον, συνθήκες για να καλλιεργήσετε την παθητική στάση στα πολιτικά πράγματα και τον περιορισμό της συμμετοχής του λαού στην αποστολή ενός φακέλου ή σε ένα tap ή σε ένα scroll. 
Ένας τέτοιος παθητικός λαός είναι ό,τι πρέπει για εσάς στις σημερινές συνθήκες που περιγράψαμε. Για παράδειγμα, να μη λέει κουβέντα για τη σημερινή απόφαση του ΚΥΣΕΑ να αρμέξει επιπλέον τον λαό με 4,5 έως 5 δισεκατομμύρια για τις ανάγκες της πολεμικής εμπλοκής. Κουβέντα που δεν θέλετε να λένε -και δεν λένε- και τα υπόλοιπα κόμματα. 
Θυμίζω για την επιστολική ψήφο ότι τότε το ΠΑΣΟΚ την είχε στηρίξει στους απόδημους, δίνοντας φόρα στη Νέα Δημοκρατία να έρθει με τροπολογία στη διάρκεια της συζήτησης και να προτείνει καθολικά την επιστολική ψήφο. Τότε το ΠΑΣΟΚ παρουσιάστηκε ως απατημένο. Το καταψήφισε για να έρθει τώρα στη Συνταγματική Αναθεώρηση και να πει «ναι» στο ίδιο μέτρο. 
Πραγματικά, οι στρατηγικές συγκλίσεις μεταξύ σας και η προσπάθειά σας ταυτόχρονα να αρθρώσετε έναν αντιπολιτευτικό λόγο, φέρνουν ζάλη και παραζάλη! Και αυτό δεν αφορά μόνο το ΠΑΣΟΚ, ούτε αφορά μόνο το ζήτημα της επιστολικής ψήφου. Εντάξει! Άλλοι κάνουν πιρουέτες και κωλοτούμπες, και ξέρουν καλύτερα να τις κάνουν και τις έκαναν και πρόσφατα, όπως το κόμμα του Τσίπρα.
Κοιτάξτε να δείτε, όλα αυτά δεν είναι απλώς μια μπηχτή απέναντι στη σοσιαλδημοκρατία. Η ουσία είναι η εξής. Όσο μεγαλώνουν τα αδιέξοδα στον καπιταλισμό, τόσο από τη μία θα λαμβάνονται πιο σκληρά μέτρα καταστολής και θωράκισης του αστικού κράτους, αλλά και από την άλλη θα μεγαλώνει η ανάγκη να εξασφαλίζεται, μέσω της συμφωνίας μεταξύ των αστικών κομμάτων, η διασφάλιση της λαϊκής συναίνεσης, γιατί αυτό επιδιώκεται. Η αποτροπή, δηλαδή, με το μαστίγιο και με το καρότο, του να ακολουθήσει ο λαός τον δρόμο της ανατροπής του συστήματος. 
Ωστόσο, ό,τι και να κάνετε, ο λαός βλέπει τα αδιέξοδα του βάρβαρου εκμεταλλευτικού συστήματος που υπηρετείτε -για το οποίο ομολογείτε κιόλας ότι θα δυναμώσουν- και ξέρει πάρα πολύ καλά ότι, αν πάρει τα πράγματα στα χέρια του με το ΚΚΕ μπροστά να καθοδηγεί αυτή τη μάχη, θα έχει νικηφόρα έκβαση. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μεταξά. 
Να καλέσω τώρα στο Βήμα την ανεξάρτητη Βουλευτή, την κ. Σία Αναγνωστοπούλου. Και αμέσως μετά, τον λόγο θα πάρει ο Βουλευτής του ΠΑΣΟΚ, ο κ. Παύλος Χρηστίδης.
Κυρία Αναγνωστοπούλου, έχετε τον λόγο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, έχουμε σήμερα στην Ολομέλεια τη συζήτηση για μία από τις σημαντικότερες κοινοβουλευτικές διαδικασίες, που είναι η συζήτηση επί των άρθρων του Συντάγματος που προτείνονται για αναθεώρηση. 
Αυτή η συζήτηση γίνεται εν μέσω σωρείας σκανδάλων και αποκαλύψεων τον τελευταίο καιρό, που δεν αφήνουν τα περιθώρια τα οποία θα έπρεπε να υπάρχουν για να γίνει μία συζήτηση σοβαρή, με απεύθυνση βέβαια στην κοινωνία. Αν, όπως λέγανε οι ιστορικοί συνταγματολόγοι αυτής της χώρας -όπως ο Σβώλος- το Σύνταγμα εγκοιτώνει την κοινωνική ύλη, η κοινωνική ύλη είναι απούσα από αυτή τη συζήτηση, αλλά και από την ίδια την αναθεώρηση. 
Ποιον στόχο έχει η Αναθεώρηση του Συντάγματος, όταν θέλουμε ως πολιτικό σύστημα, ως δημοκρατία, να διευρύνουμε τα όρια της δημοκρατίας, της κοινωνικής δικαιοσύνης και της κοινωνικής ισότητας, ούτως ώστε να μπορέσουμε τουλάχιστον -αυτός πρέπει να είναι ο στόχος για τα κόμματα που τοποθετούνται στα αριστερά του πολιτικού συστήματος- να γίνουν υπερασπίσιμα και διεκδικήσιμα. Προσέξτε, δεν τα υπερασπίζεται το ίδιο το Σύνταγμα από μόνο του, αλλά με προβλέψεις του Συντάγματος μπορούν να γίνουν υπερασπίσιμα και διεκδικήσιμα από την ίδια την κοινωνία και μπορούν να συνεγείρουν πολίτες. 
Έχουμε πολλά παραδείγματα. Το περίφημο άρθρο του Συντάγματος -του συντηρητικού Συντάγματος, και όχι μόνο, του αυταρχικού Συντάγματος του 1953…
ΑΛΕΞΑΝΔΡΟΣ ΚΑΖΑΜΙΑΣ: Του 1952!
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κύριε Καζαμία. Του Συντάγματος του 1952 με το περίφημο «1-1-4» συνέγειρε μία κοινωνία ολόκληρη, διεκδικώντας τη δημοκρατία. Αυτός, λοιπόν, πρέπει να είναι ο στόχος: η αναθεώρηση να έχει ως προοπτική να μπορούν κυρίως οι καταπιεσμένες τάξεις, οι λαϊκές τάξεις, να έχουν τις χειρολαβές για να μπορούν να πιαστούν και να διεκδικήσουν. 
Και ερχόμαστε, λοιπόν, σε μία Αναθεώρηση, η οποία και αυτή γίνεται με fast track διαδικασία. Μου αρέσει που προτείνετε και αναθεώρηση του άρθρου για την κοινοβουλευτική διαδικασία, για να είναι πιο δημοκρατική, ενώ συγχρόνως την ίδια την Αναθεώρηση του Συντάγματος την κάνετε με τέτοιες διαδικασίες, μέσα στο κατακαλόκαιρο, με την κοινωνία απαθή και απούσα. Όλα αυτά θα πληρωθούν στο πολιτικό σύστημα. Βλέπουμε και σήμερα ότι μπήκε στις Επιτροπές ολόκληρο νομοσχέδιο με fast track διαδικασίες, ενώ υποτίθεται πως προτείνετε αλλαγές για την προστασία της κοινοβουλευτικής διαδικασίας. 
Ακούστηκαν και άλλα άρθρα. Δεν έχω και πολύ χρόνο, άλλωστε περιορισμένος είναι ο χρόνος μας πάντα. Έχουμε, λοιπόν, άρθρα όπως αυτό για την επιστολική ψήφο. Εδώ θέλω πραγματικά να το αναφέρω, απλώς για να υπάρχει στα Πρακτικά. Είναι κατ' οικονομίαν η επιστολική ψήφος για τους εκτός Ελλάδας Έλληνες.
Όταν αυτό γίνεται μια γενικευμένη εκλογική διαδικασία, τρόπος εκλογών, εκεί τα πράγματα μπορεί να γίνουν επικίνδυνα. Και έχει αποδειχθεί σε άλλες χώρες ότι μπορούν να γίνουν επικίνδυνα. 
Δεν θα μιλήσω για το άρθρο 29. Θα είναι παράλογο και μία μεγάλη τομή στο πολιτικό σύστημα να περάσει με αναθεώρηση μία τέτοια αλλαγή, χωρίς συζήτηση, χωρίς διαβούλευση. Και για ποιο άρθρο μιλάμε τώρα; Για το άρθρο που σηματοδότησε το πέρασμα της Ελλάδας στη δημοκρατία, στην ανοχή και στο ρίσκο που πρέπει να παίρνει η δημοκρατία, όταν έχει τους πολίτες σε εγρήγορση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Άρθρο 16. Έχω επιχειρηματολογήσει τόσες φορές στη Βουλή και ξέρω ότι στα αυτιά πολλών εδώ μέσα ακούγομαι γραφική, ρομαντική αριστερή και δεν ξέρω κι εγώ τι άλλο. Θα επιμένω. Επί εικοσιπέντε χρόνια τουλάχιστον, ο νεοφιλελευθερισμός κάνει μία επίθεση συστηματική σε κάθε Αναθεώρηση. Έχει αποκρουστεί. Και τώρα γιατί έρχεται αυτή η αναθεώρηση του άρθρου από τη συγκεκριμένη Κυβέρνηση; Για να νομιμοποιήσει τα αυθαίρετα με καμία δημοκρατική και ακαδημαϊκή αξιοπρέπεια. Πρόκειται για έναν νόμο που εγώ -και η Νέα Αριστερά- θα εξακολουθώ να τον λέω αντισυνταγματικό, γιατί είναι αντισυνταγματικός και έχουμε και τη μειοψηφία του Σ.τ.Ε.. Και γιατί, όπως έλεγε ο μεγάλος Αριστόβουλος Μάνεσης; Γιατί πρέπει να πιανόμαστε από τις μεγάλες χειρολαβές που έχει δώσει αυτός ο τόπος. Τι θα κάνουμε; Από πού θα κρατηθούμε; Έτσι, από τον αέρα; Έλεγε, λοιπόν, ότι η δημόσια και δωρεάν ανώτατη εκπαίδευση είναι ο κανόνας της δημοκρατίας και της κοινωνικής δικαιοσύνης και δεν χρειάζεται να επιχειρηματολογήσω παραπάνω. Τι θα σημαίνουν σε αυτήν τη χώρα οι ιδιωτικές ιατρικές; Τι φτιάξανε οι δημόσιες ιατρικές σε αυτήν τη χώρα; Τι θα σημαίνουν οι ιδιωτικές νομικές, ο ιδιωτικές ανθρωπιστικές επιστήμες κ.λπ.; Δεν χρειάζεται να επιχειρηματολογήσω. Χρειάζεται, όμως, να τονίσω ένα πράγμα ως αριστερός και ακαδημαϊκός άνθρωπος, ότι, όσο είμαι όρθια, εγώ δεν θα συναινέσω ποτέ στην αναθεώρηση του άρθρου 16 και με πατριδοκάπηλους τρόπους.
(Χειροκροτήματα)
Με πατριδοκάπηλους, υποτίθεται, για τη γλώσσα και τη σημαία. Να υπερασπιστούμε τη γλώσσα και τη σημαία. Το Σύνταγμά μας από το 1975 και μετά δεν υπερασπιζότανε τη γλώσσα και τη σημαία; Αλλά αυτό είναι η επιτομή της πατριδοκαπηλίας. Θέλω να περάσω κάτι άλλο και  το περνάω μ’ αυτόν τον ύπουλο τρόπο. Θα έπρεπε να πούμε σ’ αυτήν την Αναθεώρηση ότι έχει έρθει ο καιρός για κάτι άλλο. Γιατί μας λέτε αναχρονιστές. Γιατί δεν γίνεται μία πρόταση για χωρισμό Κράτους-Εκκλησίας; Είναι έτοιμη η κοινωνία. Είμαστε στον 21ο αιώνα και ερχόσαστε και μας λέτε αναχρονιστές γι’ αυτά. Θα έπρεπε να γίνει το επόμενο βήμα και το επόμενο βήμα θα ήτανε εμβάθυνση της δημόσιας και δωρεάν παιδείας, όχι περιορισμός της και εξαφάνισή της. 
Θα κλείσω -είχα πάρα πολλά να πω- για τη μονιμότητα των δημοσίων υπαλλήλων. Επίσης, εδώ φτάνουμε ο Ελευθέριος Βενιζέλος να είναι πιο σύγχρονος από εσάς που φέρνετε αυτήν την αλλαγή, αυτή την πρόταση. Δηλαδή, τι έλεγε; Πρέπει να γίνουμε σύγχρονο κράτος, να μην εξαρτάται ο δημόσιος υπάλληλος ούτε από τον Βουλευτή, ούτε από τον Υπουργό, ούτε από κανέναν, ούτε από συμφέροντα. Και ερχόμαστε να κάνουμε άρση της μονιμότητας αντί για ενίσχυση του Δημοσίου, που πρέπει να γίνει πράγματι «ανταγωνιστικό» -και το βάζω σε εισαγωγικά. 
Κλείνω -τελευταία λέξη- για την πρόταση που έχουμε καταθέσει… 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Αναγνωστοπούλου.
Και να καλέσω στο Βήμα τον Βουλευτή του ΠΑΣΟΚ, τον κ. Παύλο Χριστίδη και αμέσως μετά τον λόγο θα έχει ο ανεξάρτητος Βουλευτής, ο κ. Αθανάσιος Χαλκιάς. 
Κύριε Χριστίδη, έχετε τον λόγο. 
ΠΑΥΛΟΣ ΧΡΗΣΤΙΔΗΣ: Σας ευχαριστώ πολύ, κύριε Πρόεδρε. 
Το Σύνταγμα είναι η καρδιά της δημοκρατίας μας και αυτό είναι κάτι το οποίο αναγκάζει και υποχρεώνει όλους εμάς που έχουμε την τιμή να ανεβαίνουμε σε αυτό εδώ το Βήμα να τοποθετηθούμε με έναν πολύ διαφορετικό τρόπο από ό,τι συνήθως γίνεται η κομματική αντιπαράθεση. Και αυτό είναι το ελάχιστο το οποίο που νιώθει κάθε άνθρωπος από εμάς που μετά από πολύ αγώνα για τη δημοκρατία έχει τη χαρά και την τιμή να βρίσκεται εδώ. 
Υπ’ αυτήν την έννοια νομίζω ότι όλοι βρισκόμαστε, για να αντιπαρατεθούμε σε μία διαδικασία η οποία πρέπει να απαντήσει πρώτα απ’ όλα σε ένα προκαταρκτικό ερώτημα, το οποίο, εάν δεν το απαντήσουμε, κάθε συζήτηση για την Αναθεώρηση θα παραμένει αιωρούμενη. Άραγε, ξεκινάμε αυτό το εγχείρημα,  επειδή πιστεύουμε πραγματικά στη βελτίωση του θεσμικού μας πλαισίου ή επειδή η καθημερινή πολιτική πρακτική έχει αποστασιοποιηθεί τόσο πολύ από το γράμμα και το πνεύμα του ισχύοντος Συντάγματος, ώστε η Αναθεώρηση να μοιάζει ευκολότερος δρόμος από την απλή τήρησή του; 
Προσωπικά, όπως είπα και προηγουμένως, εκτιμώ ότι πρέπει να μπούμε σε μια ουσιαστική συζήτηση. Και σε αυτό το επίπεδο νομίζω ότι πρέπει να πω ότι η συνταγματική μεταρρύθμιση δεν μπορεί να κρίνεται από την ταχύτητα της ψήφισης της, αλλά από το κατά πόσο καταφέρνει να ριζώσει τη συνείδηση της κοινωνίας. Και για να ριζώσει, χρειάζεται, κατά τη γνώμη μου, τρεις θεμελιώδεις προϋποθέσεις:
Πρώτη προϋπόθεση είναι μια κοινή αφηγηματική βάση για το πού πάει η χώρα θεσμικά διατυπωμένη με όρους που μπορούν να αποδεχθούν ρεύματα πέρα από τη στιγμιαία κοινοβουλευτική πλειοψηφία. Τι σημαίνει αυτό στην πράξη; Η πρόταση λέει ότι, πριν να αλλάξουμε άρθρα του Συντάγματος, χρειαζόμαστε μια κοινή ιστορία για το πού πάει η χώρα θεσμικά, μια απάντηση στο τι είδους Πολιτεία θέλουμε να είμαστε, το οποίο φυσικά δεν μπορεί να είναι μονοπώλιο μιας παράταξης. Ας το σπάσω σε κομμάτια. Κοινή αφηγηματική βάση. Δεν αρκεί μια τεχνική λίστα αλλαγών. Χρειάζεται μια απάντηση στο ερώτημα γιατί αλλάζουμε, ποιο πρόβλημα λύνουμε, προς ποια κατεύθυνση πάμε ως Πολιτεία. Χωρίς αυτήν την ιστορία, η Αναθεώρηση μοιάζει με τυχαία μπαλώματα και όχι με ένα συνεκτικό σχέδιο. Πού πάει η χώρα θεσμικά; Όχι η οικονομία, όχι η εξωτερική πολιτική, ειδικά το πώς κατανέμονται οι εξουσίες, πώς ελέγχεται η εξουσία, πώς λειτουργεί το κράτος δικαίου. Ρεύματα πέρα από τη στιγμιαία κοινοβουλευτική πλειοψηφία. Εδώ, κατά την άποψή μου, βρίσκεται και μια πολύ σημαντική ουσία. Η αφήγηση δεν μπορεί να είναι η αφήγηση της σημερινής Κυβέρνησης και μόνο. Πρέπει να είναι κάτι που θα μπορούσε να αποδεχθεί και η Αντιπολίτευση και το επόμενο κόμμα που θα κυβερνήσει και οι πολίτες γενικότερα, όχι κάτι το οποίο θα ανατραπεί από την επόμενη Κυβέρνηση μετά την επόμενη εκλογική νίκη. Και αυτό είναι πολύ σημαντικό, γιατί είναι ουσιαστικά η αντίθεση του κομματικού σχεδίου που εκφράζει η Νέα Δημοκρατία απέναντι στην εθνική συναίνεση την οποία επιλέγει το ΠΑΣΟΚ. Αν η Αναθεώρηση διαβάζεται σαν το σχέδιο της Νέας Δημοκρατίας ή το σχέδιο του ΠΑΣΟΚ, ήδη γεννιέται νεκρή. Η επόμενη Πλειοψηφία, θα την θεωρήσει εχθρική και θα προσπαθήσει να την ανατρέψει. Αν όμως στηριζόταν σε μια αφήγηση ευρύτερα αποδεκτή, τότε θα είχε και πιθανότητες να αντέξει. 
Η δεύτερη προϋπόθεση είναι η ειλικρινής, όχι προσχηματική ένταξη του ελέγχου που ασκούν τα ευρωπαϊκά όργανα και η νομολογία του Δικαστηρίου του Στρασβούργου. Ένα Σύνταγμα που προσπαθεί να παρακάμψει, όπως έχετε κάνει εσείς πολλάκις τα τελευταία χρόνια, αυτόν τον έλεγχο δεν προστατεύει την εθνική κυριαρχία, απλώς μεταθέτει την κρίση σε ξένο έδαφος. 
Και η τρίτη προϋπόθεση θα ήταν μια πλατιά πολιτική συνεννόηση που να υπερβαίνει τον αριθμητικό κανόνα του άρθρου 110 και να αγγίζει την ουσία της συναίνεσης και της συνεννόησης. 
Χωρίς αυτά τα τρία, όποιο κείμενο και αν προκύψει, θα γεννηθεί με ουσιαστικό έλλειμμα νομιμοποίησης. 
Και θα πρόσθετα και μια τέταρτη προκαταρκτική συνθήκη, στην οποία έχει επιστήσει την προσοχή και μέρος της συνταγματικής επιστήμης, την ανάγκη ο πολίτης να γνωρίζει πραγματικά το Σύνταγμά του, πέρα από τις νομικίστικες διατυπώσεις. Και δεν είναι τυχαίο ότι βλέπουμε σήμερα ακαδημαϊκούς να επενδύουν σε έργα προσιτής λαϊκής συνταγματικής παιδείας που απευθύνονται στον μέσο πολίτη. 
Χωρίς αυτή τη βάση κατανόησης, η Αναθεώρηση συζητιέται πάνω από τα κεφάλια των πολιτών και όχι μαζί τους, όχι με τους πολίτες. 
Ίσως, το πιο χαρακτηριστικό παράδειγμα είναι το άρθρο 86. Παρακολουθήσαμε την Κυβέρνηση να μεταβάλλει επανειλημμένα τη θέση της για την ποινική ευθύνη των Υπουργών, άλλοτε υποστηρίζοντας ότι η ισχύουσα ρύθμιση αρκεί, άλλοτε ανακοινώνοντας πρόθεση αλλαγής, χωρίς ποτέ να εξηγηθεί με σαφήνεια, γιατί η ίδια η Πλειοψηφία που επικαλέστηκε τη διάταξη σε συγκεκριμένες υποθέσεις, είναι εκείνη που τώρα ζητάει να την ξαναγράψει. Αυτή η ασυνέπεια δεν αναδεικνύει μόνο την αγωνία για τη νομοτεχνική τελειότητα του άρθρου, αλλά αναδεικνύει προσπάθεια να μετατεθεί και χρονικά η πολιτική κρίση για συγκεκριμένα ζητήματα δημόσιας λογοδοσίας. 
Αξίζει να θυμηθούμε δε, ότι η σημερινή μορφή της διάταξης δεν επιβλήθηκε μονομερώς από κανέναν, συνάδελφοι. Διαμορφώθηκε το 2001 με τη συμφωνία των τότε μεγάλων πολιτικών δυνάμεων και ξαναγράφτηκε το 2019 από μια πλειοψηφία που είχε τότε την πλήρη ελευθερία να τη διαμορφώσει όπως εκείνη τότε έκρινε σωστό. Το συμπέρασμα, λοιπόν, είναι απλό. Η ευθύνη για τη συγκεκριμένη μορφή του άρθρου 86 ούτε ανώνυμη είναι ούτε ιστορική. Είναι συγκεκριμένη και μοιρασμένη ανάμεσα σε διαδοχικές κοινοβουλευτικές πλειοψηφίες και κανείς δεν μπορεί σήμερα να την αποδώσει αποκλειστικά αλλού. 
Θέλω, λοιπόν, να πω ότι υπάρχουν και δύο προτάσεις, τις οποίες θέλω να καταθέσω. Πρώτον, το ίδιο το ψήφισμα της παρούσας Βουλής να διατυπώσει ρητά ότι καθορίζει αποκλειστικά τις διατάξεις προς Αναθεώρηση και όχι το περιεχόμενο της μελλοντικής ρύθμισης, ώστε να μη μείνει κανένα περιθώριο για μεταγενέστερη επίκληση δεσμευτικής προαπόφασης. 
Δεύτερον, να τροποποιηθεί ο Κανονισμός της Βουλής, ώστε κάθε τέτοια ψηφοφορία να συνοδεύεται υποχρεωτικά από μία αιτιολογική έκθεση που να διαχωρίζει σαφώς το αναθεωρητέο άρθρο από οποιαδήποτε προτεινόμενη διατύπωση, ώστε η διάκριση αυτή να μην εξαρτάται από την καλή διάθεση της εκάστοτε πλειοψηφίας, αλλά να είναι θεσμικά κατοχυρωμένη. Και αυτό είναι κάτι, το οποίο θα αποτελέσει και την ουσιαστική εγγύηση ότι η επόμενη Αναθεωρητική Βουλή θα κρίνει πραγματικά και δεν θα υπογράφει. 
Τώρα, θα ήθελα να πω μια κουβέντα για τη Δικαιοσύνη. Θα μπορούσα να πω πολλά. Αυτά, τα οποία έχετε πετύχει, φαίνονται στην απαξίωση που νιώθουν οι πολίτες για τη Δικαιοσύνη, για τον τρόπο με τον οποίο την εργαλειοποιείτε τα τελευταία χρόνια. Αυτό είναι κάτι, με το οποίο πιστεύω ότι πρέπει να ασχοληθούμε πιο σοβαρά από τον τρόπο που ασχολεσίτε. Και οι προτάσεις του ΠΑΣΟΚ είναι τέτοιες, οι οποίες θα μπορούσαν να ληφθούν σοβαρά υπ’ όψιν, για να δώσουν λύσεις. 
Άρθρο 103 για τους δημόσιους υπαλλήλους. Γνωρίζετε πολύ καλά, κύριε Υπουργέ, ότι έχετε φέρει πολλούς νόμους για αξιολόγηση. Δεν έχετε εφαρμόσει κανέναν από όλους αυτούς. Εμείς λέμε ναι στην αξιολόγηση, αλλά λέμε ναι και στην άρση της γελοιότητας, την οποία παρουσιάζετε ως δήθεν μεταρρύθμιση στο κομμάτι της άρσης -της υποτιθέμενης άρσης- της μονιμότητας, η οποία συνδυάζεται με παραβίαση της κοινής λογικής. 
Η μονιμότητα αποτελεί τη διασφάλιση της νομιμότητας και αυτό που θα έπρεπε να κάνετε είναι να στηρίζετε ακόμα περισσότερο τους δημοσίους υπαλλήλους, όχι να τους απειλείτε και να τους τιμωρείτε όπως έχετε κάνει με τα πειθαρχικά δίκαια, τα οποία έχετε φέρει. 
Μια μικρή κουβέντα θα πω για τις γυναικοκτονίες. Το ΠΑΣΟΚ πρωτοπορεί και παίρνει αυτή την απόφαση να καταθέσει δέσμη προτάσεων για το Σύνταγμά μας, για να προστατεύσουμε τις γυναίκες από την έμφυλη βία, η οποία κυριαρχεί στην ελληνική κοινωνία τα τελευταία χρόνια. Και αυτό είναι κάτι, το οποίο απορρίπτετε, ενώ σε όλες τις υπόλοιπες υποθέσεις είστε υπέρ ενός ποινικού λαϊκισμού, που διαρκώς αυξάνει τις ποινές. 
Αυτές είναι οι προτάσεις μας για μια Συνταγματική Αναθεώρηση, η οποία έχει σοβαρότητα και δεν έχει κανέναν λαϊκισμό. 
Ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Χρηστίδη. 
Καλώ τώρα στο Βήμα τον ανεξάρτητο Βουλευτή, τον κ. Αθανάσιο Χαλκιά. Αμέσως μετά, τον λόγο θα πάρει ο Βουλευτής της Νέας Δημοκρατίας, ο κ. Γεώργιος Στύλιος και στη συνέχεια θα μιλήσει ο Βουλευτής της Νέας Δημοκρατίας, ο κ. Ιωάννης Παππάς. 
Ορίστε, κύριε Χαλκιά, έχετε τον λόγο. 
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ κύριε Πρόεδρε. 
Κυρίες και κύριοι συνάδελφοι, πράγματι η Συνταγματική Αναθεώρηση είναι μία κορυφαία στιγμή του κοινοβουλευτισμού και ευκαιρία για μία θεσμική αναγέννηση. Το Σύνταγμα λειτουργεί ως θεματοφύλακας των δικαιωμάτων του ελληνικού λαού και της λειτουργίας του κράτους έναντι της οποιαδήποτε κυβερνητικής αυθαιρεσίας. 
Όμως, αναρωτιέμαι: Σεβόμαστε πραγματικά και τηρούμε το Σύνταγμα; Και εξηγούμαι. Έχουμε μία Βουλή που λειτουργεί με διακόσιους ενενήντα επτά Βουλευτές. Δεν έχει γίνει παράβαση του άρθρου 53 παράγραφος 2; Σύμφωνα με κορυφαίους συνταγματολόγους, όπως είναι ο κ. Τσιλιώτης και ο κ. Καϊτάρτζης, η απόφαση του ΑΕΔ που έδιωξε τρεις συναδέλφους, τον Αλέξανδρο Ζερβέα, τον Πέτρο Δημητριάδη και τον Βασίλειο Στίγκα, είναι αντισυνταγματική. Αυτό αναδεικνύει πόσο σημαντικό είναι να έχουμε Συνταγματικό Δικαστήριο και να γίνεται σεβασμός στο Σύνταγμα. 
Πάμε στα υπόλοιπα άρθρα του Συντάγματος. Είδα όλες τις προτάσεις των κομμάτων. Πραγματικά, αυτά που προτείνει η Ελληνική λύση είναι ό,τι πιο κοντινό στα δικά μου πιστεύω και θεωρώ ότι είναι σε πλήρη ευθυγράμμιση προς όφελος του ελληνικού έθνους. 
Πάμε, λοιπόν, στο άρθρο 17: συνταγματική προστασία της περιουσίας των Ελλήνων από τα κερδοσκοπικά funds. Η αναγκαιότητα, λοιπόν, στο ισχύον πλαίσιο επέτρεψε την παράδοση του ιδιωτικού χρέους των Ελλήνων πολιτών σε αδιαφανείς ξένες εταιρείες μεταβίβασης απαιτήσεων, funds, οι οποίες σε συνεργασία με τις τράπεζες επιτίθενται στην ιδιοκτησία του ελληνικού λαού, απειλώντας τον πυρήνα της κοινωνικής συνοχής. 
Ποια είναι, λοιπόν, η πρόταση της Ελληνικής Λύσης; Εισηγείται τη ρητή προσθήκη διατάξεων στο άρθρο 17 για την απόλυτη προστασία της περιουσίας των Ελλήνων πολιτών και οπωσδήποτε της πρώτης κατοικίας από τις εταιρείες μεταβίβασης απαιτήσεων, ενώ παράλληλα θεσμοθετείται το δικαίωμα της κατά προτεραιότητα εξαγοράς του δανείου από τον ίδιο τον δανειολήπτη στην τιμή που προτίθεται η τράπεζα να το πουλήσει στο εκάστοτε funds, βάζοντας ένα οριστικό φρένο στην κερδοσκοπία εις βάρος των Ελλήνων. 
Πάμε στο άρθρο 24. 
Κύριε Μπούμπα, νωρίτερα είπατε ότι η πώληση του νερού κρίθηκε από το ΣτΕ. ως αντισυνταγματική. Πράγματι, είναι αληθές αυτό που είπατε εδώ στην Ολομέλεια. Βλέπουμε εδώ στο άρθρο 24 το νερό ως δημόσιο αγαθό και την προστασία του φυσικού πλούτου από τα συμφέροντα των ΑΠΕ. Η στρέβλωση, λοιπόν, των δυνάμεων της παγκοσμιοποίησης και των διεθνών αγορών επιχειρούν την εμπορευματοποίηση των ζωτικών φυσικών πόρων και την καταστροφή του ελληνικού περιβάλλοντος στο όνομα μιας δήθεν πράσινης ανάπτυξης, μετάβασης, η οποία εξυπηρετεί αποκλειστικά ιδιωτικά κέρδη. Θυμάστε που είχα αποκαλύψει ποια είναι αυτά τα ιδιωτικά κέρδη; 
Η πρόταση, λοιπόν, της Ελληνικής Λύσης είναι η ρητή αναθεώρηση του άρθρου 24 με την προσθήκη των εξής απαράβατων κανόνων: Το νερό ορίζεται ρητά ως δημόσιο αγαθό. Ανήκει αποκλειστικά στο κράτος και στους οργανισμούς της τοπικής αυτοδιοίκησης, τους ΟΤΑ. Απαγορεύεται ρητά και καθολικά η εκχώρηση της διαχείρισης ή της εκμετάλλευσής του σε ιδιώτες. Απαγορεύεται ρητά και καθολικά η εγκατάσταση ανανεώσιμων πηγών ενέργειας, όπως ανεμογεννήτριες και φωτοβολταϊκά, σε δάση, σε καμένα δάση, σε εύφορες καλλιεργήσιμες εκτάσεις, σε βιότοπους και προστατευμένες περιοχές του δικτύου Natura. Αυτά, δηλαδή, τα οποία δεν κάνετε εσείς και έχετε νομοθετήσει για ακριβώς το αντίθετο. 
Το φυσικό, λοιπόν, περιβάλλον της πατρίδας και της αγροτικής μας γης προστατεύεται συνταγματικά από την επιδρομή των κερδοσκόπων της ενέργειας.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Πάμε τώρα στο άρθρο 29. Αυστηρό θεσμικό πλαίσιο για τα πολιτικά κόμματα, εθνικές και οικονομικές δικλείδες ασφαλείας. Το ισχύον άρθρο 29 έχει επιτρέψει σε κόμματα «μπαταξήδες», ξέρετε της Νέας Δημοκρατίας και του ΠΑΣΟΚ που χρωστάνε πάνω από ένα δισεκατομμύριο, να λειτουργούν στις πλάτες των Ελλήνων φορολογουμένων, ενώ παράλληλα στερείται επαρκών μηχανισμών προστασίας απέναντι σε σχηματισμούς που υπονομεύουν την εθνική κυριαρχία. 
Η Ελληνική Λύση, λοιπόν, προτείνει τη ριζική αναθεώρηση του άρθρου 29, εισάγοντας δύο απαράβατους κανόνες, οικονομικό μπλόκο στα χρεοκοπημένα κόμματα και εθνική θωράκιση του Κοινοβουλίου. 
Επίσης, επειδή δεν έχω πάρα πολύ χρόνο, να πω κάτι που θεωρώ πάρα πολύ σημαντικό. Άρθρο 100, μετονομασία του ΑΕΔ σε συνταγματικό δικαστήριο και καθολική ακυρότητα. Άκουσα νωρίτερα έναν συνάδελφο να λέει ότι δεν έχουν πολλές χώρες συνταγματικό δικαστήριο. Κυρίες και κύριοι συνάδελφοι, με μία πρόχειρη έρευνα που έκανα, δεκαεπτά χώρες της Ευρωπαϊκής Ένωσης έχουν συνταγματικό δικαστήριο και πόσες άλλες ακόμα χώρες έχουν κάποιο παρόμοιο σύστημα. Η μοναδική χώρα που δεν έχει καθόλου κάτι παρόμοιο ή συνταγματικό δικαστήριο είναι η χώρα μας. 
Γι’ αυτό, λοιπόν, θεσμική τομή, το Ανώτατο Ειδικό Δικαστήριο, το ΑΕΔ να μετονομαστεί σε Συνταγματικό Δικαστήριο και έτσι ανατίθεται ο ρόλος του απόλυτου θεματοφύλακα της συνταγματικής τάξης απέναντι στην κυβερνητική ασυδοσία και τις ξένες επιβουλές. 
Επίσης, κάτι πάρα πολύ σημαντικό που θα ήθελα να αναφέρω είναι το άρθρο 79 για τον υποχρεωτικό ισολογισμό και την ετήσια δημόσια λογοδοσία της Κυβέρνησης. Με την Αναθεώρηση πρέπει να βάλουμε τέλος στην κρυφή διαχείριση του δημόσιου χρήματος και στους πλασματικούς προϋπολογισμούς που οδήγησαν τη χώρα στη χρεοκοπία. 
Το άρθρο 79 αναδιαμορφώνει ριζικά. Η Κυβέρνηση θα υποχρεούται συνταγματικά να συντάσσει και να καταθέτει στη Βουλή μαζί με τον ετήσιο προϋπολογισμό και τον πλήρη ισολογισμό του κράτους. Επιπλέον, στο τέλος κάθε έτους το Υπουργικό Συμβούλιο θα προβαίνει υποχρεωτικά σε δημόσια λογοδοσία ενώπιον της Ολομέλειας της Βουλής, για την πιστή και αυστηρή τήρηση του προϋπολογισμού που είχε ψηφιστεί κατά το προηγούμενο έτος. 
Παράγραφοι 1 και 5 του άρθρου 90 για το αυτοδιοίκητο της δικαιοσύνης με κλήρωση. Στην αναθεώρηση, λοιπόν, αφαιρούμε από την εκάστοτε κυβέρνηση το δικαίωμα να επιλέγει με πολιτικά κριτήρια την ηγεσία της δικαιοσύνης, χειραγωγώντας τις αποφάσεις της. Οι δικαστικοί λοιπόν λειτουργοί, οι δικαστές και εισαγγελείς όλων των βαθμών, θα προάγονται και θα μετατίθενται με προεδρικό διάταγμα, αποκλειστικά και μόνο έπειτα από πρόταση ενός ειδικού συμβουλίου επιλογής. Το συμβούλιο αυτό θα συγκροτείται από ανθρώπους του ίδιου χώρου της δικαιοσύνης, δηλαδή θα αποτελείται από δικαστές και δικηγόρους, οι οποίοι θα επιλέγονται με κλήρωση. Η εκτελεστική εξουσία δεν θα έχει πλέον κανένα λόγο και καμία ανάμειξη στη δικαστική ιεραρχία. 
Σας ευχαριστώ πάρα πολύ.
(Χειροκροτήματα)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χαλκιά. 
Επόμενος ομιλητής ο κ. Γεώργιος Στύλιος, Βουλευτής της Νέας Δημοκρατίας. Θα ακολουθήσουν ο κ. Παππάς και ο κ. Σαρακιώτης. 
Κύριε Στύλιο, έχετε τον λόγο. 
ΓΕΩΡΓΙΟΣ ΣΤΥΛΙΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η συζήτηση για τη Συνταγματική Αναθεώρηση είναι μία κορυφαία κοινοβουλευτική διαδικασία και μία μεγάλη ιστορική πρόκληση για τον πολιτικό κόσμο στο σύνολό του, αλλά και για τον καθένα μας ξεχωριστά. Για να μπορέσουμε να ανταποκριθούμε όλοι μας στην ιστορική αυτή πρόκληση, θα πρέπει να σταθούμε πέρα και πάνω από τις πολιτικές μας διαφωνίες, από τις μικροκομματικές μας αντιπαραθέσεις, να δούμε τους εαυτούς μας ως ένα κομμάτι μιας δημιουργικής προσπάθειας που στόχο έχει να δημιουργήσει το νέο καταστατικό χάρτη της χώρας, με το βλέμμα πάντοτε στραμμένο στις επόμενες γενιές. 
Στατιστικά, κάθε δέκα με δεκαπέντε χρόνια έχουμε την ευκαιρία να αλλάξουμε το Σύνταγμα, αναθεωρώντας βασικές του διατάξεις. Επομένως, δεν έχουμε την πολυτέλεια να αντιμετωπίσουμε τη σημερινή συζήτηση ως ένα κομμάτι μιας φλύαρης κομματικής αντιπαράθεσης για μικροκομματικά οφέλη και σίγουρα δεν έχουμε την πολυτέλεια του χρόνου. 
Κυρίες και κύριοι συνάδελφοι, πιστεύω βαθιά μέσα μου ότι όλοι μας έχουμε την ικανότητα να συμβάλλουμε στη διαμόρφωση του νέου καταστατικού χάρτη της χώρας. Όλες οι πτέρυγες της Βουλής και όλοι οι Βουλευτές μπορούμε να συμφωνήσουμε στις ελάχιστες διατάξεις που πρέπει να αναθεωρηθούν ή να προστεθούν για πρώτη φορά. Όχι πώς θα τις αλλάξουμε, αλλά ποιες θα αλλάξουμε και αυτό γιατί όλοι μας αντιλαμβανόμαστε ότι οι τωρινές διατάξεις του Συντάγματος δεν μπορούν να ανταποκριθούν στις σημερινές προκλήσεις, καθώς αγνοούν την τεχνητή νοημοσύνη, την κλιματική κρίση και τις προκλήσεις της. Δεν αντιμετωπίζουν επαρκώς ζητήματα αξιοπιστίας του πολιτικού συστήματος, ζητήματα καλής νομοθέτησης, ζητήματα αποτελεσματικότερης λειτουργίας της δικαιοσύνης, αξιολόγησης της δημόσιας διοίκησης. Ακόμα, το Σύνταγμά μας δεν ενσωματώνει την εμπειρία της οικονομικής κρίσης. Δεν παρέχει τα εχέγγυα για τη δημοσιονομική ισορροπία και βιωσιμότητα, προϋποθέσεις απαραίτητες για να μην επιστρέψουμε στο παρελθόν. 
Κυρίες και κύριοι συνάδελφοι, το Σύνταγμα του 1975, σε μία σειρά από ζητήματα, αποδείχτηκε ανθεκτικό και διορατικό. Ο κόσμος όμως του 2026 είναι διαφορετικός και θέτει νέες προκλήσεις. Προς αυτή την κατεύθυνση, ως Νέα Δημοκρατία, καταθέσαμε τις προτάσεις μας και όπως παρουσίασε πολύ αναλυτικά και τεκμηριωμένα και ο εισηγητής μας, ο Ευριπίδης Στυλιανίδης, οι προτάσεις μας για το Σύνταγμα θα μπορούσαν να παρουσιαστούν σε τέσσερις άξονες: Το πολιτιστικό Σύνταγμα, στις ταυτοτικές δηλαδή διατάξεις που προστατεύουν τον σκληρό αξιακό πυρήνα της εθνικής μας και πολιτιστικής μας ταυτότητας, στο κοινωνικό Σύνταγμα που αντιμετωπίζει τους κινδύνους έναντι του κοινωνικού κράτους, που διαπραγματεύεται ζητήματα που αφορούν το κοινωνικό πρόσημο κάθε δημόσιας πολιτικής, στο θεσμικό Σύνταγμα που διασφαλίζει την καλύτερη λειτουργία των θεσμών, την αξιοπιστία του πολιτικού συστήματος, την απονομή της δικαιοσύνης, την ενίσχυση της δικαστικής εξουσίας, την επιτάχυνση απονομής της δικαιοσύνης, τη λειτουργία των ανεξάρτητων αρχών και στο οικονομικό Σύνταγμα που διασφαλίζει την αναγκαία δημοσιονομική ισορροπία, τη φορολογική και επενδυτική σταθερότητα, με λίγα λόγια την οικονομική βιωσιμότητα της χώρας, που θα διαφυλάξει τις επόμενες γενιές από τις περιπέτειες του παρελθόντος.
Κυρίες και κύριοι συνάδελφοι, θα ήθελα να αναφερθώ σε μερικές προσωπικές επισημάνσεις στις προτεινόμενες αλλαγές. Δεν είμαι νομικός και δεν θα αναφερθώ στα βαριά νομικά θέματα. Υπάρχουν ειδικότεροι εμού στην Αίθουσα. Θα μιλήσω ως πανεπιστημιακός, ως Βουλευτής με δεκαπενταετή εμπειρία, αλλά και ως εκπρόσωπος της ελληνικής περιφέρειας. 
Θεωρώ απαραίτητες και προς τη σωστή κατεύθυνση τις προβλέψεις για την οικονομική βιωσιμότητα και τη δημοσιονομική ισορροπία, για την παροχή κινήτρων για σταθερό φορολογικό καθεστώς σε στρατηγικές, για την εθνική οικονομία, ιδιωτικές επενδύσεις, για τη δημιουργία ενός σύγχρονου χωρικού σχεδιασμού ιδιαίτερα στην ελληνική περιφέρεια, για τη λήψη μέτρων για την αντιμετώπιση του φαινομένου της κλιματικής κρίσης, την ενίσχυση των ΑΠΕ, την καλύτερη διαχείριση των υδατικών πόρων, την αντιμετώπιση της λειψυδρίας, την αναβάθμιση και τη θωράκιση του ρόλου του Βουλευτή για την καλύτερη λειτουργία της κάθε κυβέρνησης. Εδώ θα πρέπει να συζητηθούν και να αντιμετωπιστούν και ζητήματα επικάλυψης αρμοδιοτήτων που παρουσιάζονται με την Αυτοδιοίκηση Α΄ και Β΄ Βαθμού. 
Και τέλος, να μην ξεχάσω να αναφερθώ στην αναθεώρηση του άρθρου 16, που προβλέπει τη δυνατότητα παροχής ανώτατης εκπαίδευσης από νομικά πρόσωπα δημόσιου ή ιδιωτικού χαρακτήρα, με πλήρη αυτοδιοίκηση και υπό την εποπτεία του κράτους. 
Πρόκειται για μία μεταρρύθμιση που δικαιώνει τους αγώνες της δικής μου γενιάς στα πανεπιστήμια που τότε πρώτοι εμείς οι ΟΝΝΕΔίτες και οι ΔΑΠίτες μιλήσαμε από τα μέσα της δεκαετίας του ‘80 για τα ιδιωτικά πανεπιστήμια ερχόμενοι σε σύγκρουση ακόμα και μέσα στο κόμμα μας. 
Τέλος, θέλω να πω ότι η τεχνητή νοημοσύνη αποτελεί μια μεγάλη πρόκληση, την οποία πρέπει να διαφυλάξουμε και να τη δώσουμε ως δυνατότητα στους ερευνητές, στα ερευνητικά κέντρα και στα πανεπιστήμιά μας, ώστε να μπορέσει να αναπτυχθεί και να μας δώσει ακόμα καλύτερα και μεγαλύτερα αποτελέσματα προς όφελος πάντοτε της εθνικής μας οικονομίας και της ελληνικής κοινωνίας. 
Κυρίες και κύριοι συνάδελφοι, μπορούμε να δούμε τους εαυτούς μας ως δημιουργούς του νέου καταστατικού χάρτη της χώρας χωρίς να βλέπουμε τη συζήτηση για την Αναθεώρηση του Συντάγματος ως μία ακόμα ευκαιρία άγονης αντιπαράθεσης. Άλλωστε, στο μέλλον θα έχουμε αρκετές ευκαιρίες να διαφωνήσουμε και να συγκρουστούμε πολιτικά. Υπάρχουν πολλοί και διαφορετικοί χώροι αντιπαράθεσης, αφού η νομοθέτηση είναι τακτική και πυκνή και μπορείτε να εκφράσετε τις διαφορετικές απόψεις και τις διαφωνίες σας. 
Θα έχουμε, λοιπόν, την ευκαιρία για άγονες αντιπαραθέσεις και πολιτικές συγκρούσεις, αφού είμαστε και στον τελευταίο χρόνο πριν από τις εκλογές. Όμως, ας μην το κάνουμε σήμερα, ας μην το κάνουμε τώρα. Γι’ αυτό σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Στύλιο.
Επόμενος ομιλητής είναι ο κ. Ιωάννης Παππάς, Βουλευτής της Νέας Δημοκρατίας. 
ΙΩΑΝΝΗΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Κυρίες και κύριοι συνάδελφοι, η Αναθεώρηση του Συντάγματος αποτελεί κορυφαία θεσμική ευθύνη. Δεν αφορά μια κυβέρνηση ή μια κοινοβουλευτική περίοδο. Αφορά τη λειτουργία της δημοκρατίας και τους κανόνες με τους οποίους θα πορευτεί η χώρα μας για τις επόμενες δεκαετίες.
Το Σύνταγμα του 1975 υπήρξε θεμέλιο δημοκρατικής σταθερότητας. Κατοχύρωσε τη λαϊκή κυριαρχία, προστάτεψε τις ελευθερίες και στήριξε την ευρωπαϊκή πορεία της χώρας μας. Η ανθεκτικότητά του αποδείχθηκε στην πράξη. Αυτό, όμως, δεν πρέπει να ισοδυναμεί με ακινησία. Οι θεσμοί οφείλουν να ανταποκρίνονται στις ανάγκες της εποχής. Η πρόταση που συζητούμε, η πρόταση της Νέας Δημοκρατίας επιχειρεί μία ευρεία θεσμική ανανέωση. Αγγίζει τη δικαιοσύνη, τη λειτουργία της Βουλής, τη δημόσια διοίκηση, την εκπαίδευση, το κοινωνικό κράτος και την προστασία των δικαιωμάτων. Στόχος είναι περισσότερη λογοδοσία, μεγαλύτερη διαφάνεια και ισχυρότερη εμπιστοσύνη των πολιτών προς το κράτος. 
Κυρίες και κύριοι συνάδελφοι, κεντρικό πεδίο είναι η δικαιοσύνη. Η επιλογή της ηγεσίας των ανωτάτων δικαστηρίων πρέπει να στηρίζεται στην αξιοκρατία και στην ουσιαστική συμμετοχή των ίδιων των δικαστικών λειτουργών. Η απομάκρυνση της άμεσης κυβερνητικής παρέμβασης από την τελική επιλογή ενισχύει την ανεξαρτησία και το κύρος της δικαστικής λειτουργίας. 
Σημαντική είναι και η πρόβλεψη για προληπτικό έλεγχο της συνταγματικότητας ψηφισμένων νομοσχεδίων πριν από τη δημοσίευσή τους. Η χώρα έχει ανάγκη από σταθερούς και συνταγματικά ασφαλείς νόμους. Δεν μπορεί να εφαρμόζονται για χρόνια ρυθμίσεις που αργότερα ακυρώνονται δημιουργώντας ανασφάλεια δικαίου και διοικητική σύγχυση. Το κράτος δικαίου κρίνεται και από την ταχύτητα απονομής της δικαιοσύνης. Μία απόφαση που εκδίδεται ύστερα από πολλά χρόνια, συχνά φτάνει όταν η ζημιά έχει ήδη γίνει. Η επιτάχυνση των διαδικασιών αποτελεί υποχρέωση απέναντι στον πολίτη και προϋπόθεση οικονομικής σταθερότητας. 
Κυρίες και κύριοι συνάδελφοι, ιδιαίτερη βαρύτητα έχει η αλλαγή του πλαισίου για την ποινική ευθύνη των μελών της Κυβέρνησης και των Υφυπουργών. Η διερεύνηση περνά σε εισαγγελικά και δικαστικά όργανα. Η Βουλή παύει να λειτουργεί ως ανακριτικός μηχανισμός. Η πολιτική ευθύνη κρίνεται από το Κοινοβούλιο και τον λαό. Η ποινική, όμως, διερεύνηση ανήκει στη δικαιοσύνη. Αυτός ο διαχωρισμός προστατεύει το κύρος των θεσμών και ενισχύει την αμεροληψία. 
Η αναβάθμιση του ρόλου του Βουλευτή αποτελεί, επίσης, κρίσιμη επιλογή. Ο Βουλευτής είναι αντιπρόσωπος των πολιτών. Νομοθετεί, ελέγχει την εκτελεστική εξουσία και μεταφέρει στη Βουλή τις ανάγκες της κοινωνίας, αλλά και της εκλογικής του περιφέρειας. Ο κοινοβουλευτικός έλεγχος χρειάζεται έγκαιρες απαντήσεις, πραγματικά στοιχεία και θεσμική ανταπόκριση από τα μέλη της Κυβέρνησης. Η λογοδοσία δεν αποδυναμώνει την Κυβέρνηση, αλλά τη βελτιώνει. Μια ισχυρή κοινοβουλευτική πλειοψηφία δεν σιωπά απέναντι στα προβλήματα, αλλά τα αναδεικνύει και απαιτεί άμεσες λύσεις. 
Στην ίδια κατεύθυνση κινείται και η συνταγματική κατοχύρωση της καλής νομοθεσίας. Η πολυνομία, οι συνεχείς τροποποιήσεις και οι ασαφείς διατάξεις έχουν επιβαρύνει τον πολίτη, τη διοίκηση και τη δικαιοσύνη. Ο νόμος πρέπει να είναι κατανοητός, εφαρμόσιμος και σταθερός, να προηγείται η ουσιαστική διαβούλευση και να ακολουθεί η αξιολόγηση της εφαρμογής του. Η ποιότητα των νόμων είναι ζήτημα δημοκρατικής ευθύνης. 
Σημαντική είναι και η μεταρρύθμιση της δημόσιας διοίκησης. Η αξιολόγηση των δημοσίων υπαλλήλων κατοχυρώνεται με αντικειμενικά κριτήρια επαγγελματικής ικανότητας, αμεροληψίας και αποδοτικότητας. Προβλέπεται αμφίδρομη αξιολόγηση, ώστε η ευθύνη να υπάρχει σε όλα τα επίπεδα. Το δημόσιο χρειάζεται αξιοκρατία, επαγγελματισμό και συνέχεια. Χρειάζεται να αναγνωρίζει τους άξιους υπαλλήλους και να αντιμετωπίζει τη συστηματική ανεπάρκεια. Ο πολίτης δικαιούται υπηρεσίες με ταχύτητα, σεβασμό και ίση μεταχείριση. 
Η πρότασή μας, η πρόταση της Νέας Δημοκρατίας απαντά και σε νέες προκλήσεις. Η τεχνική νοημοσύνη εντάσσεται στο συνταγματικό πεδίο με βασική αρχή ότι υπηρετεί την ελευθερία του ανθρώπου και την κοινωνική ευημερία. Η τεχνολογική πρόοδος απαιτεί κανόνες που προστατεύουν την ανθρώπινη αξία, την ιδιωτικότητα και τη δημοκρατική λειτουργία. Η κλιματική αλλαγή, η διαχείριση των υδάτινων πόρων, οι ανανεώσιμες πηγές ενέργειας και η προστασία των ζώων αντιμετωπίζονται ως σταθερές κρατικές υποχρεώσεις. Στο κοινωνικό πεδίο η μέριμνα για προσιτή στέγη αποκτά συνταγματικό βάρος. Το στεγαστικό αφορά τους νέους, τις οικογένειες, τους εργαζόμενους. Η πολιτεία οφείλει να σχεδιάζει πολιτικές με διάρκεια και αποτέλεσμα. 
Κυρίες και κύριοι συνάδελφοι, επιτρέψτε μου να κάνω μία ειδική αναφορά στην ανώτατη εκπαίδευση. Η Ελλάδα έχει υψηλού επιπέδου δημόσια πανεπιστήμια, σημαντικό ανθρώπινο δυναμικό και ισχυρή ακαδημαϊκή παράδοση. Χρειάζεται, όμως, περισσότερες επιλογές, εξωστρέφεια και δυνατότητα προσέλκυσης φοιτητών και επιστημόνων από το εξωτερικό. Η λειτουργία νομικών προσώπων πανεπιστημιακής εκπαίδευσης δημόσιου και ιδιωτικού χαρακτήρα πρέπει να συνοδεύεται από αυστηρή κρατική εποπτεία, πλήρη ακαδημαϊκά κριτήρια και εγγυήσεις ποιότητας. Η ανώτατη εκπαίδευση δεν μπορεί να λειτουργεί χωρίς αξιολόγηση και υψηλές απαιτήσεις. Το ζητούμενο είναι η ποιότητα, η αναγνώριση και η ενίσχυση της χώρας ως διεθνούς εκπαιδευτικού κέντρου. Αποτελεί και μια δικαίωση, όπως είπε πριν και ο συνάδελφός μου, της γενιάς μου, αλλά και των επόμενων γενεών από εμάς που έδωσαν ιδεολογικές μάχες στα πανεπιστήμια και στα αμφιθέατρα.
Τέλος, ιδιαίτερο συμβολισμό έχει και η μέριμνα για την ελληνική γλώσσα και την ελληνική σημαία. Η γλώσσα αποτελεί φορέα ιστορικής συνέχειας, παιδείας και πολιτισμού που ενώνει τον ελληνισμό εντός και εκτός συνόρων, μεταφέρει ιδέες, αξίες και μνήμη αιώνων. Η σημαία αποτελεί σύμβολο της εθνικής ενότητας, των αγώνων και του λαού μας και της δημοκρατικής μας πολιτείας. Η συνταγματική τους αναγνώριση αποτυπώνει σεβασμό προς την ιστορική και πολιτιστική ταυτότητα του έθνους. 
Κυρίες και κύριοι συνάδελφοι, η Αναθεώρηση του Συντάγματος απαιτεί σοβαρότητα, επιχειρήματα και συγκλίσεις. Το Σύνταγμα ανήκει στον ελληνικό λαό. Η χώρα χρειάζεται πιο ισχυρούς θεσμούς, πιο ανεξάρτητη δικαιοσύνη, πιο ουσιαστική Βουλή και πιο αποτελεσματικό κράτος. Η δική μας γενιά έχει την ευθύνη να παραδώσει στις επόμενες γενιές ένα Σύνταγμα σύγχρονο, λειτουργικό και αντάξιο της δημοκρατίας μας. 
Σας ευχαριστώ πάρα πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παππά. 
Επόμενος ομιλητής είναι ο ανεξάρτητος Βουλευτής κ. Ιωάννης Σαρακιώτης. Θα ακολουθήσουν η κ. Κτενά, ο κ. Πέτσας και ο κ. Παπαθανάσης. 

ΙΩΑΝΝΗΣ ΣΑΡΑΚΙΩΤΗΣ: Ευχαριστώ, κύριε Πρόεδρε.
Η έναρξη της κοινοβουλευτικής διαδικασίας για την Αναθεώρηση του Συντάγματος κατά την τρέχουσα συγκυρία αποδεικνύει ότι ο κ. Μητσοτάκης αλλά και τα στελέχη του ούτε έχουν αντιληφθεί ούτε έχουν την πρόθεση να κάνουν την παραμικρή αυτοκριτική μετά από επτά συνεχόμενα χρόνια αποσάθρωσης των θεσμών, υπονόμευσης του κράτους δικαίου και καταστρατήγησης σειράς δημοκρατικών κατακτήσεων. Λίγο πριν την εκπνοή της κυβερνητικής θητείας, με τη δυσαρέσκεια των πολιτών να έχει πανθομολογούμενα γιγαντωθεί και από μια Πλειοψηφία, η οποία εκπροσωπεί μια πολιτικά και κυρίως ηθικά έκπτωτη Κυβέρνηση, διεξάγεται η συζήτηση στη Βουλή επί του κορυφαίου ζητήματος σε μια συντεταγμένη πολιτεία, αυτή της Συνταγματικής Αναθεώρησης. 
Παρά το γεγονός ότι η Κυβέρνηση διέθετε τη δυνατότητα κατάθεσης πρότασης εδώ και δύο περίπου χρόνια, όταν δηλαδή συμπληρώθηκε η απαιτούμενη πενταετία από την προηγούμενη Αναθεώρηση, το πράττει τώρα εν μέσω οιονεί προεκλογικής περιόδου και αιτημάτων σύστασης εξεταστικών επιτροπών για σειρά σκανδάλων, στα οποία πρωταγωνιστούν δεκάδες υψηλόβαθμα στελέχη της. Όλοι, λοιπόν, αντιλαμβανόμαστε ότι η πρόταση της Νέας Δημοκρατίας είναι, εν τοις πράγματι, απονομιμοποιημένη και εξελισσόμενη εις βάρος του θεμέλιου λίθου της δημοκρατίας μας, του Συντάγματος, καθώς δεν ευνοούνται ο αναγκαίος εποικοδομητικός διάλογος και η θεμελίωση των ζητούμενων από τον συνταγματικό νομοθέτη διακομματικών συναινέσεων. 
Η κατατεθείσα πρόταση εμπεριέχει διατάξεις, των οποίων η αναθεώρηση, αν και ζητείται από ολόκληρη την ελληνική κοινωνία, όπως το άρθρο 86 περί ευθύνης Υπουργών, έρχεται και υπονομεύει την ουσιαστική αναθεώρησή του, θέτοντας νέα προσκόμματα με την πρόβλεψη ονομαστικής ψηφοφορίας. 
Σοβαρά ελλείμματα διαπιστώνονται και στην πρότασή σας για ένα εκλογικό σύστημα, το οποίο θα πρέπει να διασφαλίζει εύλογη αναλογικότητα και κυβερνησιμότητα της χώρας. Και γεννώνται τα ερωτήματα: Ποιος ορίζει πόσο εύλογη είναι η αναλογικότητα; Ποιος θα διασφαλίσει ότι ο εν λόγω ορισμός δεν θα θίγει τον αντιπροσωπευτικό χαρακτήρα του εκλογικού συστήματος; 
Οι προθέσεις σας, προφανώς, είναι ηλίου φαεινότερες και ουσιαστικά επιχειρείτε να απαγορεύσετε κάθε δυνατότητα υιοθέτησης της απλής αναλογικής και της ανόθευτης εκπροσώπησης των πολιτών στη Βουλή των Ελλήνων και με αυτό τον τρόπο αποθαρρύνετε κάθε προοπτική συνεννόησης, συνεργασίας και εθνικής σύμπνοιας. Ως εκεί, βεβαίως, φτάνει η δημοκρατική ευαισθησία μιας Κυβέρνησης, η οποία, δυστυχώς, μας έχει συνηθίσει τα τελευταία χρόνια σε παιχνίδια ακόμα και με τους θεσμούς.
Άλλωστε, αλησμόνητη και ενδεικτική των διαχρονικών μικροκομματικών σκοπιμοτήτων εις βάρος και του Συντάγματος παραμένει η υποκριτική στάση της Νέας Δημοκρατίας στη Συνταγματική Αναθεώρηση του 2019. Στήριξε, δια της ψήφου των Βουλευτών της, τη λαϊκή νομοθετική πρωτοβουλία, άρθρο 73, το ελάχιστο εγγυημένο εισόδημα, άρθρο 21 και την αναβάθμιση των στρατιωτικών δικαστηρίων, άρθρο 96, αλλά αρνήθηκε συστηματικά στη συνέχεια επί επτά χρόνια ως Κυβέρνηση να φέρει στη Βουλή προς ψήφιση τους αντίστοιχους εφαρμοστικούς νόμους.
Όσον αφορά την πρόταση για την κατάργηση του άρθρου 16, βρίσκεται σε συνέχεια της συνολικής πολιτικής σας για την εμπορευματοποίηση της ανώτατης εκπαίδευσης, τα θεμέλια της οποίας θέσατε προ διετίας, όταν αγνοήσατε παντελώς το Σύνταγμα και ιδρύσατε ιδιωτικά Πανεπιστήμια με campus σε οροφοδιαμερίσματα παλαιών πολυκατοικιών στο κέντρο της Αθήνας. 
Αφού απαξιώσατε συστηματικά το δημόσιο Πανεπιστήμιο, αφού προσπαθούσατε διαρκώς να το παρουσιάζετε ως άντρο ανομίας, αφού ιδρύσατε ακόμα και πανεπιστημιακή αστυνομία -την ψάχνουμε βεβαίως από τότε πού βρίσκεται- τώρα επιχειρείτε να θέσετε οριστικό τέλος στον ιστορικό εγγυητή της κοινωνικής κινητικότητας στη χώρα μας, στον θεσμό που προσέφερε τη δυνατότητα στους μη προνομιούχους οικονομικά συμπολίτες μας να ανελιχθούν κοινωνικά με όρους πραγματικής αριστείας.
Υπονομεύετε παράλληλα την ακαδημαϊκή ελευθερία, όπως αυτή διασφαλίζεται εδώ και δεκαετίες από καθηγητές, οι οποίοι είναι πρωτίστως δημόσιοι λειτουργοί και έχουν επισφραγίσει την επιτυχία επτά ελληνικών ΑΕΙ να κατατάσσονται μεταξύ των χιλίων πεντακοσίων κορυφαίων παγκοσμίως και το Πανεπιστήμιο Αθηνών μεταξύ των εκατό καλύτερων στην ερευνητική δραστηριότητα. 
Η αποστροφή σας προς κάθε τι δημόσιο, πλην βεβαίως των δημόσιων ταμείων, συνεχίζεται και στο άρθρο 103 με την πρότασή σας για την άρση μονιμότητας στο Δημόσιο. Και αναρωτιέται κάθε εχέφρων νους: Δεν υφίσταται σήμερα ανάγκη προστασίας του θεσμικού κεκτημένου της μονιμότητας των δημόσιων υπαλλήλων; Πριν περισσότερο από έναν αιώνα, η συνταγματική κατοχύρωση της αρχής της μονιμότητας συνυφάνθηκε με την καταπολέμηση των παθογενειών του πελατειακού κράτους και της κομματικοποίησής του. Πιστεύει κάποιος ότι τα εν λόγω φαινόμενα έχουν εξαλειφθεί και ότι οι εργαζόμενοι στο Δημόσιο είναι θεσμικά κατοχυρωμένοι και ασφαλείς ή μήπως τα τελευταία επτά χρόνια αυτού του είδους τα φαινόμενα έχουν γιγαντωθεί; Ουδέποτε στην ιστορική διαχρονία η αρχή της μονιμότητας και η εργασιακή ασφάλεια υπονόμευσαν την προοπτική λήψης πρωτοβουλιών εκσυγχρονισμού και προσαρμογής του διοικητικού συστήματος της χώρας μας. 
Κυρίες και κύριοι συνάδελφοι, η Συνταγματική Αναθεώρηση δεν αποτελεί μιας τεχνικής φύσεως διαδικασία, αδιάφορη για τους πολίτες και αποκομμένη από την κοινωνική πραγματικότητα. Αντιθέτως, συνιστά μία θεσμική τομή κομβικής σημασίας και γι’ αυτόν τον λόγο προϋποθέτει τη διαμόρφωση ουσιαστικής και ειλικρινούς συναίνεσης, προκειμένου η συνταγματική τάξη να εναρμονιστεί πλήρως με τις σύγχρονες κοινωνικές, οικονομικές και τεχνολογικές εξελίξεις και να συνεισφέρει σε μείζονες σκοπούς της πολιτείας, όπως η βελτίωση της αποτελεσματικότητας της δημόσιας διοίκησης και η ταχύτερη απονομή της δικαιοσύνης.
Βεβαίως, πέραν της οποιασδήποτε αναθεωρητικής διαδικασίας, προέχει ο σεβασμός προς το Σύνταγμα και η ουσιαστική τήρησή του. Αρχή, η οποία οφείλει να θέτει στο επίκεντρο την ενίσχυση των κοινωνικών δικαιωμάτων και των δικαιωμάτων συλλογικής δράσης, ελέγχοντας αποτελεσματικά τη συγκέντρωση πλούτου και εξουσίας σε ολιγάριθμα επιχειρηματικά, τραπεζικά ή και εκδοτικά συμφέροντα. 
Αναφορικά, βεβαίως, με τον σεβασμό προς το Σύνταγμα, το ιστορικό των πεπραγμένων της Κυβέρνησης της Νέας Δημοκρατίας είναι ιδιαιτέρως βεβαρημένο και προς τούτο, κυριαρχεί και σήμερα δικαίως μια γενικευμένη επιφύλαξη για τις προθέσεις της, γεγονός που υπονόμευσε εξ αρχής την αναθεωρητική διαδικασία και φάνηκε από τις τοποθετήσεις των Βουλευτών σύσσωμης της Αντιπολίτευσης. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σαρακιώτη. 
Καλείται στο Βήμα η κ. Αφροδίτη Κτενά, Βουλευτής του Κομμουνιστικού Κόμματος Ελλάδας.
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Άλλη μια φορά που το αστικό πολιτικό σύστημα έχει ζόρια και άλλη μια φορά που η παιδεία αποτελεί πεδίο ζυμώσεων για ευρύτερες αντιλαϊκές συναινέσεις και συμμαχίες μεταξύ των αστικών κομμάτων. Το δοκιμάσατε και το 2011, προετοιμαζόμενοι τότε για τα μνημόνια με τον ν. 4009, που έμεινε γνωστός ως Διαμαντοπούλου, ο οποίος ψηφίστηκε από διακόσιους πενήντα πέντε Βουλευτές τότε, άσχετα αν ξηλώθηκε κομμάτι-κομμάτι μετά. 
Δοκιμάσατε να αναθεωρήσετε το άρθρο 16 άλλες δύο φορές, ανεπιτυχώς και τις δύο, το 2007 και το 2018. Κάθε φορά τα κύματα των επιθέσεών σας «σπάνε» πάνω στον βράχο της λαϊκής διεκδίκησης για πραγματικά δημόσια και δωρεάν παιδεία υψηλού επιπέδου με μπροστάρη το ΚΚΕ. 
Επανέρχεστε ξανά σήμερα στο 16, σήμερα που προετοιμάζεστε για πόλεμο. Για τρίτη φορά επανέρχεστε. Γιατί; Γιατί το άρθρο 16 αναφέρει ρητά ότι η σύσταση ανώτατων σχολών από ιδιώτες απαγορεύεται και αυτό σας ενοχλεί πάρα πολύ. Σας ενοχλεί σε πρακτικό και ιδεολογικό επίπεδο. 
Με την αναθεώρηση του άρθρου αυτού, επιδιώκετε να ακυρώσετε αφ’ ενός ένα σύμβολο του κοινωνικού ρόλου της εκπαίδευσης, αλλά και να σαρώσετε ό,τι έχει απομείνει από τα μορφωτικά δικαιώματα των παιδιών των λαϊκών οικογενειών και φυσικά να κατεδαφίσετε και το τελευταίο εμπόδιο για πλήρη υποταγή της πανεπιστημιακής εκπαίδευσης στους στόχους του κεφαλαίου, οικονομικούς και γεωπολιτικούς. Και σε αυτούς τους στόχους είστε στοιχισμένοι, ζυγισμένοι, όλοι όσοι έχετε κυβερνήσει.
[bookmark: _Hlk234436186]Η Νέα Δημοκρατία προτείνει -το έχουμε ακούσει από πολλούς σήμερα- συνταγματική κατοχύρωση των νέων νομικών προσώπων που ιδρύθηκαν με τον «νόμο Πιερρακάκη» για τα ιδιωτικά πανεπιστήμια, τα Νομικά Πρόσωπα Πανεπιστημιακής Εκπαίδευσης, τα οποία μπορούν να έχουν -προτείνει η Νέα Δημοκρατία να λέει το Σύνταγμα- δημόσιο ή ιδιωτικό χαρακτήρα. Δηλαδή και τα πανεπιστήμιά μας, τα δημόσια πανεπιστήμιά μας από δημοσίου δικαίου θα ενταχθούν στα ΝΠΠΕ, στο όνομα της ισονομίας, που λέει και το κόμμα του Τσίπρα, με την ΕΘΑΑΕ, βεβαίως, ως ανεξάρτητη αρχή που θα εποπτεύει την αγορά της πανεπιστημιακής εκπαίδευσης, η οποία αποτιμάται στα 150 δισεκατομμύρια σε επίπεδο Ευρωπαϊκής Ένωσης. 
Το ΠΑΣΟΚ, από την άλλη, προτείνει ΑΕΙ μη κερδοσκοπικού χαρακτήρα από Νομικά Πρόσωπα Δημοσίου Δικαίου και από ιδιώτες, με εποπτεία από την ΕΘΑΑΕ και από κοντά και το κόμμα Τσίπρα που πλασάρεται ως η εναλλακτική στη Νέα Δημοκρατία. Συνεπές βέβαια στον βρώμικο ρόλο που έπαιξε ο ΣΥΡΙΖΑ και ως κυβέρνηση, υπόσχεται πολιτική αλλαγή, αλλά με διατήρηση και ενίσχυση όλων των νόμων της Νέας Δημοκρατίας ή Δεξιάς, όπως τη λέει. Όπως και το 2015 υποσχέθηκε έξοδο από τα μνημόνια, με ένα τρίτο και το χειρότερο μάλιστα μνημόνιο. Θα διατηρήσει -λέει- με αλλαγές τον «νόμο Πιερρακάκη» για τα Νομικά Πρόσωπα Πανεπιστημιακής Εκπαίδευσης, αλλά και τον «νόμο Κεραμέως» που ρίχνει τα πανεπιστήμια στην αρένα της αγοράς, με ρύθμιση όμως της αγοράς και αξιολόγηση από την ΕΘΑΑΕ. 
Δοξάζει, επίσης, την απόφαση του Συμβουλίου της Επικρατείας που επικύρωσε την παράκαμψη του Συντάγματος, επικαλούμενο την υπεροχή των Οδηγιών της Ευρωπαϊκής Ένωσης έναντι των νόμων της χώρας. Και επικαλείται για όλα αυτά ξεδιάντροπα την ασφάλεια δικαίου. Ποια ασφάλεια δικαίου; Για ποιους; Για τους εμπόρους της γνώσης. Γιατί δεν προστατεύονται από καμία ασφάλεια δικαίου οι φοιτητές των πανεπιστημίων μας, που μετά από τόσους κόπους βλέπουν τα πτυχία τους να εξισώνονται βίαια με τα ιδιωτικά. 
Ακόμα και στο νέο Υπουργείο, σύμφωνα με τη Νέα Δημοκρατία, δηλώνουν με κάθε τρόπο στα αφεντικά τους ότι είναι έτοιμοι να πάρουν τη σκυτάλη και να συνεχίσουν το έργο της Νέας Δημοκρατίας από εκεί που θα το αφήσει. Το δίλημμα απλό, ΝΠΠΕΕ ή μη κερδοσκοπικά, μη κρατικά στο παζάρι μεταξύ Νέας Δημοκρατίας-ΠΑΣΟΚ, ιδιωτικά με ή χωρίς άρθρο 16 στο παζάρι μεταξύ της Νέας Δημοκρατίας και ΣΥΡΙΖΑ. 
Όλοι, μα όλοι, υπηρετούν και υπερασπίζονται με πάθος την ενιαία αγορά πτυχίων και αποφοίτων που προωθεί η διαδικασία της Μπολόνια από το 1999. Γιατί περί αυτού πρόκειται. Δίδακτρα σε μεταπτυχιακά στα δημόσια πανεπιστήμια, ξενόγλωσσα με δίδακτρα και στα προπτυχιακά, αναβάθμιση κολεγίων, επαγγελματική και ακαδημαϊκή αναγνώριση των τίτλων τους, με πρώτο τον ΣΥΡΙΖΑ από την εποχή του Συνασπισμού ακόμα σε ρόλο λαγού τότε. Μέχρι και το σημερινό νομοσχέδιο που ξεκίνησε σήμερα η συζήτησή του στη Μορφωτικών Υποθέσεων που τακτοποιεί κάτι εκκρεμότητες εκεί των κολεγίων που πλήττονται από το Brexit. 
Όλοι δοξάζετε τις ανεξάρτητες αρχές τύπου ΕΘΑΑΕ, τα «θεσμικά αντίβαρα» όπως τα λέτε όλοι σας, που στο όνομα της λογοδοσίας κάνουν τη βρώμικη δουλειά για τα αφεντικά, ρυθμίζουν τα συμφέροντα του κεφαλαίου χωρίς κανέναν έλεγχο, χωρίς καμία λογοδοσία στον λαό. Με το νομοσχέδιο που συζητείται αυτές τις μέρες μάλιστα, ενισχύεται κι άλλο ο ρόλος της ΕΘΑΑΕ για να παίξει ακριβώς αυτόν τον ρόλο στην αγορά που φτιάχνετε για την τριτοβάθμια εκπαίδευση και όλοι συμφωνείτε σ’ αυτό. Και όλοι αναγνωρίζουν την υπεροχή βέβαια του διεθνούς και ενωσιακού δικαίου έναντι του εσωτερικού. Και όλοι υποκλίνονται, υποκλίνεστε στο λεγόμενο κράτος δικαίου της Ευρωπαϊκής Ένωσης, των λόμπι, της διαφθοράς και των πολέμων.
 Απέναντι στη δική τους ομοφωνία, να ακουστεί η ομοβροντία της κοινωνικής πλειοψηφίας για κατάργηση της εμπορευματοποίησης στην εκπαίδευση, αντί για κατάργηση του άρθρου 16, για ισότιμη πρόσβαση στην πανεπιστημιακή μόρφωση, αντί για ευκαιρίες που τάζετε οι υπόλοιποι, μαζί με το ΚΚΕ που μόνο αυτό -μόνο αυτό- στέκεται βράχος ακλόνητος και ηγείται των αγώνων μέσα και έξω από τη Βουλή ενάντια στην ιδιωτικοποίηση της ανώτατης εκπαίδευσης. 
Αντιπροτείνουμε πλήρη διασφάλιση του ενιαίου δημόσιου και δωρεάν χαρακτήρα της παιδείας, με απαγόρευση κάθε μορφής ιδιωτικής εκπαίδευσης σε όλες τις βαθμίδες. Απαγόρευση λειτουργίας ιδιωτικών πανεπιστημίων, παραρτημάτων ξένων πανεπιστημίων, Νομικών Προσώπων Πανεπιστημιακής Εκπαίδευσης και ό,τι άλλο σκαρφιστείτε. Κατάργηση του απαράδεκτου άρθρου 28 του Συντάγματος που προβλέπει υπεροχή του ευρωενωσιακού δικαίου έναντι του εσωτερικού και με βάση αυτό έχει παρακαμφθεί μέχρι τώρα το άρθρο 16. 
Και δυο λόγια στο χρόνο που απέμεινε για το άρθρο 5β που προτείνει η Νέα Δημοκρατία για την τεχνητή νοημοσύνη. Είναι άλλη μια γενικόλογη και αόριστη διατύπωση στο Σύνταγμα. Δεν αρκούν όλοι αυτοί οι νόμοι που έχετε ψηφίσει μέχρι σήμερα με βάση Οδηγίες της Ευρωπαϊκής Ένωσης για την τεχνητή νοημοσύνη; Επειδή δεν είναι σαφές τι θέλετε να κάνετε από αυτά που λέτε, αλλά από τους νόμους που έχετε ψηφίσει είναι, επιτρέψτε μου αυτή την ερώτηση. Κάνετε συχνά παραλληλισμούς ανάμεσα στην τεχνητή νοημοσύνη και τη βιομηχανοποίηση της παραγωγής στον 19ο αιώνα. Φαντάζεστε ένα άρθρο στα Συντάγματα του 20ου  αιώνα που να αναφέρεται στον ρόλο της βιομηχανικής παραγωγής; Γιατί φέρνετε ένα τέτοιο άρθρο για την τεχνητή νοημοσύνη; Τι φοβάστε; Γιατί φοβάστε. Θέλετε να εξασφαλίσετε την υποταγή των εργαζομένων σε αλγορίθμους, να εμφανίσετε την τεχνητή νοημοσύνη σαν το υπέρτατο νόμο, να θωρακίσετε συνταγματικά την καταστολή, την παρακολούθηση, την εντατικοποίηση της εργασίας. 
Ε, λοιπόν, όπως η εκβιομηχάνιση εδραίωσε τις καπιταλιστικές σχέσεις παραγωγής, έτσι και η τεχνητή νοημοσύνη θα σφραγίσει τη νέα εποχή των σοσιαλιστικών σχέσεων παραγωγής και της κοινωνικής ιδιοκτησίας στα μέσα παραγωγής, με ουσιαστικό έλεγχο των εργαζομένων με την υποστήριξη της τεχνητής νοημοσύνης. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κτενά.
Επόμενος ομιλητής ο κ. Στυλιανός Πέτσας, Βουλευτής της Νέας Δημοκρατίας. Θα ακολουθήσουν ο κ. Παπαθανάσης και ο κ. Κεφαλογιάννης. 
ΣΤΥΛΙΑΝΟΣ ΠΕΤΣΑΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η σημερινή είναι κορυφαία κοινοβουλευτική διαδικασία, καθώς αφορά την αναθεώρηση του καταστατικού χάρτη της χώρας, του Συντάγματος της πατρίδας μας. Για ένα Σύνταγμα που θα βελτιώσει το πλαίσιο της λειτουργίας του πολυαίματος και των θεσμών, θα υπηρετεί τον λαό, το έθνος και την Ελλάδα μας τον 21ο αιώνα, απαιτείται να επιδείξουμε σεβασμό στο συνταγματικό κεκτημένο του χθες, αλλά και τόλμη για το αύριο που θέλουμε να οικοδομήσουμε για τα παιδιά μας, τις επόμενες γενιές και την πατρίδα μας. 
Συγκεκριμένα, απαιτείται να άρουμε εμπόδια στην ελεύθερη ανάπτυξη της προσωπικότητας που σήμερα υφίστανται, όπως η παροχή της ανώτατης εκπαίδευσης μόνο από ιδρύματα που αποτελούν Νομικά Πρόσωπα Δημοσίου Δικαίου. Αντίθετα, υπό το φως του ενωσιακού δικαίου και της εμπειρίας άλλων κρατών, όπως η αδελφή μας Κύπρος, έστω και με καθυστέρηση δεκαετιών που επέβαλε η φοβική και μυωπική συμπεριφορά οπισθοδρομικών πολιτικών δυνάμεων, ήρθε η ώρα να αναθεωρηθεί το άρθρο 16 του Συντάγματος, ώστε να επιτραπεί η λειτουργία μη κρατικών, μη κερδοσκοπικών πανεπιστημίων και στην πατρίδα μας.
 Απαιτείται να ενσωματώσουμε στο Σύνταγμά μας πρόνοιες που θα επιβάλλουν σαφή δράση του κράτους και της Δημόσιας Διοίκησης για την αντιμετώπιση των προκλήσεων της κλιματικής αλλαγής και ήδη δυστυχώς κλιματικής κρίσης και της τεχνητής νοημοσύνης. 
Η συμπερίληψη της έννοιας της κλιματικής κρίσης στο άρθρο 24 του Συντάγματος δεν περιορίζεται μόνο σε συμβολική και διακηρυκτικού χαρακτήρα αναφορά. Επιβάλλει να λαμβάνεται υπ’ όψιν στο σχεδιασμό της οικονομικής και κοινωνικής πολιτικής, ενώ ταυτόχρονα συνεπάγεται ανάληψη δράσης της Διοίκησης, με σαφείς πρακτικές συνέπειες, οι οποίες επιβάλλουν την ανάληψη επενδύσεων, τη δέσμευση πιστώσεων στον κρατικό προϋπολογισμό, τη δημιουργία δομών και γενικά την ανάληψη πρωτοβουλιών που θα συμβάλλουν στον μετριασμό και την προσαρμογή στην κλιματική αλλαγή. 
Αντίστοιχα, η τεχνητή νοημοσύνη είναι μια τεχνολογική επανάσταση που δεν μοιάζει με καμία προηγούμενη. Για πρώτη φορά στην ιστορία ο άνθρωπος αποκτά ως ανταγωνιστή μηχανές, που μπορούν να μαθαίνουν και να έχουν περιθώρια αυτονομίας στον τρόπο λειτουργίας τους. Μια τεχνολογική επανάσταση που αυξάνει την παραγωγικότητα, διευκολύνει την καθημερινότητα και τη διάδοση της γνώσης, αλλά και που θέτει τεράστιες ηθικές και υπαρξιακές προκλήσεις, αλλά και που θέτει επίσης την ανάγκη να θεσπιστούν όρια. Η ελευθερία απαιτεί όρια, ιδίως για τις μηχανές. Υπό αυτό το πρίσμα, δεν μπορεί να παραμείνει σιωπηλό το Σύνταγμα μας και γι’ αυτό προτείνουμε την εισαγωγή νέου άρθρου 5β αλλά και σχετικές πρόνοιες σε άρθρα του λεγόμενου οικονομικού Συντάγματος. 
Απαιτείται, επίσης, να μεταρρυθμίσουμε τον τρόπο λειτουργίας του πολιτικού μας συστήματος ώστε να ανταποκρίνεται στο σύγχρονο πολιτικό τοπίο. Για να αναβαθμιστεί η νομοθετική λειτουργία και ο ρόλος του βουλευτή, προτείνουμε για παράδειγμα την αναθεώρηση των άρθρων 30, 41, 56 και 57, με θέσπιση μίας και μόνης εξαετούς θητείας για τον Πρόεδρο της Δημοκρατίας, τον περιορισμό των υπερβολικά πολλών και εξαντλητικών στο ισχύον Σύνταγμα κωλυμάτων εκλογιμότητας και ασυμβιβάστων του βουλευτή, για τη θέσπιση των οποίων μπορεί να εξουσιοδοτηθεί ο κοινός νομοθέτης, την αναμόρφωση των ρυθμίσεων που προβλέπουν πρόωρη διάλυση της Βουλής και πιο συγκεκριμένα την κατάργηση διάλυσης της Βουλής για εθνικό θέμα εξαιρετικής σημασίας και την αυτοδιάλυση Βουλής,  καθώς και τη βελτίωση της ποιότητας του παραγόμενου νομοθετικού έργου με τη θέσπιση ρυθμίσεων που σχετίζονται με τον προληπτικό έλεγχο συνταγματικότητας των νόμων και εν γένει της εφαρμογής από τη Βουλή των συνταγματικών ρυθμίσεων που αφορούν τη νομοθετική διαδικασία. 
Εδώ αξίζει μια παρένθεση και μια μικρή αναφορά στο άρθρο 81. Είναι φανερό, τουλάχιστον σε εμένα που έχω θητεύσει ως εξωκοινοβουλευτικός Υπουργός και ως Βουλευτής, ότι απαιτείται να μεταρρυθμίσουμε τον τρόπο λειτουργίας του πολιτικού μας συστήματος και αυτή η συζήτηση προηγήθηκε για το ασυμβίβαστο Βουλευτή, Υπουργού. Καλώς έγινε και εκτιμώ ότι παρά το γεγονός ότι δεν συγκέντρωσε την απαραίτητη συναίνεση τώρα, θα επανέλθει κάποια στιγμή στο μέλλον, όταν ίσως οι συνθήκες θα είναι πιο ώριμες. 
Κυρίες και κύριοι συνάδελφοι, απαιτείται επίσης να αναθεωρήσουμε το οικονομικό Σύνταγμα υπό το φως των σύγχρονων προκλήσεων και της πρόσφατης δημοσιονομικής κρίσης. Η προσθήκη στο Σύνταγμα δημοσιονομικών κανόνων θα αποτρέψει την επανάληψη των φαινομένων κυβερνήσεις που ρέπουν προς τον λαϊκισμό να υπονομεύουν την εφημερία της υφιστάμενης και να υποθηκεύουν το μέλλον των επόμενων γενιών με ανεύθυνη δημοσιονομική διαχείριση που παράγει χρόνια δημοσιονομικά ελλείμματα και διογκώνει το δημόσιο χρέος, εξανεμίζοντας την εμπιστοσύνη στην ελληνική οικονομία. 
Ιδιαίτερα, η εισαγωγή στο άρθρο 79 του Συντάγματος του λεγόμενου «φρένου χρέους», όπως ισχύει ήδη σε άλλα συντάγματα, θα ενισχύσει την αξιοπιστία των δημοσίων οικονομικών. Όταν η Ελλάδα ακόμη και το 2025, παρά τη ραγδαία αποκλιμάκωση των τελευταίων ετών της διακυβέρνησης του Κυριάκου Μητσοτάκη και της Νέας Δημοκρατίας, είχε δημόσιο χρέος της Γενικής Κυβέρνησης ως ποσοστό του ΑΕΠ υψηλότερο από όσο είχε το 2010, όταν έκλεισαν οι αγορές -γι’ αυτή και χρειάστηκε να στραφεί στο Διεθνές Νομισματικό Ταμείο και στους εταίρους μας στην Ευρωπαϊκή Ένωση για να καλύψει τις δανειακές της ανάγκες- όταν ακόμη και σήμερα έχουμε υπερδιπλάσιο δημόσιο χρέος ως ποσοστό του ΑΕΠ από τον μέσο όρο της Ευρωζώνης και όταν οι προβολές του δημοσίου χρέους και η ανάλυση της βιωσιμότητάς του δείχνουν ότι θα προσεγγίσουμε τον στόχο της Συνθήκης του Μάαστριχτ, δηλαδή 60% του ΑΕΠ σε περίπου τέσσερις δεκαετίες από σήμερα, είναι φανερό ότι η ενσωμάτωση ενός φρένου χρέους στο Σύνταγμά μας είναι πράξη ευθύνης του πολιτικού συστήματος έναντι των συμπολιτών μας, αλλά και απόδειξη διαγενεακής αλληλεγγύης. 
Επειδή η εισαγωγή αυτού του συνταγματικού κανόνα αποσκοπεί να βάλει φρένο στην υπερχρέωση και όχι στην οικονομική ανάπτυξη ούτε στην αντιμετώπιση προκλήσεων, όπως η κλιματική κρίση, προτείνω προσωπικά και ελπίζω να το συζητήσουμε και στην επόμενη Αναθεωρητική Βουλή να υπάρχουν ρητές εξαιρέσεις για έκτακτες περιπτώσεις και ανάγκες -παραδείγματος χάριν για την πανδημία- για αμυντικές δαπάνες -παραδείγματος χάριν, όταν υπερβαίνουν ως ποσοστό του ΑΕΠ τον μέσο όρο της τελευταίας πενταετίας- καθώς και για δημόσιες επενδύσεις προς την αντιμετώπιση των συνεπειών της κλιματικής αλλαγής, για παράδειγμα για αντιπλημμυρικά έργα. 
Επιπλέον, υπό το φως της συμμετοχής μας στην Ευρωπαϊκή Ένωση, είναι εύλογη πλέον η αναφορά της λειτουργίας της οικονομίας μας ως κοινωνική οικονομία της αγοράς με ελεύθερο ανταγωνισμό. 
Επίσης, απαιτείται να ανταποκριθούμε στο αίτημα της κοινωνίας, ώστε να αναθεωρηθεί το άρθρο για την ποινική ευθύνη των Υπουργών. Στο πλαίσιο αυτό, η προτεινόμενη Αναθεώρηση του άρθρου 86 κινείται στη σωστή κατεύθυνση. Φυσικά, η νέα ριζικά διαφορετική πραγματικότητα επιβάλλει την αποδραματοποίηση της τυχόν έναρξης έρευνας και τον σεβασμό του τεκμηρίου της αθωότητας των εκάστοτε Υπουργών, μέχρι να αποφανθεί η δικαιοσύνη. Αν σε κάθε υπόθεση  κυριαρχούν συλλήβδην οι απόψεις που θα ζητούν την άμεση παραίτηση του εμπλεκόμενου Υπουργού, πολύ σύντομα θα υπάρχει η τάση αποφυγής ανάληψης μεταρρυθμιστικών πρωτοβουλιών ή και επίλυσης δύσκολων θεμάτων υπό τον φόβο του πολιτικού κόστους, ακόμη και αν εκ των υστέρων αποδειχθεί ότι δεν είχε διαπράξει κάτι ποινικά κολάσιμο. 
Κυρίες και κύριοι συνάδελφοι, οι παραπάνω προτάσεις σε συνδυασμό με την αναθεώρηση των οικείων άρθρων για την αποκάθαρση του Καταστατικού μας Χάρτη από διατάξεις που σήμερα δεν είναι πια αναγκαίες, τη λειτουργία της δικαιοσύνης και την ανάδειξη της ηγεσίας των Ανωτάτων Δικαστηρίων, την  καθιέρωση κανόνων για την κυβερνητική λειτουργία, τη λειτουργία της δημόσιας διοίκησης και την πολυεπίπεδη μεταξύ κράτους και Αυτοδιοίκησης, διακυβέρνησης   πιστεύω ότι υπηρετούν τον κοινό στόχο: Ένα σύγχρονο σύνταγμα για τον 21ο αιώνα που θα υπηρετεί τον λαό, το έθνος και την πατρίδα μας. 
Πριν κλείσω, επιτρέψτε μου μια πολιτική παρατήρηση. Δεν περίμενα κάποια εποικοδομητική πρόταση από το Κομμουνιστικό Κόμμα Ελλάδος για παράδειγμα, καθώς είναι τελείως άλλη η φιλοσοφία του και σε κάθε ευκαιρία καταγγέλλει το αστικό κράτος και την κοινοβουλευτική μας δημοκρατία. Δεν περίμενα επίσης, κάποια ιδιαίτερη συμβολή από τα κομματίδια της Αριστεράς που προήλθαν από τον πάλαι ποτέ ενιαίο ΣΥΡΙΖΑ. Είναι τόσες πολλές οι αντιφάσεις του, τόσο πολύ μεγάλη η εσωστρέφεια αυτού του χώρου που το «όχι σε όλα» που ακολούθησε αυτή τη διαδικασία της Συνταγματικής Αναθεώρησης, φαντάζει ως η μόνη γραμμή άμυνας στην περαιτέρω πολιτική διάλυσή του. 
Όμως, περίμενα πραγματικά μια πιο υπεύθυνη στάση από το ΠΑΣΟΚ. Το «παρών» που επέλεξε να ψηφίσει στην Επιτροπή, πραγματικά απογοητεύει. Απογοητεύει τους ψηφοφόρους του φυσικά, αλλά απογοητεύει και άλλα μεγάλα τμήματα της κοινωνίας που βλέπουν να χάνονται ευκαιρίες δεκαετιών, λόγω της ατολμίας της ηγεσίας του ΠΑΣΟΚ να συμβάλλει στην οικοδόμηση των απαραίτητων συναινέσεων που επιβάλλει το Σύνταγμα. 
Και πραγματικά είναι αποκαλυπτική της περιδίνησης του ΠΑΣΟΚ η στάση του να ψηφίζει «παρών», για παράδειγμα, στην Αναθεώρηση του άρθρου 5 για την τεχνητή νοημοσύνη. Να την αγνοήσουμε; Να προσποιηθούμε ότι δεν συντελείται αυτή η τεχνολογική επανάσταση; Ή ακόμη χειρότερα, το «παρών» του ΠΑΣΟΚ στο άρθρο 16 είναι ακατανόητο, όταν το ίδιο είχε στις αναθεωρητικές διατάξεις που πρότεινε, το άρθρο 16. Παράλογο; Κι όμως, στο ΠΑΣΟΚ του κ. Ανδρουλάκη λογικό. Είναι από εκείνες τις περιπτώσεις που αυτό το πολιτικό vertigo οδηγεί όχι μόνο σε απώλεια δημοσκοπικού ύψους, αλλά σε πραγματική εκλογική συντριβή, καθώς προσκρούει στη βούληση της συντριπτικής πλειοψηφίας των πολιτών, συμπεριλαμβανομένων και των ίδιων των ψηφοφόρων του ΠΑΣΟΚ. 
Κλείνω, κύριε Πρόεδρε, με μια έκκληση. Έστω και σήμερα, δεν είναι αργά.  Θα είναι πραγματικά κρίμα να χαθεί άλλη μια ευκαιρία για μια ουσιαστική συνταγματική αναθεώρηση, σε μια ραγδαία μεταβαλλόμενη εποχή, στην εποχή της τεχνητής νοημοσύνης, όπου κάθε καθυστέρηση στην αλλαγή κοστίζει, που κάθε μικροκομματική σκοπιμότητα δεν χωρεί. 
Σας καλώ, λοιπόν, να υπερψηφίσουμε τα προτεινόμενα άρθρα μαζί. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Πέτσα. 
Επόμενος ομιλητής είναι ο κ. Αθανάσιος Παπαθανάσης Βουλευτής της Νέας Δημοκρατίας. Θα ακολουθήσουν ο κ. Κεφαλογιάννης και η κ. Μανωλάκου. 
Παρακαλώ, κύριε Παπαθανάση, έχετε τον λόγο. 
ΑΘΑΝΑΣΙΟΣ ΠΑΠΑΘΑΝΑΣΗΣ: Κύριε Πρόεδρε, κυρίες και κύριοι συνάδελφοι, η αναθεώρηση του Συντάγματος αποτελεί την κορυφαία θεσμική διαδικασία της δημοκρατίας μας. Δεν αφορά μια κυβερνητική θητεία ούτε έναν πρόσκαιρο κομματικό σχεδιασμό. Αφορά τον τρόπο με τον οποίο θα λειτουργήσει η ελληνική πολιτεία τις επόμενες δεκαετίες. 
Το Σύνταγμα του 1975 θεμελίωσε τη μακροβιότερη περίοδο δημοκρατικής ομαλότητας στη σύγχρονη ιστορία μας. Η τιμή προς αυτή τη μεγάλη θεσμική κατάκτηση όμως, δεν εκφράζεται με ακινησία. Εκφράζεται με τη νηφάλια προσαρμογή  του καταστατικού μας χάρτη στις προκλήσεις της νέας εποχής, στην τεχνητή νοημοσύνη, στην κλιματική κρίση, στη στεγαστική πίεση, στην ανάγκη για ταχύτερη και ανεξάρτητη δικαιοσύνη, για αποτελεσματικότερο κράτος και για περισσότερη λογοδοσία. 
Η πρόταση που έρχεται στην Ολομέλεια είναι το αποτέλεσμα δεκαπέντε συνεδριάσεων της Επιτροπής και εισηγείται κατά πλειοψηφία ένα ευρύ και συνεκτικό πλέγμα αναθεωρητέων διατάξεων. Προτείνεται κατ’ αρχάς η προσθήκη νέου άρθρου, του 5Β, ώστε η τεχνητή νοημοσύνη να υπηρετεί την ελευθερία του ατόμου και την ευημερία της κοινωνίας. 
Προτείνονται αλλαγές στα άρθρα 14 και 15 για την ελευθερία της έκφρασης στα σύγχρονα μέσα και για την προστασία του δημοσιογράφου. Στο άρθρο 16  προτείνεται η προστασία της ελληνικής γλώσσας και της ελληνικής σημαίας, αλλά και η δυνατότητα παροχής ανώτατης εκπαίδευσης από νομικά πρόσωπα πανεπιστημιακής εκπαίδευσης δημόσιου ή ιδιωτικού χαρακτήρα με πλήρη αυτοδιοίκηση, αυστηρή κριτική εποπτεία και εγγυήσεις υψηλού επιπέδου σπουδών. 
Με τα άρθρα 17, 21 και 24 ενισχύεται η προστασία της περιουσίας, κατοχυρώνεται η κρατική μέριμνα για προσιτή στέγη και η διαγενειακή δικαιοσύνη, ενώ εισάγονται σαφέστερες υποχρεώσεις για την κλιματική αλλαγή, τη διαχείριση των υδάτινων πόρων, τις Ανανεώσιμες Πηγές Ενέργειας, το περιβαλλοντικό ισοζύγιο και την προστασία των ζώων. 
Τα άρθρα 29, 30, 41 και 44 αφορούν τη δημοκρατική λειτουργία των πολιτικών κομμάτων, τη μία εξαετή θητεία του Προέδρου της Δημοκρατίας, τον εξορθολογισμό των όρων διάλυσης της Βουλής και τη θέσπιση ουσιαστικών κανόνων για καθαρά και κατανοητά δημοψηφίσματα.  Με τα άρθρα 51 και 54 ανοίγει η δυνατότητα επιστολικής ψήφου και για τους εκλογείς εντός επικράτειας, ενώ το εκλογικό σύστημα καλύτερα θα συνδυάζει εύλογη αναλογικότητα και κυβερνησιμότητα. 
Με τα άρθρα 56, 57 και 60 εκσυγχρονίζονται τα κολλήματα και τα ασυμβίβαστα και θωρακίζεται ο νομοθετικός ελεγκτικός και διαμεσολαβητικός ρόλος του Βουλευτή, μαζί με την υποχρέωση των μελών της Κυβέρνησης να ανταποκρίνονται ουσιαστικά στον κοινοβουλευτικό έλεγχο. 
Με το άρθρο 73 κατοχυρώνονται συνταγματικά οι αρχές της καλής νομοθέτησης, επαρκής διαβούλευση, αξιολόγηση της εφαρμογής των νόμων και κωδικοποίηση. 
Με τα άρθρα 77 και 100 θεσπίζεται η δυνατότητα προληπτικού ελέγχου της συνταγματικότητας ψηφισμένων νομοσχεδίων. Με τα άρθρα 78 και 79 απαγορεύεται η επιβολή αναδρομικών φόρων, προβλέπεται σταθερό φορολογικό πλαίσιο για στρατηγικές επενδύσεις και κατοχυρώνεται η βιώσιμη δημοσιονομική λειτουργία. 
Κυρίες και κύριοι συνάδελφοι, στον πυρήνα της Αναθεώρησης του Συντάγματος βρίσκονται τρεις μεγάλες θεσμικές αλλαγές: Πρώτον, το άρθρο 86 για την ποινική ευθύνη Υπουργών. Η τελική εισήγηση προβλέπει ότι η ανάκριση, η προανάκριση ή η προκαταρκτική εξέταση θα διενεργείται από Εισαγγελέα Εφετών και ότι η πρόταση άσκησης δίωξης θα προέρχεται από ανώτατο δικαστικό όργανο. 
Καταργείται η αυτόματη και αμελλητί διαβίβαση κάθε στοιχείου στη Βουλή και η Βουλή παύει να διενεργεί η ίδια την προκαταρκτική εξέταση. Η τελική απόφαση για την άσκηση δίωξης παραμένει στη Βουλή με την απόλυτη πλειοψηφία του όλου αριθμού των Βουλευτών και ονομαστική ψηφοφορία. Αυτό είναι το αναγκαίο σημείο ισορροπίας, ούτε ατιμωρησία, ούτε ποινικοποίηση της πολιτικής ζωής. Κανένας Υπουργός υπεράνω του νόμου, αλλά και κανένας πολιτικός αντίπαλος ένοχος με βάση μόνο τη σκοπιμότητα και το θόρυβο. 
Δεύτερον, στο άρθρο 90 προτείνεται η επιλογή της ηγεσίας δικαιοσύνης από ειδική κοινοβουλευτική επιτροπή, χωρίς κυβερνητική παρέμβαση, από δεσμευτικό κατάλογο τριών δικαστών που θα προτείνουν οι οικείες ολομέλειες. Πρόκειται για πραγματική μεταφορά εξουσίας από την εκτελεστική λειτουργία και για έμπρακτη ενίσχυση της ανεξαρτησίας της δικαιοσύνης. 
Τρίτον, στο άρθρο 103, η αξιολόγηση των δημοσίων υπαλλήλων κατοχυρώνεται ως υποχρέωση με βάση την αμεροληψία, την ουδετερότητα και την επαγγελματική ικανότητα. Η αποδοτικότητα μετράει πάρα πολύ και προχωράμε στη δυνατότητα συμμετοχής και του ΑΣΕΠ. Προβλέπεται αμφίδρομη αξιολόγηση επιβράβευση των ικανών και συνέπειες για τη συστηματική ανεπάρκεια.  
Ιδιαίτερη σημασία για την ελληνική περιφέρεια, από όπου προέρχομαι, το νομό μου, την Αιτωλοακαρνανία, έχουν και τα άρθρα 101 και 102. Κατοχυρώνεται η κρατική μέριμνα για τη στήριξη του πρωτογενούς τομέα και την ανάπτυξη της περιφέρειας, ώστε οι πολίτες να έχουν ίση πρόσβαση στα δημόσια αγαθά σε όλη την επικράτεια. Παράλληλα, ανοίγει μια ουσιαστική συζήτηση για ισχυρότερη τοπική αυτοδιοίκηση, φορολογική αποκέντρωση, δημόσια διαβούλευση στους τοπικούς προϋπολογισμούς και δημοσιονομική ισορροπία. 
Απέναντι σε αυτή τη συγκεκριμένη πρόταση αλλά και σε άλλα δεκαπέντε άρθρα, το ΠΑΣΟΚ επέλεξε το «παρών», ακόμα και σε ρυθμίσεις -όπως το ίδιο δηλώνει στην έκθεση- που περιλαμβάνονται και στη δική του πρόταση και εξηγεί ότι το πράττει για να καταστεί υποχρεωτική η πλειοψηφία των εκατόν ογδόντα Βουλευτών στην επόμενη Αναθεωρητική Βουλή. Αυτή η επιλογή αποκαλύπτει τακτικισμό. 
Το ΠΑΣΟΚ δεν ψηφίζει με βάση το αν μία διάταξη πρέπει να αλλάξει, αλλά με βάση το ποιος ενδέχεται να διαμορφώσει το περιεχόμενό της μετά τις εκλογές. Χρησιμοποιεί δηλαδή την πρώτη φάση της αναθεώρησης, όχι για να καταγράψει καθαρά την ανάγκη αλλαγής, αλλά για να προκαθορίσει τους μελλοντικούς κομματικούς συσχετισμούς. 
Δεν μπορείς να καταγγέλλεις το άρθρο 86 και να επιλέγεις «ΠΑΡΩΝ» όταν η έρευνα περνά στη δικαιοσύνη. Δεν μπορείς να μιλάς για ανεξαρτησία των δικαστών και να μην στηρίζεις την απομάκρυνση της Κυβέρνησης από την επιλογή της ηγεσίας τους. Δεν μπορείς να επικαλείσαι την αξιοκρατία και να φοβάσαι την αξιολόγηση. Δεν μπορείς να δηλώνεις ευρωπαϊκή δύναμη και να υπερασπίζεσαι την ελληνική εξαίρεση στην ανώτατη εκπαίδευση. 
Η συναίνεση δεν σημαίνει ότι συμφωνούμε σε όλα. Σημαίνει ότι όπου αναγνωρίζουμε την ανάγκη μιας αλλαγής, έχουμε το πολιτικό θάρρος να το πούμε καθαρά. Το «παρών» σε μια κορυφαία θεσμική διαδικασία δεν είναι ουδετερότητα. Είναι αποφυγή ευθύνης, είναι αναχρονισμός. 
Κυρίες και κύριοι συνάδελφοι, στην παρούσα Βουλή αποφασίζουμε ποιες διατάξεις πρέπει να αλλάξουμε. Η επόμενη Αναθεωρητική Βουλή θα αποφασίσει το ακριβές περιεχόμενο αυτών των αλλαγών. Γι’ αυτό η σημερινή μας ευθύνη είναι ιστορική, να μην κλείσουμε τον δρόμο στον εκσυγχρονισμό των θεσμών για λόγους κομματικής σκοπιμότητας, να μην θυσιάσουμε την πρόοδο των νέων γενιών στο βωμό μικροπολιτικών και μικροκομματικών παιχνιδιών. 
Η Νέα Δημοκρατία καταθέτει μια πρόταση που συνδέει την ελευθερία με την ευθύνη, τα δικαιώματα με τη λογοδοσία, την κοινωνική προστασία με τη βιωσιμότητα και την κυβερνησιμότητα με ισχυρότερους θεσμικούς ελέγχους. 
Καλούμε όλες τις πολιτικές δυνάμεις και ιδιαίτερα το ΠΑΣΟΚ να εγκαταλείψουν τους υπολογισμούς τις επόμενες μέρες και να αναλάβουν την ευθύνη που τους αναλογεί σήμερα. Διότι οι κυβερνήσεις μπορεί να αλλάζουν, οι κομματικοί συσχετισμοί να μεταβάλλονται, το Σύνταγμα όμως παραμένει και όλοι θα κριθούμε από το αν επιλέξαμε την πρόοδο ή την ακινησία, την καθαρή θέση ή τον τακτικισμό, την ευθύνη απέναντι στη χώρα ή την υπεκφυγή. 
Εμείς, ως υπεύθυνη πολιτική δύναμη, η παράταξη όλων των μεγάλων εθνικών επιλογών, θα συνεχίσουμε να αγωνιζόμαστε για την πρόοδο, τον εκσυγχρονισμό και τη δικαιοσύνη, για μια καλύτερη, πιο ισχυρή και πιο συμπεριληπτική Ελλάδα, για ένα μέλλον αντάξιο της ιστορίας μας, των Ελλήνων πολιτών και των επόμενων γενεών. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παπαθανάση. 
Επόμενος ομιλητής ο κ. Κωνσταντίνος Κεφαλογιάννης, Βουλευτής της Νέας Δημοκρατίας. Θα ακολουθήσουν η κ. Μανωλάκου, ο κ. Δρίτσας και τελευταία η κ. Αλεξοπούλου, με την οποία κλείνει η συνεδρίαση.
Κύριε Κεφαλογιάννη, έχετε τον λόγο.
ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, η αναθεώρηση του Συντάγματος είναι μια ιστορική στιγμή όπου δοκιμάζεται η ωριμότητα του πολιτικού συστήματος. Η Νέα Δημοκρατία κατέθεσε την πρότασή της με σαφή προσανατολισμό, μια πρόταση που προέκυψε μέσα από μια ανοικτή διαδικασία, στην οποία ο ίδιος ο Πρωθυπουργός κάλεσε τους Βουλευτές της Νέας Δημοκρατίας να καταθέσουν προτάσεις. 
Οι προτεινόμενες αλλαγές κτίζονται πάνω στη βάση του Συντάγματος του 1975, που εμπνεύστηκε ο Κωνσταντίνος Καραμανλής, ένα πολύ πρωτοποριακό για την εποχή του κείμενο, που θεμελίωσε την πιο σταθερή δημοκρατική περίοδο της σύγχρονης ελληνικής ιστορίας. 
Ακριβώς γι’ αυτό πρέπει να αντιμετωπίζεται με σεβασμό, αλλά όχι με ακινησία. Ο κόσμος του 2026 είναι διαφορετικός και θέτει νέες προκλήσεις. Στόχος μας σήμερα είναι η προσαρμογή του καταστατικού χάρτη της χώρας σε πραγματικότητες που έχουν ήδη ωριμάσει κοινωνικά, πολιτικά, τεχνολογικά. 
Πρέπει να δημιουργήσουμε ένα νέο σύγχρονο υπόδειγμα διακυβέρνησης, ενισχύοντας τους θεσμούς και την εμπιστοσύνη των πολιτών, προβλέποντας δικλείδες που θα εγγυώνται τη δημοσιονομική ισορροπία, τη συνεπή κυβερνητική δράση αλλά και την ορθότητα των κομματικών υποσχέσεων, ώστε η χώρα να μη διολισθήσει ποτέ ξανά στα επικίνδυνα μονοπάτια του λαϊκισμού. 
Δημιουργείται η ανάγκη συνταγματικών αλλαγών, ώστε η εποχή που ξεκινά να μας βρει προετοιμασμένους. Το νέο γεωπολιτικό περιβάλλον, η ραγδαία ανάπτυξη της επιστήμης, της τεχνητής νοημοσύνης, της ρομποτικής καθιστούν αναγκαία την αναθεώρηση του Συντάγματος. 
Με την παρούσα πρόταση εισάγεται πρώτη φορά στο Σύνταγμα η έννοια της τεχνητής νοημοσύνης, η οποία οφείλει να υπηρετεί την ελευθερία του ατόμου και την ευημερία της κοινωνίας, ώστε να μετριάζονται οι κίνδυνοι και να αξιοποιούνται τα πλεονεκτήματα που προσφέρει. Η τεχνητή νοημοσύνη χρειάζεται αρχές που να θέτουν την ανθρώπινη αξία στο επίκεντρο. Η Ελλάδα και ο ίδιος ο Κυριάκος Μητσοτάκης πρωταγωνιστούν ευρωπαϊκά στον τομέα αυτό, αξιοποιώντας το ΑΙ στο δημόσιο με εφαρμογές για την υγεία, για την εκπαίδευση, για την εθνική άμυνα, ενώ ταυτόχρονα δημιουργούνται σημαντικές υποδομές, όπως ο υπερϋπολογιστής Δαίδαλος, για να υποστηρίξουν την έρευνα και την ανάπτυξη εφαρμογών τεχνητής νοημοσύνης, που χρειάζονται αυτή την περίοδο στη χώρα μας. Η νέα αυτή η πραγματικότητα, όμως, θα πρέπει να υπηρετεί τον άνθρωπο και αυτό είναι που κατοχυρώνεται στο Σύνταγμα. 
Εισάγεται επίσης η έννοια της κλιματικής αλλαγής και το πρόσταγμα για αποτελεσματικότερη διαχείριση των υδάτινων πόρων και κατοχύρωση του περιβαλλοντικού ισοζυγίου σε κάθε κρατική παρέμβαση. 
Πολύ σημαντικές ακόμη οι διατάξεις για τους νέους, όπως η συνταγματική διασφάλιση προσιτής στέγης, η αναγνώριση της διαγενεακής δικαιοσύνης και αλληλεγγύης στη χάραξη κάθε δημόσιας πολιτικής, η εξασφάλιση των δικαιωμάτων των επόμενων γενεών, ώστε να μην μπορεί η μία γενιά να υποθηκεύει το μέλλον της επόμενης. 
Και μια που μιλάμε για τη νέα γενιά, αγαπητοί συνάδελφοι, γιατί να μη μειώσουμε και το ηλικιακό όριο στο δικαίωμα του εκλέγεσθαι από τα 25 έτη στα 23; Μιλάμε εξάλλου για μια γενιά που καλείται να ωριμάσει γρηγορότερα, όπως η γενιά των παππούδων μας, μια γενιά που έχει περάσει πρωτόγνωρες δυσκολίες και δοκιμασίες, σε μια εποχή μάλιστα όπου οι νέοι έχουν άμεση πρόσβαση στην πληροφορία, μια γενιά πιο κοσμοπολίτισσα από οποιαδήποτε άλλη, μια γενιά με περισσότερα πτυχία από οποιαδήποτε άλλη, η οποία οφείλει να βγει μπροστά και να διαμορφώσει το μέλλον της.
Πολύ σημαντικό ακόμα είναι η κατάργηση των κρατικών μονοπωλίων στην ανώτατη εκπαίδευση με την αναθεώρηση του άρθρου 16, για να βγει η χώρα μας από την εκπαιδευτική απομόνωση, να μπορέσει να αναπτυχθεί ως παγκόσμιος εκπαιδευτικός κόσμος. Η Ελλάδα δεν έχει την πολυτέλεια να χάνει ανθρώπινο δυναμικό, πόρους και ακαδημαϊκές δυνατότητες, επειδή κάποιοι επιμένουν σε μια απαγόρευση, που σχεδόν όλες οι χώρες του κόσμου έχουν ξεπεράσει προ πολλού. 
Η πρόταση Αναθεώρησης εισφέρει και σε επίπεδο αξιών του οικουμενικού ελληνισμού με την αναγνώριση της ελληνικής σημαίας ως διαχρονικού συμβόλου του έθνους, με την καθιέρωση ιδιαίτερης μέριμνας για την προστασία και προαγωγή της ελληνικής γλώσσας ως φορέα του ελληνικού πολιτισμού και της εθνικής κληρονομιάς. 
Κυρίες και κύριοι συνάδελφοι, στην Αναθεώρηση του 2001 η Νέα Δημοκρατία απέδειξε ότι είναι μία παράταξη που βάζει το πατριωτικό καθήκον πάνω από το μικροπολιτικό συμφέρον και στήριξε τότε, ως Αντιπολίτευση, προτάσεις που είχε καταθέσει το ΠΑΣΟΚ και με τις οποίες συμφωνούσαμε. Αυτό, λοιπόν, ζητούμε σήμερα από την Αντιπολίτευση. Ελπίζω να μη φτάσετε στο μέγιστο σημείο παραλογισμού και καταψηφίσετε προτάσεις με τις οποίες συμφωνείτε ή ακόμα και προτάσεις, που οι ίδιοι έχετε προτείνει. 
Εμείς επιδιώκουμε μία Αναθεώρηση με τη μέγιστη δυνατή συναίνεση. Αναβολή της συναίνεσης δείχνει πως κάποιοι ιεραρχούν την εξουσία πάνω από την κοινωνία. Όποιος υποτάσσεται στη νοοτροπία μιας αναχρονιστικής αντιπολίτευσης, τελικά δεν έχει στραμμένο το βλέμμα του ούτε στις επόμενες γενιές ούτε στις επόμενες εκλογές, αλλά στο βαθύ παρελθόν. 
Η πρόταση της Νέας Δημοκρατίας δεν περιορίζεται μόνο στις εκκρεμότητες του χθες. Αγγίζει ζητήματα που θα καθορίσουν την επόμενη δεκαετία: τεχνητή νοημοσύνη, κλιματική κρίση, προσιτή στέγη. 
Το Σύνταγμα είναι, εξάλλου, το κοινό μας σπίτι. Και το κοινό μας σπίτι δεν το χτίζουμε στη βάση του διχασμού, αλλά στη βάση της συνεννόησης. Στις μεγάλες θεσμικές στιγμές τα έθνη προχωρούν, όταν θυμούνται τι τα ενώνει και όχι όταν επιμένουν σε αυτά που τα χωρίζουν. 
Ευχαριστώ πάρα πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κεφαλογιάννη.
Καλείται στο Βήμα η κ. Διαμάντω Μανωλάκου, Βουλευτής του Κομμουνιστικού Κόμματος Ελλάδος. 
ΔΙΑΜΑΝΤΩ ΜΑΝΩΛΑΚΟΥ: Έχετε επιλέξει fast track διαδικασίες, για να μην ενημερωθεί ο λαός για τις αντιδραστικές αλλαγές που προωθείτε και που θα αποτελούν νέες θηλιές στη ζωή και στις ανάγκες του. Ουσιαστικά, όσο μπορείτε, λειτουργείτε εν κρυπτώ, κάτι που δείχνει την ενοχή σας. 
Βασικός στόχος της Συνταγματικής Αναθεώρησης είναι η προσπάθεια αναβάθμισης του ρόλου του αστικού κράτους. Ενισχύετε τον επιτελικό του χαρακτήρα, για να είναι πιο γρήγορο, ευέλικτο και αποτελεσματικό στη στήριξη των στρατηγικών σχεδιασμών του κεφαλαίου σε συνθήκες πολεμικής οικονομίας και πολεμικών επιχειρήσεων, ισοπεδώνοντας ό,τι ελάχιστα εμπόδια υπάρχουν, αλλά και στην αντιμετώπιση της εργατικής λαϊκής αμφισβήτησης. 
Φυσικά, τη στήριξη της καπιταλιστικής οικονομίας και της κερδοφορίας των ομίλων αφορούν και οι αλλαγές στο άρθρο 17, προκειμένου να ικανοποιήσουν μια από τις βασικές απαιτήσεις του κεφαλαίου για δυνατότητα μεταφοράς συντελεστή δόμησης, ώστε να προχωρήσει ο αστικός σχεδιασμός για ευρείες αλλαγές στις χρήσεις γης. Αυτό εξυπηρετεί τους μεγάλους κατασκευαστικούς ομίλους, για να παρακάμψουν αντικρουόμενες δικαστικές αποφάσεις, αναδεικνύοντας τον συντελεστή δόμησης και την εμπορευματοποίησή του σε συνταγματικά προστατευόμενο δικαίωμα. 
Η προσθήκη της περιουσίας και της προστασίας της και της ήδη υπάρχουσας ιδιοκτησίας δεν αφορά βεβαίως σε καμία περίπτωση μικρούς ιδιοκτήτες, οι οποίοι όλα αυτά τα χρόνια ποτέ δεν προστατεύτηκαν από πολυδάπανες και πολυετείς δικαστικές διεκδικήσεις, ώστε να αποζημιωθούν για τις απαλλοτριωθείσες ιδιοκτησίες τους, αλλά αφορά αποκλειστικά τα συμφέροντα των επιχειρηματικών ομίλων. Και πολύ περισσότερο, η έλλειψη προσιτής στέγης για τον λαό δεν οφείλεται στην ελλιπή συνταγματική του κατοχύρωση, αλλά γιατί στον καπιταλισμό η κατοικία είναι εμπόρευμα και δεν πρόκειται να συμβαδίσει ποτέ με τη λαϊκή ανάγκη για τη στέγη. 
Η αναθεώρηση του άρθρου 24 στοχεύει να εξαλειφθούν συνταγματικά και να μην υπάρχουν εμπόδια στα κέρδη των επιχειρηματικών ομίλων που αντιμετωπίζουν τους φυσικούς πόρους ως εμπόρευμα. Μια σειρά νομοσχεδίων και νόμων, που προωθούσαν προκλητικά την εμπορική εκμετάλλευση του περιβάλλοντος από επιχειρηματικούς ομίλους, σκόνταφταν στο άρθρο 24 και έβγαιναν αντισυνταγματικά. 
Επιχειρείται, λοιπόν, να ξεπεραστούν δικαστικές αποφάσεις του Συμβουλίου Επικρατείας, που αδυνατεί σήμερα να αγνοήσει τις εξόφθαλμες καταστροφές του φυσικού περιβάλλοντος. Γι’ αυτό έχει θέσει ορισμένους περιορισμούς στις ασύδοτες καταστάσεις, που έχουν δημιουργήσει μια σειρά προκλητικές νομοθετικές διευκολύνσεις από τους ομίλους των ΑΠΕ. Δηλαδή, το Συμβούλιο Επικρατείας δεν μπορούσε να αγνοήσει, ιδιαίτερα ότι όταν υπήρχε μεγάλος αριθμός προσφυγών κατά πράξεων ή αποφάσεων της Κυβέρνησης, όπως fast track άδειες, εξόφθαλμες καταστροφές φυσικού περιβάλλοντος, δασών και άλλα. Έτσι, οι αποφάσεις του οδηγούσαν κυρίως σε καθυστερήσεις υλοποίησης των εκμεταλλευτικών σχεδίων των μονοπωλιακών ομίλων και πολύ λιγότερο σε απαγόρευσή τους. 
Η Αναθεώρηση τώρα, με πρόσχημα την κλιματική αλλαγή, που υποτίθεται ότι αντιμετωπίζεται με τις ανανεώσιμες πηγές ενέργειας και το περιβαλλοντικό ισοζύγιο, είναι αποκαλυπτική της υποκρισίας των αστικών κυβερνήσεων και του αστικού κράτους. Αν κατοχυρωθεί συνταγματικά η ενίσχυση των ΑΠΕ, δεν θα μπορεί κανένας να κάνει προσφυγές και θα υλοποιούνται τα καταστροφικά εκμεταλλευτικά επενδυτικά σχέδια των ομίλων των ΑΠΕ, fast track απρόσκοπτα.
Ωστόσο, αν ενδιαφερόντουσαν πραγματικά για την προστασία του πλανήτη, τότε θα σταματούσαν, πριν και πάνω από όλα, τους ιμπεριαλιστικούς πολέμους.
Όμως, και ο ισχυρισμός του περιβαλλοντικού ισοζυγίου είναι αντιεπιστημονικός και απαράδεκτος. Τα πάρκα ΑΠΕ, όταν εγκαθίστανται σε προστατευόμενες περιοχές, υποβαθμίζουν και καταστρέφουν τον δασικό χαρακτήρα εκτάσεων, που τότε δεν μπορεί να αντικατασταθεί ούτε να αποκατασταθεί, παραδείγματος χάρη με αναδάσωση μιας άλλης έκτασης. Γιατί το δασικό οικοσύστημα είναι μαζί δέντρα, θάμνοι, πόες, ζώα, ορνιθοπανίδα, νερά, έδαφος, τα οποία συλλειτουργούν εκατοντάδες χρόνια και έχουν αποκτήσει την ταυτότητα ενός ενιαίου οικοσυστήματος. Αποψιλώνεται ένα δάσος σε μεγάλη έκταση, γιατί χρειάζεται διάνοιξη χιλιομέτρων δασικών δρόμων και με πλάτος, για να μπορούν τα μεγάλα ογκώδη οχήματα να μεταφέρουν τα τεράστια πτερύγια και τον κορμό των ανεμογεννητριών και των γερανών.
Κάθε ανεμογεννήτρια χρειάζεται μια σταθερή βάση από οπλισμένο σκυρόδεμα, η οποία αντικαθιστά μόνιμα το φυσικό έδαφος στο συγκεκριμένο σημείο, ενώ απαιτούνται ταυτόχρονα μεγάλες εκσκαφές σε εκατοντάδες στρέμματα για τις βάσεις εγκατάστασης των ανεμογεννητριών. Αυτό, όμως, προκαλεί κοπή δέντρων και κατακερματισμό του δασικού ιστού.
(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)
Αν, παραδείγματος χάρη, γίνει πάρκο ανεμογεννητριών στον Πάρνωνα, τότε σπάνε οι οικολογικές αλυσίδες και είναι σαν να έχει σπάσει ή χάσει ένας άνθρωπος το πόδι ή το χέρι ή να έχει ανεπάρκεια οργάνων. Θα λειτουργεί με ανεπάρκεια, η οποία δεν αποκαθίσταται, αν επιτευχθεί ίδιου μεγέθους έκταση, παραδείγματος χάρη σε μια περιοχή της Αττικής, γιατί το οικοσύστημα του Πάρνωνα θα συνεχίσει να λειτουργεί με την ανεπάρκειά του και να υποβαθμίζεται, πολύ περισσότερο, που έχει αποδειχθεί ότι αποτελούν παράγοντα δημιουργίας πλημμυρών, αφού η αποψίλωση της τοπικής βλάστησης και οι εκσκαφές σε μεγάλης έκτασης και έντασης βροχής στις πλαγιές αυξάνουν τον κίνδυνο διάβρωσης του εδάφους, το οποίο φεύγει κάτω, μαζί με πέτρες και ξύλα.
Ακόμα, επιστημονικές έρευνες έχουν δείξει ότι οι ανεμογεννήτριες έχουν επιπτώσεις στην άγρια ορνιθοπανίδα, σκοτώνουν λόγω πρόσκρουσης στα πτερύγια σπάνια ήδη αετών, όπως στον Έβρο, ενώ λόγω των υπόηχων που παράγουν, ήχοι με συχνότητα κάτω από το όριο ανθρώπινης ακοής, οδηγούνται σε φυγή ήδη άγριας πανίδας που είχαν το ενδιαίτημά τους σε αυτά τα οικοσυστήματα.
Τελικά, η αναθεώρηση του άρθρου 24, όχι μόνο δεν παρέχει...
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Μανωλάκου.
Καλείται στο Βήμα ο κ. Θεόδωρος Δρίτσας, ανεξάρτητος Βουλευτής.
ΘΕΟΔΩΡΟΣ ΔΡΙΤΣΑΣ: Ευχαριστώ πάρα πολύ. κύριε Πρόεδρε.
Κυρίες και κύριοι Βουλευτές, του ισχύον Σύνταγμα, ως γνωστόν -δεν χρειάζεται να το πω εγώ-, προβλέπει ότι θεμέλιο του πολιτεύματος είναι η λαϊκή κυριαρχία. Προβλέπει ότι όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα. Προβλέπει ότι ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας. Προβλέπει ότι οι Έλληνες είναι ίσοι ενώπιον του νόμου, ότι οι Έλληνες και οι Ελληνίδες έχουν ίσα δικαιώματα και υποχρεώσεις, ότι οι Έλληνες πολίτες συνεισφέρουν χωρίς διακρίσεις στα δημόσια βάρη, ανάλογα με τις δυνάμεις τους και πολλά άλλα τέτοια, τα οποία, μάλιστα, είναι στην πλειοψηφία τους τα μη αναθεωρητέα άρθρα της Βουλής. Διότι αν δεν ήταν, ο κ. Μητσοτάκης θα τα είχε όλα αυτά σαρώσει κυριολεκτικά, διότι είναι «αναχρονιστικά». Θα μου πείτε «Μα, ναι, αλλά δεν γίνονται». Μα γι’ αυτό είναι το Σύνταγμα και γι’ αυτό τα συντάγματα είναι προϊόν μεγάλων κοινωνικών αγώνων και το συγκεκριμένο Σύνταγμα, σε μία κατεύθυνση αέναης προσπάθειας των λαών και των κοινωνιών να κατοχυρώσουν στοιχειώδη δικαιώματα.
Το επιχείρημα ότι οι Έλληνες δεν είναι ίσοι ούτε απέναντι στον νόμο, ούτε απέναντι στα δικαιώματά τους για τον κ. Μητσοτάκη είναι φυσικό φαινόμενο, διότι είναι αντιδραστικό, όπως είχε πει, να θεωρούμε ότι οι άνθρωποι είναι ίσοι. Αυτή είναι η ιδεολογία του. Και, όμως, κυβερνάει αυτό τον λαό. Αν είναι δυνατόν!
Τώρα φέρνει μια Συνταγματική Αναθεώρηση, την ευτελέστερη στην ιστορία του ελληνικού Κοινοβουλίου, χωρίς όραμα, χωρίς έμπνευση, παρά μόνο με εμμονή να ξηλώσει ακόμα και τα τελευταία εμπόδια υπεράσπισης και κατοχύρωσης των ανθρωπίνων δικαιωμάτων, των δικαιωμάτων της κοινωνίας και των στοιχειωδών εγγυήσεων της Δημοκρατίας, στο όνομα της ανάπτυξης και του κεφαλαίου που είναι δήθεν η πρόοδος. Περί αυτού πρόκειται και γι’ αυτό και η συζήτηση είναι ανιαρή και στην Επιτροπή και στην Ολομέλεια. Ακόμα και οι δύο προηγούμενες αναθεωρητικές διαδικασίες, τις οποίες είχα παρακολουθήσει, σε συνθήκες κρίσης της ελληνικής πολιτικής ζωής, μακράν σε ποιότητα και σε στοιχειώδη επίγνωση της ευθύνης που έχει ένα κοινοβούλιο, για να προχωρήσει σε μία αναθεωρητική διαδικασία. Δεν χρειάζεται αυτή η ευτέλεια. Ας μην γίνει καν Αναθεώρηση, εάν πρόκειται για σκοπιμότητες τόσο ευτελείς και τόσο στοχευμένες, ακόμα και στην περίοδο που πλέον έχει καταρρεύσει ο μύθος της ιδιωτικής πρωτοβουλίας παγκοσμίως. Μόνο δεινά συσσώρευσε.
Αντίθετα, έχουν αρχίσει να επανέρχονται και να ενισχύονται και στα πανεπιστήμια και στα συνδικάτα και στους πολιτικούς οργανισμούς, σε συνθήκες, όμως, κρίσης και απειλής πολέμου, οι ιδέες της κοινωνικής συνοχής, που αν δεν στηρίζονται στη στοιχειώδη ισότητα, δεν μπορούν να υπάρχουν. Κοινωνία των ατόμων ονειρεύεται η Δεξιά και όχι κοινωνία αλληλέγγυων ανθρώπων. Σε αυτή την άποψη δεν θέλω να μπω στις λεπτομέρειες.
Θέλω μόνο να σταθώ κατά βάση σε ένα άρθρο, το οποίο έπρεπε και ήταν υπόσχεση της ομοφωνίας του ελληνικού Κοινοβουλίου να προχωρήσει, το άρθρο 28, υπόσχεση προς την ιστορία της Ελλάδας, προς την ιστορία του ελληνικού λαού, απέναντι στα δεινά και στις συνέπειες της ναζιστικής ή της τριπλής κατοχής και των θηριωδιών των ναζιστών στην Ελλάδα, με τις μαρτυρικές πόλεις, τα μαρτυρικά χωριά και τις οφειλές, όχι για οικονομικούς λόγους. Και 1 ευρώ να ήταν, έλεγε ο Μανώλης Γλέζος, είναι τεράστιο ζήτημα εκκρεμότητας για την ιστορική δικαίωση των αγώνων αυτού του λαού.
Και ενώ όλες οι αρνήσεις της Γερμανίας στα διεθνή δικαστήρια, ακυρώνοντας και αποφάσεις ελληνικών δικαστηρίων, στηρίζονται στο περίφημο δόγμα της ετεροδικίας, δεν έχουμε τολμήσει να προχωρήσουμε στη συμπλήρωση του άρθρου 28, όπως το ζητάει το Εθνικό Συμβούλιο Διεκδίκησης των Οφειλών της Γερμανίας προς την Ελλάδα, ηρωικοί άνθρωποι, σπουδαίες προσωπικότητες και η Κίνηση «Μανώλης Γλέζος», με επιστολές τους σε όλους τους Βουλευτές, σε όλα τα κόμματα, με ομόφωνα ψηφίσματα, στα οποία τότε όταν παρίστανται τα κόμματα είπαν «ναι, θα το κάνουμε» και μόνο τέσσερες Βουλευτές -ανεξάρτητοι τώρα-, δυο Βουλεύτριες και δυο Βουλευτές, ο Ευκλείδης Τσακαλώτος, η Πέτη Πέρκα, η Σία Αναγνωστοπούλου και εγώ, πήραμε την πρωτοβουλία να προσπαθήσουμε στην επιτροπή να συγκεντρωθούν οι πενήντα υπογραφές, για να μπει προς συζήτηση το θέμα. Υπάρχει περιθώριο ακόμα και στην Ολομέλεια τώρα ή στην επόμενη συνεδρίαση, σε έναν μήνα, ή πολύ περισσότερο στην ίδια την Αναθεωρητική Βουλή μετά τις νέες εκλογές. Καλώ όλα τα κόμματα και όλους τους Βουλευτές να πάρουν θέση.
Η συμπλήρωση του άρθρου 28, με την ερμηνευτική δήλωση εξαίρεσης των βασικών αυτών διεκδικήσεων από τους κανόνες της ετεροδικίας, αποτελεί φυσική συνέχεια μιας ομόφωνης σύμπτωσης όλων των πτερύγων του ελληνικού Κοινοβουλίου, που δεν μπορεί να μείνει νεκρό γράμμα και άλλοθι.
Από αυτή τη άποψη είναι ένα μεγάλο χρέος απαράγραπτων ελληνικών αξιώσεων και αξιώσεων ανθρώπων, όχι μόνο της χώρας εν γένει. 
Προς αυτή την κατεύθυνση, λοιπόν, έχει νόημα να αποκτήσει το ζήτημα μια ουσιαστική επικαιρότητα -ιστορική αλλά και μελλοντική- γιατί αφορά την αξιοπρέπεια των αγώνων που κράτησαν ελεύθερη αυτή τη χώρα απέναντι στη ναζιστική και τη φασιστική κατοχή. 
Αυτά, λοιπόν, δεν μπορούν να μείνουν χωρίς συζήτηση. Παρ’ όλες τις προσπάθειες, ελάχιστοι Βουλευτές δήλωσαν από το Βήμα της Βουλής ότι συμπαρίστανται και συμμετέχουν σε αυτή την προσπάθεια, όπως ο Νάσος Ηλιόπουλος, ο Γιώργος Παπαηλιού από τον ΣΥΡΙΖΑ και η κ. Λινού. Με συγχωρείτε, λόγω της προχωρημένης ώρας δεν θυμάμαι αυτή τη στιγμή όλα τα ονόματα. Ενημερώθηκαν όλα τα κόμματα, τόσο από εμάς τους τέσσερις όσο και από το Εθνικό Συμβούλιο Διεκδίκησης των Οφειλών, αλλά επικρατεί σιωπή. Αυτή είναι η κατάσταση αυτή τη στιγμή. 
Και δεν θα μπω στο άρθρο 16, ούτε στην άθλια απόφαση του Συμβουλίου της Επικρατείας για την οποία είναι ένοχη η Πλειοψηφία, διότι αυτά δεν είναι νομικά.
Ευχαριστώ πάρα πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Δρίτσα.
Καλείται στο Βήμα η κ. Χριστίνα Αλεξοπούλου, Βουλευτής της Νέας Δημοκρατίας, με την οποία και θα ολοκληρωθεί η συνεδρίαση. 
ΧΡΙΣΤΙΝΑ ΑΛΕΞΟΠΟΥΛΟΥ: Ευχαριστώ πολύ, κύριε Πρόεδρε. 
Αξιότιμες κυρίες και κύριοι συνάδελφοι, ο Ηράκλειτος μας άφησε ως πολύτιμη παρακαταθήκη μια αλήθεια που διαπερνά τους αιώνες: «Τα πάντα ρεί και ουδέν μένει».
Η κοινωνία μεταβάλλεται, οι ανάγκες των πολιτών διαφοροποιούνται και οι προκλήσεις αποκτούν νέα χαρακτηριστικά. Οι θεσμοί, επομένως, οφείλουν να διατηρούν σταθερές τις θεμελιώδεις αρχές τους, προσαρμόζοντας παράλληλα τη λειτουργία τους στις απαιτήσεις της κάθε εποχής. Αυτή είναι και η ουσία της συνταγματικής αναθεώρησης. 
Διαμορφώνουμε τον θεσμικό οδικό χάρτη για τα επόμενα βήματα της χώρας. Συζητάμε και αποφασίζουμε για το πώς θέλουμε να είναι η Ελλάδα των επόμενων δεκαετιών, για το αν θα διαθέτει θεσμούς που εμπνέουν εμπιστοσύνη, ένα κράτος που λειτουργεί με διαφάνεια και μια δημόσια διοίκηση που θα ανταποκρίνεται ταχύτερα στις ανάγκες των πολιτών.
Οι προτάσεις, λοιπόν, της Κυβέρνησης έρχονται να συμπληρώσουν μια μεγάλη μεταρρυθμιστική προσπάθεια που βρίσκεται ήδη σε εξέλιξη και έχει ως στόχο ένα κράτος πιο λειτουργικό, πιο σύγχρονο και πιο γρήγορο. Διότι η Ελλάδα του 2030 θα οικοδομηθεί με έργα υποδομής, με καλύτερους οικονομικούς δείκτες, αλλά κυρίως με ισχυρούς θεσμούς που αντέχουν στον χρόνο και προσαρμόζονται στις εξελίξεις.
Η φιλοσοφία της Νέας Δημοκρατίας είναι συγκεκριμένη και ουσιαστική: η χώρα να προχωρά μπροστά με σχέδιο, με συνέπεια και με μεταρρυθμίσεις, να μη διαχειρίζεται απλώς τις εξελίξεις, αλλά να τις συνδιαμορφώνει. Η Συνταγματική Αναθεώρηση αποτελεί τη θεσμική έκφραση αυτής ακριβώς της επιλογής. Είναι μια φυγή προς τα εμπρός. 
Για αυτό, λοιπόν, κυρίες και κύριοι συνάδελφοι, σε αυτή την κορυφαία θεσμική διαδικασία, όπως είναι η Συνταγματική Αναθεώρηση, θα περίμενε κανείς να κυριαρχήσει η υπευθυνότητα. Δυστυχώς, η στάση μεγάλου μέρους της Αντιπολίτευσης αποδεικνύει ότι για ορισμένους οι κομματικοί υπολογισμοί εξακολουθούν να προηγούνται της θεσμικής ευθύνης. 
Ιδιαίτερα όταν βλέπουμε το ΠΑΣΟΚ, μέσα από τον σημαντικό ρόλο της Αξιωματικής Αντιπολίτευσης, να απορρίπτει σήμερα προτάσεις τις οποίες στο πρόσφατο παρελθόν είχε το ίδιο υποστηρίξει, δημιουργείται, εύλογα, το ερώτημα: τελικά αλλάζουν οι ανάγκες της χώρας ή αλλάζει απλώς η στάση ενός κόμματος που επιδιώκει τυχοδιωκτικά πολιτικά οφέλη εις βάρος του εθνικού συμφέροντος;
Προφανώς, το ΠΑΣΟΚ επιχειρεί να αντιμετωπίσει το πολιτικό του αδιέξοδο, υιοθετώντας ολοένα και περισσότερο τη ρητορική και τις πρακτικές του ΣYΡΙΖΑ και του κ. Τσίπρα, ο οποίος επιχειρεί να επανέλθει με έναν άλλο μανδύα. Δικαίωμά τους, θα μου πείτε. Δεν είναι όμως αυτή η στάση που έχει ανάγκη η Ελλάδα. Και μια απλή υπενθύμιση: τα αντίγραφα δεν πείθουν ποτέ περισσότερο από το πρωτότυπο. 
Το Σύνταγμα δεν μπορεί να γίνεται πεδίο μικροκομματικών τακτικισμών. Αποτελεί τον θεμελιώδη νόμο του κράτους και απαιτεί σοβαρότητα και καθαρό λόγο. Οι πολίτες περιμένουν από όλους μας να σταθούμε στο ύψος των περιστάσεων, όχι να αντιμετωπίζεται μια τόσο σημαντική διαδικασία με όρους άγονης πολιτικής αντιπαράθεσης. 
Θα σταθώ, όμως, τώρα στον τρόπο με τον οποίο προετοιμάστηκε αυτή η αναθεωρητική πρωτοβουλία. Οι Βουλευτές της Κοινοβουλευτικής Ομάδας της Νέας Δημοκρατίας γίναμε κοινωνοί, συμμετείχαμε ενεργά στη διαμόρφωση των προτάσεων. Καταθέσαμε ουσιαστικές σκέψεις και εμπειρίες, γιατί πιστεύουμε ότι οι μεγάλες μεταρρυθμίσεις γίνονται ισχυρότερες, όταν αποτελούν προϊόν ουσιαστικού διαλόγου και συνδιαμόρφωσης. 
Μέσα σε αυτό το πλαίσιο, θεώρησα υποχρέωσή μου να συμβάλλω και εγώ με τρεις συγκεκριμένες προτάσεις, που δεν αντιμετωπίζουν μόνο τα ζητήματα του σήμερα, αλλά προετοιμάζουν θεσμικά τη χώρα για τις μεγάλες προκλήσεις του αύριο. 
Η πρώτη, λοιπόν, πρόταση αφορά στην προστασία του νερού. Η κλιματική κρίση δεν αποτελεί πλέον μια μελλοντική απειλή. Είναι μια πραγματικότητα, που επηρεάζει την πατρίδα μας και συνολικά τον πλανήτη. Η λειψυδρία, οι ακραίες καιρικές συνθήκες και η ανάγκη ορθολογικής διαχείρισης των φυσικών πόρων καθιστούν το νερό αγαθό στρατηγικής σημασίας. 
Για αυτό πρότεινα τη συνταγματική κατοχύρωσή του ως δημόσιο αγαθό, καθώς και την ενίσχυση της ευθύνης της πολιτείας για την προστασία και τη βιώσιμη διαχείριση των υδάτινων πόρων. Η προστασία του νερού αποτελεί επένδυση στη ζωή, στην αγροτική παραγωγή, στη δημόσια υγεία και στην αναπτυξιακή προοπτική της Ελλάδας.
Η δεύτερη πρόταση που κατέθεσα ήταν αυτή για την προστασία των ζώων. Ο τρόπος με τον οποίο μια κοινωνία αντιμετωπίζει τα ζώα αποτελεί καθρέφτη του πολιτισμού της. Δεν πρόκειται για μια περιφερειακή ή δευτερεύουσα πολιτική. Είναι ζήτημα αξιών και σεβασμού απέναντι στην ίδια τη ζωή. 
Τα τελευταία χρόνια η χώρα μας προχώρησε σε σημαντικές παρεμβάσεις για την ενίσχυση της ευζωίας των ζώων και απέδειξε ότι μπορεί να διαμορφώνει ένα σύγχρονο και αποτελεσματικό πλαίσιο προστασίας. Πιστεύω ότι αυτή η πορεία αξίζει να αποκτήσει ακόμα ισχυρότερο θεσμικό αποτύπωμα. 
Η συνταγματική κατοχύρωση της προστασίας των ζωών θα επιβεβαιώσει ότι ο σεβασμός προς κάθε μορφή ζωής αποτελεί σταθερή επιλογή της ελληνικής πολιτείας και χαρακτηριστικό μιας κοινωνίας που προοδεύει, χωρίς να εγκαταλείπει τις αξίες της. 
Η τρίτη πρόταση έχει ακουστεί αρκετά και αφορά στην τεχνητή νοημοσύνη. Ζούμε ήδη μια τεχνολογική επανάσταση που μεταβάλλει τον τρόπο με τον οποίο εργαζόμαστε, εκπαιδευόμαστε, παράγουμε και επικοινωνούμε. Η τεχνητή νοημοσύνη ανοίγει τεράστιες δυνατότητες για την οικονομία, τη δημόσια διοίκηση και την καθημερινότητα των πολιτών. Ταυτόχρονα, όμως, δημιουργεί νέα ερωτήματα που απαιτούν έγκαιρες και ξεκάθαρες απαντήσεις. 
Η Ελλάδα του 2030 οφείλει να τις αξιοποιεί, διασφαλίζοντας παράλληλα ότι η τεχνολογία υπηρετεί τον άνθρωπο και όχι το αντίστροφο. Γι’ αυτό πρότεινα να κατοχυρωθεί συνταγματικά η αρχή και η ανάπτυξη και η χρήση των συστημάτων τεχνητής νοημοσύνης, καθώς οφείλουν να σέβονται τα θεμελιώδη δικαιώματα, να προστατεύουν την ανθρώπινη αξιοπρέπεια και να λειτουργούν πάντοτε υπό ανθρώπινη εποπτεία. Άλλωστε η καινοτομία αποκτά πραγματική αξία, όταν συμπορεύεται με τη δημοκρατία, το κράτος δικαίου και τον σεβασμό των δικαιωμάτων. 
Κυρίες και κύριοι συνάδελφοι, οι τρεις αυτές προτάσεις είναι ένα μέρος και εκφράζουν μια ενιαία αντίληψη για το μέλλον της χώρας, για ένα Σύνταγμα που συνομιλεί με την εποχή του, που δίνει απαντήσεις στη νέα πραγματικότητα χωρίς να περιμένει τις εξελίξεις να το ξεπεράσουν, ένα Σύνταγμα που θωρακίζει τη δημοκρατία και ενισχύει το συμβόλαιο εμπιστοσύνης μεταξύ πολιτείας και πολιτών. Η Ελλάδα έχει αποδείξει τα τελευταία χρόνια ότι αλλάζει με μεθοδικότητα, με σκληρή δουλειά, με μεταρρυθμίσεις και πάντα με στοχοπροσήλωση και με σταθερό προσανατολισμό. 
Η Συνταγματική Αναθεώρηση αποτελεί τη φυσική συνέχεια αυτής ακριβώς της πορείας και δημιουργεί τις προϋποθέσεις για ακόμα μεγαλύτερη πρόοδο. Αυτός είναι ο δρόμος που επιλέγουμε, ο δρόμος της ευθύνης και όχι της ακινησίας, ο δρόμος των λύσεων και όχι της εύκολης άρνησης, ο δρόμος της προοπτικής και όχι της πολιτικής σκοπιμότητας. 

Αυτές είναι οι εθνικές επιλογές της Νέας Δημοκρατίας που υπηρετούν την παρούσα αναθεωρητική πρωτοβουλία. Στο τέλος αυτής της διαδικασίας θα κριθούμε από τις τοποθετήσεις μας μέσα στην Αίθουσα του Κοινοβουλίου στο χθες, στο σήμερα και στο αύριο, αλλά πολύ περισσότερο από το αν θα αξιοποιήσουμε αυτήν τη μεγάλη θεσμική ευκαιρία, για να κάνουμε την πατρίδα μας πιο ισχυρή και πιο έτοιμη απέναντι στα σύγχρονα δεδομένα. 
Η Ελλάδα του 2030 είναι εθνικός στόχος. Δεν οικοδομείται από τις συγκυρίες, αλλά από τις επιλογές που κάνουμε και σήμερα, επιλογές που απαιτούν σχέδιο, συνέπεια, θεσμική συνέχεια και σταθερή προσήλωση στις μεγάλες μεταρρυθμίσεις. Αυτό είναι το πραγματικό διακύβευμα της σημερινής Αναθεώρησης: να θωρακίσουμε τους θεσμούς διαμορφώνοντας ένα Σύνταγμα που θα υπηρετεί τις ανάγκες των παιδιών μας, των επόμενων δεκαετιών.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αλεξοπούλου. 
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 23.31΄ λύεται η συνεδρίαση για αύριο, ημέρα Παρασκευή 24 Ιουλίου 2026 και ώρα 9.00΄, με αντικείμενο εργασιών του Σώματος: συνέχιση της συζήτησης και λήψη απόφασης επί της προτάσεως για αναθεώρηση διατάξεων του Συντάγματος σύμφωνα με τα άρθρα 110 του Συντάγματος και 119 του Κανονισμού της Βουλής, σύμφωνα με την ειδική ημερήσια διάταξη που έχει διανεμηθεί.

